
Atgal teko važiuoti žingine drauge su tankiu, paežere namo 
grįžtančių ekipažų srautu. Vienu tarpu puskarietė pakliuvo į 
tokią kamšatį, jog reikėjo netgi sustoti. 

Saulė leidosi pilkšvame spalio danguje, palei pat horizontą, 
išmargintame pailgų debesų dryžiais. Prasismelkę protankmę ties 
tolimu kriokliu, paskutiniai spinduliai sliuogė grindiniu blankia 
rusva šviesa užliedami ilgą stovinčių karietų virtinę. Auksiniai 
atšvaitai, blyksniai, atšokę nuo stipinų, žėrėjo nugulę puskarie- 
tės apvadus, o mėlynos lakuotos apkalos atspindėjo aplinkinio 
peizažo fragmentus. Aukštėliau, iš nugaros nutvieksti rausvos 
žaros pluoštų, sėdėjo atsitiesę vežėjas ir liokajus tamsiai mėly- 
nomis livrėjomis, rusvomis pusilgėmis kelnėmis ir liemenėmis 
juodais ir geltonais ruoželiais, kaip pridera gerų namų tarnams, 
kantriai ir oriai, be menkiausio apmaudo žvelgdami į ekipažų 
kamšatį, o šalia, ant pasostės, gulėjo pasverti jų apsiaustai 
žaižaruojančiomis varinėmis sagomis. Jų skrybėlės, papuoštos 
juodais kaspinais, ir tos didingai kūpsojo ant galvų. Tik arkliai, 
pora puikių bėrių, nekantriai prunkštė. 

— Žiu, antai anoje karietoje — Lore d'Orinji! — sušuko 
Maksimas.— Na, pažiūrėki, Renė. 

"Renė vos pasikėlė ir žaviai primerkė trumpareges akis. 

— O aš maniau, kad ji pabėgo, — tarė ši.— Klausyk, regis, 
ji persidažė plaukus, ar ne? 

— Taip, — juokdamasis atsakė Maksimas, — jos naujasis mei- 
lužis nepakenčia rudaplaukių. 

Palinkusi į priekį, Renė pasirėmė į žemas puskarietės dure- 
les ir sužiuro pabudusi iš liūdnų godų, kuriose grimzdėjo išsi- 
pleikusi sėdynėje lyg sveikstanti ligonė šezlonge. Ji vilkėjo 
plačiais plisuotais raukščiais apsiutą violetinę suknelę su pri- 
kyšte ir kiklikuų, 0 viršum jos — trumpą balto drapo puspaltį 
violetinio aksomo atvartais, teikiančiais jos veidui nepaprastai 
narsią išraišką. Keistokus gelsvus plaukus, spalva primenančius 
šviežią sviestą, vos dengė mažytė skrybėlaitė, padabinta puokšte 
bengališkų rožių. Ji žiūrėjo prisimerkusi su įžūlaus vyruko 

mina, atkišusi priekin viršutinę lūpą it užgaidus vaikas, 0 tyrą 
jos kaktą vagojo gili raukšlė. Būdama silpno regėjimo, ji paėmė 
lornetą, tikrą vyrišką lornetą vežlenos apsodu, ir, vos prisi- 
kišusi jį prie akių, nėmaž nesivaržydama, kuo ramiausiai įsiste- 
beilijo į storulę Lorą d'Orinji. 

Ekipažai vis dar stovėjo vietoje. Tarp tamsių dėmių ilgoje 
virtinėje karietų, kurių tą rudens popietę buvo ypač daug Bu- 
lonės miške, kur ne kur blykčiojo stiklas, žąslai, sidabrinis 
žibinto turėklas, ant aukštos pasostės sėdinčio liokajaus liv- 
rėjos galionas. Šen bei ten atvirame lando tvaskėjo šilkiniai 
arba aksominiai damų tualetai. Pamažu šurmulys nuščiuvo ir 
stojo visiška tyla. Karietose sėdintys aiškiai girdėjo pėsčių 
praeivių kalbas. Kai kurie žvilgčiojo vieni į kitus, netardami 
nė žodžio, ir niekas nebešnekėjo; įtemptą tylą drumstė nebent 
pakinktų braškėjimas arba nekantraus arklio trypimas. Tolumoje 
rimo neaiškūs Bulonės miško garsai. 

Nors ruduo jau buvo įpusėjęs, čia buvo visas Paryžius: kuni- 
gaikštienė de Sternik aštuonlingiu ekipažų; ponia de Laurans 
prašmatnia viktorija: baronienė de Mainhold žaviu rusvu kebu; 
grafienė Vanska palšais poniais; ponia Dast garsiaisiais juod- 
bėriais; ponia de Gand ir ponia Teisjer karietomis; gražutė 
Silvija tamsiai mėlynu lando; ir dar donas Karlas juodais rūbais, 
lydimas iškilmingų liokajų senovinėmis livrėjomis; paša Selimas 
su feska ir be auklėtojo; kunigaikštienė de Rozan vienviete 
karieta, lydima baltai nupudruotų liokajų; ponas grafas de Šibrė 
dogkartu; ponas Simpsonas gražia puskariete; visa amerikiečių 
kolonija ir pagaliau du akademikai samdomais fiakrais. 

Krustelėjo iš vietos pirmieji ekipažai, paskui juos pamažu 
pajudėjo visi kiti. Virtinė tarytum pabudo iš miego. Sušvysčiojo 
tūkstančiai atšvaitų, kryžiuodamiesi sužybsėjo stipinų žaibai, 
sužaižaravo krestelėti pakinktai. Žeme, medžiais šmėkštelėjo 
stiklų atspindžiai. Pakinktų ir stipinų tvaskesys, raudonos saulė- 
lydžio žaros nutviekstų apkalų žėrėjimas, ryškūs dangaus fone 
kyšančių liokajų livrėjų tonai, prašmatnūs tualetai, netelpantys 
karietose,— visa tai vienodu greičiu dundėjo tolyn, ritmingai 
kaukšint arklių kanopoms. Ir visa virtinė riedėjo be perstojo, 
vienodai bildėdama ir mėtydama atšvaitus, — atrodė, jog pirmieji 
ekipažai traukia iš paskos visus kitus. 

Puskarietei ūmai pajudėjus, Renė loštelėjo atgal, paleido iš 
rankų lornetą ir vėl atsivertė ant priegalvių. Lyg sužvarbusi, 
užsitraukė ant kojų lokeną, sniego baltumo švelnutėliu apklotu 
nugulusią visą karietos vidų. Jos pirštinėtos rankos paniro į il- 
gas gauruotas vilnas. Pūstelėjo pagelus vėjas. Šilta spalio popietė, 
pavasariškai nuteikusi Bulonės mišką ir paskatinusi aukštuome- 


nės damas išsiruošti pasivažinėti atviromis karietomis, žadėjo 
žiaudrų vakarą. 

Jaunoji moteris akimoju apsimuturiavo, įgludo į savo šiltą 
kamputį ir leidosi saldžiai liūliuojama ratų, riedančių prieš 
akis. Paskui, kryptelėjusi galvą į Maksimą, žvilgsniu kuo ramiau- 
siai nurenginėjantį damas gretimose karietose ir lando, paklau- 
sė: 

— Nejaugi toji Lorė d'Orinji iš tikro tau atrodo daili? Jūs 
šitaip liaupsinot ją aną dieną, kai buvo išparduodami jos brilian- 
tai!.. Beje, tu dar nematei; kokį vėrinį ir sultoną tądien nupirko 
man tavo tėvas? 

Renė lengvai patraukė pečiais. 

— Žinia, tėvas gražiai tvarko savo reikalus, — užuot atsakęs, 
dygiai nusišaipė Maksimas.— Jis sugeba ir Lorės skolas apmo- 
kėti, ir žmonai deimantus dovanoti. 

— Nenaudėli! — šypsodama sukuždėjo Renė. 

Tačiau jaunuolis palinko į priekį ir įsistebeilijo į vieną 
damą, nepaprastai susidomėjęs jos žalia suknia. Renė atlošė gal- 
vą, prisimerkė neveizdžiomis akimis tingiai žvalgydamasi į šalis. 
Dešinėje palengva slinko krūmynai, žemučiai medžiai laibutė- 
mis šakomis ir parudusiais lapais; retkarčiais jojamu taku prašo- 
kuodavo grakštūs raiteliai, jų žirgai, lėkdami smagia risčia, 
keldavo smulkučių dulkių debesėlius. Kairėje, pakalnėje, pa- 
čiame gale sueinančių siaurų vejų, kur ne kur išmargintų gė- 
lynais ir medžių guotais, snaudė krištolinio tyrumo ežeras be 
menkiausio pėdsako putų, lygiais, tarytum sodininko kastuvu 
nurėžtais krantais; kitapus šio skaistaus veidrodžio, abiejose 
salose, sujungtose pilku tilto dryžiu, dunksojo vaizdingos uolos, o 
blyškaus dangaus fone, lyg teatro dekoracijose, rikiavosi pušys 
ir vešlūs lapuočiai, ir jų tamsžalės lajos, atsispindinčios vande- 
nyje, atrodė it išmoningai horizonto kraštą dengiančių užuo- 
laidų kutai. Šį gamtos kampelį, panašų į ką tik nupieštą pei- 
zažą, gaubė lengva prieblanda, melsva ūkana, teikianti toliams 
neišpasakytą žavesį, nuostabaus dirbtinumo įspūdį. Kitame kran- 
te Salų pavėnė, tarytum tik vakar nulakuota, spindėjo lyg naujas 
žaisliukas, 0 geltono smėlio ruožai, siauručiai sodo takeliai, 
vingiuojantys per vejas aplink ežerą ir aptverti ketine tvorele, 
mėgdžiojančia kaimo pinučius, atrodė itin savotiškai švelnios 
vandens ir pievelių žalumos dugne. 

Pripratusi prie išmoningų peizažo grožybių, Renė ūmai pasi- 
juto nuvargusi, kone visai užsimerkė ir nuleido akis į savo 
laibučius pirštus, vyniodamasi ant jų ilgas lokenos vilnas. Stai- 
ga vienodas ekipažų riedėjimas sutriko. Kilstelėjusi galvą, Renė 
linktelėjo dviem jaunoms moterims: apsalusios iš meilės, 

jiedvi sėdėjo pusiaugula viena šalia kitos aštuonialingėje karie- 
toje, kuri barškėdama pasuko nuo ežero kranto į šoninę alėją. 
Ponia markizė d'Espanė, kurios vyras, imperatoriaus adjutantas, 
ne per seniausiai demonstratyviai pritapo prie naujosios vy- 
riausybės sukeldamas nepaprastą niurzglios senosios aristokra- 
tijos pasipiktinimą, garsėjo kaip viena žymiausių Antrosios 
imperijos laikų aukštuomenės damų; jos draugė ponia Afner 
buvo ištekėjusi už garsaus Kolmaro pramonininko, multimilijo- 
nieriaus, Imperijos iškelto į politinius veikėjus. Renė, dar 
pansione pažinojusi abi „neišskiriamąsias“, kaip jiedvi kandžiai 
buvo vadinamos, kreipdavosi į jas vardu — Adeline ir Siuzane. 
Nusišypsojusi joms, ji buvo vėl beįgiundanti į savo kamputį, 
bet, išgirdusi Maksimo juoką, atsigręžė. 

— Ne, dievaž man liūdna, nesijuok, čia nėra ko juoktis, — ta- 
rė pamačiusi, kaip jaunuolis ironiškai žiūri į ją šaipydamasis iš 
jos sielvartingos išvaizdos. 

— Regis, mums labai skauda širdį, — dygiu tonu prabilo 
Maksimas, — regis, mes pavyduliaujam! 

Renė nustebo. 

— Kad aš pavyduliaučiau! — tarė.— Ir ko? 

Paskui, lyg prisiminusi, niekinamai vyptelėjo ir pridūrė: 

— Ak, taip! Storulė Lorė! Eik jau, man ji ne galvoj. Jei 
Aristidas, kaip visi jūs man stengiatės įteigti, apmokėjo tos 
mergos skolas ir apsaugojo ją nuo kelionės svetur, — vadina- 
si, pinigus jis mėgsta mažiau, nei aš tikėjausi. Šitaip jis susigrą- 
žins damų palankumą... Savo mielajam vyreliui aš duodu visišką 
laisvę. 

Renė šypsojo. Žodžius „savo mielajam vyreliui“ ištarė abe- 
jingu draugišku tonu. Ir staiga, iš naujo nuliūdusi, beviltiškai 
apsižvalgė kaip moteris, neišmananti, kokių pramogų jai ieškoti, 
ir sukuždėjo: 

— Ak, kaip aš norėčiau... Betgi ne, aš nepavyduliauju, visai 
nepavyduliauju. 

Ir neryžtingai nutilo. 

„— Man nuobodu, supranti? — pagaliau šiurkščiai tarė ji. 

Ir nutilo sučiaupdama lūpas. 

Vis tokiu pat vienodu greičiu, dundėdama lyg tolimas kriok- 
lys, paežere riedėjo karietų virtinė. Dabar kairėje, tarp ežero ir 
kelio, kūpsojo guotai tiesių ir laibų žalių medelių tarytum 
neregėtos nedidelės kolonados. Po dešjnei pasibaigė krūmynai 
ir Žžemaugės giraitės; atsivėrė plačios Bulonės miško vejos, 
neapžvelgiami žolynų kilimai su šen bei ten išmėtytomis iš- 
lakių medžių grupėmis; tos žalios, kiek kalvotos plynės drie- 
kėsi iki pat Miuetės vartų — tolumoje buvo matyti jų žemi 

ketiniai pinučiai, panašūs į pažeme ištemptus juodus nėrinius, 
o gilesnėse daubose, aukštesnių kalvų atšlaitėse žolė tarytum 
mėlynavo. Renė įdėmiai žiūrėjo į tolius; atrodė, jog prasiplėtęs 
horizontas, švelnios, vakaro drėgmės prigėrusios lankos pri- 
vertė ją dar skaudžiau pajusti vidinę tuštumą. 

Patylėjusi ji pakartojo su slopinamu apmaudu: 

— Ak, kaip man nuobodu, stačiai mirštu iš nuobodžio! 

— Žinai, su tavimi nelabai linksma, — ramiai atsiliepė Mak- 
simas.— Tau nervai pakriko, ir tiek. 

Renė vėl atsivertė ant priegalvių. 

— Taip, pakriko, — sausai atsakė ji. 

Paskui prabilo motinišku tonu: 

— Mielas vaikeli, aš senstu, netrukus man bus trisdešimt. 
Siaubas! Nebėr jokių malonumų... Tau dvidešimt, ir tu nesup- 
rasi... 

— Gal tu pasiėmei mane norėdama atlikti išpažintį? — nu- 
traukė ją jaunuolis.— Tai bus pasiutiškai ilga istorija. 

Ji šyptelėjo išgirdusi šiuos atžarius žodžius, žiūrėdama į jį 
kaip į aikštingą išlepintą vaiką, kuriam viskas leidžiama. 

— Kas be ko, turi kuo guostis, — toliau kalbėjo Maksimas.— 
Per metus iššvaistai daugiau kaip šimtą tūkstančių frankų tua- 
-letams, gyveni prašmatniuose rūmuose, važinėji gražiausiais 
ristūnais, tavo užgaidai — visiems įstatymas, apie kiekvieną tavo 
naują suknią laikraščiai kalba kaip apie nepaprastos svarbos 
įvykį, moterys tau pavydi, vyrai pasiryžę paaukoti dešimt gyve- 
nimo metų, kad tik gautų pabučiuoti tau pirštų galiukus... Ar 
ne tiesa? 

Užuot atsakiusi, Renė linktelėjo galvą. Nuleido žvilgsnį ir vėl 
įniko velti lokenos vilnas. 

— Na jau, per daug nesikuklink,— toliau kalbėjo Maksi- 
mas.— Tiesiai prisipažink, jog esi vienas iš Antrosios impe- 
rijos šulų. Juk prie keturių akių galim nesivaržydami apie 
tai kalbėti. Visur — ir Tiuilri rūmuose, ir „pas ministrus, ir pas 
paprastus milijonierius, ir apačioje, ir viršuje — turi neaprėžtą 
valdžią. Nėra tokio malonumo, kurio nebūtum ragavusi, ir jeigu 
aš išdrįsčiau, jeigu nepaisyčiau pagarbos, kurią tau jaučiu, 
pasakyčiau... 

Jis akimirką nutilo, susijuokė ir gana akiplėšiškai užbai- 

ė: 

— Pasakyčiau, kad esi ragavusi visų vaisių, kokių tik įmano- 
ma. 

Ji nė nemirktelėjo. 

— Ir tu nuobodžiauji! — komiškai pagyvėjęs, pridūrė jau- 
nuolis.— Juk tai savižudybė!.. Ko gi tu nori? Apie ką svajo- 
jie 


Renė gūžtelėjo pečiais — atseit ji pati nežinanti. Nors ji 
sėdėjo Žemai nuleidusi galvą, Maksimas pastebėjo, kad jos vei- 
das toks rimtas, toks' apsiniaukęs, jog iškart nutilo. Jis nu- 
kreipė žvilgsnį į karietų virtinę; pasiekusi ežero galą, ji iškriko, 
užkimšo plačią sankryžą. Ištrūkę iš kamšaties, ekipažai darė 
grakštų posūkį; kieta žeme tankiau kaukšėjo arklių kanopos. 

Sukdama platų ratą ir vėl įsijungdama į virtinę, puskarietė 
švelniai sulingavo, ir Maksimą persmelkė goslus jausmas. Tuo- 
met, pasidavęs norui paerzinti Renė, jis pridūrė: 

— Žinai, jau geriau tu važiuotum samdomu fiakru! Tai būtų 
visi jie prie tavo kojų. Visi sveikina tave kaip karalienę, o 
tavo gerasis draugas ponas de Miusi beveik siunčia tau oro 
bučinius. 

Tikrai vienas raitelis nusilenkė Renė. Maksimas kalbėjo 
apsimestinai pašaipiu tonu. Tačiau Renė, vos pasigręžusi, gūž- 
telėjo pečiais. Šįsyk jaunuolis beviltiškai išskėtė rankas. 

— Klausyk, kas čia daros? — sušuko jis.— Dievaž tau nieko 
netrūksta. Ko gi tu dar nori? 

Renė kilstelėjo galvą. Jos akys žibėjo degdamos nenumaldo- 
mu goduliu. 

— Aš noriu ko kita, — atsakė ji pusbalsiu. 

— Betgi tau nieko netrūksta, — nusijuokė Maksimas.— Va- 
dinasi, kas kita — tai nieko... Ko kita tau reikia? 

— Ko? — pakartojo ji. 

Ir nutilo. Nusisuko ir įsistebeilijo į keistą reginį, pamažu 
nykstantį už pečių. Artėjo naktis, it smulkūs pelenai iš lėto 
leidosi sutemos. Blyškioje šviesoje, dar neišblėsusioje virš van- 
dens, ežeras iš tolo atrodė panašus į didžiulį alavinį padėklą; 
abiejose pusėse žali medžiai tiesiais ir laibais kamienais tary- 
tum stovėjo įbridę į snaudžiantį vandenį ir lyg violetinės ko- 
lonados savo taisyklingomis architektūrinėmis formomis ryškino 
išmoningus kranto išlinkius, o tolumoje dunksojo miškų ma- 
syvai, mMigloti lajų kontūrai, didelės juodos dėmės dengė ho- 
rizontą. Už šių dėmių, viename pilkos begalybės krašte, žioravo 
gęstanti saulėlydžio žara. Viršum ežero, tokio neįprastai plyno, 
koks jis atrodė iš karietos, virš žemų giraičių kybojo dangaus 
skliautas, neaprėpiamas, daug gilesnis ir erdvesnis nei papras- 
tai. Dangaus platybė virš mažyčio gamtos kampelio nejučia 
kėlė šiurpą, neaiškią baimę: iš blyškių aukštybių leidosi toks ru- 
denio liūdesys, tokia romi ir sielvartinga naktis, jog Bulonės 
miškas, pamažėl gaubiamas tamsos drobulės, neteko savo praš- 
matnios išvaizdos ir tarytum išaugo, pilnas neatremiamo girių 
žavesio. Ryškios karietų spalvos išblėso tamsoje, o jų dardė- 

jimas susiliejo drauge su tolimu lapijos šnaresiu ir vandenų 
čiurlenimu. Viskas geso. Miglotoje sambrėškoje vidury ežero 
ryškiai geltonavo didelė pramoginės jachtos burė, nutvieksta 
žioruojančios saulėlydžio žaros. Ir nieko daugiau nebuvo maty- 
ti, vien tiktai ši burė, nepaprastai išsipūtęs geltonos drobės 
trikampis. 

Viskuo persisotinusiai Renė pašoko keisti jausmai, neišpažįs- 
tami geismai bežiūrint į šį, rodos, nebeatpažįstamą peizažą, į šį 
dirbtinį, aukštuomenei pritaikytą kraštovaizdį, virpulingos nak- 
ties paverstą šventąja giria su slėpiningomis laukymėmis, kur 
senovės dievai mėgaudavosi savo nežemiška meile, sanguliavi- 
mu , dieviškąja kraujomaiša. Ir, puskarietei važiuojant tolyn, Re- 
nė atrodė, jog sutemos neša iš paskos virpančiais šydais 
dangstomą svajų žemę, gėdingą nežmogišką alkovą, kur ji 
pagaliau numaldys savo liguistos širdies, išsekinto kūno aistrą. 

Kai ežeras ir giraitės dingo tamsoje, virto juodu ruoželiu, 
gdama apmaudo ašaromis, užbaigė nutrauktą mintį: 

— Ko?.. Ko kita, velniai rautų! Aš noriu ko kita. Bene aš ži- 
nau ko! Kad aš žinočiau!.. Bet štai ką aš tau pasakysiu: man jau 
gana tų balių, gana kviestinių vakarienių, gana va tokių švenčių! 
Amžinai nieko nauja! Gali padvėsti... O vyrai atgrasūs, fui, kokie 
atgrasūs!., 

Maksimas susijuokė. Aukštuomenės dama savo aristokratiška 
laikysena nesugebėjo nuslėpti aistros. Ji nebesimerkė; raukšlė 
dar giliau įsirėžė kaktoje; papūstos it aikštingo vaiko lūpos degte 
degė noru paragauti smagybių, kurių ji troško, bet nedrįso pava- 
dinti vardu. Ji matė, jog palydovas juokiasi, bet buvo pernelyg 
sudirgusi, kad susivaldytų; pusiau gulėdama ant priegalvių, mė- 
gaudamasi puskarietės liūliavimu, ji kalbėjo toliau sausu kapotu 
balsu: 

— Taip, žinoma, jūs, vyrai, atgrasūs... Aišku, neturiu galvoj 
tavęs, Maksimai, tu dar per jaunas... Jeigu tau papasakočiau, 
kaip nusibodo iš pat pradžios Aristidas savo mMeilinimusi! O kiti! 
Tie, kurie mane mylėjo!.. Juk žinai, mudu geri draugai, ir aš tavęs 
nėmaž nesivaržau, tai va: dievaž būna dienų, kada man šitaip 
įkyri turtingos, dievinamos, sveikinamos damos gyvenimas, jog 
aš norėčiau būti kokia nors Lorė d'Orinji, viena tų viengun- 
giškai gyvenančių moterų. 

Maksimas dar garsiau sujuko, ir Renė užsispyrusi pakartojo: 

-—— Taip, kokia nors Lorė d Orinji! Tai, ko gero, būtų ne taip 
prėska, ne taip vienoda. 

Ji akimirką nutilo lyg vaizduodamasi, kaip gyventų Lora 
dėta. Paskui pridūrė beviltišku tonu: 

— Apskritai toms moterims, ko gero, irgi ne per saldu. 
Tikrai nieko įdomaus. Gali padvėsti iš nuobodžio... Aš jau sakiau: 
reikia ko kita, supranti? Pati aš nieko negaliu sugalvoti, bet no- 
riu ko kita, to, kas niekam nenutinka, ko negausi kas dieną, kas 
suteiktų nepatirtą, nebūtą malonumą... 

Paskutinius žodžius ji ištarė iš lėto, lyg pasverdama kiekvieną, 
vis labiau skęsdama mintyse. Puskarietė riedėjo alėja Bulonės 
miško pakraštin. Sutemos tirštėjo; iš šalių slinko giraitės tary- 
tum pilkšvos sienos; geltonai dažyti ketiniai suoliukai, ant kurių 
giedrais vakarais sėdinėja išsipustę buržua, stovėjo išilgai šali- 
gatvių tušti, nykūs, keldami gūdų liūdesį, kokiu paprastai dvel- 
kia parkų suolai, žiemai atėjus; o duslus ir vienodas grįžtančių 
karietų dardėjimas it gaili aimana skambėjo tuščioje alėjoje. 

Be abejo, Maksimui atrodė, jog džiaugtis gyvenimu gali ne- 
bent prasto skonio žmogus. Tiesa, tokio amžiaus jis turėjo su 
jaunatvišku įkarščiu žavėtis malonumais, bet, deja, buvo persi- 
ėmęs tokiu begaliniu savanaudiškumu, tokiu besaikiu ironišku 
abejingumu, jautėsi pernelyg pasibodėjęs gyvenimu, kad slėptų 
pasišlykštėjimą, persisotinimą, nelaikytų savęs žuvusiu žmogum. 
Paprastai jis netgi tuo didžiavosi. 

Jis išsipleikė kaip ir Renė ir prašneko alsiu balsu: 

— O žinai, tavo tiesa! Toks nuobodis, kad gali stačiai nu- 
sprogti. Kas jau kas, o pramogos man rūpi ne ką daugiau negu 
tau; aš irgi dažnai svajoju apie ką kita... Nieko nėra kvailesnio 
už keliones. Kalti pinigus? Man labiau patinka juos švaistyti, 
nors tai irgi ne taip smagu, kaip atrodo. Mylėti, būti mylimam — 
greit atgrysta, ar ne?.. Kas be ko, greit atgrysta! 

Jaunoji moteris tylėjo, ir jis kalbėjo toliau, stengdamasis ją 
apstulbinti savo neregėtu abejingumu: 

— Norėčiau, kad mane įsimylėtų vienuolė. Ko gero, būtų 
smagu, ar ne?.. O tu niekad nesi svajojusi įsimylėti tokį žmogų, 
apie kurį vien galvoti nuodėminga? 

Tačiau Renė sėdėjo apsiniaukusi, ir Maksimas matydamas, 
kad ji tebetyli, pagalvojo, jog ji nesiklauso. Pasidėjusi galvą 
ant minkšto puskarietės atlošo, ji tarytum miegojo atviromis 
akimis. Mąstė suglebusi, skendėjo svajonėse, ir tik retkarčiais 
jai nervingai trūkčiojo lūpos. Švelnios sutemos, kupinos liūdesio, 
slapto goslumo, neišsakomų vilčių, gaubė ją persmelkdamos 
ilgesinga liguista nuotaika. Įsmeigusi žvilgsnį į apvalią nugarą 
liokajui, sėdinčiam ant pasostės, be abejo, ji mąstė apie prabė- 
gusių dienų pramogas, apie pilkas šventes, kurių daugiau nebe- 
norėjo; prieš akis jai slinko gyvenimas su Sakaru, greitas visų 
užgaidų tenkinimas, pasibodėjimas prabanga, slegiantis tų pačių 
pajautų ir tų pačių išdavysčių vienodumas. Paskui širdy suspur- 


12 


dėjęs geismas pažadino viltį, kad jai pasiseks suvokti, kas yra 
tasai „kas kita“, kurio niekaip negalėjo pagauti įtemptas protas. 
Ir staiga godos išsisklaidė. Ji stengėsi iš paskutiniųjų, bet reikia- 
mas žodis nyko tirštėjančioje naktyje, geso vienodame karietų 
bildesyje. Švelnus puskarietės sūpavimas dar labiau trukdė su- 
sikaupti, tiksliai išreikšti pabudusį norą. O tas neaiškumas, g1- 
raitės, tamsos migdomos abipus alėjos, ratų tarškėjimas ir švel- 
nus sūpavimas, užliejantis saldžiu tinguliu, kaitinte kaitino krau- 
ją, tolydžio krėtė kūną tūkstančiai malonių šiurpulių: nutrūku- 
sios godos, uždrausti geismai, migloti norai — visa tai, kas saldu 
ir siaubinga, kas gimsta nuilsusioje moters širdyje sutemų va- 
landą, kai blykšta dangus, grįžtant namo iš Bulonės miško. Renė 
laikė susikišusi abi rankas į lokenos vilnas; jai buvo karšta balto 
drapo puspalčiu violetinio aksomo atvartais. Ji ištiesė koją, kad 
būtų patogiau sėdėti, netyčia užkliudė blauzda šiltą Maksimo ko- 
ją, bet jis netgi nepastebėjo. Puskarietei krėstelėjus, Renė atsi- 
peikėjo. Pakėlė galvą, keistu žvilgsniu nužiūrėjo elegantiškai 
išsidrėbusį Maksimą, ir jos pilkos akys susidrumstė. 

Tuo metu puskarietė išvažiavo iš Bulonės miško. Sutemose 
tiesėsi Imperatorienės prospektas su žaliomis medinėmis tvore- 
lėmis iš šalių, susiliejančiomis daiktan horizonte. Šalinėje jojimo 
alėjoje, gana toli, pilkoje prieblandoje giedravo šviesi dėmė — 
baltas arklys. Kitoje pusėje šen bei ten juodavo saujelės tamsių 
taškų — tai vėlyvieji pramogautojai iš lėto traukė pėsčiomis 
į Paryžių. Aukštėliau, pačiame gale ilgos karietų knibždėlynės, 
plačiame suodžių spalvos dangaus ruože bolavo skersa Triumio 
arka. | 

Puskarietė nuriedėjo greičiau, ir- Maksimas ėmė žvalgytis 
čia į vieną, čia į kitą pusę prospekto grožėdamasis angliško 
stiliaus peizažų, įmantrios architektūros rūmais, vejomis, nusi- 
driekusiomis iki pat šalinių alėjų. Renė svajingai stebėjo, kaip 
horizonte vienas po kito žiebiasi Žvaigždės aikštės dujiniai ži- 
bintai, ir, sutemose gausėjant toms ryškiai geltonoms liepsne- 
lėms, ji tarytum girdėjo šaukiant save slėpiningus balsus, ir jai 
atrodė, jog žiemos naktų žiburiais šviečiantis Paryžius spindi 
jai vienai rengdamas dar niekad nepatirtą malonumą, kurio geidė 
jos persisotinusi širdis. 

Puskarietė pasuko į Karalienės Ortansos prospektą ir sustojo 
Monso gatvės kampe, už kelių žingsnių nuo Malzerbų bulvaro, 
priešais didelį rūmą su sodu iš vienos pusės ir kiemu — iš kitos. 
Į kiemą vedė dvivėriai vartai auksuotais pagražais, šonuose 
stovėjo po du taipgi auksuotus urnų pavidalo žibintus, kuriuose 
plaikstėsi plačios dujų liepsnos. Prie vartų, dailiame paviljone, 
panašiame į graikų šventyklą, gyveno sargas. 

Puskarietei įvažiuojant į kiemą, Maksimas vikriai nušoko 
žemėn. 

— Turbūt nepamiršai, kad prie stalo sėdame pusę aštuntos, — 
tarė Renė, prilaikydama jį už rankos.— Turi daugiau nei valandą 
laiko persirengti. Žiūrėk, kad nereiktų tavęs laukti. 

Ir šypsodama pridūrė: 

— Svečiuose turėsime Marejus... Tėvas pageidauja, kad skir- 
tum daugiau dėmesio Luizei. 

Maksimas gūžtelėjo pečiais. 

— Vargas, ir gana! — apmaudžiai suniurzgė.— Aš noriu ves- 
ti, bet rėžti sparną — tai pernelyg kvaila... Būk gerutė, Renė, 
išvaduok mane šįvakar nuo Luizės. 

Jis juokingai išsiviepė balsu ir mina mėgdžiodamas aktorių 
Lasušą, kaip tai darydavo kiekvieną sykį, kai griebdavosi savo 
įprastų sąmojų. 

— Sutarta, mieloji mamut? 

Renė draugiškai krestelėjo jam ranką. Ir nervinga greita- 
kalbe pridūrė su pašaipia drąsa: 

— Ek, jeigu nebūčiau ištekėjusi už tavo tėvo, ko gero, būtum 
apie mane rėžęs sparną. 

Ši mintis jaunuoliui, matyt, pasirodė labai juokinga, — net 
pasukęs už Malzerbų bulvaro kampo, jisai vis dar kvatojo. 

Puskarietė įvažiavo į kiemą ir sustojo prie laiptų. 

Virš laiptų plačiomis ir žemomis pakopomis buvo stiklinis 
stogelis, padabintaš raižytiniu apvadu — spurguota pyne su auk- 
suotais kutais. Trijų aukštų pastato rūsyje buvo išdėstytos ūki- 
nės patalpos, kurių ketvirtainiai langai blausiais stiklais ėjo 
beveik pažeme. Į laiptus vėrėsi paradinės durys, o abiejose pu- 
sėse stovėjo sienon įmūrytos siauros kolonos, kurios sudarė sa- 
votišką iškyšą su apvalainu langu kiekviename aukšte, sulig sto- 
gu užsibaigiančią trikampiu. Abipus iškyšos ėjo trys eilės langų 
tašyto akmens apylangėmis — po penkis kiekviename šone. Sto- 
gas Su mansardomis buvo plačių šlaitų, beveik paplokščias. 

Tačiau sodo pusėje namas atrodė dar prašmatnesnis. Didingi 
laiptai vedė į siaurą terasą, einančią išilgai viso pirmojo aukšto; 
terasos turėklai, nulieti mėgdžiojant Monso parko pinučius, 
buvo dar labiau nuauksuoti negu stogelis virš kiemo laiptų ir 
pavartės žibintai. Iš šalių, pusiau įmūryti į namą, dunksojo du 
priestatai, savotiški bokštai su apskritais kambariais viduje. 
Per patį namo vidurį, truputį išsikišęs, kūpsojo dar vienas bokš- 
telis, kur kas giliau įmūrytas į sieną. Langai — aukšti ir siauri 
priestatuose, platūs ir beveik kvadratiniai fasade — pirmajame 
aukšte buvo atitverti akmenine baliustrada, o viršutiniuose — 
auksuotais kaldintos geležies turėklais. Tai buvo turtų paroda, 

gausybė, sankrova. Rūmo sienas ištisai dengė lipdiniai. Aplink 
langus, palei karnizus driekėsi šakų ir gėlių pynės; balkonus, 
panašius į žalumynų pintines, laikė parėmusios nuogos smailia- 
krūtės milžinės išriestais klubais; šen bei ten kybojo pasakiški 
skydai, vynuogių kekės, rožės, įvairiausi žiedai ir žiedynai — 
viskas iš akmens ir marmuro. Kuo aukščiau kilo žvilgsnis, tuo 
puošniau atrodė rūmas. Stogą vainikavo baliustrada, o joje vie- 
nodais tarpais stovėjo urnos, kuriose plaikstėsi akmeniniai lieps- 
įtikėtiname vaisių ir lapų margumyne, buvo sutelkta pagrindinė 
šios neregėtos puošybos masė: priestatų frontonuose vėl mirgėjo 
nuogos milžinės — vienos svaidėsi obuoliais, kitos stovėjo viso- 
kiausiomis pozomis tarp skystutėlių nendrių. Šių pagražų per- 
krautas stogas su raižytinėmis švino galerijomis, dviem perkūn- 
sargiais ir keturiais milžiniškais, simetriškai išdėstytais kaminais, 
kaip visa kita vienų lipdinių, buvo šito architektūros fejeverko 
viršūnė. : 

Po dešinei buvo didelis žiemos sodas, į kurį vėrėsi stiklinės 
vienos apatinio aukšto svetainės durys. Sodas, nuo Monso parko 
atskirtas žemais, gyvatvore paslėptais pinučiais, leidosi apa- 
čion gana stačiu šlaitu. Pernelyg mažas, palyginti su namu, toks 
ankštas, kad jame tilpo tik vejelė ir keli guotai žalių medžių, jis 
buvo paprasčiausiai nedidelė kalva, žalumynų pjedestalas, ant 
kurio išdidžiai stovėjo prašmatnus rūmas. Žiūrint į rūmą iš parko, 
viršum švarutėlės vejos, virš krūmų ;blizgančiais, it nulakuo- 
tais lapais šis aukštas pastatas su sunkia čerpių kepure, auksuo- 
tais turėklais, gausybe lipdinių, naujiutėlis ir bespalvis, savo 
išvaizda priminė kvailą ir orų pralobusį prasisiekėlį. Tai buvo 
naujas miniatiūrinis Luvras, vienas būdingiausių Napoleono II1 
laikų stiliaus pavyzdžių, prašmatnus visų stilių mišrūnas. Vasa- 
ros vakarais, kai balto fasado dugne liepsnodavo auksas, įkypų 
saulės spindulių nupliekstas, parko lankytojai sustoję grožėda- 
vosi raudono šilko užuolaidomis pirmojo aukšto languose; pro 
stiklus, didelius ir skaidrius kaip madingų parduotuvių vitri- 
nos, tarytum įdėtus tam tyčia parodyti kambarių ištaigą, visi tie 
smulkūs buržua su savo šeimynomis matydavo kampelį baldų, 
portjerų, plafonų, stulbinančių savo prabanga ir keliančių susi- 
žavėjimą ir pavydą,— jie stypsodavo vidury alėjos, negalėda- 
mi atplėšti akių. 

Tačiau šiuo metu fasadas snaudė, apgožtas tamsių medžių. 
Kitoje namo pusėje, kieme, liokajus pagarbiai padėjo Renė 
išlipti iš puskarietės. Dešinėje stovėjo raudonų plytų arklidės 
su plačiai atkeltais pajuodusio ąžuolo vartais po stikliniu sto- 
geliu. Kairėje, tarytum simetrijos dėlei, gretimo namo sienoje 

buvo be saiko išdabinta niša, o joje iš kriauklės, dviejų Amūrų 
laikomas ištiestose rankose, be perstojo liejosi vanduo. Jaunoji 
moteris stabtelėjo prie laiptų tapšnodama sau per šonus, kad 
nusileistų pasikėlę sijonai. Nuščiuvus kanopų kaukšėjimui, kie- 
me vėl stojo ramybė, aristokratiška tyla, drumsčiama vien nesi- 
liaujančio vandens čiurlenimo. Tamsiame rūme, kur netrukus 
turėjo užsižiebti pirmųjų sezono kviestinių pietų sietynai, ko! 
kas žioravo tik žemi pusrūsio langai, mėtydami ryškius it gaisro 
atšvaitus ant kiemo, tvarkingai ir dailiai išgrįsto kvadratinėmis 
plytelėmis. 

Stumtelėjusi vestibiulio duris, Renė kaktomuša susidūrė su 
vyro kamerdineriu, kuris leidosi pusrūsin, nešinas sidabriniu 
arbatiniu. Tai buvo išvaizdus vyras juodu fraku, aukštas, kūnin- 
gas, balto veido, kruopščiai lyg anglų diplomato pakirptomis 
žandenomis, orios ir griežtos it aukštas pareigūnas išvaizdos. 

— Batistai, — paklausė jaunoji moteris, — ar ponas jau grįžo? 

— Taip, ponia, jis rengiasi, — atsakė liokajus ir palenkė gal- 
vą tokiu judesiu, kurio jam būtų pavydėjęs princas, sveikinan- 
tis minią. | 

Maudamasi pirštines, Renė iš lėto užlipo laiptais aukštyn. 

Vestibiulis buvo neregėtos ištaigos. Įėjęs svečias iškart pasi- 
jusdavo dūstąs. Gauruoti kilimai ant grindų ir ant laiptų, plačios 
raudono aksomo drapiruotės ant sienų ir durų sugerdavo garsus, 
ir viduje tvyrojo slogi tyla, šiltas koplyčios kvapas. Drapiruotės 
leidosi nuo pat aukštų lubų, kryžmai išklotų auksuotais bagetais 
ir padabintų iškilomis rozetėmis. Laiptai su balto marmuro ba- 
liustrada ir raudonu aksomu trauktais turėklais šakojosi dailiai 
lenkta linija, o pačiame gale, tarp jų abjejų sparnų, vėrėsi durys 
į didįjį saloną. Pirmoje laiptų aikštelėje per visą sieną ėjo dide- 
lis veidrodis. Apačioje, prie laiptų, dvi nuogos ligi juosmens 
moterys, nulietos iš auksuotos bronzos, ant marmurinių posta- 
mentų laikė didelius penkiaragius dujinius sietynus, kurių šviesą 
švelnino matinio stiklo gaubtai. O abipus laiptų rikiavosi žavios 
majolikos vazos su žydinčiais retais augalais. 

Renė lipo laiptais, ir sulig kiekviena pakopa didėjo jos at- 
spindys veidrodyje; ji klausė save abejodama kaip viena tų akto- 
rių, turinčių nepaprastą pasisekimą, ar ji iš tikro tokia nuosta- 
bi, kaip jai tvirtinama. 

Užlipusi į savo pusę antrajame aukšte su langais į Monso par- 
ką, ji paskambino savo kambarinei Selestei ir pradėjo rengtis 
pietums. Tai užsitęsė daugiau nei valandą. Kambaryje buvo labai 
tvanku, ir, kai buvo įsmeigtas paskutinis smeigtukas, Renė ati- 
darė langą, užsikvempė ant palangės ir susimąstė. Už nugaros 
tylutėliai sukosi Selestė, vieną po kito tvarkydama išmėtytus 
drabužius. 

Apačioje, parke, liūliavo tamsos jūra. Aukštos, rašalo juo- 
dumo medžių lajos siūbavo nuo ūmių vėjo šuorų nelyginant 
bangų Mūša, o sausi lapai šnarėjo it vilnys, virstančios ant pak- 
rantės akmenų. Ir tik retkarčiais šioje tamsybių gelmėje su- 
šmėžuodavo dvi geltonos akys — didžiąja alėja iš Karalienės 
Ortansos prospekto į Malzerbų bulvarą pro medžius pralėkdavo 
karieta uždegtais žibintais. Ilgesingas rudens reginys liūdesiu 
vėlei užliejo Renė širdį. Ji prisiminė vaikystę, praleistą tėvo 
namuose, tyliame rūme šv. Liudviko saloje, kur ištisus du šim- 
tmečius viešpatavo niūri Bero diu Šatelių giminės pareigūnų 
dinastija. Paskui prisiminė vestuves, įvykusias lyg burtų lazde- 
lei mostelėjus, našlį vyrą, kuris parsidavė, kad galėtų ją vesti, 
ir Rugono pavardę pasikeitė į Sakaro: tie trys skiemenys iš pra- 
džių skambėjo jai nelyginant banko laikytojo lopetėlės, žar- 
stančios auksą. Sakaras paėmė ją, sviedė į ištaigų nerūpestingą 
gyvenimą, kuris ilgainiui galutinai sumaišė jai galvą. Ir staiga, 
vaikiškai džiaugdamasi, ji prisiminė, kaip kitados su jaunesnią- 
ja seserim Kristine žaidė plunksninuką. O vieną gražų rytą, kal- 
bėjo ji sau, ji atsipeikės iš saldžių svajų, dešimt metų guodusi 
jomis sau širdį, atsipeikės paklaikusi, sutepta vienos tų machi- 
nacijų, kurias darydamas vyras susilauks gėdingo galo. Tai buvo 
lyg nuojauta, persmelkusi ją vienu mirksniu. Dar gailiau vaito- 
jo medžiai. Gėdos ir atpildo minčių sugraudinta, Renė pasidavė 
senos ir doringos buržuazijos instinktams: pasižadėjo juodai 
nakčiai pasitaisyti, nebešvaistyti pinigų pašvitams, susirasti ko- 
kią nekaltą pramogą laikui nustumti, kaip laimingomis mokslo 
dienomis pansione, kai sykiu su draugėmis iš lėto vaikščiodavo 
po platanais ir dainuodavo: „Ne, mes neisime miškan'“. 

Tuo metu Selestė, spėjusi nusileisti apačion ir užlipti į viršų, 
sukuždėjo savo poniai į ausį: 

— Ponas prašo ponią nusileisti. Jau susirinko svečių. 

Renė krūptelėjo. Ji nepajuto, kaip bestovint sužvarbo pečiai. 
Eidama pro veidrodį, stabtelėjo, mašinaliai nužiūrėjo save nuo 
kojų iki galvos. Nejučia nusišypsojo ir nusileido apačion. | 

Ir tikrai beveik visi svečiai jau buvo suvažiavę. Apačioje 
buvo jos sesuo Kristinė, dvidešimtmetė mergina, labai paprastai 
apsitaisiusi baltais muslinais; jos teta Elizabetė, notaro Oberto 
našlė, nepaprastai maloni šešiasdešimtmetė senutė juodo atlaso 
suknia; vyro sesuo Sidonija Rugon, liesa, neaiškaus amžiaus 
saldžialiežuvė moteris minkšto it vaškas veido, pažiūrėti dar 
blankesnė savo išblukusios spalvos suknia; paskui Marejis — 
tėvas, ne per seniausiai nustojęs gedėti žmonos, aukštas gražus 
vyras rimta ir bereikšme veido išraiška, stulbinančiai panašus 
į kamerdinerį Batistą, ir duktė — vargšiukė Luizė, kaip visi ją 

vadino, septyniolikametė mergina, geibi, truputį kuprota, sų li- 
guista gracija vilkinti balto fuliaro suknią raudonais žirneliais; 
paskui visas būrys orių ponų, labai nusipelniusių Žmonių, iš- 
blyškusių ir bežadžių pareigūnų, o toliau dar vienas būrelis — 
jaunuolių, pažiūrėti patvirkusių, krūtinę vos dengiančiomis lie- 
menėmis, apsupusių penkias ar šešias be galo elegantiškas damas, 
tarp kurių viešpatavo „neišskiriamosios“, mažoji markizė d'Espa- 
nė geltona suknia ir šviesiaplaukė ponia Afner violetine suknia. 
Buvo ten ir raitelis, kuriam Renė neatsakė į pasisveikinimą, 
ponas de Miusi, sunerimusiu veidu kaip meilužis, kuris jaučia, 
jog netrukus bus atstumtas. Ir tarp ilgų šleifų, nudrykusių ant 
kilimo, susinėrę rankas už nugaros, sunkiai žengė grubiais ba- 
tais du ankštais juodais frakais vilkintys pralobę rangovai Min- 
jonas ir Šarje, su kuriais rytojaus dieną Sakartas turėjo suda- 
ryti sandėrį. 

Aristidas Sakaras stovėjo prie durų ir su grynai pietietišku 
įkarščiu postringavo būreliui orių ponų, ištaikydamas laiką pasi- 
sveikinti su naujais svečiais, paspausti ranką ir pasakyti ką nors 
malonaus savo nosiniu balsu. Nedidukas, judrus, jis kraipėsi 
kaip marionetė, ir jo smulki juosva figūra labiausiai traukė dė- 
mesį raudona dėme — pernelyg plačia Garbės legiono ordino 
juostele. 

Įėjus Renė, per saloną perlėkė susižavėjimo šurmulys. Išties 
ji atrodė dieviškai. Virš tiulio sijono su ilga rauktinukų uodega 
ji vilkėjo žalsvo atlaso tuniką, apkraštuotą brangiais angliškais 
nėriniais, parauktą ir susagstytą žibuoklių puokštėmis; iš priekio 
sijoną puošė raukto muslino volanas, prisegtas žibuoklių puokštė- 
mis ir gebenių pynėmis. Karališkai platus ir truputį perkrautas 
prabangios apdailos drabužis ryškino dailios galvos ir liekno lie- 
mens grakštumą. Krūtinė buvo atvira, pečiai pridengti vien 
žibuoklių puokštėmis, ir jaunoji moteris tarytum nėrėsi iš tiulio 
ir atlaso apdaro it viena tų nimfų, kurių liemuo boluoja šventojo 
ąžuolo fone; balta krūtinė ir liaunas kūnas, pusiau išsivadavęs 
iš drabužių, tarytum džiaugėsi laisve, ir atrodė, jog tuoj nus- 
muks korsažas ir sijonas — kaip savo kūną pamilusios mauduo- 
lės kostiumėlis. Vešlūs gelsvi plaukai, sušukuoti aukštyn kaip 
šalmas ir perjuosti gebenės šakele, sumegzta žibuoklių puokšte, 
darė dar didesnį nuogumo įspūdį, atidengdami sprandą, ryškina- 
mą švelnių it auksinės gijos plaukelių. Ant kaklo Renė turėjo 
vėrinį su nuostabaus vaiskumo briliantų karuliais, o virš kak- 
tos — siauručių, deimantais nusagstytų sidabro plokštelių sulto- 
ną. Ji stabtelėjo tarpdury savo prašmatniu apdaru, skaisčiais, 
šiltų blyksnių nugultais pečiais, truputį uždususi, nes greitai 
leidosi laiptais. Umai patekusi į šviesą ryškiai nutviekstą salo- 

ną, ji primerkė akis, dar sklidinas Monso parko tamsos, ir šis 
neryžtingas, trumparegiams savitas žvilgsnis teikė jai ypatingą 
žavesį. 

Išvydusi ją, mažoji markizė skubiai pašoko, pribėgo artyn, 
paėmė už rankų ir, apžvelgusi nuo kojų iki galvos, saldžiai su- 
kuždėjo: 

— Ak, kokia jūs graži, kokia graži, mano mieloji!.. 

Salone visi subruzdo, svečiai priėjo pasisveikinti su gražuo- 
le ponia Sakar, kaip Renė buvo vadinama aukštuomenėje. Ji 
padavė ranką beveik visiems vyrams. Paskui pabučiavo Kristinę, 
paklausė, kaip laikosi tėvas, nes šis niekada nesilankydavo Mon- 
so parko rūme. Ir šypsodama, vis dar linkčiodama galvą, švel- 
niai susinėrusi rankas, sustojo priešais damas, smalsiai stebeili- 
jančias į vėrinį ir sultoną. 

Šviesiaplaukė ponia Afner nepajėgė atsispirti pagundai: pri- 
ėjo, ilgai žiūrėjo į deimantus ir pagaliau pavydžiu balsu pak- 
lausė: 

— Tai tie patys, ar ne? 

Renė linktelėjo. Tuomet visos damos pratrūko liaupsinti 
papuošalus: kokie žavūs, kokie nuostabūs! Paskui su pavydžiu 
susižavėjimu sušneko apie Lorės d'Orinji aukcioną, kuriame Sa- 
karas nupirko žmonai briliantus, ėmė skųstis, jog tos abejotinos 
šlovės moterys susigrobia pačius gražiausius papuošalus — ne- 
trukus doroms moterims nebeliksią deimantų. Ir jų skunduose 
buvo justi noras nuogu kūnu prisiliesti prie visame Paryžiuje 
pagarsėjusių brangenybių, kadaise dabinusių pečius Kokiai nors 
įžymiai paleistuvei,— tų brangenybių, kurios galbūt papasakos 
joms į ausį nuodėmingas alkovų paslaptis, taip jaudinančias 
šių aukštuomenės damų vaizduotę. Jos žinojo, kokios pasakiš- 
kos kainos būna per aukcionus, minėjo puikią kašmyro skraistę, 
nuostabius nėrinius. Sultonas kainavęs penkiolika tūkstančių 
frankų, vėrinys — penkiasdešimt tūkstančių. Ponia d'Espanė 
žavėjosi tais skaičiais. Ji pašaukė Sakarą, šūktelėjo jam: 

— Ateikite čionai, mes norime jus pasveikinti! Čia tai bent 
vyras! 

Aristidas Sakaras priėjo, kuklindamasis nusilenkė. Bet iš- 
siviepęs veidas sakyte sakė, kad jis be galo patenkintas. Ir akies 
krašteliu jis pažvelgė į abu rangovus, pralobusius mūrininkus, 
kurie stovėjo už kelių žingsnių ir su neslepiama pagarba klausėsi 
šių skaičių skambesio. 

Tuo metu įėjo Maksimas dailiai apgulusiu juodu fraku, fami- 
liariai atsirėmė į tėvo petį ir kažką draugiškai jam pakuždėjo 
žvilgsniu rodydamas į mūrininkus. Sakaras kukliai nusišypsojo 
kaip aktorius, kuriam karštai ploja žiūrovai. 

Pasirodė dar keli svečiai. Salone buvo mažų mažiausia trisde- 
šimt žmonių. Visi vėl sušneko, o stojus akimirkos tylai, už sienos 
buvo girdėti skimbčiojant indus ir sidabrą. Pagaliau Batistas 
plačiai atidarė dvivėres duris ir didingai ištarė sakramentali- 
nius žodžius: | 

— Ponia, prašom prie stalo. 

Eisena iš lėto nuplaukė į valgomąjį. Sakaras pasiūlė ranką 
mažajai markizei; Renė atsirėmė į ranką senatoriui, senajam ba- 
ronui Guro, kuriam visi lankstėsi su neregėtu nusižeminimu; 
Maksimui teko paduoti ranką Luizei de Marej; iš paskos nusekė 
visi kiti svečiai, o pačiame gale, nukabinę rankas, pėdino abu 
rangovai. 

Valgomasis, erdvus kvadratinis kambarys, buvo apmuštas 
juodintais poliruotais kriaušiniais apkalais, aukštumo sulig žmo- 
gaus ūgiu, papuoštais plonytėmis aukso gijomis. Keturis didelius 
pano turėjo užpildyti meno kūriniai — natiurmortai, bet rūmo 
savininkas, matyt, pabūgo išlaidų tokiai grynai meniškai apdai- 
lai, ir pano liko tušti, juos stačiai aptraukė tamsžaliu aksomu. 
Tos pačios medžiagos portjeros, užuolaidos, baldų apmušalai tei- 
kė kambariui griežtą ir orią išvaizdą lyg tam tyčia, kad visas 
šviesos spindesys kryptų į stalą. 

Ir tikrai šitą vakarą stalas, stovintis vidury plataus tamsių 
tonų persiško kilimo, sugeriančio žingsnių garsus, iš visų pusių 
apstatytas krėslais, lyg apriestas juoda aukso gijomis puoštų 
nugarėlių linija, švytėjo sietyno nutviekstas it altorius, o ant 
skaisčiai baltos staltiesės akinamai žėrėjo krištolas ir sidabras. 
Už raižytinių nugarėlių miglotoje prieblandoje dūlavo sienų 
apkalai, didelė žema indauja, aksominės portjeros. Akys norom 
nenorom krypo į stalą, prisipildydamos to žilpinančio spindesio. 
Pačiame vidury stovėjo žavi matinio sidabro vaza žibančiais 
raižiniais, vaizduojančiais nimfas grobiančių faunų būrelį, o virš 
to būrelio kekėmis svyrojo pamerkta didžiulė gyvų gėlių puokš- 
tė. Abiejuose stalo galuose irgi stovėjo vazos su gėlių pėdais; 
prie vidurinės vazos buvo priderinti du kandeliabrai, vaizduo- 
jantys bėgantį satyrą, viena ranka laikantį nualpusią moterį, 
o kita — dešimtšakę žvakidę, savo šviesomis dar labiau padi- 
dinančią sietyno spindesį. Tarp šitų pagrindinių puošmenų simet- 
riškai rikiavosi dideli ir maži prikaistuviai su pirmaisiais pa- 
tiekalais, o šalia jų — kriauklės su užkandžiais, porcelianinės 
kraitelės, krištolinės vazos, seklios lėkštės, aukštos kompoti- 
nės, — iš anksto patiektas desertas. Išilgai lėkščių fronto stovėjo 
ištisa armija stiklinių ir taurių, ropinių su vandeniu ir vynu, 
mažyčių druskinių,— visas krištolas buvo plonytis ir lengvas it 
muslinas, be jokių raižinių ir toks skaidrus, jog nebuvo matyti 

nė menkiausio šešėlio. Bet užtat vazos atrodė lyg ugnies fon- 
tanai; svaidė žaibus tviskantys prikaistuvių šonai; šakutės, šaukš- 
tai, peiliai perlamutriniais kotais žėrėjo tarytum liepsnų liežu- 
viai; taurėse ir stikluose mirguliavo vaivorykštės, o tame žie- 
žirbų lietuje, spindesių jūroje, akinamai baltos staltiesės dugne 
ryškiai raudonavo ropinės su vynu. 

Tramdomos palaimos išraiška užliejo veidus vyrams, kurie, 
šypsodami damoms, vedė jas prie stalo. Valgomojo tvankoje 
gaiva dvelkė gėlės. Drauge su rožių aromatu sklaidėsi gardūs 
kvapsniai. Tačiau vyravo aitrus vėžių ir porūgštis citrinų kva- 
pas. 
Paskui, kai svečiai susirado savo vardus, užrašytus kitoje 
valgiaraščio pusėje, subildėjo stumdomi krėslai, sušnarėjo šil- 
kiniai sijonai. Deimantais žiburiuojantys nuogi moterų pečiai, 
kurių blyškumą ryškino juodi vyrų frakai, savo pienišku baltu- 
mu papildė stalo spindesį. Liokajai pradėjo aptarnauti svečius, 
šypsančius vienas kitam, ir dabar tylą trikdė tik duslus šaukštų 
dunksnojimas. Batistas ėjo savo pareigas su įprastu jam diploma- 
to orumu; be dviejų liokajų, savo žinioje jis turėjo dar keturis 
parankinius, kuriuos samdydavo tik prašmatniems dideliems 
kviestiniams pietums. Kiekvienąsyk, kai jis išduodavo arba pjau- 
stydavo kokį patiekalą ant tam tikro stalo kambario gale, trys 
tarnai lengvais žingsniais vaikščiodavo aplink stalą su patiekalu 
ištiestoje rankoje, pusbalsiu siūlydami jį svečiams. Kiti pilstė 
vyną, stebėjo, kad nebūtų tuščios duoninės ir ropinės. Iš lėto 
keitėsi patiekalai, santūriai skambėjo sidabrinis moterų juokas. 

Svečių buvo per daug, kad užsimegztų bendras pokalbis. 
Tačiau, kai po užkandžių ir pirmųjų patiekalų pasirodė Kepsniai 
ir žalumynai, o po leovilio ir šato-lafito — įžymieji Burgundijos 
vynai, pomaras ir šambertenas, balsai suskambo stipriau, nuo 
juoko pliūpsnių sudzingsėjo plonytės krištolo taurės. Vidury 
stalo sėdėjo Renė, jai iš dešinės — baronas Guro, iš kairės — 
ponas Tutenas Larošas, buvęs žvakių fabrikantas, o dabar muni- 
cipaliteto tarėjas, „Vyndarių patykio“ banko direktorius, „Maro- 
ko uostų generalinės bendrovės" priežiūros tarybos narys, liesas, 
bet užtat didelio politinio svorio žmogus, kurį Sakaras, sėdintis 
priešais, tarp ponios d'Espanė ir ponios Afner, meilikaujamai 
vadino čia „mieluoju kolega“, čia „mūsų didžiuoju administra- 
torium"“, Toliau sėdėjo politiniai veikėjai: ponas Jupelis de la Nu, 
prefektas, trečdalį metų gyvenantis Paryžiuje; trys deputatai, tarp 
jų ponas Afneras plačiu elzasiečio veidu; paskui ponas de Sairė, 
žavus jaunuolis, ministro sekretorius; ponas Mišlenas, kelių 
žinybos skyriaus viršininkas, ir kiti aukšti pareigūnai. Ponas 
de Marejis, amžinas kandidatas į deputatus, drybsojo priešais 

prefektą meiliai žiūrėdamas jam į akis. Ponas d'Espanė, priešin- 
gai, niekada nelydėdavo žmonos į aukštuomenės suėjimus. Šei- 
mininkų giminaitės buvo pasodintos tarp garbingiausių svečių. 
Tačiau Sidonijai Sakaras buvo nuskyręs vietą tolėliau, tarp abie- 
jų rangovų — pono Šarjė iš dešinės ir pono Minjono iš kairės; 
jai buvo patikėtas atsakingas postas, kur žūtbūt reikėjo laimėti 
pergalę. Ponia Mišlen, skyriaus viršininko žmona, daili putlutė 
juodukė, sėdėjo šalia pono de Safrė ir gyvai pusbalsiu su juo šne- 
kučiavo. Abiejuose stalo galuose viešpatavo jaunimas: valstybės 
tarybos auditoriai, įtakingų tėvų sūneliai, būsimieji milijonieriai, 
ponas de Miusi, varstantis Renė beviltiškais žvilgsniais, Maksi- 
mas, o jam iš dešinės — Luizė de Marej, regimai dedanti pastan- 
gas pavergti savo kaimyną. Jie juokėsi vis garsiau ir garsiau. 
Kaip tik toje pusėje ir pratrūko pirmieji linksmybės pliūpsniai. 

Ponas Jupelis de la Nu mandagiai pasiteiravo: 

— Ar jo ekscelencija teiksis pasirodyti šį vakarą? 

— Nemanau,— atsakė Sakaras, oriu tonu dangstydamas sle- 
piamą apmaudą.— Mano brolis taip užsiėmęs!... Jis atsiuntė savo 
sekretorių poną de Safrė prašydamas atleisti. 

Jaunasis sekretorius, ponios Mišlen ryžtingai atakuojamas, 
kilstelėjo galvą vos išgirdęs savo pavardę ir manydamas, jog 
kreipiamasi į jį, dėl viso pikta sušuko: 

— Taip, taip, devintą valandą vakaro pas antspaudo saugo- 
toją įvyks ministrų posėdis. 

Tuo tarpu, netikėtai nutrauktas, ponas Tutenas Larošas toliau 
dėstė oriu tonu lyg sakydamas prakalbą įdomioje municipalinės 
tarybos tyloje: 

— Rezultatai pranoko visas viltis. Ši miesto paskola liks 
visų atmintyje kaip sėkmingiausia mūsų laikų finansinė operaci- 
ja. Ak, ponai... 

Bet tuo metu jo balsą vėl nustelbė juokas, staiga suskardė- 
jęs viename stalo gale. Linksmą šurmulį peršaukė Maksimas, 
skambiu balsu pasakojantis smagų nutikimą: „Palaukite, aš dar 
nebaigiau. Vargšę amazonę pakėlė kelio sargas. Kaip girdėjau; 
jinai ketina gerai jį išlavinti, o vėliau už jo ištekėti. Ji nenori, 
kad kuris kitas vyriškis, išskyrus savo vyrą, galėtų girtis matęs 
ant jos kojos aukščiau kelio juodą intapą“. 

Ir vėl sugriaudėjo juokas Luizė kvatojo nuoširdžiai, garsiau 
už vyrus. Ir, skambant juokui, liokajus oriu ir blyškiu veidu it 
kurčias lankstėsi prie kiekvieno svečio pusbalsiu siūlydamas 
laukinės anties luistelių. 

Suirzes, kad Tutenui Larošui skiriama tiek mažai dėmesio, 
Sakaras panoro parodyti, jog klauso garbingo svečio, ir pakarto- 
jo jo Žodžius: 

— Miesto paskola... 

Bet Tutenas Larošas buvo ne iš tų, kurie lengvai pameta min- 
čių giją, ir, vos juokui nuščiuvus, kalbėjo toliau: 

— Ak, ponai! Mums, niekšingai puolamiems iš visų pusių, 
vakarykštė diena atnešė didelę paguodą. Ant Tarybos pilasi 
kaltinimai, kad ji stumianti miestą į pražūtį, o štai vos tik pas- 
kelbėm miesto paskolą, visi suskato bėgti pas mus su pinigais, 
netgi rėksniai. 

— Jūs darote stebuklus, — tarė Sakaras.— Paryžius tapo pa- 
saulio sostinė. 

— Taip, tikrai nuostabu, — įsiterpė ponas Jupelis de la Nu.— 
Jūs tik pagalvokite: aš, senas paryžietis, nebepažįstu savo Pary- 
žiaus. Vakar, eidamas iš rotušės į Liuksemburgo rūmus, aš pasi- 
klydau. Nuostabu, nuostabu! 

Stojo tyla. Visi orūs svečiai sukluso. 

— Paryžiaus rekonstrukcija išgarsins mūsų vyriausybę, — 
toliau kalbėjo ponas Tutenas Larošas.— Žmonės nedėkingi: jie 
turėtų bučiuoti kojas imperatoriui. Šįryt tarybos posėdyje, kur 
buvo kalbama apie didelį paskolos populiarumą, aš taip ir pa- 
sakiau: „Ponai, tegu tie opozicijos rėksniai šneka, ką nori. Sukrė- 
sti Paryžių — vadinasi, įlieti į jį gyvybės. 

Sakaras nusišypsojo ir užsimerkė lyg norėdamas geriau įver- 
tinti subtilų sąmojį. Jis palinko už ponios d'Espanė nugaros ir 
gana garsiai, kad visi girdėtų, tarė ponui Jupeliui de la Nu: 

— Koks sąmojingumas! 

Kai tik išėjo kalba apie Paryžiaus statybas, garbusis Šarjė 
ištempė kaklą, lyg norėdamas įsiterpti į pašnekesį. Jo dalininkas 
Minjonas visą dėmesį skyrė poniai Sidonijai, kuri neleido jam 
atsikvėpti. Nuo pat pietų pradžios Sakaras slapčiomis stebėjo 
abu rangovus. 

— Miesto valdžia rado nemaža atsidavusių žmonių! — tarė 
jis.— Visi norėjo prisidėti prie didžio darbo. Jei miestui nebūtų 
padėjusios turtingos bendrovės, jis nieku būdu nebūtų sugebė- 
jęs taip sėkmingai ir taip greitai susitvarkyti. | 

Jis pasigręžė į abu rangovus ir pridūrė su grubiu įteiklumu: 

— Ponai Minjonas ir Šarjė šiuo klausimu galėtų tarti savo 
žodį, nes įdėjo savo dalį triūso ir, be abejo, atsiims savo dalį 
garbės. 

Pralobę mūrininkai su paiku pasitenkinimu išklausė šią ties- 
muką liaupsę. Minjonas, kuriam ponia Sidonija tuo metu maivy- 
damasi kalbėjo: „Ką jūs, pone, jūs man pataikaujate! Ne, aš jau 
nebe tokia jauna, kad man tiktų rožinė spalva...“ — nutraukė 
ją pusiau žodžio ir Sakarui atsakė: 

— Jūs pernelyg taurus. Mes padarėme tai, kas priklauso. 

Tačiau Šarje buvo ne toks netašytas. Jis išgėrė ligi dugno 
taurę pomaro ir sugebėjo suregzti net ištisą sakinį. 

— Paryžiaus statybos davė pragyvenimą darbo žmonėms, — 
tarė. 

— Dar galėtumėte pridurti,— įsiterpė ponas Tutenas Laro- 
šas,— kad jos davė galingą postūmį finansams ir pramonei. 

— Ir prašom nepamiršti meninės šio klausimo pusės: naujos 
gatvės stulbina savo didingumu,— įsikišo ponas Jupelis de la Nu, 
visada puikuojąsis savo skoniu. 

— Taip, taip, gražu pažiūrėti, — sumurmėjo ponas de Mare- 
jis, kad neliktų nuošaly. 

— Na, o išlaidas apmokės vaikai,— oriai pareiškė ponas 
deputatas Afneras, prasižiojantis tik išimtiniais atvejais, — ir 
tai bus teisingiausia. 

Tatai sakydamas, jis nenuleido akių nuo pono de Satrė, regis, 
ką užgavusio gražiąją ponią Mišlen, ir jaunasis sekretorius, no- 
rėdamas parodyti, kad jis įdėmiai seka pokalbį, pakartojo: 

— Taip, iš tikro tai bus teisingiausia. 

Iš svarbių svečių, sėdinčių vidury stalo, nė vienas neliko 
nepasisakęs savo nuomonės. Ponas Mišlenas, skyriaus viršinin- 
kas, šypsojo linguodamas galvą: taip paprastai jis dalyvaudavo 
pokalbiuose; jis mokėdavo savitai šypsoti sveikindamasis, at- 
sakydamas į klausimus, pritardamas, dėkodamas, atsisveikin- 
damas, — tai buvo ištisa kolekcija šypsenų, beveik visada at- 
stojančių kalbą, nes, ko gero, laikė, jog kalbėti šypsenomis 
daug mandagiau ir pravarčiau kopiant karjeros laiptais. 

Dar vienas svečias sėdėjo be žado — baronas Guro, kuris iš 
lėto gromuliavo suvėręs it jautis sunkius vokus. Ligi šiol jis; 
regis, nieko kito nematė kaip tik savo lėkštę. Į visus Renė dėme- 
sio ženklus jis atsakinėjo vien patenkintu niurzgimu. Tad visi 
didžiai nustebo, kai jis kilstelėjo galvą ir, šluostydamasis rie- 
bias lūpas, tarė: 

— Aš turiu ne vieną namą ir kai remontuoju ar apstatau 
kurį butą, padidinu nuomos mokestį. 

Pono Afnero žodžiai „išlaidas apmokės vaikai“ prižadino ir 
senatorių. Visi santūriai paplojo, o ponas de Safrė sušuko: 

— Kaip puiku! Kaip puiku! Rytoj šį sąmojingą posakį nusių- 
siu į laikraščius. 

— Jūsų teisybė, ponai, mes gyvename gerais laikais, — tarė 
Minjonas lyg glaustai apibendrindamas pokalbį, o svečiai tuo 
tarpu šypsodami žavėjosi barono sąmoju.— Aš pažįstu ne vieną 
žmogų, susikrovusį nemažą turtelį. Žinot, kai gali užsikalti pini- 
go, viskas gražu. 

Paskutiniai žodžiai išsyk atvėsino orius svečius. Pokalbis 
ūmai nutrūko, kiekvienas stengėsi nežiūrėti kaimyno pusėn. Mū- 
rininko frazė kliudė tuos ponus į pačią jautriausią vietą. Mišle- 
nas, kaip tik tuo metu meiliomis akimis stebeilijęs į Sakarą, nus- 
tojo šypsoti persigandęs, jog kas nors gali įtarti, kad rangovo 
žodžiai jam atrodą priskirti namų šeimininkui. Šis metė žvilgsnį 
į ponią Sidoniją, ir šioji vėl ėmėsi Mišleno: „Vadinas, pone, 
jums patinka rausva spalva?..“ Paskui Sakaras pasakė ilgą kom- 
plimentą poniai d'Espanė, kreivu nurudusiu veidu veik glaus- 
damasis prie baltutėlio it pienas peties, o jaunoji moteris pra- 
pliupo kvakėti atsiversdama krėsle. 

Atėjo deserto metas. Liokajai sukruto greičiau vaikščioti 
aplink stalą. Akimirką tęsėsi trumputė pertraukėlė, bet veikiai 
ant staltiesės išdygo krūvos vaisių ir saldumynų. Stalo gale, kur 
sėdėjo Maksimas, vis skardžiau skambėjo juokas; pasigirdo lai- 
butis Luizės balselis: „Užtikrinu jus, Silvija Dendonetės vaid- 
meny buvo mėlyna atlasine suknia“, o kitas balsas pridūrė: „Taip, 
bet suknia buvo padabinta baltais pinikais“. Darėsi vis tvankiau. 
Užkaitę veidai atrodė lyg pritvinkę vidinės palaimos. Du liokajai 
vaikščiojo aplink stalą pripildydami taures alikantės ir tokajaus. 

Nuo pat pietų pradžios Renė atrodė mintimis nuklydusi kitur. 
Šeimininkės pareigas ji ėjo su negyva šypsena. Kiekvienąsyk, 
kai stalo gale, kur šalia vienas kito sėdėjo Maksimas ir Luizė, 
juokaudami it geri draugai, suskardėdavo kvatojimas, ji sviesda- 
vo jų pusėn spinduliuojantį žvilgsnį. Ji nuobodžiavo. Orūs ponai 
jai įsipyko. Ponia d'Espanė ir ponia Afner beviltiškai žvilgčio- 
JO į Ją. 

— Na, o kaip ruošiamasi artimiausiems rinkimams? — staiga 
paklausė Sakaras poną Jupelį de la Nu. 

— Kuo puikiausiai, — atsakė šis šypsodamas.— Tik mano de- 
partamente dar nepaskirti kandidatai. Regis, ministerija dve- 
joja. 

Ponas de Majeris žvilgsniu padėkojo Sakarui, kad šis pradėjo 
tą kalbą, — jis sėdėjo kaip ant žarijų. Jis truputį nuraudo ir dro- 
viai linktelėjo, kai prefektas, kreipdamasis į jį, pridūrė: 

— Esu daug apie jus girdėjęs, pone, mūsų krašte. Savo di- 
džių dorybių dėka jūs ten turite gausybę draugų: visi žino, koks 
jūs atsidavęs imperatoriui. Žodžiu, turite visus šansus. 

— Tėte, ar tikrai tūkstantis aštuoni šimtai keturiasdešimt 
devintaisiais mažoji Silvija pardavinėjo Marselyje cigaretes? — 
sušuko tuo metu Maksimas iš galustalės. 

Aristidas Sakaras apsimetė neišgirdęs klausimo, ir jaunuolis 
tyliau pridūrė: 

— Tėvas buvo su ja artimai pažįstamas. 

Kai kas suprunkštė į saują. Tuo tarpu ponas de Marejis vis 
dar linkčiojo, o ponas Afneras pamokomu tonu kalbėjo toliau: 

— Šiais savanaudiškos demokratijos laikais vienintelė dory- 
bė, vienintelis tėvynės meilės pasireiškimas — tai ištikimybė 
imperatoriui. Kas myli imperatorių, tas myli Prancūziją. Nuošir- 
džiai džiaugdamiesi, mes pavadinsime jus savo kolega, pone 
de Mareji. 

— Ponas de Marejis laimės, — savo ruožtu pritarė ponas 
Tutenas Larošas.— Aplink sostą būtinai turi rikiuotis stambūs 
kapitalai. 

Renė nebeištvėrė. Priešais sėdinti markizė vos susitvardė 
nenusižiovavusi. Ir kai Sakaras vėl buvo beprabyląs, žmona, 
žaviai, šypsodama, tarė: 

— Dėl dievo, drauguži, pasigailėkite mūsų, liaukitės šnekėję 
apie savo bjaurią politiką. 

Tuomet ponas Jupelis de la Nu su prefektui prideramu ga- 
lantiškumu sušuko, jog tiesa damų pusėje. Ir ėmė pasakoti gana 
nepadorią istoriją, nutikusią jo prefektūroje. Markizė, ponia 
Afner ir kitos damos gardžiai juokėsi iš kai kurių detalių. Pre- 
fektas pasakojo labai pikantiškai: su užuominomis, nutylėjimais 
ir tokiu tonu, jog patys nekalčiausi posakiai atrodydavo dvipras- 
miški. Paskui visi sušneko apie pirmąjį kunigaikštienės antra- 
dienį, apie vakarykštę bufonadą, apie vieno poeto mirtį ir apie 
paskutines rudens arklių lenktynes. Ponas Tutenas Larošas, kar- 
tais irgi sugebantis sakyti komplimentus, moteris palygino su 
rožėmis, o ponas de Marejis, priešrinkiminių vilčių sujaudintas, 
giliamintiškai prakalbo apie naują skrybėlaičių fasoną. Vis dėlto 
Renė sėdėjo mintimis nukilusi kitur. 

Svečiai jau nebevalgė. Stalas atrodė nusiaubtas kaitraus vię- 
sulo: taurės stovėjo pasmėltusios, visur buvo pilna duonos trupi- 
nių, lėkštėse kūpsojo pajuodusios vaisių žievės, nebeliko dailios 
indų simetrijos. Didelėse kaldinto sidabro vazose vyto gėlės. 
Ir svečiai valandėlę dar sėdėjo prie deserto likučių lyg apduję, 
nesiryždami kilti iš savo vietų. Viena ranka parėmę skruostą, 
jie linksojo prie stalo, nevaizdžiomis akimis žvelgė į tolį, saikin- 
gai ir padoriai apsvaigę, kaip ir pritinka aukštuomenės žmonėms, 
kurie apgirsta siurbčiodami vyną. Juokas nuščiuvo, tik vienas 
kitas retkarčiais tardavo kokį žodį. Jie daug valgė ir gėrė, o 
nuo to ordinuoti žmonės darosi dar oresni. Valgomajame buvo 
tvanku, ir damos jautė, kaip joms drėksta kakta ir sprandas. 
Surimtėjusios, truputį pablyškusios, lyg joms būtų šiek tiek svai- 
gusi galva, jos laukė, kada bus galima eiti į svetaine. Ponia d'Es- 
panė, visa paraudusi, tarytum degte degė, o ponios Afner pečiai, 
priešingai, buvo baltutėliai it vaškas. Ponas Jupelis de la Nu 

įdėmiai stebeilijo į peilio kotą; ponas Tutenas Larošas vis dar 
svaidė ponui Afnerui padrikus žodžius, o šis jam linkčiojo gal- 
va; ponas de Marejis svajingai žiūrėjo į poną Mišleną, o šis sub- 
tiliai jam šypsojo. Gražioji ponia Mišlen jau seniai nebešnekėjo: 
raudona kaip ugnis, ji sėdėjo nuleidusi po staltiese ranką, kurią 
tikriausiai laikė ponas de Safrė, nes nepatogiai ramstėsi į stalo 
kraštą ir raukė antakius nelyginant žmogus, sprendžiantis algeb- 
ros uždavinį. Ponia Sidonija irgi laimėjo pergalę: garbieji Min- 
jonas ir Šarjė, abu užsikvempę ant stalo ir susmeigę į ją akis, 
tarytum gerte gerė jos nuoširdžius žodžius, o ji atvirai dėstė 
jiems, jog dievina pieniškus patiekalus ir bijo vaiduoklių. Ir net- 
gi Aristidas Sakaras, prisimerkęs, palaimingai apsnūdęs kaip 
namų šeimininkas, kuris didžiuojasi dorai nugirdęs svečius, nė 
neketino keltis nuo stalo; su pagarbia meile stebeilijo į baroną 
Guro, kuris apsunkęs virškino pietus, ant baltos staltiesės ištie- 
sęs dešinę ranką, trumpą, riebią gašlaus senio ranką, nubertą 
violetiniais šlakais ir apžėlusią rudais plaukeliais. 

Renė mašinaliai išgėrė kelis lašus tokajaus, likusius taurės 
dugne. Veidai jai degė, ant kaktos ir sprando neklusniai šiaušėsi 
šviesios garbanėlės, lyg drėgno vėjelio suvilgytos. Lūpos ner- 
vingai čiaupėsi, nosies sparneliai virpėjo, o veidas buvo sustin- 
gęs it vaiko, apsvaigusio nuo vyno. Jei Monso parko šešėliai 
žadino jai doras buržuazines mintis, dabar tos mintys painiojo- 
si jausmams sudirgus nuo valgių, vynų, šviesų, visos tos kvai- 
tinančios aplinkos, karšto alsavimo ir juoko. Ji jau romiai nebe- 
šypsojo seseriai Kristinei ir tetai Elizabetei, kuklioms, nepaste- 
bimoms, nešnekioms moterims. Neatlaikęs jos rūstaus žvilgsnio, 
nuleido akis vargšas ponas de Miusi. Nors ji ir atrodė mintimis 
nukilusi kitur, nors stengėsi nesigręžioti ir taip stipriai rėmėsi į 
krėslo atkaltę, jog braškėjo korsažo atlasas, bet pečiai vos pas- 
tebimai suvirpėdavo kiekvieną kartą, kai tik suskardėdavo sma- 
gus juokas tame stalo gale, kur, bendram šurmuliui nuščiuvus, 
vis taip pat garsiai laidė sąmojus Maksimas ir Luizė. 

O už nugaros, prieblandoje, stovėjo visu ūgiu atsitiesęs Ba- 
tistas, balto veido, orus, ir niekinamai kaip liokajus, sočiai pa- 
maitinęs šeimininkus, iš aukšto žiūrėjo į nusiaubtą stalą ir ap- 
kvaitusius svečius. Tame svaigulio prisodrintame kambaryje, 
nutviekstame gelsvos sietyno šviesos, padoriai atrodė tik jis 
vienas susidabrine grandine ant kaklo ir šaltomis akimis, kuriose 
nesužibėjo nė kibirkštėlė bežiūrint į nuogus moterų pečius, — tai 
buvo eunuchas, kuris saugojo savo orumą patarnaudamas nuos- 
mukio laikų paryžiečiams. 

Pagaliau Renė nervingai atsistojo. Visi pasekė jos pavyzdžiu 
ir pasuko į svetainę gerti kavos. 

Didžioji svetainė, erdvus pailgas kambarys, savotiška gale- 
rija, ėjo nuo vieno bokštelio iki kito per visą apatinio aukšto 
fasadą iš sodo pusės. Į laiptus vėrėsi didelės stiklinės durys. Ga- 
lerija tviskėjo paauksavimais. Lėkštose skliautinėse lubose ap- 
link didžiulius paauksuotus medalionus, spindinčius nelyginant 
skydai, įnoringai raitėsi pagražinimai. Skliautų pakraščiais žerė- 
jo rozetės ir girliandos; sienomis it lydyto metalo čiurkšlės bėgo 
bagetai, įrėmindami raudonu šilku trauktus pano; palei veidro- 
džius svyrojo rožių vainikai, o viršum jų pūpsojo puošnios puokš- 
tės. Parketą dengė Obiusono kilimas, ataustas purpuriniais žie- 
dais. Raudonu damastu mušti baldai, to paties audinio portjeros 
ir užuolaidos, milžiniškas rokoko stiliaus laikrodis ant židinio, 
kiniškos vazos ant konsolių, dviejų ilgų, Florencijos mozaika 
padabintų stalų kojos, netgi žardinjerės palangėse — viskas 
plaukte plaukė auksu, varvėjo auksu. Visuose keturiuose kam- 
puose ant raudonojo marmuro padėklų stovėjo keturios aukštos 
lempos, pritvirtintos auksuotos bronzos grandinėlėmis, svyran- 
čiomis su žavia simetrija. O palubėje kabojo trys sietynai krišto- 
liniais karuliais, sakytum rausvų ir melsvų šviesų lašeliais, ir nuo 
jų spindesio liepsnojo visas svetainės auksas. 

Vyrai netrukus išėjo į rūkomąjį. Ponas de Miusi familiariai 
paėmė Maksimą už parankės — nors ir vyresnis šešeriais metais, 
buvo su juo pažįstamas nuo koležo laikų. Nusivedė jį terason ir 
kai juodu užsirūkė cigarus, įniko graudžiai skųstis Renė. 

— Sakykit, kas jai atsitiko? Tik vakar su ja mačiausi, ji buvo 
nuostabi. O štai šiandien laikosi su manim taip, lyg viskas būtų 
baigta. Kuo gi aš jai nusikaltau? Mielasis Maksimai, būkite toks 
geras, sužinokite, kas darosi, pasakykite jai, kad aš baisiai kan- 
kinuos. į 

— Na jau ne! — atsakė juokdamasis Maksimas.— Renė paš- 
lijo nervai, ir aš nenoriu, kad ji išgiežtų ant manęs visą pyktį. 
Pats sukitės iš bėdos, žiūrėkite savo reikalų. 

Ir, iš lėto pūsdamas havanos cigaro dūmus, pridūrė: 

— Nieko sau, gražų vaidmenį jūs norite man įpiršti! 

Tačiau ponas de Miusi įniko taip karštai kalbėti apie savo 
draugystę ir pareiškė, jog laukia tik progos įrodyti Maksimui 
savo atsidavimą. Jis esąs toks nelaimingas, jis taip mylįs Renė! 

— Ką gi, sutarta, — pagaliau sutiko Maksimas, — aš užtarsiu 
už jus žodelį, tik įsidėmėkite: aš nieko jums nepažadu; ji pasiųs 
mane velniop, kaip kažin ką! 

Jie sugrįžo į rūkomąjį, išsitiesė plačiuose poilsio krėsluose. 
Čia ponas de Miusi kokį pusvalandį dėstė Maksimui savo širdgė- 
las, dešimtąjį kartą pasakojo, kaip įsimylėjo jo pamotę, kaip jį 
išskyrė iš visų savo dėmesiu; ir Maksimas, baigdamas rūkyti 

cigarą, jam patarinėjo, aiškino, koks esąs Renė būdas ir ką reikią 
daryti norint ją pavergti. 

Už kelių žingsnių nuo jaunuolių atsisėdo Sakaras, ponas de 
Miusi nutilo, ir Maksimas baigdamas pridūrė: 

— Jumis dėtas, aš veikčiau labai narsiai. Jai tatai patinka. 

Rūkomasis buvo pačiame didžiosios svetainės gale, viename 
iš apskritų kambarių, įrengtų bokšteliuose. Apstatymas buvo 
labai prabangus ir labai griežtas: sienos muštos tymu, užuolaidos 
ir portjeros — alžyrietiško audinio, ant grindų — pliušinis kili- 
mas persiškais raštais. Iš baldų, trauktų medienos spalvos šag- 
renės oda, buvo keli pufai, vienas kitas krėslas ir ilgoka lenkta 
sofa palei apskritą sieną. Nedidelis sietynas palubėje, apskrito 
staliuko papuošimai, židinio apdaila buvo iš žalsvos florentietiš- 
kos bronzos. 

Su damomis liko tik keli jaunuoliai ir seniai blyškiais papur- 
tusiais veidais, nepakenčiantys tabako. 

Rūkomajame skambėjo juokas, gana dviprasmiški sąmojai. 
Nepaprastai pralinksmino vyrus ponas Jupelis de la Nu pakarto- 
jęs per pietus pasakotą istoriją, tik papildęs ją labai riebiomis 
detalėmis. Tai buvo jo specialybė: jis visada turėdavo atsargoje 
dvi to paties anekdoto versijas — vieną damoms, kitą vyrams. 
Įėjus Aristidui Sakarui, visi jį apsupo, šoko sveikinti, o kadangi 
jis apsimetė nieko nesuprantąs, ponas de Safrė paaiškino — ir 
jo žodžiams visi pritarė karštais plojimais, — kad jis, Sakaras, 
padaręs didelę paslaugą tėvynei neleisdamas gražiajai Lorei 
d'Orinji persimesti pas anglus. 

— Ką jūs, ponai! Jūs labai klystate, — tariamai kuklindama- 
sis, sumurmėjo Sakaras. 

— Najau, na, nesigink! — pašaipiai sušuko jam Maksimas.— 
Tavo metuose tai labai gražu. 

Jaunuolis numetė cigarą ir grįžo didžiojon svetainėn. Svečių 
buvo prisirinkę labai daug. Galerijoje knibždėte knibždėjo žmo- 
nių: vyrai juodais frakais pusbalsiu šnekučiavo stati, damos pla- 
čiais sijonais sėdėjo pasieniais ant sofučių. Liokajai pradėjo ne- 
šioti sidabrinius padėklus su ledais ir punšu. 

Maksimui knietėjo pasikalbėti su Renė; žinodamas, kur gali- 
Ma surasti šių damų draugiją, jis perėjo skersai visos didžiosios 
svetainės. Kitame galerijos gale buvo toks pat apskritas — kaip 
ir rūkomasis — kambarys, paverstas žavia mažyte svetaine. Šis 
kambarys, muštas aukso geltonumo atlasu, padabintas to paties 
audinio užuolaidomis ir portjeromis, buvo sklidinas rafinuoto 
ir savito goslaus žavesio. Tarp saulės spalvos audinių dailaus 
sietyno šviesos tarytum grojo geltonų tonų minorinę simfoniją. 
Švelnūs spindulių pluoštai sklaidėsi it vakarė žara viršum bran- 

džių javų lauko. Apačioje šviesa geso ant Obiusono kilimo, iš- 
marginto nuvytusių lapų spalvos raštais. Svetainei pakako vos 
kelių baldų: juodmedžio rojalio dramblio kaulo inkrustacijo- 
mis, dviejų mažyčių spintelių su gausybe niekučių už stiklinių 
durelių, Liudviko XVI stiliaus stalo, žardinjerės su dideliausiu 
pėdu gėlių. Dar buvo ten sofučių, krėslų, pufų, trauktų auksa- 
spalviu atlasu ryškiomis tulpėmis išsiuvinėtais juodo atlaso 
dryžiais, žemų kėdžių, lengvų nešiojamų kėdžių, elegantiškų 
ir įmantrių taburečių, kokių tik įmanoma. Medžio nebuvo ma- 
tyti, jį dengė atlasiniai apmušalai. Krėslų atlošai buvo švel- 
niai išriesti, apvalaini it minkštučiai voleliai lovų galvūga- 
liuose. Tai buvo sakytum pūkų patalai, kuriuose gali miegoti 
ir mylėtis goslioje geltonų tonų minorinės simfonijos atmos- 
feroje. 

Renė mėgo mažąją svetainę, kurios stiklinės durys vėrėsi 
į prašmatnų žiemos sodą, prisišliejusį prie rūmo šono. Dieną ji 
ten praleisdavo visą laisvalaikį. Geltonų sienų apmušalų 
dugne jos šviesūs plaukai anaiptol neatrodė pilki, bet, prie- 
šingai, nuostabiai liepsnojo auksu. Jos baltutėlis veidas raus- 
vais skruostais spindėjo ryto šviesoje. nelyginant apyaušriu 
pabundančios šviesiaplaukės Dianos; štai kodėl turbūt ji taip 
mėgo šį kambarį, itin pabrėžiantį jos grožį. 

Tą vakarą ji sėdėjo ten su artimiausiomis draugėmis. Sesuo 
ir teta buvo ką tik išėjusios. Aplink ją būrėsi tik didžiausios 
vėjavaikės. Atsilošusi ant sofutės, Renė klausėsi, ką slapčio- 
mis kužda jai į ausį draugė Adelinė, glaustydamasi it katė ir 
netikėtai pratrūkdama juoku. Apie Siuzanę Afner grūdosi 
jaunuoliai, o ji ramiai koketavo neprarasdama nei savojo vo- 
kiško ilgesingumo, nei gašlaus akiplėšiškumo, atviro ir šalto kaip 
ir jos pečiai. Viename kampe ponia Sidonija pusbalsiu mokė jau- 
ną Moterį, su mergišku kuklumu nudūrusią akis žemėn. Tolėliau 
Luizė stačia šnekučiavo su aukštu, tolydžio droviai raustančiu 
vaikinu, o baronas Guro, nepaisydamas ryškios šviesos, snūdu- 
riavo krėsle; tarp lieknų, gležnų ir begalinio švelnumo damų 
ypač krito į akis jo dramblotas kūnas, blyški, apdribusi veido 
oda. Fejeriška svetainės šviesa aukso dulkėmis gulė ant standžių 
ir blizgančių it porcelianas atlasinių suknių klosčių, ant deiman- 
tais tvaskančių baltutėlių lyg pienas pečių. Su krištolo skaidrumu 
skambėjo čia laibas balselis, čia juokas, panašus į balandžio bur- 
kavimą. Buvo karšta. Iš lėto nelyginant sparnai vasnojo vėduok- 
lės, sulig kiekvienu judesiu troškiame ore paskleisdamos mus- 
kuso kvapą, įsigėrusį į korsažus. 

Tarpdury pasirodžius Maksimui, Renė, leidusi pro ausis mMar- 
kizės išpažintį, ūmai pasikėlė dėdamasi pildanti namų šeiminin- 

kės pareigas. Ji pasuko į didžiąją svetainę, ir Maksimas nusekė 
įkandin. Ten ji pavaikščiojo šypsodama, tiesdama ranką sve- 
čiams, paskui pasivėdėjo Maksimą į šalį ir kandžiai pusbalsiu pa- 
klausė: 

— Na, priedermė pasirodė besanti saldi? Vadinasi, ne. taip 
jau kvaila asistuoti damai? 

— Nieko nesuprantu, — atsiliepė jaunuolis, pasiryžęs užtarti 
žodį už poną de Miusi. 

— Man regis, gerai Badariau: kad neišvadavau tavęs nuo 
Luizės? Judu gana greit susigiedojote. 

Ir su tam tikru apmaudu pridūrė: 

— Jūs nepadoriai elgėtės prie stalo. 

Maksimas susijuokė. 

— Ak, taip! Mudu pasakojome anekdotus. Aš nepažinojau 
tos mergytės. Ji tokia juokinga. Tikras berniūkštis. 

Bet Renė vis dar žiūrėjo į jį suirzusi su įžeistos dorybės gri- 
masa, ir Maksimas, kuriam atrodė neįprastas toks jos pasipikti- 
nimas, šypsodamas familiariai kalbėjo toliau: 

— Tikiuos, tu negalvoji, mamyt, kad aš jai Žžnaibiau kelius 
pastalėj? Po šimts, mūsų nereikia mokyti, kaip privalu elgtis su 
sužadėtine!.. Aš noriu pasakyti tau kai ką rimta. Klausyk... Tu 
klausai ar ne?.. 

Ir dar labiau nuleido balsą. 

— Tai va... Ponas de Miusi labai nelaimingas, jis pats ką tik 
man prisipažino. Aišku, tu supranti, kad ne mano priedermė judu 
taikyti, jeigu jūs susipykot. Bet, matai, mudu pažįstami nuo ko- 
ležo laikų, ir aš pažadėjau užtarti už jį žodelį, nes pažiūrėti jis tik- 
rai nevilties apimtas... 

Maksimas nutilo. Renė žiūrėjo į jį nenusakomu žvilgsniu. 

— Tu neatsiliepi?..— kalbėjo jis toliau.— Šiaip ar taip, savo 
pareigą atlikau, o judu darykit, kaip išmanot... Vis dėlto, mano 
galva, tu žiauri. Man gaila vargšelio. Tavimi dėtas, aš bent jau 
paprašyčiau perduoti jam meilų žodelį. 

Tuomet Renė, nenuleisdama nuo Maksimo degančių akių, 
atsakė: 

— Eik ir pasakyk ponui de Miusi, kad jis man įsipyko. 

Ir vėl ėmė vaikščioti nuo vieno būrelio prie kito šypsodama, 
linkčiodama svečiams, spausdama rankas. Maksimas liko besto- 
vįs apstulbęs, paskui tyliai susijuokė. 

Nėmaž neketindamas persakyti ponui de Miusi pamotės žo- 
džių, jis apėjo didžiąją svetainę. 

Vakaras, prašmatnus ir banalus kaip visi vakarai, ėjo į pa- 
baigą. Buvo jau apie vidurnaktį, svečiai po truputį skirstėsi. 
Nuobodžiaujant grįžti į savo kambarį Maksimui nesinorėjo, ir 

jis užsimanė susirasti Luizę. Eidamas pro vestibiulio duris, jis 
pamatė gražiąją ponią Mišlen, kurią vyras švelniai tūlojo pusiau 
rausvu, pusiau melsvu vakariniu apsiaustu. 

— Jis buvo žavus, stačiai žavus, — kuždėjo jaunoji moteris.— 
Prie stalo mudu tik apie tave ir kalbėjome. Jis pašnekės apie tave 
su ministru; tik, deja, ne vien nuo ministro tatai priklauso... 

O kadangi šalimais liokajus vystė baroną Guro į plačius kaili- 
nius, ji pridūrė į ausį vyrui, rišančiam jai pakaklėje kapišono raiš- 
telius: 

— Štai šitas storulis kaipmat viską sutvarkytų! Ministerijo- 
je jis laikosi kaip namie Rytoj, kai būsime pas Marejis, reikės 
pasistengti... 

Ponas Mišlenas šypsojo. Jis atsargiai vedėsi žmoną už paran- 
kės, lyg laikydamas kokį trapų, neįkainojamą daiktą. Įsitikinęs, 
jog vestibiulyje Luizės nėra, Maksimas pasuko tiesiai į mažąją 
svetainę. Mergina išties buvo ten, laukė tėvo, ko gero, pralei- 
dusio visą vakarą rūkomajame drauge su politiniais veikėjais. 
Visos damos, markizė ir ponia Afner jau buvo išvažiavusios. 
Bebuvo likusi tik ponia Sidonija, postringaujanti apie savo meilę 
gyvulėliams, ir kelios valdininkų žmonos. 

— O, štai ir mano vyrelis! — sušuko Luizė.— Sėskite čia ir 
sakykite, kuriame krėsle galėjo užsnūsti mano tėvas. Ko gero, 
jisai jau bus pagalvojęs, kad posėdžiauja deputatų rūmuose. 

Maksimas atsakė jai tuo pačiu tonu, ir jaunuoliai vėl prapliu- 
po kvatoti kaip per pietus užstalėje. Atsisėdęs prie jos kojų ant 
žemos kėdutės, jis paėmė jai už rankų ir ėmė juokauti kaip su 
geru draugu. Tiesą pasakius, balto fuliaro suknia raudonais žir- 
neliais, aklinai užsagstytu kikliku, plokščios krūtinės, nedailaus 
klastingo veidelio ji veikiau panėšėjo į perrengtą berniuką. Bet 
retkarčiais jos laibos rankos beviltiškai nusvirdavo, kreivas 
liemuo sustingdavo, o vaikiškose akyse sužibdavo ugnelės, bet 
jos veidai nė nenukaisdavo nuo Maksimo sąmojų. Ir juodu kva- 
tojo manydami esą vieni, net nepastebėdami Renė, kuri stovėjo 
vidury žiemos sodo ir pasislėpusi iš tolo žiūrėjo į juos. 

Ką tik eidama takeliu, Renė netikėtai pastebėjo Maksimą ir 
Luizę ir stabtelėjo už krūmo. Aplink ją šiltame, į bažnyčios navą 
panašiame žiemos sode su laibomis geležinėmis kolonomis, re- 
miančiomis stiklinį skliautą, vešėjo kupli augmenija, žali, syvų 
pritvinkę stiebai, karojo sodrios lapijos skaros. 

Vidury, apvalainame baseine, pažeme paslaptingai gyvavo, 
žalsvi vandeniai augalai, visa saulėtųjų kraštų vandeninė flora. 
Ciklantai, aukštai iškėlę savo žalius sultonus, didinga siena juosė 
fontano trykšlę, panašią į nulaužtą kokios nors kiklopinės kolo- 
nos kapitelį. Abipus baseino kūpsojo didžiuliai keisti tornelijų 

krūmai, jų sausos nuogos sakos raitesi kaip ligotos gyvatės, o 
orinės šaknys karojo lyg padžiauti žvejų tinklai. Prie baseino 
krašto augo tarpus Javos pandanusas žalsvais baltadryžiais la- 
pais, siaurais it špagos, dygliuotais ir dantytais kaip malajietiški 
durklai. O snaudžiančio vandens paviršiuje, drungname, vos 
pašildytame baseine, mirgėjo išsiskleidusios rausvų lelijų Žvai- 
gždės, plūduriavo apskriti, raupuoti plūdžių lapai, panašūs į 
pasibjaurėtinų rūpužių karpotas nugaras. 

Vietoj vejos aplink baseiną ėjo platus ruožas pataisų. Šie 
nykštukiniai paparčiai klojėjo lyg tankus švelniai žalias gauruo- 
tas kilimas. O už plataus žiedinio tako lubas rėmė keturi didžiu- 
liai išlakūs guotai: grakščios, dailiai išlinkusios palmės skleidė 
savo vėduokles iškėlusios apskritas lajas ir nuleidusios šakas 
tarytum irklus, nuvargusius nuo amžinų klajonių žydrynių plo- 
tais; tiesūs ir aukšti indiški bambukai, tvirti ir trapūs, lijo iš vir- 
šaus retu lapų lietumi; keliauninkų medis ravenala kūpsojo lyg 
milžiniška kiniškų ekranų puokštė, o kampe apsunkęs nuo vaisių 
bananmedis tiesė į šalis ilgus horizontalius lapus, ant kurių lais- 
vai galėjo sugulti po du meilužius, jeigu jie stipriai prisiglaustų 
vienas prie kito. Kampuose augo Abisinijos karpažolės — dyg- 
liuotos žvakės, apėjusios šlykščiais gumbais, pritvinkusiais nuo- 
dų. Po medžiais traukėsi žemi paparčiai, nuklodami žemę savo 
plonyčiais nėriniais, dailiais mezginiais. Keliais aukštais augo 
aukštesniųjų rūšių paparčiai, jų simetriški šešiakampiai lapai 
atrodė tokie taisyklingi, jog panešėjo į didžiules fajansines lė- 
kštes, kuriose būtų sutilpę neregėto dydžio vaisiai milžinų deser- 
tui. Guotus juosė begonijų ir kaladionų ruožas; begonijų lapai 
buvo kreivi, nuostabiai išmarginti žaliais ir raudonais šlakais; 
balsvi, žaliomis gyslelėmis išraizgyti kaladionų lapai, panašūs į 
ieties antgalį, priminė plačius drugelių sparnus. Tai buvo keisti 
augalai, kurių lapai, čia blankūs, čia balsvi, gyvena kenksmingų 
gėlių gyvenimą. 

Už guotų ėjo ratu kitas siauresnis takas. Ten, ant pakopų, 
pusiau dengiančių apšildymo vamzdžius, žydėjo švelnūs tarytum 
aksomas arorautai, gloksinijos violetiniais varpeliais, dracenos, 
panašios į sėnovinio lakuoto medžio plokšteles. 

Ypatingą žavesį tam žiemos sodui teikė žalios grotos visuose 
keturiuose kampuose, erdvios pavėsinės, slypinčios už tankių 
lianų uždangų. Čia buvo neįžengiamos girios kampeliai, ištisos 
sienos lapijos, nepereinama stiebų tankynė; lanksčios atvašos 
kabinosi už šakų, drąsiu šuoliu perkirtusios tuščią tarpą, karojo 
palubėje it prašmatnių drapiruočių kutai. Apskritu apsamanoju- 
siu portiku ropštėsi vanilės virkščia, skleisdama aitrų nunokusių 
ankščių kvapą; aplink laibas kolonas vyniojosi apskritagalvės 

Levanto aguonos; bauhinijos, apkibusios raudonomis kekėmis, 
kiskalai, kurių žiedai kabaliojo it stikliniai karoliukai, vijosi, 
rangėsi, mazgėsi lyg plonyčiai Žalčiai, žaidžiantys ir ringuojan- 
tys žalumynų ūksmėje. 

O po skliautais, tarp medžių guotų, šen bei ten kabojo ant 
seležinių grandinėlių pakabintos kraitelės su orchidėjomis, keis- 
tomis atvirų vietų gėlėmis, į visas puses leidžiančiomis savo 
atvašas — trapias, gumbuotas ir kreivas lyg podagros suriesti 
pirštai. Buvo čia ir Veneros kurpaičių, kurių žiedai panašūs į 
stebuklingas kurpaites laumžirgių sparnais padabintais kulniu- 
kais, ir švelniai kvepiančių eridžių, ir stanopėjų blyškiais dry- 
Žžuotais žiedais, iš tolo dvelkiančiais stipriu ir gailiu aromatu, 
primenančiu sveikstančio ligonio alsavimą. 

Bet labiausiai traukė žvilgsnį matomas iš visų takų ir takelių 
milžiniškas kiniškas hibiskas, savo didžiule žalumos ir žiedų už- 
danga gožiantis tą rūmo šoną, prie kurio šliejosi žiemos sodas. 
Šios galiūnės dedešvos purpuriniai žiedai, be atlydos atsinauji- 
nantys, žydi vos keletą valandų. Jie skleidžiasi lyg goslios 
moters lūpos, lyg raudonos, putlios, drėgsvos lūpos kokios nors 
gigantės Mesalinos, žudančios savo bučiniais, vysta ir vėl pražys- 
ta godžia ir kruvina šypsena. 

Renė virpėdama stovėjo prie baseino tarp šitų prašmatnių 
augalų. Užpakaly ant granitinio postamento tupėjo juodojo mar- 
muro sfinksas su žiauria ir mįslinga katės šypsena žvelgdamas į 
baseiną; tai buvo lyg niaurus šitos ugnies žemės stabas tviskan- 
čiais šonais. Dulsvo stiklo rutuliai liejo ant lapijos pieniškai 
balsvą šviesą. Tarp medžių bolavo statulos, beprotišku juoku 
leipstančių moterų atloštos galvos, tamsos dėmių sudarkyti jų 
veidai. Sūdriame snaudžiančiame baseino vandenyje žaidė keis- 
ti atšvaitai nušviesdami miglotus pavidalus, tamsžalius gumulus, 
tarytum pabaisų gemalus. Plynais ravenalos lapais, blizgančio- 
mis latonijų vėduoklėmis almėjo srautai blyksnių, o ant paparčių 
nėrinių smulkia dulksna tiško šviesos purslai. Aukštai, tarp tam- 
sių išlakiųjų palmių viršūnių, spingsėjo stiklai. Aplink tirštėjo 
šešėliai; lianų draperijomis uždangstytos pavėsinės skendėjo 
tamsoje nelyginant miegančių roplių lizdai. 

O ryškios šviesos nutvieksta Renė svajojo iš tolo žiūrėdama 
į Luizę ir Maksimą. Tai buvo jau nebe anos miglotos godos, nebe 
ana svaigi pagunda vėsių Bulonės miško alėjų prieblandoje. Jos 
svajų nebeliūliavo ir nebemigdė smagia risčia bėgančių arklių 
traukiama puskarietė, dardanti palei aukštuomenės pamėgtas 
vejas, palei tankius miškelius, kur sekmadieniais pietauja bur- 
žua šeimos. Dabar ją valdė geismas, aiškus ir kiaurai smelkian- 
tis. 

Begalinė aistra, malonumų troškimas tvyrojo po šitais akli- 
nais skliautais, kur kunkuliavo ugningi atogrąžų syvai. Jaunoji 
moteris jautėsi pati dalyvaujanti gaivalingose žemės jungtuvėse, 
duodančiose gyvybę aplink ją šiai tamsžalei lapijai, šiems mil- 
žiniškiems stiebams; ogus šios ugnies jūros vislumas, miško ve- 
šėjimas, susiraizgiusi augalija, deganti nuo ją maitinančių žemės 
gelmių karščio, tvoskė Renė veidan svaigiomis, jusles dirginan- 
čiomis išgaromis. Prie jos kojų rūko šiltas baseino vanduo, sūdrus 
nuo plaukiojančių šaknų syvų, gaubė jai pečius sunkia garų 
skraiste, apnašu, šildančiu odą nelyginant delnas, sudrėkęs nuo 
geismo. Plaukus jai kedeno palmių ūgliai, svaigino kvapsniai, 
dvelkiantys nuo aukštų lajų. Bet ji jautėsi lyg sudaužyta — ne 
tiek nuo tvankos, nuo ryškios šviesos, nuo didelių, akį rėžiančių 
žiedų, šmėkšančių tarp lapų nelyginant juoko ar grimasos iškreip- 
ti veidai, kiek nuo kvapsnių. Ore tvyrojo stiprus, dirginantis ne- 
nusakomas aromatas, lyg nuaustas iš žmogaus kūno išgarų, mo- 
terų alsavimo, plaukų kvapo; saldūs ir šleikštūs, kone sąmonę 
temdantys dvelksmai tolydžio kaitaliojasi su tvaikiais, aržiais 
ir nuodingais. Tačiau šioje savitoje kvapų simfonijoje be atlydos 
kartojosi ta pati melodinga frazė, slopinanti švelnų vanilės aro- 
matą ir orchidėjų aitrumą: tai buvo žmogaus kūno kvapas, skvar- 
bus ir geidulingas, meilės kvapas, rytą mušantis iš uždaro jauna- 
vedžių miegamojo. 

Renė iš lėto atsirėmė į granito luitą. Žalia atlaso suknia, de- 
gančiais skruostais ir užkaitusia krūtine, nužerta skaidrių bri- 
liantų lašais, ji panėšėjo į didelę žalią raudonžiedę gėlę, tvankoje 
vystančią baseino leliją. Šią praregėjimo akimirką visam laikui 
išsisklaidė jos geri ketinimai, į galvą smogė vaišių svaigulys, val- 
dingai, pergalingai persmelkė ją visą drauge su žiemos sodo 
karščiu. Ji nebegalvojo apie raminančią nakties vėsą, apie parko 
šešėlius, kuždančius jai apie laimingą, romų gyvenimą. Jai pašo- 
ko aistringos moters geismai, persisotinusios moters užgaidai. 
O virš galvos mįslingai šypsojo juodojo marmuro sfinksas, tary- 
tum įminęs pagaliau suvoktą norą, it elektros krūvis atgaivinusį 
jos mirusią širdį, — norą, taip ilgai neperprantamą, ir tasai „kas 
kita“, kurį puskarietės liūliuojama Renė bergždžiai stengėsi 
sugauti peleninėje sambrėškoje, staiga atsiskleidė jai akinamoje 
šio ugnies sodo šviesoje, bežiūrint į Luizę ir Maksimą, "kurie 
juokėsi susiėmę už rankų. 

UŪmai pasigirdo balsai gretimoje pavėsinėje, kur Aristidas Sa- 
karas, pasirodo, buvo nusivedęs garbiuosius Minjoną ir Šarjė. 

— Ne, tikrai, pone Sakarai,— sūdriu bosu kalbėjo Šarjė,— 
mes negalime jums mokėti daugiau kaip du šimtus frankų už 
metrą. 

O Sakaras šaižiu balseliu atrėžė: 

— Juk jūs patys apskaičiavot, jog mano daliai tenka du šimtai 
penkiasdešimt frankų už kiekvieną metrą sklypo. 

— Ką gi, klausykit, tebūnie du šimtai dvidešimt penki fran- 
kai. 

Ir grubūs balsai neįprastai skambėjo toliau po svyrančiomis 
palmių šakomis. Tačiau tai buvo tuščias garsas Renė svajonėms — 
ji girdėjo svaigų prarajos šauksmą, jau mėgavosi dar niekad ne- 
patirtu malonumu, deginančiu nuodėmės ugnimi, daug aržesniu 
nei visi anksčiau išbandytieji, paskutiniu, kuriuo jai beliko pa- 
sidžiaugti. Nuovargio kaip nebūta. 

Krūmas, pusiau dengęs Renė nuo pašalinių akių, buvo prakeik- 
tas augalas — Madagaskaro tanginas, plačialapis, balsvais stie- 
bais, iš menkiausių gyslelių leidžiąs nuodingus syvus. Ir kai 
gelsvoje žaroje, gęstančioje mažosios svetainės šviesoje garsiau 
suskambo Luizės ir Maksimo juokas, jausdama, kaip gaižiai 
džiūsta burna, mintimis nukilusi kitur, Renė lūpomis pasigavo 
šalia pasitaikiusią tangino šakelę ir perkando kartų lapą. 


II 


Tuojau pat po Gruodžio antrosios perversmo Aristidas Rugo- 
nas atlėkė į Paryžių, vedamas grobuonių paukščių uoslės, iš tolo 
juntančios kautynių lauko tvaiką. Jis atvyko iš Pietų suprefek- 
tūros miestelio Plasano, kur jo tėvas drumstame įvykių vande- 
nyje pagaliau sumeškeriojo seniai geidžiamą mokesčių rinkėjo 
vietą. Jisai, tuomet dar visai jaunas, susikompromitavo kaip 
paskutinis kvailys, negavęs iš to nei naudos, nei garbės, ir dabar 
turėjo džiaugtis, kad sveikas ir gyvas išnešė kailį. Jis atkūrė įtū- 
žęs, kad išklydo iš kelio, keikdamas provinciją, apie Paryžių kal- 
bėdamas su vilko godumu ir dievažydamasis, jog daugiau nebe- 
būsiąs toks paikas'; šie žodžiai, tariami su dygia šypsena, jo 
plonose lūpose atrodė kupini grasios prasmės. 

Aristidas atvažiavo pirmosiomis tūkstantis aštuoni šimtai 
penkiasdešimt antrųjų metų dienomis drauge su žmona Anžele, 
šviesiaplauke blankia moteriške, įtaisė ją ankštame butelyje Sen- 
Žako gatvėje lyg griozdišką baldą, kurio skubėjo nusikratyti. 
Jaunoji moteris nenorėjo skirtis su dukrele, mažąja Klotilde, ket- 
verių Metukų mergyte, nors tėvas Mielai būtų palikęs vaiką gimi- 
nių priežiūroje. Jis nusileido Anželės reikalavimams tik su ta 5ą- 
lyga, jog sūnus Maksimas, vienuolikmetis berniukas, kuriuo 
pasižadėjo rūpintis senelė, liksiąs mokytis Plasano koleže. Aris- 
tidas norėjo turėti laisvas rankas: žmogui, pasiryžusiam įveikti 

visas kliūtis, kad ir tektų nusisukti sprandą arba nusiristi į purvą, 
žmona ir vaikas ir šiaipjau atrodė pernelyg sunki našta. 

Patį pirmąjį vakarą, vos atvykus, kol Anželė kraustė lagami- 
nus, Aristidui pašoko aržus geismas perlėkti per Paryžių, gru- 
biomis provincialo kurpėmis pakaukšėti degančiu grindiniu, iš 
kur, jo galva, tiesiai į kišenes turėjo pasipilti milijonai. Jis tary- 
tum ėjo priimti savo valdų. Žingsniavo šaligatviais be jokio 
tikslo lyg nugalėtojas pavergtu kraštu, aiškiai suvokdamas, jog 
netrukus turės pulti į mūšį, ir be jokio pasidygėjimo tarėsi esąs 
apsukrus įsilaužėlis, pasinešęs gudrumu arba jėga išveržti savąją 
dalį grobio, kurio jam ligi šiol buvo neteisingai atsakoma. Jeigu 
jam būtų reikėję pasiteisinti, jis būtų prasimetęs norais, kuriuos 
dešimt metų buvo priverstas slopinti, apgailėtinu gyvenimu 
provincijoje, o svarbiausia — savo klaidomis, kaltindamas dėl 
jų visą visuomenę. Bet šiuo metu, jaudindamasis kaip lošėjas, 
degančiomis rankomis pagaliau prisilietęs prie žalios gelumbės, 
jis netvėrė džiaugsmu, savišku džiaugsmu, kurstomu ir pavy- 
duolio pasitenkinimo, ir nebaudžiamo sukčiaus vilčių. Jisai svai- 
go nuo Paryžiaus oro, karietoms dardant, tarėsi girdįs Makbeto 
riksmą: „Tu pralobsi!“ Beveik ištisas dvi valandas jis klaidžio-- 
jo gatvėmis gašliai mėgaudamasis it žmogus, tenkinantis žemus 
instinktus. Paryžiuje jis nesilankė nuo laimingųjų studentavimo 
laikų. Temo; jo svajonė didėjo ryškioje šviesoje, krintančioje 
ant šaligatvio pro kavinių ir krautuvių langus; jis pasiklydo. 

Kilstelėjęs akis, Aristidas pamatė atsidūręs vidury Sent-Ono- 
rė priemiesčio.. Gretimais, Pantjevro gatvėje, gyveno brolis 
Eženas Rugonas. Rengdamasis į Paryžių, Aristidas ypač dideles 
viltis dėjo į Eženą; vienas veikliausių valstybinio perversmo 
veikėjų, Rugonas dabar turėjo mįslingą galią, smulkus advokatė- 
lis kilo į didžius politikus. Tačiau Aristidas paklausė prietarin- 
gos lošėjo minties: tą vakarą nepasibeldė į brolio duris. Iš lėto 
grįžo atgal Sen-Žako gatvėn su slopinamu pavydu galvodamas 
apie Eženą, apžiūrinėdamas savo varganus drabužius, dar apdul- 
kėjusius po kelionės, ir stengėsi pasiguosti svajone apie turtus. 
Tačiau jam apkarto ir šioji svajonė. Jis išėjo nesitverdamas savo 
kailyje; gatvėje apdujo matydamas verdančią prekybą; o grįžo 
namo suirzęs nuo laimės, jo akimis žiūrint, zujančios gatvėmis, 
dar nuožmesne širdimi vaizduodamasis įnirtingas grumtynes, 
kuriose triuškinsiąs ir mMulkinsiąs visą šią minią, kaišančią jį* 
alkūnėmis. Dar niekad Aristidas nejautė tokio nepasotinamo 
godumo, tokio geismo nedelsiant mėgautis malonumais. 

Rytojaus dieną jis atsidūrė pas brolį. Eženas turėjo du šykš- 
čiai apstatytus kambarius, tokius erdvius ir šaltus, jog Aristidui 
po širdimi pagairavo šaltis: jis tikėjosi, jog brolis skęsta pra- 

bangoje. Eženas dirbo prie mažyčio juodo staliuko. Šyptelėjęs 
tiek tepasakė savo vangiu balsu: 

— Ak, čia tu, aš tavęs laukiau. 

Aristidas išgiežė visą apmaudą. Apkaltino Eženą, kad šis pa- 
likęs jį gyvalioti, netgi nemalonėjęs numesti išmaldos — menku- 
čio patarimo tuo metu, kai jisai smirdęs provincijoje. Jis, Aristi- 
das, negalįs sau dovanoti, jog ligi pat Gruodžio antrosios buvęs 
respublikonas, — tai buvo jo skaudžiausia vieta, amžina gėda. 
Eženas kuo ramiausiai vėl pasiėmė plunksną ir, kai Aristidas 
pagaliau nutilo, tarė: 

— Et! Nėra nieko nepataisoma. Ateitis tavo rankose. 

Šiuos žodžius jis tarė tokiu pabrėžtinu tonu ir tokiu skvarbiu 
žvilgsniu nužiūrėjo brolį, jog Aristidas nudelbė galvą jausdamas, 
jog šis kiaurai jį permatė. Tuo tarpu Eženas kalbėjo toliau su 
draugišku šiurkštumu: 

— Atėjai prašyti vietos, ar ne? Jau galvojau apie tave, bet 
kol kas nieko neradau. Juk pats supranti, negaliu įkišti tavęs 
kur pakliūva. Tau reikia tokios tarnybos, kad galėtum tvarkyti 
savo reikalus nekenkdamas nei sau, nei man... Nešūkauk, šičia 
mudu vieni du ir galim šnekėti atvirai... 

Aristidas sumetė, kad geriausia būtų nuleisti viską juokais. 

— O, aš žinau, tu protingas,— toliau kalbėjo Eženas,— ir 
daugiau nebepridarysi bereikalingų kvailysčių... Kai tik pasitai- 
kys tinkama proga, aš tave įtaisysiu. Jei ligi tol pristigsi kokių 
dvidešimties frankų, ateik, aš duosiu. 

Juodu pasišnekėjo apie Pietų sukilimą, padėjusį jų tėvui 
gauti mokesčių rinkėjo vietą. Besišnekant Eženas apsirengė. Gat- 
vėje, atsisveikindamas su Aristidu, Eženas stabtelėjo ir, nulei- 
dęs balsą, tarė: 

— Būsiu tau dėkingas, jei kuo rečiau bastysies po miestą ir 
ramiai lauksi žadėtosios vietos... Man būtų labai nesmagu, jei 
pamatyčiau savo brolį slenksčius brūžuojant. 

Aristidas didžiai gerbė brolį, laikė jį neprilygstamu vyru. 
Jis neketino susitaikyti nei su ano nepasitikėjimu, nei su šiurkš- 
toku atvirumu, bet vis dėlto paklusniai užsisklendė Sen-Žako 
gatvėje. Išvykdamas į Paryžių, jis pasiskolino iš uošvio penkis 
šimtus frankų. Du šimtus išleidęs kelionei, su likusiais vos pra- 
tempė mėnesį. Anželė mėgo sočiai pavalgyti, be kita ko, susimanė 
atnaujinti savo išeiginę suknią, padabindama ją violetiniais kas- 
pinais. Laukimo mėnuo Aristidui pasirodė begalinis. Jis degte 
degė nekantrumu. Priėjęs prie lango ir žvilgsniu apmetęs gigan- 
tiška veikla verdantį Paryžių, jis pajusdavo beprotišką norą vienu 
šuoliu pulti į ugnimi alsuojantį žaizdrą ir karštligiškai minkyti 
auksą nelyginant minkštą vašką. Jis traukė į plaučius dar neaiš- 

kius dvelksmus, kylančius iš didžiojo miesto, gimstančios impe- 
rijos dvelksmus, jau atsiduodančius alkovų, finansinių sandėrių, 
gašlių pasismaginimų tvaiku. Vos juntami kvapai sakyte sakė, 
kad jis eina teisingu keliu, kad seka grobio pėdomis, kad pagaliau 
prasideda didžioji imperatoriškoji medžioklė, nuotykių, moterų, 
milijonų medžioklė. Jo šnirpšlės plėtėsi, išalkusio žvėries instink- 
tas neklystamai juto menkiausius požymius, bylojančius, jog 
šiam miestui skirta būti dar neatvėsusio grobio dalybų arena. 

Dusyk Aristidas buvo užsukęs pas brolį — paskubinti, kad 
Šis greičiau tvarkytų jo reikalus. Eženas priėmė jį atšiauriai, 
pakartojo, kad jo nepamiršta, bet reikią laukti. Galop Aristidas 
gavo laišką, kviečiantį ateiti į Pantjevro gatvę. Jis nuskubėjo 
smarkiai plakančia širdimi lyg įsimylėjėlis į pasimatymą. Eženas 
sėdėjo prie to paties juodo staliuko erdviame lediniame kamba- 
ryje, atstojančiame kabinetą. Vos pamatęs brolį, advokatas atki- 
šo popieriaus lakštą ir tarė: 

— Tai va, vakar išplėšiau tau vietą. Tu skiriamas į Rotušės 
kelių žinybą inspektoriaus padėjėju. Atlyginimo gausi du tūks- 
tančius keturis šimtus frankų: 

Aristidas nustėro. Perbalo ir nepaėmė popieriaus manydamas, 
jog brolis tyčiojasi. Tikėjosi mažų mažiausiai vietos su šešių 
tūkstančių frankų atlyginimu. Nuspėdamas, kas jam darosi, Ežė- 
nas pasisuko su kėde ir, susidėjęs rankas ant krūtinės, piktokai 
tarė: 

— Pakvaišai, ar ką?.. Ko įsisvajojai kaip gatvės merga? No- 
rėčiau gražaus buto, liokajų, gardžiai valgyti, miegoti šilkuose, 
nedelsiant tenkinti savo geismus su pirma pasitaikiusia kekše 
akimoju apstatytame buduare... Tik duok jums valią — ir tu, ir 
tokie kaip tu ištuštintumėt iždą net nelaukdami, kol jisai bus 
pilnas. Turėk kantrybės, dėl dievo meilės! Pažiūrėk, kaip gyve- 
nu aš, ir teikis bent jau pasilenkti, kad pakeltum turtus nuo žemės. 

Su gilia panieka jis pliekė vaikišką brolio nekantrumą. Jo 
rūstūs žodžiai bylojo apie kur kas tauresnius polėkius, tikros val- 
džios geismą; naivus noras pralobti, ko gero, jam atrodė miesčio- 
niškas ir- paikas. Kandžiai šypsodamas, jis kalbėjo toliau truputį 
švelnesniu tonu: 

— Žinia, tavo ketinimai labai gražūs, aš nieko neturiu prieš. 
Tokie žmonės kaip tu stačiai neįkainojami. Kas be ko, mes rin- 
ksimės sau draugus tarp labiausiai alkstančiųjų. Būk ramus, mes 
duosime vietą prie puotos stalo, ir kiekvienas galės numalšinti 
alkį, nors ir kaip būtų išbadėjęs. Tai pats patogiausias būdas vieš- 
patauti... Tik būk malonus, pakantrauk, kol bus padengtas stalas, 
ir paklausyk manęs, pasistenk bent jau pats nueiti prie PS 
pasiimti šakutės ir peilio. 

Aristidas stovėjo apsiblausęs. Šmaikštūs brolio palyginimai 
jo nėmaž nepraliaksmino. Tuomet Eženas įtūžo. 

— Žinai, aš iš naujo pradedu galvoti kaip galvojęs: tu mul- 
kis!..— sušuko jis.— Ko gi tu tikėjaisi? Ką, tavo manymu, aš tu- 
rėjau daryti su tokia įžymybe kaip tu? Tau pristigo spėkų netgi 
užbaigti teisės fakultetą; tu palaidojai dešimt metų smirsdamas 
pasigailėtinose suprefektūros valdininko pareigose, ir štai ateini 
„pasibjaurėtinai susiteršęs vardą respublikonų pažiūromis, kurias 
pakeisti tau padėjo tik valstybinis perversmas... Manai, su tokia 
dėme tinki į ministrus?.. Taip, žinau, tu pasiutiškai nori prasi- 
siekti bet kuria kaina. Sutinku, tai didelė dorybė, ir aš ją turėjau 
galvoje išrūpindamas tau vietą Rotušėje. 

Jis atsistojo ir, įspraudęs Aristidui į rankas paskyrimo įsaky- 
mą, pridūrė: 

— Še, kada nors tu man dar dėkosi. Aš pats tau parinkau šią 
vietą, žinau, kokią naudą gali ten išplėšti... Tau reikės tiktai klau- 
syti ir žiūrėti. Jei esi protingas, susivoksi ir imsi veikti... O dabar 
įsidėmėk tai, ką dar noriu tau pasakyti. Mes gyvename tokiu lai- 
ku, kada galima susikrauti didelius turtus. Kalk pinigą, aš tau lei- 
džiu, tik nedaryk kvailysčių, nekelk baisių skandalų, kitaip aš 
tave sunaikinsiu. 

Šis grasinimas paveikė labiau nei visi pažadai. Vien pagalvo- 
jęs apie brolio minėtus turtus, Aristidas karštligiškai susijaudino. 
Jis pasijuto galop paleistas į grumtynes, kur jam valia pjauti 
žmones, aišku, tik pagal įstatymą, kad tie per garsiai nerėktų. 
Eženas davė du šimtus frankų, kad jis pratemptų iki mėnesio pa- 
baigos. Paskui staiga susimąstė. 

— Aš ketinu pakeisti pavardę, — pagaliau tarė.— Irtau reikė- 
tų padaryti tą patį... Mudu mažiau varžytume vienas kitą. 

— Kaip sau nori, — ramiai atsakė Aristidas. 

— Tau niekuo nereikės rūpintis, aš pats atliksiu visus for- 
malumus... Gal nori pasiimti savo žmonos pavardę ir vadintis 
Sikardo? 

Aristidas įsmeigė žvilgsnį į lubas kartodamas pavardę ir klau- 
sydamasis skiemenų sąskambių: 

— Sikardo... Aristidas Sikardo... Na jau ne! Ir kvaila, ir at- 
siduoda bankrotu. 

— Sugalvok ką nors kita, — pasiūlė Eženas. 

— Man labiau patiktų vadintis stačiai Sikaru,— patylėjęs 
prabilo Aristidas.— Aristidas Sikaras... neblogai, ar ne? Gal tru- 
putį per Žaismingai... 

Jis dar pamąstė ir pergalingai sušuko: 

— Sugalvojau, sugalvojau!.. Sakaras, Aristidas Sakaras!.. 
Su trimis a... Oho, ši pavardė skamba kaip pinigai; atrodo, lyg 
penkiafrankius skaičiuotum. 

Eženui patiko grasūs pokštai. Išlydėdamas brolį, jis nusišyp- 
sojo ir tarė: 

— Taigi, su tokia pavarde arba katorgon pakliūsi, arba mi- 
lijonus susikrausi. 

Po kelių dienų Aristidas Sakaras pradėjo tarnauti Rotušėje. 
Jam paaiškėjo, kad brolis ten, matyt, turi didelę įtaką — juk jis 
buvo priimtas be įprastos kvotos. 

Tuomet Sakarams prasidėjo nuobodus smulkių tarnautojų 
gyvenimas. Aristidas ir jo žmona vėl grįžo prie Plasano papro- 
čių. Tik dabar jiems teko atsisakyti svajonės ūmai pralobti, ir 
skurdus gyvaliojimas pasirodė dar slogesnis nuo to laiko, kai jie 
ėmė žiūrėti į jį kaip į laikiną išbandymą, deja, net nežinodami, 
ar ilgai jis tęsis. Skursti Paryžiuje dukart sunkiau, negu skursti 
Plasane. Anželė taikstėsi su skurdu nuolankiai, kaip ir pritinka 
mažakraujyste sergančiai moteriai: ištisas dienas ji praleisdavo 
virtuvėje arba žaisdavo ant grindų su dukryte ir imdavo skųstis 
tik tada, kai kišenėje likdavo paskutinė dvidešimties su moneta. 
Tačiau Aristidą siutino šis skurdas, šis menkas gyvaliojimas, 
jis blaškėsi it žvėris narve. Jam atėjo nenusakomų kančių metas: 
jį smaugė įžeista puikybė, žiauriai draskė įsisiautėję geismai. 
Eženui pavyko Plasano apygardoje iškelti savo kandidatūrą į 
Įstatymų leidžiamąjį korpusą, ir tai dar skaudžiau užgavo Aristi- 
dą. Jis pernelyg gerai jautė brolio pranašumą, kad imtų jam 
kvailai pavydėti, bet širdyje kaltino, jog šis per mažai padeda. 
Ne kartą nepritekliai privertė jį belstis į brolio duris ir prašyti 
paskolinti pinigų. Eženas duodavo pinigų, bet šiurkščiai prikai- 
šiodavo, kad jam trūksta spėkų ir valios. Aristidas dar labiau 
tūžo. Jis prisiekė sau, jog iš nieko nebesiskolins nė vieno su, ir 
išlaikė žodį. Paskutine kiekvieno mėnesio savaitę Anželė dūsau- 
dama valgydavo sausą duoną. Šiomis pamokomis galutinai už- 
sibaigė siaubingas Sakaro jausmų ugdymas. Jo lūpos pasidarė 
dar plonesnės; jis jau nebeleisdavo sau prabangos paikai svajoti 
balsu apie milijonus: jo liesas kūnas tapo bežadis, bet kiekvie- 
nu judesiu bylojo apie vienintelį norą, vienintelę šventai puo- 
selėjamą mintį. Aklinai užsisagstęs nuzulintą surdutą, įsisiautęs 
į jį lyg į neapykantos gobtuvą, jis gaižiai kaukšėdavo šaligatviu 
numintais kulnais ir landžia nosimi uosdavo gatvės orą, iš Sen- 
Žako gatvės skubėdamas Rotušėn. Visa jo kampuota figūra dvel- 
kė pavydžiu skurdu; tai buvo viena tų žmogystų, kurie dilina 
Paryžiaus grindinį svajodami apie turtus ir puoselėdami pralo- 
bimo planus. 

Tūkstantis aštuoni šimtai penkiasdešimt trečiųjų metų prą- 
džioje Aristidas Sakaras buvo paskirtas kelių inspektorium. 
Atlyginimas pakilo iki puspenkto tūkstančio frankų. Paaukštini- 

mas atėjo pačiu laiku: Anželė nykte nyko, mažoji Klotildė kas- 
dien vis labiau blyško. Sakaras gyveno ankštame dviejų kamba- 
rių butelyje, kurį sudarė riešutmedžio baldais apstatytas valgo- 
masis ir raudonmedžio miegamasis, gyveno taupiai, vengdamas 
skolų, negeidaudamas naudotis svetimais pinigais ligi tol, kol 
galės saujomis žertis juos į kišenes. Tramdė savo instinktus, nie- 
kino kartais nubyrančius kelis sū, laikėsi atsargiai. Anželė jau- 
tėsi visiškai laiminga: ji apsipirko, kasdien valgė mėsiškai. Jai 
buvo neaišku, ko tylomis niršta vyras, ko vaikščioja apsiniaukęs 
kaip žmogus, apmąstantis kokio grėsmingo dalyko sprendimą. 
Aristidas sekė brolio patarimais: klausėsi ir žiūrėjo. Kai jis 
nuėjo padėkoti už paaukštinimą, Eženas suprato, kaip šis iš pa- 
grindų pasikeitė, ir pagyrė jo šaunią laikyseną. Valdininkas Sa- 
karas, širdies gilumoje graužiamas pavydo, iš pažiūros pasidarė 
lankstus ir įteiklus. Per kelis mėnesius jis tapo nuostabiu akto- 
rium. Jam pabudo visas pietiečio įkarštis, ir jis taip ištobulino 
savo meną, jog tarnybos draugai ėmė laikyti jį šauniu vaikinu, 
kuriam artima giminystė su deputatu iš anksto Žada aukštą padėtį. 
Ši giminystė pelnė jam vyresnybės palankumą. Šitaip Sakaras 
įsigijo savo pareigas prašokančias privilegijas, leidžiančias var- 
styti tam tikras duris ir nebaudžiamai kaišioti nosį į tam tikras 
bylas. Dvejus metus jis klaidžiojo visais koridoriais, žioplinėjo 
po visus kabinetus, dvidešimtkart per dieną palikdamas darbo 
vietą, kad paplepėtų su bičiuliu, nuneštų kokį popierių, pas- 
lampinėtų po kanceliarijas. Matydami šiuos amžinus pasivaikš- 
čiojimus, bendradarbiai kalbėdavo: „Tai pasiutvaikis tas pro- 
vansalas! Niekaip nestygsta vietoje, lyg būtų ugnies pasiėmęs “. 
Draugai laikė jį tinginiu, ir jis geraširdiškai krizendavo, kai jie 
prikaišiodavo, kad jis tik ir taikosi nugvelbti kelias minutėles 
iš vyresnybės. Nė karto jis nepadarė tos klaidos, kad klausytųsi 
prie durų, bet užtai turėjo įprotį staigiai atplėšti duris ir susi- 
kaupusiu veidu pereiti per kambarį tokiais vienodais ir lėtais 
žingsniais, kad nė vienas žodis nepraslystų pro ausis. Tai buvo 
geniali taktika; ilgainiui pokalbiai nenutrūkdavo net tada, kai 
pasirodydavo šis veiklus, pažiūrėti į savo reikalus įnikęs valdi- 
ninkas, tyliai čiuožiantis tamsiomis kanceliarijomis. Jis naudo- 
josi dar vienu metodu: su nepaprastu paslaugumu siūlydavosi 
pagelbėti draugams, nespėjantiems susidoroti su darbu, ir tuomet 
su dievobaimingu dėmesiu nagrinėdavo po akimis pakliuvusius 
rėgistrus ir dokumentus. Bet turėjo jis ir nedidelių nuodėmėlių: 
mėgdavo bendrauti su smulkiais tarnautojais. Netgi rankas jiems 
spausdavo. Valandų valandas plepėdavo su jais už durų, krizen- 
damas pasakodavo visokiausias istorijas, kad šie atvertų jam 
širdį. Tie dori žmonės dievino jį, kalbėjo; „Jau kad neišpuikęs, 

tai tikrai neišpuikęs“. Jei tik nutikdavo skandalas, jis pirmas 
sužinodavo. Taip po dvejų tarnybos metų Rotušėje jam nebeliko 
paslapčių. Jis pažinojo visus tarnautojus, netgi žibintininkus, 
ir buvo pervertęs visus popierius, "netgi skalbėjų sąskaitas. 

Tokiam žmogui kaip Aristidas Sakaras Paryžius tuo metu at- 
rodė be galo įdomus reginys. Po garsiosios princo prezidento 
kelionės, kurios metu jam pavyko pakelti kai kurių bonapar- 
tiškai nusiteikusių departamentų entuziazmą, buvo paskelbta 
imperija. Nutilo oratoriai ir laikraščiai. Dar sykį išgelbėta vi- 
suomenė džiūgavo, ilsėjosi, saldžiai snaudė, saugoma tvirtos 
valdžios, kuri išvadavo ją nuo poreikio mąstyti ir rūpintis savo 
reikalais. Visuomenė turėjo tik vieną vienintelį uždavinį — 
sugalvoti, kokiomis pramogomis galima nustumti laiką. Anot 
taiklaus Eženo Rugono posakio, Paryžius sėdėjo prie pietų sta- 
lo svajodamas, kaip patiekti riebesnį pagardą prie deserto. Po- 
litika baugino kaip pavojingi vaistai. Išvargę protai linko prie 
sandėrių ir pramogų. Pasiturintieji traukė aikštėn tariamai pa- 
slėptus pinigus, nepasiturintieji ieškojo pakampėse pamestų l0- 
bių. Minios grūstyje buvo justi duslus bruzdėjimas, tolydžio 
vis garsesnis penkiafrankių monetų dingsėjimas, skambus mo- 
terų juokas, vos girdimas indų skimbčiojimas ir bučinių pakšė- 
jimas. Didžioje grąžintos tvarkos tyloje, lėkštoje naujojo vieš- 
patavimo ramybėje sklido viltingi gandai, žadantys turtus ir 
malonumus. Žmonės tarytum vaikščiojo pro vieną tų namelių, 
kur už kruopščiai užtrauktų užuolaidų šmėkščioja moterų še- 
šėliai ir žlega auksas, žarstomas ant mMarmurinių židinių. Impe- 
rija ketino paversti Paryžių Europos bordeliu. Saujelė avantiū- 
ristų, pasiglemžusių sostą, geidė viešpatauti remdamiesi avan- 
tiūromis, nešvariais sandėriais, parsidavėliškomis sąžinėmis, 
parsiduodančiomis moterimis, pašėlišku visuotiniu girtavimu. 
Ir mieste, kur dar telkšnojo kraujas, pralietas per Gruodžio 
perversmą, augo — kol kas nedrąsiai — pasiutęs geismas sma- 
gintis, grasinąs paversti tėvynę dūkstančių pamišėlių palata — 
priderama vieta pakrikusioms ir šlovę praradusioms tautoms. 

Jau pačiomis pirmomis dienomis Aristidas Sakaras pajuto 
kylant spekuliacijų bangą, savo putomis grūmojančią užlieti 
visą Paryžių. Su didžiausiu dėmesiu jis stebėjo, kaip ji artėja. 
Mėgavosi aukso lietumi, žliaugiančiu ant miesto stogų. Be per- 
stojo šmirinėdamas po Rotušę, jis perprato didį Paryžiaus rekon- 
strukcijos planą, numatantį griauti senus namus, tiesti naujas 
gatves, statyti ištisus kvartalus, — jis užuodė beprotišką ažio- 
tažą, užvirus sklypų ir pastatų prekybai, visame mieste sukurs- 
čiusiai interesų kovą, neregėtos prabangos aistrą. Nuo tos dienos 
visas savo pastangas Sakaras nukreipė į vieną tikslą. Kaip tik'tuo 

metu jis tapo geraširdis. Netgi aptuko, nustojo duotis po miestą 
it peralkusi katė, medžiojanti grobį. Kanceliarijoje jis pasidarė 
dar šnekesnis, dar paslaugesnis nei anksčiau. Eženas, pas kurį 
Aristidas dažnai ateidavo beveik su oficialiu vizitu, sveikino 
brolį šitaip sėkmingai įgyvendinus jo patarimus. Tūkstantis 
aštuoni šimtai penkiasdešimt ketvirtųjų metų pradžioje Sakaras 
prisipažino turįs numatęs kelis sandėrius, tik pradžiai jam reikią 
gana didelės pinigų sumos. 

— Teks pasiieškot,— tarė Eženas. 

— Tavo teisybė, paieškosiu,— kaip niekur nieko atsiliepė 
Aristidas, lyg nesuprasdamas, jog brolis atsisako skolinti jam 
pinigų. 

Jam nedavė ramybės mintis, kaip prasimanyti pinigų. Jis 
puoselėjo, kasdien brandino savo planą. Tačiau niekur nega- 
lėjo gauti pirmųjų tūkstančių frankų. Aristidas sutelkė visą 
valią. Į žmones dabar jis žiūrėjo nervingai ir įdėmiai, lyg tikė- 
damasis, jog pirmas pasitaikęs praeivis taps jo kreditorium. 
Namie Anželė gyveno kaip ir anksčiau — laiminga ir nepaste- 
bima. O jis tykojo progos, ir jo dirbtinai geraširdiška šypsena 
darėsi dygesnė, nes progos vis nebuvo. 

Paryžiuje: gyveno Aristido sesuo. Sidonija Rugon ištekėjo 
už plasaniškio advokato raštininko, kuris įsikūrė su ja Sent-Ono- 
rė gatvėje ir, pasiryžęs išmėginti laimę prekyboje, atidarė Pietų 
vaisių krautuvę. Kai brolis ją susirado, pasirodė, jog vyras din- 
gęs, o krautuvė jau seniai pravalgyta. Sidonija gyveno Fobur- 
Puasonjerės gatvėje, kur antresolėje nuomojosi trijų kambarių 
butelį, o to paties namo pirmame aukšte — ankštą ir mMįslingą 
krautuvėlę ir prekiavo, pasak jos, nėriniais; ir tikrai vitrinoje, 
pasverti ant paauksuotų trikampių, kabojo sklypeliai gipiūrų 
ir Valensijos nėrinių, bet pati krautuvė poliruotais sienų apka- 
lais, tuščia tuštutėlė, be pėdsako kokių nors prekių, greičiau 
priminė prieškambarį. Lengvos užuolaidos ant durų ir lango 
dangstė vidų nuo praeivių akių, ir tai teikė dar didesnį panašu- 
mą į kokį slėpiningą ir neprieinamą nežinomos šventyklos prie- 
angį. Tik retkarčiais Matydavai kokią klientę užsukant pas ponią 
Sidoniją; dažniausiai netgi durų rankena būdavo nuimta. Sidoni- 
ja sakydavosi kaimynėms, jog pati nešiojanti nėrinius turtin- 
goms damoms. Pasakojos, tik susigundžiusi patogiu buto įren- 
gimu, ji išsinuomojusi krautuvę ir antresole, susisiekiančias 
sienoje įtaisytais laiptais. Iš tikrųjų nėrinių pardavėjos niekada 
nebūdavo namie; dešimtkart per dieną mMatydavai ją čia pasku- 
bom išeinant, čia vėl pargrįžtant. Beje, ji kuo mažiausiai rūpi- 
nosi nėrinių prekyba; daugiau naudojosi antresole, prigriozda- 
ma ją visokiausių, nežinia kur gautų prekių. Ji prekiavo gumos 

dirbiniais, apsiaustais, kurpėmis, petnešomis ir t. t.; paskui vie- 
na po kitos pasirodė neregėtos prekės: nauja priemonė, skati- 
nantis plaukų augimą, ortopediniai aparatai, automatinis kavos 
virintuvas,— patentuotas išradimas, suteikęs jai nemaža rūpes- 
čių. Kai atėjo brolis, ji vertesi fortepijonais, visa antresolė buvo 
prikrauta instrumentų; fortepijonai stovėjo net miegamajame, 
kurio koketiška apystata nėmaž nesiderino su krautuvės rakan- 
dų priverstais kitais dviem kambariais. Savo dviguba prekyba 
Sidonija manėsi tobulai ir apgalvotai: antresolės klientai vaikš- 
čiodavo pro vartus į Drugelio gatvę; tik žinodamas laiptų pas- 
laptį, galėjai perprasti sudėtingas prekybininkės kombinacijas. 
Antresolėje Sidonija garsinosi vyro pavarde — ponia Tuš, o 
krautuvės iškaboje buvo tik jos vardas, todėl visi paprastai va- 
dino ją ponia Sidonija. 

Ponia Sidonija buvo trisdešimt penkerių metų, bet rengėsi 
taip nerūpestingai, laikėsi taip nemoteriškai, jog iš pažiūros 
atrodė daug vyresnė. Apskritai ji buvo nenusakomo amžiaus. 
Rytą vakarą vilkėjo ta pačia juoda suknia, išdilusia per klostes, 
ilgainiui nudryžusia ir išblukusia, veikiau panašia į nuzulintą 
advokato mantiją. Susikišusi plaukus po juoda, ant kaktos už- 
smaukta skrybėle, apsiavusi gremėzdiškomis kurpėmis, ji bid- 
zendavo gatvėmis, nešina pintinė virvagaliais suraišiotu lanku. 
Pintinė būdavo pilnutėlė visokiausio labo, ir Sidonija niekados 
su ja nesiskirdavo. Kai tik ją atvoždavo, iš ten pasirodydavo 
įvairiausi prekių pavyzdžiai, užrašų knygutės, piniginės, o svar- 
biausia — ištisas pundas herbinio popieriaus lakštų, prikraig- 
liotų neįskaitoma rašysena, kurią Sidonija betgi įkirsdavo su 
nėregėtu išmanymu. Ši moteris turėjo ir maklerio, ir antstolio 
talentą. Ji gyveno užprotestuotų vekselių, teismo raginimų, 
turto aprašų pasaulyje. Sėkmingai pardavusi už dešimt frankų 
pomados arba nėrinių, ji pelnydavo klientės palankumą, tapda- 
vo jos patikėtine, apsiimdavo jos reikalais bėgioti pas notarus, 
advokatus, teisėjus. Tuomet savaičių savaites nešiodavosi pin- 
tinėje bylas, stačiai nerdavosi iš kailio, vienoda ristele bidzen- 
davo po Paryžių iš vieno galo į kitą ir niekada nesisamdydavo 
vežiko. Sunku pasakyti, kiek naudos duodavo jai toksai amatas; 
apskritai ji vertėsi juo, vedama instinktyvaus polinkio į machi- 
nacijas, bylinėjimosi pomėgio; be to, kad ir menkai, bet užtat 
nuolatos pasipelnydavo: tai vienur, tai kitur dovanai vaišinda- 
vosi pietumis, šen bei ten jai nubyrėdavo viena kita dvidešim- 
ties frankų moneta. | 

Tačiau labiausiai praversdavo jai visur patikimos paslaptys, 
atskleidžiančios, kur galima gerai pasipelnyti ir pasiplėšti nau- 
dos. Gyvendama svetimuose namuose, rūpindamasi svetimais 

reikalais, ji buvo tikras gyvasis pasiūlos ir paklausos žinynas. 
Žinojo, kas nori nedelsiant ištekinti dukterį, kuriai šeimai ver- 
kiant reikia trijų tūkstančių frankų, pažinojo ir seną poną, 
galintį paskolinti tuos tris tūkstančius frankų, tik pageidaujantį 
tvirtų garantijų ir didelių palūkanų. Jai buvo žinomi ir kur kas 
subtilesni dalykai: liūdesys graužiąs vieną šviesiaplaukę damą, 
vyro neatjaučiamą ir geidžiančią užuojautos; viena gera mamytė 
slapčia puoselėjanti svajonę kaip galima pelningiau įtaisyti 
dukrelę, toksai baronas -turįs polinkį į intymias vakarienes ir 
labai jaunas mergužėles. Ir ji, šypsodama savo blankia šypsena, 
stengdavosi patenkinti pasiūlą ir paklausą: sukardavo dvi my- 
lias, kad suvestų klientus, baroną nusiųsdavo pas gerąją mamytę, 
įtikindavo senąjį poną paskolinti tris tūkstančius frankų bėdos 
prispirtai šeimai, surasdavo guodėją šviesiaplaukei damai ir 
nelabai išrankų vyrą nedelsiant priverstai tekėti merginai. Tvar- 
kė ji ir stambius reikalus, apie kuriuos galėjo kalbėti garsiai, 
nesivaržydama, ir, didžiuodamasi jais, išūždavo ausis kiekvie- 
nam pasitaikiusiam: buvo tai ilga byla, kuria jai patikėjusi rū- 
pintis viena nusigyvenusi kilminga giminė, ir kažin kokia pas- 
kola, dar Stiuartų laikais Anglijai duota Prancūzijos, — drauge 
su palūkanomis jos suma siekusi tris milijardus. Ši trijų milijar- 
dų skola nenueidavo jai nuo liežuvio: ji įnikdavo aiškinti visą 
bylą nešykštėdama smulkmenų, išdėstydavo ištisą istorijos kur- 
są, ir džiugesio raudonis užliedavo jos skruostus, paprastai 
suvytusius ir geltonus kaip vaškas. Kartais, ištaikiusi laiko tarp 
susitikimo su antstoliu ir pasimatymo su bičiule, ji spėdavo iš- 
kišti kavos virintuvą, guminį apsiaustą, parduoti gabalą nėri- 
nių, išnuomoti fortepijoną. Tai būdavo nereikšmingiausi rūpes- 
čiai. Paskui ji skubėdavo į krautuvę pasimatyti su kliente, 
panūdusia pažiūrėti Šantiji nėrinių. Klientė ateidavo, it šešėlis 
įsliuogdavo į slėpiningą krautuvę užtrauktomis užuolaidomis. 
Ir dažnai atsitikdavo taip, jog tuo pat metu iš Drugelio gatvės 
pas ponią Tuš įsmukdavo antresolėn koks nors ponas, įsigeidęs 
pasirinkti fortepijoną. 

Jei ponia Sidonija nepralobo, tai tik todėl, jog dažniausiai 
vadovaudavosi meile menui. Mėgdama teismus, kitų dėlei pa- 
miršdama savo reikalus, ji leisdavosi antstolių draskoma, bet 
tatai, beje, teikė jai malonumą, suprantamą tik bylininkams. 
Moteris joje mirė; ji buvo reikalų patikėtinė, komisionierė, 
rytą vakarą zujanti po Paryžių su savo legendine pintine, kimš- 
te prikimšta dviprasmiškiausių prekių: prekiavo viskuo, svajojo 
apie milijardus ir mylimos klientės pavedimu bylinėjosi dėl 
kokių dešimties frankų. Mažytė, liesutė, perblyškusi, amžinai 
vilkinti išdilusia juoda suknia, tarytum persiūta iš advokato 

mantijos, visa susitraukusi, ji šmižinėjo pasieniais, iš pažiūros 
panaši į mergaite perrengtą pasiuntinuką. Liguistai balsvas jos 
veidas savo spalva priminė herbinį popierių. Lūpomis klaidžio- 
davo blanki šypsena, o akys, rodos, nardyte nardydavo mai- 
šatyje prekybinių sandėrių ir visokiausių rūpesčių, kurių ji 
prisikimšdavo sau galvą. Beje, kukli ir nedrąsi, sakytum dvel- 
kianti lyg klausyklos, lyg akušerės kabineto kvapais, ji buvo 
romi ir motiniška it vienuolė, atsižadėjusi žemiškos meilės, bet 
sklidina užuojautos kenčiančioms širdims. Ji niekad neminėdavo 
vyro, kaip neminėdavo vaikystės, giminių, reikalų. Prekiavo 
viskuo, tik ne savimi, ir ne todėl, kad turėjo kokių skrupulų,— 
stačiai tokia mintis niekad neateidavo jai į galvą. Širdis jos 
buvo sausa kaip sąskaita, šalta kaip kreditoriaus protestas, abe- 
jinga ir sudiržusi kaip policininko. 

Ką tik atvykęs iš provincijos, Sakaras iš pradžių nesugebė- 
jo perprasti gausių ponios Sidonijos verslų mįslingumo. Kartą 
ji labai rimtai papasakojo jam, kaip metus teisę studijavusiam 
žmogui, trijų milijardų bylą, ir jis susidarė gana prastą nuomonę 
apie jos protą. Apsilankiusi Sent Žako gatvėje, ji iššniukštinė- 
Jo visą bulą, žvilgsniu įvertino Anželę, o vėliau pasirodė tik 
tada, kai tame kvartale turėjo reikalų ir nesitvėrė noru iškloti 
trijų milijardų bylą. Anželė užkibo ant kabliuko ir patikėjo 
paskolos istorija. Komisionierė apsižergė savo žirgelį ir gerą 
valandą žarstė auksą akindama klausytoją jo spindesiu. Tai 
buvo manija, apkvaišinusi jos suktą protą, tylus pamišimas, 
teikiąs paguodą sandėrių menkystėj skendinčiam gyvenimui, 
stebuklingas miražas, kuriuo ji svaiginosi drauge su savo pati- 
kiausiomis klientėmis. Beje, ji pati taip tvirtai tikėjo tais 
trimis milijardais, jog kalbėjo apie juos kaip apie nuosavą tur- 
tą, kurį vėliau arba anksčiau teisėjai jai sugrąžinsią, ir šis tikė- 
jimas stebuklinga aureole supo jos skurdžią juodą skrybėlaitę, 
padabintą keliomis nublukusiomis žibuoklėmis, svyrančiomis 
ant nutriušusių vielinių kotelių. Anželė stebėdamasi sprogdin- 
davo į ją akis. Kalbėdamasi su vyru, ji keliskart pagarbiai atsi- 
liepė apie svainę — girdi, ponios Sidonijos dėka jie, ko gero, 
kada nors pralobsią. Sakaras traukė pečiais; jis lankėsi Fobur- 
Puasonjerės krautuvėje ir antresolėje ir savo uosle užuodė 
nebent netolimą bankrotą. Jis panoro sužinoti Eženo nuomonę 
apie seserį, bet šis nutaisė orią miną ir tepasakė, jog niekad su 
ja nesusitinka: Sidonija esanti labai protinga, bet galinti su-- 
kompromituoti visuomenėje. Tačiau po kurio laiko, iš naujo 
užsukęs į Pantjevro gatvę, Sakaras pasidingojo, kad juoda po- 
nios Sidonijos suknia išsmuko iš brolio namų ir nutolo pasie- 
niais. Jis nudūmė iš paskos, bet juodos suknios neprisivijo. Ko- 

misionierė buvo tokios nepastebimos išvaizdos, jog veikiai pra- 
nyko minioje. Sakaras susimąstė ir nuo tos dienos ėmė atidžiau 
stebėti seserį. Greit jis perprato, kokią didžią veiklą varo toji 
pilka mažytė moterėlė, kuri visa savo išvaizda tarytum dvejino- 
si, atrodė nepagaunama. Aristidas pajuto jai pagarbą. Be abejo, 
jos gyslomis tekėjo Rugonų kraujas. Jis pažino geismą pinigų, 
intrigų aistrą, būdingą savo giminei; tik toji aplinka, kurioje ji 
suseno, Paryžius, kur jai nuo pat ryto reikėdavo manytis skur- 
džios vakarienės, prislopino Rugonų temperametą, pavertė šią 
moterį keista belyte būtybe — verteiva ir podraug sąvadautoja. 

Kai, numatęs planą, Sakaras įniko ieškoti pradinio kapitalo, 
savaime suprantama, pirmiausia jis prisiminė seserį. Ji palinga- 
vo galvą ir atsidususi prašneko apie tris milijardus. Tačiau 
brolis nepritarė jos mManijai: kiekvienąsyx, kai ji užsimindavo 
apie Stiuartų skolą, imdavo šiurkščiai tyčiotis; ši svajonė, jo 
manymu, nedarė garbės jos praktiškam protui. Tvirtai tikėdama 
savo pasakomis ir todėl kantriai pakęsdama kandžiausią ironiją, 
ponia Sidonija labai blaiviai paaiškino broliui, jog be garantijos 
jis negausiąs skolon nė vieno sū. Juodu kalbėjosi prie biržos, kur 
ji ketino lošti iš savo santaupų. Apie trečią valandą ją visados 
galėdavai aptikti prie pinučių, po kairei, palei pašto kontorą; 
ten ji suteikdavo audienciją tokiems pat įtartiniems ir neper- 
manomiems tipams kaip ji pati. Brolis jau buvo beatsisveikinąs, 
bet ji apmaudžiai sumurmėjo: „Ek, jeigu tu būtum nevedęs!.. “ 
Ši miglota pastaba — Sakaras neėmė klausinėti, ką ji turinti 
galvoje, — pakišo jam keistų minčių. 

Praslinko keli mėnesiai, prasidėjo Krymo karas. Nėmaž nesi- 
krimsdamas dėl toli vykstančio karo, Paryžius dar pasiučiau 
spekuliavo ir prekiavo meile. Sakaras bejėgiškai gniaužė kum- 
ščius ir stebėjo tolydžio didėjantį šėlimą, kurį buvo numatęs. 
Jis krūpčiojo iš pykčio ir nekantrumo, gigantiškoje kalvėje 
kūjams be perstojo kalant auksą. Jo protas ir valia įsitempė 
taip, kad jis gyveno kaip sapne, it lunatikas, kuris, įkyrios min- 
ties genamas, vaikščioja stogo kraštu. Tad jis didžiai nustebo 
ir suirzo tą vakarą, kai, parėjęs namo, rado Anželę atgulusią 
patalan. Jo kasdienis gyvenimas, tikslus it laikrodžio mechaniz- 
mas, sutriko, ir tai jį įsiutino, tarytum likimas tyčia jam būtų 
pakišęs koją. Vargšė Anželė romiai skundėsi: ji persišaldžiusi. 
Apžiūrėjęs ligonę, gydytojas sunerimo; laiptų aikštelėje pasakė 
vyrui, kad jo žmona serganti plaučių uždegimu ir kad jis negalįs 
garantuoti už jos gyvybę. Tuomet, numaldęs pyktį, Sakaras ėmė 
slaugyti Anželę; nustojo vaikščioti į tarnybą, atsisėdo prie žmo- 
nos ir nesikėlė nuo kėdės nenusakomu žvilgsniu žiūrėdamas, 
kaip ji miega degdama karščiu ir dusdama. Nors ir slegiama 

reikalų, ponia Sidonija kas vakarą ištaikydavo progą aplankyti 
ligonę, sutaisyti jai nuoviralų, kuriuos laikė visagaliais. Be kitų 
amatų, ji dar buvo pašaukta slaugė, nesibodėjo svetimų kančių, 
vaistų, sielvartingų pašnekesių prie merdinčiosios patalo. Be 
kita ko, ji tarytum pamėgo Anželę; ji mylėjo moteris ir lepino 
jas — ko gero, už tą malonumą, kurį jos teikia vyrams; be galo 
dėmesingai elgėsi su jomis, kaip pirklės su vertingomis prekė- 
mis savo krautuvėje, vadino jas „širdele, gražuolėle“, burkavo, 
salo kaip įsimylėjėlis prie mylimosios. Nors Anželė buvo ne iš 
tų, kurios duoda naudos, ponia Sidonija popino ją kaip kitas 
grynai iš įpratimo. Kai svainė galutinai atgulė, ponia Sidonija 
puolė į ašaras, tylų ligonės kambarį pripildė savo bruzdžiu atsi- 
davimu. Sučiaupęs lūpas, lyg nugrimzdęs į bežadį sielvartą, bro- 
lis žiūrėjo, kaip ji sukasi aplink. 

Liga aštrėjo. Vieną vakarą gydytojas atvirai pasakė, kad 
ligonė nesulauksianti ryto. Ponia Sidonija atėjo anksti, buvo 
kažkuo susirūpinusi ir žiūrėjo į Aristidą ir Anželę družnomis 
akimis, kuriose tolydžio žybčiojo ugnelės. Gydytojui išėjus, ji 
prisuko lempą, stojo gūdi tyla. Mirtis iš lėto sėlino į tvankų 
kambarį, kur trūkčiojantis merdinčiosios kvėpavimas priminė 
ščiuvantį sugedusio laikrodžio tiksėjimą. Ponia Sidonija nustojo 
taisyti vaistus, leisdama ligai baigti savo darbą. Ji atsisėdo prie 
židinio šalia brolio, kuris karštligiškai žarstekliu maišė žarijas, 
nejučia žvilgčiodamas į lovą. Paskui, lyg negalėdamas tverti 
troškaus oro ir sopulingo reginio, išėjo į gretimą kambarį. Ten 
sėdėjo uždaryta mažoji Klotildė ir tyliai žaidė su lėle ant kilimo. 
Mergaitė nusišypsojo tėvui, bet tuo metu įsėlino ponia Sido- 
nija, pasivedėjo Aristidą į kertę ir pakuždom prašneko. Durys 
liko atdaros. Buvo girdėti priešmirtinis Anželės gargimas. 

— Vargšė tavo Žmona...— sukūkčiojo komisionierė.— Man 
regis, viskas baigta. Girdėjai, ką sakė daktaras? 

Sakaras liūdnai nuleido galvą. 

— (Gera buvo moteris, — toliau kalbėjo ponia Sidonija, lyg 
Anželė jau būtų mirusi.— Gal surasi turtingesnių moterų, labiau 
pratusių prie aukštuomenės gyvenimo, bet niekados nerasi to- 
kios širdies... ; 

Ji nutilo, nusišluostė ašaras ir tarytum susimąstė, kaip pra- 
dėti kitą kalbą. 

— Tu nori man ką nors pasakyti? — tvirtu balsu paklausė 
Sakaras. 

— Taip, aš rūpinuos tuo dalyku, apie kurį mudu esam kal- 
bėję, ir, Man regis, šį tą jau galiu pasakyti... Bet va tokiu metu... 
Širdis man plyšta... 

Ir vėl nusišluostė ašaras. Sakaras ramiai laukė netardamas 
nė žodžio. Tuomet ji pasiryžo. 

— Vieną merginą šeima nori nedelsiant ištekinti, — tarė. — 
Vargšelei nutiko bėda. Jos teta pasiryžusi paaukoti... 

Ji nutilo, vėl prapliupo kūkčioti, rypauti, lyg užjausdama 
nelaimingąją Anželę. Visa tai darė, kad išvestų iš kantrybės 
brolį ir kad jis pats imtų ją klausinėti, — taip norėjo nusikra- 
tyti atsakomybės už savo pasiūlymą. Ir Sakarui iš tikrųjų pašoko 
vos tramdomas apmaudas. 

— Na, šnekėk! — sušuko jis.— Kodėl prireikė ištekinti tą 
merginą? 

— Ji baigė pansioną,— vėl prašneko komisionierė sielvar- 
tingu balsu,— dvare, kur ji viešėjo pas draugę, ją suviliojo 
vienas vyriškis. Tėvas tik dabar sužinojo, kas nutiko, ir vos jos 
neužmušė. Gelbėdama vargšelę, teta stojo merginos pusėn, ir 
jiedvi sugalvojo ištisą istoriją, pripasakojo tėvui, jog kaltinin- 
kas — doras žmogus ir nori išpirkti savo nusižengimą. 

— Vadinas,— nustebęs ir lyg suirzęs tarė Sakaras,— tasai 
žmogus ją ves? 

— Ne, jis negali, jis vedęs. 

Stojo tyla. Virpančiame ore dar skausmingiau skambėjo mer- 
dinčios Anželės gargimas. Mažoji Klotildė liovėsi žaidusi; ji 
įsistebeilijo į ponią Sidoniją ir tėvą didelėmis, svajingomis 
vaiko akimis, lyg suprasdama, apie ką juodu kalba. Sakaras 
apibėrė seserį trumpais klausimais: 

— Kiek metų merginai? 

— Devyniolika. 

— Ar seniai nėščia? 

— Trys mėnesiai. Tikriausiai bus persileidimas. 

— Ar šeima turtinga, padori? 

— Iš senosios buržuazijos. Tėvas tarnavo teisingumo žiny- 
boje. Labai pasiturintys žmonės. 

— O kiek aukoja teta? 

— Šimtą tūkstančių frankų. 

Vėl stojo tyla. Ponia Sidonija nebešniurkštė; ji kalbėjo da- 
lykiškai, derėjosi, kaip ir pritinka perpirklei, ir jos balse jau 
skambėjo metalinės gaidelės. Brolis pašnairavo į ją ir, kiek 
padvejojęs, pridūrė: 

— Na, o tu kiek užsiprašysi? 

— Vėliau atsiskaitysim,— tarė ji.— Atsilyginsi man kokia 
paslauga savo ruožtu. 

Ji luktelėjo kelias sekundes, o kadangi jisai vis dar tylėjo, 
tiesiai paklausė: 

— Na, ką nuspręsi? Vargšės moterys nežino kur dėtis iš 
nevilties. Jos nori žūtbūt išvengti skandalo. Pažadėjo tėvui rytoj 
išduoti kaltininko vardą... Jei sutinki, per pasiuntinį nusiūsių 
joms tavo vizitinę kortelę. 

Sakaras krūptelėjo, lyg pabudęs iš miego, bailiai pasisuko 
į gretimą kambarį, kur jam pasigirdo lyg koks šnaresys. 

— Betgi aš negaliu, — tarė jis beviltišku tonu, — juk tu pa- 
ti Žinai, kad negaliu... 

Ponia Sidonija pervėrė jį šaltu, niekinamu žvilgsniu. Aris- 
tidui pabudo Rugonų kraujas, visi aržūs geismai užgniaužė 
gerklę. Jis išsitraukė iš piniginės vizitinę kortelę ir padavė se- 
seriai, 0 ši kruopščiai užbraukė adresą ir įdėjo kortelę į voką. 
Paskui išėjo. Buvo apie devynias. . 

Likęs vienas, Sakaras žengė prie lango ir įrėmė kaktą į ledi- 
nį stiklą. Jis taip užsimiršo, jog pirštų galais ėmė stiklan barben- 
ti maršą. Tačiau naktis buvo tokia gūdi, tokiais tumulais lauke 
tirštėjo tamsa, kad Aristidui pasidarė nejauku, ir jis Mašinaliai 
grįžo į kambarį, kur merdėjo Anželė. Buvo jau pamiršęs žmoną, 
tad krūptelėjo iš siaubo išvydęs, jog ji žiūri pasikėlusi ant 
priegalvių; akys buvo plačiai išplėstos, skruostai ir lūpos tary- 
tum priplūdę gyvybės. Ant lovos krašto sėdėjo mažoji Klotildė 
su lėle rankose: kai tik tėvas nusisuko, ji mikliai įsmuko į kam- 
barį, kur jai draudė būti ir kur ją traukte traukė džiugus vaikiš- 
kas smalsumas. 

Įsigalvojęs į sesers papasakotą istoriją, Sakaras pamatė griū- 
vant savo svajonę. Jo akyse, ko gero, šmėkštelėjo šiurpi mintis. 
Pasibaisėjusi Anželė stengėsi susigūžti lovoje, prisiploti prie 
sienos, bet mirtis artėjo, — prošvaistė agonijos tamsoje buvo 
lyg paskutinis gęstančios lempos pliūpsnis. Merdinčioji nepajė- 
gė nė pakrutėti, susmuko ant priegalvių neatplėšdama nuo vyro 
išsprogintų akių, tarytum sekdama kiekvieną jo judesį. Iš 
pradžių pagalvojęs, jog likimas prasimanė kokį šėtonišką pri- 
sikėlimą iš numirusių, kad jis niekad neišbristų iš skurdo, Saka- 
ras nusiramino matydamas, jog nelaimingoji nepratemps nė 
valandos. Jam stačiai buvo nejauku, ir tiek. Anželės akys saky- 
te sakė, kad ji girdėjo vyro pokalbį su ponia Sidonija ir bijo, 
jog jis ją pasmaugs, jeigu ji greit nenumirs. Ir dar jos akyse 
tvyrojo siaubinga nuostaba, nuostaba romios ir bejėgės būty- 
bės, paskutinę gyvenimo valandą pamačiusios, koks niekšingas 
šis pasaulis, ir pašiurpusios nuo minties, kad ji daugelį metų 
praleido greta galvažudžio. Pamažu jos žvilgsnis švelnėjo, bai- 
mė dingo: matyt, ji dovanojo tam nevidonui prisiminusi, kaip 
ilgai ir įnirtingai jis grūmėsi su likimu. Persekiojamas merdin- 
čiosios žvilgsnio, kuriame jis skaitė tokį begalinį priekaištą, 
Sakaras kliuvo už baldų, slėpėsi tamsiose kertėse. Pagaliau, 
neištverdamas šio košmaro, varančio jį iš proto, trokšdamas 
jo nusikratyti, jis žengė į lempos apšviestą ratą. Bet Anželė 
ženklu paprašė jį nekalbėti. Ir vis žiūrėjo į vyrą siaubo sklidi- 

nomis akimis, bet dabar jos tarytum jau žadėjo jam atleisti. 
Tuomet jis pasilenkė — paimsiąs ant rankų Klotildę ir išnešiąs 
į kitą kambarį. Anželė krustelėjo lūpas — atseit draudžianti 
prisiliesti prie vaiko. Ir reikalaujanti, kad jis neišeitų. Ji tyliai 
užgeso neatplėšdama akių nuo Aristido, ir kuo labiau jis blyško, 
tuo švelnesnis darėsi jos žvilgsnis. Ji dovanojo jam išleisdama 
paskutinį kvapą. Pasimirė lygiai taip, kaip gyveno: vangiai 
nusišalino į mirtį, kaip kad vangiai laikėsi nusišalinusi nuo gy- 
venimo. Sakaras stovėjo virpėdamas mirusiajai prieš akis, ku- 
rios, plačiai išplėstos, kiaurai vėrė jį sustingusiu žvilgsniu. 
Mažoji Klotildė tylutėliai,i kad nepažadintų motinos, sūpavo 
lėlę, paguldžiusi ją į paklodės kraštą. 

Kai sugrįžo ponia Sidonija, viskas buvo baigta. Mikliu įgudu- 
siu judesiu ji užspaudė akis Anželei, ir keisčiausia, kad Saka- 
rui iškart atlėgo širdis. Paguldžiusi mergytę, ponia Sidonija 
vikriai apruošė mirusiosios kambarį. Uždegė ant komodos dvi 
žvakes, rūpestingai užtraukė paklodę velionei iki pat smakro, 
paskui, apsižvalgiusi patenkinta, išsipleikė krėsle ir nusnaudė 
ligi ryto. Gretimame kambaryje Sakaras kiaurą naktį rašė laiš- 
kus, pranešdamas apie žmonos mirtį. Kartais pertraukdavo dar- 
bą, susimąstydavo ir įnikdavo rikiuoti skaičių stulpelius po- 
pieriaus skiautėse. 

Po laidotuvių, vakare, ponia Sidonija parsivedė Sakarą į 
savo antresolę. Ten buvo priimti didieji sprendimai. Aristidas 
nutarė mažąją Klotildę išsiųsti pas brolį Paskalį Rugoną, Plasano 
gydytoją, viengungį, mokslo mylėtoją, jau ne kartą norėjusį 
pasiimti dukterėčią, kad pagyvėtų tylūs mokslininko namai. 
Paskui ponia Sidonija įteigė Sakarui, kad jam nevalia ilgiau 
gyventi Sen-Žako gatvėje. Vienam mėnesiui išnuomuosianti jam 
skoningai apstatytą butą netoli Rotušės; pasistengsianti rasti 
butą buržuaziniame name, kad baldai atrodytų kaip jo nuosavi. 
Visą senojo buto apystatą parduosią, idant praeities nebeliktų nė 
kvapo. O už tuos pinigus Aristidas nusipirksiąs apatinių drabu- 
žių ir padorų apdarą. Po trijų dienų Klotildė buvo patikėta senai 
damai, kaip tyčia vykstančiai į Pietus. O džiūgaujantis Aristi- 
das Sakaras, įraudusiais skruostais, lyg pasitaisęs per tris dienas 
nuo pirmųjų laimės šypsnių, vaikščiojo įsispyręs į raštuotas 
šlepes po dailutį penkių kambarių butą įspūdingame griežto sti- 
liaus name, esančiame Marė kvartalo Pajenės gatvėje. Tame 
bute anksčiau gyveno jaunas abatas, netikėtai išvykęs į Italiją 
ir paliepęs tarnaitei surasti naują įnamį. Tarnaitė draugavo su 
ponia Sidonija, o ši, būdama davatka, puoselėjo dvasininkams 
tokią pat meilę, kokią puoselėjo moterims, ko gero, instinktyviai 
jausdama, jog sutaną ir šilkinę suknią sieja tam tikras dvasinis 

bendrumas. Tad Sakaras jau buvo pasiruošęs: su nepakartoja- 
mu meistriškumu įsigyveno į savo vaidmenį ir, nė nemirktelė- 
jęs, susitaikė su būsimais sunkumais ir keblia padėtimi, į kurią 
pats save pastatė. 

Tą šiurpią Anželės mirties naktį ponia Sidonija keliais žo- 
džiais teisingai nusakė Bero šeimos bėdą. Šeimos galva ponas 
Bero Diu Šatelis, stotingas šešiasdešimtmetis senis, buvo pasku- 
tinysis iš senos buržuazinės giminės, savo prakilnumu galinčios 
varžytis su kai kuriomis aristokratų giminėmis. Vienas jo protė- 
vių buvo Etjeno Marselio' bendražygis. Tėvas mirė ant ešafoto 
Devyniasdešimt trečiaisiais, nors visa širdimi sveikino Respubli- 
ką, kaip ir priderėjo Paryžiaus buržua, kurio gyslomis teka pilie- 
čio revoliucionieriaus kraujas. Pats jis priklausė tiems Spartos 
respublikonams, kurie svajojo apie teisingumu ir protinga laisve 
paremtą valstybinę santvarką. Jis suseno tarnaudamas teisingu- 
mo žinyboje, kur persiėmė profesiniu griežtumu ir šaltumu, 
ir atsistatydino būdamas teismo rūmų pirmininku tūkstantis 
aštuoni šimtai penkiasdešimt pirmaisiais, tuojau pat po valsty- 
binio perversmo, atsisakęs dalyvauti vienoje tų mišrių komi- 
sijųž, padariusių gėdą Prancūzijos teisingumui. Nuo to laiko 
jis gyveno vienišas, atsiskyręs pačiame gale šv. Liudviko salos, 
nuosavame name, beveik prieš pat Lamberų rūmus. Jo žmona 
mirė jauna. Slapta drama, palikusi širdyje negyjančią žaizdą, 
visam laikui apniaukė jo rūstų veidą. Kai jo dukteriai Renė 
buvo aštuoneri, pasimirė žmona gimdydama antrą dukterį. Ją, 
pakrikštytą Kristinos vardu, pasiėmė auginti pono Bero Diu 
Šatelio sesuo, notaro Oberto žmona. Renė buvo išvežta mokytis 
į vienuolyną. Ponia Oberto neturėjo vaikų, tad pamilo Kristiną 
kaip tikra Motina ir augino ją savo namuose. Vyrui mirus, ji 
persikėlė su mergyte pas brolį ir ėmė gyventi su atšiauriu seniu 
ir amžinai šypsančia šviesiaplauke panele. Renė beveik kojos 
nekėlė iš pansiono, mokėsi ten, giminių pamiršta. Per atostogas 
ji pripildydavo namus tokio triukšmo, jog teta lengvai atsi- 
dusdavo pagaliau nulydėjusi mergaitę atgal į seserų vizičių 
vienuolyną, kur ši buvo auklėjama nuo aštuonerių metų. Renė 
išėjo iš vienuolyno „devyniolikos metų ir praleido vasarą pas 


"Etjenas Marselis (1316—1358) — Paryžiaus pirklių seniūnas, 
1355—1357 m. kovojęs už miestų generalinius luomus ir vadovavęs 
buržuazijos opozicijai prieš dofiną Karolį (Karolį V); Žano Majaro nu- 
žudytas tuo metu, kai bandė atiduoti Paryžių Navaros karaliui Karoliui 
Blogajam. 
Ž Mišrios komisijos — prezidento Luji Napoleono įsteigtos ko- 
misijos, sudarytos iš prefekto, vyriausiojo kariuomenės vado ir gene- 
ralinio prokuroro, nukreiptos pries respublikonus ir opozicijos vei- 
kėjus. 

savo draugės Adelinės tėvus, turinčius gražų dvarą Nivemnė 
provincijoje. Kai spalio mėnesį ji grįžo namo, teta Elizabetė 
pašiurpo išvydusi dukterėčią tokią rimtą, gilaus liūdesio per- 
smelktą. Vieną vakarą ji užklupo merginą, kai ši raudojo įsikniau- 
busi į priegalvį ir raitėsi lovoje, perimta beprotiško sielvarto. 
Puolusi į neviltį, Renė jai papasakojo savo graudžią istoriją: tame 
pat dvare vasarojęs keturiasdešimtmetis turčius su žavia jaunu- 
te žmona, jis išprievartavęs ją, o ji nesugebėjusi ir nedrįsusi 
apsiginti. Šis prisipažinimas įvarė siaubą tetai Elizabetei, ji ap- 
kaltino save, pasijutusi lyg tos niekšybės bendrininkė; ji nega- 
lėjo sau atleisti už tai, jog visada labiau mylėjo Kristiną: juk 
jeigu būtų auklėjusi Renė namuose, ši niekados nebūtų pasly- 
dusi. Kad nuslopintų baisius sąžinės priekaištus, juo skaudesnius 
švelniai jos prigimčiai, teta Elizabetė stojo nusižengėlės pusėn; 
apmaldė įtūžusį tėvą, kuriam, be saiko bijodamos liūdnų pasek- 
mių, jos pačios atskleidė šiurpią tiesą. Nebežinodama, kaip išsi- 
sukti iš bėdos, ji sugalvojo tas savotiškas vedybas, kurios, jos 
nuomone, turėjo išgelbėti padėtį, nuraminti tėvą, sugrąžinti 
Renė į dorų moterų draugiją, o to sandėrio gėdingosios pusės ir 
pragaištingų padarinių stengėsi nepastebėti. 

Niekas niekuomet nesužinojo, kaip ponia Sidonija užuodė 
šį pelningą dalyką Drauge su Paryžiaus prostitučių užprotestuo- 
tais vekseliais savo pintinėje ji nešiojosi Bero šeimos garbę. 
Išgirdusi šią istoriją, ji beveik piršte įpiršo savo brolį, kurio 
žmona tuo Metu merdėjo. Teta Elizabetė galų gale priėjo išva- 
dą, jog ji turi būti dėkinga šiai romiai, kukliai damai, tokiai 
atsidavusiai nelaimingajai Renė, jog parinko jai vyrą tarp savo 
giminių. Ponia Oberto susitiko pirmąsyk su Sakaru Fobur-Puason- 
jerės gatvės antresolėje. Atėjęs iš Drugelio gatvės ir pamatęs, jog 
ponia Oberto pateko krautuvėn slaptais laiptais, jis iškart perpra- 
to išmoningą dviejų įėjimų mechanizmą. Sakaras laikėsi taktiškai 
ir labai padoriai. Į vedybas jis žiūrėjo kaip į sandėrį, bet elgėsi 
kaip aukštuomenės žmogus, atėjęs pakalbėti apie kortų skolas. 
Ponia Oberto jaudinosi labiau nei Sakaras; vapėjo nei šį, nei tą 
ir vis nedrįso užsiimti apie žadėtuosius šimtą tūkstančių frankų. 

Jis pirmas prašneko apie pinigus tokiu tonu, kokiu kalba 
advokatas, ginantis kliento bylą. Jo manymu, šimtas tūkstančių 
frankų esą juokinga suma būsimajam panelės Renė vyrui. Jis 
kalbėjo truputį pabrėždamas žodį „panelė“. Ponas Bero Diu 
Šatelis niekinsiąs neturtingą žentą, imsiąs įtarinėti, jog šis su- 
vedžiojęs jo dukterį dėl pinigų, ko gero, jam net kilsianti min- 
tis slapčia ištirti visą reikalą. Ramios ir mandagios Sakaro kal- 
bos įgąsdinta ir sugėdinta, ponia Oberto sumišo ir sutiko pad- 
vigubinti sumą, kai tik jaunikis pareiškė, jog, neturėdamas 

dviejų šimtų tūkstančių frankų, jis niekada nesiryšiąs prašyti 
Renė rankos — nenorįs pasirodyti niekingu kraičio medžiotoju. 
Doroji moteriškė išėjo baisiausiai susijaudinusi, nebeišmany- 
dama, ką galvoti apie žmogų, reiškiantį tokį taurų pasipiktinimą, 
ir, kita vertus, sutinkantį sudaryti tokį sandėrį. 

Po šio pirmojo susitikimo sekė oficialus vizitas — ponia 
Oberto apsilankė naujame Aristido bute, Pajenės gatvėje. Šį- 
syk ji atėjo pono Bero vardu. Buvęs teismo pareigūnas nepanoro 
matyti „to Žmogaus“ — taip jis vadino dukters suvedžiotoją,— 
kol šis nesusituoks su Renė, kurios, beje, irgi nepageidavo ma- 
tyti. Ponia Oberto gavo visus įgaliojimus vesti derybas savo 
nuožiūra. Atrodo, ją nudžiugino jaunikio buto prabanga: ji 
būgštavo, kad ponios Sidonijos, amžinai vilkinčios nudryžusiais 
sijonais, brolis gali būti koks perėjūnas. Sakaras pasitiko ją 
įsisiautęs į prašmatnų chalatą. Tai buvo laikai, kada Gruodžio 
antrosios perversmo avantiūristai, apsimokėję skolas ir šiukš- 
lynan išmetę kiauras kurpes ir per siūles nuzulintus surdutus, 
skutosi apšepusius žandus ir darėsi padoriais žmonėmis. Saka- 
ras irgi pagaliau įėjo į jų skaičių: valėsi panages, vartojo tik 
pačius brangiausius kvepalus ir pudras. Jis pakeitė taktiką: 
tapo nepaprastai mandagus ir nesavanaudis. Kai senoji dama 
prašneko apie vedybų sutartį, jis atsainiai numojo ranka, lyg 
tai jam visai nebūtų rūpėję. Ištisą savaitę jis sklaidė kodeksą 
svarstydamas svarbų klausimą, kuris ateity turėjo nulemti jo, 
kaip verteivos, laisvę. 

— Dėl dievo meilės, — tarė jis, — baikime šį atgrasų pini- 
ginį klausimą... Mano galva, tegu panelė Renė valdo savo turtą, 
o aš valdysiu savo. Notaras viską sutvarkys. 

Teta Elizabetė pritarė šiai nuomonei. Ji juste juto, jog šis 
žmogus turi geležinius nagus, ir siaubingai bijojo, kad tik nesu- 
siglemžtų dukterėčios kraičio. Tad ji vėl prašneko apie kraitį. 

— Mano brolio turtą didžia dalimi sudaro dvarai ir pas- 
tatai, — tarė ji.— Jis ne iš tų žmonių, kurie, bausdami dukterį, 
atima palikimą. Jis duoda jai Solonės dvarą, vertą trijų šimtų 
tūkstančių frankų, ir namą Paryžiuje, įkainotą daugmaž dviem 
šimtais tūkstančių frankų. 

Sakaras apstulbo: tokių skaičių jis nesitikėjo; jis truputį 
nusisuko, kad pašnekovė nepastebėtų, kaip nukaito jam veidas. 

— Vadinasi, iš viso penki šimtai tūkstančių frankų,— to- 
liau kalbėjo teta, — bet negražu būtų nuo jūsų slėpti, jog Solo- 
nės dvaras duoda tik du procentus. 

Sakaras nusišypsojo, vėl atsainiai numojo ranka, lyg sa- 
kydamas, kad jam vis viena: juk jis neketinąs kištis į žmonos 
piniginius reikalus. | 

Jis sėdėjo krėsle žavia abejinga poza ir išsiblaškęs žaidė 
šlepe, tarytum klausydamasis tik iš mandagumo. Ponia Oberto, 
doros širdies moteriškė, kalbėjo iš lėto, parinkdama žodžius, 
kad tik jo neįžeistų. : 

— Be to, aš pati noriu kai ką padovanoti Renė, — vėl prašne- 
ko ji. — Aš neturiu vaikų, mano turtas kada nors atiteks 
dukterėčioms, ir man širdis neleidžia šiandien nuskriausti tą, 
kuri plūsta ašaromis. Vedybų dovanos jau seniai abiems paruoš- 
tos. Renė gaus didelius žemės sklypus Šaronės pusėje; man 
rodos, jie verti daugmaž dviejų šimtų tūkstančių frankų. Tik... 

Sulig žodžiais „žemės sklypai“ Sakaras nejučia krūptelėjo. 
Dėdamasis abejingų, jis klausėsi su nepaprasta atidžia. Teta 
Elizabetė raudo sutrikusi, pasverdama kiekvieną žodį. 

— Tik aš pageidaučiau,— vėl prabilo ji,— kad tie sklypai 
priklausytų pirmajam Renė vaikui. Turite mane suprasti, aš 
nenoriu, kad tasai vaikas kada nors taptų jums našta. Jeigu jis 
numirs, jie pereis Renė nuosavybėn. 

Sakaras nė nekrustelėjo, tik iš surauktų antakių buvo numa- 
nu, kaip didžiai jis susirūpinęs. Žemės sklypai Šaronės pusėje 
sukėlė jam begalę minčių. Poniai Oberto pasidingojo, kad bus 
jį įžeidusi užsimindama apie Renė vaiką, ir ji sutriko nebeži- 
nodama, ką sakyti toliau. 

— Jūs nepasakėt, kurioje gatvėje yra dviejų šimtų tūks- 
tančių frankų vertės namas, — kaip ir anksčiau geraširdiškai 
šypsodamas, tarė Sakaras. 

— Pepinjerės gatvėje, prie pat Astorgo gatvės kampo,— 
atsiliepė ji. 

Šie paprasti žodžiai galutinai jį paveikė. Jis jau nebepajėgė 
tvardyti savo susižavėjimo; pasislinko su visu krėslu ir, davęs 
valią provansalo šnekumui, įteikliu balsu prabilo: 

— Gerbiamoji ponia, ar jau nebūtų gana mudviem kalbėti 
apie tuos prakeiktus pinigus?.. Norėčiau atvirai jums pasakyti, 
stačiai kaip per išpažintį: nežinočiau, kur dėtis iš nevilties, jei 
nesugebėčiau pelnyti jūsų pagarbos. Ne per seniausiai palai- 
dojau žmoną ir likau su dviem vaikais. Aš — praktiškas ir 
blaivaus proto žmogus ir suprantu, kad mano vedybos naudin- 
gos visiems. Jeigu jūs dar esat prieš mane nusistačiusi, atleisit 
man vėliau, kai kiekvienam nušluostysiu ašaras ir turto paliksiu 
visiems, netgi antros eilės proanūkiams. Sėkmė — tai visa ap- 
valanti auksinė liepsna. Aš noriu, kad ponas Bero pats paduotų 
man ranką ir padėkotų... 

Sakaras įsisvaičiojo. Jis ilgai kalbėjo su kandžiu cinizmu, 
retkarčiais prasimušančiu pro geraširdiškumo kaukę. Paleido 
priekin brolį — deputatą, tėvą — Plasano mokesčių rinkėją. Ga- 

Jutinai pavergė ponią Oberto, kuri nejučia apsidžiaugė maty- 
dama, jog šio apsukraus žmogaus dėka drama, kamavusi ją iš- 
tisą mėnesį, baigiasi beveik smagia komedija. Juodu sutarė 
rytojaus dieną sųsitikti pas notarą. 

Vos išėjus poniai Oberto, Sakaras nuskubėjo į rotušę ir 
kiaurą dieną naršė po jam vienam žinomus popierius. Pas no- 
tarą jis pareiškė, jog esąs tam tikras keblumas: kadangi Renė 
kraitis susidedąs tik iš nekilnojamojo turto, jis būgštaująs, kad 
ji turėsianti sunkumų, ir laikąs protingiausia — parduoti bent 
jau namus Pepinjerės gatvėje ir įsigyti vertybinių popierių, 
idant būtų garantuota valstybinė renta. Ponia Oberto panoro 
pasitarti su ponu Bero Diu Šateliu, vis dar lindinčiu savo kamba- 
riuose. Sakaras ligi vakaro davėsi po miestą. Nuėjo į Pepinjerės 
gatvę, apibėgo Paryžių susimąstęs kaip generolas lemiamo mūšio 
išvakarėse. Rytojaus dieną ponia Oberto pareiškė, jog ponas 
Bero Diu Šatelis visa kuo pasikliaująs ja. Vedybų sutartis buvo 
sudaryta pagal jau apkalbėtas sąlygas: Sakaras įnešąs du šim- 
tus tūkstančių frankų, Renė gaunanti kraičio Solonės dvarą ir 
namą Pepinjerės gatvėje, kurį įsipareigojanti parduoti; be to, 
mirus pirmajam vaikui, jos nuosavybėn pereiną tetos dovanoti 
žemės sklypai Šaronės pusėje. Sutartyje buvo numatyta, kad 
vyras ir žmona skyrium valdo turtą ir kiekvienąs gali elgtis su 
juo savo nuožiūra. Atidžiai išklausiusi notarą, ponia Oberto liko 
patenkinta: tokia sutartis, jos manymu, užtikrino dukterėčios 
nepriklausomybę ir saugojo Renė turtą nuo bet kokio pasikė- 
sinimo. Sakaras slapčia šypsojo matydamas, kaip doroji dama 
galvos linktelėjimu pritaria kiekvienam sutarties punktui. Susi- 
tuokti buvo nuspręsta artimiausiu laiku. 

Kai viskas buvo sutvarkyta, Sakaras nuėjo pas brolį Eženą 
ir iškilmingai pranešė apie savo santuoką su panele Renė Bero 
Diu Šatel. Šis meistriškas sandėris apstulbino deputatą. Jis nesu- 
gebėjo nuslėpti savo nuostabos. 

— Tu man pasiūlei ieškoti, — tarė Sakaras,— aš ieškojau ir 
suradau. 

Išmuštas iš vėžių, Eženas veikiai perprato esmę. 

— Ką gi, tu apsukrus... — maloniai tarė.— Nori, kad būčiau 
liudytojas, ar ne? Gali manimi pasikliauti... Prireikus aš atve- 
sparną; tai pakels tavo popieriųs... 

Paskui, jau atidaręs broliui duris, pusbalsiu pridūrė: 

— Klausyk... Šiuo metu nenorėčiau per daug kompromi- 
tuotis, Mums reikia įteisinti vieną labai griežtą įstatymą... Sakyk, 
ar labai matyti, kad ji nėščia? 

Sakaras pervėrė jį tokiu dygiu žvilgsniu, jog, uždarydamas 

duris, Eženas sau vienas tarė: „Jei būčiau ne Rugonas, brangiai 
man atsieitų šis pokštas“. 

Sutuoktuvės įvyko šv. Liudviko bažnyčioje. Sakaras ir Renė 
pirmąsyk pamatė vienas kitą tik šios didžios dienos išvakarėse. 
Susitiko jie vėlų vakarą, temstant, žemutinėje Bero rūmo 
svetainėje. Juodu susidomėję įsižiūrėjo vienas į kitą. Prasidė- 
jus deryboms dėl vedybų, Renė vėl pasidarė tokia, kokia buvo 
anksčiau: padūkusi vėjavaikė. Tai buvo išlaki, rafinuoto ir 
gaivalingo grožio panelė, išlepinta vienuolyno pansionate, kur 
niekas nedrįso tramdyti jos užgaidų. Sakaras jai pasirodė ma- 
žiukas, negražus, bet anaiptol ne atstumiantis ir netgi patrauk- 
lus — bruožų bjaurumą atsvėrė guvus ir skvarbus protas; beje, 
nenuvylė jis nei manieromis, nei tonu. Aristidas, priešingai, 
susiraukė pamatęs Renė: ji pasirodė jam pernelyg aukšta, kur 
kas aukštesnė už jį. Nėmaž nesivaržydami, jie persitarė vienu 
kitu žodžiu. Jeigu ten būtų buvęs Renė tėvas, tikriausiai būtų 
pagalvojęs, kad juodu jau seniai pažįstami ir nusidėjo bendru 
sutarimu. Ponia Oberto, stebėjusi jų susitikimą, raudo dėl jų- 
dviejų elgesio. 

Rytojaus dieną po sutuoktuvių, tapusių reikšmingu įvykiu 
šv. Liudviko saloje — mat jose dalyvavo Eženas Rugonas, nese- 
niai pagarsėjęs savo prakalba,— jaunavedžiams pagaliau buvo 
leista pasirodyti ponui Bero Diu Šateliui. Renė apsiverkė išvy- 
dusi, kaip tėvas suseno, pasidarė dar rūstesnis ir niūresnis. 
Sakarui, kurio ligi tol niekas negelėjo sutrikdyti, šaltis pagai- 
ravo po širdimi atsidūrus ledinėje, prieblandos gaubiamoje sve- 
tainėje priešais atšiaurų sielvartingą senį, rodos, kiaurai jį per- 
smelkusį skvarbiu žvilgsniu. Buvęs ieismo pareigūnas lėtai pa- 
bučiavo dukrai į kaktą, lyg rodydamas, kad jai atleidžia, paskui, 
pasigręžęs į žentaą, labai nuoširdžiai tarė: 

— Pone, mums buvo be galo skaudu. Tikiuosi, jūs pasi- 
stengsite, kad mes pamirštume tą nuoskaųdą, kurią mums pa- 
darėte. 

Ir padavė ranką Sakarui, bet šis niekaip negalėjo susival- 
dyti nedrebėjęs. Jam buvo aiškų, kad jeigu, nešlovei ištikus 
Renė, pono Bero Diu Šatelio nebūtų sugniuždęs tragiškas siel- 
vartas, vienu žvilgsnių, vienu mostu būtų pavertęs perniek 
visas ponios Sidonijos machinacijas. Suvedusi brolį su Elizabete 
Oberto, ponia Sidonija apdairiai pasišalino. Neatėjo net į jun- 
gtuves. Sakaras labai mandagiai laikėsi su seniu iš akių išskai- 
tęs, kaip šis nustebo pamatęs, jog dukters suvedžiotojas tokio 
žemo ūgio, negražus ir jau įžengęs į penktą dešimtį. Pirmąsias 
naktis jaunavedžiai gavo praleisti Bero rūme. Du mėnesiai iki 
jungtuvių Kristinė buvo išsiųsta pas gimines, kad keturiolika- 

metė mergaitė net neįtartų, kokia drama vyksta šiuose.namuose, 
tyliuose ir ramiuose kaip vienuolynas. Sugrįžusi ji sutriko: 
sesers vyras jai irgi pasirodė senas ir negražus. Renė vienintelė 
tarytum nekreipė per daug dėmesio nei į vyro amžių, nei į jo 
landų būdą. Ji neniekino jo, bet ir nemylėjo, buvo visiškai 
abejinga, tik retkarčiais iš aukšto perleisdavo jį ironišku Žvil- 
gsniu. Sakaras ilgainiui įgavo dar daugiau pasitikėjimo savimi, 
ėmė jaustis kaip namie ir pamažu savo buklumu, sugyvenamu 
charakteriu pelnė visų prielankumą. Kai jisai su žmona persikėlė 
į prabangų butą naujame name Rivoli gatvėje, ponas Bero Diu 
Šatelis jau nebežiūrėjo į žentą su nuostaba, o mažoji Kristinė 
žaidė su svainiu kaip su bičiuliu. Renė nėštumas tuomet buvo 
keturių mėnesių; Sakaras jau ketino siųsti ją į dvarą, tikėdama- 
sis nuslėpti vaiko amžių, bet, kaip ir buvo numačiusi ponia 
Sidonija, įvyko persileidimas. Renė vaikščiojo per daug susi- 
veržusi, kad niekam nekliūtų jos nėštumas, kuris, beje, ir šiaip jau 
buvo nepastebimas — tokiais duksliais sijonais ji segėdavo. Ke- 
lias savaites jai teko pagulėti lovoje. Sakaras džiūgavo: pagaliau 
jam nusišypsojo laimė — jis sudarė puikų sandėrį, gavo gražaus 
kraičio ir dailią žmoną, kurios dėka po pusmečio galėjo tikėtis 
ordino, o svarbiausia — nebeliko jokių keblumų. Jis pardavė 
savo vardą už du šimtus tūkstančių frankų gemalui, kurio motina 
net nepanoro matyti. Tuomet jis ėmė susijausminęs svajoti 
apie žemės sklypus Šaronės pusėje. Tačiau visas savo mintis su- 
telkė į kitą spekuliaciją, kuri turėjo padėti pagrindą jo turtams. 

„Nors žmonos giminės užėmė aukštą padėtį, Sakaras negreit 
atsisakė kelių inspektoriaus vietos. Teisinosi turįs užbaigti visus 
darbus, pasiieškoti kitos tarnybos. Iš tikrųjų nenorėjo pasitraukti 
iš kovos lauko, kur pirmąsyk pradėjo stambų lošimą. Čia jis 
jautėsi kaip namie, galėjo sukčiauti kiek tinkamas. 

Sakaro sudarytas pralobimo planas buvo paprastas ir prak- 
tiškas. Dabar, turėdamas pirmoms operacijoms tokią sumą, apie 
kokią negalėjo nė svajoti, jis ryžosi veikti dideliu mastu. Jis paži- 
nojo Paryžių kaip savo kišenę, žinojo, kad aukso lietus, pliau- 
piantis ant namų sienų, kas dieną vis stiprės: apsukriems žmo- 
nėms reikią tik plačiau atidaryti kapšą. Aristidas atsidūrė tarp 
apsukriausiųjų — mat Rotušės kanceliarijose perskaitė miesto 
ateitį. Tarnyboj išmoko, kiek galima prisivogti perkant ir per- 
parduodant namus ir žemės sklypus. Išmanė visas klasikines 
suktybes: žinojo, kaip galima perparduoti už milijoną tai, kas 
kainavo pusę milijono, kaip perkama teisė nebaudžiamai plėšti 
valstybės iždą, su šypsena žiūrint į tai pro pirštus; kaip, tiesiant 
bulvarą per patį senamiestį, žongliruojama septynaukščiais na- 
mais, džiugiai plojant apmulkintoms aukoms. Jau tuo neramiu 

metu, kai spekuliacijos piktžaizdė dar tik kėlėsi, jam pabudo 
užkietėjusio lošėjo instinktai — geriau už savo viršininkus jis 
numatė, kokia statybų karštligė prasidės Paryžiuje. Jis išnaršė 
tiek popierių, prisirinko tiek įvairiausių duomenų, jog drąsiai 
galėjo pranašauti, kaip atrodysią naujieji kvartalai tūkstantis 
aštuoni šimtai septyniasdešimtaisiais metais. Kartais, vaikščio- 
damas gatvėmis, keistu žvilgsniu nužiūrėdavo kai kuriuos na- 
mus, lyg tai būtų seni pažįstami, kurių likimas, tik jam vienam 
žinomas, būtų jį labai jaudinęs.' 

Du mėnesiai prieš Anželės mirtį Sakaras nusivedė ją vieną 
sekmadienį į Monmartrą. Vargšelei baisiai patikdavo pietauti 
restoranuose: ji džiūgaudavo, kai po ilgo pasivaikščiojimo vy- 
ras sodindavo ją prie stalo kokioje nors priemiesčio užeigoje. 
Tą dieną jie pietavo pačioje Monmartro viršūnėje, restorane, 
iš kur pro langus buvo matyti visas Paryžius — okeanas melsvų 
stogų, tarytum skubančios bangos užpildančių bekraštį horizon- 
tą. Jų staliukas buvo prie lango. Paryžiaus stogų reginys patiko 
Sakarui. Prie deserto jis užsakė butelį burgundiškojo. Jis šyp- 
sojo žvelgdamas į tolius ir buvo nepaprastai mandagus. Jo žvil- 
gsnis tolydžio meiliai krypo į tą gyvą, knibždančią jūrą, iš kur 
sklido minios ūžesys. Buvo ruduo; po beribiu blyškiu dangumi 
tingiai dryksojo miestas, užlietas švelnios, šiltos pilkumos, kur 
šen bei ten tamsavo žalumos dėmės, panašios į ežero paviršiu- 
je plūduriuojančius plačius vandens lelijų lapus; saulė leidosi į 
raudoną debesį, toliai skendėjo lengvame ūke, o dešiniajame 
Senos krante, šv. Magdalietės bažnyčios ir Tiuilri rūmų pusėje, 
tarytum sukosi aukso dulkės, krito aukso rasa. Tai buvo stebuk- 
lingas „Tūkstančio ir vienos nakties“ miestas su smaragdų me- 
džiais, safyrų stogais, rubinų vėjarodžiais. Vienu tarpu pro de. 
besis tvykstelėjo spindulys, toks skaistus, jog namai sakytum 
suliepsnojo it lydytas auksas tigelyje. 

— Žiū! — sušuko Sakaras, juokdamasis kaip vaikas.— Pary- 
žiuje lyja auksiniais luidorais! 

Anželė irgi nusijuokė ir pasakė, jog tuos auksinus ne taip 
jau lengva susemti. Sakaras atsistojo ir užsikvempė ant pa- 
langės. 

— Štai ten, atrodo, spindi Vandomo kolona, ar ne?.. O čia, 
po dešinei, šv. Magdalietės bažnyčia... Gražus kvartalas, čia 
bus daug darbo... Ak, tuoj viskas užsiliepsnos! Matai?.. Kvarta- 
las sakytum verda kokio alchemiko distiliavimo kube. 

Sakaras prašneko rimtu, sujaudintu balsu. Jo sugalvotas 
palyginimas, regis, sukrėtė jį patį. Išgėręs burgundiškojo, jisai 
įsijautė ir, ranka rodydamas į Paryžių, ėmė aiškinti Anželei, 
taip pat parimusiai ant palšngės šalia vyro: į 

— Taip, taip, teisybė, ne vienas kvartalas išgaruos, ir auk- 
sas prilips prie pirštų tiems žmonėms, kurie kaitins jį ir maišys 
tigelyje. Na, ir mulkis tasai Paryžius! Žiū, koks jis didelis ir 
kaip romiai užminga! Kokie kvaili tie didmiesčiai! Jis net ne- 
įtaria, kokia armija kirstuvų užgrius jį vieną gražų rytą, o kai 
kurie rūmai Anžū gatvėje, ko gero, taip ryškiai netviskėtų va- 
karo saulės spinduliuose, jeigu žinotų, kad jiems liko gyventi 
daupių daugiausia trejetą ketvertą metų. 

Anželė manė, kad vyras juokauja. Kartais jis mėgdavo pa- 
leisti tokį pokštą, jog šiurpas nueidavo per kūną. Ji susijuokė, 
bet nejučia ją perėmė baimė, kai šis žemo ūgio žmogelis, iš anks- 
to žvelgdamas į milžinišką miestą, gulintį po kojomis, pagrasino 
jam kumščiu, ironiškai iškreipęs lūpas. 

— Jau prasidėjo, — toliau kalbėjo jis.— Bet tai dar niekai. 
Pažvelk ton pusėn, kur turgavietė, — Paryžius suraižytas į ketu- 
rias dalis... 

Ir skiausčia' ranka it peiliu Sakaras tarytum padalijo miestą 
į keturias dalis. 

— Tu turi galvoje Rivoli gatvę ir naująjį bulvarą, kaip tik 
tiesiamą šiuo metu? — paklausė žmona. 

— Taip, jų žodžiais tariant, tai didysis Paryžiaus langas. 
Jie nori padaryti vietos aplink Luvrą ir Rotušę. Vaikų žaidimas, 
ir gana! Tik sukurstys aistras... Kai tik bus užbaigtas pirmasis 
gatvių tinklas, tuomet viskas ir prasidės. Antrasis tinklas sus- 
kaldys miestą visomis kryptimis, sujungs priemiesčius su pir- 
muoju. Visa kita, kas liks nuo miesto, uždus kalkių dulkėse... 
Na, o dabar žiūrėk ton pusėn, kur aš rodau ranka. Nuo Tamplio 
bulvaro iki Sosto užkardos — pirmasis pjūvis; toliau bus antra- 
sis — nuo šv. Magdalietės bažnyčios iki Monso lygumos; tre- 
tysis eis šia kryptimi, ketvirtasis — ana; vienur pjūvis, kitur 
pjūvis, kur tik pažvelgsi — visur pjūviai; Paryžius bus lyg kardu 
sukapotas, atviromis venomis, maitins šimtus tūkstančių žem- 
kasių ir mūrininkų, jį kirs puikūs strateginiai keliai su įtvirtini- 
mais pačiame vidury senųjų kvartalų. 

Temo. Sausa, raumeninga ranka Sakaras be perstojo kapojo 
erdvę. Anželė virpėjo žiūrėdama į šį gyvą peilį, į geležinius 
pirštus, negailestingai raižančius bekraštę tamsių stogų platybę. 
Migla, užtraukusi horizontą, iš lėto leidosi nuo Monmartro au- 
kštumų, ir jai atrodė, jog tirštėjančios tamsos gelmėse girdėti. 
tolimas traškėjimas, lyg vyro ranka būtų iš tikrųjų skersai iš- 
ilgai raikiusi Paryžių, laužiusi sijas, traiškiusi skaldą, palikdama 
siaubingas, žiojinčias griūvančių sienų žaizdas. Jai kėlė nerimą 
ši nedidelė ranka, įnirtingai dorojanti milžinišką grobį; kaip 
niekur nieko raižydama neaprėpiamo miesto vidurius, melsvo- 
se sutemose ji atrodė lyg lieto plieno. 

— Bus ir trečias tinklas, — kiek patylėjęs, prabilo vėl Saka- 
ras, lyg kalbėdamas pats vienas, — bet negreit, aš dar menkai 
ją įsivaizduoju. Kol kas turiu per mažai duomenų... Bet tai bus 
tikra beprotybė, pragariškas milijonų šelsmas. Apdujęs Paryžius 
susilauks galo! iš | 

Sakaras vėl nutilo įsmeigęs degančias akis į miestą, kur vis 
labiau tirštėjo tamsa. Jis tarytum tyrė tolimą, dar nesuvokiamą 
ateitį. Sutemo naktis, miestas dunksojo ūke, giliai alsuodamas 
it neregima jūra balsvomis bangų keteromis. Šen bei ten dar 
bolavo mūrai; vienas po kito žiebėsi tamsoje geltoni dujų ži- 
bintų žiburėliai nelyginant žvaigždės juodame audrotame dan- 
guje. 

Anželė nuvijo šalin nesmagų jausmą ir pakartojo vyro są- 
mojį. 

— Ak, kiek prikrito tų auksinių luidorų! — tarė ji šypso- 
dama.— Antai juos skaičiuoja paryžiečiai. Žiū, kokiais dailiais 
stulpeliais rikiuoja juos mums po kojų! 

Ji rodė į gatves priešais Monmartro aukštumas, kur dviem 
eilėmis kilo auksinės dujų žibintų ugnelės. 

— O štai ten tikriausiai Didysis bankas! — sušuko ji, pirštu 
durdama į mirguliuojantį liepsnelių spiečių. | 

Sakaras susijuokė girdėdamas jos žodžius. Juodu dar pas- 
tovėjo prie lango grožėdamiesi „auksinių luidorų“ žėrėjimu, 
netrukus užliejusiu visą Paryžių. Leisdamasis. nuo Monmartro, 
Aristidas, ko gero, ėmė gailėtis, jog per daug įsiplepėjo, ir visa 
kuo apkaltino burgundiškąjį. Jis paprašė žmoną nekartoti jo 
„paikysčių“ — nenorįs pasirodyti nerimtu žmogumi. 

Sakaras jau seniai išnagrinėjo tuos tris gatvių ir bulvarų 
tinklus, kurių planą taip lengvabūdiškai išdėstė Anželei. Žmonai 
mirus, jis apsidžiaugė, kad ji nusinešė į kapus visa tai, ką jis 
paistė Monmartre. Ten, tuose pjūviuose, kuriuos savo ranka 
išrėžė Paryžiaus vidury, slypėjo būsimieji jo turtai, ir jis anaip- 
tol nebuvo linkęs su kuo nors dalytis savo mintimis žinodamas, 
kad grobio dalybų dieną ant išdoroto miesto užlėks pakankamai 
kranklių. Iš pradžių jis sumanė pigiai įsigyti kokį namą, jo ži- 
niomis, numatytą išpirkti iš savininko, ir nuplėšii stambią sumą, 
pareikalavus brangiai išlyginti nuostolius. Jis jau būtų ryžęsis 
išbandyti laimę tuščiomis kišenėmis: nusipirkti namą išsimo- 
kėtinai, o vėliau atsiimti skirtumą kaip per biržos operacijas, bet 
kaip tik tuo metu pasitaikė antrosios vedybos, ir dviejų šimtų 
tūkstančių frankų „premija“ padėjo sutvirtinti ir praplėsti pir- 
mykštį planą. Dabar Aristidas apskaičiavo viską: per tarpinin- 
ką, pats jokiu būdu nesikišdamas, nusipirksiąs iš žmonos namą 
Pepinjerės gatvėje ir trigubai padidinsiąs įdėtą kapitalą naudo- 

damasis Rotušės koridoriuose įgytomis žiniomis ir pažintimis 
su tam tikrais įtakingais žmonėmis. Ne veltui jis krūptelėjo, 
kai ponia Oberto paminėjo, kur stovi Renė namas — pačiame 
vidury būsimojo bulvaro, apie kurį kol kas buvo šnekama tik 
Senos prefekto kabinete. Naujasis Malzerbų bulvaras turėjo 
nušluoti visus namus Pepinjerės gatvėje. Taip buvo numatyta 
įgyvendinti seną Napoleono I projektą, kad, pasak didelių žmo- 
nių, „pagaliau būtų normalus susisiekimas su kvartalais, atitver- 
tais ištisu labirintu siaurų gatvelių „(Paryžių juosiančių kalvų 
šlaituose“. Ši oficiali frazė, savaime suprantama, nerodė impe- 
rijos suinteresuotumo aukso skambesiu, tais griuvėsių valymo 
ir žemės darbais, kurių ilgai netrūktų darbininkams. 

Kartą Sakaras leido sau prefekto kabinete perskleisti garsų- 
jį Paryžiaus planą, kuriame „šviesiausioji ranka“ raudonu rašalu 
nubrėžė pagrindines antrojo tinklo gatves. Tie kruvini plunksnos 
brūkštelėjimai perkirto Paryžių kur kas giliau nei Sakaro ranka. 
Buvo numatyta pirmiausia tiesti Malzerbų bulvarą, nugriaunant 
prabangius rūmus Anžū ir Vil-!'Eveko gatvėse, o tai reikalavo 
didelių žemės darbų. Nuėjęs apžiūrėti namo Pepinjerės gatvė- 
je, Sakaras prisiminė rudens vakarą, pietus su Anžele Monmar- 
tro kalvose ir sodrų auksinių luidorų lietų, saulėlydžiu pliau- 
piantį ant šv. Magdalietės kvartalo. Jis nusišypsojo taręs sau, 
jog spindulingas debesis prakiuro virš jo namų, kieme, ir dabar 
jam reikėsią tik susirinkti dvidešimties frankų monetas. 

Tuo metu, kai Renė galvojo apie būsimus tualetus ir prati- 
nosi prie aukštuomenės damos gyvenimo prašmatniai apsta- 
tytame bute Rivoli gatvėje, pačiame centre naujojo Paryžiaus, 
kuriame jai buvo lemta dalytis valdžia su kitomis karalienėmis, 
jos vyras dievobaimingai rūpinosi savo pirmuoju didžiu žygiu. 
Iš pradžių nusipirko namą Pepinjerės gatvėje, tarpininkaujant 
tokiam Larsono, kuris taip pat naršė po Rotušės kanceliarijas, 
bėt kvailai įkliuvo tuo metu, kai rausėsi prefekto stalčiuose. 
Larsono pasidarė komisionierium ir atidarė kontorą Sen-Žako 
gatvėje, tamsiame ir drėgname kieme. Jo puikybė ir godumas 
žiauriai kentėjo. Jis buvo toje pačioje padėtyje kaip ir Sakaras 
prieš vedybas, taip pat išgalvojo „mašiną penkiafrankiams kal- 
ti“, tik jam trūko pradinio kapitalo tam išradimui paleisti į darbą. 
Jis susitarė su buvusiu kolega be ilgų kalbų ir taip mikliai su- 
sitvarkė, jog suderėjo namą už šimtą penkiasdešimt tūkstančių 
frankų. Po kelių vedybinio gyvenimo mėnesių Renė žūtbūtinai 
prireikė pinigų. Vyras nesikišo į jos reikalus, tik leido jai par- 
duoti namą. Užbaigusi sandėrį, Renė paprašė Sakarą jos vardu 
paleisti apyvarton šimtą tūkstančių frankų ir patikliai įdavė 
pinigus, matyt, tikėdamasi jį sujaudinti ir pripūsti miglos į akis, 


63 


kad jis nekreiptų dėmesio, jog ji įsidėjo kišenėn penkiasdešimt 
tūkstančių. Jis tik suktai nusišypsojo: jam buvo pravartu, kad 
žmona švaisto pinigus, — tie penkiasdešimt tūkstančių, kuriuos 
ji išblaškysianti nėriniams ir brangenybėms, duosią jam šimta- 
procentinį pelną. Sakaras apsidžiaugė savo pirmuoju sandėriu 
ir pasirodė toks doras, jog iš tikrųjų pripirko vertybinių popie- 
rių ir įteikė juos Renė. Žmona neturėjo teisės jų parduoti, ir 
jis buvo tikras, jog prireikus visada juos atsiims. 

— Tai jums smulkioms išlaidoms, mieloji, — galantiškai 
tarė jis. 

Įsigijęs namą, Sakaras sugebėjo per vieną mėnesį apsukriai 
dusyk jį parparduoti per tarpininkus, kiekvieną kartą vis didinda- 
mas kainą. Paskutinis pirkėjas užmokėjo mažų mažiausiai tris 
šimtus tūkstančių frankų. Tuo tarpu Larsono, vienintelis ir ne- 
pamainomas kiekvieno savininko atstovas, melžte melžė gy- 
ventojus. Jis nežmoniškai keldavo nuomos mokestį, priešingu 
atveju negailestingai atsisakydamas pratęsti šutartį. Sužinojęs, 
jog namas netrukus būsiąs nusavinamas, gyventojai puldavo į 
neviltį ir pagaliau sutikdavo mokėti priedą, juo labiau kad 
Larsono taikiai pridurdavo, jog pirmuosius penkerius metus 
priedas būsiąs fiktyvus. Nesušnekami gyventojai būdavo iš- 
kraustomi, jų vieton įkeldinami kiti, kurie gaudavo butą už 
dyką ir sutikdavo pasirašyti bet kokius popierius; šitaip eidavo 
dvigubas pelnas: nuomos mokestis pašokdavo, o atsimestiniai 
pinigai už nutrauktą sutartį byrėdavo Sakarui į kišenę. 

Ponia Sidonija panoro padėti broliui ir vienoje pirmojo 
aukšto krautuvėje įrengė fortepijonų sandėlį. Tuomet, pagauti 
spekuliacijų karštligės, Sakaras ir Larsono peržengė visas ribas: 
užvedė tariamas sąskaitybos knygas, klastojo įrašus, kad atro- 
dytų, jog fortepijonų prekyba vyksta dideliu mastu. Kelias 
naktis pagret juodu prikeverzojo krūvą popierių. Po tokių ma- 
chinacijų namo vertė išaugo trigubai. Paskutinįsyk perpardavus 
namą, pakėlus nuomos mokestį, pridėjus fiktyvius gyVentojus 
ir ponios Sidonijos krautuvę, buvo galima įtikinti nuostolių 
atlyginimo komisiją, jog namas vertas penkių šimtų tūkstančių 
frankų. 

Nuosavybės nusavinimo mechanizmas, toji galinga mašina, 
kuri penkiolika metų drebino Paryžių, vieniems nešdamas tur- 
tus, kitiems — skurdą, buvo labai paprastas. Kai tik būdavo 
numatoma tiesti naują gatvę, kelių žinybos inspektoriai suda- 
rydavo sklypų planą ir įvertindavo nuosavybę. Kai pasitaiky- 
davo namas, paprastai jie nustatydavo savininko pajamas pagal 
butų ir prekybinių patalpų nuomos mokestį ir, remdamiesi šiais 
duomenimis, nurodydavo apytikrią sumą. Nuostolių atlyginimo 


64 


komisija, sudaryta iš municipalinės tarybos narių, visada siū- 
lydavo mažesnę kainą žinodama, jog suinteresuotieji asmenys 
užsiprašys“ daugiau ir jog abiem pusėms teks nusileisti. Kai 
šalys nesugebėdavo susitarti, byla būdavo atiduodama spręsti 
trečiųjų teismui, kuris apsvarstydavo įkainius, siūlomus miesto 
ir prašomus savininko arba iškeldinamo nuomininko, ir tardavo 
galutinį Žodį. 

Likęs tarnauti Rotušėje iki lemiamo meto, kai prasidėjo Mal- 
zerbų bulvaro tiesimo darbai, Sakaras buvo beketinąs įžūliai 
įsipiršti į įkainotojo pareigas ir pats įkainoti savo namą. Tačiau, 
pabūgęs, jog šitaip paralyžiuosiąs savo įtaką nuostolių atlygi- 
nimo komisijos nariams, į šias pareigas pasiūlė savo kolegą, 
romų ir amžinai šypsantį jaunuolį, vardu Mišlenas, kurio žmona, 
be galo žavi moteris, kartais ateidavo pas vyro viršininkus 
atsiprašyti, kai šis sunegalavęs nepasirodydavo darbe. Beje, 
negaluodavo jis labai dažnai. Sakaras pastebėjo, kad gražutė 
ponia Mišlen, taip kukliai šmurkščiojanti pro praviras duris, 
turi didelę galią: po kiekvieno sunegalavimo Mišlenas būdavo 
paaukštinamas, jis kopė karjeros laiptais gulėdamas lovoje. 
Kartą, kai Mišlenas negalavo kas rytą siųsdamas kanceliarijon 
žmoną pranešti apie savo sveikatą, Sakaras dusyk susitiko jį 
Išoriniuose bulvaruose su cigaru dantyse ir amžinai ta pačia 
švelnia ir žavia veido išraiška. Sakaras pajuto simpatiją šiam 
šauniam jaunuoliui, šiai laimingai šeimai, tokiai išradingai ir 
praktiškai. Jis visada žavėdavosi sumaniai naudojamomis „pen- 
kiafrankių kalimo mašinomis“. Išsikovojęs, kad Mišlenas būtų 
paskirtas įkainotoju, Sakaras nuėjo su vizitu pas jo gražutę 
žmoną, pareiškė norįs supažindinti ją su Renė, užsiminė apie 
savo brolį deputatą, garsų oratorių. Ponia Mišlen viską suprato. 

Nuo tos dienos Mišlenas skirdavo savo kolegai pačias pa- 
lankiausias šypsenas. Sakaras nėmaž neketino šiam doringam 
jaunuoliui atskleisti savo paslapčių ir apsiribojo tik tuo, jog 
tarytum netyčia atsidūrė Pepinjerės gatvėje tą dieną, kai šis 
ėmėsi įkainoti namą. Aristidas pasišovė jam padėti. Mišlenas, 
didžiausias tuščiagalvis ir bukaprotis, kokį tik įmanoma įsivaiz- 
duoti, pasekė žmonos nurodymais, o ji buvo jam įsakiusi visame 
kame klausyti pono Sakaro. Beje, jis nieko blogo ir neįtarė: 
pamanė, kad kolega nori kuo greičiau užbaigti visą tą reikalą 
ir nusivesti jį kavinėn. Sutartys, nuomos mokesčių kvitai, 
ponios Sidonijos tariamos sąskaitybos knygos šmėkščiojo 
jam prieš akis, Sakaro sklaidomos, tad jis netgi nespėjo patik- 
rinti skaičių, kolegos garsiai skaitomų. Čia pat esąs Larsono 
laikėsi su savo bendrininku kaip su svetimu žmogum. 

— Ką gi, rašykit penkis šimtus tūkstančių, — galop tarė Sa- 

karas.— Namas kainuoja brangiau... Nėra ko gaišuoti! Man regis, 
Rotušėje numatyta paaukštinti kai kuriuos tarnautojus, norėčiau 
su jumis apie tai pasišnekėti, kad spėtumėt duoti žinią Žmonai. 
Viskas buvo mikliai sutvarkyta. Bet Sakarui vis dar dre- 
bėjo širdis. Jis būgštavo, kad penkių šimtų tūkstančių frankų 
suma nuostolių atlyginimo komisijos nariams gali pasirodyti 
pernelyg didelė — visiems buvo aišku, jog namas vertas daugių 
daugiausia dviejų šimtų tūkstančių. Tuo metu dar nebūta tokių 
besaikių perlenkimų įkainojant nuosavybę. Jeigu kam nors kil- 
tų mintis ištirti šį įvykį, jam grėstų rimti nemalonumai. Jis pui- 
kiai prisiminė brolio žodžius: „Tik nepridaryk pernelyg triukš- 
mingų skandalų, kitaip aš tave sunaikinsiu'; 0 jis žinojo, kad 
Eženas yra iš tų žmonių, kurie tikrai išpildo savo grasinimus. 
Reikėjo įsigyti komisijos narių palankumą ir pasistengti, kad 
jie žiūrėtų pro pirštus į kai kurias machinacijas. Jis pasirinko 
du įtakingus ponus, kurių draugystę pelnė saviškai lankstyda- 
masis jiems koridoriuose kiekvieną sykį, kai susitikdavo. Tris- 
dešimt šeši municipalinės tarybos nariai buvo kruopščiai paties 
imperatoriaus pasiskirti pagal prefekto rekomendacijas iš se- 
natorių, deputatų, advokatų, gydytojų, stambiųjų pramoninin- 
kų, dievobaimingai keliaklupsčiaujančių prieš šios žemės vieš- 
pačius, tačiau didžiausią Tiuilri rūmų malonę savo ypatingu stro- 
pumu buvo pelnę baronas Guro ir ponas Tutenas Larošas. 
Trumpa barono Guro biografija — išbaigtas jo paveikslas: 
iš Napoleono I gavęs barono titulą už sugedusių džiūvėsių tie- 
kimą Didžiajai armijai, jis buvo peras, valdant Liudvikui XVIII, 
Karoliui X, Liudvikui Pilypui, ir senatorius, valdant Napole- 
onui IĮI. Sosto, keturių auksuotų lentų, trauktų aksomu, šlovin- 
tojas, jis menkai domėjosi, kas tame soste sėdi. Buvo išpam- 
pusiu pilvu, jaučio snukiu, dramblio eisena, bet užtat sukčius 
kaip reta: didingai ėmė kyšius ir darė didžiausias niekšybes, 
dangstydamasis pareiga ir sąžine. Bet labiausiai stebino visus 
savo palaidumu. Apie jį sklido gandai, perduodami vieni kitiems 
iš burnos į ausį. Šis tvirtas septyniasdešimt aštuonerių metų 
senis garsėjo baisingu ištvirkimu. Dusyk jis buvo įkliuvęs į 
šlykščias istorijas, bet skandalai buvo užgniaužti, kad auksu 
siūtas senatoriaus surdutas nesusiteptų kaltinamųjų suole. 
Aukštas, išdžiūvęs ponas Tutenas Larošas, kadaise išradęs 
būdą gaminti žvakes iš riebalų ir stearino mišinio, svajojo tapti 
senatorium ir pėda pėdon sekiojo baroną Guro, trynėsi prie jo 
miglotai vildamasis, jog tai atneš jam laimę. Apskritai jis 
buvo praktiškas žmogus ir būtų aržiai derėjęsis, jei būtų pasi- 
taikiusi proga nusipirkti senatoriaus krėslą. Štai šį gobšų menkys- 
tę, šį bukaprotį, apsigimusį nešvarių prekybinių machinacijų 

raeistru, Imperija rengėsi iškelti į aukštybes. Jis pirmasis parda- 
vė savo vardą blogos šlovės kompanijai, vienai tų bendrovių, 
kurios it nuodingi grybai dygo Imperijos spekuliacijų mėšle. 
Tais laikais galėjai matyti ant sienų išklijuotus skelbimus, ku- 
riuose didelėmis juodomis raidėmis buvo išvedžiota: Maroko 
uostų generalinė bendrovė, žemėliau — sąrašas niekam nežinomų 
atsakomosios komisijos narių, o jų priešaky — pono Tuteno 
Larošo pavardė su municipalinės tarybos tarėjo titulu. Ši gud- 
rybė, kuria vėliau būdavo dažnai piktnaudžiaujama, darė ste- 
buklus: akcininkai bėgo urmu, nors Maroko uostų klausimas 
buvo gana miglotas, ir visi tie naivuoliai patys menkai išmanė, 
kaip bus panaudoti jų įnešami pinigai. Skelbimai garsino, jog 
visoje Viduržemio jūros pakrantėje būsią steigiami prekybiniai 
uostai. Ištisus dvejus metus kai kurie laikraščiai šlovino šią 
didžią akciją, kas trys mėnesiai skelbdami apie tolydinį bendro- 
vės klestėjimą. Municipalinėje taryboje ponas Tutenas Larošas 
garsėjo kaip nepranokstamas administratorius ir buvo ten vienas 
išmaningiausių žmonių: šliaužiojo ir keliaklupsčiavo prieš pre- 
fektą, o savo kolegas engė kaip negailestingas tironas. Jis jau 
steigė stambią finansinę bendrovę „Vyndarių patykis“ — kre- 
dito banką vynuogininkams ir kalbėjo apie tai su užuominomis, 
nutaisydamas tokią rimtą miną, jog veikiai sukurstė mulkių 
gobšumą. 

Sakaras pelnė šių dviejų žmonių palankumą darydamas jiems 
paslaugas ir drauge meistriškai dėdamasis, jog nesuvokia tų 
paslaugų svarbos. Jis supažindino baroną su savo seserimi, 
Kai šis susikompromitavo įsivėlęs į vieną nelabai švarią istoriją. 
Nuvedė pas jį ponią Sidoniją tariamai prašydamas padėti tai 
mielai damai, jau seniai geidžiančiai tiekti užuolaidas Tiuilri rū- 
mams. Tačiau vos tik paliko juos vienus du, ponia Sidonija 
pažadėjo baronui susitarti su tokiais nesupratingais žmonėmis, 
nesuvokiančiais, kokią garbę daro jiems senatorius, teikdamasis 
bendrauti su jų dukrele, dešimties metų mergyte. Su ponu Tu- 
tenu Larošu Sakaras pats užmezgė ryšį: tam tyčia nutykojo jį 
Rotušės koridoriuje ir pradėjo kalbą apie garsųjį „Vyndarių 
patykį“. Po penkių minučių didysis administratorius, priblokštas, 
sukrėstas negirdėtų dalykų, tarnautojo jam dėstomų, kaip nie- 
kur nieko paėmė jį už parankės ir ištisą valandą išlaikė jį ko- 
ridoriuje. Sakaras pakišo jam minčių apie stebėtino išradingumo 
finansines operacijas. Atsisveikindamas ponas Tutenas Larošas 
reikšmingai paspaudė jam ranką ir mirktelėjo kaip sąmoksli- 
ninkas. 

— Viskas bus gerai, — sukuždėjo,— kitaip ir būti negali. 

Sakaras be galo apsukriai sutvarkė visą reikalą. Ir pasisten- 

gė veikti taip atsargiai, kad baronas Guro ir ponas Tutenas 
Larošas nesusivoktų esą bendrininkai. Aplankė kiekvieną sky- 
rium ir kiekvienam pakuždėjo į ausį prašydamas užtarti vieną 
bičiulį, kurio namas Pepinjerės gatvėje netrukus būsiąs nusavi- 
namas, ir kiekvienam apdairiai pridūrė, jog nė vienam komisi- 
jos nariui apie tai neužsiminsiąs, jog didelių vilčių neturįs, bet, 
šiaip ar taip, pasikliaująs pašnekovo gera valia. 

Sakaras ne be reikalo būgštavo ir ėmėsi atsargumo priemo- 
nių. Kai jo nuosavybės byla atsidūrė nuostolių atlyginimo komi- 
sijoje, pasirodė, jog vienas jos narys, kaip tik gyvenęs Astorgo 
gatvėje, puikiai žinojo aptariamą namą. Jis užprotestavo penkių 
šimtų tūkstančių frankų įkainį pareikšdamas, kad, jo nuomone, 
sumą reikią sumažinti daugiau nei per pusę. Aristidas turėjo 
įžūlumo užsiprašyti septynis šimtus tūkstančių frankų. Tą dieną 
ponas Tutenas Larošas, paprastai labai nepakantus savo kole- 
goms, buvo kaip niekad bjauriai nusiteikęs. Jis supyko, šoko 
ginti savininkus. 

— Visi mes savininkai, ponai!..— sušuko jis.— Ta as 
turi didelių užmojų, tad mums nėra ko smulkintis... Namas įkai- 
notas penkiais šimtais tūkstančių frankų; šią kainą numatė mūsų 
žmogus, Rotušės tarnautojas... Iš tiesų mes tarytum gyvename 
plėšikų lindynėje; pamatysit, galų gale mes imsime įtarinėti 
vienas kitą. 

Išsidrėbęs krėsle, baronas Guro stebėdamasis pašnairavo į 
poną Tuteną Larošą, su užsidegimu ginantį Pepinjerės gatvės 
namo savininką. Jam pašoko įtarimas. Bet kadangi po tokio 
karšto išpuolio jam pačiam nebereikėjo tarti savo žodžio, jis 
ėmė patyliukais linkčioti galvą lyg visiškai sutikdamas su ko- 
legos nuomone. Komisijos narys iš Astorgo gatvės priešinosi, 
piktinosi neketindamas nusileisti tiems dviem tironams tokiu 
klausimu, kuriuo laikė save daug kompetentingesniu už juos 
abu. Tuomet ponas Tutenas Larošas, pastebėjęs barono pritari- 
mą, paskubomis nutvėrė bylą ir sausai pridūrė: 

— Puiku. Mes išspręsime jūsų abejones... Jums leidžiant, 
aš pats imsiuos šio reikalo, o baronas Guro neatsisakys man 
padėti. 

— Taip, taip, — oriai tarė baronas, — mūsų sprendimai turi 
būti nepriekaištingi. 

Byla pradingo duksliose pono Larošo Tuteno kišenėse. Ko- 
misijai teko nusileisti. Atsidūrę gatvėje, abu rimtai sužiuro 
vienas į kitą. Juodu jautėsi bendrininkai, ir tai dar labiau di- 
dino jų pasitikėjimą savimi. Paprasti žmonės būtų ėmę aiškin- 
tis, o jie vis dar gynė namų savininkus, lyg kas nors būtų galė- 
jęs juos girdėti, ir apgailestaudami kalbėjo, kad visi pilni nepa- 

sitikėjimo. Atsisveikindamas baronas nusišypsojo ir tarė: 

— Ak, pamiršau jums pasakyti, mielasis kolega, dabar aš 
važiuoju į užmiestį. Būkite toks malonus, pats vienas ištirkite 
šį reikaliuką... O svarbiausia — neišduokite manęs: šie ponai 
ir šiaipjau niurzgia, kad aš per dažnai atostogauju. 

— Nesirūpinkit,— atsakė ponas Tutenas Larošas,— tuojau 
pat einu į Pepinjerės gatvę. 

Ir kuo ramiausiai patraukė namo žavėdamasis baronu, su- 
gebėjusiu taip gražiai rasti išeitį iš keblios padėties. Bylą jis 
išlaikė kišenėje iki kito posėdžio, o ten savo ir barono vardu ka- 
tegoriškai pareiškė, jog iš dviejų sumų — siūlomų penkių šimtų 
tūkstančių frankų ir prašomų septynių šimtų tūkstančių — pri- 
dera išvesti vidurkį ir sumokėti šešis šimtus tūkstančių. Niekas 
neprieštaravo. Komisijos narys iš Astorgo gatvės, matyt, gerai 
viską apgalvojęs, be galo nuoširdžiai pasakė apsirikęs: manęs, 
jog kalbama apie gretimą namą. 

Šitaip Aristidas Sakaras laimėjo pirmąją pergalę. Jis ketu- 
riskart padidino įdėtą kapitalą ir įsigijo du bendrininkus. Tik 
vienas dalykas jam uždavė rūpestį: susimanęs sunaikinti gar- 
siąsias ponios Sidonijos sąskaitybos knygas, nerado jų vietoje. 
Aristidas nuskubėjo pas Larsono, ir šis tiesiai pareiškė, jog 
turi knygas, bet neketina jų atiduoti. Sakaras nėmaž nesupyko 
ir apsimetė, jog nerimaująs tik dėl savo mielojo draugo, dėl 
jo gero vardo, nes beveik visi įrašai esą padaryti jo ranka, bet 
dabar jam, Sakarui, nesą ko rūpintis — juk knygas pasiėmęs 
Larsono. Tiesą pasakius, jis būtų kaip niekur nieko -pasmaugęs 
„mMieląjį draugą“ — mat prisiminė vieną labai kompromituojantį 
įrašą, per kvailumą jo paties sudarytą tariamą inventorių, tik- 
riausiai esantį kurioje knygoje. Gavęs gerą kyšį, Larsono įsikū- 
rė Rivoli gatvėje, kur apstatė savo kontorą taip ištaigingai, 
kaip kekšės apstato butą. Palikęs tarnybą Rotušėje, Sakaras 
paleido apyvarton solidų kapitalą, beatodairiškai metėsi į spe- 
kuliacijas, o Renė, apsvaigusi ir apdujusi, stebino Paryžių savo 
ekipažų dundesiu, deimantų tvaskėjimu, audringo ir žavaus 
gyvenimo triukšmu. 

Kartais vyras ir žmona, karštligiškai degantys pinigų ir, 
malonumų geismu, nerdavo į ledinę šv. Liudviko salos ūkaną. 
Jiems atrodydavo, kad jie įžengia į mirusiųjų miestą. 

Bero rūmas, statytas apie septynioliktojo amžiaus pradžią, 
buvo iš tų masyvių, tamsių griežto stiliaus namų aukštais siau- 
rais langais, kurių nemaža Marė kvartale ir kurie išnuomojami 
pansionatams, selterio gamykloms ir vyno sandėliams. Skirtin- 
gai nuo kitų, jis buvo puikiai išsilaikęs. Į šv. Liudviko gatvę 
žvelgė tik keturi aukštai, nuo penkiolikos iki dvidešimties pėdų 


69 


aukštumo kiekvienas. Apatinio, daug žemesnio aukšto langai 
giliomis ir niūriomis ambrazūromis buvo apkalti storais gele- 
žiniais strypais, o tamsiai žalios dvivėrės skliautinės durys, 
tokio pat aukštumo kaip ir platumo, su ketiniu belstuku vietoj 
skambučio padabintos dideliausiomis vinių galvutėmis išve- 
džiotais žvaigždžių ir rombų piešiniais. Šios durys su pasvirais 
akmeniniais stulpeliais ir plačiais geležiniais turėklais iš šalių 
buvo tipiškos tokio stiliaus pastatams. Senais laikais per patį 
vidurį nuotakaus tarpuvartės grindinio, matyt, ėjo nutekamasis 
lovys, bet ponas Bero kažkada paliepė užlieti jį asfaltu, — beje, 
tik šią vienintelę nuolaidą jis ir padarė šiuolaikinei architektūrai. 
Viršutinių aukštų langai buvo papuošti plonyčiais kaltinės ge- 
ležies turėklais, rėmai buvo dideli, tamsaus kieto medžio, su 
mažutėmis žalsvo stiklo skiltelėmis. Viršuje, prieš pat man- 
sardas, stogo šlaitas atrodė lyg nupjautas, kyšojo tik laštakai, 
kuriais lietaus vanduo pliaupdavo į nutekamuosius vamzdžius. 
Nebuvo nei langinių, nei žaliuzijų, todėl plikas namo fasadas 
rodės dar atšiauresnis; beje, jų ir nereikėjo — saulės spinduliai 
niekada neliesdavo šių balkšvų niaurių akmenų. Pažiūrėti gar- 
bingas buržuazinio griežtumo fasadas iškilmingai snaudė, gau- 
biamas mąslios kvartalo rimties, karietų beveik nedrumsčia- 
mos gatvės ramybės. 

Kvadratinis vidinis kiemas, arkadų apsuptas, — Karališkosios 
aikštės miniatiūra, — buvo grįstas didelėmis akmeninėmis plokš- 
tėmis, tad šie mirusiųjų namai visiškai panėšėjo į vienuolyną. 
Priešais vartus buvo baseinas: iš akmeninės, per ilga sudūlė- 
jusios liūto galvos, kurios buvo likę tik pražioti nasrai, gele- 
žiniu vamzdžiu tryško sunki vandens srovė, vienodai žliaugian- 
ti į pažalusią, apmūsojusią talpyklą nuzulintais kraštais. Vanduo 
baseine buvo ledinis. Tarp akmeninių plokščių kalėsi žolė. Va- 
sarą kieman vos vos įspįsdavo saulė, ir nuo tų retų glamonių 
pašviesėjo pietinis namo kampas, tuo tarpu kiti trys, juosvi ir 
niaurūs, apsitraukė pelėsiais. Ten, tame tyliame ir vėsiame it 
šulinys kieme, silpnai apšviestame balsvos nelyginant žieminės 
šviesos, pasijusdavai tarytum už tūkstančio mylių nuo naujojo 
Paryžiaus, kur, kurtinamai skambant milijonams, liepsnoja kar- 
ščiu tvilkinantys malonumai. 

Rūmo kambariuose viešpatavo kaip ir kieme ta pati gūdi 
rimtis, tas pats šaltas iškilmingumas. Platūs laiptai geležiniais 
turėklais, kur svečių žingsniai ir kosėjimas aidėjo lyg bažnyčios 
navoje, vedė į ilgas anfiladas erdvių ir aukštų kambarių, apsta- 
tytų pažiūrėti juokingai mažais, tvirtai suręstais senoviniais 
tamsaus medžio baldais; ir gyveno šiuose kambariuose tik go- 
belenų personažai, kurių blankūs ištįsę siluetai miglotai bolavo 

prieblandoje. Čia, šiame rūme, matei visą senosios Paryžiaus 
buržuazijos ištaigą, kietą, ne lepiam kūnui skirtą ištaigą: ąžuo- 
linius krėslus su plonyčiu pakulų sluoksniu po apmušalais, 10- 
vas, užklotas standžiomis paklodėmis, skalbinių skrynias, kurių 
groblėtos lentos galėjo nepaprastai lengvai susidoroti su netva- 
riais šiuolaikiniais pašvitais. Ponas Bero Diu Šatelis pasirinko 
sau kambarius pačioje tamsiausioje rūmo dalyje — antrajame 
aukšte, tarp gatvės ir kiemo. Jis jautėsi kuo puikiausiai susi- 
kaupimo, tylumos ir tamsos aplinkumoje. Kai, varstydamas du- 
ris, jis eidavo lėtais didingais žingsniais per iškilmingus kam- 
barius, galėdavai jį palaikyti vienu senojo parlamento narių, 
kurių portretai kabojo ant sienų: atrodė, kad, skendėdamas 
mintyse, jis grįžta namo iš posėdžio, kur svarstė ir atsisakė 
pasirašyti kokį karaliaus ediktą. 

Tačiau šiuose mirusiųjų namuose, šiame vienuolyne buvo šil- 
ta ir smagi gūžtelė, pritvinusi saulės ir džiaugsmo, žavus vaikys- 
tės kampelis, pilnas gryno oro ir skaisčios šviesos. Pasikėlęs galy- 
be nedidelių laiptų, perėjęs dešimtį ar dvylika koridorių, nusilei- 
dęs, vėl pasikėlęs, padaręs tikrą kelionę, pagaliau atsidurdavai 
erdviame kambaryje, savotiškame belvederyje, pastatytame 
ant stogo, kitoje namo pusėje, viršum Betiuno krantinės. Kam- 
barys žvelgė į pietus. Langas atsiverdavo taip plačiai, jog dangus 
su visais spinduliais, visu oru, visa žydryne, rodos, užpildydavo 
kambarį. Užkeltas aukštai ant stogo it karvelidė, jis buvo tuščias, 
be baldų; stovėjo ten tik ilgos gėlių dėžės ir dideliausias narvas 
su paukščiais. Ant grindų buvo paprasčiausiai patiestas demblys. 
Tai buvo „vaikų kambarys“ — taip jį vadino visi namuose. Rū= 
mas buvo toks šaltas, kiemas toks drėgnas, jog teta Elizabetė 
ėmė būgštauti, kad Kristinės ir Renė sveikatai nepakenktų vėsa 
dvelkiančios sienos; ne kartą ji graudendavo mergytes už tai, kad 
šios bėgioja po arkadomis ir mėgaudamosi taško rankutėmis 
ledinį baseino vandenį. Tuomet jai dingtelėjo mintis pritaikyti 
joms vienintelį saulės lankomą kampelį, atokią palėpę, tuščią ir 
apleistą jau beveik du šimtmečiai, perdėm užtrauktą voratink- 
liais. Teta padovanojo joms demblį, paukščių, gėlių. Mergytės 
netvėrė džiaugsmu. Per atostogas Renė ten ir gyvendavo, toje 
gelsvoje saulėkaitoje, o geroji saulutė, rodos, džiaugdavosi, 
kadjos prieglobstis taip gražiai tvarkomas, džiaugdavosi jai siųs- 
„tomis dviem šviesiaplaukėmis galvutėmis. Kambarys tapo rojum, 
skambančiu nuo paukščių giesmių ir mergyčių čiauškėjimo. Mer+ 
gaitės gavo jį savo visiškon žinion, vadino „savo kambariu“, jau- 
tėsi ten kaip namie; netgi užsirakindavo, kad įrodytų, jog kamba- 
rys priklauso joms vienoms. Koks laimės kampelis! Ant demblio, 

skaisčios saulės nutvieksti, it po grumtynių mėtydavosi sulaužyti 
žaislai. Ė 

Didžiausias džiaugsmas vaikų kambario šeimininkėms buvo 
neapžvelgiamas horizontas. Pro kitus rūmo langus matydavai 
nebent juodas sienas, dunksančias už kelių žingsnių. O iš čia atsi- 
verdavo vaizdas į Seną ir į tą Paryžiaus dalį, kuri plyti nuo sena- 
miesčio iki Bersi tilto, — į bekraštę plynę, primenančią kokį nors 
savitą Olandijos miestelį. Apačioje, Betiuno krantinėje, riog- 
sojo apgriuvusios lentinės daržinės, krūvos sijų ir kiaurų stogų, 
ir mergaitės su pasimėgimu žiopsodavo, kaip ten šmurkščioja 
didžiulės žiurkės, ir nejučia šiurpdavo iš baimės, kai šios sliuog- 
davo viršun aukštomis sienomis. Bet tolėliau atsiskleisdavo ste- 
buklingas reginys: užtvanka su sijų vainikais, su gotikinės ka- 
tedros kontriorsais ir Konstantino tiltas, lengvas ir judrus, it nė- 
riniai siūbuojantis po praeivių kojomis, dunksojo dešiniajame 
krašte, sakytum stojo skersai upės tėkmės, užtverdami kelią jos 
vandenų spūdžiui. Priešais žaliavo Vynų turgaus medžiai, o tolė- 
liau, driekdamiesi iki pat horizonto, siūravo Botanikos sodo 
guotai; kitapus upės, išilgai Henriko IV ir Rapė krantinių, rikia- 
vosi žemučiai, skirtingo aukščio pastatai, virtinės namų, iš viršaus 
panašių į Žaislines kartonines ir ręstines trobeles, kokių mergai- 
tės turėjo savo dėželėse. Tolumoj, po dešinei, virš medžių mėly- 
navo Salpetrijerės ligoninės čerpių stogas. O per patį vidurį, leis- 
damiesi ligi Senos, platūs grįsti krantai bėgo tolyn dviem ilgais 
pilkais keliais, šen bei ten išmargintais šlakais: čia ištisa virtinė 
statinių, čia vežimas, čia barža su malkomis, čia krūva anglių, su- 
verstų tiesiai ant žemės. Tačiau visa ko dvasia, dvasia, teikianti 
gyvybę kraštovaizdžiui, buvo Sena, gyvoji upė Sena; ji plaukė iš 
toli, iš mMigloto ir virpančio horizonto krašto, iš godų šalies, tekė- 
jo rami ir didinga, risdama galingas bangas, plačia plyne driekda- 
masi mergaitėms prieš akis prie galinio salos kyšulio. Du tiltai — 
Bersi ir Austerlico — atrodė lyg būtiniausios kliūtys, kas sustab- 
dytų ją, neleistų jai pakilti iki pat kambario. Mergytės mėgo ga- 
liūnę upę, galėjo akių neatplėšdamos stebėti bangų griūtį, tą am- 
žinai ūžiantį srautą, kuris veržėsi prie jų, lyg ketindamas jas 
užlieti, ir staiga šakodavosi, pradingdavo dešinėj, kairėj, nežinia 
kur — nuolankiai it sutramdytas milžinas. Giedromis dienomis, 
rytais, kai dangus mėlynuodavo virš galvų, jiedvi grožėdavosi 
žaviais Senos apdarais; tie apdarai — čia melsvi, čia žali — mir- 
guliuodavo tūkstančiais begalinio švelnumo atspalvių, sakytum 
pasiūti iš šilko, nusėto žaižaruojančiais baltais šlakeliais, pada- 
binti atlasiniais raukčiais ir apkraštuoti juodo aksomo kaspi- 
nais — valtimis abiejose pakrantėse. Kuo toliau, tuo gražesni ir 
brangesni atrodė apdarai — tarytum stebuklingas gazinis pasakų 

fėjos apsiautalas; po sodriai žalių juostų, veržiančių Seną tiltų 
šešėliais, ėjo auksiniai įsiuvai, saulės spalvos šilko klostės. Ne- 
aprėpiamas dangaus skliautas dunksojo viršum vandens, viršum 
žemučių namų virtinių, viršum abiejų parkų žalumos. 

Kartais Renė, jau paaugusi, pilna juslinio smalsumo, įsigyto 
pansione, pasibodėdavo tuo bekraščiu horizontu ir mesdavo 
žvilgsnį į maudykles, Pti plaukymo mokyklos įrengtas prie salos 
kyšulio. Pro išsipūtusius brezentus, atstojančius lubas, ji stengda- 
vosi įžiūrėti pusnuogius vyrus maudymosi kelnaitėmis. 


III 


Maksimas išbuvo Plasano koleže iki tūkstantis aštuoni šimtai 
penkiasdešimt ketvirtųjų metų vasaros atostogų. Trylikos metų ir 
kelių mėnesių jis perėjo į šeštą klasę. Kaip tik tuomet tėvui ding- 
telėjo Mintis atsivežti jį Paryžiun. Jis tarė sau, jog paaugęs sū- 
nus pridės jam orumo, galutinai sutvirtins jo, turtingo, solidaus, 
antrąsyk vedusio našlio, vaidmenį. Kai jis pareiškė savo sumany- 
mą Renė, su kuria stengėsi laikytis kuo galantiškiau, ji 
atsainiai tarė: 

— Puiku, tegu atsiunčia berniūkštį... Gal bus truputį links- 
miau, Oo rytais gali padvėsti iš nuobodulio. 

Maksimas atvažiavo po savaitės. Buvo tai ištįsęs, geibus pa- 
auglys mergaitės veidu, pažiūrėti gležnas ir įžūlus, švelnučiais 
šviesiais plaukais. Bet, dievuli tu mano, kaip bjauriai jis buvo 
aplaušiotas! Trumpai kirpti retučiai plaukai perregimu šešėliu 
vos dengė balsvą pakaušį, kelnės buvo striukos, vežiko kurpės 
nudrengtos, mokyklinis švarkelis siaubingai nuzulintas ir toks 
dukslus, jog vaikas atrodė kone kuprotas. Šitaip išsipustęs, ap- 
stulbintas naujos aplinkos, beje, nėmaž nesivaržydamas, jis žval- 

gėsi aplink su sukta per anksti išsivysčiusio vaiko mina, iš pa- 
žiūros tikras laukinis, nė neketinantis iškart atverti širdį. 

Iš stoties Maksimą atvežė liokajus, ir berniukas stovėjo vidu- 
ry svetainės grožėdamasis auksu išrašytais baldais ir lubomis ir 
nuoširdžiai džiaugdamasis, jog nuo šiolei jam skirta gyventi to- 
kioje ištaigoje. Kaip tik tuo metu vidun lėkte įlėkė Renė, grįžusi 
iš: siuvėjo. Ji nusimetė skrybėlaitę, nusisiautė nuo pečių baltą 
burnusą, nes lauke jau gerokai šalveno, ir visu savo elegantiško 
kostiumo grožiu pasirodė Maksimui, nustėrusiam iš susižavė- 
jimo. 

Berniukui dingtelėjo, kad ji bus persirengusi kaukių baliui. 
Ji segėjo dailiu mėlyno fajo sijonu plačiomis kvarklėmis ir vilkė“ 
jo savotišku švelniai pilkšvo šilko gvardiečio munduru. Jo skver- 
nai, pamušti mėlynu atlasu, tamsesniu nei sijonas, buvo gražiai 


užlenkti ir parišti kaspinais, o platūs rankogaliai ir korsažo 
atvartai — padabinti tuo pačiu atlasu. Tačiau pati drąsiausia ir 
originaliausia kostiumo puošmena buvo dvi eilės didelių dirbti- 
nio safyro sagų. Tai buvo neskoninga ir podraug žavu. 


Pamačiusi Maksimą, Renė nustebo, kad jis tokio pat ūgio kaip 
ji, ir paklausė liokajų: 

— Tai šičia tas mMažis, ar ne? | 

Berniukas ryte rijo ją akimis. Ši dama tokia balta oda, gied- 
ruojančia pro klostytos palaidinukės iškirptę, ši netikėtai pasiro- 
džiusi žavi būtybė aukšta šukuosena, laibomis pirštinėtomis ran- 
komis, mažyčiais vyriškais ilgaauliais batais, kurių smailūs kul- 
niukai smigo į gauruotą kilimą, jį sužavėjo, atrodė lyg geroji 
fėja šioje šiltoje auksuotoje menėje. Jis nusišypsojo varžyda- 
masis lygiai tiek, kad neprarastų vaikiško žavumo. 

— Žiū, koks jis šaunus! — sušuko Renė.— Siaubas, kaip jis 
baisiai apkirptas!.. Klausyk, drauguži, tavo tėvelis tikriausiai 
sugrįš tik pietums, tad mano priedermė parodyti tau, kur nuo 
šiolei gyvensi... Aš jūsų pamotė, pone. Nenori manęs pabučiuoti? 

— Labai noriu, — atvirai prisipažino Maksimas. 

Ir pabučiavo Renė į abu skruostus apkabindamas ją per pečius 
ir truputį aplamdydamas jai gvardiečio mundurą. Ji išsivadavo 
juokdamasi ir sušuko: 

— ISM ABO, koks jis juokingas, tas S SBLAESSS mažis!.. 

— Juk mudu būsime draugai, ar ne?.. Aš noriu atstoti tau tik- 
rą Motiną. Aš apie tai galvojau laukdama savo siuvėjo, kol jis 
buvo užsiėmęs kitomis užsakovėmis; aš pasakiau sau, jog turiu 
būti labai gera ir gražiai jus auklėti... Bus šaunu! 

Maksimas vis dar žiūrėjo į ją įsmeigęs savo žydras įžūlios 
mergaitės akis ir staiga paklausė: 

— O kiek jums metų? 

— Toniekadneklausiama! — sušuko ji susinerdama rankas.— 
Jis nieko neišmano, vargšelis! Reikės jį visko išmokyti... Laimė, 
kad man dar nereikia slėpti savo amžiaus. Man dvidešimt vieneri. 

— O man greit sueis keturiolika... Jūs galėtumėt būti mano 
sesuo. 

Jis nebaigė savo minties, bet žvilgsniu tarytum pridūrė, jog 
tikėjosi, kad antroji tėvo žmona būsianti kur kas vyresnė. Ber- 
niukas stovėjo šalia pat Renė ir taip įdėmiai žiūrėjo jai į kaklą, 
kad ji pagaliau net nukaito. Beje, jos lengvabūdiškas protas nege- 
bėjo ilgai gvildenti vieno kokio dalyko, ir Renė leidosi vaikščioti 
po kambarį, įšneko apie savo siuvėją, visiškai pamiršusi, jog 
kalba su berniuku. 

— Labai norėjau pasitikti jus namie. Bet štai įsivaizduokit, 
šįryt ateina Vormsas ir atneša Man šį kostiumą... Aš pasimatuoju, 
ir Man jis labai patinka. Juk prašmatnus dalykėlis, ar ne? 

Ji stabtelėjo priešais veidrodį. Maksimas sekiojo jai iš paskos, 
kad galėtų apžiūrėti iš visų pusių. 

— Bet vos tik apsirengiau, — toliau kalbėjo Renė, — pastebė- 
jau, kad štai čia, ant kairiojo peties, susimeta didelė klostė, ma- 
tot?.. Labai bjauru: atrodo, kad vienas petys aukštesnis už kitą. 

Jis priėjo, pirštu prispaudė klostę, lyg norėdamas ją išlyginti, 
ir jo ranka, patvirkusio moksleivio ranka, su tam tikru pasimėgi- 
mu sakytum nejučia prigludo prie audinio. 

— Dievaž,— toliau kalbėjo ji, — aš neištvėriau. Paliepiau kin- 
kyti karietą ir nulėkiau tiesiai pas Vormsą atvirai jam pasakyti, 
ką galvoju apie jo nesuvokiamą aplaidumą... Jis pažadėjo man 
pataisyti. 

Ji staipėsi prieš veidrodį vis dar apžiūrinėdama save, paskui 
netikėtai susimąstė. Galop prisidėjo pirštą prie lūpų, kažin ką 
nekantriai svarstydama. Ir tyliai, lyg kalbėdama pati viena, pri- 
dūrė: : 

— Dar kažko trūksta... tikrai kažko dar trūksta... 

Ir staiga greit pasisuko, atsistojo priešais Maksimą ir pa- 
klausė: 

— Juk tikrai gražu, ką?.. Ar jums neatrodo, jog kažin ko dar 
trūksta, kokio niekučio, kad ir kaspinėlio? 

Draugiškas jaunosios moters elgesys pridėjo drąsos mokslei- 
viui, ir jis atgavo įgimtą įžūlų pasitikėjimą savimi. Paėjėjo kele- 
tą žingsnių į šalį, vėl prisiartino, prisimerkė ir sumurmėjo: 

— Ne, ne, nieko netrūksta, dailu, labai dailu... Pasakyčiau, 
kad priešingai, kai ko netgi per daug. 

Nors ir būdamas ganėtinai drąsus, jis truputį nuraudo, priėjo 
dar arčiau ir, piršto galu nubrėžęs smailų kampą ant Renė krūti- 
nės, pridūrė: 

— Žinot, man regis, reiktų va šitaip iškirpti šiuos nėrinius 
ir pasikabinti vėrinį su dideliu kryžium. 

"Nušvitusi ji suplojo rankomis. 

— Tikrai, tikrai! — sušuko.— Ir aš jau buvau besakanti: čia 
reikia didelio kryžiaus!“ 

Ji atsilapojo palaidinukę, dingo kelioms minutėms, paskui 
grįžo, nešina vėriniu ir kryžium. Pergalingai žengė prie veidro- 
džio ir sukuždėjo: 

— Ak, dabar jau gerai, geriau nė būti negali... Ne toks jau 
kvailas, pasirodo, mano mažasis skustagalvis! Ką, gal rengei 
moteris savo provincijoj? Mudu būsim geri draugai, kaip kažin 
ką! Tik privalai manęs klausyti. Pirmiausia atsiauginsite plaukus 

ir mesite šalin šį pasibjaurėtiną švarkelį. Paskui stropiai mokysi- 
tės gražių manierų, dėmesingai klausydamasis mano pamokymų. 
Aš noriu, kad iš jūsų išeitų dailus jaunuolis. 

— Kas be ko, — naiviai sutiko berniukas.— Juk tėtis dabar 
turtingas, o jūs — jo Žmona. 

Ji šyptelėjo ir su įprastu guvumu tarė: 

— Taigi pirmiausia pradėkim vadinti vienas kitą „tu“. Aš 
sakau čia „tu“, čia „jūs“. Nei šis, nei tas... Tu mane mylėsi? 

— Visa širdimi, — karštai atsakė berniūkštis, nujausdamas 
būsimas pergales. 

Šitaip pirmąsyk susitiko Maksimas ir Renė. Koležą lankyti 
berniukas pradėjo tik po mėnesio. Pirmosiomis dienomis pamotė 
žaidė su juo kaip su žaisliukų; veikiai nugrandė nuo jo provin- 
cijos apnašas, ir, reikia pripažinti, jis dėjo visas pastangas, kad tik 
geriau sektų jos patarimais. Kai jis pasirodė nuo kojų iki galvos 
persirengęs naujais drabužiais, jo tėvo siuvėjo pasiūtais, ji džiu- 
giai sušuko iš nuostabos. „Na ir gražuolėlis, nors į akį dėk!“ — 
pareiškė ji. Tik plaukai augo beviltiškai lėtai. Renė paprastai 
sakydavo, jog plaukai — grožio pagrindas. Savo plaukus ji pri- 
žiūrėdavo stačiai su dievobaimingu uolumu. Gana ilgai ją siutino 
jų spalva — savita šviesiai gelsva, primenanti šviežią sviestą. 
Tačiau kai ši spalva tapo madinga, ji šviste nušvito, o kad niekas 
nepagalvotų, jog ji paikai seka mada, ėmė.visus tikinti, kad jau 
seniai kas mėnesį dažosi plaukus. 

Trylikos metų Maksimas jau atsakančiai pažino pasaulį. Jis 
buvo iš tų gležnų ankstyvųjų prigimčių, kurioms veikiai pabunda 
juslingumas. Sugedo jis daug anksčiau, nei pakirdo geismai. 
Dusyk jo vos neišmetė iš koležo. Jeigu Renė būtų galėjusi pro- 
vincijos požiūriu spręsti apie jo manieras, nors ir kaip bjauriai 
jis buvo išpustytas, ji būtų pastebėjusi, kad mažasis skustagalvis, 
jos žodžiais tariant, šypso, kreipia galvą, tiesia rankas su moteriš- 
ku grakštumu nelyginant koležo panelė. Jis krupščiai prižiūrėjo 
rankas, ilgus laibus pirštus; plaukus turėjo kirptis trumpai, nuo- 
lankiai klausydamas koležo direktoriaus, buvusio inžinerijos 
pulkininko, bet užtat kišenėje visada nešiodavosi veidrodėlį, 
kurį per pamokas išsiimdavo, pasidėdavo tarp knygos lapų ir va- 
landų valandas stebeilydavo sau į veidą, akis, dantenas, vaipyda- 
vosi, mokydavosi koketuoti. Draugai kibdavo jam į palaidinę 
kaip į sijoną, ir jis taip susiverždavo diržą, kad liemuo pasidarė 
laibutis, o klubai krypuodavo it subrendusios moters. Tiesą pasa- 
kius, jis gaudavo tiek pat pylos kiek ir glamonių. Plasano kole- 
žas, kaip ir diduma provincijos koležų, buvo mažamečių galva- 
žudžių lindynė, toji nedorybių terpė, kurioje saviškai vystėsi šis 
nepastovus charakteris, šis vaikas, įsigijęs nežinia iš ko pavel- 

dėtus blogio pradus. Ilgainiui jis turėjo pasitaisyti. Tačiau jo 
vaikystės sugedimo pėdsakai, visos jo esybės išlepimas, tas me- 
tas, kada jis jautėsi mergaitė, paliko neišdildomą atspaudą, vi- 
siems laikams pažeidė vyriškumą. 

Renė vadino jį „panele“ nė nenumanydama, jog prieš pusmetį 
tai buvo tiesa. Jis atrodė jai labai paklusnus, labai meilus, bet 
kartais netgi nesmagiai pasijusdavo nuo jo mylavimosi. Nuo jo 
pabučiavimų jai degdavo oda. Bet užtat ją žavėdavo jo išdaigos; 
jis buvo nepakartojamas juokdarys, akiplėša ir nutrūktgalvis, 
apie moteris kalbėdavo dviprasmiškai šypsodamas, kaip lygus su 
lygiais laikėsi su Renė draugėmis — mieląja Adeline, ne per se- 
niausiai ištekėjusia už pono d'Espanė, ir storule Siuzane, ką tik 
tapusia stambaus pramonininko Afnero žmona. Keturiolikos 
metų jis aistringai įsimylėjo ponią Afner. Savo pamotei jis pati- 
kėjo visas paslaptis, ir tai ją labai pralinksmino. 

— Tavimi dėta, verčiau būčiau pasirinkusi Adelinę,— tarė 
ji. — Adelinė kur kas dailesnė. 

— Galbūt, — atsakė berniokas, — bet užtat Siuzanė storesnė... 
Man patinka putlios moterys... Būk gerutė, užtark už mane žo- 
delį. 

Renė juokėsi. Jos žaislas, šis ištįsęs vaikėzas mergaitės vei- 
deliu, įsimylėjęs kėlė jai nesutramdomą juoką. Vienu tarpu po- 
niai Afner teko rimtai nuo jo gintis. Beje, damos pačios gundė 
Maksimą gniaužiamu kikenimu, užuominomis, koketiškomis 
pozomis, kurias nutaisydavo prieš šį anksti išsivysčiusį berniuką. 
Jų elgesys atsidavė labai jau aristokratišku ištvirkimu. Visoms 
trims moterims, geismu degančioms audringame aukštuomenės 
gyvenimo verpete, žavus vaiko sugedimas atrodė lyg saviškas, 
jusles dirginantis, bet nepavojingas prieskonis. Jos leisdavo jam 
prisiliesti prie suknios, pirštų galais glostyti sau pečius, kai, 
nulydėjęs į prieškambarį, padėdavo užsimesti balinį apsiaustą; 
jos žaisdavo su juo kaip su sviedinuku perduodamos jį viena 
kitai ir leipdavo juokais, kai jis bučiuodavo joms rankas per rie- 
šą, toje vietoje, kur eina venos ir kur oda tokia švelni; paskui 
imdavo mMotiniškai mokyti meno, kaip būti gražiam ir patikti 
damoms. Jis buvo jų žaislas, prisukamas žmogutis išmoningu 
mechanizmu, kuris bučiuojasi, meilinasi, turi žaviausių ydų, bet 
vis dėlto yra paprasčiausias žaislas, marionetė, — jo nėra ko per 
daug baimintis, tačiau koks saldus. šiurpulys perbėga kūną, prisi- 
lietus jo vaikiškai rankutei. 

Prasidėjus mokslo metams, Maksimas įstojo į Bonaparto licė- 
jų. Tai buvo aukštuomenės licėjus, toks, kokį Sakaras ir turėjo pa- 
rinkti sūnui. Nors išlepęs ir lengvabūdis, berniukas buvo skvar- 
baus proto, tačiau ėmė į galvą viską, tik jokiu būdu ne klasikinius 

mokslus. Šiaip ar taip, jis buvo pavyzdingas mokinys ir niekada 
nenusirito iki dykūnų bohemos, likdamas tarp padorių, dailiai 
apsirengusių ponaičiukų, apie kuriuos nėra ko pasakyti. Iš jaunų 
dienų jis įdiegė sau vieną vienintelį dalyką — tualetų kultą. Pa- 
ryžius atidarė jam akis, pavertė dailiu jaunuoliu, visada skonin- 
gai vilkinčiu ir neatsiliekančiu nuo mados. Tarp draugų jis garsė- 
jo kaip Mados etalonas. Į klasę įeidavo lyg svetainėn — elegan- 
tiškais bateliais, aptemptomis pirštinėmis, neregėtais kaklaraiš- 
čiais, neapsakomomis skrybėlėmis. Beje, tokių kaip jis buvo 
kokios dvi dešimtys, ir jie sudarė licėjaus aristokratiją: išeidami 
vaišindavo vienas kitą havanos cigarais, spragsėdami auksiniais 
portsigarų spaustukais, o jų knygas nešdavo iš paskos liokajai 
su livrėjomis. Maksimas įkalbino tėvą nupirkti jam tilbiuri ir 
juodą arkliuką, sukėlusius draugų susižavėjimą. Važnyčiodavo 
jis pats, o ant užpakalinės sėdynės, susidėjęs rankas, sėdėdavo 
vežėjas su jo kuprine ant kelių — ne kuprine, o tikru ministro 
portfeliu iš rudo tymo. Reikėjo pamatyti, kaip guviai, kaip suma- 
niai ir taisyklingai per dešimt minučių jis atvažiuodavo iš Rivoli 
gatvės į Havro gatvę, staigiai sustabdydavo arklį prie licėjaus 
vartų ir numesdavo vadžias vežėjui tardamas: „Pusę penkių, 
Žakai, gerai?“ Aplinkiniai krautuvininkai grožėdavosi' šiuo 
grakščiu jaunuoliu, kurį matydavo dusyk per dieną tuo pačiu 
metu pravažiuojant gatve. Grįždamas Maksimas kartais pavėžė- 
davo iki namų durų kurį draugą. Abu berniukai dumdavo tilbiuri 
purvais taškydami praeivius, tarytum skubėdami namo iš žirgų 
lenktynių, rūkydavo cigarus, žiopsodavo į moteris. Stebėtinas 
pasaulėlis, tikras dabitų ir mulkių lizdas, kas dieną gali juos ma- 
tyti Havro gatvėje: elegantiškai apsitaisę, madingomis striukė- 
mis jie vaidindavo turčius ir viskuo persisotinusius žmones, o 
licėjaus bohema, tikrieji moksleiviai, vaikščiodavo triukšmingu 
būriu, grumdydamicsi, kaukšėdami sunkiomis kurpėmis, persi- 
metę per petį diržu suveržtą knygų ryšulį. 

Rimtai įsigyvenusi į motinos ir auklėtojos vaidmenį, Renė 
žavėjosi savo mokiniu. Ar tikrai visomis išgalėmis ji rūpinosi jo 
auklėjimu. Tuo metu ji kentė skaudžias valandas, rydama apmau- 
dą ir ašaras: visam Paryžiui matant, ją pametė meilužis, išmainęs 
.ją į kunigaikštienę de Sternik. Renė svajojo, kad Maksimas būsiąs 
jos paguoda, sendino save, stengėsi atstoti jam tikrą motiną ir 
galop virto pačia savičiausia auklėtoja, kokią tik įmanoma įsi- 
vaizduoti. Dažnai Maksimo tilbiuri likdavo namie, o Renė pati 
savo puskariete atvažiuodavo į licėjų pasiimti posūnio. Jie pakiš- 
davo rudą portfelį po sėdyne ir dardėdavo į Bulonės mišką, tuo- 
met dar tik įeinančiu į madą. Ten ji mokydavo Maksimą aukštuo- 
menės manierų. Vardydavo jam visą Imperijos Paryžių, sotų, 


78 


laimingą, dar neatsipeikėjusį nuo burtų lazdelės mosto, vakarykš- 
čius badmirius ir perėjūnus pavertusio dideliais ponais, milijo- 
nieriais, pūkščiančiais ir dūstančiais po pinigų maišo našta. Ta- 
čiau berniukas daugiausia klausinėdavo apie moteris, o kadangi 
Renė nėmaž jo nesivaržydavo, patiekdavo kuo tiksliausius duo- 
menis: ponia de Gand kvaila, bet užtat pasakiškai sudėta; gralie- 
nė Vanska, pasiutiškai turtinga moteris, buvusi gatvės dainininkė 
prieš ištekindama save už lenkų grafo, kuris, kaip ji girdėjusi, 
karšiąs jai kailį; na, o markizė d'Espanė ir Siuzanė Ainer — sta- 
čiai neperskiriamos; nors jos visos trys buvo artimos draugės, 
Renė pridurdavo, jog apie jas sklindą gana negražūs gandai, ir 
sučiaupdavo lūpas bijodama dar ką nors leptelėti; su dailiąja po- 
nia de Laurans irgi siaubingai nepadoru rodytis žmonėse, bet 
užtat kokios žavios jos akys, ir apskritai niekam ne paslaptis, 
kad ji pati nepriekaištingo elgesio, tik pernelyg įsivėlusi į intri- 
gas, kurias mėgsta regzti jos draugės, tos bėdinos moterėlės po- 
nia Dast, ponia Teisjer, baronienė de Mainhold. Maksimas užsi- 
manė šitų damų portretų; prikaišiojo jų į albumą ir pametė jį sve- 
tainėje ant stalo. Vedamas nedoros gudrybės, kuri buvo jo būdo 
skiriamasis bruožas, jis tyčiomis stengdavosi išmušti iš vėžių 
pamotę ir kamantinėdavo ją apie laisvo elgesio moteris dėdama- 
sis, kad palaikė jas aukštuomenės damomis. Nutaisiusi griežtą 
ir doringą toną, Renė atsakydavo, jog tai šlykšti padermė ir jog 
jis, Maksimas, turįs vengti jų kaip maro, bet paskui užsimiršdavo 
ir leisdavosi taukšti apie jas kaip apie artimas pažįstamas. Di- 
džiausias malonumas berniukui būdavo užvesti kalbą apie kuni- 
gaikštienę de Sternik. Kiekvienąsyk, kai Bulonės miške jos ka- 
rieta atsidurdavo greta jų puskarietės, jis nesusitvardydavo ne- 
paminėjęs kunigaikštienės vardo. ir, klastingai iš pasalų šnairuo- 
damas į pamotę, leisdavo suprasti, kad jam puikiai žinomas pas- 
kutinis jos nuotykis. Šioji sausu tonu sudorodavo varžovę: „Kaip 
ji suseno, vargšelė! Dažosi, slapsto meilužius spintose, o kad įsi- 
ristų į imperatoriaus lovą, atsidavė kamerherui“. Renė nepritrūk- 
davo kalbų, o Maksimas, stengdamasis galutinai išvesti ją iš kant- 
rybės, pareikšdavo, jog ponia de Sternik žavinga. Šios pamokos 
nepaprastai lavino moksleiviui protą, juo labiau kad jaunoji mo- 
kytoja kartojo jas visur — Bulonės miške, tėatre, svetainėse. Mo- 
kinys tvirtai žengė į prickį. 
Maksimas „stačiai dievino šį gyvenimą tarp sijonų, pašvitų, 
pudros debesyse. Ilgų laibų pirštų, skaistaus veido, balto putlaus 
kaklo, kaip ir anksčiau, jis truputį priminė panelę. Renė rimtai 
tardavosi su juo dėl tualetų. Jis pažinojo visus gerus Paryžiaus 
siuvėjus, mokėjo taikliai vienu žodžiu apibūdinti kiekvieną, ap- 
tarti tokio ir tokio skrybėlininko skonį, tokio ir tokio siuvėjo 

kirpimo meistriškumą. Septyniolikos metų jis jau permanė visas 
modistes, iš panagių ištyrė ir perprato kiekvieną batsiuvį. Šis 
keistas išsigimėlis, per anglų kalbos pamokas skaitydavęs pro- 
spektus, kuriuos kas penktadienį jam siųsdavo jo kvepalų tiekė- 
jas, būtų galėjęs kuo puikiausiai apginti disertaciją apie aukštuo- 
menės Paryžių, įskaitant visus tiekėjus ir jų klientus, nors tokio 
amžiaus provincijos vaikagaliai nedrįsta nė akių kilstelėti į savo 
auklę. Dažnai, grįždamas savo tilbiuri iš licėjaus, jis parsivež- 
davo pamotės užsakytus pirkinius: skrybėlaitę, dėžutę muilų, 
vėrinį. Jo kišenėse amžinai mėtydavosi galiukas įkvėpintų nė- 
rinių. 

Bet labiausiai Maksimas mėgdavo lydėti Renė pas garsųjį 
Vormsą, genialų siuvėją, prieš kurį keliaklupsčiaudavo Antro- 
sios imperijos karalienės. Šio įžymybės salonas buvo erdvus ket- 
virtainis kambarys, nustatytas plačiomis .sofomis. Maksimas 
įžengdavo ten su dievobaimingu virpuliu. Visi pašvitai, be abejo, 
skiriasi vienas nuo kito savo ypatingu kvapu; lengvi šilko, atlaso, 
aksomo, nėrinių aromatai liejosi išvien su plaukų ir ambra iškvė- 
pintų pečių dvelksmais; ir salone tvyrojo šiltas gardžiai prikvipęs 
oras goslumo ir ištaigos-smilkalai, kurių dėka kambarys atrodė 
koplyčia, paskirta kokiai nežinomai dievybei. Dažnai Renė ir 
Maksimui tekdavo valandų valandas sėdėti prieškambaryje, kur 
savo eilės laukdavo dvi dešimtys klienčių ir, kad neprailgtų lai- 
kas, vaišindavosi prie didelio stalo, nustatyto buteliais ir lėkštu- 
tėmis su pyragaičiais, smaguriaudavo sausainiais, dažydamosi 
juos į Maderą. Damos jausdavosi čia kaip namie, kalbėdavosi 
nesivaržydamos, o kai išsiskirstydavo būreliais po kambarį, ga- 
lėdavai pamanyti, jog tai baltas pulkas lesbiečių, sutūpusių ko- 
kioje Paryžiaus svetainėje ant sofų. Maksimas, ne tik pakenčia- 
mas, bet ir mėgstamas dėl savo mergiškos išvaizdos, buvo vienin- 
telis vyriškis, priimamas į jų ratelį. Jis mėgaudavosi dieviška 
palaima; it vinklus žalčiukas sliuogdavo palei sofas, netikėtai 
atsidurdavo čia po sijonu, čia už korsažo, čia tarp dviejų suknių 
ir tyliai glūdodavo susitraukęs, alsuodamas kvapnia šiluma, dvel- 
kiančia nuo kaimynių, o veidas jo būdavo kaip jaunučio klieriko, 
priimančio komuniją. 

— Šis mažėlis stačiai kaip prilipęs,— sakydavo baronienė 
de Mainhold, tapšnodama jam per žandus. 

Jis buvo toks gležnas, jog damos duodavo jam daugių dau* 
giausia keturiolika metų. Kartą jos juokais nugirdė jį garsiojo 
Vormso madera. Jis prišnekėjo joms tokių šiurpių dalykų, kad 
jos net apsiašarojo bekvatodamos. Jo padėtį labai taikliai nusakė 
ponia d Espanė. Vieną dieną, kai Maksimas atsidūrė sofos kampu- 
tyje už jos nugaros, pamačiusi jo skaistų veidą, nukaitusį iš ma- 


80 


lonumo ir šviečiantį palaima, kad jis gali sėdėti taip arti damos, 
ji sukuždėjo: 

— Šiam berniūkščiui reikėjo verčiau gimti mergaite. 

Kai didysis Vormsas pagaliau pakviesdavo Renė, Maksimas 
įsėlindavo kartu su ja kabinetan. Jis netgi leido sau du ar tris sy- 
kius pareikšti savo nuomonę, kai maestras įsijautęs stebėjo savo 
klientę lygiai taip, kaip Leonardas da Vinčis, grožio tarnų liudi- 
jimu, stebėjęs Džokondą. Maestras tėikėsi nusišypsoti pritarda- 
mas teisingoms berniuko pastaboms. Jis prašydavo Renė atsistoti 
prieš didelį, nuo grindų ligi pat lubų veidrodį ir, suraukęs anta- 
kius, susikaupdavo, o jaunoji moteris susijaudinusi užkąsdavo 
žadą bijodama krustelėti. Po kelių minučių, lyg apšviestas ir su- 
krėstas apvaizdos, mMaestras ilgais nervingais štrichais piešdavo 
jo regėjimui atsiskleidusį šedevrą, šūkčiodamas kapotu balsu: 

— Montespan stiliaus suknia iš pelenų spalvos fajaus... ilgas 
šleifas, priešaky apvalaina baska... plačiais pilko atlaso kaspi- 
nais parišta prie klubų... paskiau pilkšva klostyta prijuostė, klos- 
tės atskirtos viena nuo kitos pilko atlaso įsiuvais. 

Jis dar labiau susikaupdavo, tarytum nugrimzdavo į pačią 
savo genialumo gilumą ir, nutaisęs pergalingą sėdinčios ant tri- 
kojo Pitijos miną, užbaigdavo: 

— Osšiam šypsančiam veideliui paryškinti įtupdysime į plau- 
kus svajingąją Psichėjos plaštakę mirguliuojančiais lazurito spar- 
neliais. 

Bet kitais kartais įkvėpimas užsispyręs nesireikšdavo. Įžymu- 
sis Vormsas bergždžiai jo šaukdavosi, tuščiai stengdavosi sukaup- 
ti proto galias. Laužydavo antakius, baldavo, griebdavosi ran- 
komis už bėdinos galvos, beviltiškai ją purtydavo ir pagaliau 
nugalėtas susmukdavo krėslan. 

— Ne,— sukuždėdavo sielvartingu balsu, — ne, tik ne šian- 
dien... nieko neišeis... Tos damos tokios nekuklios. Šaltinis iš- 
sekęs. 

Ir išprašydavo Renė kartodamas: 

— Nieko neišeis, nieko neišeis, mieloji ponia, užsukite kurią 
kitą dieną... Šiandie nejaučiu jūsų. 

Netrukus subrendo pirmieji gražaus Maksimo auklėjimo vai- 
siai. Septyniolikos metų jis suvedžiojo pamotės kambarinę. Visa 
bėda, jog mergina pastojo. Teko sykiu su bambliu išsiųsti ją į 
kaimą ir paskirti nedidelę rentą. Renė tai buvo baisingas smūgis. 
Sakaras pasirūpino tik pinigine šio klausimo puse, bet -jaunoji 
moteris griežtai išbarė savo mokinį. Kaip jis drįsęs susidėti-su 
šitokia merga, jis, kurį jinai ketinusi padaryti išauklėtu žmogum! 
Kokia kvaila ir gėdinga pradžia, net sarmata kalbėti apie tokį 
nuotykį! Bent jau būtų susigundęs kokia dama! 

— Po šimts! — ramiai atsakė Maksimas.— Jeigu būtų suti- 
kusi tavo geroji draugė Siuzanė, jai būtų tekę išvažiuoti į kaimą. 

— Ak, išdykėli! — sumurmėjo Renė ir susijuokė nuginkluo- 
ta, įsivaizdavusi, kaip Siuzanė, slėpdama savo nuopuolį, gyvena 
kaime iš tūkstančio dviejų šimtų frankų rentos. 

Paskui jai dingtelėjo dar juokingesnė mintis, ir, pamiršusi 
užsirūstinusios motinos vaidmenį, ji prapliupo skambiai kvatoti 
ranka užsiimdama burną, kad sutramdytų juoką. Paskui šelmiš- 
kai pažvelgė į Maksimą akies krašteliu ir springdama suvapėjo: 

— Žinai, Adelinė būtų ant tavęs supykusi ir iškėlusi sceną 
Siuzanei... 

Jos balsas nutrūko. Maksimas praplyšo kvatoti drauge su pa- 
mote. Taip gražiai žlugo Renė sumanymas dėl tos istorijos savo 
mokiniui išdrožti gerą pamokslą. 

Tuo tarpu Sakaras ne per daugiausia rūpinosi savo abiem vai- 
kais, kaip jis vadino sūnų ir antrąją žmoną. Jis davė jiems visiš- 
ką laisvę, džiaugdamasis, kad juodu gražiai sutaria ir pripildo 
namus linksmo šurmulio. Neįprastai plaukė gyvenimas antrojo : 
aukšto bute Rivoli gatvėje. Ištisą dieną ten trinkčiodavo durys, 
tarnai klegėdavo visu balsu, prašmatniais, pertvarkytais tviskan- 
čiais kambariais be perstojo šnarėjo platūs plevėsuojantys sijo- 
nai, virtinėmis traukė tiekėjai, būriais vaikščiojo Renė draugės, 
Maksimo bičiuliai, Sakaro lankytojai. Nuo devintos iki vienuo- 
liktos valandos Aristidas priiminėdavo pačią margiausią publiką; 
būdavo čia ir senatorių, ir teismo raštininkų, ir kunigaikštienių, 
ir sendaikčių pardavėjų, — visos atplaišos, kurias rytais prie jo 
durų atblokšdavo Paryžiaus audros: šilkinės suknios, suskretę 
sijonai, darbininkų palaidinės, juodi frakai, — ir su visais jis kal- 
bėdavo tuo pačiu skubriu tonu nekantriai ir nervingai mostaguo- 
damas rankomis; jis tvarkydavo reikalus keliais žodžiais, išsyk 
narpliodavo dvi dešimtis keblumų ir beregint spręsdavo visus 
klausimųs. Atrodydavo, jog šis judrus žmogelis rėksmingu balsu 
grumiasi kabinete su žmonėmis, su baldais, vartosi kūliais, tranko 
galvą į lubas, kad jon-dingtelėtų kokia mintis, ir visada pergalin- 
gai atsistoja ant kojų. Vienuoliktą valandą jis išeidavo iš namų, 
ir visą dieną niekas jo nebematydavo: pusryčiaudavo mieste, 
dažnai net ir pietaudavo. Tuo metu namuose šeimininkaudavo 
Renė ir Maksimas; jie užimdavo tėvo kabinetą, kraustydavo ten 
tiekėjų pristatytas dėžutes, ir ant bylų mėtydavosi pašvitai. Kar- 
tais orūs lankytojai laukdavo ištisą valandą prie kabineto dūrų, 
o tuo tarpu viduje, susėdę ant Sakaro rašomojo stalo, moksleivis 
ir jaunoji moteris svarstydavo kokio atlasinio kaspino klausimą. 
Renė dešimtkart per dieną liepdavo kinkyti. Visi drauge pietau- 
davo retai: iš trijų — du apduję duodavosi po miestą ir grįždavo 

tik naktovidžiu. Triukšmingas butas, amžinai pilnas šurmulio, 
reikalų ir pramogų,— butas, kur, skambant auksui ir šnarant 
pašvitams, viesulu veržėsi šiuolaikinis gyvenimas. 

Aristidas Sakaras pagaliau, užėjo savo dirvą. Pasirodo, jis 
buvo apsigimęs verteiva, milijonų žarstytoju. Po sėkmingos ope- 
racijos Pepinjerės gatvėje jis narsiai metėsi į grumtynes, jau 
pripildančias Paryžių gėdingų pralaimėjimų ir žaibiškų pergalių. 
Iš pradžių jis vengė rizikos, kartodamas savo pirmąjį sėkmingą 
kirtį: pirko namus, jo žiniomis, skirtus griauti, ir naudojosi pa- 
žintimis, kad gautų kuo didesnį nuostolių atlyginimą. Vienu tarpu 
jis turėjo penkis ar šešis namus, tuos pačius, į kuriuos taip keistai 
žiūrėdavo — lyg į senus pažįstamus; bet tuomet jis buvo vargšas 
valdininkėlis ir dar žengė pirmuosius žingsnius suktybių keliu. 
Klastoti sutartis, daryti sandėrius su nuomininkais, vogti iš vals- 
tybės ir privačių asmenų — tam nereikėjo didelio proto, ir jis 
tarė sau, jog dėl tokių niekų neverta džiovinti smegenų. Tad ne- 
trukus savo sugebėjimus jis pritaikė kur kas sudėtingesnėms 
operacijoms, 

Pirmiausia Sakaras sugalvojo pirktis namus „iš po skverno" 
miesto sąskaita. Naujas valstybės tarybos potvarkis pastatė mies- 
tą į keblią padėtį. Miesto valdyba sutartinėmis kainomis supirko 
daug namų, tikėdamasi palaukti, kol pasibaigs nuomos sutarčių 
terminai, o tada jau iškeldinti gyventojus, neatlyginant nuosto- 
lių. Tačiau šitoks supirkimas buvo pripažintas tikru nusavinimu, 
ir miestas turėjo pakratyti kišenę. Kaip tik tuomet Sakaras pasi- 
siūlė būti pakištiniu asmeniu: jis supirkdavo namus ir,»nuomos 
terminui pasibaigus, numatytu laiku už tam tikrą kyšį perduoda- 
vo juos miestui. Jis netgi ėmė lošti dvilypį lošimą: supirkinėjo 
namus ir miestui, ir prefektui. Kai operacija žadėdavo labai jau 
didelį pelną, jis pasisavindavo namą. Mokėdavo valstybės iždas. 
Už paslaugas jam būdavo atsilyginama gatvių atkarpomis, pro- 
jektuojamomis sankryžomis, kurias jis perparduodavo dar prieš 
pradedant tiesti naują gatvę. Lošimas buvo žiaurus; iš statytinų 
kvartalų buvo lošiama kaip iš vertybinių popierių. Lošime daly- 
vavo kai kurios damos, dailios mergužėlės, aukštų pareigūnų 
draugužės; viena jų, garsėjusi baltutėliais dantimis, per kelis 
prisėdimus sukrimto ištisą kvartalą. Akinamas aukso, byrančio 
tarp pirštų, Sakaras jau nebetramdė sukilusio godumo, vis labiau 
alko turtų. Jam atrodė, jog aplink tvinsta luidorų jūra, virsta 
vandenynu, pripildo bekraštį horizontą savo bangų mūšos gaus- 
mu, savita metalo muzika, maloniai kutena glostančia širdį, ir jis 
narsiai leisdavosi plaukti tolyn, kas dieną įgaudamas vis daugiau 
drąsos, nerdavo į gelmę ir vėl išnerdavo, čia aukštielninkas, čia 
ant pilvo matuodavo beribius plotus tiek giedromis, tiek audro- ' 

tomis dienomis, pasikliaudamas savo jėgomis ir miklumu, būda- 
mas, tikras, jog niekada nenugrims į dugną. 

Paryžius tuo metuskendėjo kalkių dulkėse. Atėjo laikai, Saka- 
ro išpranašauti Monmartro kalvose. Miestas buvo kapojamas 
kardo smūgiais, ir kiekvienas kirtis, kiekviena žaizda gulė ant 
Sakaro sąžinės. Visame mieste riogsojo griuvėsiai, priklausantys 
ir jam. Jis buvo įsivėlęs į neįtikėtiną istoriją Romos gatvėje, kur 
viena statybos bendrovė iškasė milžinišką duobę ir išvežė penkis 
ar šešis tūkstančius kubinių metrų žemių, kad sudarytų neregėto 
masto darbų regimybę, tačiau bendrovė sužlugo, ir duobę teko 
užversti, atgal pargabenus žemes iš Sent-Ueno. Sakaras prisikim- 
šo kišenes ir pakilo sausas iš klano, maloningai įsikišus broliui 
Eženui. Šaijo kvartale jis patarė išrausti ir sulyginti su žeme kal- 
vą, O per tą vietą tiesti bulvarą, jungiantį Triumfo arką su Almos 
tiltu. Jam kilo mintis išvalyti Trokaderą nuo statybinio šlamšto, 
išbarstant jį Pasi aukštumoje, todėl gera žemė atsidūrė dviejų 
metrų gylyje, ir po šiai dienai ten nė žolė neauga. Sakarą galėda- 
vai Matyti išsyk dvidešimtyje vietų, visur, kur iškildavo neįvei- 
kiama kliūtis: vienur nežinota, kaip išlyginti dirvą, kitur nemo- 
kėta užpilti daubos, trečiur kūpsodavo kalnas žemių ir tinko, prie 
kurio, karštligiškai skubėdami, nenorėdavo. terliotis inžinie- 
riai, — Sakaras visur prikišdavo nagus ir visada sugebėdavo arba 
gauti kyšį, arba padaryti kokią savišką machinaciją. Tą pačią die- 
ną jis spėdavo aplėkti statybas ir prie Triumfo arkos, ir Sen 
Mišelio bulvare, ir tiesiamame Malzerbų bulvare, ir Šajo kvar- 
tale, lydimas ištisos armijos darbininkų, antstolių, akcininkų, 
mulkių ir sukčių. 

Tačiau didžiausią šlovę jis pelnė drauge su Tutenu Larošu 
įsteigdamas „Vyndarių patykį'. Tutenas Larošas buvo oficialus 
direktorius, o jis — tik revizijos tarybos narys. Ir šiuo atveju 
Eženas gerokai parėmė brolį. Jo dėka vyriausybė leido įsteigti 
bendrovę ir gana atlaidžiai stebėjo jos veiklą. Kartą, kai vienas 
blogos valios laikraštis leido sau kritiškai atsiliepti apie nelabai 
švarią šios bendrovės:operaciją, Moniteur netgi išspausdino ži- 
nutę, draudžiančią vienaip ar kitaip vertinti tokią garbingą firmą, 
pačių aukščiausių sluoksnių globojamą. „Vyndarių patykis“ rė- 
mėsi puikia finansine sistema: duodavo vynuogininkams pa- 
skolą, lygią pusei įkeisto turto vertės, ir be palūkanų imdavo 
dalinį mokestį skolos padengimo sąskaita. Vargu ar būta kada 
nors garbingesnių ir išmintingesnių mechanizmų. Gudriai šypso- 
damas, Eženas pareiškė broliui, jog Tiuilri rūmuose pageidauja- 
ma sąžiningo požiūrio į finansinę veiklą. Ponas Tutenas Larošas 
savaip suprato šį pageidavimą ir, kuo ramiausiai paleidęs į darbą 
paskolų mechanizmą, lygia greta atidarė banko kontorą, kuri 

traukė kapitalus ir drauge dalyvavo lošimuose puldama iš vienos 
avantiūros į kitą. Direktoriui davus galingą impulsą, „Vyndarių 
patykis“ veikiai pelnė patikimos ir klestinčios bendrovės repu- 
taciją, kuriai nebaisūs jokie išbandymai. Iš pradžių, kai reikėjo 
išsyk išmesti biržon galybę akcijų, ką tik atplėštų nuo šaknelių, 
Sakarui dingtelėjo geniali mintis; jis apginklavo beržinėmis šluo- 
tomis kurjerius ir įsakė kiaurą naktį vėtyti ir trypti akcijas, kad 
jos panėšėtų į senokai apyvartoje buvusius vertybinius popie- 
rius. 

Bendrovės būstinė priminė valstybinio banko filialą. Rūmas 
su išdėstytomis kontoromis, karietų pilnutėlis kiemas, atšiaurūs 
pinučiai, didingi laiptai ir plati aikštelė prieš paradines duris, 
anfilados ištaigių kabinetų, ištisa armija tarnautojų ir livrėjomis 
vilkinčių liokajų darė įspūdį, jog čia garbinga ir solidi pinigų 
šventovė, bet labiausiai klientams kėlė dievobaimingą šiurpą 
švenčiausioji vieta, vadinama Kasa, kur vedė koridorius neže- 
miškai plikomis sienomis ir kur matei nedegamą spintą storais 
šonais, prikaustytą prie sienos, užrakintą trimis spynomis, — 
kresną dievuką, kuris snaudė pritūpęs nelyginant šventasis Žvė- 
ris. 

Sakaras tarpininkavo miestui regzdamas stambią finansinę 
machinaciją. Nualintas, skolų naštos prislėgtas, įtrauktas į mili- 
jonų šokį, kurį pats pradėjo, kad įtiktų imperatoriui ir kai kam 
prikimštų kišenes, miestas buvo priverstas griebtis slaptų paskolų 
nenorėdamas pripažinti savo karštligės, savo griovimo ir statybų 
beprotystės. Tuo metu jis išleido. vadinamuosius mokėjimo bonus, 
tikrus ilgalaikius vekselius rangovams apmokėti tą pačią sutar- 
ties pasirašymo dieną, kad tie, diskontuodami bonus, galėtų gauti 
kreditų. „Vyndarių patykis“ mielai sutiko imti bonus iš rangovų. 
Kai miestui pritrūko pinigų, Sakaras įtraukė jį į savo Machinaci- 
jas. „Vyndarių patykis' paskolino jam didelę sumą, kaip garantiją 
imdamas mokėjimo bonus, o ponas Tutenas Larošas, paskleidęs 
gandus, kad bonus gauna iš koncesinių bendrovių, paleido juos 
-apyvarton įvairiausioms spekuliacijoms. Nuo šiol „Vyndarių 
patykis“ tapo visagalis — jis laikė Paryžių už gerklės. Dabar di- 
rektorius tik šypsodamasis kalbėdavo apie garsiąją „Maroko 
uostų generalinę bendrovę“, nors ji vis dar gyvavo ir laikraš- 
čiai nesiliovė tolydžio šlovinę jos didžiųjų prekybos uostų. Kartą, 
kai ponas Tutenas Larošas pasiūlė Sakarui įsigyti šios bendrovės 
akcijų, šis nusijuokė jam į akis ir paklausė, ar kolega manąs, kad 
jis esąs toks kvailas ir įdėsiąs pinigus į „Tūkstančio ir vienos 
nakties generalinę bendrovę. 

Iki tol Sakaras lošė sėkmingai, be jokios rizikos: sukčiavo, 
ėmė kyšius, krovėsi turtus iš sutarčių, pelnėsi iš kiekvienos savo 

operacijos. Netrukus šis ažiotažas jo ėmė nebepatenkinti, jam 
nusibodo rankioti aukso kruopeles, naudotis visų tų tutenų laro- 
šų ir baronų guro išėdomis. Jis sukišo abi rankas į pinigų maišą. 
Prisidėjo prie „Minjono, Šarjė ir kompanija“ bendrovės — šie 
garsūs rangovai, tuomet tik žengę pirmuosius žingsnius, vėliau 
susikrovė didelius turtus. Miestas galop nusprendė atsisakyti visų 
darbų vykdymo ir bulvarų tiesimą atiduoti rangovams. Koncesi- 
ninkai įsipareigojo už tam tikrą atlyginimą atiduoti miestui bul- 
varus apželdintus, su suoliukais ir dujų žibintais; kartais jie ati- 
duodavo bulvarą už dyka: pakankamai pasipelnydavo vien iš 
sklypų abipus bulvaro, kuriuos pasiimdavo sau ir brangiai per- 
parduodavo. Sklypų spekuliacijos karštligė, pašėliškas namų 
kainos kėlimas prasidėjo kaip tik tuo metu. Naudodamasis pažin- 
timis, Sakaras gavo tris bulvaro ruožus. Jis tapo karštu bendro- 
vės įkvėpėju, tiesa, truputį per daug užsimojančiu. Garbieji Min- 
jonas ir Šarjė, darę pirmuosius žingsnius jo vadovaujami, buvo 
dideli sukčiai ir pašlemėkai, statybų rangovai, ir puikiai išmanė 
pinigo vertę. Jie slapčia šaipėsi iš Sakaro ekipažų, dažniausiai 
vilkėjo palaidinėmis, nesibodėjo pagelbėti darbininkams, namo 
pareidavo apdulkėję kalkėmis. Juodu abu buvo kilę iš Langrų. 
Karštligiškai bruzdančiame, nepasotinamame Paryžiuje jie veikė 
apdairiai, blaiviai, slapčiomis, kaip įprasta Šampanės gyvento- 
jams, proto turėjo ne per daugiausia, bet mokėjo apsukriai pasi- 
naudoti proga ir prisikimšti kišenes, ketindami vėliau pasimė- 
gauti malonumais. Sakaras įkvėpė bendrovei dvasią, įliejo ug- 
nies, 6 garbieji Minjonas ir Šarjė savo blaivumu, buku ir šablo- 
nišku administravimu dvidešimtis kartų išgelbėjo ją nuo žlugimo, 
kuris tikrai būtų ištikęs, jų dalininkui paleidus nežabotą vaiz- 
duotę. Jie nieku gyvu nesutiko atidaryti prabangių kontorų, 
statytis rūmų, kaip siūlė Sakaras, užsimojęs nustebinti visą Pa- 
ryžių. Jie taip pat atsisakė pašalinių spekuliacijų, kurių planai 
kas rytas subręsdavo Sakaro galvoje: abipus bulvarų statyti kon- 
certų sales, dideles pirtis, įstiklintas galerijas, kurių nuoma pre- 
kybinėms patalpoms .-pašoktų dešimt kartų ir kuriomis per lietų 
galėtum sausas išvaikščioti visą Paryžių, taip pat tiesti geležinke- 
lius. Rangovai išsyk užkirto kelią tiems planams, keliantiems 
siaubą, ir nusprendė visiems trims dalininkams po lygiai pasida- 
lyti sklypus, kad kiekvienas jų galėtų elgtis su jais savo nuožiūra. 
Ir jie apdairiai pardavinėjo savo dalis. Sakaras ėmėsi statybų. 
Jo protas virte virė. Jis būtų galėjęs rimtai pasiūlyti uždengti 
Paryžių milžinišku stikliniu gaubtu, paversti miestą šiltnamiu ir 
auginti jame ananasus ir cukranendres. | 

Lopeta semdamas pinigus, netrukus Sakaras jau turėjo aš- 
tuonis nuosavus namus naujuosiuose bulvaruose. Keturi buvo 

visiškai baigti — du Marinjano gatvėje ir du Osmano bulvare; 
kiti keturi dar buvo statomi Malzerbų bulvare, o vienam jų, 
kuris, plačiai aptvertas aukšta lentine tvora, turėjo iškilti di- 
dingu rūmu, buvo dar tik klojami perdengimai antrojo aukšto. 
Tuo metu Sakaro reikalai taip susikomplikavo, tiek virvelių 
buvo pririšta prie kiekvieno jo piršto, tiek marionečių turėjo 
jis tampyti ir tiek vykdomų projektų stebėti, jog miegodavo 
tik trejetą valandų per naktį, o visą korespondenciją skaitydavo 
karietoje. Keisčiausia, kad jo kasa atrodė neišsenkama. Jis buvo 
visų bendrovių akcininkas, statė namus ir tiesė gatves su savo- 
tišku įtūžiu, vėlėsi į visas aferas, grasinosi savo sumanymais 
užtvindyti visą Paryžių it jūra potvynio metu, bet drauge niekas 
nematė, kad jis būtų kada nors gavęs gryno pelno arba įsidėjęs 
kišenėn stambią sumą, auksu sutviskusią saulėje. Aukso upė, 
tekanti nežinia iš kur, stebindama žioplius, rodos, plaukė tiesiai 
iš jo kabineto ir darė jį dienos didvyriu, o laikraščiai priskirdavo 
jam visus biržos sąmojus. 

Gyvendama su tokiu vyru, Renė jautėsi beveik kaip be vyro. 
Ištisas savaites juodu beveik nesimatydavo. Beje, Sakaras el- 
gėsi nuostabiai: leido naudotis jo kasa kiek tinkamai. Apskritai 
Renė mylėjo vyrą, kaip mylimas paslaugus bankininkas. Lanky- 
damasi Bero rūme, ji liaupsindavo vyrą tėvui, o šis šaltai ir 
rūsčiai žiūrėjo į žento turtus. Renė nebeniekino vyro; tasai žmo- 
gus atrodė taip tvirtai įsitikinęs, jog visas gyvenimas — tai 
verslas, buvo stačiai gimęs kalti pinigą ir leisti apyvarton viską, 
kas tik pakliūva po ranka: moteris, vaikus, grindinio akmenis, 
maišus kalkių, žmonių sąžinę, kad Renė negalėjo jam prikišti 
to sandėrio, kuriuo buvo pagrįsta jųdviejų santuoka. Sudaręs 
šį sandėrį, jis žiūrėjo į žmoną daugmaž kaip į tuos prašmatnius 
namus, kurie kėlė pagarbą jo vardui ir žadėjo didelį pelną. Jis 
troško, kad ji dailiai rengtųsi, turėtų triukšmingą pasisekimą, 
varytų iš proto visą Paryžių. Tatai teikė jam daugiau orumo, 
darė įspūdį, kad jis turi dvigubai daugiau turto. Žmonos dėka 
jis atrodė žavus, jaunas, įsimylėjęs, plevėsa. Pati to nenujaus- 
dama, ji buvo jo dalininkė, jo bendrininkė. Naujas ekipažas, 
naujas tualetas, atsiėjęs du tūkstančius ekiu, paslauga kuriam 
jos mMeilužiui dažnai palengvindavo kai kuriuos jo reikalus ir 
netgi padėdavo sėkmingai juos išspręsti. Dažnai jis apsimesdavo 
užsivertęs darbais, nusiųsdavo Renė pas ministrą ar šiaip kokį 
pareigūną prašyti leidimo kokiai sutarčiai sudaryti arba gauti 
atsakymo į kokį prašymą. Ir sakydavo žmonai tik jam vienam 
savitu lyg pašaipiu, lyg švelniu tonu: „Ir būk gerutė!“ O kai 
ji sugrįždavo sėkmingai sutvarkiusi reikalą, jis trindavosi ran- 
kas ir kartodavo savo garsiąją frazę: „Aišku, buvai gerutė?“ 

Renė juokdavosi. Jis buvo pernelyg veiklus žmogus, kad jam 
reikėtų tokios žmonos kaip ponia Mišlen. Stačiai jam patikdavo 
grubiai juokauti, daryti nelabai padorias užuominas. Beje, jeigu 
Renė nebūtų buvusi „gerutė“, Sakaras, savaime suprantama, būtų 
apmaudavęs, kad reikia grynais nusipirkti kokio ministro arba 
pareigūno palankumą. Jam būdavo didžiausias malonumas mul- 
kinti žmones, duoti jiems mažiau, nei priklauso. Dažnai jisai 
pats sau sakydavo: „Jei būčiau moteris, gal ir parsidavinėčiau, 
bet prekės tikrai niekad neduočiau, ne toks aš jau kvailas“. 

Vėjavaikė Renė, pasirodžiusi nakčia Paryžiaus padangėje 
kaip ekscentriška aukštuomenės smagybių fėja, buvo iš tų 
moterų, kurių beveik neįmanoma perprasti. Jeigu ji būtų augusi 
namuose, būtų mažiau kentėjusi nuo geismų, kurie, skaudžiai 
dilgydami, kartais varydavo ją iš proto: juos tikriausiai būtų 
atbukinęs tikėjimas arba koks kitas nervinis pasitenkinimas. 
Protu ji buvo tikra miesčionė: dievobaiminga, be saiko prieta- 
ringa, ji buvo nepriekaištingos doros, logiško mąstymo; ji buvo 
tikra tėvo duktė ir priklausė tai romių ir apdairių žmonių rū-' 
šiai, kurie puoselėja dorybes ir šeimos meilę. Ir štai ši prigim- 
tis brandino ir ugdė neįtikėtinus vaizduotės polėkius, liguistą 
smalsumą, gėdingus geismus. Vizičių vienuolyno pansione, šir- 
dies gilumoje blaškydamasi tarp mistinių koplyčios saldybių 
ir goslios jaunų draugių bičiulystės, ji gavo nei šiokį, nei tokį 
išsiauklėjimą, pajuto silpnybę nuodėmingoms mintims, persiėmė 
jomis visa juslinga prigimtimi, taip ištvirkino savo nesubren- 
dusį protą, jog kartą net išmušė iš vėžių nuodėmklausį prisi- 
pažindama, kad vieną dieną per mišias nei šiam, nei tam jai 
pašokęs noras prieiti ir jį pabučiuoti. Paskui ji mušėsi į krūtinę 
ir blyško prisiminusi velnią ir pragaro kančias. Nuopuolis, 
vėliau nulėmęs jos santuoką su Sakaru, grubi prievarta, kurią 
ji patyrė, sklidina siaubo ir savito smalsumo, sukėlė jai panieką 
pačiai sau ir didžia dalimi paskatino atsiduoti palaidam gyve- 
nimui. Ji tarė sau, jog neverta priešintis blogiui, jeigu jis įsi- 
šaknijęs jos širdyje, 0 logiškas protas paragino ligi galo jį pa- 
žinti. Jos širdy viršų ėmė veikiau smalsumas negu geismai. 
Nublokšta į Antrosios imperijos aukštuomenę, ji galėjo nevar- 
žomai duoti valią vaizduotei, nesiskaityti su pinigais, pulti iš 
vieno skandalingo kraštutinumo į kitą, tad leidosi pasroviui, 
paskui šoko atgailauti, bet galiausiai, stumiama, varoma nepa- 
sotinamo poreikio viską patirti, viską pajusti, sugebėjo nusto- 
pinti gestantį doringumą. 

Beje, ji neperžengė ribų. Mielu noru kikendama kuždėdavosi 
apie neįprastą Siuzanės Afner ir Adelinės d'Espanė meilę, 
apie nekuklų ponios de Laurans amatą, apie grafienės Vanskos 

bučinių įkainius, bet šiuo tarpu dar iš tolo žiūrėdavo į visa tai 
miglotai svajodama kada nors pati viską išbandyti, ir šis neapi- 
brėžtas noras, nejučia kylantis nevilties valandomis, dar aržiau 
žadino būgštavimus ir nerimą, baimingą geismą pasimėgauti tuo 
nepakartojamu ir nuostabiu saldžiu malonumu, tik jai vienai 
prieinamu. Pirmieji meilužiai jos neištvirkino; triskart ji tarėsi 
tikrai pamilusi; meilė tvykstelėdavo jos galvoje it sprogusi 
petarda, bet žiežirbos neuždegdavo širdies. Kokį mėnesį ji šėl- 
davo rodydamasi visam Paryžiui su naujuoju minčių valdovu; 
paskui, vieną gražų rytą, per patį aistros įkarštį ji staiga pajus- 
davo slogią tylumą, beribę tuštumą. Pirmasis jos meilužis, jau- 
nasis kunigaikštis de Rozanas, buvo tik pragiedrulys, Renė at- 
kreipė į jį dėmesį pastebėjusi jo švelnumą ir dailią laikyseną, 
bet kai juodu liko vieni du, jis pasirodė jai visiška menkystė, 
blankus ir nuobodus žmogėnas. Po jo sekęs ponas Simpsonas, 
Jungtinių Valstijų ambasados atašė, kone mušdavo ją, ir tik 
todėl jų santykiai tęsėsi ilgiau nei metus. Paskui ji apdovanojo 
savo palankumu grafą de Šibrė, imperatoriaus adjutantą, tuš- 
tybės pertekusį gražuolį, ir buvo galutinai juo bepasibodinti, 
bet netikėtai jį įsimylėjo kunigaikštienė de Sternik ir paveržė 
iš Renė. Tuomet ji puolė į ašaras, guostis draugėms, kad širdis 
jos sudužusi ir kad niekada daugiau ji nebeįsimylėsianti. Taip 
priėjo eilė ponui de Miusi, visiškai nepastebimam žmogeliui, 
jaunuoliui, kuris darė diplomatinę karjerą su neregėtu žavesiu 
vadovaudamas kotiljonams; ji pati nesusivokė, kaip jam atsi- 
davė, bet ilgai jo nebepaleido stačiai iš tingumo, pasibodėjusi 
ta „nežinia“, kurią atskleidi per valandą, — nenorėjo prisida- 
ryti rūpesčių ieškodama pakaito, kol pasitaikys koks tikrai 
nepaprastas nuotykis. Dvidešimt aštuonerių metų ji jautėsi jau 
siaubingai pervargusi. Nuobodis atrodė jai juo labiau nepa- 
kenčiamas, jog, naudodamosi maudulio valandomis, visos jos 
miesčioniškos dorybės grauždavo ir kamuodavo ją savo prie- 
kaištais. Ji užsirakindavo duris — sirgdavo šiurpia migrena. 
Vėliau, kai durys iš naujo atsiverdavo, šnarėdama šilkais ir nė- 
riniais, pro jas triukšmingai išlėkdavo ištaigai ir džiugesiui gi- 
musi būtybė be jokių rūpesčių, be gėdos raudonio veide. 
Šiaip ar taip, jos lėkštame aukštuomenės damos gyvenime 
įvyko romantiškas nuotykis. Kartą temstant Renė išėjo pėsčio- 
mis aplankyti tėvo — jis nemėgo karietų dardėjimo prie namų. 
Grįždama Sent-Polio krantine, ji pastebėjo jaunuolį, sekantį iš 
paskos. Buvo karšta; persmelkta meilės ilgesio, geso diena. 
Įpratusi matyti sekant iš paskos tik raitus vyrus Bulonės miško 
alėjomis, Renė palaikė nuotykį pikantišku; jai paglostė savi- 
meilę šis naujoviškas meilinimosi būdas, tiesa, kiek grubokas, 

bet maloniai dirgino ir pats grubumas. Užuot ėjusi namo, ji 
pasuko Tamplio gatve, nusiviliojo gerbėją į bulvarus. Jaunuo- 
lis įsidrąsino, pasidarė toks įkyrus, jog Renė sutriko, pametė 
galvą, puolė Fobur Puasonjerės gatvėn ir nėrė į svainės krau- 
tuvėlę. Vyriškis įžengė įkandin. Ponia Sidonija nusišypsojo — 
girdi, ji viską suprantanti,— ir paliko juos vienus du. Renė 
buvo beeinanti paskui ją, bet nepažįstamasis sulaikė, mandagiai 
prašneko sujaudintu balsu, išmeldė atleidimą. Buvo tai tarnau- 
tojas, vardu Žoržas; Renė net nepasiteiravo jo pavardės. Juodu 
susitiko du kartus: ji įeidavo krautuvėn pro duris, jis — iš Dru- 
gelio gatvės. Ši atsitiktinė meilė, užklupusi ir įveikusi ją gat- 
vėje, liko jai kaip vienas ryškiausių malonių nuotykių. Renė 
prisimindavo ją truputį gėdydamasi, bet sykiu keistai šypso- 
dama su apgailestavimu širdyje. Šis nuotykis poniai Sidonijai 
pravertė: pagaliau ji tapo vyro antrosios žmonos bendrininkė, 
o šio vaidmens ji siekė nuo pat vestuvių dienos. 

Vargšelė ponia Sidpnija kadaise trupučiuką apsiskaičiavo. 
Regzdama šią santuoką, ji tikėjosi suartėti su svaine, padaryti 
ją savo kliente, išplėšti iš jos nemaža naudos. Ji spręsdavo apie 
moteris iš pirmo žvilgsnio, kaip žinovai sprendžia apie arklius. 
Tad kaip didžiai ji nusivylė, kai, davusi Sakarams laiko įsikurti, 
po mėnesio atėjo pas juos į svečius ir suprato, jog pavėlavo: 
vidury svetainės it karalienė jau sėdėjo ponia de Laurans. Ši 
graži dvidešimt šešerių metų moteris vertėsi įvesdama aukštuo- 
menėn naujokes. Ji priklausė labai senai giminei, buvo ištekė- 
jusi už stambaus finansininko, be reikalo atsisakančio apmo- 
kėti modisčių ir siuvėjų sąskaitas. Ponia de Laurans, labai pro- 
tinga moteris, mokėjo ir pati kalti pinigą ir save išlaikyti. Ji 
sakėsi siaubingai nekenčianti vyrų, todėl ir tiekdavo juos visoms 
savo draugėms; jos bute Provanso gatvėje, viršum vyro konto- 
rų, visada būdavo puikiausias pasirinkimas. Ten būdavo ren- 
giamos nedidelės vaišės. Ten vykdavo netikėti ir žavūs šusiti- 
kimai. Kiekviena mergina galėdavo kaip niekur nieko aplankyti 
savo mieląją ponią de.Laurans, ir didelio čia daikto, jei ten nety- 
čia užsukdavo ir vyrai, beje, labai padorūs, iš aukštuomenės. 
Namų šeimininkė žavėdavo svečius nėrinių peniuarais. Ne vie- 
nas lankytojas daug mieliau būtų pasirinkęs ją pačią, paniekin- 
damas visą jos blondinių ir brunečių kolekciją. Tačiau aukštuo- 
menės metraštis skelbė, jog ponia de Laurans tikrai nepriekaiš- 
tinga moteris. Tai ir buvo jos amato sėkmės laidas. Ji saugojo 
aukštą padėtį visuomenėje, visi vyrai buvo jos draugai, ji di- 
džiavosi doringos žmonos šlove, slapčia džiūgavo slidžiu keliu 
stumdama kitas ir pelnydamasi iš jų nuopuolio. Perpratusi naujo- 
jo išradimo mechanizmą, ponia Sidonija visiškai nusiminė. 

Klasikinės mokyklos atstovė, moteris nudryžusia juoda suknia, 
pintinėje nešiojanti meilės laiškučius, susidūrė su šiuolaikine 
mokykla: gurkšnodama arbatą, aukštuomenės dama prekiauja 
draugėmis savo buduare. Viršų paėmė šiuolaikinė mokykla. Po- 
nia de Laurans, uoste užuosdama varžovę, šaltai nužvelgė sudilu- 
sią ponios Sidonijos suknią. Ir pirmąjį meilužį, šitaip greit nusibo- 
dusį jai jaunąjį kunigaikštį de Rozaną, Renė gavo iš gražiosios 
finansininkės, kuri tik vargais negalais sugebėdavo jį kam nors 
iškišti. Klasikinė mokykla paėmė viršų vėliau, kai ponia Sidoni- 
ja perleido antresolę svainei, laikinai susižavėjusiai nepažįsta- 
muoju iš Sen-Polio krantinės. Šitaip ji tapo Renė patikėtinė. 

Tačiau pastoviausias ponios Sidonijos lankytojas buvo Ma- 
ksimas. Jau nuo penkiolikos metų jis amžinai tūnodavo pas 
tetą uostydamas pirštinaites, kokios nors klientės pamirštas 
ant sofos. Nepakentusi viešumo, niekam nepatikėdavusi savo 
paslapčių, sąvadautoja galop netgi palikdavo jam buto raktus 
sakydama, jog išvažiuojanti užmiestin ir grįšianti rytojaus die- 
ną. Maksimas sakydavosi norįs susitikti su draugais, kurių ne- 
drįstąs kviestis į tėvo namus. Kaip tik Fobur-Puasonjerės antre- 
solėje jis praleido kelias naktis su ta nelaiminga mergina, kurią 
vėliau teko išsiųsti į kaimą. Ponia Sidonija skolindavosi pinigų 
iš sūnėno, alpėdavo prieš jį saldžiu balseliu burkuodama, kad 
jis „toks rausvutėlis, stačiai amūriukas, be vieno plaukelio ant 
smakro“. 

Maksimas užaugo, pasidarė dailus ir lieknas jaunuolis, kaip 
ir anksčiau, rausvais skruostais ir melsvomis vaikiškomis akimis. 
Šviesiais garbanotais plaukais jis dar labiau panėšėjo į mergaitę, 
ir tai itin patikdavo damoms. Jis priminė vargšę Anželę, buvo to- 
kio pat romaus žvilgsnio, toks pat išblyškęs, auksaplaukis. Bet ne- 
buvo vertas netgi tos tingios ir niekingos moters. Rugonų pri- 
gimtis įsikūnijo jame daug švelnesniais bruožais, bet tapo lepi 
ir ydinga. Pagimdytas pernelyg jaunos motinos, būdamas keistas 
mišinys krūvon suplaktų, dviem būtybėms savitų prieštaravi- 
mų — tėvo nuožmaus godumo ir motinos vangaus ištižimo, jis 
atrodė kaip išsigimęs tos šeimos vaisius, kuriame, papildydami 
vienas kitą, dar labiau išryškėjo tėvų trūkumai. Ši giminė vystėsi 
pernelyg greitai ir grūmojo galutinai išsigimti drauge su šiuo 
gležnu, neapibrėžtos lyties palikuoniu, kuris nebeturėjo valios 
aržiai siekti naudos ir malonumų, bet buvo linkęs silpnadvasiš- 
kai švaistyti kitų sukrautą turtą. Tai buvo keista dvilytė būty- 
bė, pačiu laiku pasirodžiusi pūvančioje visuomenėje. Kai, siū- 
buodamas balne ir nesmarkiai mūdraudamas ant arklio, Maksi- 
mas persmaugtu it moters liemeniu atjodavo į Bulonės mišką, 
šis liguisto ir valiūkiško veido jaunuolis plačiais klubais ir 

ilgais laibais pirštais, puikuojantis skoningu elegantiškumu ir 
teatro užkulisių Žžargonu, atrodydavo lyg savo meto dievukas. 
Dvidešimties metų jis jau nebesugebėjo nei kuo nors stebėtis, 
nei bjaurėtis. Jis tikriausiai svajojo apie pačias neįprasčiausias 
ištvirkavimo formas. Paleistuvystė jam buvo ne smukimas kaip 
kai kuriems seniams, bet grynai išorinis, natūralus žydėjimas. 
Ji raitėsi šviesiais plaukais, šypsojo jo lūpomis, siautė jį sykiu 
su drabužiais. Bet būdingiausios Maksimo charakteriui buvo 
akys — du skaidrūs, linksmai žibantys melsvi krištolai, tikri 
koketės veidrodžiai, kurie negalėjo nuslėpti, kad jo galvoj — 
tuščia. Tos akys, savimi prekiaujančios moters akys, niekada 
nenukrypdavo į tolius; jos tykojo malonumų, malonumų, kurie 
svaigina be atilsio ir šaukiami visados atsiliepia. 

Amžini vėjai, įsiveržiantys į butą iš Rivoli gatvės ir tran- 
kantys duris, pūtė vis stipriau, Maksimui augant, Sakarui ple- 
čiant savo veiklos dirvą, o Renė dar karštligiškiau ieškant ne- 
patirtų pasismaginimų. Visi trys galop ėmė gyventi visiškai 
nepriklausomai ir lengvabūdiškai. Tai buvo subrendęs pasibai- 
sėtinas to meto vaisius. Kambariuose viešpatavo gatvė su kurti- 
namu karietų dundesiu, vienas kitam nepažįstamų žmonių grum- 
dymusi, padorumo nepaisančiomis kalbomis. Tėvas, pamotė, 
posūnis elgėsi, šnekėjo nesivaržydami vienas kito, lyg būtų 
gyvenę kiekvienas skyrium, kaip viengungiai. Trys draugai, 
trys studentai, įsikūrę sykiu mebliuotame bute, nebūtų sugebėję 
taip laisvai jaustis su savo ydingais polinkiais, meilės nuotykiais, 
berniokiškai triukšmingais džiaugsmo protrūkiais. Jie bičiuliš- 
kai laikėsi vienas su kitu, spaudė kits kitam ranką, tarytum 
net nesvarstė, kodėl visi gyvena po vienu stogu, elgėsi linksmai, 
nevaržomai, jautėsi visiškai laisvi ir nepriklausomi. Šeima virto 
jiems savotiška akcine bendrove, kur pelnu dalijamasi po ly- 
giai: kiekvienas pasiima savo dalį. malonumų ir pagal nerašytą 
sutarimą sunaudoja ją savo nuožiūra. Jie prisigyveno iki to, jog 
ėmė smagintis nesislapstydami, pasakoti vienas kitam savo nuo- 
tykius, puikauti jais, sukeldami nebent lengvą pavydą ir smal- 
sumą. | 

Dabar jau Maksimas lavino Renė. Kai juodu važinėdavosi 
drauge Bulonės miško alėjomis, jis juokindavo ją pasakodamas 
visokiausias istorijas apie lengvo elgesio moteris. Vos tik ežero 
pakrantėje pasirodydavo kokia naujokė, Maksimas tuoj dary- 
davo žygius, kad susižinotų, kuo vardu jos meilužis, kokią 
rentą jai moka, kaip ji gyvena. Jam buvo žinoma, kaip apstatyti 
šių damų butai, jis žinojo intymiausias jų gyvenimo smulkme- 
nas, buvo tikras gyvasis katalogas, kuriame buvo sunume- 
ruotos visos Paryžiaus kekšės ir prie kiekvienos pridėta išsami 

charakteristika. Ši skandalinga kronika Renė buvo didžiausia 
pramoga. Per žirgų lenktynes Lonšane, didinga aukštuomenės 
damos poza sėdėdama puskarietėje, ji aržiai klausydavosi, kaip 
Blanšė Miuler su savo kirpėju apgaudinėja ambasados atašė; 
kaip toksai mažutis baronas užklupo tokį grafą vienais apati- 
niais miegamajame su liesa raudonplauke įžymybe, pravarde 
Vėžiukė. Kas dieną pasklisdavo vis naujas gandas. Jei istorija 
būdavo pernelyg nešvanki, Maksimas prislopindavo balsą, bet 
nieko nenutylėdavo. Renė sprogindavo akis kaip vaikas, kuriam 
sekama smagi pasaka, prunkšdavo, gniauždavo juoką grakščiai 
spausdama prie lūpų nėriniuotą nosinaitę. 

Maksimas atsinešdavo ir tų damų nuotraukų. Visos kišenės, 
net portsigaras būdavo kimštinai prikimšti artisčių portretų. 
Kartais iškratydavo juos, sudėdavo į albumą, numestą svetainė- 
ję.— į tą patį albumą, kuriame Renė laikydavo draugių por- 
tretus. Buvo ten ir vyrų nuotraukų — de Rozano, Simpsono, 
de Šibrė, de Miusi, taip pat aktorių, rašytojų, deputatų, nežinia 
kaip papildžiusių tą kolekciją, — stebėtinai mišri draugija, at- 
spindinti maišalienę minčių ir Žmonių, šmėkščiojančių Renė ir 
Maksimo gyvenime. Nuobodžiomis lietingomis dienomis šis al- 
bumas pakišdavo begalę temų pašnekesiams. Jis visada pasi- 
taikydavo po ranka. Renė žiovaudama atsiskleisdavo jį bene 
šimtąjį kartą. Paskui nejučia pašokdavo smalsumas, prieidavo 
Maksimas, užsikvempdavo ant jos krėslo atkaltės. Tuomet pra- 
sidėdavo begalinės kalbos apie Vėžiukės plaukus, apie dvigu- 
bą ponios de Mainhol pasmakrę, apie ponios de Laurans akis, 
apie Blanšės Miuler krūtinę, apie kreivoką markizės nosį, apie 
mažylę Silviją, pagarsėjusią pernelyg putliomis lūpomis. Juodu 
lygindavo moteris vieną su kita. 

— Jei būčiau vyras, pasirinkčiau Adelinę,— sakydavo Renė. 

— Mat tu nepažįsti Silvijos,— atremdavo Maksimas.— Ji 
tokia šauni!.. Na jau ne, man labiau patinka Silvija. š 

Jie skleisdavo lapus; kartais pasitaikydavo kunigaikštis de 
Rozanas arba ponas Simpsonas, arba grafas de Šibrė, ir Maksi- 
mas pašaipiai pridurdavo: 

— Beje, niekam ne paslaptis, kad esi iškrypėlė... Na, kur 
dar pamatysi snukį, bukesnį nei šių ponų? Rozanas ir Šibrė stačiai 
atkulti atvelėti į mano“ kirpėją. 

Renė traukydavo pečiais — atseit jo ironija jai nė motais. 
Atsiribojusi nuo visko, ji toliau žiūrinėdavo veidus albume, čia 
blyškius, čia šypsančius, čia paniurusius; jos žvilgsnis ilgiau 
sustodavo prie lengvo elgesio moterų portretų, ji susidomėjusi 
nagrinėdavo tikslias mikroskopines nuotraukų detales — raukš- 
lytes, plaukelius. Kartą ji paprašė atnešti stiprią lupą, jai pasiro- 

dė, jog Vėžiukei ant nosies — plaukelis. Ir tikrai pro lupą ji 
pastebėjo lengvutį auksinį plaukelį, išslinkusį iš antakio ir su- 
silaikiusį vidury nosies. Jie dar ilgai kvatodavo žiūrėdami į šį 
plaukelį. Ištisą savaitę viešnios nedovanodavo nepasitikrinusios, 
ar iš tiesų yra tas plaukelis. Nuo to laiko lupa pasitarnaudavo 
moterų veidams „gliaudyti“. Renė padarė stulbinančių atradimų: 
tą odą, prastai užmaskuotą pudra. Galop Maksimas paslėpė lupą 
pareikšdamas, jog nevalia šitaip dygėtis žmonių veidais. Tiesą 
pasakius, Renė pernelyg įdėmiai žiūrinėdavo Silvijos storas 
lūpas, o jis jautė tai moteriai ypatingą prielankumą. Juodu pra- 
simanė naują žaidimą. Paklausdavo: „Su kuo mielai praleisčiau 
šią naktį?“ ir ant nuomonės atsiversdavo albumą, o šis atsaky- 
davo į klausimą. Išeidavo labai smagūs derinukai. Taip jie Žaidė 
keletą vakarų pagret. Renė tekdavo sugulti čia su Paryžiaus 
arkivyskupu, čia su baronu Guro, čia su ponu de Šibrė, o tai 
sukeldavo pasiutišką juoką, ir pagaliau su savo vyru, — tokiam 
smūgiui ištikus, ji baisiai nusimindavo. Maksimui — gal netyčia, 
o gal sukčiaujant Renė, sklaidydavusiai albumą, — visada atsi- 
versdavo markizė. Bet smagiausiai kvatodavo, kai likimas su- 
jungdavo draugėn du vyrus arba dvi moteris. | į 

Renė ir Maksimas šitaip susidraugavo, kad ji ėmė jam pasa- 
koti savo meilės rūpesčius. Jis guosdavo ją, duodavo patarimų. 
Tėvą jis tarytum išbraukdavo iš gyvenimo. Paskui jie ėmė 
pasakoti vienas kitam jaunystės prisiminimus. Ypač važinėjant 
po Bulonės mišką, juos užplūsdavo miglotas ilgesys, noras iš- 
sakyti visa tai, apie ką paprastai nekalbama. Malonumas, peri- 
mantis vaikus, kai jie pakuždomis šnekasi apie draudžiamus da- 
lykus, pagunda — kad ir žodžiais — atsiduoti nuodėmei, vilio- 
janti draugėn suėjusius jaunus vyrus ir moteris, be atlydos 
skatindavo juos grįžti prie nepadorių temų. Nė kiek nesigėdy- 
dami, visa esybe jie mėgaudavosi goslumu, stačiai gardžiuoda- 
vosi juo tingiai išsipleikę puskarietėje, kiekvienas savo kampe, 
kaip bičiuliai, prisimenantys pirmuosius nuotykius. Pagaliau 
jie netgi ėmė girtis vienas kitam savo nedoringumu. Renė pri- 
sipažino, jog pansiono mergaitės buvo baisiai pasileidusios. 
Maksimas ją pralenkė išdrįsęs papasakoti kelctą gėdingų atsi- 
tikimų iš Plasano koležo gyvenimo. 

— Ak, man sarmata...— kuždėdavo Renė. = 

Ir prisikišusi jam prie ausies — lyg vien jau girdėdama savo 
balsą, būtų galėjusi nukaisti iš gėdos, — pašnibždomis pasako- 
davo vieną tų vienuolyno istorijų, kurios apdainuojamos ne- 
švankiose dainelėse. Maksimui blevyzgų pirkti nereikėdavo — 
jis turėjo sukaupęs pakankamai turtingą tokio pobūdžio anek- 

dotų kolekciją. Arba niūniuodavo jai į ausį itin nepadorius 
kupletus. Ir taip pamažu jie grimzdavo į savišką palaimą, liū- 
liuojami gašlių minčių, kurias patys susižadindavo savo kal- 
bomis, švelniai dirginami dar nesuvokiamų geismų. Puskarietė 
lėtai riedėdavo gatvėmis, jie grįždavo namo jausdami saldų 
nuovargį, nuilsę labiau negu po meilės nakties. Jie nusidėdavo 
žodžiais kaip du viengungiai, kurie išeina pasivaikščioti be mei- 
lužių ir mėgaudamiesi pasakoja vienas kitam prisiminimus. 

Dar familiaresni, dar atviresni buvo vienas kitam tėvas ir 
sūnus. Sakaras suprato, kad stambiam finansininkui privalu 
mylėti moteris ir švaistyti joms pinigus. Meilę jam atstojo 
grubus geidulingumas, jis labiau vertino kapitalą; bet jo prog- 
rama reikalavo lankytis alkovose, kai kur ant židinio palikti 
banknotų, retkarčiais naudotis kokia garsia kurtizane kaip auk- 
suota reklama savo spekuliacijoms. Maksimui baigus koležą, 
tėvas ir sūnus dažnai susitikdavo pas tas pačias damas ir juok- 
davosi iš to. Jie netgi buvo kaip ir varžovai. Kartais, pietaudamas 
restorane su triukšminga kompanija, gretimame kabinete Mak- 
simas išgirsdavo tėvo balsą. 

— Tai bent! Pasirodo, ir tėtis čia pat! — sušukdavo jis, mina 
mėgdžiodamas kokį madingą aktorių. | 

Jis belsdavosi į atskiro kabineto duris, norėdamas pasižiū- 
rėti į naują tėvo pergalę. 

— A, čia tutė — linksmai sakydavo Sakaras.— Užeik. Jūs 
ten keliate tokį triukšmą, jog E ŽEEB susišnekėti. Kas 
ten su jumisį 

— Na, Lorė d Orinji, Silvija, Vėžiukė, regis, dar viena kita. 
Šiandien jos stačiai pasiuto: rankomis graibsto iš dubenų salotas 
ir svaido į mus. Man visą fraką nutaškė aliejum. 

Tėvas juokdavosi, sakydavo, jog tai labai smagu. 

— Ek, jaunimas, jaunimas! — niurnėdavo.— Ne toks kaip 
mudu, ar Ne, katyt? Mes ramiai sau pavalgėm, o dabar eisim 


Imdavo savo damai už smakro, meiliai bųyrkuodavo nosine 
Provanso tartimi, net keista būdavo klausyti to meilingo mur- 


kimo. 
— Eik jau, senas kvaily!..— sušukdavo moteris.— Sveikas, 


Maksimai! Tik jus mylėdama galiu sutikti vakarieniauti su 
tokiu sukčium kaip jūsų tėvas... Ko nebesilankot? Užsukit poryt 
kuo anksčiau... Ne, tikrai, noriu šį tą jums pasakyt. 

Sakaras mėgaudamasis mažais kąsniukais baigdavo valgyti 
ledus arba vaisius. Bučiuodavo moteriai į petį ir geraširdiškai 
siūlydavo: 

— Žinot, vaikučiai, jeigu manęs varžotės, aš einu... Paskam- 
binkit, kai galėsiu sugrįžt. 

Paskui išsivesdavo damą arba kartais prisidėdavo su ja prie 
draugijos, šėlstančios gretimoje salėje. Maksimas ir tėvas bu- 
čiuodavo tuos pačius pečius, jųdviejų rankos glėbesčiuodavo 
tą patį liemenį. Išsidrėbę sofose, šūkaudavo vienas kitam, garsiai 
pasakodavo paslaptis, damų pakuždėtas jiems į ausį. Jų draugys- 
tė prieidavo iki to, jog kartais jie susitardavo pagrobti iš 
draugijos kokią blondinę arba briunetę, patikusią vienam jų. 

Jie buvo savi Mabijyje. Įžengdavo už parankių susikibę po 
prašmatnių pietų, apeidavo sodą linkčiodami damoms, probėg- 
šmais persitardami su jomis vienu kitu žodžiu. Garsiai kvato- 
davo vis dar susiėmę už parankių, paremdavo vienas kitą, 
prireikus vesti karštas derybas. Tėvas, dantis praėdęs šioje 
srityje, sėkmingai tvarkydavo sūnaus meilės reikalus. Kartais 
jie atsisėsdavo prie staliuko ir gerdavo vaišindami ištisą gaują 
lengvo elgesio moterų. Paskui persėsdavo prie kito staliuko, 
vėl eidavo vaikščioti. Ir iki pat vidurnakčio juodu sekiodavo 
paskui sijonus geltonomis alėjomis, ryškiai nušviestomis dujų 
žibintų. 

"Kai grįždavo namo, jų drabužiai būdavo prakvipę ką tik 
paliktomis kekšėmis. Jų familiarus elgesys, dviprasmiškų fra- 
zių nuotrupos, nepadorūs mostai pripildydavo butą Rivoli gat- 
vėje blogo vardo alkovos kvapų. Reikėdavo tik pamatyti, kaip 
vangiai ir glebniai tėvas spausdavo ranką sūnui, kad suprastum, 
iš kur juodu parėjo. Štai tokioje atmosferoje Renė puoselėdavo 
savo akimirkos užgaidas, savo geidulingą ilgesį. Ji nervingai 
šaipydavosi iš vyro ir.posūnio. 

— Iš kurgi judu parsitrenkėtė — sakydavo.— Dvokiat taba- 
ku ir muskusu... Man tuoj prasidės migrena, kaip kažin ką. 

Ir tikrai ją nepaprastai dirgindavo tas keistas kvapas. Kva- 
pas, kurio buvo kiaurai prisigėręs šis neįprastas šeimos židinys. 

Tuo tarpu Maksimas ne juokais susižavėjo mažyle Silvija. 
Kelis mėnesius jis kvaršino pamotei galvą savo romanu. Netrukus 
Renė ją pažinojo kaip savo kišenę, nuo plaukų pašaknių ligi 
panagių. Ant klubo jai esąs melsvas apgamas; kaip gyvas jis 
nematęs nieko gražesnio už jos kelius; jos pečiai žavūs tuo, jog 
tiktai kairiajame esanti duobutė. Važinėdamasis su pamote, Ma- 
ksimas ne šiaip sau valandų valandas liaupsindavo savo meilu- 
žės tobulybę. Vieną vakarą, grįžtant iš Bulonės miško, Renė ir 
Silvijos puskarietės įstrigo kamšatyje ir sustojo viena šalia 
kitos Eliziejaus laukuose. Abi moterys, be galo susidomėjusios, 
smalsiai sužiuro viena į kitą, o Maksimas tuo tarpu paslapčia 
kikeno, patenkintas susidariusia kritine padėtimi. Puskarietei 
pajudėjus iš vietos, jis pašnairavo į niūriai tylinčią pamotę, 
pamanė, kad ji pyksta ir kad tuojau pat prasidės viena tų keistų 

scenų ir pasipils mMotiniški pamokymai, kuriais jis kartais dar 
mėgdavo nuvaikyti nuobodulį. 

— Ar tu pažįsti tos damos juvelyrą? — netikėtai paklausė 
Renė, kai jie privažiavo Santarvės aikštę. 

— Deja, pažįstu! — atsiliepė jis šypsodamas.— Aš jam sko- 
lingas dešimt tūkstančių frankų... Kodėl klausi? 

— Šiaip sau. 

Paskui, truputį patylėjusi, pridūrė: 

— Jos labai daili apyrankė, toji, kuri ant kairės rankos... 
Norėčiau pasižiūrėti iš arti. 

Jie grįžo namo. Daugiau ji apie tai neužsiminė. Tik rytojaus 
dieną, kai Maksimas su tėvu buvo beeinąs pro duris, ji, pasi- 
vedėjo jaunuolį į šalį ir, žaviai ir maldaujamai šypsodama, 
sumišusi kažką pakuždėjo. Jis tarytum nustebo ir išėjo kaip 
paprastai bjauriai krizendamas. Vakare jis atnešė Silvijos apy- 
rankę, kurią pamotė nuolankiai prašė jai parodyti. 

— Štai tas daikčiukas,— tarė.— Dėl jūsų, mamyt, esu pa- 
sirengęs ir apsivogti. 

— Ar ji nepastebėjo, kaip ją paėmei? — paklausė S 8E 
godžiai žiūrinėdama papuošalą. 

— Nemanau... Jeigu mūvėjo juo vakar, savaime suprantama, 
šiandien jo nė matyti nenorės. | 

Tuo tarpu Renė priėjo prie lango su apyranke ant riešo. 
Ji kilstelėjo ranką ir, lėtai sukiodama ją, susižavėjusi kartojo: 

— Ak, koks dailumėlis, koks puikumėlis!.. Tik smaragdai 
Man nelabai patinka. 

Tuo metu įėjo Sakaras; Renė vis dar stovėjo. prie lango, 
pakėlusi ranką, ryškios šviesos užlieta. 

— Žiū! — sušuko jis nustebęs.— Silvijos apyrankė! 

— Jums žinoma ši apyrankė? — paklausė Renė nebeišmany- 
dama, kur kišti ranką: buvo sutrikusi 1 negu vyras. 

Sakaras susizgribo ir, grūmodamas sūnui pirštu, suniurzgė: 

— Šitas padykėlis amžinai nešiojasi kišenėse kokį užgintą 
vaisių!.. Vieną gražią dieną jis parvilks ne tik apyrankę, bet 
sykiu ir damos ranką. 

— Et, aš čia niekuo dėtas, — atsakė Maksimas su bailiu klas- 
tingumu.— Renė norėjo pasižiūrėti. 

— Aha! — tiek tepasakė vyras. 

Ir savo ruožtu apžiūrėjęs papuošalą, pakartojo žmonos žo- 
džius: 

— Koks dailumėlis, koks dailumėlis! 

Paskui kuo ramiausiai išėjo, o Renė išbarė Maksimą už iš- 
davystę. Bet jis atrėmė, jog tėvui į tai nusispjaut. Tuomet ji ati- 
davė jam apyrankę ir pridūrė: 

— Malonėk rytoj nueiti pas juvelyrą ir užsakyk man lygiai 
tokią "pat apyrankę, tik vietoj smaragdų tegu įdeda safyrus. 

Sakaras ilgai neiaikydavo savo žinioje kokio daikto arba 
žmogaus — stengdavosi kuo greičiau parduoti arba gauti 
kokios naudos. Sūnui dar nebuvo nė dvidešimties, kai tėvas 
sugalvojo iš jo pasipelnyti. Dailus jaunuolis, ministro sūnėnas, 
stambaus finansininko sūnus vertas didelio kapitalo. Tiesa, tru- 
putį per jaunas, bet, šiaip ar taip, ne pro šalį paieškoti turtingos 
nuotakos, o paskui galima arba uždelsti vedybas, arba paspar- 
tinti — nelygu, kaip klostysis Sakaro piniginiai reikalai. Jam 
pasisekė. Vienoje revizijos taryboje, kuriai priklausė, jis susi- 
pažino su gražuoliu ponu de Mareju ir veikiai palenkė jį savo 
pusėn. Ponas de Marejis, buvęs cukraus fabrikantas iš Havro, 
pavarde Bonė, susikrovė didelį turtą ir vedė kilmingą merginą, 
taip pat labai turtingą, troškusią gauti išvaizdų vyrą, nors ir 
paskutinį kvailį. Bonė išsirūpino leidimą nešioti žmonos pavardę, 
ir tai itin paglostė jo savimeilę; tačiau vedybos įkvėpė jam 
neregėtą garbėtrošką: jis nenorėjo likti skolingas Elenei ir, 
atsiteisdamas už kilmingumą, nusprendė pasiekti aukštą politi- 
nę padėtį. Nuo to laiko visomis įmanomomis priemonėmis įniko 
ruošti savo kandidatūrą į Įstatymų leidžiamąjį korpusą: finan- 
savo laikraščius, pirkosi dvarus Njevrės departamente. Tuo tarpu 
sektis jam nesisekė, bet orumo tai nė kiek nežemino. Tai buvo 
neįtikėtinas bukaprotis. Nuostabaus sudėjimo, blyškaus ir mąs- 
laus veido jis darė didelio valstybės vyro įspūdį, o kadangi mo- 
kėjo įdėmiai klausytis, nutaisęs reikšmingą žvilgsnį, didingos 
ramybės išraišką, galėjo pasirodyti, kad jo galvoje vyksta ne- 
paprastai įtemptas loginio protavimo ir suvokimo darbas. Savai- 
me suprantama, jis ničnieko negalvojo. Bet jam atsitikdavo 
išmušti Žmones iš vėžių, nes jiems būdavo neaišku, ar jie turi 
reikalą su neeilinio proto vyru, ar stačiai su mulkiu. Ponas de 
Marejis griebėsi už Sakaro kaip skęstantysis už šiaudo. Jis žŽi- 
nojo, kad Njevrės departamente netrukus būsianti laisva oficiali 
kandidatūra, ir karštai troško, kad ministras pasiūlytų jį kandi- 
datu. Tai buvo jo paskutinis šansas. Tad jis širdimi ir kūnu 
atsidavė ministro broliui. Užuodęs pelningą sandėrį, Sakaras 
įteigė jam mintį ištekinti jo dukterį Luizę už Maksimo. Ponas de 
Marejis išliejo širdį, patikėjo, kad jam pirmam atėjo mintis apie 
vedybas, palaikė didele laime susigiminiuoti su ministru ir 
išleisti Luizę už jaunuolio, pažiūrėti turinčio kuo puikiausią 
ateitį. 

Kraičio Luizei tėvas pažadėjo duoti milijoną. Luoša, bjauri 
ir podraug žavi mergina buvo pasmerkta mirti jauna: džiova, 
paslapčia graužianti sveikatą, teikė jai nervingo linksmumo, 

kerinčio gležnumo. Mergaitės, sergančios šia liga, veikiai sub- 
ręsta, anksti tampa moterimis. Luizė buvo naivaus goslumo; 
atrodė, kad ji gimė penkiolikos metų, jau visiškai subrendusi. 
Žiūrėdamas į ją, tėvas, sveikas bukaprotis milžinas, niekaip 
negalėjo patikėti, jog tai jo duktė. Motina irgi buvo stotinga 
augalota moteris; apie ją sklido gandai, iš kurių darėsi aišku, 
kodėl mergaitė tokia geibo, tokio piktybinio ir sykiu žavaus bjau- 
rumo, kodėl toji jaunutė milijonierė manieromis primena čigonę. 
Anot kalbų, Elenė de Marej mirusi atsiduodama pačiai gėdin- 
giausiai paleistuvystei. Geiduliai ėdę ją lyg piktžaizdė, o vyras 
netgi nematęs, jog žmonai aiškiai pasimaišęs protas, nors turė- 
jęs uždaryti ją į beprotnamį. Išnešiota nesveikos motinos, Luizė 
gimė mažakraujė ir luoša, liguistos vaizduotės, palaido gyvenimo 
vaizdiniais užteršta atmintimi. Kartais jai rodydavosi, kad ji 
miglotai prisimena kitą gyvenimą; tarytum pro ūkus vaidenda- 
vosi keisti reginiai, apsikabinę vyrai ir moterys, ištisos kūniškos 
meilės dramos, kurstančios jos vaikišką smalsumą. Tai būdavo 
jos motinos balsas. Jos skaistybė siekėsi su paleistuvyste. Ji 
augo ir niekuo nesistebėjo, saugojo viską atmintyje, veikiau — 
žinojo viską ir ėjo tiesiai prie užgintų dalykų, ėjo taip tvirtai 
kaip žmogus, kuris, ilgai nebuvęs, grįžta namo ir turi tik ištiesti 
ranką, kad užčiuoptų pažįstamus daiktus ir pasidžiaugtų namų 
jaukumu. Ši keista mergaitė nedorais instinktais, prilygstančiais 
Maksimo polinkiams, be kita ko, stebinanti tyros būtybės begė- 
diškumu, pikantiška vaikiškumo ir koketiškumo derme, ši mer- 
gaitė, tarytum antrąsyk gyvenanti skaistybėje, turėdama puolu- 
sios moters patyrimą, privalėjo galų gale patikti jaunuoliui ir 
pasirodyti kur kas įdomesnė už Silviją, iš esmės tikrą miesčionę 
lupikautojo širdimi, doro popierių pirklio dukterį. | 

Apie vedybas buvo šnekama juokais ir sutarta dar palūkėti, 
kol „vaikai“ paaugsią. Abi šeimos gyveno artimai draugaudamos. 
Ponas de Marejis ruošėsi iškelti savo kandidatūrą. Sakaras 
tykojo grobio. Niekas jau nebeabejojo, kad Maksimo vestuvinė 
dovana būsianti jo paskyrimas Valstybės tarybos auditorium. 

Tuo tarpu Sakarų karjera, rodos, pasiekė viršūnę užliedama 
Paryžių milžiniško fejerverko spindesiu. Buvo tas medžioklės 
metas, kai, skalijant šunims, pliaukšint botagams, liepsnojant 
deglams, miško gūdumoj draskomas į dalis dar šiltas, virpantis 
grobis. Begėdiškai mėgaudamasis pergale, pagaliau kiekvienas 
galėjo patenkinti nežabotus geismus, dundant griaunamiems 
kvartalams ir skambant paskubomis sukaltiems kapitalams. Mies- 
te pašėlusiu sūkuriu siautėjo milijonai ir perkama meilė. Plūs- 
dama iš viršaus, nedora pliaupė nutekamaisiais grioviais, tvindė 
baseinus, tryško parkuose fontanų švirkšlėmis ir smulkia, kiau- 

rai smelkiančia purkšna dulkė ant stogų. Ir žmogui, nakčia ei- 
nančiam per tiltą, atrodė, jog Sena neša per miegantį miestą 
visas jo šiukšles: trupinius, nubyrėjusius nuo stalo, nėriniuotus 
kaspinus, užmirštus ant sofų, fiakruose pamestus dėtinius plau- 
kus, banknotus, išslydusius iš po korsažų, — visa tai, ką gyvuliški 
instinktai ir akimoju patenkinti geismai suteršę ir sulaužę iš- 
drebia gatvėn. Ir Paryžiui karštligiškai miegant daug ryškiau 
negu dienos aky, kai jis dusdamas vaikosi grobį, buvo justi 
aukso spindesio nutviekstas gašlumo košmaras, beprotybė, apė- 
musi miestą, pamišusį nuo savo turtų ir geidulių draskomo kūno. 
Ligi vidurnakčio giedojo smuikai, paskui geso langai, ir. ant 
miesto leidosi šešėliai. Tai buvo tarytum milžiniška alkova, 
kur užpūsta paskutinė žvakė, nuslopintas paskutinis gėdingumo 
pojūtis. Tamsoje buvo girdėti vien baisus įnirtingos, galop išsi- 
kvėpusios meilės krioksmas, o Tiuilri rūmai upės pakrantėje 
stovėjo išskėtę rankas, juodos nakties apsiausti, lyg geisdami 
apglėbti visą miestą. 
Sakaras baigė statydintis rūmą prie Monso parko, sklype, 
pavogtame iš miesto. Antrajame aukšte jis pasidarė sau praš- 
matnų, auksuoto palisandro medžio kabinetą su aukštomis įsti- 
klintomis knygų spintomis, kimšte prikimštomis bylų, tačiau 
be knygų; sienon įmūryta nedegamoji spinta stovėjo gilioje 
nišoje tarytum geležinė alkova, tokia erdvi, kad joje būtų lais- 
vai sutilpę milijardai meilių. Ten klestėjo, begėdiškai puikavo 
Sakaro tūrtai. Pažiūrėti jam nepaprastai sekėsi. Persikraustęs iš 
Rivoli gatvės, jis pradėjo gyventi dar plačiau, padvigubino 
išlaidas, 0 artimiems draugams gyrėsi nežmoniškomis pajamo- 
mis. Pasak jo, garbiųjų Minjono ir Šarjė bendrovė duodanti 
jam neregėtą pelną, spekuliacija sklypais ir namais einanti kaip 
iš pypkės, o „Vyndarių patykis“ — tai neužtrunkanti melžiama 
karvė. Jis mokėdavo taip kalbėti apie savo turtus, jog klausy- 
tojai apkvaišdavo ir nesugebėdavo aiškiai suvokti esamos pa- 
dėties. Jo provansiškas sniaukrojimas stiprėjo; jis laidė fejer- 
verkus trumpučių sakinių ir nervingų mostų raketomis pažerda- 
mas milijonus ir galutinai apžilpindamas nepatikliuosius. Tur- 
tinga mimika didžia dalimi padėjo jam susidaryti pinigų maišo 
ir sėkmingo lošėjo reputaciją. Tiesą pasakius, niekas nežinojo, 
ar jis turi gryno, solidaus kapitalo. Įvairūs dalininkai, norom 
nenorom turėję išmanyti jo finansinę padėtį, tiesiogiai juos 
liečiančią, buvo įsitikinę, jog savo nesuskaitomus turtus jis 
gausinąs kitomis, jiems nežinomomis spekuliacijomis, papras- 
tai visada sėkmingomis. Jis švaistėsi pašėlusiais pinigais, aukso 
srautas plaukte plaukė iš jo kasos, bet niekas nenumanė, kur 
prasideda toji aukso upė. Tai buvo gryna beprotystė, įnirtingas 

pinigų gaišinimas; luidorai buvo barstomi saujomis, ligi vakaro 
nedegamojoj spintoj būdavo tuščia kaip iššluota, 0 per naktį ji 
vėl nežinia kaip prisipildydavo, ir pačios stambiausios sumos 
paprastai būdavo išimamos kaip tik tomis dienomis, kada Saka- 
ras tvirtindavo, kad jis tariamai pametęs raktus. 

Šie turtų srautai, audringai verpetuojantys nelyginant upė 
per pavasario potvynį, įtraukė, nusinešė, pradangino Renė atsi- 
neštinį kapitalą. Iš pradžių ji nesikliovė vyru, norėjo pati tvar- 
kyti savo turtą, bet netrukus pasibodėjo reikalais, o vėliau pasi- 
juto visiška vargšė palyginti su Sakaru. Įklimpusi į skolas, ji 
buvo priversta norom nenorom kreiptis į jį ir, amžinai skolin- 
damasi pinigų, galutinai atsidavė jo malonei. Sulig kiekviena 
sąskaita, kurią jis apmokėdavo šypsodamas kaip žmogus, atlai- 
dus kitų silpnybėms, ji darėsi vis labiau priklausoma čia patikė- 
dama jam vertybinius popierius, čia leisdama parduoti tai šį, tai 
tą. Kai jie persikraustė į rūmą prie Monso parko, Sakaras buvo 
jau beveik visiškai ją apiplėšęs. Dabar jis atstojo jai valstybę 
ir mokėjo procentus nuo šimto tūkstančių frankų, gautų parda- 
vus namą Pepinjerės gatvėje; be kita ko, jis įkalbino žmoną 
parduoti Solonės dvarą, o pinigus įdėti į stambią finansinę ope- 
raciją, jo žodžiais tariant, užtikrintą. Taip jai liko tik žemės 
sklypai Šaronės pusėje, kurių ji nieku gyvu nenorėjo parduoti, 
kad neužduotų širdies gerajai tetai Elizabetei. Bet ir čia, pade- 
damas savo seno bendrininko Larsono, Sakaras rengė meistrišką 
triuką. Beje, Renė turėjo būti dėkinga vyrui: jeigu jis ir pasi- 
naudojo jos turtu, palūkanų mokėjo jai penkis ar šešis kartus 
daugiau nei įprasta. Procentai nuo šimto tūkstančių frankų 
drauge su pajamomis iš Solonės dvaro sudarė daugių daugiausia 
devynis ar dešimt tūkstančių frankų — lygiai tiek, kiek reikėjo 
apmokėti batsiuvio ir apatinių drabužių siuvėjos sąskaitoms. 
Vyras duodavo jai arba jos poreikiams patenkinti penkiolika 
ar dvidešimt kartų daugiau šios niekingos sumos. Jis galėdavo 
ištisą savaitę kurti planus, kaip pavogti iš jos šimtą frankų, ir 
tuo pat metu išlaikydavo ją kaip karalienę. Tad Renė kaip visi 
gerbė visagalę vyro kasą nekvaršindama sau galvos, iš kokios 
nebūties teka aukso upė, srūvanti jai prieš akis, — upė, į kurią ji 
puldavo kiekvieną rytą. | 

Rūme prie Monso parko viešpatavo neregėtas šėlimas, svai- 
ginantis triumfas. Sakarai prisipirko dvigubai daugiau karietų 
ir arklių, nusisamdė ištisą armiją tarnų ir liokajų, aprengė juos. 
tamsiai mėlynomis livrėjomis, mastikos spalvos pusilgėmis kel- 
nėmis ir liemenėmis juodais ir geltonais dryžiais — gana griežtų 
tonų, kuriuos pasirinko pats Sakaras, kad sudarytų labai solidaus 
finansininko įspūdį. Šią svajonę jis puoselėjo visą gyvenimą. 

Savo ištaigą Sakarai atskleidė į gatvę, o kviestinių pietų dienomis 
atitraukdavo langų užuolaidas. Šiuolaikinio gyvenimo viesulas, 
trankęs duris antrojo aukšto bute Rivoli gatvėje, šičia virto 
tikru uraganu, grūmojančiu išgriauti visas pertvaras. Šiuose 
karališkuose apartamentuose auksuotais laiptų turėklais, gau- 
ruotais kilimais, šiuose pasakiškuose prasisiekėlio rūmuose tvy- 
rojo Mabijo kvapai, kraipėsi klubai, šokant madingus kadrilius, 
vėju lėkė visa epocha su savo kvailu, beprotišku juoku, su savo 
amžinu alkiu ir amžinu troškuliu. Tai buvo įtartini aukštuome- 
nės malonumų, begėdiškų malonumų namai, plačiai atlapojantys 
langus, kad praeiviams atsiskleistų alkovų paslaptys. Vyras ir 
žmona gyveno kaip tinkami, nesivaržydami tarnų. Jie pasidalijo. 
namus, apsistojo postovio, tarytum nė nesijausdami namie, lyg 
žmonės, kurie po audringos, nuotykių pilnos kelionės netikėtai 
atsidūrė ištaigingame viešbutyje ir, vos spėję iškrauti lagaminus, 
išskubėjo mėgautis naujo miesto smagybėmis. Jie tik nakvodavo 
namie ir būdavo kviestinių pietų dienomis, o šiaip duodavosi 
skersai išilgai Paryžiaus, kartais užbėgdami vienai kitai valan- 
dai, -kaip užbėgama į viešbutį ištaikius laiką tarp dviejų ekskur- 
sijų. Namie Renė kamuodavo nerimas, apnikdavo godos; jos 
šilkiniai sijonai, šnypšdami it gyvatės, sliuogdavo minkštais 
kilimais, palei atlasu trauktas kušetes; ją siutindavo bukaprotiški 
paauksavimai aplink, aukštos lubos, kur po naktinio siautulio 
vis dar aidėdavo jaunų mulkių kvatojimo ir senų sukčių pamo- 
kymų atskambiai; ir kad ši ištaiga įgautų prasmę, kad būtų įmanu 
gyventi tame spindesy, jai reikėjo surasti aukščiausią malonu- 
mą, kurio jos smalsumas bergždžiai ieškojo visuose rūmo kam-. 
peliuose, mažojoje saulės spalvos svetainėje, žiemos sode tarp 
trąšios augmenijos. Tuo tarpu Sakaras įgyvendino savo svajonę: 
priiminėjo finansų pasaulio šulus — poną Tuteną Larošą, poną 
de Lauransą, didžius politinius veikėjus — baroną Guro, depu- 
tatą Afnerą; brolis ministras, ir tas teikėsi du ar tris kartus at- 
silankyti, kad sutvirtintų jo padėtį. Tačiau jis, kaip ir Žmona, 
negalėjo nusikratyti nervingos nuotaikos, nerimo, kuris jį šitaip 
krėsdavo, kad juokiantis gerklė jam plerpdavo it įskilęs stiklas. 
Jis taip blaškydavosi, atrodydavo toks sutrikęs, jog pažįstami 
sakydavo: „Velniai rautų tą Sakarą! Jis per daug pelnosi, greit 
visai iš proto išsikraustys!“ Tūkstantis aštuoni šimtai šešiasde- 
šimtais metais jis buvo apdovanotas ordinu už mįslingą paslaugą 
prefektui: pasisiūlė būti pakištiniu asmeniu vienai damai par- 
duodant žemės sklypus. 

Kaip tik tuo metu, kai jie kraustėsi į rūmą prie Monso parko, 
Renė gyvenime nutiko įvykis, palikęs neišdildomą pėdsaką jos 
širdyje. Ministras ligi tol vis atsisakinėjo išpildyti svainės pra- 

šymą — mat ji stačiai alpo, kaip norėjo gauti pakvietimą į rūmų 
balių. Pagaliau jis nusileido taręs sau, jog brolio finansinė pa- 
dėtis galutinai sutvirtėjo. Ištisą mėnesį Renė nesudėjo akių. 
Atėjo didžioji diena, ir ji, drebėdama visu kūnu, įlipo į karietą 
ir nuvažiavo į Tiuilri rūmus. 

Ji vilkėjo tualetu, neregėtu nei grožiu, nei savitumu,— tai 
buvo apreiškimas, apšvietęs jai protą vieną nemigos naktį. 
Trys Vormso meistrai .pasiuvo jį čia pat, namuose, jai pačiai 
be mažyčių karpytų raukčių, apkraštuotų siaurute juodo aksomo 
juostele, ir juodo aksomo tunika su gilia kvadratine iškirpte, ap- 
siuvinėta siauručiais — vos per pirštą platumo — nėriniais. Jo- 
kių gėlių, jokių kaspinų; ant rankų — lygutėlės apyrankės, ant 
galvos — siaurutė auksinė diadema, lankelis, riečiantis ją it au- 
reolė. 

Kai Renė atsidūrė menėse ir kai vyras nuėjo prie barono 
Guro, ji buvo bešutrinkanti, bet, veidrodžiuose pamačiusi savo 
žavų atvaizdą, tuojau pat nusiramino. Imperatoriui pasirodžius, 
ji jau buvo apsipratusi su tvanka, balsų šurmuliu, juodų frakų 
ir baltų pečių šmėžavimu. Imperatorius iš lėto žingsniavo per 
menę įsikibęs į parankę storam žemo ūgio generolui, kuris taip 
garsiai šniokštavo, lyg būtų sirgęs nevirškinimu. Pečiai išsiri- 
kiavo dviem gretomis, juodi frakai instinktyviai ir kukliai pasi- 
traukė per žingsnį atgal. Renė pasijuto nustumta į patį galą 
pečių gretos, palei tas duris, prie kurių sunkiais, netvirtais žin- 
gsniais artėjo imperatorius..Jis ėjo prie jos, žingsniuodamas iš- 
ilgai menės nuo vienų durų prie kitų. 

Jis buvo frakuotas, su raudona ordino juosta skersai peties. 
Renė vėl susijaudino, akys jai susidrumstė, ir jai pasivaideno, 
jog toji kruvina dėmė išsklydo, užliejo imperatoriui visą krūtinę. 
Jis pasirodė jai žemas, pernelyg trumpų kojų, negrabiai sudrėb- 
tas; bet vis dėlto ji jautėsi pakerėta, grožėjosi jo blyškiu veidu, 
sunkiais, it švininiais vokais, uždribusiais ant družnų akių. Lūpos 
jo vangiai krutėjo po ūsais; skruostai buvo išburkę, styrojo 
atsikišusi tiktai kremzlėta nosis. 

Imperatorius ir senas generolas artinosi smulkiais žingsniu- 
kais lyg prilaikydami vienas kitą, blankiai šypsodami, suglebę. 
Jie žiūrėjo į tūpčiojančias damas, ir jų žvilgsniai, svaidomi į 
abi puses, slydo už korsažų. Generolas sviro prie savo valdovo, 
kažką jam kuždėjo, spūsčiojo ranką su smagaus bičiulio išraiška. 
O imperatorius, susmukęs ir užsisklendęs savyje, dar pilkesnis 
nei paprastai, vis artinosi vilkdamas kojas. 

Kai jie priėjo vidurį menės, Renė pajuto, kad jųdviejų žvilg- 
sniai susmeigti į ją. Generolas spoksojo išplėtęs akis, o pilkšvose 

imperatoriaus akyse, blausiose ir neryžtingose, tarp pusiau su- 
merktų vokų žybčiojo grobuoniškos ugnelės. Renė sumišo, nu- 
delbė galvą, tūptelėjo nieko daugiau nematydama, tik kilimo 
raštus. Tačiau ji stebėjo jųdviejų šešėlius ir suprato, kad jie 
stabtelėjo priešais kelioms sekundėms. Ir jai pasidingojo, kad 
imperatorius, tas dviprasmiškas svajotojas, sukuždėjo žiūrėda- 
mas į ją, skendinčią juodais aksomo dryžiais išmarginto muslino 
putose: | : 

— Pažvelkite, generole, kokia gėlytė! Stačiai rankos niežti, 
kaip norisi nusiskinti šią baltutėlę juodadryžę paslaptingą naš- 
laitę. 

Ir generolas atsakė kur kas grubeėsniu tonu: 

— Jūsų didenybe, ši gėlytė vėlnioniškai gražiai atrodytų 
jūsų atlape. 

Renė kilstelėjo galvą. Regėjimas dingo, minia griuvo prie 
durų. Po to vakaro Renė dažnai lankydavosi Tiuilri rūmuose, 
netgi turėjo garbę išgirsti komplimentą iš jo didenybės lūpų 
ir tapti kone jo draugė. Tačiau ji visam laikui įsiminė impera- 
torių, lėta, sunkia eisena šlenkantį viduriu menės tarp dviejų 
gretų pečių, ir kiekvienąsyk, kai vyro gausėjančių turtų dėka 
gaudavo paragauti kokio naujo malonumo, prieš akis jai vėl 
iškildavo imperatorius tarp nulenktų galvų, žengiantis artyn ir 
lyginantis ją su našlaite, kurią senas generolas siūlo jam įsisegti 
į atlapą. Tai buvo ryškiausia jos gyvenimo akimirka. 

Aiškus ir deginantis geismas, persmelkęs Renė širdį žiemos 
sode tarp svaigių kvapsnių tuo metu, kai Maksimas ir Luizė 
kvatojo sėdėdami ant sofutės mažojoje auksaspalvėje svetainė- 
je, pranyko it slogus sapnas, paliekantis vien nesuvokiamą vir- 
pulį. Visą naktį Renė jautė burnoje kartų tangino lapų skonį, 
ir, lūpoms degant nuo šio prakeikto augalo prisilietimo, rodės 
jai, jog kažkieno kaitrios lūpos glaudžiasi prie josios burnos 
stengdamosi įkvėpti jai ugningą meilę. Paskui lūpos atitrūkdavo, 
ir sapnas pradingdavo, ūžtelėjus ant jos aukštoms tamsybių 
bangoms. 

Paryčiais ji užsnūdo. Pakirdusi tarė sau, jog bus sunegala- 
Vusi. Liepė užtraukti užuolaidas, pasiskundė savo gydytojui 
pykinimu ir galvos skausmais, griežtai atsisakė dvi dienas kelti 
koją iš miegamojo. Pareiškusi, kad jai ramybės neduodą lanky- 
tojai, paliepė nieko neleisti. Maksimas bergždžiai beldėsi į 
duris. Jis nenakvodavo rūme, kad galėtų kaip tinkamas nau- 
dotis kambariais. Beje, jis klajodavo iš vienos vietos į kitą, gy- 

vendavo čia viename, čia kitame naujame tėvo name, pasirink- 
damas kokį nori aukštą, kas mėnesį keisdavo butą — dažniausiai 
iš įgeidžio, o kartais užleisdamas vietą solidiems nuomininkams. 
Kad namai atrodytų nebenauji, tai vienur, tai kitur įsikurdavo 
su eiline meiluže kuriam laikui. Pripratęs prie pamotės užgaidų, 
apsimesdavo, kad labai ją užjaučia, ir keturiskart per dieną 
ateidavo pasidomėti jos sveikata, nutaisydamas sielvartingą vei- 
dą, kad tik galėtų ją paerzinti. Trečią dieną aptiko Renė mažo- 
joje svetainėje, rausvą, šypsančią, pažiūrėti ramią ir pailsė- 
jusią. 

— Na, ar smagu tau buvo su Seleste? — paklausė jis, dary- 
damas užuominą į tai, kad ji šitiek laiko praleido užsidariusi 
su savo kambarine. 

— Taip, — atsakė Renė,— toji mergina — stačiai auksas. Jos 
rankos amžinai kaip ledas; ji pridėdavo rankas man prie galvos 
ir bent truputį numaldydavo skausmą. 

— Taigi čia ne mergina, o tikras vaistas! — sušuko jaunuo- 
lis.— Jeigu mane ištiks tokia nelaimė, kad aš įsimylėsiu, tu 
man ją paskolinsi, gerai? Ji pridės abi rankas man prie širdies. 

Juodu pajuokavo, paskui kaip paprastai išvažiavo pasivaži- 
nėti į Bulonės mišką. Prabėgo dvi savaitės. Renė dar įnirtin- 
giau puolė į vizitų ir balių verpetą; galva jai iš naujo apsvaigo, 
daugiau ji nebesiskundė nei nuovargiu, nei pasibodėjimu. Tačiau 
ji atrodė kaip moteris, ne per seniausiai slapčia nuslydusi į nuo- 
dėmę, kurios ji stengėsi neišduoti, sykiu išpažindama kaltę 
pabrėžtina panieka sau ir dar rizikingesniais patvirkusios aukš- 
tuomenės damos užgaidais. Vieną vakarą ji prisipažino Maksi- 
mui, jog baisiausiai norinti pakliūti į balių, kurį madinga artis- 
tė Blanšė Miuler rengianti rampos princesėms ir demimondo 
karalienėms. Šis pageidavimas nustebino ir pribloškė netgi jį, 
žmogų, ne per daug paisantį padorumo. Jis bandė atvesti pamotę 
į protą: kur jau kur, o ten jai tikrai ne vieta; beje, nieko įdomaus 
ten ji ir nepamatysianti; be to, jeigu kas nors ją pažinsiąs, kil- 
siąs baisus skandalas. Į visus jo protingus žodžius ji atsakinėjo 
šypsodama, maldaujamai sudėjusi rankas: | 

— Klausyk, Maksimai, zuikuti, būk geras. Aš noriu... Aš 
turėsiu juodai juodą dominą, mudu tik pasivaikščiosim po sa- 
les. 

Kai Maksimas, kuris galų gale visada nusileisdavo pamotei 
ir būtų apvedžiojęs ją po visus Paryžiaus blogo vardo namus, 
jeigu tik ji būtų paprašiusi, pagaliau sutiko ją palydėti į Blanšės 
Miuler balių, ji suplojo delnais kaip vaikas, kurį netikėtai išlei- 
do iš pamokų pasilakstyti. 

— Ak, koks tu mielas, — tarė ji.— Vadinas, rytoj, ar ne? 

Ateik anksčiau. Noriu pasižiūrėti, kaip suvažiuoja tos damos... 
Tu. man jas išvardysi, ir mudu šauniai pasismaginsim... 

Ji staiga susimąstė, paskui pridūrė: 

— Ne, neateik, nereikia. Lauk manęs su fiakru Malzerbų 
bulvare. Aš išeisiu per sodą. 

Šis slaptingumas darė jos nuotykį pikantiškesnį, malonu- 
mą — rafinuotesnį: juk jeigu ji kad ir vidurnaktį išeitų iš namų 
pro paradines duris, vyras nė nežvilgtelėtų pro langą. 

Rytojaus dieną, paliepusi Selestei savęs laukti, Renė nuėjo 
per tamsų Monso parką jausdama, kaip per kūną bėga malonūs 
šiurpuliai. Pasinaudodamas savo pažintimis su Rotušės valdžia, 
Sakaras paprašė mažųjų parko vartelių rakto: Renė irgi panoro 
turėti raktą. Ji vos nepasiklydo, fiakrą surado tik pastebėjusi 
geltonus žibintų žiburėlius. Tais laikais neseniai nutiestas Mal- 
zerbų bulvaras vakarais būdavo visiškai tuščias. Jaudindamasi, 
saldžiai maudžiančia širdimi, lyg eidama į meilės pasimatymą, 
Renė įsmuko į fiakrą. Maksimas snūduriavo viename kampe, su 
filosofo ramybė rūkydamas. Jis buvo beišmetąs cigarą, bet Renė 
neleido ir, norėdama sulaikyti jo ranką, tamsoje pirštais dūrė 
jam tiesiai į veidą; tai juodu labai pralinksmino. 

— Sakau, kad man patinka tabako kvapas! — sušuko ji.— 
Rūkyk. Be to, šį vakarą mudu siautėjam... Šiandien aš toks pat 
vyras kaip ir tu. | 

Bulvaras buvo dar neapšviestas. Fiakrui dardant Magdalie- 
tės aikštės link, karietoje buvo taip tamsu, kad juodu nematė 
vienas kito. Kartais, kai Maksimas prisikišdavo cigarą prie 
lūpų, tirštoje tamsoje sužibėdavo raudonas taškelis. Šis raudonas 
taškelis itin traukė Renė žvilgsnį. Pusiau užklotas juodo atlaso 
domino, bangomis užtvindžiusio visą karietą, Maksimas nuobo- 
džiaujančia išraiška tylėdamas rūkė. Mat pamotės užgaidas su- 
trukdė jam su visu pulku damų eiti į „Anglų kavinę“, kur buvo 
sutarta pradėti ir užbaigti Blanšės Miuler balių. Jis sėdėjo ap- 
siniaukęs, ir Renė tamsoje nuspėjo, kad posūnis nepatenkintas. 

— Tau negera? — paklausė ji. 

— Ne, man šalta, — atsakė Maksimas. 

— Še tau! O aš stačiai degu. Man regis, čia tvanku... Užsi- 
klok kelius mano sijonais. 

— Ak, tie tavo sijonai...— apmaudžiai suniurzgė jis.— Jie 
man jau į akis lenda. 

Bet šie žodžiai prajuokino jį patį, ir jis truputį atkuto. Renė 
papasakojo, kaip baisu jai buvę Monso parke. Ir išpažino dar 
vieną svajonę: mielai norėtų nakčia pasiirstyti po parko ežerėlį 
valtele, kurią pro kambario langą mačiusi gulint alėjos pakraš- 
ty. Maksimas tarė, kad ji darosi sentimentali. Fiakras riedėjo 


106 


tirštoje tamsoje. Kad galėtų geriau girdėti vienas kitą, ratams 
dardant, jie prisilenkė retkarčiais liesdamiesi rankomis, jausda- 
mi kits kito šiltą kvapą, kai per arti susikišdavo. Lygiais laiko 
tarpais sužibėdavo Maksimo cigaras raudonai nušviesdamas 
tamsą ir mesdamas blyškų rausvą atšvaitą Renė ant veido. Ji 
pasirodė tokia žavi, šių akimirkos blyksnių tolydžio nušviečiama, 
jog Maksimas net nustėro. 

— Oho! — tarė jis.— Šįvakar mes, regis, labai gražios, ma- 
mut... Nagi, pasižiūrėkim. 

Jis prikišo cigarą ir keliskart staigiai užtraukė dūmą. Kampe 
įsispraudusią Renė nutvieskė šilta, mirkčiojanti šviesa. Ji tru- 
putį atsismaukė kapišoną. Paprastu žydru kaspinu perrišta gal- 
vutė, apkritusi smulkiomis garbanėlėmis, buvo stačiai kaip vaiko, 
vilkinčio dukslia, aklina juodo atlaso palaidinuke. Jai, pasirodė 
juokinga, kad jis šitaip Žiūri ir grožisi ja, pasišviesdamas cigaru. 
Ji prapliupo juoktis atsiversdama ant sėdynės, o jis tuo tarpu 
pridūrė su komišku rimtumu: 

— Velniai rautų! Reikės nenuleisti nuo tavęs akies, kad par- 
vežčiau tave gyvą ir sveiką tėvui. 

Tuo metu fiakras apsupo Magdalietės aikštę ir nudardėjo 
bulvarais. Čia karieta prisipildė šokčiojančių atspindžių, krin- 
tančių nuo šviesų užlietų vitrinų. Blanšė Miuler gyveno už kelių 
žingsnių, Bas-diu-Ramparo gatvėje, viename iš naujų namų, 
pastatytų dirbtinai paaukštintuose sklypuose. Prie durų stovėjo 
vos kelios karietos. Buvo gal dešimta valanda. Maksimas norėjo 
pasivažinėti bulvarais, palūkėti dar kokią valandą, bet Renė, 
netverdama smalsumu, griežtai pareiškė, jog eisianti viena, 
jeigu jis nepageidaująs jos lydėti. Maksimas nusekė iš paskos 
ir labai apsidžiaugė pamatęs, jog svečių prisirinkę daugiau, 
negu jis tikėjosi. Renė užsidėjo kaukę. Įsikibusi Maksimui į 
parankę, pakuždomis jam įsakinėjo, o jis nuolankiai, neprieš- 
taraudamas pildė visus nurodymus; ji apėjo visus kambarius 
praskleisdama užuolaidas, atidžiai apžiūrėjo baldus, mielai būtų 
iššniukštinėjusi stalčius, jei nebūtų bijojusi, jog kas nors gali ją 
užtikti. 

Tame ištaigingame bute buvo kampelių, kur viešpatavo bo- 
hemos netvarka ir buvo justi kavinių dainininkės skonis. Ypač 
tose vietose virpėdavo rausvi Renė nosies sparneliai, ir ji ne- 
leisdavo palydovui skubėti, kad geriau įsimintų kiekvieną daik- 
telį ir netgi tų daiktų kvapą. Ilgiausiai ji užtruko tualeto kam- 
bary, kurio durys buvo plačiai atlapotos: priimdama svečius, 
Blanšė Miuler atiduodavo jų žiniai visą butą, net ir miegamąjį, 
kur lova būdavo nustumiama prie sienos, kad sutilptų lošimo 
stalai. Tačiau tualeto kambarys Renė nepatiko: pasirodė labai 

vulgarus ir net purvinas,— kilimas perdėm skylėtas, kiaurai 
cigaretėmis išdegintas, žydri šilkiniai sienų apmušalai išterlioti 
pomada, nutaškyti muilo putomis. Kaip reikiant apžiūrėjusi 
butą, gerai įsiminusi menkiausias smulkmenas, kad vėliau galė- 
tų nupasakoti draugėms, Renė perėjo prie svečių. Vyrai visi 
buvo pažįstami: didžia dalimi tai buvo tie patys finansininkai, 
politiniai veikėjai, tie patys jauni plevėsos, kurie rinkdavosi 
pas ją ketvirtadieniais. Kartais, kai ji eidavo pro būrelį šypsan- 
čių vyrų juodais frakais, tik vakar lygiai taip šypsojusių pas ją 
svečiuose ir šnekučiavusių su markize d'Espanė arba šviesia- 
plauke ponia Afner, jai dingodavosi, kad ji savo svetainėjex+ 
O kai žiūrėdavo į moteris, ir čia jai būdavo beveik toks pat 
jausmas: Lorė d'Orinji vilkėjo geltona suknia kaip ir Siuzanė 
Afner, o Blanšė Miuler kaip ir Adelinė d'Espanė — balta, su 
gilia iškirpte nugaroje. Pagaliau Maksimas ėmė melsti pasigai- 
lėjimo, ir ji sutiko atsisėsti su juo ant sofutės. Kurį laiką Maksi- 
mas žiovavo, o Renė klausinėjo, kuo vardu viena ar kita dama, 
nurenginėjo jas žvilgsniu, skaičiavo, kiek metrų nėrinių sunau- 
dojo kiekviena savo sijonams. Pastebėjęs, kad ji įnikusi į šį 
rimtą darbą, jis paspruko, Lorei d'Orinji pamojus ranka. Lorė 
pasišaipė iš damos, užsikorusios jam ant sprando, paskui paėmė 
žodį, kad po vidurnakčio jis prisidėsiąs prie jų draugijos „Anglų 
kavinėje“. 

— Ten bus ir tavo tėvas! — sušuko įkandin, kai jis jau buvo 
šalia Renė. 

Renė sėdėjo, apsupta būrio kvatojančių moterų. Pastebėjęs 
Maksimo paliktą laisvą vietą, ponas de Safrė paskubomis šlep- 
telėjo greta Renė ir suskato laidyti nei šiokius, nei tokius kom- 
"plimentus, tinkamus nebent vežikų draugijoje. Paskui ponas de 
Safrė ir moterys pratrūko rėkaloti, pliaukšėti sau per šlaunis, 
tad Renė, visai apkurtusi, nusižiovavo savo. ruožtu ir pasikėlė 
tardama savo palydovui: 

— Eikim iš čia, jie baisiai kvaili! 

Tarpdury jie susitiko poną de Miusi. Šis apsidžiaugė pama- 
tęs Maksimą ir, nekreipdamas dėmesio į kaukėtą damą šalimais, 
sukuždėjo ilgesingu balsu: 

— Ak, drauguži, ji mane nuvarys į kapus. Žinau, kad ji ge- 
riau jaučiasi, bet vis nenori manęs priimti. Pasakykit jai, jog 
matėt ašaras mano akyse. 

— Būkit ramus, aš išpildysiu jūsų prašymą, — keistai šypso- 
damas, atsakė Maksimas. 

O laiptuose paklausė pamotės: 

— Na, mamut, nejaugi vargšelis nesugraudino tau širdies? 

Renė gūžtelėjo pečiais ir nieko neatsakė. Apačioje, atsidū- 

rusi gatvėje, ji stabtelėjo ir, prieš lipdama į fiakrą, neryžtingai 
pažvelgė Magdalietės aikštės pusėn, paskui Italų bulvaro link. 
Buvo dar tik pusė dvyliktos, ir bulvaras ūžte ūžė. 

— Ką gi, grįžtam,— su apgailestavimu sukuždėjo ji. 

— O gal norėtum dar pasivažinėti bulvaraist — pasiūlė Ma- 
ksimas. 

Renė sutiko. Pramoga pasirodė nevykusi, apvylė jos smal- 
sumą, ir.ji susikrimto, jog turi grįžti namo atsisveikinusi su dar 
viena iliuzija ir gavusi migreną. Ji visad galvodavo, kad artis- 
čių balius — pasiutiškai smagus šėlimas. 

Kaip paprastai atsitinka paskutinėmis spalio dienomis, buvo 
toks įspūdis, jog sugrįžo pavasaris; naktis buvo šilta kaip gegu- 
žės mėnesį, 0 vėsūs gūsiai, padvelkiantys kartas nuo karto, 
teikė orui gaivumo. Prisikišusi prie karietos langelio, Renė 
tylėdama žiūrėjo į minią, į begalinę virtinę kavinių ir restoranų, 
tolydžio bėgančių prieš akis. Ji sėdėjo labai rimta, apnikta mi- 
glotų troškimų, kurių niekad netrūksta svajingoms moterims. 
Plačiais šaligatviais vilkosi prostitučių suknios, su kažkokiu 
ypatingu familiarumu kaukšėjo vyrų batai, ir jai atrodė, jog 
tuo pilkšvu asfaltu šuoliais dumia vienadienės meilės smagumai 
ir malonumai, budo įmigę geismai, ir.ji jau mėgavosi mintyse 
kur kas rafinuotesnėmis pramogomis. Atskirų „Brebano“ res- 
torano kabinetų languose už baltutėlių užuolaidų šmėkščiojo 
moterų šešėliai. Ir Maksimas papasakojo jai labai jau nepadorią 
istoriją apie vieną apgautą vyrą, užuolaidos dėka užklupusį 
žmonos ir Meilužio šešėlius nusikaltimo vietoje. Renė beveik ne- 
siklausė, 0 jisai įsismagino, paėmė jai už rankų ir įsileido erzinti 
vargšeliu ponu de Miusi. 

Kai, grįždami atgal, jie vėl važiavo pro „Brebaną“, Renė 
staiga tarė: | 

— Žinai, ponas de Safrė šiandien kvietė mane drauge pava- 
karieniauti! 

— O, gardžiai būtum pavalgiusi, — nusijuokė jis.— Safrė vi- 
siškai neturi kulinarinės vaizduotės. Jis nenuėjo toliau omarų 
salotų. 

— Ne, ne, jis minėjo austres ir šaltą kurapką... Bet jis krei- 
pėsi į mane „tu“, ir man buvo baisiai nesmagu... 

Ji nutilo, dar kartą metė žvilgsnį į bulvarą ir apmaudžiai 
pridūrė: 

— Visa bėda, kad aš siaubingai noriu valgyti. 

— Ką, tu nori valgyti? — sušuko Maksimas.— Didelė čia 
bėda! Eikim ir pavakarieniaukim. Nori? 

Jis kalbėjo kuo ramiausiu balsu, bet ji iš pradžių atsisakė 
tikindama, jog Selestė pataisiusi jai vakarienę namie. Nenorė- 


109 


damas rodytis „Anglų kavinėje“, Maksimas liepė sustoti Lepe- 
letjė gatvės kampe, prie „Rišo“ kavinės. Jis netgi išlipo iš ka- 
rietos, o kadangi Renė vis dar dvejojo, pridūrė: 

— Ką gi, jei bijai su manim susikompromituoti, aš sėsiu šalia 
vežėjo ant pasostės ir pargabensiu tave pas vyrą. 

Renė nusišypsojo, išlipo iš karietos atsargiai kaip paukštelis, 
kuris saugosi susišlapinti kojas. Veidas jos spinduliavo. Šali- 
gatvis degė po jos kojomis, kaitino padus, smelkte smelkė saldžiu 
baimės ir patenkinto užgaido šiurpuliu. Visą tą laiką, kol jie 
važiavo, jai pasiutiškai magėjo iššokti ant šaligatvio. Perėjo jį 
smulkiais žingsniukais, baugščiai, tarytum gąstaudama, kad kas 
nors gali ją pastebėti, ir sykiu tuo mėgavosi. Jos nuotykis pa- 
galiau virto tikra avantiūra. Žinoma, ji nė kiek nesigailėjo atsi- 
sakiusi grubaus pono de Safrė pakvietimo. Bet jau būtų buvę 
siaubingai apmaudu, jei Maksimui nebūtų dingtelėjusi mintis 
pasiūlyti jai paragauti užginto vaisiaus. Maksimas mikliai — 
kaip namie — užbėgo laiptais. Ji sekė iš paskos truputį uždususi. 
Aplink tvyrojo lengvučiai keptos žuvies ir žvėrienos kvapsniai, 
o nuo kilimo, variniais strypais pritvirtinto prie laiptų, atsidavė 
dulkėmis, ir tai dar labiau jaudino Renė. 

Kai jie atsidūrė antresolėje, priešais pasitaikė orios išvaiz- 
dos kelneris, kuris, duodamas jiems kelią, prisiglaudė prie sie- 
nos. 

— Jūs aptarnausite mus, Šarli, ar ne? — kreipėsi į jį Maksi- 
mas.— Palydėkite mus į baltąją svetainę. 

Šarlis nusilenkė, palypėjo kelias pakopas, atidarė kabineto 
duris. Dujos buvo prisuktos. Renė pasidingojo, kad ji žengia į 
prieblandos gaubiamą įtartiną ir podraug žavią vietą. 

Pro atlapą langą veržėsi nepaliaujamas ūžesys, o lubomis, iš 
apačios ryškiai nušviestomis kavinės žiburių, šmėkščiojo praei- 
vių šešėliai. Vienu piršto judesiu kelneris atsuko dujas. Šešėliai 
dingo nuo lubų, kabinetą užliejo ryški šviesa, nutvieksdama 
jaunosios moters veidą. Ji atsivožė kapišoną. Garbanėlės šiek 
tiek išsitaršė karietoje, bet žydras kaspinas nebuvo pajudėjęs 
iš vietos. Renė leidosi vaikščioti po kambarį varžydamasi Šarlio 
Zvilgsnių: jis mirkčiojo, markstėsi, kad galėtų geriau ją įžiūrėti, 
ir tie žvilgsniai sakyte sakė: „Štai šitos dar nesu matęs“. 

— Ko užsisakysite, poneė — garsiai paklausė jis. 

Maksimas pasisuko į Renė. 

— Pono de Safrė vakarienę, ar ne? — paklausė.— Austrių, 
kurapką... £ 

Matydamas jaunuolį šypsant, Šarlis irgi santūriai išsišiepė 
ir tyliai paklausė: 

— Vadinasi, tokią pat vakarienę kaip trečiadienį? 

— Trečiadienį?..— pakartojo Maksimas ir prisiminęs pridū- 
rė: — Gerai, man vis viena, paduokite tokią pat vakariene kaip 
trečiadienį. | 

Kelneriui išėjus, Renė išsitraukė lornetą ir smalsiai apžiūTė- 
jo mažą svetainę. Tai buvo kvadratinis kambarys baltomis sie- 
nomis, su paauksavimais, apstatytas taip pat koketiškai kaip 
buduaras. Be stalo ir kėdžių, buvo dar lyg konsolė, lyg žemas 
staliukas padėklams, o tarp lango ir židinio — plati sofa, tikra 
lova. Baltojo marmuro židinį puošė laikrodis ir dvi šakotos 
Liudviko XVI stiliaus žvakidės. Bet labiausiai traukė akį veid- 
rodis, gražus platus veidrodis, damų deimantais perdėm išraši- 
nėtas: buvo ten vardų, datų, sudarkytų eilių, stebėtinų posakių 
ir stulbinančių prisipažinimų. Renė žvilgsnis užkliuvo už ble- 
vyzgos, ir ji nedrįso patenkinti savo smalsumo. Pažvęlgė į sofą, 
vėl sutriko, pagaliau, stengdamasi atgauti savitvardą, sužiuro 
į lubas ir auksuoto vario sietyną penkiais dujų rageliais. Bet ir 
varžymasis teikė jai savitą malonumą. Rimta išvaizda pro lor- 
netą stebeilydama į karnizą, ji visa esybe mėgavosi šia dvipras- 
miška aplinka: skaisčiu, begėdiškai blevyzgų prikeverzotu vei- 
drodžiu, pasitarnavusiu ne vienai moteriai susitvarkyti dėtinius 
plaukus; nešvankiai plačia sofa, stalu ir net kilimu, kaip ir laiptai 
atsiduodančiu tuo pačiu kvapu, vos juntamu dulkių kvapu, aitriu 
ir podraug lyg šventu. 

Kadangi galų gale reikėjo nuleisti žvilgsnį nuo lubų, ji 
paklausė Maksimą: 

— Kas per vakarienė buvo trečiadienį? 

— Nieko ypatinga, — atsakė jis, — stačiai vienas bičiulis pra- 
lošė lažybas. | | 

Kur nors kitur nesvyruodamas būtų papasakojęs, jog tre- 
čiadienį vakarieniavo su dama, pasigauta bulvare. Bet dabar, 
atsidūręs atskirame kabinete, instinktyviai laikėsi su Renė kaip 
su moterimi, kuriai reikia patikti ir nekelti pavydo. Renė dau- 
giau nebeklausinėjo; priėjo prie lango ir užsikvempė ant palan- 
gės. Pro duris tolydžio vaikščiojo Šarlis, skambčiodamas indais 
ir sidabru. 

Artėjo vidurnaktis. Apačioje, bulvare, ūžė Paryžius, vis ne- 
siryždamas pagaliau pertraukti darbo dieną ir eiti gulti. Medžių 
eilės neaiškia linija skyrė boluojančius šaligatvius nuo tamsios 
gatvės, kuria dardėjo karietos ir šmėsčiojo vežikų žibintai. 
Abipus šio juodo ruožo kur ne kur švietė laikraščių kioskai, 
panašūs į aukštus, keistai išmargintus veneciškus žibintus, ly- 
giais tarpais sustatytus ant žemės kokiai milžiniškai iliumina- 
cijai. Tačiau šiuo metu jų blausias šviesas stelbė gretimais tvis- 
kančios vitrinos. Langinės dar buvo atviros, nė menkiausias 

šešėlis netemdė šaligatvių, nužertų auksinėmis dulkėmis, už- 
lietų šviesos, šiltos ir ryškios lyg dienos aky. Maksimas parodė. 
Renė priešais degančius „Anglų kavinės“ langus. Beje, aukštų 
medžių šakos truputį užstojo šaligatvį ir namus kitoje bulvaro 
pusėje. Jie persisvėrė pro langą ir sužiuro apačion. Ten knibždėte 
knibždėjo Žmonės, būreliais skubėjo praeiviai, poromis slampi- 
nėjo lengvo elgesio moterys, kartais vangiu judesiu pasikelda- 
mos šaligatvį šluojančius sijonus ir su šypsena lūpose ilgesingai 
žvalgydamosi aplink. Po pačiu langu stovėjo „Rišo“ kavinės 
staliukai, it saulės nutvieksti sietynų, savo šviesa užtvindžiusių 
pusę gatvės, o šio liepsnojančio židinio vidury bolavo blyškūs 
praeivių veidai ir blankios šypsenos. Prie apskritų staliukų 
drauge su vyrais sėdėjo moterys ryškiomis sukniomis, kaklą 
apkritusiais plaukais, gėrė išsipleikusios kėdėse, garsiai rėkavo, 
bet gatvės triukšmas slopino jų žodžius. Ypač Renė akį traukė 
moteris ryškiai mėlyna suknia balto gipiūro apdaila, viena sė- 
dinti prie staliuko: ji išgėrė gurkšneliais alų, atsilošė į kėdės 
atkaltę, susidėjo rankas ant pilvo ir sustingo lyg ko sunkiai, 
nuolankiai laukdama. Tos, kurios. vaikščiojo, pamažu dingo 
minioje, ir Renė, smalsiai lydėdama jas žvilgsniu, sekė iki pat 
bulvaro galo, iki tolimos triukšmingos alėjos, tamsios, vos vos 
mirkčiojančios žiburėliais, knibždėte knibždančios žmonių. Ir 
ši stebėtinai marga ir sykiu vienoda begalinė eisena traukė 
tolygiai ir nuobodžiai, tamsos draiskanose blykčiojant ryškioms 
spalvoms, šiame pasakiškame chaose tūkstančių mirguliuojančių 
šviesų, tvinstančių iš vitrinų, ryškinančių užrašus languose ir 
kioskų iškabas, ugniniais dryžiais, piešiniais, rašmenimis bėgan- 
čių fasadais, it žvaigždės žėrinčių tamsoje, be paliovos sliuo- 
giančių grindiniu. Kurtinantį triukšmą kartais prašokdavo riks- 
mas, vienodas pratisas gausmas, lyg vargonėlių melodija, antri- 
nanti nepaliaujamai prisukamų lėlių procesijai. Vienu tarpu 
Renė pasirodė, jog nutiko nelaimė. Kairėliau Operos pasažo 
plūstelėjo žmonių srautas. Bet, pažvelgusi pro lornetą, ji pamatė 
omnibusų stotelę: ant šaligatvio grumdėsi minia, ir kai tik pri- 
važiuodavo milžiniška karieta, visi urmu puldavo prie jos. Renė 
išgirdo kontrolierių šiurkščiu balsu rėkaujantį numerius, paskui 
jos klausą pasiekė krištolinis skaitiklio skambesys. Jos žvilgs- 
nis stabtelėjo prie skelbimais nuklijuoto kiosko, spalvingo kaip 
oleografinis paveikslėlis; viename jų, pusiau žaliame, pusiau 
geltoname fone šiepėsi velnio snukis pasišiaušusiais plaukais — 
skrybėlininko reklama, kuri Renė pasirodė nesuprantama. Kas 
penkios minutės pravažiuodavo Batinjolio  omnibusas raudo- 
nais žibintais ir geltonu kėbulu ir, sukdamas Lepeletjė gatvėn, 
savo griausmu sudrebindavo namą; atvirame viršuje Renė matė 

žmones išvargusiais veidais, jie pasistodavo ir sužiurdavo į ją 
ir Maksimą smalsiu, godžiu žvilgsniu, tarytum spoksodami pro 
rakto skylutę. 

— Ak, Monso parkas dabar kuo ramiausiai miega, — tarė ji. 

Tai buvo vieninteliai jos žodžiai. Beveik dvidešimt minučių 
jie tylėdami išstovėjo prie lango, svaigdami nuo triukšmo ir 
šviesų. Paskui, kai stalas buvo padengtas, jie atsisėdo, ir Maksi- 
mas matydamas, jog Renė varžosi kelnerio, tarė jam: 

— (Galite eiti... Kai reikės paduoti desertą, aš paskambinsiu. 

Renė skruostai degė, akys žibėjo, lyg ji būtų ilgokai bėgusi. 
Atrodė, kad ji įnešė į kambarį šiek tiek bulvaro triukšmo ir 
pagyvėjimo. Lango uždaryti palydovui neleido. 

— Ak, tai orkestras,— tarė ji, kai Maksimas nusiskundė 
triukšmu.— Ar tau neatrodo, jog tai smagi muzika ir puikus 
akompanimentas mūsų austrėms ir kurapkai? 

Renė tarytum pajaunėjo nuo šio nuotykio — jokiu būdu ne- 
būtum jai davęs trisdešimt metų. Judesiai pasidarė žvitrūs, 
truputį karštligiški: vakarienė atskirame kabinete akis į akį 
su jaunuoliu, vidury gatvės triukšmo, ją dirgino, teikė panašumo 
į lengvo elgesio moterį. Ji ryžtingai kibo į austres. Maksimas 
nenorėjo valgyti ir šypsodamas žiūrėjo, kaip ji doroja molius- 
kus. . L 2 
— Velniai griebtų! — sumurmėjo jis.— Pirmąsyk matau, kad 
šitaip būtum šveitusi vakarienę. 

Renė susizgribo, jai pasidarė nesmagu, kad ji taip godžiai 
valgo. | 

— Tau keista, kad man norisi valgyti? Ko čia stebėtis?.. Per 
tą idiotišką balių man širdis nusmogo... Ak, vargšeli tu mano, 
kaip gaila, kad maišaisi tokioje draugijoje! 

— Juk tu puikiai žinai, — tarė jis, — aš tau pažadėjau mesti 
Silviją ir Lorę d'Orinji, kai tik tavo draugės sutiks su manim 
pavakarieniauti. 

Renė išraiškingai mostelėjo ranka. 

— Po šimts, nė kiek tuo neabejoju! Pripažink, mes nepa- 
lyginamai įdomesnės už tas damas... Jeigu meilužis taip nuobo- 
džiautų su mumis, kaip jūs tikriausiai nuobodžiaujat su savo 
Silvijomis ir Lorėmis d'Orinji, mes nė savaitės neištvertume!.. 
Tu niekad manęs neklausai. Pabandyk vieną kurią dieną. 

Nenorėdamas kviesti kelnerio, Maksimas atsistojo, nukrau- 
stė austrių geldeles ir paėmė nuo konsolės dubenį su kurapka. 
Stalas buvo padengtas kaip ištaiginguose restoranuose. Damasto 
staltiesė dvelkė paleistuvystės žavesiu, ir Renė, virpėdama iš 
pasitenkinimo, savo dailiais pirštukais ėmė čia šakutę, čia peilį, 
čia lėkštutę,. čia stiklinę. Gėrė neatmieštą baltąjį vyną, nors 

paprastai gerdavo raudonuoju vynu vos parausvintą vandenį. 
Per ranką persisvėręs servetėlę, Maksimas patarnavo jai su 
komišku paslaugumu. | 

— Ką tau pasakė ponas de Safrė, kad tu šitaip įtūžai? — 
staiga paklausė jis.— Gal pavadino tave negražia? 

— O, tai tikras pašlemėkas! — atsakė ji.— Niekad nebūčiau 
pagalvojusi, jog toks išauklėtas, toks mandagus žmogus, koks 
jis būna pas mane, gali šitaip kalbėti. Bet aš jam atleidžiu. La- 
biausiai Man pikta dėl moterų. Tikros turgaus bobos! Viena vis 
skundėsi, kad jai spuogas iššokęs ant šlaunies: dar kiek, ir, man 
regis, ji būtų užsivertusi sijoną ir parodžiusi visiems savo bėdą. 

Maksimas skardžiai nusikvatojo. 

— Ne, dievaži, aš jūsų nesuprantu, — pagyvėdama toliau 
kalbėjo ji, — jos tokios nešvarios ir kvailos... Tik pamanyk sau! 
Matydama tave einant pas Silviją, prisigalvodavau neregėtų 
pagundų: antikines puotas, kokios piešiamos paveiksluose, ro- 
žėmis vainikuotas moteris, auksines taures, nepaprastus malo- 
numus... Ir še tau! Tu parodei man apskretusį tualeto kambarį 
ir moteris, kurios keikiasi kaip paskutiniai nepraustburniai. 
Kuriam galui tada pulti į nuodėmę? 

Jis buvo beprieštaraująs, bet Renė jį nutildė ir, elegantiškai 
krimsnodama kurapkos kauliuką, kurį laikė pirštų galeliais, 
tyliau pridūrė: 

— Brangusis, nuodėmė — tai turėtų būti kažkas nuostabaus... 
Pavyzdžiui, -aš — doringa moteris, o kai man nuobodu ir kai 
aš nusidedu mintimis kurdama neįgyyendinamas svajones, die- 
važi, aš prisigalvoju kur kas subtilesnių dalykų negu visokios 
Blanšės Miuler. 

Ir labai rimtu tonu užbaigė tardama gilios prasmės ir nuo- 
širdaus cinizmo pilną pamokymą: 

— Viskas priklauso nuo išsiauklėjimo, supranti? 

Ir atsargiai padėjo kauliuką į lėkštę. | 

Karietų dundesys nesiliovė, nepertraukiamas nė vieno šai- 
žesnio garso. Renė buvo priversta kone rėkti, kad Maksimas ją 
girdėtų, ir skruostai jos dar labiau įraudo. Ant konsolės dar 
stovėjo triufeliai, saldumynai, šparagai — retenybė tokiu metų 
laiku. Maksimas atnešė viską, kad nereiktų daugiau vaikščio- 
ti, o kadangi stalas buvo gana siauras, jis pastatė ant grindų tarp 
savęs ir Renė sidabrinį kibirėlį su ledais, kuriame buvo butelis 
šampano. Pagaliau ir jis užsikrėtė Renė apetitu. Jie prisiragavo 
visų patiekalų, išgėrė šampaną ir, tolydžio pratrūkdami juokais, 
įsileido į nešvankius samprotavimus: alkūnėmis užsigulė ant 
stalo ir ėmė kalbėtis kaip du isgėrę draugai, išliedami vienas 
kitam širdį. Ūžesys bulvare ščiuvo, bet Renė, priešingai, atrodė, 

kad jis didėja — karietų ratai tarytum sukosi jos galvoje. 

Kai Maksimas pasiūlė paskambinti, kad atneštų desertą, Re- 
nė atsistojo, nusipurtė trupinius nuo savo ilgo atlasinio palaidi- 
nio ir tarė: 

— Gerai... Žinai, gali užsirūkyti cigarą. 

Jai truputį svaigo galva. Ji priėjo.prie lango, susidomėjusi 
nesuprantamu triukšmu. Buvo uždaromos krautuvės. 

— Še tau,— tarė ji, atsigręždama į Maksimą,— orkestras 
skirstosi. 

Renė vėl išsisvėrė pro langą. Vidury gatvės kaip ir anksčiau 
kryžiavosi įvairiaspalviai fiakrų ir omnibusų žiburiai, tik dabar 
jų buvo mažiau ir judėjo jie greičiau, o iš šalių, prieš krautuves, 
ant šaligatvių atsivėrė tamsos ertmės. Švietė tik kavinės, ryš- 
kiais dryžiais margindamos asfaltą. Nuo Druo gatvės iki Eldero 
gatvės driekėsi ilga virtinė baltų ir juodų kvadratų, kuriuose 
keistai šmėkščiodavo paskutiniai praeiviai. Ypač neįprastą įspū- 
dį darė lengvo elgesio moterys ilgais šleifais: jos nardė iš skais- 
čios šviesos į tamsą tarytum vaiduokliai ar blankūs marione- 
čių šešėliai, tolydžio išdygstantys prieš kokio pasakų spektaklio 
elektros spindulį. Renė valandėlę grožėjosi šiuo žaismu. Šviesos 
tvanas nuslūgo; vienas po kito geso dujų žibintai; dar aiškiau 
dūlavo tamsoje margi kioskai. Kartais plūstelėdavo žmonių 
srautas — kokio teatro publika. Tačiau pamažu gatvė tuštėjo; 
po langu retkarčiais stabtelėdavo du ar trys vyrai, prie jų priei- 
davo moteris. Jie stovėdavo, šnekučiuodavo. Rimstančiame ūže- 
syje klausą pasiekdavo vienas kitas žodis; dažniausiai moteris 
nueidavo įsikibusi į parankę vyrui. Kitos prostitutės vaikščiojo 
po kavines, slankiojo apie stalus, rankiojo paliktus gabaliukus 
cukraus, juokavo su kelneriais, siūlydamosi įdėmiai spoksojo 
klausiamu žvilgsniu į užsibuvusius lankytojus. Lydėdama aki- 
mis pustuštį Batinjolio omnibusą, gatvės kampe Renė pastebėjo 
moterį mėlyna suknia: stovėjo žvalgydamasi į šalis ir vis dar 
laukė. 

Maksimas priėjo prie lango, kur stovėjo susimąsčiusi Renė, 
ir nusišypsojo žvilgtelėjęs į vieną pravirų „Anglų kavinės“ 
langų: jam kilo juokas pagalvojus, jog tėvas irgi ten vakarie- 
niauja. Tačiau šį vakarą jis nežinia kodėl varžėsi ir nedrįso 
laidyti įprastų sąmojų. Renė nenorom pasitraukė nuo palangės. 
Iš miglotų bulvaro gelmių dvelkė svaiguliu, gosliu ilgesiu. 
Rimstantis karietų bildesys, blėstančios žibintų šviesos švelniai 
ragino mylėtis ir eiti miego. Tamsiose pakampėse kuždėjosi 
būreliai žmonių, ir gatvė atrodė nelyginant kokio didelio vieš- 
bučio koridorius tuo vėlyvu metu, kai keliauninkai skirstosi į 
atsitiktines lovas. Vis labiau ščiuvo garsai ir geso šviesos, mies- 

tas migo, viršum stogų skriejo aistros dvelksmai. 

Renė atšigręžė ir prisimerkė, apžilpusi nuo ryškios nedidelio 
sietyno šviesos. Buvo pablyškusi, lūpų kampučiai virpčiojo. 
Šarlis nešė desertą: vaikščiojo pro duris, iš lėto, flegmatiškai 
jas varstydamas, kaip ir pridera gerų manierų žmogui. 

— Aš nebenoriu valgyti! — sušuko Renė.— Nukraustykite 
visas šias lėkštes ir atneškite kavos. 

Pripratęs prie klienčių užgaidų, kelneris išnešė desertą ir 
pripylė kavos. Kabinetas atrodė pilnutėlis jo įspūdingo orumo. 

— Būk geras, parodyk jam duris,— netekdama kantrybės, 
paprašė Renė. 

Maksimas atleido kelnerį, bet šis tuojau pat grįžo ir kuklia 
veido išraiška aklinai užtraukė užuolaidas ant langų. Kai jis 
pagaliau išėjo, jaunuolis, irgi pristigęs kantrybės, atsistojo ir 
žengė prie durų. 

“ — Palauk, — tarė, — aš žinau, kaip galima jo nusikratyti. 

Ir užstūmė sklendeę. 

— Puiku, — tarė Renė, — dabar mudu kaip namie. 

Vėl prasidėjo išpažintys, artimų bičiulių pasiplepėjimas. Mak- 
simas prisidegė cigarą. Renė siurbčiojo kavą ir netgi leido sau 
išgerti taurelę šartrezo. Kambary darėsi tvanku, tvyrojo vis 
daugiau melsvų dūmų. Renė užsikvempė alkūnėmis ant stalo, 
kumšteliais pasirėmė smakrą. Nuo to lūpos jos išsitempė, skruo- 
stai truputį pasikėlė, dar labiau sublizgo susiaurėjusios akys. 
Auksinės garbanėlės, apkritusios kaktą, dabar jau siekė antakius, 
ir veidukas tapo neįprastai patrauklus. Maksimas žiūrėjo į ją pro 
cigaro dūmus. Ji atrodė jam be galo savita. Tarpais jis pamiršda- 
vo, kad ji moteris; gili raukšlė kaktoje, ,kaprizingai papūstos 
lūpos, neryžtinga išraiška, būdinga trumparegiams, darė ją pa- 
našią į jaunuolį, juo labiau kad juodas atlasinis dominas beveik 
siekė pasmakrę, palikdamas tik siaurą balto putlaus kaklo 
ruoželį. Įsmeigusi akis į tolį, ji leido grožėtis savimi, nepa- 
kreipdama galvos, šypsojosi iš lėto tardama žodžius. 

Staiga Renė atsipeikėjo ir priėjo prie veidrodžio, į kurį jau 
kiek laiko žiūrėjo drumstomis akimis. Pasistiebė ant pirštų ga- 
liukų, rankomis įsirėmė į židinį norėdama perskaityti tuos užra- 
šus, tas blevyzgas, taip išgąsdinusias ją prieš vakarienę. Ėmė 
gana sunkiai skaityti skiemenimis, tarpais susijuokdama ir vėl 
skaitydama toliau kaip moksleivis, po suolu sklaidantis Pirono 
puslapius. 
 — „Ernestas ir Klara“, — kalbėjo ji, — o apačioje širdis, pa- 
naši į piltuvėlį... O, štai čia dar gražiau: „Man patinka vyrai, 
nes man patinka triufeliai“. Pasirašė Lorė. Sakyk, Maksimai, 
gal čia d Orinji prikeverzojo?.. O štai, regis, vienos tų damų her- 

bas: višta rūko didelę pypke... Perdėm vardai, tikras šventųjų 
kalendorius: Viktoras, Ameli, Aleksandras, Eduaras, Margeri- 
tė, Pakita, Luizė, Renė... Še tau, viena jų tokiu pat vardu kaip ir 
aš... 

Maksimas matė veidrodyje jos degantį veidą. Ji dar labiau 
pasistiebė, dominas įsitempė iš užpakalio, tampriai apgulė dailų 
liemenį, plačius klubus. Maksimas nenuleido akių nuo atlaso, 
prisiplakusio prie kūno it naktiniai marškiniai. Jis irgi atsistojo, 
numetė cigarą. Jautėsi nei šiaip, nei taip, buvo sudirgęs. Trūko 
kažko įprasta, kasdieniška. 

— O, štai ir tavo vardas, Maksimai! — sušuko Renė.— Klau- 
syk... „Aš myliu...“ 

Bet jis atsisėdo ant sofos kampo, beveik prie pat jos kojų. 
Staigiu judesiu nutvėrė ją už rankų, patraukė nuo veidrodžio 
ir lyg nesavu balsu tarė: Ė 

— Būk gera, neskaityk. 

Nervingai juokdamasi, ji bandė ištrūkti. 

— O kodėl? Argi tu nepatiki man savo paslapčių? 

Bet jis užsispyręs prašė prislopintu balsu: 

— Ne, ne, tik ne šį vakarą. 

Maksimas vis dar laikė ją, o ji trūkčiojo rankas stengdama- 
si išsivaduoti. Juodu žiūrėjo vienas į kitą neįprastu žvilgsniu, 
šypsojo prisiversdami ir truputį gėdydamiesi. Galop ji suklupo 
ant sofos krašto. Grumtynės tęsėsi, nors Renė jau pasidavė ir 
nebesiveržė prie veidrodžio. O kai jaunuolis apglėbė ją abiem 
rankomis, ji sukuždėjo dusdama ir nesmagiai šypsodama: 

— Klausyk, paleisk... Man skauda. 

Tik šie žodžiai ir išsprūdo jai iš lūpų. Gūdžioje kabineto 
tyloje, be galo garsiai šnypščiant degančioms dujoms, ji pajuto, 
kaip sudrebėjo grindys, ir išgirdo dundant Batinjolio omnibusą, 
tikriausiai lenkiantį bulvaro kampą. Ir viskas buvo baigta. Kai 
juodu vėl susėdo ant sofos krašto, abu vienodai sumišę, Maksi- 
mas užsikirsdamąs sumurmėjo: 

— Et! Anksčiau ar vėliau tatai turėjo atsitikti. 

Ji neatsiliepė. Sugniužusi žiūrėjo į kilimo raštus. 

— Bene tau galėjo tatai ateiti į galvą?..— toliau kalbėjo 
Maksimas vis labiau užsikirsdamas.— Man, pavyzdžiui, niekad 
neateidavo... Man reikėjo pasisaugoti atskiro kabineto... 

Bet Renė atsipeikėjo, staiga susenusi ir surimtėjusi, ir, lyg 
šio neregėto nuopuolio valandą jai būtų pabudusi visa buržua- 
zinė Bero Diu Šatelių giminės dora, giliu balsu sukuždėjo: 

— Mudu padarėm niekšybę. 

Ji duso. Žengė prie lango, atplėšė užuolaidas, užsikvempė 
ant palangės. Orkestras tylėjo; jie nusidėjo dusliai skambant 

meilės godas godojančio užmigusio bulvaro muzikai — paskuti- 
nei virpulingai bosų natai ir tolimai smuikų giesmei. Apačioje, 
pilkoje tuštumoje, driekėsi bedugnė — ilgas šaligatvių ir grin- 
dinio ruožas. Ratų dundesys nuščiuvo tarytum nusinešdamas 
žiburius ir minią. „Rišo“ kavinė buvo uždaryta, nė vienas švie- 
sos ruoželis nesismelkė pro langines. Kitoje gatvės pusėje blės- 
čiojantys atspindžiai dar švietė „Anglų kavinės“ fasadą ir pravirą 
langą, pro kurį sklido prislopintas juokas. Ir išilgai šio tamsos 
dryžio, nuo Druo gatvės kampo iki pat galo, kiek siekė žvilgsnis, 
tik simetriškai išdėstyti kioskai dunksojo naktyje raudonomis 
ir žaliomis dėmėmis, jos neapšviesdami, nelyginant naktinės 
lempelės kokiame milžiniškame miegamajame. Renė kilstelėjo 
galvą. Giedrame danguje juodavo ilgos medžių šakos, o nelygi 
namų linija nyko tolumoje it uolėtas melsvos jūros krantas. Ta- 
čiau šis dangaus sklypas užliejo dar didesniu liūdesiu, ir Renė, 
ieškodama paguodos, nukreipė žvilgsnį į bulvaro tamsą. Visa 
tai, kas ten, apačioje, ištuštėjusioje gatvėje, liko nuo vakaro 
triukšmo ir palaidumo, buvo jai lyg išteisinimas. Jai atrodė, 
jog visų tų vyrų ir moterų žingsnių šiluma kyla prie jos nuo vės- 
tančio šaligatvio. Nešvankybės, akimirkos geismai, pakuždėti 
pasiūlymai, iš anksto apmokėtos vienos nakties vedybos,— 
viskas išsivadėjo, virto sunkiomis išgaromis, kurias vaikė ryt- 
mečio vėjelis. Išsisvėrusi į tamsą, Renė alsavo šia šiurpulinga 
tyla, šiais miegamojo kvapsniais, lyg padrąsinančiais ją, tikinan- 
čiais, jog bendrininkas miestas sutinka drauge kęsti jos gėdą. 
O kai akys apsiprato tamsoje, ji pastebėjo moterį su mėlyna 
suknia — stovėjo vieniša toje pačioje vietoje ir kažko laukė 
siūlydamasi ištuštėjusiam naktovidžiui. 

Renė atsigręžė ir pamatė Šarlį, šniukštinėjantį, mėtantį žvilg- 
snius aplink. Pagaliau jis pastebėjo sumaigytą žydrą kaspiną, 
pamestą ant sofos krašto, ir su įprasta mandagia išraiška paskubo- 
mis padavė jį Renė. Tuomet ji pajuto visą savo gėdą. Atsistojusi 
prieš veidrodį, neklusniomis rankomis ji mėgino pasirišti kaspi- 
ną. Tačiau šinjonas buvo išsileidęs, garbanėlės ištįsusios, prili- 
pusios prie smilkinių, ir ji niekaip negalėjo surišti mazgo. Šarlis 
šokosi jai padėti, pasiūlė atnešti patį paprasčiausią daiktą, saky- 
tumei, dantų krapštuką arba stiklinę vandens burnai išsiskalauti: 

— Gal ponia pageidautų šukų?.. 

— O, ne, nereikia, — nutraukė Maksimas, sviesdamas į kelne- 
rį nekantraujantį žvilgsnį.— Verčiau suraskite mums fiakrą. 

Pagaliau Renė nusprendė paprasčiausiai užsismaukti ant gal- 
vos domino kapišoną. Eidama nuo veidrodžio, ji truputį pasistiebė 
ir pamatė užrašą, kurį Maksimas sutrukdė jai perskaityti. Kreivai 
driekėsi didelėmis šlykščiomis raidėmis pakeverzotas prisipaži- 

nimas su Silvijos parašu: „Aš myliu Maksimą“. Renė prikando 
lūpą ir dar žemiau užsismaukė kapišoną. 

Karietoje abu pasijuto kaip nesavi. Jie susėdo vienas prieš 
kitą, kaip sėdėjo važiuodami iš Monso parko, bet nesakė nė žo- 
džio. Karietoje tvyrojo tiršta tamsa, net Maksimo cigaras nežibė- 
jo raudonu tašku, nežerplėjo rausva žarija. Jaunuolis vėl atsidūrė 
po sijonais, "lendančiais jam į akis“, jį kamavo tamsa, tyla, 
priešais sėdinti moteris, jo įsitikinimu, išplėstomis akimis žiū- 
rinti į naktį. Kad nepasirodytų visiškas mulkis, jis užčiuopė 
Renė ranką ir, suspaudęs ją saujoje, lengviau atsikvėpė: padėtis 
pasidarė jam pakenčiama. Renė svajojo neatitraukdama suglebu- 
sios rankos. 

Fiakras važiavo per Magdalietės aikštę. Renė nesijautė kalta. 
Kraujomaišos ji nenorėjo. Ir kuo įdėmiau žvelgė sau į širdį, tuo 
labiau laikė save nekalta — ir tuo metu, kai leidosi ieškoti nuo- 
tykių, ir kai slapčiomis išspruko iš Monso parko, ir vėliau pas 
Blanšę Miuler, ir bulvare, ir netgi atskirame restorano kabinete. 
Kodėl ji suklupusi ant sofos krašto? Ji nesuprato. Savaime aišku, 
nė tokios minties neturėjo. Būtų rūsčiai atrėmusi bet kokį mėgi- 
nimą. Atsidavė juokais, pramogos dėlei, ir tiek. Ir dundant 
fiakro ratams, jai vėl girdėjosi kurtinamas bulvaro orkestras, 
vyrų ir moterų maišalienė, o išvargusios akys degte degė, lyg 
įkaitinta geležimi traiškomos. 

Sėdėdamas savo kampe, Maksimas irgi apmaudžiai svarstė 
padėtį. Jis pyko dėl to, kas nutiko, ir visa kuo kaltino juodo atlaso 
dominą. Kur tai matyta, kad moteris šitaip apsitaisytų! Kaklo, 
ir to nebuvo matyti. Jis laikė ją berniuku, žaidė su ja, ir jis niekuo 
dėtas, kad žaidimas taip liūdnai pasibaigė. Jeigu būtų matęs 
bent lopelį nuogo peties, nė piršto galiuku nebūtų prie jos prisi- 
lietęs, kaip kažin ką! Būtų prisiminęs, jog tai tėvo žmona. Paskui, 
nemėgdamas nemalonių apmąstymų, jis sau atleido. Šiaip ar taip, 
didelio čia daikto! Kvailystė, ir gana! Svarbiausia, daugiau 
jos nepakartoti. 

Fiakras sustojo, ir Maksimas iššoko pirmas, kad padėtų Renė 
išlipti; tačiau prie mažųjų parko vartelių nedrįso jos pabučiuoti. 
Kaip paprastai, jie paspaudė vienas kitam ranką. Atsidūrusi 
kitapus tvoros, Renė paklausė, kad nereikėtų skirtis tylomis, 
nejučia išduodama miglotą mintį, nuo pat restorano neinančią 
iš galvos: 

— Kokias ten šukas minėjo kelneris? 

— Šukas?..— pakartojo sumišęs Maksimas.— Nežinau... 

Renė staiga viską suprato. Šukos, be abejo, sudarė kabineto 
inventorių — kaip užuolaidos, durų sklendė ir sofa. Ir, nelaukda- 
ma atsakymo, kurio ir nebūtų sulaukusi, ji puolė į Monso parko 

tamsą spartindama žingsnius: jai vaidenosi, kad ją vejasi vežlenos 
šukų dantys, prisivėlę šviesių Lorės d'Orinji plaukų ir tamsių 
Silvijos plaukų. Ją mušė karštis. Selestė paguldė ponią lovon ir 
išsėdėjo šalia iki pat ryto. Maksimas pastovėjo Malzerbų bulvaro 
šaligatvy, pasvarstė, ar nevertėtų prisidėti prie linksmos draugi- 
jos „Anglų kavinėje“, paskui nusprendė save nubausti ir eiti 
gulti. 

Renė miegojo kietai, nesapnuodama ir pasibudo vėlai. Liepė 
pakurti židinį ir pareiškė, jog visą dieną praleisianti kambary. 
Tai buvo jos prieglobstis sunkiomis gyvenimo valandomis. Ma- 
tydamas, kad ji nenusileido pusryčiauti, apie vidurdienį Sakaras 
perdavė norįs su ja pasikalbėti. Ji truputį sunerimo, buvo beatsi- 
sakanti, bet paskui persigalvojo. Iš vakaro ji įdavė vyrui Vormso 
sąskaitą šimto trisdešimt šešių tūkstančių frankų sumai, žinia, 
gana didelei, ir tarė sau, kad jis norįs pats galantiškai įteikti jai 
čekį. 

Renė prisiminė vakar išsileidusias garbanėles. Mašinaliai 
žvilgtelėjo veidrodin į plaukus, Selestės supintus į storas kasas. 
Paskui susirangė prie židinio, įsisupusi į nėriniuotą peniuarą. 
Sakaro apartamentai irgi buvo antrajame aukšte ir siekėsi su žmo- 
nos kambariais, tad jis atėjo įsispyręs į šlepes, kaip vyrui pri- 
tinka. Pas Renė jis užsukdavo ne dažniau kaip kartą per mėnesį, 
o kartais ir rečiau — visada tik prireikus sutvarkyti kokį delikatų 
piniginį klausimą. Tą rytą akys jo buvo paraudusios, veidas 
perblyškęs kaip žmogaus, aemiegojusio visą naktį. Jis galantiš- 
kai pabučiavo žmonai į ranką. 

— Nesveikuojate, mieloji? — paklausė sėsdamasis kitame 
židinio krašte.— Lengvutė migrena, ar ne?.. Atleiskite, kad kvar- 
šinu jums galvą verteivos nesąmonėmis, bet klausimas gana 
rimtas... 

„Iš chalato kišenės jis išsitraukė Vormso sąskaitą — Renė 
pažino ją iš kreidinio popieriaus. 

— Šią sąskaitą aptikau vakar ant rašomojo stalo,— toliau 
kalbėjo jis, — bet labai apmaudu, šiuo metu jokiu būdu negaliu 
jos apmokėti. 

Jis pašnairavo, kokį įspūdį padarė Renė šie žodžiai. Ji atrodė 
nustebusi. Ir Sakaras šypsodamas kalbėjo toliau: 

— Juk žinot, mieloji, aš nepratęs kibti prie jūsų išlaidų, bet 
neslėpsiu — Mane truputį nustebino kai kurie šios sąskaitos 
punktai. Pavyzdžiui, štai čia, antrame puslapyje: „Balinė suknia: 
medžiaga — 70 frankų; fasonas — 600 frankų; skola — 5 000 tran- 
kų; daktaro Pjero odekolonas — 6 frankai“. Manding ši septy- 
niasdešimties frankų vertės suknia labai jau brangiai atsiėjo... 
Bet, kaip jūs žinote, aš suprantu visas žmogiškas silpnybes. Jūsų 

sąskaita siekia šimtą trisdešimt šešis tūkstančius frankų, ir jūs 
buvote netgi kukli, savaime suprantama, tam tikru požiūriu... 
Bet kartoju, šiuo metu man striuka su pinigais, ir aš negaliu 
apmokėti... 

Tvardydama apmaudą, Renė ištiesė ranką. 

— (Gerai,— sausai tarė, — grąžinkite sąskaitą, aš pagalvosiu. 

— Matau, jūs manimi netikite, — sumurmėjo Sakaras, it ko- 
sunkumais. Aš nesakau, kad mano padėtis grėsminga, bet šiuo 
metu reikalai gana painūs... Nors jums ir nuobodu, leiskite man 
viską paaiškinti; jūs patikėjote man savo kraitį, man pridera 
kalbėti su jumis visiškai atvirai. 

Sakaras padėjo sąskaitą ant židinio, paėmė žarsteklį ir įniko 
maišyti žarijas. Kalbėdamas apie reikalus, jis iš išskaičiavimo 
stverdavo rausti pelenus, o ilgainiui ši manija virto įpročiu. Kai 
jam būdavo nepatogu pasakyti kokį skaičių arba frazę, židiny 
jis padarydavo kokią griūtį, paskui imdavo kruopščiai dėlioti 
krūvon pliauskas, rankioti ir krauti ant viršaus mažiausias skied- 
reles. Kartais jis kone įlįsdavo į židinį stengdamasis iškrapštyti 
kertėn nuriedėjusią žariją. Balsas jo tuomet skambėdavo dusliau, 
pašnekovai sunerimdavo, su atidžia sužiurdavo į išmoningus ža- 
rijų statinius, nebesigilindavo į jo žodžius ir paprastai išeidavo 
nugalėti ir patenkinti. Netgi svečiuose būdamas, jis despotiškai 
nusitverdavo žarsteklio. Vasarą sukiodavo rankose plunksną, 
peilį popieriui pjaustyti, peiliuką. 

— Mieloji, — tarė jis, smogdamas žarstekliu ir gindamas ugnį 
gilyn į židinį, — dar sykį meldžiu jus atleisti, kad per daug 
smulkinuos... Aš jums tiksliai mokėjau procentus nuo to kapitalo, 
kurį man patikėjote. Galiu netgi pasakyti jūsų neįžeisdamas, jog 
visada žiūrėjau į tą rentą kaip į jūsų kišenpinigius, nešykštėjau 
pinigų jūsų sąskaitoms apmokėti, niekada nereikalavau pusinės 
dalies bendroms ūkio išlaidoms padengti. 

Sakaras nutilo. Renė jautėsi nei šiaip, nei taip; žiūrėjo, kaip 
jis rausia pelenuose duobę nuodėguliui užpilti. Sakaras priėjo 
sunkų klausimą. 

— Jūs, aišku, suprantate, jog man reikėjo paleisti jūsų pini- 
gus apyvarton, kad gaučiau kuo didesnį pelną. Būkite rami, 
kapitalas patikimose rankose... Na, o jei kalbėsime apie pajamas 
iš Salonės dvaro, dalis jų išėjo štai šiam namui pirkti, o likutį 
įdėjau į pelningą reikalą — „Maroko uostų generalinę bendro- 
vę ... Juk mudu nepradėsime skaičiuotis, ar ne? Aš tik noriu 
jums įrodyti, kaip neteisingai kartais sprendžiama apie vargšus 
vyrus. 

Sakaras, matyt, turėjo rimtą pagrindą meluoti mažiau nei 

paprastai. Tiesą pasakius, Renė kraičio jau seniai nebebuvo: 
Sakaro kasoje jis tapo fiktyvia vertybe. Ir nors jis mokėjo du ar 
tris šimtus nuošimčių ir netgi daugiau, prireikus nebūtų galėjęs 
pateikti nė vieno vertybinio popieriaus nei juo labiau išmokėti 
bent dalelę pradinio kapitalo. Kaip jis prisipažino — beje, tik 
iš dalies, — penki šimtai tūkstančių frankų, gautų iš Solonės dva- 
ro, išėjo apmokėti pirmajam įnašui už rūmą ir apystatą, drauge 
kainavusius apie du milijonus. Dar milijoną jis buvo skolingas 
rangovui ir dekoratoriui. 

— Aš nieko nereikalauju,— pagaliau tarė Renė, — aš žinau, 
kad esu kiaurai jums prasiskolinusi. 

— O, mieloji! — sušuko jis, imdamas žmonai už rankos, bet 
nepaleisdamas žarsteklio.— Kaip negražiai jūs: galvojat!.. Trum- 
pai drūtai: man nepasisekė biržoje, Tutenas Larošas pridarė 
kvailysčių, Minjonas ir Šarjė — tikri galvijai, per juos turėjau 
nemaža nuostolių. Šit kodėl neišgaliu apmokėti jūsų sąskaitos. 
Jūs atleisite man, tiesa? 

Sakaras atrodė tikrai susijaudinęs. Smeigė žarsteklį tarp 
pliauskų, pažėrė spiečių kihirkščių. Renė prisiminė paskutiniu 
metu pastebėjusi jo nerimasčiavimą. -Bet toli gražu nenumanė 
rūsčios tiesos. Sakaras įprato diena dienon gelbėtis iš keblios 
padėties. Gyveno rūme, vertame dviejų milijonų, švaistėsi pini- 
gais kaip karalius, o kartais rytą kasoje nesukrapštydavo nė 
tūkstančio frankų. Išlaidos nė kiek nemažėjo. Jis gyveno skolon, 
ir kreditorių pulkai kasdien surydavo negirdėtą pelną, kurį duo- 
davo kai kurios operacijos. Tuo metu, tą pačią akimirką, po jo 
kojomis kiaurai smego bendrovės, tolydžio vėrėsi vis naujos 
prarajos, o jis šokinėjo per jas, neišgalėdamas jų užpildyti. Jis 
vaikščiojo tarytum užminuotu lauku, iš vienos krizės patekdamas 
į kitą, apmokėdamas penkiasdešimties tūkstančių frankų sąskai- 
tas ir neišgalėdamas išmokėti atlyginimo vežėjui; laikėsi vis 
oriau, vis įnirtingiau tuštino savo tuščią kasą, iš kurios 
Paryžiun pliaupė legendinė aukso upė, nežinia kur imanti pradžią. 

Spekuliacijoms atėjo blogi laikai. Sakaras buvo tikras Rotu- 
šės kūdikis. Jis sugebėjo nepaprastai greit pasikeisti, karštligiš- 
kai mėgavosi malonumais ir beprotiškai švaistėsi pinigais — 
aklai sekė Paryžiaus pavyzdžiu. Dabar, kaip ir miestas, jis susi- 
dūrė su neregėtu deficitu, kurį reikėjo žūtbūtinai padengti paty- 
lomis, nes Sakaras nė klausyti nenorėjo apie blaivą protą, taupu- 
mą, ramų miesčionišką gyvaliojimą. Jis verčiau laikėsi įsikibęs 
beprasmiškos ištaigos ir realaus skurdo tų naujai tiesiamų gatvių, 
kurios kasdien duodavo jam nežmonišką pelną, ligi vakaro 
ištirpstantį be pėdsako. Po visų spekuliacijų jam išliko tik 
paauksuotas nesamo kapitalo fasadas. Šią beprotybės valandą 

Paryžius, ir tas nestatė korton savo ateities su tokiu užsidegimu, 
nepuolė stačia galva į visokiausias finansines kvailystes ir sukty- 
bes. Artėjo grėsminga likvidacija. 

Pačios gražiausios operacijos ėjo perniek Sakaro rankose. 
Jis patyrė didelių nuostolių biržoje, kaip sakėsi Renė. Ponas 
Tutenas Larošas vos nesužlugdė „Vyndarių patykio“ keldamas 
kursą, nes lošimas atsigręžė prieš jį patį; laimė, kad slapčia 
įsikišo vyriausybė ir vėl paleido į darbą garsųjį vynuogininkų 
kredito mechanizmą. Sakarą sukrėtė iš pagrindų tie du smūgiai, 
be to, jam ištrinko galvą brolis ministras už tai, kad sukėlė 
grėsmę miesto mokamųjų bonų kursui, susvyravusiam kartu su 
„Vyndarių patykio“ akcijų kursu. Dar prasčiau jam sekėsi spe- 
kuliacijos žemės sklypais ir namais. Minjonas ir Šarjė galutinai 
nutraukė su juo santykius. Ir jeigu jis kaltino juos, tai tik todėl, 
jog pats tūžo ant savęs už klaidas: savo sklypuose jisai statė 
namus, 0 jie savuosius apdairiai pardavinėjo. Rangovai susikrovė 
turtus, o jam liko ant sprando namai, kurių didumą teko nuosto- 
lingai parduoti. Taip jis pardavė rūmą Marinjano gatvėje už tris 
šimtus tūkstančių frankų, o buvo skolingas už jį — tris šimtus 
aštuoniasdešimt tūkstančių. Tiesa, jis sugalvojo savišką triuką: 
ėmė dešimt tūkstančių frankų už butą, kainuojantį daugių 
daugiausia aštuonis tūkstančius; išgąsdintas nuomininkas su- 
tikdavo pasirašyti sutartį tik su ta sąlyga, jei pirmuosius dvejus 
metus savininkas neimsiąs nuomos mokesčio; šitaip buto kaina 
sumažėdavo iki realaus dydžio, bet užtat sutartyje būdavo pažy- 
mėta dešimties tūkstančių frankų suma, ir,kai Sakaras surasdavo 
pirkėją ir kapitalizuodavo nuosavybės pajamas, jam išeidavo 
tikrai pasakiški skaičiai. Šia machinacija jis negalėjo naudotis 
dideliu mastu: namų niekas nenorėjo nuomotis, per anksti jie 
buvo pastatyti, ypač blogą įspūdį darė statybinis šlamštas ir 
purvynė, žiemą supanti juos iš visų pusių. Bet skaudžiausią 
smūgį Sakarui smogė garbieji Minjonas ir Šarjė, kurie negailes- 
tingai jį apiplėšė Malzerbų bulvare pirkdami statomą rūmą. 
Rangovams galop pašoko noras gyventi „savo bulvare“. Labai 
pelningai pardavę savąją sklypų dalį, jie užuodė, jog buvusiam 
kompanionui gresia bankrotas, ir pasiūlė jam nusikratyti užtverto 
sklypo, kurio vidury stovėjo būsimo rūmo pirmasis aukštas su 
beveik užbaigtu geležiniu karkasu. Tačiau tvirtus tašyto akmens 
pamatus jie pavadino „nereikalingu šlamštu“ sakydami, kad ver- 
čiau pageidautų įsigyti tuščią sklypą ir statyti namą savo nuožiū- 
ra. Sakaras buvo priverstas parduoti, neįskaičiuodamas jau išleis- 
tų šimto keliasdešimties tūkstančių frankų; bet labiausiai įsiuto, 
kai rangovai atsisakė perpirkti sklypą po du šimtus penkiasde- 
šimt frankų už kvadratinį metrą — už kainą, nustatytą dalijantis 

žemę. Jie nusiderėjo po dvidešimt penkis frankus už metrą kaip 
sendaikčių pardavėjai, siūlantys keturis frankus už-daiktą, tik 
vakar jų pačių parduotą už penkis. Po dviejų dienų Sakaras 
skaudama širdimi pamatė ištisą armiją mūrininkų užtvindant 
aptvertą sklypą ir toliau statant namą ant „nereikalingo šlamšto“. 

Juo sėkmingiau jis vaidino prieš žmoną bėdon įkliuvusį žmo- 
gų, kad reikalai iš tikrųjų ėjo vis prastyn. Jis buvo ne iš tų, kurie, 
tiesos vedami, atlieka išpažintį. 

— Pone, jeigu jums taip striuka su pinigais, kuriam galui 
reikėjo pirkti man sultoną ir vėrinį, atsiėjusius jums, jei neklystu, 
šešiasdešimt penkis tūkstančius frankų?..— kiek abejodama, tarė 
Renė.— Aš gražiausiai išsiversiu be tų papuošalų; prašyčiau jus 
leisti man juos parduoti ir apmokėti sąskaitą! Vormsui. 

— Jokiu būdu! — sušuko jis sunerimęs.— Jeigu rytoj minis- 
terijos baliuje jūs pasirodysite be briliantų, tuojau pasklis gandai 
apie mano pašlijusią padėtį... 

Tą rytą jis buvo gerai nusiteikęs. Galiausiai net nusišypsojo 
ir, merkdamas akį, pusbalsiu pridūrė: 

— Mieloji, mes, verteivos, tai nelyginant gražios moterys, — 
irgi turime savų gudrybių... Būkite gera, jeigu mane mylite, 
pasilikite sau sultoną ir vėrinį. 

Jis negalėjo papasakoti jai vienos istorijos, labai šmaikščios, 
bet ne per švankiausios. Kartą, po vakarienės, Sakaras ir Lorė 
d'Orinji sudarė sąjungą. Lorė buvo įklimpusi į skolas ir tik svajo- 
jo surasti kokį jaunuolį, kuris panorėtų ją pagrobti ir išsivežti 
į Londoną. Sakaras, savo ruožtu, jautė, jog Žemė dega jam po 
kojomis; vaizduotė jam buvo visiškai išsisėmusi bemiklinant 
smegenis, kaip parodyti visuomenei, kad jis ilsisi aukso ir bank- 
notų patale. Nukaušę prie deserto, kurtizanė ir verteiva susitarė. 
Sakaras sugalvojo deimantų varžytynes, į kurias subėgo visas 
Paryžius, ir tuomet nuskambėjo per visą miestą žmonai nupirkda- 
mas brangenybes. Paskui pinigais, per varžytynes gautais už 
brangenybes, maždaug keturiais šimtais tūkstančių frankų, jis 
užčiaupė burnas kreditoriams, kuriems Lorė buvo skolinga kone 
dvigubai daugiau. Visai galimas daiktas, jog šios operacijos 
dėka jis susigrąžino tuos šešiasdešimt penkis tūkstančius frankų, 
„kuriuos sumokėjo už žmonos papuošalus. Tvarkydamas Lorės 
d'Orinji reikalus, Sakaras pagarsėjo kaip jos meilužis: pasklido 
kalbos, kad jis apmokėjęs visas jos skolas ir apskritai iš proto 
dėl jos kraustąsis. Visi vėl puolė spausti jam ranką, jis atgavo 
neribotą kreditą. O biržoje imta iš jo aistros juokauti su užuomi- 
nomis ir šypsenėlėmis, glostančiomis jam savimeilę. Tuo tarpu 
Lorė d'Orinji patraukė į save dėmesį visu tuo triukšmu ir, nors 
su Sakaru nepraleido nė vienos nakties, dėjosi, kad apgaudinėja. 

jį bene su dešimčia mulkių, laikančių garbe paveržti ją iš tokio 
pinigų maišo. Per vieną mėnesį Lorė dusyk pakeitė apystatą ir 
gavo dovanų daugiau brangenybių nei pardavė. Sakaras įsipra- 
tino užsukti pas ją iš biržos išrūkyti cigarą: dažnai jis pastebėda- 
vo pro duris šmurkštelėjant pabaidyto gerbėjo frako skverną. 
Likę vieni du, Lorė ir Sakaras negalėdavo nesijuokdami pažiū- 
rėti kits į kitą. Jis bučiuodavo jai į kaktą nelyginant dukrai 
palaidūnei, žavinčiai tėvą savo šelmiškumu. Neduodavo jai nė 
skatiko, o kartą ji netgi pati paskolino jam pinigų kortų sko- 
loms apmokėti. 

Renė neatlyžo, pasiūlė bent jau įkeisti brangenybes, bet vyras 
įteigė jai, jog tai neįmanoma: visas Paryžius rytoj subėgsiąs 
pažiūrėti, kaip ji atrodanti su tais briliantais. Tuomet Renė, labai 
sunerimusi dėl Vormso sąskaitos, rado kitą išeitį. 

— O kaip manieji Šaronės reikalai? — staiga sušuko.— Ten, 
regis, viskas eina kuo gražiausiai, ar ne? Juk jūs pats anądien 
man sakėte, jog reikią tikėtis didelio pelno... Galbūt Larsono 
-man duotų šimtą trisdešimt šešis tūkstančius frankų? 

Jau kelios minutės, kai Sakaras ramiai sėdėjo laikydamas 
žarsteklį tarp kojų. Staigiai jį nutvėrė ir beveik visas sulindo 
į židinį, o iš ten Renė išgirdo jo duslų bumbėjimą: 

— Taip, taip, galbūt Larsono ir galėtų... 

Pagaliau ji pati priėjo tą temą, prie kurios pamažu vedė ją 
Sakaras nuo pat pokalbio pradžios. Jau dveji metai, kai jis rengė 
genialų planą žemės sklypams Šaronės pusėje parduoti. Renė 
nieku gyvu nesutiko atsisakyti tetos Elizabetės dovanos, prisiekė 
jai, kad išsaugosianti juos neliestus ir užrašysianti vaikui, jeigu 
jis gimsiąs. Susidūręs su tokiu atkakliu pasipriešinimu, speku- 
liantas Sakaras paleido vaizduotę ir galų gale sukūrė ištisą poemą. 
Tai buvo neregėta niekšybė, nežmoniška apgaulė, kurios auko- 
mis turėjo tapti miestas, valstybė, Renė ir netgi Larsono. Sakaras 
jau nebesibaudė parduoti sklypų, tik kas dieną aimanavo, jog 
didžiausia kvailystė šitaip laikyti žemę, tenkintis dviem nuošim- 
čiais pajamų. Amžinai stokojanti pinigų, Renė pagaliau susitaikė 
su mintimi,- jog reikia ryžtis kokiai nors spekuliacijai. Savo 
operaciją Sakaras paruošė tvirtai įsitikinęs, jog netrukus būsią 
nusavinami sklypai naujam Princo Eugenijaus bulvarui, kurio 
planas dar nebuvo tiksliai aptartas. Tuomet jis pasikvietė savo 
buvusį bendrininką Larsono kaip kompanioną, ir šis sudarė su 
Renė sutartį tokiomis sąlygomis: Renė patikinti jam penkių 
šimtų tūkstančių frankų vertės sklypus, o Larsono įsipareigojąs 
už tokią pat sumą juose įrengti kafešantaną su dideliu sodu, o 
jame — įvairiausių žaidimų aikšteles su sūpuoklėmis, kėgliais 
ir t. t. Pelnu, savaime suprantama, būsią dalijamasi perpus, taip 

pat ir nuostoliais. Tuo atveju, jeigu vienas kompanionų panorė- 
siąs nutraukti sutartį, jis turėsiąs teisę išreikalauti savo dalį 
pagal nustatytus įkainius. Renė nustebino tokia stambi suma — 
penki šimtai tūkstančių frankų, nes žemė kainavo daugių dau- 
giausia tris šimtus tūkstančių. Bet Sakaras jai paaiškino, jog tai 
būsiąs puikus būdas vėliau surišti rankas Larsono, nes statyba 
ir įrengimai niekada nesieksią tokios sumos. 

Larsono tuo metu buvo tapęs elegantišku plevėsa, mūvėjo 
dailias pirštines, vilkėjo akinamai baltais marškiniais, ryšėjo 
neregėto grožio kaklaraiščius. Išvažiavimui į miestą jis turėjo 
tilbiuri su aukšta pasoste ir tokio kruopštaus darbo, lyg tai būtų 
laikrodžio mechanizmas; važnyčiodavo jis pats. Jo kontora Rivoli 
gatvėje buvo išdėstyta anfiladoje ištaigingų kambarių, kur nema- 
tei nė vieno aplanko, nė menkiausio popierėlio. Tarnautojai 
sėdėjo prie juodinto kriaušės medžio stalų su kaldinto vario 
inkrustacijomis ir puošmenomis. Larsono vadino save nusavina- 
mo nekilnojamojo turto agentu — buvo tai naujas amatas, atsira- 
dęs Paryžiaus statybų metu. Turėdamas pažinčių Rotušėje, jis 
iš anksto žinodavo, kur bus tiesiamos naujos gatvės. Kai tik 
kelių žinybos inspektorius jam pranešdavo, kur numatyta tiesti 
naują bulvarą, jis tuojau siūlydavo savo paslaugas savininkams, 
kurių namams grėsdavo nusavinimas. Įteigdavo savo klientams 
mintį, jog turi galimybių padidinti nuostolių atlyginimo sumą, 
jeigu tuo reikalu būsią pradėta rūpintis prieš paskelbiant vy- 
riausybės įsaką. Kai tik savininkas sutikdavo su jo pasiūlymu, 
Larsono prisiimdavo visas išlaidas, sudarydavo nuosavybės planą 
ir turto aprašą, pareikšdavo ieškinį, savo sąskaita nusisamdydavo 
advokatą — ir visa tai už tam tikrą procentą nuo skirtumo tarp 
miesto siūlomos ir trečiųjų teismo skiriamos sumos. Tačiau šia 
pažiūrėti garbinga veikla jis dangstė daugelį kitų machinacijų. 
Pagrindinis jo verslas buvo palūkanavimas. Jis buvo ne iš anų 
senosios mokyklos palūkininkų, apdriskusių, apskretusių, šalto- 
mis ir bejausmėmis it sidabrinė moneta akimis, blyškiomis ir 
kietai sučiauptomis kaip piniginės spaustai lūpomis. Larsono 
šypsodavo, mėtydavo žavius žvilgsnius, rengdavosi pas Diu- 
zotua, pietaudavo „Brebano“ restorane su savo auka kreipdamasis 
į ją „bičiuli“ ir vaišindamas havanos cigarais. Iš tikrųjų tas 
Larsono, amžinai vilkintis prašmatniomis liemenėmis, dailiai 
apgulančiomis smaugtą liemenį, buvo baisus žmogus: su žavia 
šypsena lūpose jis galėjo nuvaryti į kapus skolininką, pasirašiusį 
vekselį. 

Sakaras būtų mielai pasieškojęs kito kompaniono. Bet vis 
dar drebėjo dėl suklastotų buhalterinių knygų, kurias kruopš- 
čiai saugojo Larsono. Tad Aristidas pasitelkė jį pagalbon tikėda- 

masis pasinaudoti kokia aplinkybe ir atgauti kompromituojančius 
dokumentus. Larsono pastatė kafešantaną — tinkuotą medinį 
pastatą skardiniais bokšteliais, žaliai ir geltonai nuspalvotą. 
Sodas su žaidimų aikštelėmis buvo gausiai lankomas tankiai 
apgyventame Šaronės kvartale. Po dvejų metų kaiešantanas kaip 
ir klestėjo, nors, tiesą pasakius, pajamos buvo nekokios. Ligi 
tol Sakaras paprastai džiūgaudamas pasakodavo, kokia puiki 
ateitis laukianti šios jo įgyvendintos idėjos. 

Matydama, jog vyras nesiryžta lįsti iš židinio, iš kur vis dus- 
liau skambėjo jo balsas, Renė tarė: 

— Šiandien pat susisieksiu su Larsono, tai vienintelė išeitis. 

Tuomet Sakaras liovėsi grūmęsis su pliauska. 

— Viskas padaryta, mieloji, — šypsodamas atsiliepė jis.— 
Argi aš neįspėju visų jūsų pageidavimų?.. Vakar vakare buvau 
susitikęs su Larsono. 

— Ir jis pažadėjo jums duoti šimtą trisdešimt šešis tūkstan- 
čius frankų? — nerimasčiaudama paklausė ji. 

Tarp dviejų liepsnojančių pliauskų jis sukrovė žarijų kalvelę 
žarsteklio galiuku atsargiai sužerdamas mažėliausias žarijėles ir 
patenkintas sužiuro į be galo meistriškai supiltą gūbrį. 

— O, kokia jūs nekantri!..— suniurzgė.— Šimtas trisdešimt 
šeši tūkstančiai — dideli pinigai... Larsono — šaunus vyras, bet 
jo kasa apytuštė. Jis pasiruošęs jums pasitarnauti... 

Sakaras delsė, prisimerkęs žiūrėjo į kalvelę, taisė sugriuvusį 
jos kraštą. Šis žaidimas sujaukė jo žmonai mintis. Norom neno- 
rom ji įsistebeilijo į vyrą, vis nerangiau triūsiantį prie židinio. 
Netgi susigundė duoti jam patarimų. Pamiršusi Vormsą, sąskaitą, 
pinigų stygių, galų gale ji sušuko: 

— Taigi pakiškite šią didelę žariją po apačia, tuomėt visos 
kitos laikysis. 

Vyras nuolankiai paklausė patarimo ir pridūrė: 

— Larsono gali duoti daugių daugiausia penkiasdešimt tūks- 
tančių. Tai visai neblogas uždėlis... Tik jis nenori šių pinigų mai- 
šyti su Šaronės pajamomis. Juk jis tarpininkas, ir tiek, suprantate, 
mieloji? Žmogus, skolinąs pinigų, reikalauja negirdėtų palūkanų. 
Jis prašo vekselio aštuoniasdešimčiai tūkstančių frankų, kuriuos 
reikės sugrąžinti.po pusės metų. 

Ir, užkėlęs ant kalvelės viršaus smailią žariją, Sakaras susi- 
dėjo rankas ant žarsteklio ir susmeigė akis į žmoną. 

— Aštuoniasdešimt tūkstančių frankų! — sušuko ji.— Juk 
tai plėšimas!.. Nejaugi jūs man siūlote šitokią beprotystęt 

— Ne,— įtaigiai atsakė jis.— Bet jeigu jums labai reikia pi- 
nigų, aš nedraudžiu sudaryti tokios sutarties. 

Sakaras atsistojo lyg ketindamas išeiti. Žiaurių dvejonių 

draskoma, Renė neryžtingai žvilgčiojo čia į vyrą, čia į sąskaitą 
ant židinio. Galų gale ji susiėmė rankomis galvą ir sukuždėjo: 

— Ak, tie piniginiai reikalai!.. Šįryt man stačiai galva plyš- 
ta... Gerai, aš pasirašysiu vekselį aštuoniasdešimčiai tūkstančių 
frankų. Jeigu to nepadarysiu, galutinai įsivarysiu sau ligą. Juk 
aš save pažįstu: ištisą dieną graušiu save neišmanydama ko grieb- 
tis... Man labiau patinka iškart padaryti kvailystę. Bent širdis 
atlėgsta. 

Ir paprašė paskambinti, kad kambarinė atneštų blanką. Ta- 
čiau Sakaras pasisiūlė pats padaryti jai šią paslaugą. Tikriausiai 
turėjo blanką kišenėje, nes grįžo greičiau nei po dviejų minučių. 
Renė rašant prie mažo staliuko, kurį vyras pristūmė prie židinio, 
jis žiūrėjo į ją nustebęs, o jo akys vis karščiau degė geismu. 
Prikūrentame kambaryje tvyrojo jaunos moters, neseniai išli- 
pusios iš patalo, rytmetinio tualeto kvapsniai. Bešnekant peniua- 
ras, į kurį buvo įsisiautusi Renė, prasiskleidė, ir dabar priešais 
stovinčio vyro žvilgsnis sliuogė jos palenkta galva, aukso spal- 
vos plaukais, dar žemiau, prie akinamai balto kaklo ir krūtinės. 
Sakaro lūpomis klaidžiojo keista šypsena; ši kaitri ugnis, plies- 
kianti tiesiai į veidą, šis tvankus kambarys, prisigėręs meilės 
aromato, šie geltoni plaukai ir baltutėlė oda gundyte gundė jį ir 
sykiu kėlė vyrui būdingą pasibodėjimą, kurstė vaizduotę, skatino 
naujais niuansais papildyti dramą, kurios vieną sceną jis ką tik 
suvaidino, ir sudiržusioje verteivos širdyje radosi slaptas gašlus 
sumetimas. 

— Jūs kerinčiai žavi...— sukuždėjo. 

O kai ji pasilenkė atstumti staliuko, jis šiurkščiai pabučiavo 
jai į kaklą. Renė riktelėjo. Paskui atsitiesė virpėdama visu kūnu, 
prisivertė susijuokti, nejučia prisimindama kitus, vakarykščius 
bučinius. Bet Sakarui jau buvo apmaudu dėl to grubaus pabučia- 
vimo. Jis išėjo draugiškai paspaudęs jai ranką ir pažadėjęs tą 
patį vakarą atnešti penkiasdešimt tūkstančių frankų. Renė visą 
dieną snūduriavo prie židinio. Kritiškomis .gyvenimo valando- 
mis ji tapdavo ilgesinga it kreolė. Jos audringą prigimtį įveikda- 
vo tingulys, ji apsnūsdavo, žvarbdavo, ją imdavo krėsti šaltis; 
jai prireikdavo kaitrios židinio ugnies, tvankios šilumos, tuomet 
kakta jai. išrasodavo ir apnikdavo miegas. Tame karštyje, toje 
pirtyje ji beveik nesikamuodavo; skausmas virsdavo lengvu 
nuomygiu, vos juntama negalia, ir netgi imdavo gosliai mėgautis 
savo dviprasmiška būkle. Šitaip ligi vakaro ji migdė vakarykščius 
sąžinės priekaištus, raudonų židinio atšvaitų tvaiskoma, snaudė 
prieš liepsnojančią ugnį, nuo kurios aplink braškėjo baldai, kar- 
tais nebesuvokdama, kas ji tokia ir kur esanti. Ji svajojo apie 
Maksimą kaip apie malonumo pliūpsnį, svilinantį savo spindu- 

liais; grimzdama į košmarą, sapnavo nebūtą meilę karščiu tvos- 
kiančiame patale tarp pleškančių laužų. Selestė vaikščiojo po 
kambarį atsainiu šaltakraujės tarnaitės veidu. Jai buvo įsakyta 
nieko neleisti; ji netgi atsiprašė neišskiriamųjų Adelinės d'Espanė 
ir Siuzanės Afner, kurios užsuko pas Renė papusryčiavusios 
dviese tam tyčia išnuomotame paviljone, Sen-Žermeno kvartale. 
Tačiau vakare, kai Selestė pranešė šeimininkei, kad su ja pagei- 
daujanti pasikalbėti ponia Sidonija, pono sesuo, Renė liepė 
ją įleisti. | 

Ponia Sidonija paprastai lankydavosi vakare. Broliui pavyko 
su ja susitarti, kad ji vilkėtų šilkinėmis sukniomis. Bet nežinia 
kodėl šilkas, nors ir ką tiktai pirktas, niekad neatrodydavo nau- 
jas: būdavo. susirūkšlojęs, išblukęs, nelyginant skuduras. Ji taip 
pat sutiko nebesinešioti pas Sakarus savo pintinės. Bet užtat 
kišenės -būdavo kimšte prikimštos popierių. Ji itin domėjosi 
Renė, bet niekaip negalėjo paversti jos blaivaus proto kliente, 
susitaikiusia su gyvenimo reikalavimais. Ponia Sidonija tolydžio 
lankėsi pas svainę santūriai šypsodama kaip gydytojas, kuris 
saugosi vardu pavadinti ligos nenorėdamas įbauginti ligonio. 
Ji užjausdavo giminaitę, apniktą menkučių rūpesčių, laikydama 
juos juoko vertais negalavimais, kuriuos galėtų kaipmat išgy- 
dyti, jeigu tik jaunoji moteris panorėtų. Renė buvo taip nusitei- 
kusi, kai žmogui itin reikia paguodos, ir liepė įleisti ponią Sido- 
niją vien trokšdama pasiskųsti nepakenčiamu galvos skausmu. 

— Ak, gražuolėle tu mano, — sukuždėjo ponia Sidonija šmur- 
kštelėdama į tamsų kambarį, — čiagi uždusti galima!.. Vis neural- 
gija kamuoja, ar ne? Nereikia graužtis. Labai jau imat viską 
į širdį. 

— Kadgi šitiek visokiausių rūpesčių, — alsiai atsakė Renė. 

Temo. Renė liepė Selestei nedegti lempos. Tik raudonai žio- 
ravo žarijos skaisčiai nutvieksdamos krėsle išsipleikusią jaunąją 
moterį baltu peniuaru, kurio nėriniai atrodė rausvi. Prieblandoje 
buvo matyti nebent ponios Sidonijos juodos suknios kraštas ir 
ant kelių sunertos rankos pilkomis megztinėmis pirš:inėmis. Iš 
tamsos plaukė jos saldus balselis. 
užuojauta, lyg būtų kalbėjusi apie širdies reikalus. 

Renė užsimerkė, palingavo galvą. 

— Ak, jei broliai manęs klausytų, visi mes pralobtume. Juk 
pati žinot, jie tik trauko pečiais, vos užsimenu apie aną trijų 
milijardų skolą... O aš turiu viltį, kaip kažin ką! Jau dešimt metų, 
kai baudžiuos nukakti Anglijon. Tik va, vis to laiko nėra!.. 
Pagaliau aš apsisprendžiau ir nurašiau laišką į Londoną, o dabar 
laukiu atsako. 

Matydama Renė šypsant, ponia Sidonija pridūrė: 

— Žinau, žinau, ir jūs netikit. Šiaip ar taip, labai apsi- 
džiaugtumėt kurią dieną gavusi dovanų gražų milijoną... Ką 
čia šnekėt, viskas labai paprasta: vienas paryžietis bankininkas 
Anglijos karaliaus sūnui paskolino pinigų, o kad bankininkas 
pasimirė nepalikdamas paveldėtojo, šiandie valstybė turi teisę 
išreikalauti skolą drauge su palūkanomis. Aš viską paskaičia- 
vau, išeina du milijardai devyni šimtai keturiasdešimt trys mili- 
jonai du šimtai dešimt tūkstančių frankų... Nebijokit, viską 
atgausim, viską... 

— O šiuo tarpu ar nesurastumėte man žmogaus, kuris pasko- 
lintų šimtą tūkstančių frankų?..— gana kandžiai tarė Renė.— 
Galėčiau. atsiteisti siuvėjui, o jis neduoda man ramybės. 

— Šimtą tūkstančių frankų bepigu rasti, — ramiai atsakė po- 
nia Sidonija.— Tik reikia nustatyti gerą kainą. 

Žarijos blėsavo. Visai apsalusi, Renė ištiesė kojas, pro peniua- 
ro kraštą iškišo batelių galus. Maklerė vėl prašneko gailestingu 
balsu: . ' 

— Vargeli jūs mano, tikrai jūs neklausot proto... Aš pažįstu 
daug moterų, bet nesu mačiusi nė vienos, kuri taip nežiūrėtų 
sveikatos. Tarkim, kad ir toji poniutė Mišlen — štai kas moka 
savimi rūpintis! Nejučia vis apie jus pagalvoju, kai matau ją 
tokią laimingą ir žydinčią... O žinot, ponas de Safrė dėl jos 
kraustos iš galvos ir dovanų jau davė kone už dešimt tūkstančių! 
Man regis, ji svajoja apie nuosavą vilą. 

Ponia Sidonija subruzdo, suskato raustis kišenėje. 

— Štai čia turiu vienos vargšės moteriškės laišką... Jei būtų 
daugiau šviesos, duočiau jums pasiskaityt... Tik pamanykit, vy- 
ras visai ją apleido. Ji pasirašė vekselius ir gavo skolintis pinigų 
iš vieno pono, mano pažįstamo. Ne kas kitas kaip aš išplėšė tuos 
vekselius antstoliams iš nagų, ir dar su kokiu vargu... Manot, 
jie vargšeliai, dievui nusideda? Aš priglaudžiu juos savo namuose 
kaip tikrus vaikus. 

— Jūs pažįstate tokį žmogų, kuris galėtų paskolinti man 
pinigų? — atsainiai paklausė Renė. 

— Ir ne vieną, o dešimt... Jūs per daug gera. Mudvi moterys 
ir galim drąsiai išliet viena kitai širdį, ar ne? Tai va, nors jūsų 
vyras — man brolis, aš jam nedovanosiu už tai, kad bėgioja 
paskui visokias padraikas, o jus, tokią gražuolėlę, palieka griaus- 
ti vieną prie židinio... Toji Lorė d'Orinji iš gyvos gerklės jam 
pinigus plėšia. Užtat ir nesistebiu, kad jums nedavė nė skatiko. 
Juk nedavė, tiesa?.. O, nevidonas! 

Renė prielankiai klausėsi to saldaus balso, sklindančio iš 
tamsos lyg dar neaiškus jos pačios minčių aidas. Prisimerkusi, 

išsitiesusi krėsle, ji jau nebesusivokė, ar ponia Sidonija vis dar 
greta, ji tarėsi sapnuojanti, kad ją švelniai apninka ir gundo 
nuodėmingos mintys. Ilgai liejosi maklerės kalbos sakytum 
vienodai čiurlenantis drungnas vanduo. 

— Gyvenimą jums sugadino ponia de Laurans. O jūs niekad 
manimi netikėjot. Ak, jei būtumėt manim pasikliovusi, nesėdėtu- 
mėt dabar šičia prie židinio ir neverktumėt... Juk aš jus myliu 
visa širdimi, gražuolėle jūs mano! Ir kas per dailumas jūsų kojy- 
čių! Gal iš manęs nusijuoksit, bet pasakysiu jums, kokia esu 
beprotė: jei nematau jūsų kokias tris dienas, mane stačiai traukte 
traukia bėgti čionai jumis pasigrožėti. Taip, man tikrai jūsų 
trūksta: būtinai turiu paganyti akis į jūsų Žavius plaukus, į jūsų 
veidelį, tokį baltutį, švelnutį, į jūsų laibą liemenėlį... Tikrai kaip 
gyva nesu mačiusi tokio liemens. 

Renė neištvėrė nenusišypsojusi. Jos meilužiai, ir tie niekad 
neliaupsino jos grožio su tokiu įkarščių, su tokiu dvasios 
pagavimu. Ponia Sidonija pastebėjo jos šypseną. 

— Ką gi, vadinas, sutarta, — suvapėjo pašokdama iš vietos.— 
Vis plepu, plepu, o jums galva braška nuo mano tarškėjimo... 
Ateikit rytoj, gerai? Pasišnekėsim apie pinigus, paieškosim kre- 
ditoriaus... Girdit, aš noriu, kad būtumėt laiminga. 

Apsalusi nuo šilumos, suglebusi Renė atsakė ne iškart, lyg 
jai būtų prireikę sutelkti visas pastangas, kad suvoktų, apie ką 
šnekama greta. 

— Gerai, ateisiu, sutarta, ir mudvi pasišnekėsime, bet ne 
rytoj... Vormsas džiaugsis atgavęs bent dalį skolos. O kai jis 
vėl ims mane graužti, tuomet pažiūrėsim... Daugiau apie tai man 
nebekalbėkit. Man ir šiaip jau galva braška nuo visokių reikalų. 

Ponia Sidonija sugižo. Ji buvo besisėdanti ir bepradedanti 
iš naujo savo saldžias kalbas, bet matydama, jog Renė išvargusi, 
atidėjo puolimą kitam kartui. Išsitraukė iš kišenės saują popierių, 
paskui dar pasirausė ir pagaliau išsiėmė kažin kokią rausvą 
dėžute. 

— Juk aš atėjau parekomenduoti jums naują muilą, — tarė 
ji vėl maklerės tonu.— Mane labai domina išradėjas, žavus 
jaunuolis. Tai labai švelnus muilas, be galo geras odai. Išbandy- 
kit jį ir pasiūlykit savo draugėms. Gerai?.. Padedu jį štai čia, 
ant židinio. 

Ponia Sidonija nuėjo prie durų, bet vėl grįžo atgal ir rausvo 
žarijų blėsavimo apšviestu vaško geltonumo veidu įniko liaupsin- 
ti elastinį juosmenėlį, turintį, jos žodžiais tariant, atstoti korsetą. 

— Liemuo tuomet esti apvalus apvalutis ir smaugtas it vaps- 
vos,— kalbėjo ji.— Aš išgelbėjau išradėją nuo bankroto. Kai 
užeisit pas mane, pasimatuosit juosmenėlio pavyzdį, jei norėsit... 

Ištisą savaitę bėgiojau per advokatus. Dokumentai kišenėje, ir 
dabar lekiu tiesiai pas antstolį galutinai užbaigti šio reikalo... 
Iki greito pasimatymo, širdele. Juk žinot, kad laukiu jūsų ir kaip 
man norisi nušluostyti ašaras, temdančias jūsų gražias akutes. 
Ponia Sidonija išsmuko iš kambario ir dingo. Renė net negir- 
dėjo, kaip užsidarė durys. Ji sėdėjo prie gęstančios ugnies vis 
dar svajodama; galvoje spiečiais sukosi skaičiai, tolumoje vaide- 
nosi Sakaro ir ponios Sidonijos balsai, siūlantys jai didelius 
pinigus tokiu tonu, kokiu baldų aukciono pirmininkas skelbia 
kainas. Kaklą jai degino grubus vyro pabučiavimas, o atsigręžusi 
ji Matė prie savo kojų maklerę juoda suknia, išpurtusiu veidu, 
su užsidegimu liaupsinančią jos neprilygstamą grožį ir nuolan- 
kaus, neviltin puolusio įsimylėjėlio -poza maldaujančią meilės 
pasimatymo. Renė nejučia susijuokė. Kambary darėsi vis karš- 
čiau, vis tvankiau. Stingulys, kaustąs jaunąją moterį, keisti 
sapnai buvo tik lengvas, dirbtinis miegas, nešantis ją atgal į 
atskirą restorano kabinetą bulvare, ant plačios sofos, ant kurios 
ji suklupo. Ji nė kiek nebesikamavo. Kai atsimerkdavo, prieš 
akis jai stodavo Maksimas, rausvo žarijų švytėjimo gaubiamas. 
Rytojaus dieną ministerijos baliuje gražioji ponia Sakar buvo 
nuostabi. Vormsas sutiko paimti penkiasdešimt tūkstančių frankų 
daliai skolos padengti; Renė išsisuką iš keblios piniginės padėties 
ir dabar juokėsi, lyg būtų atsigavusi po ligos. Jai einant per 
sales rausvo fajaus baline suknia, apkraštuota prabangiais bal- 
tais nėriniais, su ilgu Liudviko XIV stiliaus šleifu, pasigirdo 
balsų šurmulys, vyrai puolė grumdytis stengdamiesi ją pamatyti. 
Artimi draugai lankstėsi santūriai ir supratingai šypsodami, 
pagerbdami žavius pečius, gerai žinomus oficialiajam Paryžiui 
ir laikomus nepajudinamu Imperijos pagrindu. Gili suknios 
iškirptė dvelkė tokia panieka svetimiems žvilgsniams, kūno 
nuogybė — tokia ramybe ir švelnumu, jog Renė netgi neatrodė 
nepadori. Puikiai suvokdamas, jog ši nuoga krūtinė daug iškal- 
bingesnė už jo kalbas Deputatų rūmuose, kur kas maloniau ir 
įtaigiau įrodo Napoleono III viešpatavimo žavesį ir įkvepia 
tikėjimą skeptikams, didis politinis veikėjas Eženas Rugonas pri- 
ėjo pasveikinti svainės, kad ji turėjusi šitiek drąsos ir išradingu- 
mo pagilinti iškirptę per du pirštus žemiau nei įprasta. Dalyvavo 
beveik visas Įstatymų leidžiamasis korpusas, ir deputatų žvilgs- 
niai, susmeigti į jaunąją moterį, ministrui aiškiai sakė, jog rytoj 
puikiausiai pasiseks prastumti gana keblų klausimą dėl Pary- 
žiaus miesto paskolos. Juk nevalia balsuoti prieš galybę, kuriai 
valdant milijonais pagerintoje dirvoje išaugo tokia gėlytė kaip 
Renė, nuostabi goslumo gėlytė šilkine oda, statulos nuogybe, 
gyvas geidulingumo įsikūnijimas, dvelkiantis malonumų šiluma. 
( 

Bet daugiausia kalbų sukėlė vėrinys ir sultonas. Vyrams tie 
papuošalai buvo gerai pažįstami. Moterys slapčiomis rodė į juos 
viena kitai žvilgsniu. Visą vakarą jie nenuėjo nuo lūpų. Ir skais- 
čios sietynų šviesos užlietos, viena po kitos virtine bėgo salės, 
kuriose šurmuliavo deimantais žėrinti minia — atrodė, lyg ištisas 
žvaigždžių spiečius būtų pažiręs pernelyg ankštoje vietoje. 

Apie pirmą valandą nakties Sakaras dingo. Jis pasimėgavo 
žmonos pasisekimu kaip vyras, kuriam pavyko puikus triukas. 
Jo kreditas dar aukščiau pašoko. Jam reikėjo užsukti pas Lorę 
d'Orinji vienu reikalu; jis išėjo paprašęs Maksimą po baliaus 
parlydėti Renė namo. 

Visą vakarą Maksimas apdairiai praleido drauge su Luize 
de Marej: vienas per kitą abudu vos spėjo narstyti kaulelius pro 
šalį praeinančioms damoms. Ir jei kuriam dingtelėdavo galvon 
kokia itin šmaikšti kvailystė, abudu prunkšdavo užsiimdami 
burnas nosinėmis. Renė teko pačiai prašyti Maksimą, kad jis 
palydėtų ją namo. Karietoje ji netvėrė nerviniu linksmumu, vis 
dar virpėjo apsvaigusi nuo salių šviesos, kvapsnių ir šurmulio. 
Beje, atrodė, kad ji bus pamiršusi bulvare iškrėstą „kvailystę“, 
Maksimo žodžiais tariant. Ir tik paklausė keistu tonu: 

— Vadinasi, toji kupriukė Luizė tikrai įdomi? 

— O, labai...— vis dar juokdamasis, atsakė jaunuolis.— Tu 
pastebėjai geltoną paukštį kunigaikštienės de Sternik plaukuose, 
ar ne?.. Taigi Luizė sako, jog paukštis prisukamas, kas valandą 
plasnoja sparnais ir vargšui kunigaikščiui rėkia: ra-gai, ra-gai! 

Šis emamcipuotos moksleivės sąmojis Renė pasirodė labai 
juokingas. Kai jie pagaliau parvažiavo ir Maksimas jau buvo 
beatsisveikinąs, Renė tarė: 

— Tu neužeisi? Selestė tikriausiai man pataisė vakarienę. 

Su įprastu nerūpestingumu Maksimas užlipo į viršų. Jokios 
vakarienės nebuvo, o Selestė jau miegojo. Renė pati uždegė 
mažąją trišakę žvakidę. Jai truputį drebėjo rankos. 

— Kokia kvaiša! — tarė ji, turėdama galvoje kambarinę.— 
Tikriausiai bus nesupratusi, ką jai sakiau... Kaipgi dabar aš pati 
viena nusirengsiu? 

Renė nuėjo į tualeto kambarį. Maksimas nusekė įkandin, . 
staiga prisiminęs dar vieną Luizės sąmojį; buvo visiškai ramus, 
lyg užsisėdėjęs pas bičiulį, netgi jau traukė iš kišenės portsigarą, 
ketindamas užsirūkyti. Bet Renė, vos pastačiusi žvakidę ant stalo, 
ūmai atsigręžė ir virpėdama be žodžių puolė jaunuoliui į glėbį, 
lūpomis prisitrėkšdama prie lūpų. 

Renė kambarys buvo tikras lizdelis, susuktas iš nėrinių ir 
šilkų, koketiškos ištaigos stebuklas. Prieš pat miegamąjį buvo 
mažytis buduaras; abu kambariai atrodė kaip vienas, bent jau 

buduaras, pristatytas kušečių, priminė didelę alkovą ir buvo lyg 
miegamojo prieangis be durų, kurias atstojo dvipusės portjeros. 
Sienos abiejuose kambariuose buvo aptrauktos pilku matiniu 
šilku, ataustu didelėmis puokštėmis rožių, baltųjų lelijų ir purie- 
nų. Užuolaidos ir portjeros buvo Venecijos gipiūro pilkais ir raus- 
vais dryžiais, pamuštos šilku. Miegamajame baltojo marmuro 
židinys, tikras meno šedevras, buvo perdėm išpuoštas lazurito 
inkrustacijomis ir brangia mozaika, tarytum atspindinčia sienų 
apmušalų piešinius — puokštes rožių, baltųjų lelijų ir purienų. 
Plati pilku ir rausvu šilku mušta lova galvūgaliu rėmėsi į sieną 
užimdama pusę kambario bangomis gipiūro ir gėlių puokštėmis 
ataustošilko draperijų,krintančiųnuolubųikipatkilimo. Visatai 
priminė pūstą balinę suknią. su iškirpte, kaspinais, raukčiais; 
plati užuolaida, išsipūtusi it sijonas, vaizduotėje piešė įsimylė- 
jusią moterį, kuri apsalusi alpėdama virsta ant priegalvių. Už 
užuolaidų buvo šventų švenčiausioji vieta; dievobaiminga prieb- 
landa gaubė smulkiai klostytus batistus, nėrinių sniegą, gausybę 
švelnių perregimų daikčiukų. Greta lovos, savo didingumu prime- 
nančios kokiai šventei išpuoštą koplyčią, kiti baldai. atrodė 
menkučiai: ir žemos kėdutės, ir dviejų metrų aukštumo veidrodis, 
ir spintelės su begale stalčiukų. Ant grindų gulėjo melsvai pilkas 
kilimas, nusėtas išblukusiomis nubyrėjusiomis rožėmis, o abipus 
lovos — dvi didelės lokenos sidabriniais nagais, pamuštos rausvu 
aksomu; lokių galvos žvelgė į langą, o stiklinės akys stebeilijo 
į dangaus bedugnę. 

Kamabaryje viešpatavo švelni dermė, prislopinta tyluma. 
Nė viena šaiži nata nei metalo tviskesys, nei šviesūs paauksavi- 
mai netrikdė svajingos rausvų ir pilkų tonų melodijos. Ir židinio 
apdailos, ir veidrodžio rėmų, ir laikrodžio, ir mažųjų žvakidžių 
iš senovinio Sevro porceliano paauksuoti variniai įtvarai buvo 
vos pastebimi. Šis garnitūras buvo tikras stebuklas, ypač laikro- 
dis su rateliu papūtžandžių amūrų, kurie susilenkę bėgo aplink 
greit lekiančio laiko. Ši prislopinta prabanga, šie akį glostantys 
tonai ir daiktai, atliepiantys Renė skonį, skleidė švelnią prieblan- 
dą, kokia būna dieną miegamajame užtrauktomis užuolaidomis. 
Lova atrodė dar platesnė, o pats kambarys su kilimais, lokeno- 
mis, minkštais baldais, minkštais sienų apmušalais, visas tas 
kambarys minkštomis sienomis, lubomis ir grindimis — nelygi- 
nant viena didelė lova. Tiek lova, tiek visi jaunosios moters 
daiktai dvelkė kvapnia jos kūno šiluma. Atitraukdamas dvipusę 
buduaro užuolaidą, galėjai pamanyti, jog atkloji daigstytą šilkinę 
antklodę ir matai milžinišką guolį, dar šiltą ir drėgsvą, kur 

plonytėse paklodėse dar tebėra įsispaudę žavios kūno formos, 
trisdešimtmetės paryžietės sapnai ir godos. 

Erdvus gretimas kambarys ėjo drabužine; išilgai aukštų sienų, 
muštų senoviniu persišku audiniu, stovėjo rausvo medžio spin- 
tos, kuriose-buvo ištisa armija suknių. Tvarkingoji Selestė kabin- 
davo jas pagal senumą, žymėdavo numeriais, aritmetiškai tiksliai 
rikiuodavo geltonus ir žydrus šeimininkės užgaidus, žiūrėdavo, 
kad drabužinėje būtų iškilnu kaip zakristijoje ir valyva kaip 
prizinėje arklidėje. Nebuvo ten nė vieno nereikalingo baldo, 
nesimatė jokie skudurai; spintos tviskėjo šaltu ir skaisčiu spin- 
desiu kaip lakuoti karietos šonai. | 

Bet didžiausias buto stebuklas buvo Renė tualeto kambarys, 
apie kurį kalbėjo visas Paryžius. „Gražiausios ponios Sakar tua- 
leto kambarys“ būdavo sakoma tokiu tonu, kokiu sakoma: „Ver- 
salio veidrodžių galerija“. Šis kambarys buvo viename rūmo 
bokštelių, kaip tik viršum mažosios purienų spalvos svetainės. 
Įėjęs vidun, galėjai pamanyti, jog atsidūrei erdvioje apskritoje 
palapinėje, pasakų palapinėje, ištemptoje kokios svajingos įsi- 
mylėjusios karės įsakymu. Palapinės draperijos, pačiame vidury 
lubų pritvirtintos kaldinto sidabro karūna, skleidėsi apvalainu 
skliautu ir pasieniais leidosi ligi pat grindų. Šios prašmatnios 
šviesaus muslino draperijos, pamuštos rausvu šilku, krito plačio- 
mis lygiomis klostėmis, o tarp jų vienodais tarpais giedravo gi- 
piūro įsiuvai, iš kraštų prispausti raudoninto sidabro strypais, 
einančiais išilgai draperijų nuo karūnos iki grindų. Pilkšvai 
rausvi miegamojo tonai čia šviesėjo, darėsi skaisčiai rausvi kaip 
nuogas kūnas. Ir šis nėrinių lopšys, užuolaidomis apklostytas 
taip, kad būtų matyti vien lubų ratas po karūna — melsvas skly- 
pelis, kuriame Šaplenas nutapė šypsantį amūrą, įtempusį lanko 
timpą, priminė dailią saldainių skardinukę, prabangią brangeny- 
bių skrynelę, skirtą saugoti ne deimantų spindesį, o moters nuo- 
gybę. Po kojomis gulėjo baltutėlis kilimas be menkiausio rašto. 
Veidrodinė spinta sidabru inkrustuotais šonais, kušetė, du pufai, 
baltu atlasu trauktos taburetės, didelis tualetinis stalas rausvojo 
marmuro viršum ir muslino bei gipiūro klostėmis uždengtomis 
kojomis sudarė visą kambario apystatą. Krištolas ant tualetinio 
stalo, taurės, vazos, praustuvė — viskas buvo iš seno Bohemijos 
stiklo, išmarginto rausvomis ir baltomis gyslelėmis. Buvo ten dar 
vienas stalas tokiomis pat sidabro inkrustacijomis kaip veidrodi- 
nė spinta, nukrautas įvairiausiais tualeto reikmenimis, ištisu 
rinkiniu neregėtų įrankių, begale visokiausių daikčiukų, kurių 
paskirtis atrodė nesuvokiama: pagalvėlės: nagams gludinti, viso- 
kių dydžių ir formų dildės, tiesios ir kreivos žirklutės, visokių 
rūšių žnyplės ir smeigtukai. Kiekvienas daiktas — iš sidabro arba 


135 


dramblio kaulo — buvo paženklintas Renė inicialais. 

Tačiau šiame kambaryje buvo dar vienas žavus kampelis, 
ypač išgarsinęs Renė tualeto kabinetą. Priešais langą draperijos 
skleidėsi į šalis, ir ten, pailgoje ir neplačioje nišoje, panašioje 
į alkovą, buvo vonia — rausvojo marmuro baseinas, įleistas į 
grindis; jo riesti kaip kiaukuto kraštai ėjo sulig kilimu. Į vonią 
leidosi marmuriniai laipteliai. Viršum sidabrinių čiaupų, išrai- 
tytų it gulbės kaklas, pačiame nišos gale kabojo veneciškas 
veidrodis be rėmų, papuoštas matiniais piešiniais. Kas rytą Renė 
pasinerdavo vonion. Ir vėliau ištisą dieną kambaryje tvyrodavo 
drėgmė, gaivus drėgno kūno kvapas. Kartais atkimštas kvepalų 
buteliukas arba muilas, išimtas iš muilinės, aštresniu aromatu 
paįvairindavo šią gana salsvu ilgesiu dvelkiančią aplinką. Renė 
mėgdavo pabūti čia pusnuogė iki vidurdienio. Apskrita palapinė 
irgi priminė nuogą kūną. Rausva vonia, rausvi stalai ir praustu- 
vai, lubų ir sienų muslinas, po kuriuo tarytum sroveno rausvas 
kraujas, apvaliomis formomis panėšėjo į moters kūną, pečius, 
krūtis; ir nelygu dienos metas spalvos mainydavosi, nuo sniego 
baltumo vaiko odos atspalvių pereidamos prie šiltų moters kūno 
tonų. Tai buvo nuogumo viešpatija. Kai Renė išlipdavo iš vonios, 
dar truputis rausvumo įsiliedavo į rausvą kambario apnašą. 

Nusirengti Renė padėjo Maksimas. Jis išmanė šį darbą, ir jo 
miklūs pirštai iškart aptikdavo smeigtukus, su įgimtu buklumu 
sliuogdami apie jaunosios moters liemenį. Jis išsegė jai iš plaukų 
- deimantus, sušukavo nakčiai. Kambarinės ir kirpėjo priedermes 
jis pildė nešykštėdamas pokštų ir glamonių, ir Renė juokėsi gos- 
liu prislopintu juoku, braškant korsažo šilkui ir vienam po kito 
smunkant sijonams. Pasijutusi nuoga, Renė užpūtė žvakes, stvėrė 
Maksimą glėbin ir beveik nešte nunešė jį į miegamąjį. Balius 
galutinai ją apsvaigino. Karštligiškai pašokus geismams, jos gal- 
voje šmėkščiojo prisiminimai: valandos, vakar praleistos prie 
židinio, saldus stingulio karštis, miglotos ir malonios godos, Ji 
tarytum girdėjo šaižiai šūkaujant Sakarą ir ponią Sidoniją, rė- 
kiant skaičius, sniaukrojant lyg teismo antstolius. Jie žudė ją, 
stūmė į nusikaltimą. Ir netgi tuo metu, kai plačios lovos tamsoje 
siurbėsi į Maksimo lūpas, Renė vis dar matė jį, nutviekstą žio- 
ruojančių žarijų, sakytum deginantį ją savo žvilgsniu. 

Maksimas išėjo tik šeštą valandą ryto. Renė davė jam Monso 
parko vartelių raktą išgavusi žodį, kad jis lankysis pas ją kiek- 
vieną vakarą. Tualeto kambarys siekėsi su purienų spalvos 
svetaine sienoje įmūrytais tarnybiniais laiptais, kuriais galėjai 
patekti į visus bokštelio kambarius. Iš svetainės buvo lengva 
išeiti į Žiemos sodą, o iš ten — į parką.“ 

Jau švito, kai Maksimas, truputį apdujęs nuo netikėto nuoty- 


kio, atsidūrė tiršto rūko nugultame parke. Beje, į šį nuotykį jis 
žiūrėjo su belytės būtybės atsainumu. 

„Didelio čia daikto! — tarė sau vienas.— Šiaip ar taip, ji 
pati to norėjo... Ji pasiutiškai dailiai sudėta; jos teisybė, lovoje 
ji dusyk įdomesnė už Silviją“. 

Jie pradėjo slysti į kraujomaišą jau tą dieną, kai Maksimas 
savo nutrintu moksleivio švarkeliu pakibo Renė ant kaklo, 
sulamdydamas jai gvardiečio mundurą. Nuo to laiko juodu kas 
akimirką tvirkindavo vienas kitą. Keistas auklėjimas, jaunosios 
moters duodamas vaikui, familiarumas, pavertęs juodu bičiuliais, 
vėliau beatodairiškas jų atvirų pokalbių drąsumas — visas tas 
pavojingas artumas galų gale susiejo juodu keistais ryšiais, kurių 
draugiškas smagumas tapo kone fiziniu pasitenkinimu. Metų 
metus jie priklausė vienas kitam; grubus aktas buvo tik jų nesą- 
moningos meilės negalios krizė. Tame beprotiškame pasaulyje, 
kur jie gyveno, jų nuodėmė subrendo gerai įtręštoje, nuodingų 
syvų pritvinkusioje dirvoje, su nepaprastu rafinuotumu vystyda- 
masi ypatingoje paleistuvystės aplinkoje. 

Kai puskarietė išveždavo juos į Bulonės mišką ir, švelniai 
liūliuodama, dardėdavo alėjomis, jie kuždėdavo vienas kitam 
į ausį blevyzgas prisimindami vaikystės išdaigas, bundančių 
instinktų pasireiškimą, ir tai jau buvo iškrypimas, nesąmoningas 
mėgavimasis geismais. Jie jausdavosi lyg prasikaltę, tarytum 
jau prisilietę vienas prie kito, ir netgi ši gimtoji nuodėmė, gašlus 
apsalimas nuo nešvankių pokalbių kur kas labiau kiršindavo jų 
geidulius nei tikri bučiniai. Taip draugiški santykiai nepastebi- 
mai pavertė juos meilužiais iI pagaliau vieną vakarą nuvedė į 
atskirą „Rišo kavinės“ kabinetą, o paskui — ir į plačią rausvą 
pilkų tonų Renė lovą. Atsidūrę vienas kito glėbyje, jie net nesu- 
sivokė nuslydę nuodėmėn. Buvo lyg seni meilužiai, bučiniais 
sužadinę ankstesnius prisiminimus. Tiek laiko juos siejo intymus 
artumas, jog nejučia jie prašneko apie praeitį, pilną neįsisąmonin- 
tos abipusės aistros. 

— Prisimeni, tą dieną, kai atvažiavau į Paryžių, tu vilkėjai 
keistu kostiumu, — kalbėjo Maksimas.— Aš nubrėžiau pirštu tau 
ant krūtinės smailų kampą ir patariau pasidaryti tokią iškirptę... 
Po palaidinuke aš jaučiau tavo kūną ir mygiau pirštu truputį 
stipriau negu dera... Man buvo labai gera... 

Renė bučiavo jį juokdamasi ir kuždėjo: 

— Jau tada buvai velniškai patvirkęs... Pameni, kaip tu 
juokindavai mus pas Vormsą? Mes vadindavom tave „mūsų ma 
žuoju vyru“. Ir aš visad manydavau, jog storulė Siuzanė būtų 
kaip niekur nieko tau atsidavusi, jeigu markizė nebūtų jos stebė. 
jusi tokiu tūžmingu žvilgsniu. 


—+ O taip, kiek mes tada prisijuokdavom...— šnabždėjo Mak- 
simas.— Pameni nuotraukų albumą? Ir visa kita, mūsų pasivaži- 
nėjimus po Paryžių, cukrainę bulvare, kur tu smaguriaudavai 
pyragaičiais su braškėmis?.. Niekad nepamiršiu tos dienos, kada 
pasakojai man, kaip Adelinė vienuolyne rašydavo laiškus Siuza- 
nei pasirašydama vyrišku vardu — Artūras d'Espanė ir siūlyda- 
masi ją pagrobti... 

Meilužiai ir dabar juokėsi iš tos smagios istorijos; paskui 
Maksimas kalbėjo toliau savo švelniu balsu: 

— Mudu turbūt labai juokingai atrodydavom, kai tu atva- 
žiuodavai pasiimti manęs iš koležo... Aš buvau toks mažiukas, 
visai dingdavau po tavo sijonais. 

— Taip, taip, — vapėjo Renė virpėdama ir glausdama prie 
savęs Maksimą,— tavo teisybė, mums buvo labai gera. Mes 
mylėjome vienas kitą patys to nesuvokdami, ar ne? Bet aš supra- 
tau tatai anksčiau negu tu. Kartą, kai mudu važiavome iš Bulonės 
miško, nejučia prisiliečiau prie tavo kojos ir sudrebėjau... Bet 
tu nieko nepastebėjai. Juk nepastebėjai, ką? Tu net negalvojai 
apie mane? | 

-— Žinoma, galvojau,— dtsakė jis, truputį sumišęs.— Tik aš 
neišmaniau, supranti?.. Aš nedrįsau. 

Maksimas melavo. Jam niekad nekildavo mintis paimti Renė. 
Visa savo sugedusia esybe jis linko prie Renė, bet niekada 
negeidė jos iš tikrųjų. Jis buvo pernelyg silpnos valios tokiam 
poelgiui. Jis sugulė su Renė tik todėl, kad ji pati įsipiršo, ir atsi- 
dūrė jos patale nei trokšdamas to, nei nujausdamas, jog šitaip 
gali atsitikti. O nusiritęs patalan, liko ten: gulėti, nes buvo šilta, 
be to, niekad jis ir nesistengdavo spirtis pagundai. Iš pradžių 
tai netgi glostė jo savimeilę. Jis pirmąsyk turėjo ištekėjusią 
moterį. Ir nė negalvojo, kad josios vyras — jam tėvas. 

Renė papildydavo nuodėmę visa savo ištvirkintos širdies 
aistra. Ji irgi slydo nuožulniąja plokštuma. Nusirito iki pat galo, 
bet savo valia. Geiduliai pabudo jai pernelyg vėlai, kai ji nebe- 
norėjo jų tramdyti, kai nuopuolis pasidarė nebeišvengiamas. 
Bedugnė atsivėrė prieš ją netikėtai kaip išsigelbėjimas nuo nuo- 
bodžio, kaip retas, rafinuotas malonumas, kuris vienintelis galėjo 
atgaivinti jai atbukusius jausmus, skausmų nugaluotą širdį. Kaip 
tik tada, rudenį, važiuojant per prieblandos gaubiamą, mingantį 
Bulonės mišką, jai atėjo miglota mintis apie kraujomaišą, švelniai 
pakuteno geismus, ir malonus, ligi tol nepatirtas šiurpas perbėgo 
kūną, o vakare, po kviestinių pietų, kai ji apsvaigo nuo vyno ir 
pavydo, ši mintis išryškėjo, nutvilkė tvankiame žiemos sode 
išvydus Maksimą ir Luizę. Tuo metu ji užsigeidė nuodėmės, to- 
kios nuodėmės, kokios niekas dar nėra daręs, nuodėmės, kuri 

užpildytų jos gyvaliojimo tuštybę ir pagaliau nutrenktų į praga- 
rą, vis dar tokį pat baisų kaip ir vaikystės laikais. O rytą to 
geismo nebeliko; jį išstūmė keistas atgailos ir nuovargio pojūtis. 
Renė atrodė, kad ji jau nusidėjo, kad tatai anaiptol ne taip 
saldu, kaip ji manė, kad tai iš tiesų be galo šlykštu. 

Krizė atsitiko neišvengiamai, atėjo pati savaime, nepriklauso- 
mai nuo tų dviejų žmonių, dviejų draugų, kuriems buvo lemta 
vieną gražų vakarą paslysti, pulti kits kitam į glėbį, užuot pas- 
paudus ranką. Po to „kvailo“ nuopuolio Renė vėl ėmė svajoti apie 
nepatirtą malonumą, ir tuomet iš naujo bloškėsi prie Maksimo 
geisdama jo, geisdama žiaurių savo meilės smagybių, kurias 
laikė nusikalstamomis. Dabar ji sąmoningai siekė, reikalavo 
kraujomaišos, norėjo pasimėgauti ja iki galo, iki tol, kol prabils 
sąžinė, jeigu apskritai ji kada nors prabils. Ji puikiai žinojo, ką 
daro. Mylėjo su aukštuomenės damos užsidegimu ir prietaringa 
miesčionės baime, grumdamasi su savimi, mėgaudamasi ir šlykš- 
tėdamasi kaip moteris, be galo niekinanti save. 

Maksimas ateidavo kas naktį. Atsėlindavo per parką, apie 
pirmą valandą. Dažniausiai Renė laukdavo jo žiemos sode, kurį 
jis turėdavo pereiti, kad patektų į mažąją svetainę. Beje, juodu 
visiškai prarado gėdą, beveik nesislapstė, nepaisė klasikinių 
svetimavimo atsargumo priemonių. Tiesa, šioji namo dalis pri- 
klausė jiems vieniems. Tik Batistas, Sakaro kamerdineris, turėjo 
teisę ten rodytis, bet Batistas dingdavo su būdingu jam orumu, 
kai atlikdavo savo priedermes. Maksimas kartais netgi šaipyda- 
vosi, kad jis, ko gero, rašąs prisiminimus. Tačiau vieną naktį, 
vos atėjus Maksimui, Renė parodė Batistą, kuris, žvake nešinas, 
iškilhingai žingsniavo per svetainę. Tą naktį šis augalotas lioka- 
jus ministro stotu, apšviestas geltonos vaškinės žvakės šviesos, 
atrodė daug rimtesnis ir atšiauresnis nei paprastai. Pasilenkę 
Renė ir Maksimas matė, kaip jis užpūtė žvakę ir nuėjo į arklides, 
kur drauge su arkliais nakvodavo arklininkai. 

— Jis apeina savo valdas, — tarė Maksimas. 

Renė virpėjo. Batistas visada keldavo jai nerimą. Kartais ji 
sakydavo, jog jis vienintelis padorus žmogus visuose namuose: 
jo šaltas šviesių akių žvilgsnis niekada nekrypstąs į moterų 
pečius. : š 

Nuo tos nakties juodu pasidarė atsargesni. Susitikę užsira- 
kindavo mažosios svetainės duris, kad galėtų jaustis saugūs tiek 
svetainėje, tiek žiemos sode, tiek Renė kambariuose. Jiems tai 
buvo visas pasaulis. Pirmaisiais mėnesiais Renė ir Maksimas ten 
mėgavosi pačiais rafinuočiausiais, pačiais išradingiausiais malo- 
numais. Meilės valandas jie leisdavo čia miegamajame, plačioje 
rausvoje pilkų tonų lovoje, čia baltų ir rausvų tonų tualeto 

kambario nuogumoje, čia mažosios svetainės minorinėje geltonų 
tonų simfonijoje. Kiekvienas kambarys su savo ypatingu kvapu, 
sienų apmušalais, gyvenimu teikė jų meilei kitokį atspalvį, skati- 
no Renė skirtingai mylėti Maksimą: ji buvo švelni ir žavi minkš- 
tame aukštuomenės damos patale, šiltame aristėkratiškame kam- 
baryje, kur aistrą tramdydavo geras tonas; kūno spalvos pala- 
pinėje, vonios aromatuose ir palaimingoje drėgmėje ji tapdavo 
gašli ir aikštinga, atsiduodavo išlipusi iš vonios, — tokia ji la- 
biausiai patiko Maksimui; o apačioje, mažojoje svetainėje, tekant 
saulei, rytmečio spinduliais auksinančiai Renė plaukus, ji virsda- 
vo deive, šviesiaplauke Diana, jos nuogos rankos būdavo skais- 
taus grakštumo, taurių linijų kūnas, išsitiesęs ant kušetės,— 
pilnas antikinės gracijos. 

Tačiau buvo dar vienas kampelis,- kurio Maksimas beveik 
bijodavo; ten Renė įviliodavo jį tomis dienomis, kai būdavo blo- 
gos nuotaikos, kai jausdavo siutingesnio apsvaigimo poreikį. 
Buvo tai žiemos sodas. Ten juodu smaguriaudavo kraujomaiša. 

Kartą naktį nuobodžio pjaunama Renė pareikalavo, kad meilu- 
žis atneštų iš miegamojo lokeną. Juodu sugulė ant juodai juodo 
kailio baseino pakrašty, didžiojoje žiedinėje alėjoje. Buvo skaisti 
mėnesėta naktis, lauke spigino šaltis. Maksimas atėjo sužvarbęs, 
sustirusiomis ausimis ir rankomis. Žiemos sode buvo taip prikū- 
renta, jog jis kone nuleipo ant kailio. Iš spirginančio šalčio 
įėjęs į troškų karštį, pajuto, kad jam dega kūnas, lyg jį būtų 
nuplakę rykštėmis. Atsipeikėjęs pamatė, jog Renė stovi ketur- 
pėsčia, įsmeigusi į jį akis, ir tokia gyvuliška poza, kad persigando. 
Ant nuogų pečių nudrikusiais plaukais, kumštukais įsirėmusi į 
žemę, išrietusi nugarą, ji priminė didelę katę fosforescuojančio- 
mis akimis. Gulėdamas aukštielninkas, virš gražaus įsimylėjusio, 
į jį Žiūrinčio žvėries galvos, Maksimas pastebėjo marmurinį sfin- 
ksą mėnesienos užlietais spindinčiais šonais. Savo poza ir šypsena 
Renė panėšėjo į pabaisą moters galva, buvo tarytu šio juodo 
dievuko baltaodė sesuo. 

Maksimas tysojo veik be nuovokos. Karštis dusino, slogus 
karštis, toksai, koks ne ugnies lietumi srūva iš padangių, o šliau- 
žia pažeme it nuodingos išgaros, paskui kyla aukštyn virsdamas 
audriniu debesiu. Nuo šutros meilužiai rasojo, plaukė svilinančiu 
prakaitu. Ilgai juodu nejudėjo netardami nė žodžio šioje ugnies 
vonioje: Maksimas bejėgiškai tvirsojo žemėje, Renė, įsirėmusi 
sugniaužtais kumštukais, virpėjo lanksčiu, nervingu kūnu. Pro 
mažus žiemos sodo langelius buvo matyti Monso parko prorėt- 
mės, medžių guotai su ryškiomis šakų linijomis dangaus fone, 
baltos vejos it ledu užsitraukę ežerai, visas negyvas kraštovaiz- 
dis, švelniais kontūrais ir vienodomis šviesių tonų spalvomis 

panašus į japonų graviūras. Ir bežadėje, šalčio sukaustytoje tylo- 
je keistai virė šis degančios žemės sklypelis, šis liepsnojantis 
įsimylėjėlių guolis. 
 Juodu praleido beprotiškos meilės naktį. Renė ėmė viršų, 
kaip vyras primesdama savo aistringą, veiklią valią Maksimui. 
Ši graži, šviesiaplaukė belytė būtybė, nuo pat mažumės stokojusi 
vyriškumo, grakščiu liesumu ir skaisčiu mergaitės veidu prime- 
nanti romėnų efebą, reikliame jaunosios moters glėbyje buvo 
tarytum tikra kurtizanė. Atrodė, kad jis gimęs ir užaugęs iškry- 
pusiems geiduliams tenkinti. Renė mėgavosi savo galia, savo 
aistra gniuždydama šią nenusakoinos lyties būtybę. Jos geismus, 
jos jausmus tolydžio trikdė netikėtumai: ji tai varžėsi jausdamasi 
nei šiaip, nei taip, tai smaguriavo kiaurai smelkiančių malonumu. 
Ji nebesuvokė, kas jai darosi; kupina abejonių, ji glostė akimis 
jo švelnią odą ir putlų kaklą, žiūrėjo, kaip jis guli apsalęs, kaip 
alpėja. Ir tokiu metu ji jausdavo visišką pasitenkinimą. Atsklei- 
dęs jai ligi tol nepatirtas saldybes, Maksimas tapo sakytum 
priedas jos beprotiškų tualetų, pasakiškos prabangos, nežaboto 
gyvenimo. Ši aistra dar labiau ją pastūmėjo į palaidumą, jau 
siautėjantį aplink. Maksimas buvo meilužis, tarytum tam tyčia 
sukurtas to meto madai ir beprotystėms. Šis išvaizdus jaunuolis 
per vidurį perskirtais plaukais, vilkintis frakais, paryškinančiais 
jo gležną figūrą, su nuobodžiaujančios kekšės šypsena slampi- 
nėjantis bulvarais, pakliuvęs į Renė glėbį, pritapo prie paleistu- 
vystės, tam tikru nuosmukio laikotarpiu sugedusiai tautai seki- 
nančios fizines jėgas ir krikdančios protinius sugebėjimus. 
Ir ypač žiemos sode Renė pasijusdavo vyru ir imdavo viršų. 
Po pirmos aistringos nakties, praleistos ten, sekė kitos. Žiemos 
sodas geidė meilės, degte degė sykiu su jais. Tvankos sloginami 
meilužiai matė, kaip neregėtas augalijos pasaulis aplink tarytum 
juda, glėbesčiuojasi balkšvoje mėnesienoje. Juoda lokena dryk- 
sojo skersai alėjos. Prie Renė ir Maksimo kojų garavo baseinas, 
knibždėte knibždantis tankiai susipynusių šaknų; vandens pavir- 
šiuje, lyg prasisegus skaistuolės korsažui, giedravo rausvos 
lelijų žvaigždutės, o tornelijų šakos svyrojo it apsalusių:nerei- 
džių plaukai. Aplink styrojo palmės ir indiški bambukai prie 
skliautų linkdami vienas prie kito ir pindamiesi šakomis nely- 
ginant nusikamavę meilužiai. Paparčiai, pteridai, alzofilai priminė 
žalias damas plačiais, lygiomis klostėmis rauktais sijonais, alėjos 
pakraščiuos tyliai laukiančias, kada išmuš jų meilės valanda. 
Šalimais linksojo kreivi, raudonai nutaškyti begonijų lapai ir 
mįslingai bolavo balti, aštrūs it iečių smailės kaladijų lapai; 
meilužiams kartais atrodydavo, jog tai, sakytumei, šlaunys ir 
keliai, šiurkščių, žvėriškų glamonių pritrėkšti prie žemės. Ir 

bananai, kekių lenkiami, bylojo jiems apie trąšios žemės vaisin- 
gumą, o iš dygių abisiniškų karpažolių žvakių, išsigimusių, apė- 
jusių pasišlykštėtinais gumbais, varvėjo syvai, nesulaikomai 
srūvo ugnies gyvojai. Renė ir Maksimui įdėmiau žiūrint į tamsius 
žiemos sodo kampelius, lapų ir stiebų trakas atrodė vis padūkes- 
nis: ant laiptelių jie matė jau nebe švelnius it aksomas arorautus, 
nebe violetinius gloksinijų varpelius, nebe dracenas, panašias į 
lakuotas raudonmedžio lenteles, — tai buvo ratelis atgijusių Žo- 
lių, su nepasotinama gašla persekiojančių viena kitą. Sodo ker- 
tėje, kur už lianų uždangos tarytum slypėjo patalai, geidulių 
įkiršinta Renė ir Maksimo vaizduotė piešė dar goslesnius vaizdus: 
lanksčios vanilių, Levanto aguonų, kiskalų, bauhinijų atvašos 
raitėsi it ilgėliausios neregimų meilužių rankos, beprotiškai 
skėtėsi siekdamos suglėbti aplink išsklaidytas saldybes. Šios 
be saiko ilgos rankos čia karodavo, nuovargio pakirstos, čia 
pindavosi, meilės spazmų sutrauktos, čia glamonėdavo viena kitą, 
čia raizgydavosi daiktan nelyginant pulkas rujojančių gyvių. 
Tai buvo pašėlęs rujojimas, įsimetęs į žiemos sodą, į šį neįžengia- 
mos girios kampelį, kur liepsnojo atogrąžų gėlės ir žalumynai. 

Iš prigimties iškrypėliai, Maksimas ir Renė visa esybe atsida- 
vė šiam netvardomam žemės sanguliavimo šėlui. Pro lokeną 
žemė degino jiems pečius, o išlakios palmės krėtė ant jų ugnies 
rasą. Syvai, medžių geriami, smelkėsi ir į juos, kurstė pasiutišką 
geismą veistis ir daugintis be skaičiaus. Juodu rujavo drauge 
su visu žiemos sodu. Blyškioje šviesoje jiems vaidenosi slogūs 
vaizdiniai ir regėjimai, jie tarėsi stebį palmių ir paparčių glamo- 
nes; lapija rodės jiems miglotais ir dviprasmiškais pavidalais, 
geidulių sudirgintos vaizduotės tolydžio ryškinamais; tankmėje 
girdėjos kuždesiai, vapėjimas, apsalę balsai, ekstazės atodūsiai, 
slopinami skausmo riksmai, tolimas juokas — visa tai, ką nešė 
jiems aidas, kartojantis jų glamonių garsus. Kartais jiems atrody- 
davo, jog dreba žemė, lyg ji, geismui pasiekus viršūnę, būtų 
pratrūkusi gašlia rauda. 

Jeigu jie nebūtų užsimerkę, jeigu tvankuma ir blyški šviesa 
nebūtų paveikusi jų juslių, vienų kvapų būtų pakakę, kad nepap- 
rastai padidėtų nervinis jaudrumas. Juos klėtė debesis gailių 
baseino išgarų, kurios liejosi draugėn su tūkstančiais kvapsnių, 
dvelkiančių nuo gėlių ir žalumynų. Kartais lyg purplelio ulbėji- 
mas atsklisdavo vanilės aromatai; paskui savo aitrumu juos 
nustelbdavo stanopėjos, kurioms iš rainų lūpų tvoskia gaižus 
tvaikas, koks eina ligoniui iš burnos. Orchidėjos grandinėlėmis 
parištuose krepšeliuose svaigino savo kvapais nelyginant gyvos 
smilkyklės. Bet viršų ėmė vienintelis kvapas, kvapas, sugerian- 
tis visus tuos vos juntamus dvelksmus, žmogaus kūno kvapas, 

meilės kvapas, toks artimas Maksimui, čia bučiuojančiam Renė 
į pakaušį, čia įsikniaubiančiam į jos palaidus plaukus. Jiems 
sukos galva nuo to mylinčios moters kvapo, tvyrančio žiemos 
sode nelyginant alkovoje, kur gimdo žemė. 

Paprastai meilužiai gulėdavo po Madagaskaro tanginu — 
nuodingu krūmu, kurio lapą kadaise krimstelėjo Renė. Aplink 
šypsodavo savo baltumu statulos, stebėdamos besaikį žalumynų 
poravimąsi. Slinkdamas dangaus skliautu, mėnuo kreipdavo šešė- 
lius, savo permaininga šviesa gyvindavo sceną. Ir meilužiai 
nukildavo per tūkstančius mylių nuo Paryžiaus, toli nuo Bulonės 
miško ir oficialių salonų lengvabūdiško gyvenimo, į kokį Indijos 
girios kampelį, į šiurpulingą šventovę, kurios dievas būdavo. 
juodojo marmuro sfinksas. Jie sąmoningai risdavosi į nusikalti- 
mą, į prakeiktą meilę, laukinių žvėrių mylavimąsi. Visas tas 
kirbėjimas aplink, kibždėjimas baseine, niekuo nedangstomas 
lapų begėdiškumas stumte įstumdavo juos į pačią Dantės pragaro 
aistrų tirštį. Ir štai tada tame stikliniame narve, kur, globiama 
vaiskaus gruodžio šalčio, virte virdavo vasaros kaitra, juodu 
mėgaudavosi kraujomaiša tarytum pragaištingu perkaitintos že- 
mės vaisium, slapčia baisėdamiesi savo šiurpiu guoliu. 

Vidury juodos lokenos boluodavo Renė kūnas įprastine po- 
za — išrietusi nugarą, sugniaužusi kumštukus, ji stovėdavo ketur- 
pėsčia it didelė katė, kuri, įręžusi lanksčius ir nervingus raume- 
nis, rengiasi šuoliui: Visa ji būdavo pritvinkusi gašlos, ir katės 
grakštumo pečiai ir klubai brėždavo ryškų piešinį lokio kailyje, 
lyg rašalo dėmė juoduojančiame geltonu smėliu nužertoje alėjo- 
je. Ji sekdavo Maksimą, tą grobį, aukštielninką parmestą po apa- 
čia, atsiduodantį jos valiai, visa kuo jai priklausantį. Kartas 
nuo karto ūmai prisilenkdavo, bučiuodavo jį piktai prašieptomis 
lūpomis. Godžiai žiodavosi kraujo raudonumo burna — šitaip 
skleidžiasi kiniški hibiskai, ištisai apraizgę vieną rūmo šoną. 
Tuomet ji tarytum virsdavo liepsninga žiemos sodo dukra. Jos 
bučiniai vysdavo tik tik pražydę nelyginant didžiosios dedešvos 
skaisčiai raudoni žiedai, kurie žydi vos keletą valandų, bet 
užtat skleidžiasi be perstojo — kaip milžinės Mesalinos lūpos, 
krauju srūvančios ir nepasotinamos. 


V 


Pabučiavęs žmonai į kaklą, Sakaras susimąstė: šis bučinys 
sukėlė jam tam tikrų minčių. Jis jau seniai .nebesinaudojo vyro 
teisėmis; atotrūkis įvyko savaime, nei vienam, nei kitam nerūpė- 
jo saitai, tik varžę vyrą ir žmoną. Ir jeigu Sakaras sugalvojo 

grįžti į Renė miegamąjį — vadinasi, turėjo tikslą teisėtomis 
glamonėmis paremti kokį pelningą sandėrį. 

Šaronės reikalai klestėjo, bet Sakarui nedavė ramybės galima 
atomazga: jam nepatiko džiugia šypsena amžinai švytintis Larso- 
no akinamai baltais marškiniais. Larsono viso labo buvo tarpi- 
ninkas, pakištinis asmuo, už savo paslaugas gaunantis dešimt 
nuošimčių būsimo pelno. Ir nors nuosavybės nusavinimo reikalų 
agentas nebuvo įdėjęs nė vieno sū, o Sakaras ir davė lėšų kafe- 
šantano statybai, ir ėmėsi visų atsargumo priemonių perpirkda- 
mas kompaniono dalį ir apsirūpindamas vekseliais, kuriuose 
nebuvo įrašyta data, ir iš anksto išduotais pakvitavimais, šiaip 
ar taip, jį kamavo baimė, slapta nuojauta, jog Larsono gali pada- 
ryti niekšybę. Jis stačiai juste juto, kad bendrininkas ketina jį 
šantažuoti suklastotomis sąskaitybos knygomis, kurias stropiai 
saugojo ir kurių dėka tapo dalininku. 

Bet užtat kaip tvirtai spausdavo bendrininkai kits kitam ran- 
ką! Larsono vadindavo Sakarą „mielu maestru“. Tiesą pasakius, 
jis nuoširdžiai žavėjosi tuo ekvilibristu, mėgėjo žvilgsniu stebė- 
damas jo pratimus ant kietai ištempto spekuliacijų lyno. Mintis 
apmulkinti Sakarą dirgino Larsono nelyginant koks retas ir aštrus 
malonumas. Jis puoselėjo dar gana miglotą planą, gerai neišma- 
nydamas, kaip pasinaudoti turimu ginklu, ir baimindamasis pats 
įkristi į kitam kasamą duobę. Be to, jautė, jog buvęs kolega tvir- 
tai laiko jį savo gniaužtuose. Žemės sklypai ir pastatai, išmonin- 
gai sudarytuose turto aprašuose įvertinti beveik dviem milijo- 
nais, o iš tikrųjų neverti nė ketvirčio tos sumos, turėjo galų gale 
nugarmėti į neregėto bankroto bedugnę, jeigu nusavinimo fėja 
nepaliestų jų savąja aukso lazdele. Pagal pirminius planus, su 
kuriais kompanionai turėjo galimybę susipažinti, buvo numato- 
ma, jog naujasis bulvaras sujungsiąs Vensenų artilerijos parką 
su Princo Eugenijaus kareivinėmis, o šį parką siekdamas su Pary- 
žiaus centru, apeisiąs Sent-Antuano priemiestį ir užgriebsiąs 
dalį sklypų; tačiau būta tam tikrų nuogąstavimų, jog sklypai 
būsią tik vos paliesti ir tuomet išmoninga spekuliacija su kafešan- 
tanu žlugsianti, pasirodžiusi pernelyg neapdairi. Šiuo atveju 
Larsono grėsė pavojus atsidurti keblioje padėtyje. Šiaip ar taip, 
ne tai jam kėlė nerimą, o mintis, jog, norom nenorom atlikdamas 
antraeilį vaidmenį šioje pasakiškoje milijonų vagystėje, jis 
gausiąs tik menkus dešimt nuošimčių. Ir čia jau jis nebegalėjo 
atsispirti nežmoniškai pagundai prikišti nagus ir išplėšti savo 
dalį. 

O Sakaras netgi neketino skolintis pinigų Žmonai, smaguriau- 
damas grubiu melodramatišku triuku, atliepiančiu jo potraukį 
į sudėtingas komercines operacijas. 


— Ne, ne, brangusis, — kalbėjo jis savo provansiška tartimi, 
kurią itin pabrėždavo norėdamas, kad sąmojis dar kandžiau 
skambėtų, — nepainiokim sąskaitų... Jūs vienintelis žmogus Pa- 
ryžiuje, iš kurio prisiekiau niekada nesiskolinti pinigų. 

Larsono pasitenkinimo užuomina, jog Sakaro žmana — kiau- 
ras maišas. Ir patarė nebeduoti nė skatiko — tuomet ji nedel- 
siant perleisianti jiems savąją nuosavybės dalį. Jam būsią ma- 
loniau turėti reikalų tik su Sakaru. Kartais Larsono tirdavo 
dirvą, prabildavo jam būdingu atsainiu, viskuo pasibodėjusio 
plevėsos tonu: 

— Šiaip ar taip, man būtų ne pro šalį susitvarkyti popie- 
rius... Jūsų žmona mane šiurpina, bičiuli. Aš nepageidauju, 
kad būtų uždėtas areštas tam tikriems dokumentams, kuriuos 
saugau namuose. 

Sakaras nebuvo iš tų, kurie kantriai pakenčia tokias užuomi- 
nas, juo labiau kad žinojo, kokia griežta ir smulkmeniška tvar- 
ka viešpatauja Larsono kontoroje. Visa savo menkute, sukta ir 
veiklia esybe jis piktindavosi šiuo augalotu dabita lupikautoju 
geltonomis pirštinėmis, mėginančiu jį įbauginti. Visa bėda, kad 
jį nukrėsdavo šiurpas pagalvojus apie galimą skandalą, ir jis 
jau vaizduodavosi, kaip, brolio gėdingai išgintas iš Paryžiaus, 
kur nors Belgijoje verčiasi kokiu negarbingu amatu. Kartą jis 
įtūžo, net kreipėsi į Larsono vadindamas jį „tu“. 

— Klausyk, drauguži, — tarė, — tu neblogas vyras, bet, šiaip 
ar taip, protingai padarytum, jei grąžintum tau žinomus doku- 
mentus. Pamatysi, kada nors mudu rimtai susipyksim dėl to 
popiergalio. 

Larsono dėjosi nustebęs, puolė spausti ranką savo „mielajam 
maestrui“, tikindamas jį savo atsidavimu. Sakaras pasigailėjo 
akimirką pritrūkęs kantrybės. Štai tuomet jis ir ėmė rimtai 
galvoti, jog būtų naudinga vėl suartėti su žmona: ji praverstų 
jam kovoje su bendrininku; ir jis tarė sau, jog reikalai gražiau- 
siai tvarkomi lovoje. Pabučiavimas į kaklą pamažu įpiršo jam 
mintį pasinaudoti visiškai nauja taktika. 

Beje, Sakaras neskubėjo, apdairiai imdamasis turimų prie- 
monių. Visą žiemą jis brandino savo planą, nors jam nedavė 
ramybės šimtai painiausių reikalų. Tai buvo siaubinga žiema, 
pilna sukrėtimų, tikra kampanija, reikalavusi kas dieną dėti 
pastangas, kad neištiktų bankrotas. Tačiau Sakaras, užuot ap- 
karpęs namų išlaidas, rengė vieną balių po kito. Ir jeigu jis 
sugebėjo įveikti visus nemalonumus, žmoną jam teko laikinai 
palikti — patausoti lemiamam smūgiui, kada galūtinai subręsianti 
Šaronės operacija. Tuo tarpu jis rengė atomazgą duodamas 
jai pinigų tik per Larsono. Kai Renė imdavo skųstis pinigų 

stoka, o jis turėdavo vieną kitą atliekamą tūkstantį frankų, 
skolindavo jai sakydamas, jog Larsono reikalaująs vekselio 
dvigubai sumai. Ši komedija -atrodė jam nepaprastai juokinga, 
vekselių istorija žavėjo jį romantišku elementu, paįvairinančiu 
finansines operacijas. Netgi tais laikais, kai pinigai plaukte 
plaukdavo jam į kišenę, Sakaras labai nereguliariai duodavo 
žmonai išlaikymą: čia apipildavo ją karališkomis dovanomis, 
saujomis kimšdavo banknotus, čia ištisas savaites palikdavo 
ją bristi juodą vargą. Dabar iš tikrųjų įkliuvęs į keblią padėtį, 
Sakaras skųsdavosi ūkio išlaidomis, elgdavosi su žmona kaip 
su kreditorium, nuo kurio stengiamasi nuslėpti bankrotą ir 
kurį prašoma truputį pakantrauti, sekant visokiausias pasakas. 
Renė beveik nesiklausydavo jo paistalų, pasirašydavo viską, 
ką tik jis pakišdavo, ir apgailestaudavo, kad negali pasirašyti 
dar daugiau vekselių. 

Sakaras jau turėjo vekselių, jos pasirašytų dviem šimtams 
tūkstančių frankų, nors ji buvo gavusi daugių daugiausia šimtą 
dešimt tūkstančių. Vekseliai buvo Larsono vardu, ir, išgavęs iš 
jo perdavimo įrašą, Sakaras pradėjo atsargiai leisti juos apyvar- 
ton, tikėdamasis vėliau pasinaudoti jais kaip lemiamu ginklu. 
Nieku gyvu jis nebūtų pratempęs iki pabaigos tos siaubingos 
žiemos, už palūkanas skolindamas žmonai pinigus ir plačiai gy- 
vendamas, jei nebūtų pardavęs savo sklypo Malzerbų bulvare 
garbiesiems Minjonui ir Šarjė, kurie užmokėjo grynais, bet 
nusiderėję milžinišką nuolaidą. 

Renė ši žiema buvo ištisinis džiaugsmas. Jai nieko netrūko, 
tik pinigų: pernelyg brangiai kainavo Maksimas, kuris kaip ir 
anksčiau laikė ją miela pamote ir visur leido už save mokėti. 
Tačiau šis kruopščiai slepiamas skurdas teikė jai dar didesnį 
malonumą. Ji nėrėsi iš kailio, suko sau galvą, kad tik jos „mielam 
vaikeliui' nieko nestigtų, ir kai jai pavykdavo išgauti iš vyro 
kelis tūkstančius frankų, drauge su juo iššvaistydavo juos 
brangiems niekniekiams,— juodu jausdavosi kaip du mokslei- 
viai, pirmąsyk ištrūkę į laisvę. Nebeturėdami pinigų, jie sėdė- 
davo namie, mėgaudavosi tuo milžinišku rūmu, stulbinančiu 
savo naujoviška ištaiga ir akiplėšiškai kvaila architektūra. Sa- 
karo niekad nebūdavo namie. Meilužiai dažniausiai leisdavo 
laiką prie židinio. Pagaliau Renė pavyko šiltu jaukumu pripil- 
dyti lediniu šalčiu dvelkiančią paauksuotų kambarių tuštumą. 
Si abejotinos šlovės aukštuomenės pramogų buveinė tapo šven- 
tove, kur Renė paslapčia puoselėjo naują tikėjimą. Maksimas 
ne tik davė Renė gyvenimui ryškų toną, atitinkantį jos bepro- 
tiškus tualetus, jis buvo idealus meilužis, lyg tam tyčia sukurtas 
šiems namams dideliais kaip krautuvių vitrinos langais, nuo 

palėpių iki rūsių lipdyte nulipdytiems skulptūromis; jis teikė 
gyvybės visiems tiems lipdiniams, pradedant dviem papūstžan- 
džiais amūrais, kieme švirkščiantiems vandenį iš savo kiaukutų, 
ir baigiant nuogomis milžinėmis, remiančiomis balkonus ir vi- 
dury frontonų žaidžiančiomis varpų ryšeliais ir obuoliais; jis 
padėjo suvokti, kodėl vestibiulis toks prašmatnus, o sodas, 
toks mažytis, kodėl žėrinčiuose kambariuose krėslų šitiek daug, 
o meno kūrinių — nė vieno. 

Anksčiau mirtinai nuobodžiavusi, jaunoji moteris staiga pra- 
linksmėjo, ėmė naudotis juo kaip kokiu daiktu, kurio paskirtis 
iš pradžių buvo jai nesuprantama. Savo meile ji pripildė ne tik 
miegamąjį, purienų spalvos svetainę ir žiemos sodą, bet ir visus 
namus. Galop jai pradėjo patikti netgi rūkomojo sofa; ji valandų 
valandas tysodavo ten sakydama, jog jai labai malonu šiame 
kambaryje, gardžiai kvepiančiame tabaku. 

Dabar ji priiminėdavo svečius ne kartą, bet dukart per sa- 
vaitę. Ketvirtadieniais rinkdavosi pašaliniai. Tačiau pirmadie- 
niais sueidavo tik artimiausi draugai. Vyrų nebūdavo pageidau- 
jama. Tik Maksimas vienintelis dalyvaudavo rafinuotose pramo- 
gose, kurios paprastai vykdavo mažojoje svetainėje. Kartą Renė 
dingtelėjo mintis perrengti Maksimą moteriškais drabužiais ir 
pristatyti kaip savo pusseserę. Adelinė, Siuzanė, baronienė de 
Mainhold ir kitos draugės, susirinkusios pas Renė, atsistojo ir 
pasisveikino, su nusistebėjimu žiūrėdamos į tarytum pažįstamą 
veidą. Paskui, viską supratusios, jos prapliupo juoktis ir nieku 
gyvu nenorėjo, kad Maksimas eitų persirengti. Jis turėjo likti 
su sijonais, jos erzino jį dviprasmiškais sąmojais. Išlydėjęs 
damas pro paradines duris, Maksimas apeidavo parką ir grįžda- 
vo 'per žiemos sodą. Renė draugėms nekildavo nė menkiausio 
įtarimo: pamotė ir posūnis labai jau familiariai laikydavosi ir 
anksčiau, kai sakydavosi esą geri draugai. O jeigu kuris tarnas 
netyčia pastebėdavo, kad jie pernelyg stipriai glaudžiasi vienas 
prie kito, niekas tuo nesistebėdavo — visi buvo pripratę prie 
šeimininkės ir jaunojo ponaičio pokštų. 

Visiška laisvė ir nebaudžiamumas teikdavo jiems dar daugiau 
drąsos. Jeigu nakčia jie rakindavo duris, dieną bučiuodavosi 
visuose rūmo kambariuose. Lyjant jie prasimanydavo tūkstan- 
čius pramogų. Bet didžiausia laimė Renė, kaip ir anksčiau, buvo 
snūduriuoti prie baisingai pleškančio židinio. Tą žiemą ji pui-. 
kavo prašmatniais kambariniais drabužiais. Vilkėjo pašėlusiai 
brangiais marškiniais ir peniuarais, vos dengiančiais ją balsvu 
ūkeliu. Raudonuose židinio atšvaituose atrodydavo lyg nuoga, 
rausvai šviesdavo nėriniai ir oda, liepsnos nutviekstas kūnas 
giedruodavo pro plonytį audinį. Susirietęs prie jos kojų, Maksi- 

mas bučiuodavo jai kelius nė nejausdamas peniuaro, tokio pat 
šiltumo ir spalvos kaip ir jos žavus kūnas. Pilku šilku muštame 
kambaryje tvyrodavo prieblanda, Renė ir Maksimui už pečių 
ramiais žingsniais vaikščiodavo Selestė. Savaime suprantama, 
ji buvo jų bendrininkė. Vieną rytą ji užklupo juos lovoje, bet 
pažiūrėjo į tai abejingai, kaip ir pritinka visa ko mačiusiai 
šaltakraujei kambarinei. Juodu nustojo jos varžytis, ji įeidavo 
bet kuriuo metu ir net negrįžtelėdavo girdėdama bučinius. Jie 
pasikliaudavo ja tikėdami, kad ji perspės juos pavojaus atveju. 
Tačiau už tylėjimą pinigų nemokėjo. Selestė buvo taupi mergi- 
na, labai dora ir, ko gero, neturėjo meilužio. 

Tačiau Renė nepasidarė namisėda. Ji dažnai važinėdavo į 
svečius, imdavo su savimi Maksimą, kuris visur lydėdavo ją 
lyg šviesiaplaukis pažas juodu fraku, tad malonumas jai būda- 
vo dar didesnis. Žiemos sezonas Renė tapo ištisiniu triumfu. 
Niekad ji nebuvo prisigalvojusi tokių drąsių tualetų ir šukuose- 
nų. Kaip tik tuomet ji išdrįso apsivilkti savo garsiąją krūmokš- 
nio spalvos atlasinę suknią, kurioje buvo išsiuvinėta elnio me- 
džioklė su visais atributais: parakinėmis, medžioklės ragais, 
plačiaašmeniais peiliais. Kaip tik tuomet ji įvedė naują madą — 
antikines šukuosenas, kurias Maksimas perpiešė jai neseniai 
atidarytame Kampanos muziejuje. Renė pajaunėjo, buvo pačiame 
savo audringo grožio žydėjime. Kraujomaiša uždegė joje liepsną, 
žėrinčią akyse, pliūpčiojančią drauge su juoku. Su neregėtu 
įžūlumu ji prisidėdavo lornetą prie nosies galiuko ir žiūrinė- 
davo kitas moteris, savo bičiules, puikuojančias kokiu pasi- 
baisėtinai ydingu polinkiu, ir tuo metu savo išvaizda primin- 
davo pagyrūną paauglį, kuris, reikšmingai šypsodamas, tarytum 
sako: „Ir aš ne šventas“. 

Aukštuomenės sambūrius Maksimas laikė mirtinai nykiais. 
Iš tiesų tik „dėl fasono“ jis dėdavosi nuobodžiaująs, nes apskri- 
tai niekur ir neieškodavo pramogų. Tiuilri rūmuose, pas minist- 
rus, jisai slėpdavosi po Renė sijonais. Bet kai tik išeidavo 
kalba apie kokį nuotykį, beregint imdavo iniciatyvą į savo 
rankas. Renė panoro dar sykį pabūti bulvaro restorano atski- 
rame kabinete, ir sofos platumas sukėlė jai juoką. Maksimas 
visur ją vežiodavo: pas lengvo elgesio moteris, Operon į kau- 
kių balių, į mažų teatrų ložes, į visas blogos šlovės vietas, kur 
galėjai susidurti su grubiu gašlumu mėgaudamasis inkognito 
žavesiu. Namo juodu grįždavo vogčiomis, nuovargio pakirsti, 
užmigdavo apsikabinę ir ilsėdavosi po siautulio nešvankybių 
Paryžiuje, o ausyse vis dar skambėdavo blevyzgų ir nepadorių 
dainelių nuotrupos. Rytojaus dieną Maksimas mėgdžiodavo ak- 
torius, o Renė, mažojoje svetainėje sėdėdama prie rojalio, 

stengdavosi atkartoti gražiosios Elenos vaidmenį atliekančios 
Blanšės Miuler užkimusį balsą ir gašlius kūno judesius. Muzikos 
pamokos vienuolyne dabar jai praversdavo kliunkinant šiuo- 
laikinių bufonadų kupletus. Rimtos arijos keldavo jai nežmo- 
nišką siaubą. Maksimas drauge su ja „imdavo ant liežuvio“ 
vokiečių muziką ir laikydavo savo pareiga švilpti per „Tan- 
heizerį' — tiek iš įsitikinimo, tiek gindamas ŽaISINESS melo- 
dijas, kuriomis žavėdavosi pamotė. 

Viena mėgstamiausių jų pramogų buvo čiuožimas: tą žiemą 
čiuožinėti buvo madinga, imperatorius pirmas išbandė ežero 
ledą Bulonės miške. Renė užsisakė pas Vormsą lenkišką akso- 
minį, kailiais muštą kostiumėlį, o Maksimui įtaisė minkštus 
aulinukus ir lapinę kepurę. Jie atvažiuodavo Bulonės miškan 
speigui žnaibant nosį ir lūpas — atrodydavo, jog vėjas, pūsda- 
mas į veidą, kapoja jį smulkiomis smiltelėmis. Jiems smagu 
būdavo mėgautis šalčiu. Bulonės miškas stovėdavo pilkai pilkas, 
šarmotos šakos primindavo plonyčius gipiūrus. Po blyškiu dan- 
gumi palei padružusį, šalčio sukaustytą ežerą ligi pat horizonto 
tarytum teatro uždanga traukdavosi tankūs, plačiais sniego nė- 
riniais padabinti eglynai. Maksimas ir Renė skrosdavo ledinį 
orą it pažeme skriejančios kregždės. Už nugaros sugniaužę kum- 
štį, laisvą ranką uždėję vienas kitam ant peties, jie lėkdavo 
greta, tiesūs, šypsantys, sukdavo ratus po plačią čiuožyklą, 
aptvertą storomis virvėmis. Iš viršaus spoksodavo minia žiop- 
lių. Kartais jie nuskuosdavo pasišildyti prie laužų, liepsnojančių 
ežero pakrašty. Paskui vėl skubėdavo ant ledo, sukdavo vis 
platesnius ratus, o šaltis spausdavo jiems džiaugsmo ašaras. 

Pavasariui atėjus, Renė prisiminė buvusias elegiškas nuotai- 
kas. Panoro mėnesėtą naktį pasivaikščioti su Maksimu po Monso 
parką. Kartą juodu įėjo į grotą, atsisėdo žolėje priešais kolo- 
nadą. Tačiau, kai Renė užsimanė pasiirstyti po ežeriuką, pasi- 
rodė, jog valtelėje, kurią jie matė iš namų, nėra irklų: turbūt 
vakare šeimininkai juos nukabino. Juodu nusivylė. Beje, mei- 
lužiams kėlė baimę naktiniai parko šešėliai. Jiems mieliau būtų 
patikę, jei. parke būtų surengta Venecijos šventė su apvaliais 
raudonais žibintais ir orkestru. Labiausiai jie mėgdavo žiūrėti 
į parką po pietų ir dažnai, stovėdami prie lango, grožėdavosi 
karietomis, riedančiomis išmoningais didžiosios alėjos vin- 
giais. į 

Jiems patikdavo šis žavus naujojo Paryžiaus kampelis, jauki 
ir švari gamta, nuostabių baltažiedžių rožynų apriestos vejos, 
panašios į aksomo sklypelius su šen bei ten išmėtytomis gėlių 
lysvėmis, dailiai pakirptais krūmais. Čia kaip ir bulvare dar- 
dėdavo gausybė karietų, moterys vangiai vilkdavo ilgus sijo- 

nus, lyg vaikščiodamos kilimu savo svetainėje. Maksimas ir 
Renė žiūrėdavo parkan pro lapuotas šakas, peikdavo tualetus, 
rodydavo vienas kitam ekipažus, nuoširdžiai grožėdavosi švel- 
niomis šio didelio sodo spalvomis. Tarp medžių žėrėdavo paauk- 
suoti pinučiai, po ežerą virtinėmis plaukiodavo antys, pro žalu- 
mynus boluodavo naujintėlaitis renesanso stiliaus tiltelis, o 
abipus didžiosios alėjos geltonose kėdėse sėdėdavo mamos: 
įsiplepėjusios jos pamiršdavo savo vaikučius, mergytes ir ber- 
niukus, kurie šelmiškai žvilgčiodavo vieni į kitus, nutaisydami 
anksti išsivysčiusių vaikų minas. 

Meilužiai mėgo naująjį Paryžių. Dažnai važinėdavo karieta 
po miestą, kartais duodavo lankstą, kad pralėktų vienu ar kitu 
bulvaru, itin mielu širdžiai. Žavėdavosi aukštais namais, pla- 
čiomis raižytinėmis durimis, gausybe balkonų, kuriuose auksi- 
nėmis raidėmis šviesdavo prekybos firmų pavadinimai, iškabos, 
vardai. Puskarietei sparčiai riedant, jie glostydavo akimis pilką 
ruožą plačių begalinių šaligatvių su suoliukais, margomis kolono- 
mis, skurdžiais medžiais. Šviesus bulvaro spindis, kuris, tolydžio 
siaurėdamas, tolumoj įsiremdavo į melsvą horizontą, dvi virtinės 
didžiųjų parduotuvių, kur pardavėjai šypso pirkėjoms, srautai 
triukšmingai šurmuliuojančios minios — visa tai pamažu pripil- 
dydavo juos pasitenkinimo, suteikdavo gatvės gyvenimo tobulu- 
mo pojūtį. Jiems patikdavo netgi vandens čiurkšlės, trykštančios 
iš gatvių laistymo žarnų, it baltas ūkas staiga pakylančios prieš 
arklius, išsiskleidžiančios pažeme, smulkia dulksna nugulančios 
po puskarietės ratais, keliančios dulkių debesėlius ir rudu šešėliu 
nuklojančios grindinį. Jie dardėdavo toliau, ir jiems atrodydavo, 
jog puskarietė rieda kilimais dengtu tiesiu, begaliniu prospektu, 
nutiestu tam tyčia, kad nereiktų kratytis tamsiomis gatvelėmis. 

Kiekvienas bulvaras tapdavo jiems lyg namų koridorium. 
Linksma saulė smagiai šypsodavo naujuose fasaduose, žėrėdavo 
stikluose, tvieksdavo į drobinius krautuvių ir kavinių stogelius, 
kaitindavo asfaltą po sparčiai žengiančiomis praeivių kojomis. 
O kai grįždavo namo, šiek tiek apduję nuo tų begalinių mugių 
margumyno ir kamšaties, būdavo malonu vėl atsidurti Monso 
parke, tame naujojo Paryžiaus gėlyne, nuo pat pirmųjų šiltų 
pavasario dienų džiuginančiame akį savo ištaiga. 

Kai mados reikalavimu norom nenorom teko palikti Paryžių, 
jie iškeliavo į jūros maudykles, bet vandenyno paplūdimiuose 
apgailestaudami minėjo Paryžiaus bulvarus. Netgi jų meilę grau- 
žė nuobodis. Ji buvo šiltnamio gėlė, negalėjo apsieiti be rausvos 
pilkais ruoželiais lovos, kūno spalvos tualeto kambario, mažosios 
svetainės auksinių rytmečio spindulių. Vakare, vieni du pasilikę 
prie jūros, jie nebeturėdavo apie ką šnekėti. Renė bandydavo 

padainuoti savąjį „Varjetė“ teatro repertuarą, akompanuodama 
sau sukiužusiu fortepijonu, baigiančiu savo dienas viešbučio 
kambario kertėje, bet nuo jūros vėjų atidrėkęs instrumentas 
tik gailiai vaitodavo mėgdžiodamas ilgesingą bekraščio vandeny- 
no ošimą. „Gražioji Elena“ skambėdavo gūdžiai ir sielvartingai. 
Guosdamasi Renė stebindavo paplūdimio publiką neregėtais kos- 
tiumais. Visos jos draugės, urmu suvažiuodavusios pajūrin, Žio- 
vavo, nekantraudamos laukė žiemos, beviltiškai stengėsi prasi- 
manyti maudymosi kostiumėlių, kad su jais neatrodytų itin 
bjaurios. Renė niekaip negebėjo įšnekinti Maksimo maudytis. 
Jis siaubingai bijojo vandens, balo lyg drobė, bangai atsiritus 
arčiau batelių, jokiu būdu nenorėjo eiti prie uolos krašto, iš 
tolo lenkėsi duobių ir kiek aukštėlesnio skardžio. 

Sakaras buvo du ar tris kartus atvažiavęs aplankyti savo 
„vaikučių“. Skundėsi, jog rūpesčiai baigią jį nugaluoti. Tik 
apie spalį, kai jie visi trys vėl atsidūrė Paryžiuje, jis ėmė rimtai 
galvoti apie suartėjimą su žmona. Šaronės operacija artėjo 
prie pabaigos. Sakaro planas buvo aiškus ir grubus. Sakaras 
tikėjosi pagauti žmoną ant kabliuko, kaip būtų pasielgęs su 
lengvo elgesio moterim. Renė kasdien vis labiau stokojo pini- 
gų, bet išdidumas neleido kreiptis į vyrą, kol galutinai neprispy- 
rė bėda. Sakaras davė sau žodį pasinaudoti pirmuoju jos prašy- 
mu, apsimesti galantišku ir atnaujinti seniai nutrūkusius san- 
tykius, kai Žmona nusidžiaugs, jam apmokėjus kokią didelę 
sąskaitą. 

Paryžiuje Renė ir Maksimo laukė nemaži rūpesčiai. Praėjo 
mokėjimo terminas kai kurių vekselių, duotų Larsono, bet Renė 
dėl to nekvaršino sau galvos, nes Sakaras, savaime suprantama, 
nesiskubino jų užprotėstuoti. Kur kas labiau ją gąsdino skola 
Vormsui, pašokusi iki dviejų šimtų tūkstančių frankų. Siuvėjas 
reikalavo apmokėti dalį skolos, priešingu atveju grasindamas 
nutraukti kreditą. Renė kūnas ėjo pagaugais vien pagalvojus, 
koks kilsiąs skandalas, jeigu teksią stoti į teismą, o svarbiausia — 
ji bijojo susipykti su garsiuoju siuvėju. Be to, jai reikėjo kišen- 
pinigių: juk juodu su Maksimu padvėsią iš nuobodulio, jei 
negalėsią per dieną išleisti bent kelių luidorų. Jos mielas vaike- 
lis vaikščiojo tuščiomis kišenėmis, bergždžiai išrausęs visus 
tėvo stalčius. Jo ištikimybę, pavyzdingą elgesį paskutinius sep- 
tynis aštuonis mėnesius didžia dalimi nulėmė dyka piniginė. 
Ne kasdien turėdavo jis dvidešimt frankų, kad išgalėtų pavai- 
šinti vakariene kokią kekšę. Todėl, filosofiškai nusiteikęs, vi- 
sados grįždavo pas Renė. Kiekvieną sykį, kai juodu išsirengda- 
vo ieškoti nuotykių, Renė duodavo Maksimui savo piniginę, 
kad jis turėtų iš ko mokėti restoranuose, baliuose, mažuose bulva- 


151 


rų teatruose. Ji nenustojo globoti jo kaip motina; pirštinaitėmis 
aptemptų pirštų galiukais pati atskaičiuodavo pinigus už pyragė- 
lius su austrėmis, kuriais juodu kone kasdien smaguriaudavo cuk- 
rainėje. Dažnai rytą Maksimas aptikdavo liemenės kišenaitėje 
auksinių monetų neišmanydamas, kaip jos ten atsidūrė, o kaišio- 
davo jas Renė, kaip motina kad duoda smulkių savo vaikui mo- 
ksleiviui. Ir šiam gražiam gyvenimui, pilnam malonumų, greit 
tenkinamų užgaidų, lengvai pasiekiamų smagybių, turėjo ateiti 
galas! Bet jiems grėsė dar didesnė bėda. Silvijos juvelyras, ku- 
riam Maksimas buvo skolingas dešimt tūkstančių frankų, neteko 
kantrybės, ėmė grasinti skolininkų kalėjimu Kliši. Jis jau seniai 
užprotestavo visus vekselius, kurie apaugo tokiomis palūkano- 
mis, jog skola pašoko dar trimis ar keturiais tūkstančiais frankų. 
Sakaras stačiai pareiškė, jog niekuo negalįs padėti. Jam buvo 
pravartu, kad Maksimas pakliūtų į Kliši: jis ištrauksiąs sūnų iš 
kalėjimo, ir šis tėvo dosnumas pridarysiąs daug triukšmo ir pa- 
kelsiąs jo popierius. Renė nebežinojo kur dėtis iš nevilties: ji jau 
matė savo mielą vaikelį kalėjime, tikroje belangėje, gulintį ant 
suplėkusių šiaudų. Vieną vakarą ji visiškai rimtai pasiūlė jam 
pasilikti jos kambariuose ir gyventi slapčiomis, kad neužuostų nė 
sekliai. Paskui Renė davė žodį žūtbūtinai prasimanyti pinigų. Ji 
nė karto neužsiminė nei apie tai, kaip atsiradusi ši skola, nei apie 
Silviją, patikinčią savo meilės paslaptis atskirų kabinetų vei- 
drodžiams. Renė reikėjo penkiasdešimties tūkstančių frankų: 
penkiolikos tūkstančių Maksimui, trisdešimties tūkstančių Vor- 
msui ir penkių tūkstančių smulkioms išlaidoms. Tatai žadėjo 
jiems ištisas dvi savaites laimės. Ji ėmėsi Žygių. 

Pirmiausia Renė dingtelėjo mintis paprašyti vyrą penkias- 
dešimties tūkstančių. Ji ryžosi tam su pasidygėjimu. Paskutiniu 
laiku, atnešdamas pinigų jai į miegamąjį, Sakaras kiekvienąsyk 
bučiuodavo į kaklą, spaudydavo rankas, kalbėdavo apie meilę. 
Moterys turi gerą nuojautą ir visados įspėja vyrų ketinimus. 
Todėl ji tikėjosi, kad jis pareikšiąs jai savo teises ir šypsoda- 
mas sudarysiąs nerašytą sandėrį. Iš tikrųjų, kai Renė paprašė 
penkiasdešimties tūkstančių frankų, Sakaras sušuko, jog Larsono 
nieku gyvu nepaskolinsiąs šitokios sumos, o jis, Sakaras, vis 
dar stokojąs grynų. Paskui lyg netikėtai susigraudino, nusileido 
ir jau visiškai kitu tonu sukuždėjo: 

— Jūsų norų nevalia nepaisyti. Aš aplakstysiu visą Paryžių, 
iš kailio nersiuos... Aš noriu, mieloji, kad jūs būtumėt paten- 
kinta. 

Paskui prisikišo prie ausies ir, bučiuodamas jai plaukus, 
virpančiu balsu pridūrė: 

IE Ryt vakarę atnešiu pinigus tau į miegamąjį... be vekse- 

Bet ji staigiai atsakė, kad jai neskubu, kad ji nenorinti 
užduoti jam tokių rūpesčių. Visą širdį įdėjęs į šiuos pavojingus 
žodžius „be vekselio“, kurie nejučia jam išsprūdo, Sakaras susiz- 
gribęs nė neparodė, jog žmonos atsakymas jam nemalonus. 
Jis atsistojo tardamas: 

— Ką gi, kaip jums patinka... Kai jums prireiks pinigų, su- 
rasiu jų ir be Larsono pagalbos, girdit? Noriu padaryti jums do- 
vaną. į " 

Sakaras geraširdiškai šypsojo. Renė persmelkė baisus ne- 
rimas. Ji jautė, jog visiškai nebeteks dvasinės pusiausvyros, 
jeigu nusileis vyrui. Dabar ji didžiavosi bent jau tuo, jog, ište- 
kėjusi už tėvo, buvo žmona tiktai sūnui. Dažnai, pastebėjusi, jog 
Maksimas jai šaltas, Renė stengdavosi gana aiškiomis užuomi- 
nomis atskleisti jam padėtį, bet jaunuolis, užuot puolęs jai prie 
kojų, kaip ji tikėdavosi, po šitų pokalbių likdavo visiškai abe- 
jingas, tikriausiai manydamas, jog ji tiesiog nori jį nuraminti, 
kad jis nesibaimintų susitikimo su tėvu pilku šilku muštame mie- 
gamajame. 

Kai tik Sakaras išėjo, Renė paskubomis apsirengė ir liepė 
kinkyti. Puskarietei riedant į šv. Liudviko salą, ji svarstė, kaip 
prašysianti tėvą penkiadešimties tūkstančių .frankų. Ši mintis 
netikėtai dingtelėjo jai į galvą, ir Renė beregint jos nusigriebė, 
nors puikiausiai suvokė savo silpnadvasiškumą ir visa širdimi 
baisėjosi šio žygio. Kai Renė įvažiavo į Bero rūmo kiemą, nuo 
niūrių ir drėgnų sienų padvelkė lediniu šalčiu, o lipdama plačiais 
akmeniniais laiptais, kuriais siaubingai aidžiai kaukšėjo aukšti 
jos batų kulniukai, ji vos susitvardė nepabėgusi namo. Skubė- 
dama. ji neapgalvotai apsivilko rusvą šilkinę suknią ilgais baltų 
nėrinių raukčiais, padabintą aksominiais kaspinais ir per lie- 
menį suveržtą plisuota juosta, primenančia šerpę. Šis tualetas 
drauge su skrybėlaite ilgu baltu šydu taip keistai atrodė nykių 
tamsių laiptų fone, jog ji pati susivokė nevykusiai pasirodžiusi 
šičia tokiu apdaru. Ji drebėjo eidama atšiauria anfilada erdvių 
kambarių, ir migloti gobelenų personažai ant sienų tarytum ste- 
bėjosi plačių sijonų šnarėjimu, sudrumsčiusiu prieblandos gau- 
biamą jų vienatvę. 

Renė aptiko tėvą svetainėje su langais į kiemą, kur jis papras- 
tai laikydavosi. Jis skaitė didelę knygą, pasidėjęs ją ant piupitro, 
pritvirtinto prie krėslo ranktūrių. Prie lango sėdėjo teta Eliza- | 
betė ir mezgė ilgais mediniais virbalais; tyloje buvo girdėti tik 
vienodas jų kaukšėjimas. 

Renė nedrąsiai atsisėdo bijodama krustelėti, kad šilkų šna- 
resiu nesutrikdytų griežtos aukštų kambarių rimties. Jos nėri- 
niai ryškiai baltavo tamsiame gobelenų ir senų baldų fone. Ponas 

Bero Diu Šatelis žiūrėjo į dukterį, susidėjęs rankas ant piupitro 
krašto. Teta Elizabetė sušneko apie artėjančias Kristinos vestu- 
ves — ji rengėsi ištekėti už labai turtingo advokato sūnaus; mer- 
gina buvo išėjusi apsipirkti, lydima tarno, nuo seno tarnaujančio 
Diu Šateliams; senutė bemegzdama kalbėjo lyg pati viena romiu 
balsu, pasakojo namų reikalus ir lipšniai žvilgčiojo į dukterėčią 
per akinių viršų. 

Tačiau Renė vis labiau varžėsi. Rūmo tyla slėgė jai pečius, ir 
ji nežinia ką būtų atidavusi, kad tik suknios nėriniai būtų buvę 
juodi. Tėvo žvilgsnis šitaip trikdė Renė, jog Vormsas, sugalvojęs 
šitokius plačius raukčius, galop pasirodė jai stačiai juokingas. 

— Kokia tu gražutė, dukrel! — staiga sušuko teta Elizabetė, 
tik dabar pastebėjusi dukterėčios nėrinius. 

Ji nustojo megzti, pasitaisė akinius, kad geriau matytų. Pono 
Bero Diu Šatelio lūpomis šmėkštelėjo blanki šypsena. 

— Tik truputį daugoka baltos spalvos, — tarė jis.— Turbūt 
moteriai nelabai patogu šitaip vaikščioti gatvėmis. 

— O kas gi dabar vaikščioja pėsčias, tėveli! — šūktelėjo 
Renė ir tuoj pat pasigailėjo žodžių, taip nejučia jai ištrūkusių. 

Senis buvo beatsakąs. Paskui atsistojo, atsitiesė visu aukštu 
ūgiu ir, nebežiūrėdamas į dukterį, iš lėto nužingsniavo per kam- 
barį. Renė perblyško iš susijaudinimo. Kiekvienąsyk, kai ji pa- 
drąsindavo save stengdamasi pakeisti temą ir prabilti apie pi- 
nigus, jai apmirdavo širdis. 

— Kad jūs niekad nebesirodote, tėveli, — suvapėjo ji. 

— O! — atsiliepė teta, neleisdama broliui išsižioti. — Tavo 
tėvas beveik kojos nekelia iš namų, nebent išeina pasivaikščioti 
po Botanikos sodą. Ir tik tada, kai imu jį pjauti! Sako, Paryžiuj 
dabar esą galima kaip niekur nieko pasiklysti, miestas pasidaręs 
visai svetimas... Ir tu jį pabark! 

— Mano vyras labai džiaugtųsi bent retkarčiais kurį ketvir- 
tadienį juš matydamas! — toliau kalbėjo Renė. 

Ponas Bero Diu Šatelis truputį pavaikščiojo netardamas nė 
žodžio. Paskui prabilo ramiu tonu: 

— Padėkok nuo manęs savo vyrui. Regis, jis veiklus žmogus, 
ir labai pageidaučiau, kad tavo labui jis sąžiningai tvarkytų savo 
reikalus. Mudu skirtingų požiūrių žmonės, ir man nejauku jūsų 
ištaiginguose namuose Monso parke. 

Tetą Elizabetę, atrodo, nuliūdino brolio atsakymas. 

— Kokie tie vyrai bjaurūs, visur kiša savo politiką! — links- 
mai tarė ji.— Nori, pasakysiu teisybę? Tavo tėvas pyksta ant 
jūsų todėl, kad jūs lankotės Tiuilri rūmuose. 

Tačiau senis tik patraukė pečiais, tarytum norėdamas paro- 
dyti, kad jo nepasitenkinimas turi kur kas rimtesnių priežas- 

čių. Ir vėl leidosi iš lėto, susimąstęs vaikščioti po kambarį. Renė 
tylėjo, nors nuo liežuvio vos nenuslydo prašymas paskolinti 
penkiasdešimt tūkstančių frankų. Bet vėl pabūgo, pabučiavo 
tėvą ir išėjo. 

Teta Elizabetė palydėjo dukterėčią iki laiptų. Eidama per 
kambarius, ji toliau posmavo romiu senutės balsiuku: 

— Tulaiminga, vaikeli. Man labai džiugu, kad tu tokia sveika 
ir gražutė; juk žinai, jeigu tavo vedybinis gyvenimas pašlytų, 
aš kaltinčiau tik save!.. Vyras tave myli, ir tau nieko netrūksta, 
tiesa? 

— Žinoma, — skausmo gildoma širdimi atsiliepė Renė, steng- 
damasi šypsotis. 

Teta ją dar truputį sulaikė, uždėjusi ranką ant laiptų turėklų. 

— Matai, labiausiai bijau, kad iš laimės nepamestum galvos. 
Būk atsargi, o svarbiausia — nieko nepardavinėk... Jei kada nors 
"pasigimdysi vaikutį, jis turės gražų turtelį. 

Puskarietėje Renė lengviau atsiduso. Smilkiniai jos rasojo; 
ji nusišluostė šaltą prakaitą ir nejučia prisiminė šalčiu dvelkian- 
čią Bero rūmo drėgmę. O puskarietei riedant saulės užlieta Sen- 
Polio krantine, vėl atėjo galvon penkiasdešimt tūkstančių frankų, 
ir ją persmelkė dar didesnis skausmas. Kaipgi ji, visados tokia 
drąsi, pasirodė besanti tokia bailė? O juk korton pastatytas Mak- 
simo likimas, jo laisvė, jų abiejų laimė! Karčiai priekaištaujant 
pačiai sau, staiga smilktelėjo mintis, galutinai įstūmusi į neviltį: 
jai reikėjo laiptuose užsiminti tetai apie penkiasdešimt tūkstančių 
frankų. Kaipgi ji nesusiprotėjo? Gal senutė būtų jai paskolinusi 
pinigų ar bent padėjusi? Renė jau buvo beliepianti vežėjui sukti 
atgal į šv. Liudviko gatvę, bet sakytum iš naujo pamatė tėvą, lė- 
tai žingsniuojantį iškilmingoje didžiosios svetainės prieblandoje. 
Ne, jau niekad neužteks drąsos dar sykį įeiti į tą kambarį, juo: 
labiau dabar! Ir kaip ji pasiaiškins, kodėl sugrįžo iš naujo? Šir- 
dies gilumoje ji jautė, jog nebeturės drąsos netgi su teta pakal- 
bėti apie savo reikalą. Ir liepė vežėjui sukti Fobur-Puasonjerės 
gatvėn. 

Ponia Sidonija džiugiai šūktelėjo pamačiusi Renė veriant ap- 
dairiai užuolaida užtrauktas krautuvės duris. Ji atsitiktinai pa- 
sitaikiusi namie, jau buvusi bebėganti pas teisėją vienos klien- 
tės reikalu. Bet ji atidėsianti visus reikalus kitai dienai; jai esą 
taip džiugu, kad svainė buvusi tokia maloni ir pagaliau ją aplan- 
kiusi. Renė nesmagiai šypsojo. Ponia Sidonija nieku gyvu nesu- 
tiko kalbėtis su viešnia apačioje ir paprašė ją pasikelti laipte- 
liais į savo kambarį, prieš tai ištraukusi varinę krautuvės durų 
rankeną. Per dieną dvidešimtį kartų ji išimdavo tą rankeną, įtver- 
tą paprasčiausia vinimi. 


155 


— Štai čia, gražuolėle jūs mano, — tarė ji, sodindama Renė 
ant kušetės, — mudvi smagiai pasiplepėsim... Tik pamanykit, jūs 
atėjot lyg mano mintis skaitydama. Aš pati kaip tik ketinau pas 
jus užbėgti šį vakarą. 

Renė buvo gerai pažįstamas tas kambarys, ir ji jautėsi labai 
nesmagiai, panašiai kaip žmogus, atsidūręs pamėgtame gamtos 
kampelyje ir netikėtai pamatęs iškirstą mišką. 

— Ak, regis, jūs perstatėte lovą, ar ne? — pagaliau prabi- 
lo ji. | 

až Taip, — ramiai atsakė nėrinių pardavėja, — vienai mano 
klientei labiau patiko, kad lova stovėtų priešais židinį. Ji taip pat 
patarė man pakabinti raudonas užuolaidas. 

— Taigi aš pastebėjau, juk užuolaidos buvo kitos spalvos... 
Raudona spalva labai jau vulgari. 

Ji kilstelėjo lornetą ir apžiūrėjo miegamąjį, savo apystata 
veikiau panašų į viešbučio kambarį. Ant židinio pastebėjo ilgus 
smeigtukus, visiškai nereikalingus skystiems ponios Sidonijos 
plaukams. Ten, kur anksčiau stovėdavo lova, sienų apmušalai 
buvo apdraskyti, išblukę ir čiužinio sutepti. Maklerė bandė pa- 
slėpti purvą už dviejų krėslų atkalčių, bet krėslai buvo per žemi, 
ir Renė žvilgsnis užkliuvo už šio nešvaraus ruožo. 

Ė — Jūs norite man ką nors pasakyti? — pagaliau paklausė 
enė. 

— Taip, tai visa istorija, — atsiliepė ponia Sidonija, susiner- 
dama rankas su tokia mina, su kokia smagurė rengiasi pasakoti, 
ką ji valgiusi per pietus.— Tik pamanykit, ponas de Safrė įsimy- 
lėjęs į gražiąją ponią Sakar... Taip, jus, mano pupyte! 

Tie žodžiai nesukėlė Renė nė šešėlio koketerijos. 

— Ką? — sušuko ji.— Juk jūs sakėte, kad jis susižavėjęs 
ponia Mišlen. 

— O, ten jau baigta, viskas baigta... Jei norit, duosiu įrody- 
mų... Jūs nežinot, kad mažylė Mišlen patiko baronui Guro? Sta- 
čiai protas neneša. Visi, kurie pažįsta baroną, negali atsistebėti... 
O žinot, kad ji netrukus išrūpins vyrui ordiną?.. Ką čia ir kalbėti, 
tikra šelmė. Ji ne iš tų, kurios akis kaitina, pati viena moka kuo 
gražiausiai tvarkyti savo reikalus. 

Ponia Sidonija kalbėjo su tam tikru apmaudu ir podraug su- 
sižavėjimu. 

— Bet grįžkim prie pono de Safrė... Jis lyg susitikęs jus vie- 
name artisčių baliuje, kur jūs buvusi su dominu, ir netgi priekaiš- 
tauja sau, kad labai jau įžūliai kvietęs jus vakarieniauti... Ar 
tiesa? 

Renė buvo apstulbusi. 

— Tikra tiesa.— suvapėjo ji.— Kas gi būtų galėjęs jam pa- 
sakyti?.. 

— Palaukit, jis tvirtina, kad pažinęs jus vėliau, kai jūsų jau 
nebebuvę salėje; jis prisiminė pastebėjęs, jog jūs išėjusi už pa- 
rankės su Maksimu... Nuo to laiko jis stačiai kraustosi iš galvos 
dėl jūsų. Taip jam griebė už širdies, suprantat, užgaidas... Jis 
buvo užėjęs pas mane ir maldavo, kad atsiprašyčiau jo vardu... 

— Ką gi, pasakykite, kad aš jam atleidžiu,— atsainiai tarė 
Renė. 

Paskui, prisiminusi visus savo vargus, prabilo kitu tonu: 

— Ak, mieloji Sidonija, rūpesčiai mane baigia nugaluoti. Iki 
rytojaus ryto man žūtbūtinai reikia gauti penkiasdešimt tūks- 
tančių frankų. Kaip tik dėl to ir atėjau su jumis pasitarti. Kartą 
jūs man sakėte, jog pažįstate žmonių, kurie galėtų paskolinti pi- 
nigų. | 

Įsižeidusi, kad svainė taip staigiai nutraukė jos pasakojimą, 
maklerė atsakė ne iš karto. 

— Taip, pažįstu; tik pirmiausia patarčiau jums skolintis iš 
draugų... Jumis dėta, aš tikrai žinočiau, ką daryti... Kreipčiausi 
tiesiai į poną de Saifrė, ir baigtas kriukis. 

Renė prisiversdama nusišypsojo. 

— Ką jūs, — atrėmė ji, — tai būtų nepadoru: juk jūs pati tvir- 
tinate, kad jis mane įsimylėjęs. 

Senė įdėmiai nužvelgė Renė; paskui jos išburkusį veidą iš- 
kreipė graudžiai švelni šypsena. 

— Vargšele, mieloji, — sukuždėjo ji,— prisipažinkit, jūs 
verkėte, matau tatai iš jūsų akių. Būkit tvirta, susitaikykit su gy- 
venimo būtinybe... Klausykit, aš pati viską sutvarkysiu, jums 
niekuo nereikės rūpintis. 

Renė atsistojo taip laužydama pirštus, jog netgi pirštinės su- 
traškėjo. Kurį laiką stovėjo, draskoma žiaurios vidinės kovos. 
Pagaliau prasižiojo, gal jau buvo besutinkanti, bet tuo metu greti- 
mame kambaryje dzingtelėjo skambutis. Ponia Sidonija greitai 
išėjo palikdama praviras duris, pro kurias buvo matyti dviguba 
fortepijonų eilė. Renė išgirdo vyriškus žingsnius ir prislopintus 
balsus. Mašinaliai priėjo prie sienos iš arčiau pasižiūrėti į gelsvą 
dėmę nuo čiužinio. Ši dėmė kėlė jai nerimą, trikdė. Pamiršusi 
viską — Maksimą, penkiasdešimt tūkstančių frankų, poną de Sa- 
frė, susimąsčiusi ji žengė prie lovos: anksčiau lova stovėjo pa- 
togesnėje vietoje; kas be ko, kai kurios moterys tikrai neturi 
skonio, — juk čia gulint, šviesa plieskia tiesiai į akis. Ir staiga jai 
atgijo prisiminimai: nepažįstamasis iš Sen-Polio krantinės, dviejų 
pasimatymų romanas, atsitiktinė meilė, kuria ji mėgavosi štai čia, 
ankstesnėje vietoje. O liko tik šis nešvarus ruožas ant apmušalų. 
Tuomet Renė pasidarė nesmagu; ją erzino balsų dūzgimas greti- 
mame kambaryje. 

Pagaliau ponia Sidonija grįžo, atsargiai privėrė duris, ženk- 
lais prašydama kalbėti tyliau. Paskui sukuždėjo viešniai į ausį: 

— Žinot, viskas eina kaip iš pypkės: juk ten už sienos ponas 
de Safrė. 

— Tikiuosi, jūs nepasakėte, jog aš čia? — sunerimusi pa- 
klausė Renė. 

Maklerė dėjosi nustebusi ir naiviai tarė: 

— Aišku, pasakiau... Jis laukia, kada aš jį pakviesiu čionai. 
Savaime suprantama, aš nė žodeliu neužsiminiau SpIS penkias- 
dešimt tūkstančių frankų... 

Renė perbalo ir atsitiesė, lyg botagu perlieta. širdy pabudo 
begalinis išdidumas. Batų dunksėjimas gretimame kambaryje 
atrodė jai dar grubesnis, varė ją iš proto. 

— A einu, — tarė ji kapotu balsu. — Atidarykite duris. 

Ponia Sidonija pabandė nusišypsoti. 

— Nebūkit maža... Juk negaliu atsiimti savo žodžio — juo la- 
biau dabar, kai pasakiau, kad jūs šičia... Dievaž, jūs mane kom- 
promituojat... 

Bet jaunoji moteris jau spėjo nusileisti laipteliais. Stovėda- 
ma prieš užrakintas krautuvės duris, ji kartojo: 

— Atidarykite, atidarykite man duris. 

Ištraukusi durų rankeną, nėrinių pardavėja paprastai įsidė- 
davo ją kišenėn. Ji dar bandė dėrėtis. Pagaliau ji irgi įtūžo, ir jos 
pilkose akyse atsispindėjo visas prigimties atšiaurumas. 

— Ir ką gi liepsit pasakyti tam ponui? — suriko ji. 

— Kad aš neprekiauju savimi, — atsiliepė Renė, žengdama 
per slenkstį. 

Ir jai pasirodė, jog, piktai užtrenkdama duris, ponia Sidonija 
suurzgė: „Palauk, šliundra, tu man brangiai užmokėsi!" 

„Dievaži,— tarė sau Renė, sėsdama į puskarietę, — jau geriau 
tegu būna savas vyras“. 

Ji parvažiavo tiesiai namo. Vakare paprašė Maksimą neateiti: 
nesveikuojanti, norinti pailsėti. O rytojaus dieną, duodama jam 
penkiolika tūkstančių Silvijos juvelyrui, sutriko, kai jis nuste- 
bęs apibėrė ją klausimais. Atsakė, kad vyras atlikęs pelningą 
operaciją. Bet nuo tos dienos pasidarė aikštingesnė, dažnai kai- 
taliodavo pasimatymo laiką, dažnai netgi tykodavo Maksimo 
žiemos sode, prašydama ateiti kitą dieną. Jaunuolį kuo mažiau- 
siai jaudino jos permainingos nuotaikos: jam patiko būti pa- 
klusniu įrankiu moterų rankose. Labiau erzino meilės pasima- 
tymai, kartais pakrypstantys netikėta linkme. Renė ūmai nuliūs- 
davo, jos akys prisipildydavo ašarų. Ji nutraukdavo „Gražiosios 
Elenos“ kupletus, imdavo skambinti vienuolyne išmoktas psal- 
mes, klausinėdavo meilužį, ar jis tikįs, jog nusidėjėlis anksčiau 
arba vėliau būsiąs pelnytai nubaustas. 

„Ji tikrai sensta, — kalbėjo Maksimas sau vienas.— Daugių 
daugiausia dar metai kiti, ir ji bus nebeįdomi'“. 

Tiesą pasakius, Renė žiauriai kamavosi. Dabar ji mieliau būtų 
apgavusi Maksimą su ponu de Safrė. Pas ponią Sidoniją ji pasi- 
piktino, pasidavė instinktyviam išdidumui, pasidygėjimui šlyk- 
ščiu sandėriu. Bet vėliau, patyrusi visą svetimavimo kartėlį, ji 
pajuto sau tokią panieką, jog būtų atsidavusi pirmam pasitaikiu- 
siam vyrui, įžengusiamiš kambario su fortepijonais. Jeigu ligi šiol 
mintis apie vyrą teikdavo saldumo siaubingai kraujomaišos 
nuodėmei, dabar, kai vyras ėmė naudotis savo teisėmis, jo gru- 
bus įsibrovimas pačius rafinuočiausius pojūčius pavertė neiš- 
tveriama kančia. Ji, smaguriavusi savo nuopuolio subtilumu, sva- 
jojusi apie antžmogiško rojaus kampelį, kur dievai savo šeimoje 
mėgaujasi meilės malonumais, ritosi į paprasčiausią paleistu- 
vystę, sangulį su dviem vyrais. Veltui ji bandė gardžiuotis ne- 
šlove. Jos lūpos dar degdavo nuo Sakaro bučinių, o ji jau siek- 
davo Maksimo bučinių. Jos smalsumas ligi galo pažino tokių san- 
tykių šlykštybę; ji priėjo prie to, jog suplakė abiejų vyrų aistrą 
ir tėvo glėbyje tarėsi gulinti su sūnumi. Iš klajonių po nuodėmės 
nežinią, po ugnimi alsuojančias tamsybes, kur abu vyrai liedavosi 
į vieną, ji grįždavo vis baisiau nukamuota siaubo, ir mėgavima- 
sis malonumu pamažu virto priešmirtiniu riksmu. 

Renė slėpė šią tragediją savyje, didino savo kančias duodama 
valią karštligiškai vaizduotei. Ji verčiau būtų mirusi, nei išpa- 
žinusi teisybę Maksimui. Ją graužė baimė, jog jaunuolis gali pa- 
sipiktinti ir ją pamesti, o svarbiausia — ji taip tvirtai tikėjo, 
kad už šią pasibaisėtiną nuodėmę būsianti pasmerkta amžinoms 
kančioms, jog veikiau būtų sutikusi nuoga pereiti Monso parką, 
negu pakuždomis kam nors apsakyti savo nešlovę. Beje, tuo pat 
metu ji liko lengvabūdė ir stebino Paryžių savo keistybėmis. 
Kartais jai pašokdavo nerviška linksmybė, negirdėti užgaidai, 
apie kuriuos rašydavo laikraščiai, inicialais žymėdami jos vardą. 
Kaip tik tuo metu ji rimtai ketino iškviesti dvikovon kunigaiš- 
tienę de Sternik ir šaudytis iš pistoletų už tai, kad ši, pasak Renė, 
tyčia išpylusi jai ant suknelės stiklą punšo; ir apsiramino tik įsi- 
kišus įtūžusiam svainiui ministrui. Kitą sykį susikirto lažybų su 
ponia de Laurans, kad greičiau nei per dešimt minučių apvažiuo- 
-sianti Lonšano hipodromo ratą, ir susilaikė tik todėl, jog neturėjo 
tinkamo kostiumo. Maksimas, ir tas ėmė baisėtis šia beprote, 
kurios galvoje naktimis tardavosi girdįs ūžiant visą miestą, ap- 
kvaitusį nuo pasiutiško malonumų geismo. 

Vieną vakarą juodu drauge nuėjo į Italų teatrą. Į afišą nė ne- 
žvilgtelėjo. Norėjo pamatyti didžiąją italų aktorę Ristori, kurios 
žiūrėti bėgo visas Paryžius — to reikalavo mada. Ėjo „Fedra“. 

Maksimas dar nebuvo pamiršęs klasiką, Renė pakankamai mo- 
kėjo itališkai, kad galėtų sekti pjesės eigą. Tragedija juos netgi 
sujaudino: skambi svetima kalba kartais rodės jiems lyg orkestro 
akompanimentas, antrinantis aktorių gestams. Ipolitą vaidino 
aukštas, perblyškęs, gana vidutiniškas aktorius verksmingu 
balsu. 

— Koks menkystė! — kuždėjo Maksimas. 

Tačiau tragiško veido Ristori apvaliomis rankomis ir virpan- 
čiais nuo raudojimo putliais pečiais giliai sukrėtė Renė. Fedros 
gyslomis tekėjo Pasifajos kraujas, ir jaunoji moteris klaušinėjo 
save, iš kokios giminės kilusi ji pati, naujųjų laikų sanguliautoja, 
nusiritusi į kraujomaišą. Iš visos pjesės Renė matė tik šią aukštą 
moterį, teatro scenoje atgaivinanti antikos nusikaltimus. Pirma- 
jame veiksme, kai Fedra išpažįsta Enonai savo nusikalstamą mei- 
lę, antrajame, kai, degdama aistra, atveria širdį Ipolitui, ir vėliau, 
ketvirtajame, kai, Tesėjui grįžus, ima atgailauti ir, niūrios rūsty- 
bės pagauta, prakeikia save, aktorė pripildė salę tokių žvėriškos 
aistros riksmų, tokio nežmoniško malonumo geismo, jog jaunoji 
moteris visu kūnu jautė kiekvieną jos goslumo ir sąžinės priekaiš- 
tų protrūkį. 

— Palauk,— kuždėjo Maksimas jai į ausį, — tuoj išgirsi 
Terameno pasakojimą. Gražiai atrodo senis! 

Ir dusliu balsu ėmė deklamuoti: 


Vos nuo Trezeno vartų mes šiek tiek nutolom, 
Jis lėkė vežimu... 


Bet Renė nei žiūrėjo į sceną, nei klausėsi senio. Ją akino sie- 
tynas, tvaikus karštis mušė nuo perblyškusių veidų, nukreiptų į 
sceną. Monologas tęsėsi be galo. Mintimis Renė buvo nukilusi 
žiemos sodan, vaizdavosi, kaip įeina vyras, po liepsnojančiomis 
lajomis užklumpa ją sūnaus glėbyje. Ji kone alpo, nežmoniškų 
kančių draskoma, bet štai paskutinįsyk suriko atgailojanti Fedra, 
konvulsijų tampoma, mirštanti nuo išgertų nuodų, ir Renė atsi- 
merkė. Nusileido uždanga. Ar ji turėtų jėgų kada nors nusinuo- 
dyti? Kokia menka ir gėdinga atrodo jos tragedija, palyginti su 
antikine epopėja! Ir Maksimui rišant jai po smakru teatrinio ap- 
siausto kaspinus, ji vis dar girdėjo atšiaurų Ristori balsą, kuriam 
antrino įteiklus Enonos kuždėjimas. 

Puskarietėje kalbėjo vienas Maksimas: tragedija apskritai 
buvusi „šiurpi nuobodybė“, jam labiau prie širdies Bufo teatro 
farsai. Šiaip ar taip, „Fedra“ turinti tam tikro žavesio. Jis net su- 
sidomėjęs, nes... Ir jis spūstelėjo ranką Renė papildydamas slap- 
tą mintį. Paskui jam atėjo į galvą šmaikštus sąmojis, ir jis pasida- 
vė norui pajuokauti. 

— Gerai dariau, kad Truvilyje saugojausi prisiartinti prie 
jūros. 

Nugrimzdusi į skausmingas godas, Renė tylėjo. Maksimui 
teko pakartoti sąmojį. 

— Kodėl? — nustebo ji, nieko nesuprasdama. 

— Kadgi pabaisa... 

Ir sukikeno. Pokštas šiurpu nukrėtė jaunąją moterį. Viskas 
susimaišė galvoje. Pasirodo, Ristori stačiai pamaiva, kilnojanti 
savo peplumą ir kaišiojanti žiūrovams liežuvį kaip Blanšė Miuler 
„Gražiosios Elenos“ trečiajame veiksme, Teramenas šoka kan- 
kaną, o Ipolitas šveičia sumuštinius su uogiene ir pirštu krapš- 
tosi nosį. 

Kai Renė apnikdavo ypač kartūs sąžinės priekaištai, jai stai- 
ga pašokdavo išdidus pasipiktinimas. O apskritai kuo ji nusikal- 
tusi ir ko jai rausti iš gėdos? Bene ji nesusiduria kas dieną su dar 
didesnėmis šlykštybėmis? Bene pas ministrus, Tiuilri rūmuose, 
visur ji nesusitinka su tokiomis pat kaip ji nedorėlėmis, prieš 
kurias visi keliaklupsčiauja tik todėl, kad jos apsikarsčiusios 
milijonais? Ji prisimindavo gėdingą draugystę, siejančią Adelinę 
d'Espanė ir Siuzanę Afner, su kuriomis sveikinamasi dvipras- 
miška šypsena pirmadieniais per imperatorienės priėmimus. Ji 
pagalvodavo apie tai, kokiu amatu verčiasi ponia de Laurans, 
visų vyrų liaupsinama už gražų elgesį, doringumą, savalaikį sąs- 
kaitų apmokėjimą. Ji perkratydavo mintyse pažįstamas — ponią 
Dast, ponią Teisjer, baronienę de Mainhold, visas tas palaidūnes, 
ištaigiai meilužių išlaikomas ir kotiruojamas aukštuomenėje 
kaip vertybiniai popieriai biržoje. Ponia de Gand tokia kvaila 
ir taip dailiai sudėta, jog turi išsyk tris mMeilužius, visus aukšto 
rango karininkus, kurių nesugeba atskirti vieną nuo kito, nes 
jie vilki vienodomis uniformomis: kaip tik todėl toji pasiutėlė 
Luizė paleido sąmojį, jog ji liepianti jiems nusirengti, kad ži- 
notų, su kuriuo turi reikalą... Grafienė Vanska dar nepamiršo tų 
kiemų, kuriuose kitados dainuodavo, o kai kas netgi tvirtina, jog 
po šiai dienai ji bastosi gatvėmis kartūnine suknele kaip pas- 
kutinė kekšė. Kiekviena tų moterų turi savo gėdą, savo pikt- 
žaizdę, kuria triumfuodama didžiuojasi. Bet visas jas pranešė 
kunigaikštienė de Sternik, bjauri, sena, viskuo persisotinusi, 
pelniusi šlovę tuo, jog praleido naktį imperatoriaus lovoje: tai 
jau oficialiai įteisinta gėda, paženklinta paleistuvystės didybe, 
išaukštinančia kunigaikštienę tarp viso pulko prakilnių nusly- 
dėlių. 

Po šitokių apmąstymų kraujomaiša susitepusi svetimautoja 
apsiprasdavo su savo nuodėme, kaip apsiprantama su iškilmių 
suknia, iš pradžių varžančia judesius. Sekdama mada, Renė ap- 

sirengdavo ir nusirengdavo kitų moterų pavyzdžiu ir pagaliau 
įsitikėjo, kad gyvena pasaulyje, prašokančiame visuotinės mo- 
ralės normas, pasaulyje, kui jausmai subtilesni ir rafinuotesni, 
kur leistina nuogai nusirengti, idant tuo nuogumu grožėtųsi vi- 
sas Olimpas. Nuodėmė buvo prabanga, gėlė, įsegta į plaukus, dei- 
mantas, puošiantis diademą. Pateisinimo ir išpirkimo įvaizdis 
Renė buvo imperatorius, su generolu už parankių žygiuojantis 
tarp dviejų eilių palinkusių pečių. 

Tik vieno žmogaus dar varžėsi Renė — Batisto, vyro kamer- 
dinerio. Nuo tos dienos, kai Sakaras prisiminė vyro teises, šis 
aukštas, orus, blyškaus veido liokajus, rodos, vaikščiodavo ap- 
link ją visa savo didinga išvaizda reikšdamas nebylų priekaištą. 
Į Renė jis nežiūrėdavo, jo šaltas žvilgsnis sliuogdavo truputį 
aukščiau, viršum jos šinjono,— taip doringas zakristijonas 
saugosi susitepti akis žiūrėdamas į nusidėjėlės plaukus. Renė 
atrodydavo, kad liokajui viskas žinoma, ir ji mielai būtų jį pa- 
pirkusi, bet nedrįso. Susidurdama su Batistu, ji nesmagiai pasi- 
jusdavo, ją apimdavo lyg kokia pagarba, ir ji tardavo sau, jog 
visas jos namų aplinkos padorumas slypi po juodu liokajaus 
fraku. 

Kartą ji paklausė Seleste:- 

— Ar Batistas kada nors juokauja, kai esate vieni? Ar nesate 
girdėjusi kokių nors jo nuotykių? Ar jis turi meilužę? 

— Kurgi ne! — sušuko kambarinė, pasitenkindama tokiu at- 
sakymu. 

— Prisipažinkit, juk jisai jums asistuoja? 

— Et, jis niekad nežiūri į moteris. Mes jo beveik nematom... 
Paprastai jis būna arba pas poną, arba arklidėje... Jis sako, kad 
labai mėgsta arklius. 

Renė siutindavo šis padorumas. Ji neatlyždavo, kamantinė- 
davo, jai norėdavosi žūtbūtinai turėti pagrindą niekinti tarnus. 
Nors ji ir buvo prisirišusi prie Selestės, būtų labai apsidžiaugusi 
žinodama, jog šioji turi meilužį. 

— Argi jums, Seleste, neatrodo, jog Batistas — gražus vyras? 

— Man, ponia? — sušuko kambarinė su tokia nuostaba, lyg 
būtų išgirdusi ką nors pasibaisėtina.— O, aš turiu visai ką kita 
galvoje! Vyrų man nereikia. Aš turiu savo planą, kada nors vė- 
liau viską sužinosit. Ne tokia aš jau kvaila, nemanykit! 

Nieko daugiau Renė nesugebėdavo iš jos išpešti. Beje, ir jai 
pačiai rūpesčių vis daugėjo. Triukšmingame, beprotiškame gy- 
venime, į kurį buvo įsitraukusi jaunoji moteris, ji susidurdavo 
su gausybe kliūčių ir, stengdamasi jas įveikti, kartais skaudžiai 
susižeisdavo. Taip vieną gražią dieną tarp jos ir Maksimo atsi- 
rado Luizė de Marej. Renė nepavyduliavo „kuprei“, kaip nie- 

kinamai vadindavo merginą; ji žinojo, kad Luizė gydytojų pa- 
smerkta, ir netikėjo, jog Maksimas kada nors vesiąs šitokią bai- 
dyklę, netgi susiviliojęs jos milijonais. Tolydžio nuslysdama, ji 
išsaugojo naivų buržuazinį požiūrį į mylimus žmones: niekino 
save, bet visa širdimi tikėjo jų pranašybe, tikėjo, kad jie verti 
visokeriopos pagarbos. Atmesdama mintį apie vedybas, kurias 
būtų palaikiusi šlykščiu sanguliu ir vagyste, drauge ji kamavosi 
matydama jųdviejų familiarumą ir artimą bičiulystę. Kai Renė 
prašnekdavo su Maksimu apie Luizę, jis smagiai kvatodavo ir 
kartodavo mergaitės sąmojus. 

— Žinai, — sakydavo, — toji mergiūkštė vadina mane savo 
vyreliu. 

Jis nė kiek nesivaržydavo, bet Renė nesiryždavo jam priminti, 
jog tai „mergiūkštei septyniolika metų ir jog jųdviejų globsty- 
masis, lindėjimas tamsiausiuose svetainių kampeliuose, kur 
juodu pirštais badą aukštuomenę, užduodąs jai širdį, gadinąs 
pačius gražiausius vakarus. 

Po vieno įvykio padėtis tapo labai savotiška. Renė kartais ap- 
imdavo nėnugalimas noras patenkinti kokį nutrūktgalvišką už- 
gaidą. Ji nusitempdavo Maksimą už portjeros arba už durų ir 
bučiuodavo nesirūpindama, jog kas nors gali juos pastebėti. Vie- 
ną ketvirtadienio vakarą, kai purienų spalvos svetainėje buvo 
pilna svečių, jai toptelėjo pasikviesti Maksimą, šnekučiuojantį 
su Luize; ji žengė jo pasitikti ir ten, žiemos sode, netikėtai pa- 
bučiavo jį į lūpas manydama, jog tarp medžių niekas jų nepaste- 
bės. Tačiau Luizė ėjo Maksimui iš paskos. Kilstelėję galvą, 
meilužiai pamatė ją per kelis žingsnius: ji žiūrėjo keistai šypso- 
dama, nei rausdama, nei stebėdamasi, žiūrėjo ramiai ir bičiuliš- 
kai kaip paleistuvystės bendras, pakankamai patyręs, kad su- 
prastų ir įvertintų šitokį bučinį. 

Tą dieną Maksimas nejuokais išsigando, o Renė, priešingai, 
buvo abejinga ir net patenkinta. Viskas baigta. „Kuprė“ jau 
nebegalėsianti atplėšti nuo jos meilužio. 

„Reikėjo tyčia taip padaryti, — pagalvojo Renė. — Dabar ji 
žino, kad josios „vyrelis“ priklauso man“. 

Maksimas nusiramino matydamas Luizę tokią pat smagią, 
sąmojingą ir linksmą kaip ir anksčiau. Jis tarė, kad ji , šauni ir 
labai geros širdies mergina“. Tuo viskas ir pasibaigė. 

Renė turėjo pagrindą nerimauti. Sakaras jau kuris laikas sva- 
jojo suvesdinti sūnų su panele de Marej. Jis nenorėjo pražiop- 
soti milijono, kurį tėvai žadėjo duoti kraičio, tikėdamasis vėliau 
susiglemžti tuos pinigus. Žiemos pradžioje Luizė tris savaites iš- 
gulėjo lovoje; Sakaras taip persigando, kad ji gali numirti prieš 
sutartas vedybas, jog nusprendė suvesdinti vaikus nedelsiant. 

Tiesa, juodu buvo dar truputį per jauni, bet gydytojai būgštavo, 
jog kovo mėnuo gali būti pražūtingas džiovininkei. Ponas de 
Marejis, savo ruožtu, atsidūrė gana keblioje padėtyje. Per pas- 
kutinius rinkimus jam pagaliau pavyko prasimušti į deputatus. 
Tačiau Įstatymų leidžiamasis korpusas anuliavo rinkimų rezul- 
tatus, nes, patikrinus įgaliojimus, kilo skandalas. Visa toji rinki- 
mų istorija tapo tragikomiška epopėja, kuria laikraščiai manėsi 
ištisą mėnesį. Pasirodo, departamento prefektas ponas Jupelis 
de la Nu išvystė šitokią veiklą, jog kiti kandidatai nespėjo nei 
paskelbti savo pareiškimų, nei išdalyti biuletenių. Preiekto pa- 
tarimu ponas de Marejis savo rinkiminėje apygardoje ištisą sa- 
vaitę vaišino valstiečius. Be to, pažadėjo nutiesti geležinkelį, pa- 
statyti tiltą ir tris bažnyčias, o rinkimų išvakarėse patiems įta- 
kingiausiems rinkėjams padovanojo įstiklintus imperatoriaus ir 
imperatorienės portretus auksuotais rėmais. Dovana labai pa- 
veikė, ir ponas de Marejis laimėjo rinkimus triuškinančia balsų 
dauguma. Tačiau kai, visai Prancūzijai kvatojant, Įstatymų lei- 
džiamasis korpusas buvo priverstas grąžinti poną de Marejį rin- 
kėjams, ministras siaubingai supyko ant prefekto ir nelaimingojo 
kandidato, kurie iš tikrųjų peržengė visas ribas. Ministras netgi 
pagrasino pasiūlysiąs kitą oficialią kandidatūrą. Ponas de Marejis 
puolė į paniką: jis iššvaistė tris šimtus tūkstančių frankų depar- 
tamente, kur valdė didelius dvarus, bet, juose nuobodžiaudamas, 
norom nenorom turėjo nuostolingai juos pardavinėti. Tad jis 
atbėgo maldauti mieląjį kolegą, kad šis sušvelnintų brolio rūstybę 
ir jo vardu pažadėtų, jog rinkimai būsią pagal visas taisykles. 
Naudodamasis proga, Sakaras vėl pradėjo kalbą apie vedybas, 
ir abu tėvai nustatė galutinį terminą. 

Kai tėvas užsiminė Maksimui apie vedybas, šis nepaprastai 
sutriko. Luizė jam atrodė įdomi, dar labiau gundė kraitis. 
Jis sutiko, priėmė visus Sakaro siūlomus terminus, kad tik nerei- 
ktų leistis į nuobodžius aptarimus. Tačiau širdies gilumoje Mak- 
simas jautė, jog, deja, ne taip jau paprasta būsią viską sutvarkyti. 
Renė jokiu būdu nesutiksianti, pulsianti į ašaras, kelsianti jam 
audras, surengsianti tokį skandalą, jog visas Paryžius aikčiosiąs. 
Nieko malonaus jis nesitikėjo. Siaubingai bijojo Renė. Jaunoji 
moteris ganyte ganydavo jį nerimastingomis akimis, despotiškai 
primesdavo jam savo valią, o kai uždėdavo ant peties baltutėlę 
ranką, jam dingodavosi, jog suleidžia į jį žvėries nagus. Jos ju- 
drumas tapdavo brutalumu, juokiantis pasigirsdavo netikėtai 
trūkinėjančių garsų. Maksimas ėmė rimtai būgštauti, kad ji kurią 
naktį gali išprotėti jo glėbyje. Sąžinės priekaištai, baimė būti 
užkluptai, skausmingi svetimavimo malonumai reikšdavosi jai 
ne ašaromis ir neviltimi kaip kitoms moterims, bet ekstrava- 

gantiškesniais išsišokimais, poreikiu kelti dar didesnius skan- 
dalus. Tačiau ji atrodydavo vis labiau pasimetusi: buvo aišku, 
jog šis dailus, stebuklingas mechanizmas trinka, genda, džeržgia, 
sulūžus kokiai nepamainomai detalei. 

Maksimas beviltiškai laukė progos, kuri išvaduotų jį nuo 
pabodusios meilužės. Jis vėl prašneko, kad juodu padarę kvai- 
lystę. Jei iš pradžių draugiškas artumas teikdavo žavesio mei- 
lės santykiams, dabar šis artumas neleido atstumti Renė, kaip jis 
būtų pasielgęs su bet kuria kita moterimi. Jis būtų nustojęs su ja 
matytis, ir tiek: šitaip be jokių pastangų ir ginčų paprastai jis 
nutraukdavo santykius su moterimis. Bet šiuo atveju jis jautėsi 
nepajėgus tokiam ryžtingam žingsniui. Netgi mielai leisdavosi 
Renė myluojamas, o ji kaip motina mokėdavo už jį iš savo kiše- 
nės, gelbėdavo iš bėdos, jei koks kreditorius imdavo remti jį 
prie sienos. Bet, prisiminęs Luizę, kraičio milijoną, netgi Renė 
bučiuojamas sakydavo sau, jog „visa tai miela malonu, bet ne- 
rimta, reikėtų kuo greičiau padėti tašką. 

Kartą Maksimas kiaurai prasilošė pas vieną damą, kur dažnai 
būdavo lošiama iki ryto, ir prasilošė taip greitai, jog jam stačiai 
žadą atėmė toks pyktis, koks paprastai pašoka lošėjui, likusiam 
be skatiko kišenėje. Būtų nežinia ką daręs, kad tik būtų galėjęs 
blokšti ant stalo dar kelis luidorus. Stvėrė skrybėlę ir mašinaliai, 
kaip žmogus, kokios minties apsėstas, nudrožė tiesiai į Monso 
parką, atkėlė vartelius ir atsidūrė žiemos sode. Buvo jau po vi- 
durnakčio. Renė buvo. uždraudusi jam ateiti tą vakarą. Dabar, 
neįsileisdama jo į miegamąjį, ji jau nebesistengdavo aiškintis, o 
jis tik ir svajodavo apie atostogų dienas. Tiktai atsiradęs prie 
užrakintų mažosios svetainės stiklinių durų, Maksimas prisi- 
minė jaunosios moters draudimą. Paprastai, kai jis turėdavo atei- 
ti, Renė iš anksto atšaudavo durų skląstį. 

„Didelio čia daikto, — tarė jis sau, matydamas šviečiant tuale- 
to kambario langą, — aš švilptelėsiu, ir ji nulips apačion. Aš jos 
ilgai neužlaikysiu: jeigu turės vieną kitą luidorą, tuoj pat eisiu 
šalin“. 

Ir tyliai švilptelėjo. Beje, šitaip dažnai duodavo ženklą, jog 
atėjo. Tačiau tą vakarą jis veltui švilpavo keliskart pagret. Jis 
neatlyžo, švilpė vis garsiau nenorėdamas atsižadėti minties tuoj 
pasiskolinti pinigų. Pagaliau durys atsargiai prasivėrė, nors 
žingsnių prieš tai jis negirdėjo nė garso. Silpnai apšviestame 
žiemos sode pasirodė Renė palaidais plaukais, pusnuogė, basa, 
lyg ką tik išlipusi iš lovos. Ji nusileido laiptais ir alėja nusivedė 
Maksimą pavėsinėn, tarytum nejausdama nei šalčio, nei šiurkš- 
taus smėlio po kojomis. 

— Kvaila šitaip šaižiai švilpti, — sukuždėjo ji, tvardydama 

pyktį. — Juk sakiau, kad šiandien neateitum.Ko nori? 

— Eime į vidų, — tokio ęlgesio nustebintas, tarė Maksimas.— 
Pasakysiu viršuj. Dar persišaldysi. 

Ir žengė svetainės link, bet Renė jį sustabdė, ir jis tik tuomet 
pastebėjo, kad ji siaubingai perblyškusi. Žiūrėjo į jį be žodžių, 
kone susirietusi iš baimės. Šiurpiai karojo nutįsę peniuaro nėri- 
niai, vos dengdami tirtantį kūną. 

Vis labiau stebėdamasis, Maksimas įdėmiai nužvelgė Renė. 

— Kas tau? Gal sergi? 

Instinktyviai kilstelėjo akis ir pro žiemos sodo stiklinį stogą 
įsispoksojo į šviečiantį tualeto kambario langą. 

— Kadgi ten vyriškis, — staiga tarė. 

— Ne, ne, netiesa, — suvebleno ji suklaikusi maldaujamu 
balsu. 

— Liaukis, mieloji, juk aš matau šešėlį. 

Juodu stovėjo vienas priešais kitą nebežinodami ką sakyti. 
Renė kaleno dantimis iš siaubo, jai atrodė, jog ant basų kojų ki- 
birais pliaupia ledinis vanduo. Maksimas suirzo labiau, nei būtų 
tikėjęsis, bet išsaugojo pakankamai blaivų protą, kad sumestų ir 
tartų sau, jog tai puiki dingstis nutraukti santykius. 

— Gal sakysi, kad Selestė vilki durtiniu? — toliau kalbėjo 
jis. — Jei stogo stiklai būtų ne tokie stori, ko gero, pažinčiau aną 
poną. 

Renė pasivedėjo jį dar toliau į tamsą ir, sunėrusi rankas, su- 
kuždėjo siaubo sklidinu balsu: 

— Maksimai, dėl dievo meilės... 

Tačiau Maksimui jau pabudo noras tyčiotis, juo žiauresnis, 
jog tyčiodamasis jis stengėsi atsikeršyti. Jis buvo pernelyg 
gležnas, kad audringai išlietų pyktį. Iš apmaudo sučiaupė lūpas 
ir, Užuot primušęs Renė, kaip iš pradžių ketino, sušvokštė raižiu 
balsu. 

— Reikėjo pasakyti, ir aš nebūčiau jums trukdęs... Na, nusto- 
jai Mylėti, kas čia baisu, tokie dalykai pasitaiko kas dieną. Man 
irgi jau įsipyko iki gyvo kaulo... Pala, pakantrauk. Galėsi sau 
eiti, tik iš pradžių pasakyk, kuo vardu tasai ponas... 

Ne, ne, niekados! — rydama ašaras, suvapėjo Renė. 
Aš neketinu kviesti jo dvikovon, stačiai noriu sužinoti jo 
vardą. Na, kuo jis vardu, sakyk, ir aš einu. 

Jis nutvere ją už riešų, sužiuro į akis tūžmingai kikendamas 
O ji paklaikus: stengesi ištrūkti, grūmėsi: tyledama, kad tik nuo 
liežuvio nenusprūstų reikalaujamas vardas. 

Mudu sukelsim triukšmą, 1r tu nieko nelaimes: Kotu bijai? 
Bene mes ne draugai? Aš noriu sužinoti, kas mane pavaduoja, 
turiu tam teisę.. Pala, aš tau padesiu. Tikriausiai ponas de Miusi 

pagaliau sugraudino tave savo kančiomis. 

Ji neatsakė. Nuleido galvą gėdydamasi tokios kvotos. 

— Vadinasi, ne ponas de Miusi?.. Tuomet kunigaikštis de 
Rozanas? Ką, ir ne jis?.. Galbūt grafas de Šibrė? Irgi klystu?.. 

Jis nutilo perkratydamas mintyse visus vardus. 

— Po velniais, nieko daugiau nebeprisimenu.. Šiaip ar taip, 
juk ne tėvas. Kad jau tiek apie jį prišnekėjai... | 

Renė krūptelėjo lyg nuplikyta ir atrėmė dusliu balsu: 

— Ne, gerai žinai, kad jis nebeateina. O ir nebūčiau jo įsilei- 
dusi, tai būtų šlykštu. 

— Tai kas gi? ; 

Ir dar stipriau suspaudė jai riešus. Nelaimingoji grūmėsi dar 
kelias akimirkas. 

— O, Maksimai, jeigu tu žinotum!.. Ne, ne, aš negaliu tau sa- 
kyti... 

Ir pagaliau, nugalėta, sugniuždyta, siaubo sklidinomis akimis 
žvelgdama į šviesų langą, labai tyliai suvapėjo: 

— Tai ponas de Safrė. 

Įsitraukęs į žiaurų žaidimą, Maksimas nepaprastai perbalo, 
kai išgirdo prisipažinimą, kurio taip primygtinai reikalavo. 
Drauge su netikėtu skausmu, persmelkusiu sulig šiuo vyro vardu, 
jį užliejo pyktis. Jis tūžmingai paleido Renė rankas ir prisiki- 
šęs iškošė tiesiai į veidą pro sukąstus dantis: 

— Žinai, aš tau pasakysiu, kas tu esi!.. 

Ir sviedė į akis vieną žodį. Nusisuko ir žengė į duris, oji rau- 
dodama puolė prie jo, apsikabino, ėmė kuždėti meilės žodžius, 
prašyti atleidimo prisiekdama, jog visados jį mylės ir rytoj viską 
jam paaiškins. Bet Maksimas išsivadavo iš jos glėbio ir, užtrenk- 
damas žiemos sodo duris, atsakė: 

— Ne, baigta! Man jau nusibodo. 

Renė stovėjo sugniužusi. Žiūrėjo įkandin, kai jis ėjo per par- 
ką. Rodės jai, jog aplink sukasi žiemos sodo medžiai. Paskui, vilk- 
dama basas kojas, nukėblino smėlėta alėja, užlipo prieangio laip- 
tais, visa pamėlusi nuo šalčio, pažiūrėti dar tragiškesnė negražiai 
nutįsusiais nėriniais. Laukiančio vyro kamantinėjama, atsakė, 
jog ėjusi ieškoti užrašų knygutės, kurią rytą pametusi: mat neti- 
kėtai prisiminusi, kur būtų galėjusi ją pradanginti. O kai atsigulė 
į lovą, ją peremė neapsakoma neviltis, tik dabar jai dingtelėjo, 
kad turėjusi Maksimui pasakyti, jog vyras, sykiu grįžęs namo, 
užsukęs į miegamąjį aptarti kurių ne kurių piniginių reikalų. 

Rytojaus dieną Sakaras pasiryžo paspartinti Šarones speku- 
liacijos atomazgą. Dabar žmona priklause Jam jis jaute, jog laiko 
ją savo rankose romią, nuolankią, bevalę, lyg kokį daiktą. Kita 
vertus, vyriausybė rengėsi patvirtinti Princo Eugenijaus bulvaro 

projektą, tad reikėjo apiplėšti Renė anksčiau, nei plačiai pasklis 
žinia apie nuosavybės nusavinimą. Sakaras tvarkė operaciją įsi- 
jautęs kaip tikras menininkas: dievobaimingai stebėjo, kaip 
bręsta planas, spendė spąstus kaip dantis praėdęs medžiotojas, 
geidžiantis pasipuikuoti sugebėjimu gražiai įvilioti grobį. Jis 
džiūgavo kaip miklus lošėjas, kaip žmogus, smaguriaujantis ma- 
lonumu, kurį suteikia klastingai išplėštas pelnas; jis norėjo pus- 
velčiui susiglemžti žemės sklypus Šaronės pusėje, o paskui, 
švęsdamas pergalę, padovanoti žmonai brangakmenių už šimtą 
tūkstančių frankų. Pačios paprasčiausios operacijos tapdavo su 
dėtingos, virsdavo šiurpiomis dramomis, kai tik jis jų imdavos 
jis degdavo lošimo aistra, dėl penkių frankų monetos būdav 
pasirengęs primušti tėvą. O išlošęs dosnia ranka karališkai švais- 
tydavo auksą. 

Tačiau, prieš išgaudamas iš Renės teisę pats vienas tvarkyti 
josios turto dalį, Sakaras apdairiai nutarė ištirti Larsono keti- 
nimus: nuojauta sakė, jog šis baudžiasi jį šantažuoti. Ir šįsyk 
instinktas jo neapgavo, išgelbėjo iš pražūties. Nuosavybės nusa- 
vinimo reikalų agentas irgi tarė sau, jog vaisius nunoko ir gali- 
ma jį nuskinti. Kai Sakaras įėjo į Larsono kabinetą Rivoli gatvė- 
je, bendrininkas atrodė susijaudinęs, perimtas baisiausios nevil- 
ties. 

— Ak, bičiuli, mudu žuvę...— suburbėjo jis, griebdamas Sa- 
karui už rankų.— Jau buvau bebėgąs pas jus pasitarti, kaip mums 
išsisukti iš tos siaubingos padėties... 

Larsono grąžėsi rankas ir stengėsi išspausti ašarą, bet Saka- 
ras pastebėjo, kad tuo metu, kai jis įėjo, šis pasirašinėjo laiškus 
ir kad braižas buvo nuostabaus lygumo. Jis ramiai pasižiūrėjo į 
agentą ir paklausė: 

— Na, tai kas gi nutiko? 

Šis atsakė ne iš karto; drėbėsi į krėslą prie rašomojo stalo, 
alkūnėmis užsikvempė ant biuvaro, susiėmė rankomis galvą ir, 
sielvartingai linguodamas, pagaliau išstenėjo slogiu balsu: 

— Man pavogė sąskaitybos knygą, žinote, tą pačią... 

Ir papasakojo, kad vienas tarnautojas, niekšas, jau seniai nu- 
sipelnęs katorgos, išvogęs krūvą dokumentų, o drauge su jais — 
ir žinomą knygą. Visa bėda, jog vagis išmano, kokią naudą gali 
išplėšti iš to dokumento, ir užsiprašė šimtą tūkstančių frankų. 

Sakaras susimąstė. Istorija jam pasirodė išlaužta iš piršto ir, 
be to, labai jau nemokšiškai. Matyt, Larsono apskritai per daug 
nesirūpino, ar bus juo patikėta. Stačiai jis ieškojo dingsties pa- 
kišti Sakarui mintį, jog nori šimto tūkstančių frankų už Šaronės 
operaciją ir netgi šiomis sąlygomis sutinka grąžinti kompromi- 
tuojančius dokumentus. Kaina Sakarui pasirodė pernelyg dide- 

lė. Jis mielai būtų pasidalijęs pelnu su buvusiu kolega, bet jį 
įsiutino ši klasta, tuštybės įkvėptas noras jį apmulkinti. Kita 
vertus, jisai sunerimo: puikiai žinojo, kas per paukštis tasai 
Larsono, ir suprato, jog šis gali nunešti popierius jo broliui mi- 
nistrui, kuris, be abejo, sumokės kiek priklauso, kad tik užgniauž- 
tų skandalą. 

— Velniai rautų! — burbtelėjo jis, savo ruožtu sėsdamasis į 
krėslą.— Bjauri istorija!.. Ar negalėčiau pamatyti tą niekšą? 

— Tuoj nusiųsiu jo pakviesti, — atsakė Larsono.— Jis gy- 
vena šalimais, Žano Lantjė gatvėje. 

Nepraėjo nė dešimties minučių, ir kabinetan tyliai, stengda- 
masis nesugirgždinti durų, įsėlino žemo ūgio jaunuolis, Žvairas, 
strazdanoto veido, šviesiaplaukis. Vilkėjo jis pernelyg duksliu, 
siaubingai sutrintu juodu durtiniu. Atsistojo per pagarbų atstu- 
mą, ramiai žvilgčiodamas į Sakarą akies krašteliu. Larsono, pa- 
vadinęs jaunuolį Batistenu, įniko jį kvosti, ir šis, nėmaž nesijau- 
dindamas, trumpai atsakinėjo į klausimus ir abejingai žiūrėjo į 
epitetus: vagis, sukčius, nevidonas, kuriuos šeimininkas laikė 
savo pareiga pridėti prie kiekvieno klausimo. 

Sakaras žavėjosi vargetos šaltakraujiškumu. Vienu tarpu 
agentas net pašoko iš krėslo, lyg ketindamas jam smogti; šis tik 
pasitraukė atbulas ir dar nuolankiau sužvairavo. 

— Tiek to, duokit jam ramybę...— tarė finansininkas.— Na, 
pone, už dokumentus jūs prašot šimto tūkstančių frankų? 

— Taip, šimto tūkstančių, — atsakė jaunuolis. 

Tr išėjo. Larsono dėjosi, kad niekaip negali nusiraminti. 

— Na, matėt, koks šunsnukis? — burbėjo jis.— Pastebėjot, 
kokios apgaulingos jo akys?.. Tie žaliūkai tik pažiūrėti kuklučiai, 
o iš tikrųjų dėl dvidešimties frankų papjautų žmogų. 

Bet Sakaras jį nutraukė: 

— Et, ne toks jau jis baisus! Man regis, su juo galima sutar- 
ti... Bet aš atėjau pasikalbėti kitu klausimu, kur kas rimtesniu... 
Teisybę sakėt, mielasis bičiuli, mano žmona nevalia pasikliauti. 
Įsivaizduojat, savąją nuosavybės dalį ji parduoda ponui Afnerui. 
Sako, jai reikią pinigų. Ko gero, jos draugužė Siuzanė pakišo jai 


šią mintį. 
Larsono staiga nustojo rypuoti, sukluso truputį pablyškęs, 


taisydamasis stačią apykaklę, persikreipusią jam besiskėtriojant. 

— Perleisdama savo teises, ji sužlugdo visas mūsų viltis, — 
toliau kalbėjo Sakaras.— Jeigu ponas Afneras pasidarys jūsų 
dalininkas, ne tik nepasipelnysim, bet — baisu ir pagalvoti — 
įkliūsim į labai keblią padėtį: šis smulkmeniškas žmogėnas mėgs- 
ta kaišioti nosį į visas sąskaitas. | 

-Larsono pašoko, susijaudinęs leidosi Ya kEoŲ po kilimą, 
net lakiniai pusbačiai braškėjo. 

— Matot, į kokią padėtį patenki, kai darai žmogui paslau- 


gą!..— suniurzgė jis.— Jumis dėtas, mielasis, nieku gyvu ne- 
leisčiau žmonai iškrėsti tokią kvailystę. Greičiau ją prikulčiau. 
— Ak, bičiuli!..— tarė finansininkas, suktai šypsodamas.— 


Aš turiu lygiai tiek galios savo Žmonai, kiek jūs, kaip man regis, 
tam galvijui Batistenui. 

Larsono staigiai sustojo prieš Sakarą, kuris, vis dar šypsoda- 
mas, žiūrėjo į jį skvarbiu žvilgsniu. Paskui vėl leidosi vaikščio- 
ti, bet jau lėtais ir vienodais žingsniais. Priėjo prie veidrodžio, 
pasitaisė kaklaraiščio mazgą, dar pavaikščiojo atgaudamas savo 
įprastą dailią išvaizdą. Ir ūmai sušuko: 

— Batistenai! 

Žvairas jaunuolis įėjo, tik pro kitas duris. Buvo jau be skry- 
bėlės, rankose sukiojo plunksną. 

— Atnešk čionai sąskaitybos knygą, — įsakė Larsono. 

O kai Batistenas išėjo, agentas vėl ėmė derėtis. 

— Padarykit tai dėl manęs, — pagaliau tiesiai tarė. 

Sakaras sutiko duoti trisdešimt tūkstančių iš to pelno, kurį 
gausią sėkmingai užbaigę Šaronės operaciją. Ir pagalvojo, kad 
labai pigiai atsipirko nuo lupikautojo elegantiškomis pirštinė- 
mis. Larsono pareikalavo, kad pasižadėjimas būtų išduotas jo 
vardu, ir, tęsdamas komediją iki galo, pridūrė, jog tuos trisdešimt 
tūkstančių frankų įteiks ponui Batistenui. Sakaras nusijuokė su 
palengvėjimu lapas po lapo degindamas židinyje sąskaitybos 
knygą. Sutvarkęs šį reikalą, tvirtai spūstelėjo ranką Larsono ir 
išeidamas tarė: 

— Vakare būsit pas Lorę, ar ne?.. Palūkėkit manęs. Būsiu jau 
viską surikiavęs su žmona, 1r tuomet mudu galutinai susitarsim 

Lorė d Orinji dažnai kraustydavosi iš vienos vietos į kitą, 
o tuo Metu gyveno dideliame bute Osmano bulvare, priešais At- 
pirkimo koplyčią. Kaip tikra aukštuomenės dama ji rengdavo 
priėmimus kartą per savaitę. Tai buvo savotiškas būdas surink- 
ti būrin visus vyrus, šiaip lankančius ją skyrium. Antradieniais 
Aristidas Sakaras būdavo vakaro didvyris; visi laikė jį oficialiu 
meilužiu; ir kai namų šeimininkė jį apgaudinėdavo tam pačiam 
vakarui skirdama pasimatymą vienam kuriam svečiui, Jis nus1- 
sukdavo miglotai šypsodamas. Paprastai jis išeidavo paskutinis, 
surūkydavo cigarą, pasišnekedavo apie reikalus, pasišaipydavo 
iš pono, gatveje nekantriai-laukiančio, kol jis pasišalins, paskui, 
pavadinęs Lorę „mielu vaikeliu“ paplekšnojęs jai per skruostą, 
kuo ramiausiai išeidavo pro vienas duris, o pro kitas tuo tarpu 
įsmukdavo eilinis meilužis Juodu vis dar smagindavos: slaptu 
sanderiu, sutvirtinusiu Sakaro kreditą 1r padejusiu Lorei per 
vieną menesį dusyk pakeisti apystatą Tačiau Lore troško ato- 

mazgos. Jie iš anksto sutarė, jog komedija. pasibaigsianti tada, 
kai jis viešai atsižadėsiąs savo teisių kokio mulkio labui, O šis tu- 
rėsiąs brangiai sumokėti už garbę perimti Sakaro meilužę ir tapti 
rimtu ir visam Paryžiui žinomu jos globėju. Toks mulkis atsirado. 
Kunigaikštis de Rozanas, kuriam nusibodo veltui žiovauti sykiu 
su savo rato damomis, panoro įsigyti paleistuvio reputaciją, kad 
bent jau šitaip pagarsintų savo blankią asmenybę. Jis uoliai lan- 
kėsi pas Lorę nepraleisdamas nė vieno antradienio ir pavergė ją 
savo visišku naivumu. Deja, nors ir būdamas trisdešimt pen- 
kerių metų, jis priklausė nuo motinos, kuri leisdavo jam nešio- 
tis kišenėje daugių daugiausia dešimt luidorų. Tais vakarais, 
kada Lorė teikdavosi maloningai paimti iš jo visus dešimt lui- 
dorų guosdamasi, kad jai reikia šimto tūkstančio frankų, jis dū- 
saudavo, žadėdavo duoti jai šią sumą, kai tik pasidarys nebepri- 
klausomas. Kaip tik tuomet jai dingtelėjo mintis supažindinti 
kunigaikštį su Larsono, vienu geriausių jos bičiulių. Abu vyrai 
nuėjo sykiu pusryčiauti į Tortonio restoraną, ir prie deserto pa- 
sakodamas apie savo meilės nuotykius su viena žavia ispane, 
Larsono užsiminė, jog pažįsta žmonių, skolinančių pinigų už 
palūkanas, bet tuoj perspėjo Rozaną, kad šis jokiu būdu ne- 
įkliūtų jiems į nagus. Toks nuoširdus patarimas tik sukurstė 
kunigaikštį, ir jis galop išplėšė iš bičiulio pažadą pasirūpinti jo 
„Teikaliuku“. Larsono taip veikliai griebėsi šio reikalo, jog atne- 
šė pinigus tą patį vakarą, kai susitarė su Sakaru susitikti pas Lorę. 
- Larsono pasirodžius didelėje, auksu puoštoje baltoje Lorės 
d'Orinji svetainėje, ten dar sėdėjo penkios ar šešios damos, ku- 
rios griebė jam už rankų, puolė ant kaklo švelnumo protrūky va- 
dindamos „aukštuoliu Laru' — Lorės prasimanytu maloniniu 
vardu. O jis laibu balseliu klykavo: 
— Liaukitės, liaukitės, katytės, jūs sumaigysit man cilindrą. 
Jos nusiramino, glaudžiai susėdo rateliu ant sofos, ir jis pa- 
pasakojo, kaip susuko vidurius Silvijai, su kuria vakar vakarie- 
niavęs. Paskui išsitraukė iš frako kišenės dėželę ir pavaišino vi- 
sas cukruotais migdolais. Iš miegamojo išėjo Lorė, o kadangi 
svetainėje jau buvo keletas vyrų, nusivedė Larsono į buduarą, 
atskirtą nuo svetainės dviguba užuolaida. 
— Atnešei pinigus? — paklausė, kai tik jie liko vieni. 
Sudėtingomis gyvenimo aplinkybėmis Lorė kreipdavosi į jį 
„tu Užuot atsakęs, Larsono juokaujamai nusilenkė ir paplojo 
sau per vidinę frako kišenę. 
Ak tu, aukštuoli Larai!  džiūgaudama sukuždėjo Lorė 
Apkabino jį per liemenį 1r pabučiavo 
Luktelėk šičia,— tarė, aš noriu tuoj pat įsidėti juos ki 
šenen. Kozanas miegamajame, bėgu jo pakviesti 

Bet Larsono ją sulaikė ir, bučiuodamas į pečius, tarė: 

— Nepamiršai, kiek užsiprašiau komisinių? 

— Nepamiršau, kvailiuk, juk mudviejų sutarta. 

Ir kaipmat grįžo su Rozanu. Larsono vilkėjo skoningiau už 
kunigaikštį, dailiau pasirišęs kaklaraištį, mūvėjo tampresnėmis 
pirštinėmis. Vyrai atsainiai paspaudė kits kitam ranką ir prašneko 
apie užvakarykštes arklių lenktynes, kuriose pralaimėjo jų ben- 
dro draugo arklys. Lorė nekantriai mindžikavo vietoje. 

— Klausyk, gana pliurpti niekus, širduk, — kreipėsi ji į Ro- 
zaną.— Aukštuolis Laras atnešė pinigus. Laikas baigti. 

Larsono apsimetė tik dabar prisiminęs pinigus. 

— Ak, taip, gavau lygiai tiek, kiek prašėt,— tarė.— Tik be 
reikalo neklausėt mano patarimo, bičiuli! Ir ką jūs manot? Tie 
sukčiai pareikalavo penkiasdešimties procentų!.. Šiaip ar taip, aš 
sutikau, juk sakėte, kad jums vis viena... 

Lorė d'Orinji dar dieną pasirūpino tuščių vekselių blankų. 
Bet kai prireikė rašalo ir plunksnos, nusiminusi pažvelgė į abu 
vyrus, nesitikėdama namuose rasti šių rašymo reikmenų. Buvo 
jau beeinanti pasižiūrėti virtuvėn, bet Larsono iš tos pačios kiše- 
nės, kur gulėjo dėžutė su migdolais, išsitraukė du stebuklingus 
daikčiukus — sraigteliu pailginamą sidabrinį plunksnakotį ir 
dailią, juvelyriškai pagamintą dramblio kaulo ir juodmedžio 
rašalinę. Rozanui atsisėdus prie stalo, Larsono jam tarė: 

— Rašykit vekselius mano vardu. Suprantat, aš nenorėjau 
jūsų kompromituoti. O vėliau mes drauge viską sutvarkysim.., 
Šeši vekseliai dvidešimt penkiems tūkstančiams frankų kiek- 
vienas, ar ne? 

Kitame stalo gale Lorė skaičiavo banknotus. Rozanas jų netgi 
nematė. Kai jis pasirašė vekselius ir kilstelėjo galvą, pinigai 
jau buvo dingę jaunosios moters kišenėje. Tačiau ji priėjo artyn 
ir išbučiavo į abu skruostus, ir tai jam, regis, nepaprastai patiko. 
Lankstydamas vekselius ir dėdamasis kišenėn plunksnakotį ir 
rašalinę, Larsono žiūrėjo į juos su filosofo abejingumu. 

Lorei dar pakibus Rozanui ant kaklo, užuola.dos kraštą pakėlė 
Aristidas Sakaras. 

— Nieko, nesivaržykit, — tarė -juokdamasis. 

Kunigaikštis išraudo. Bet krestelėjo finansininkui ranką, ir 
juodu reikšmingai susižvalgė. Ji spinduliavo. | 

— Viskas baigta, mielasis,— tarė.— Aš jus perspėjau. Jūs 
nepykstat? 

Sakaras geraširdiškai patraukė pečiais. Paskui praskleidė 
užuolaidą, žengė atgal duodamas kelią Lorei ir kunigaikščiui ir 
spigiu antstolio balsu suriko: 

— Ponas kunigaikštis ir ponia kunigaištienė! 

Šis sąmojis turėjo neregėtą pasisekimą. Rytojaus dieną apie 
tai rašė visi laikraščiai Lorę d'Orinji nurodydami pirštu pridu- 
riamai, o abu vyriškius dangstydami gana lengvai įmenamais 
inicialais. Aristido Sakaro ir storulės Lorės išsiskyrimas pridarė 
daugiau triukšmo negu jų tariami santykiai. 

— Ką gi, gera merga! — tarė jis kreipdamasis į Larsono.— 
Tik velnioniškai pasileidusi!.. Na, o jūs, šunsnuki, turbūt neblo- 
gai pasipelnėt. Kiek įsidėjot į kišenę? 

Larsono ėmė gintis dviprasmiškai šypsodamas ir taisyda- 
masis užsismaukusius rankogalius. Pagaliau atsisėdo prie durų 
ant kušetės, kur jį mostu pavadino Sakaras. | 

— Eikit čionai, velniai rautų, aš neketinu klausyti jūsų išpa- 
žinties!.. Imkimės rimtų reikalų, bičiuli. Šį vakarą ilgai šnekė- 
jausi su Žmona... Sutarta. 

— Ji sutinka perleisti savąją dalį? — paklausė Larsono. 

— Taip, bet tai buvo ne taip jau paprasta... Moterys velnio- 
niškai užsispyrusios! Matot, žmona buvo pažadėjusi savo senai 
tetulei niekada neparduoti sklypų. Taigi ilgokai teko maldyti są- 
žinę... Laimė, kad turėjau iš anksto sugalvojęs tokią istoriją, 
kuri padarė lemiamą poveikį. 

Atsistojęs prisidegė cigarą nuo žvakidės, Lorės paliktos ant 
stalo, paskui vėl išsidrėbė ant kušetės ir kalbėjo toliau: 

— „Aš pasakiau žmonai, kad jūs galutinai žlugot.., Girdi, 10- 
šėt biržoj, švaistėt pinigus kekšėms, varėt nevykusias spekulia- 
cijas; trumpai drūtai, jums gresia šiurpus bankrotas... Netgi už- 
„siminiau jai, kad nelabai tikiu jūsų sąžiningumu... Paskui išaiški- 
nau, jog, jums subankrutavus, Šaronės reikalai nueisią vėjais ir 
jog geriausia priimti jūsų pasiūlymą išpirkti josios. dalį nors ir 
pusvelčiui. 

— Nelabai gudruų, — sumurmėjo agentas.— Ir jūs manot, kad 
jūsų žmona patikės tokiomis pasakomis? 

Sakaras šyptelėjo. Buvo kuo geriausiai nusiteikęs. 

— Jūs naivuolis, bičiuli, — atrėmė.— Svarbu ne tiek esmė, 
kiek detalės, mimika, tonas. Pakvieskit čionai Rozaną, ir aš įro- 
dysiu jam, jog dabar pats dienovidis. Kertam lažybų, jei netikit. 
O mano žmona ne ką gudresnė už Rozaną... Aš parodžiau jai, 
kokia bedugnė atsiveria po kojomis. Ji netgi neįtaria, jog netru- 
kus bus sklypų nusavinimas. Kai ji nusistebėjo, kad jūs, gresiant 
katastrofai, sutinkat užsiversti dar sunkesnę naštą, pasakiau, jog 
tikriausiai ji trukdanti jums regzti kokią nors machinaciją, nu- 
kreiptą prieš kreditorius... Žodžiu, patariau sudaryti šį sandėrį, 
nes tik šitaip ji neįsivelsianti į begalinį bylinėjimąsi ir laimėsian- 
ti iš sklypų bent kiek pinigų. 

Tačiau Larsono laikėsi tos nuomonės, jog visa istorija gana 

grubiai sukurpta. Jis buvo linkęs į ne tokias tragiškas situaci- 
jas: jo kombinacijų užuomazga ir atomazga paprastai būdavo sa- 
loninių komedijų pobūdžio. 

— Aš būčiau sugalvojęs ką kita, — tarė jis. — Apskritai kiek- 
vienas turi savo metodą... Vadinasi, reikės užmokėti. 

— Štai šiuo klausimu norėčiau su jumis susitarti, — atsiliepė 
Sakaras.— Rytoj aš nunešiu žmonai perleidimo aktą, 0 jai reikės 
tik per mane perduoti jį jums ir atsiimti sutartą sumą... Nepagei- 
daučiau, kad būtų apsieita bė susitikimų. 

— Sakaras iš tikrųjų niekada nepageidavo, kad Larsono lan- 
kytųsi namuose kaip šeimos draugas. Niekada nesikviesdavo 
jo į svečius, O jeigu kompanionams reikėdavo pasimatyti, pats 
atlydėdavė jį pas Renė: taip atsitiko tik tris kartus. Beveik visa- 
da Sakaras veikdavo kaip žmonos patikėtinis, laikydamas, kad 
jai nebūtina per daug gilintis į jo reikalus. 

Išsitraukęs piniginę, jis pridūrė: 

— Štai žmonos pasirašyti vekseliai dviem šimtams tūkstančių 
frankų; atiduosit juos jai vietoj grynųjų ir dar pridėsit šimtą tūks- 
tančių, kuriuos atvešiu jums rytoj iš pat ryto... Lieku sausomis 
kišenėmis, bičiuli. Šis sandėris man pernelyg brangiai kainuoja. 

— Bet iš viso išeina tik trys šimtai tūkstančių frankų...— 
tarė agentas.— Nejaugi pakvitavimą gausiu tokiai sumai? 

— Pakvitavimas trims šimtams tūkstančių! — nusijuokė Sa- 
karas.— Čia tai bent! Gražiai mudu atrodytume. Pagal mūsų ap- 
rašą šiandien nuosavybė turi būti įvertinta pustrečio milijono 
frankų. Savaime suprantama, pakvitavime bus įrašyta pusė 
sumos. 

— Jūsų žmona jokiu būdu nesutiks pasirašyti. 

— Ir dar kaip! Sakoma jums, jog jau sutarta... Velniai rautų, 
aš jai pasakiau, jog tai jūsų pagrindinė sąlyga. Bankrotas jums — 
peilis po kaklu, suprantat? Štai čia aš lyg suabejojau jūsų sąži- 
ningumu, apkaltinau jus, kad baudžiatės apmulkinti savo kre- 
ditorius... Bene mano žmona gali šį tą išmanyti apie šiuos rei- 
kalus? 

Larsono neatlyžo linguodamas galvą: 

— Šiaip ar taip, reikėjo sugalvoti ką nors paprastesnio. 

— Kad už šią išmonę nieko paprastesnio nesugalvosi! — 
nustebęs atrėmė Sakaras.— Kas čia sudėtinga, velniai. rautų? 

Jis nesuvokė, kaip neįtikėtinai supainiojo patį paprasčiausią 
dalyką. Ir džiaugėsi paika pasaka, kurią jis pasekė Renė; la- 
biausiai jį žavėjo melo akiplėšiškumas, neįtikėtinų daiktų raiz- 
ginys, stebėtinas intrigos sudėtingumas. Jau seniai jis būtų val- 
dęs sklypus, jeigu nebūtų prasimanęs visos šitos dramos; bet jeigu 
lengvai būtų juos užgrobęs, būtų patyręs kur kas mažesnį malo- 

numą. Beje, labai jau naiviai sukurpė jis tą finansinę melodra- 
mą, rengdamas Šaronės aferą. 

Sakaras atsistojo, paėmė Larsono už parankės ir nusivedė 
svetainėn kalbėdamas: 

— Jūs mane supratot, ar ne? Nuosekliai vykdykite visus 
mano nurodymus, ir tiek, vėliau pats man dėkosite... Žinot, bičiu- 
li, be reikalo jūs mūvite zomšinėmis pirštinėmis, labai nesveika 
rankoms. 

Agentas tik nusišypsojo ir tyliai tarė: 

— Labai sveika, brangusis maestre: gali imtis ko tik nori, o 
rankos bus švarios. 

Grįžęs svetainėn, Sakaras nustebo ir netgi truputį sunerimo 
matydamas šalia pat už užuolaidos Maksimą. Jaunuolis sėdėjo 
ant kušetės greta šviesiaplaukės damos, monotoniškai pasako- 
jančios kažin kokią begalinę istoriją — tikriausiai savo gyve- 
nimo istoriją. Maksimas, be abejo, girdėjo tėvo ir Larsono 
pokalbį. Sąmokslininkai pasirodė jam bjaurūs šelmiai. Vis dar 
niršdamas dėl Renė neištikimybės, jis niekšiškai apsidžiaugė suži- 
nojęs, kad jie baudžiasi ją apiplėšti. Bent truputį būsią atkeršyta 
už jį. Įtariai dėbčiodamas į sūnų, Sakaras priėjęs paspaudė jam 
ranką, bet Maksimas, žvilgsniu rodydamas į šviesiaplaukę damą, 
pakuždėjo jam į ausį: 

— Pusė velnio, ar ne? Šį vakarą ketinu ją „apdoroti“. 

Tuomet Sakaras pasveikino jį, pažėrė krūvą komplimentų. 
Prie jų priėjo Lorė d'Orinji, paplepėjo, nusiskundė Maksimu — 
girdi visai ją pamiršęs, pasirodąs vos kartą per mėnesį. Bet Mak- 
simas prajuokino visus teisindamasis, jog turėjęs begalę reikalų. 
Ir pridūrė, jog dabar tik ją ir lankysiąs. 

— Aš rašau tragediją, — paaiškino, — ir tik vakar sugalvo- 
jau paskutinį veiksmą... Dabar tikiuosi pailsėti pas visas Pary- 
žiaus gražuoles. 

Ir nusijuokė gardžiuodamasis jam vienam suprantamomis 
užuominomis. Svetainėje buvo tuščia, tik Rozanas ir Larsono sė- 
dėjo abipus židinio. Sakarai ir šviesiaplaukė dama, gyvenanti 
tame pat name, pasikėlė. Tuomet Lorė d'Orinji priėjo prie ku- 
nigaikščio ir kažką pakuždėjo jam į ausį. Jis nustebo ir susiraukė 
nepatenkintas. Matydama, kad jis neketina palikti krėslo, ji pus- 
balsiu tarė: 

— Ne, tikrai, tik ne šiandie. Man migrena!.. Rytoj... Duodu 
Žodį... 

Rozanas nenorom pakluso. Lorė palaukė, kol jis išėjo į laiptų 
aikštelę, ir paskubomis tarė Larsono į ausį: 

— Na, aukštuoli Larai, aš tesėjau žodį... Įsodink jį karieton. 

Kai šviesiaplaukė dama atsisveikino su vyrais ir laiptais užli- 

po į savo butą, esantį kitame aukšte, Sakaras nustebo matydamas, 
jog Maksimas neina iš paskos. 

— Kas tau? — paklausė. 

— Et,— atsiliepė jis, — aš persigalvojau... 

Staiga jam dingtelėjo mintis, jo manymu, labai juokinga. 

— Jei nori, užleisiu tau vietą. Paskubėk, kol ji dar neužsira- 
kino durų. 

Bet tėvas tik patraukė pečiais ir atsakė: 

— Ačiū, vaikeli, turiu šį tą geresnio. 

Visi keturi vyrai nulipo apačion. Kai jie atsidūrė gatvėje, 
kunigaikštis panoro žūtbūtinai įsisodinti Larsono karieton: jo 
motina gyvenanti Marė kvartale, jis nuvešiąs agentą iki pat na- 
mų durų Rivoli gatvėje. Bet Larsono atsisakė, pats užtrenkė ka- 
rietos dureles ir liepė vežėjui važiuoti. Ir drauge su abiem Saka- 
rais liko bestovįs Osmano bulvare: trypčiojo, vietoje šnekučiavo 
su jais ir nė neketino eiti sau. 

— Ak, vargšelis Rozanas! — staiga viską supratęs, sušuko 
Sakaras. 

Larsono šoko gintis, teisintis, kad tokie dalykai jam esą ne 
galvoj, jis esąs praktiškas žmogus. Ir kadangi abu pašnekovai 
nesiliovė šaipęsi, o gatvėje buvo žvarbu, galop agentas sušuko: 

— Tiek jau to, kur dėsies, paskambinsiu!.. Jūs labai nekuk- 
lūs ponai. 

— Labos nakties! — sušuko Maksimas jam pavymui, kai 
durys užsidarė. | 

Ir, paėmęs tėvui už parankės, nuėjo su juo bulvaru. Buvo 
viena tų šviesių žiemos naktų, kada taip gera žingsniuoti šalčio 
sukaustyta žeme ir alsuoti žvarbiu oru. Sakaro nuomone, Larsono 
padaręs klaidą — jam derėję palaikyti su Lore draugiškus san- 
tykius, ir tiek. Pradėjęs šią kalbą, galop Sakaras pareiškė, jog 
tikrai nedora susidėti su lengvo elgesio moterimis. Ir įniko dės- 
tyti savo dorovinius principus, berti pamokymus stebindamas 
sūnų išmintingais patarimais. 

— Matai, vaikeli, viskas gerai, bet savu laiku...— kalbėjo 
jis.— Tai kenkia sveikatai, o tikros laimės neduoda. Aš ne mies- 
čionis, pats žinai. Ir vis dėlto aš dedu tašką, metas surimtėti. 

Maksimas sukikeno, sustabdė tėvą, įdėmiai nužiūrėjo jį mė- 
nesienoje ir pareiškė, kad jam jau dygstą sparneliai. Tačiau Sa- 
karas nutaisė dar oresnį veidą. 

— Šaipykis kiek širdis geidžia, o aš tau sakau, kad tik ve- 
dybinis gyvenimas duoda laimę ir apsaugo žmogui sveikatą. 

Ir tuomet Sakaras prašneko apie Luizę. Jis sulėtino žingsnius, 
kad, pasak jo, juodu galutinai sutartų, jeigu apie tai išėjo kalba. 
Viskas jau sutvarkyta. Su ponu de Mareju netgi suderinta vedybų 

sutarties pasirašymo data — ketvirtas gavėnios sekmadienis. Tą 

pačią savaitę, ketvirtadienį, rūme prie Monso parko būsią kvies- 

tiniai pietūs, ir Sakaras ta proga viešai paskelbsiąs apie sūnaus 

vestuves. Maksimas tarė sau, jog viskas klostosi kuo geriausiai. 

Jis nusikratysiąs Renė, nebūsią jokių kliūčių. Jis nusileido tė- 
ui, kaip anksčiau nusileisdavo pamotei. 

— Ką gi, sutarta, — atsiliepė.— Tik nesakyk nieko Renė. Jos 
draugės ims traukti mane per dantį, erzinti: tegu jos verčiau su- 
žino naujieną kartu su visais. 

Sakaras pažadėjo tylėti. Jiems žingsniuojant toliau Malzerbų 
bulvaru, jis apibėrė sūnų gausybe puikių patarimų mokydamas, 
kaip reikia elgtis, kad gyvenimas po vedybų būtų tikras rojus. 

— Svarbiausia, niekad nenutrauk santykių su žmona. Tai 
kvaila. Kai nebegyveni su žmona, ji pasiutiškai brangiai kainuo- 
ja... Pirmiausia tenka išlaikyti meilužę, 0 ir namuose būna dau- 
giau išlaidų: čia ir žmonos pašvitai, ir pramogos, ir draugės, ir 
visokiausia velniava. 

Sakaras buvo nepaprastai doringai nusiteikęs. Sėkminga 
Šaronės operacijos atomazga pripildė širdį idiliško švelnumo. 

— Apskritai mane vilioja gyvenimas kur nors provincijos už- 
kampy, laimingas, nedrumsčiamas, šeimos ratelyje...— kalbėjo 
jis.— Niekas manęs nepažįsta, vaikeli... Aš tik atrodau plevėsa. 
Iš tikrųjų esu kitoks, mielai mesčiau visus reikalus ir stumčiau 
dienas su žmonele, jei tik turėčiau kuklią rentą, kad galėčiau įsi- 
kurti gimtajame Plasane... Tu būsi turtingas, susisuk su Luize 
lizdelį, ir gyvenkit kaip du balandėliai. Kokia laimė! Aš atva- 
žiuosiu pas jus į svečius. Širdį sau susišildysiu. 

Jis taip susigraudino, jog vos neapsiverkė. Tuo. tarpu juodu 
priėjo namus ir sustojo prie vartų šnekučiuodami. Čia, Paryžiaus 
aukštumose, traukė žvarbus vėjas. Nė menkiausias garsas ne- 
drumstė šviesios apšerkšnijusios nakties. Maksimui, tėvo jaus- 
mingumo nustebintam, jau kūris laikas nuo liežuvio buvo benu- 
sprūstąs klausimas. 

— Na, o tu, kaip man regis...— pagaliau tarė jis. 

— Ką? 

— Su žmona? 

Sakaras gūžtelėjo pečiais. 

— Et, tavo tiesa! Kvailas buvau. Todėl ir šneku šitaip su ta- 
vimi, savo kailiu patyręs... Bet mudu vėl suėjom. O, kaip ir deral.. 
Jau beveik pusantro mėnesio. Kai grįžtu ne per vėliausiai, visad 
užeinu pas ją vakare. Šiąnakt vargšelė veltui manęs lauks: turiu 
darbo iki pat ryto. O kaip ji dailiai sudėta!.. 

Maksimas padavė jam ranką; Sakaras ją suspaudė ir tyliau, 
lyg paslaptį atskleisdamas, pridūrė: 

— Žinai, Blanšės Miuler liemuo žodžio vertas, o štai jos de- 
šimt kart lankstesnis. O kokie klubai! Kokios linijos, koks švel- 
numas!... 

Ir atsisveikindamas užbaigė šiais žodžiais: 

— Tu atsigimęs į mane, esi taurios širdies, tavo žmona bus 
laiminga... Viso geriausio, vaikeli! 

Pagaliau nusikratęs tėvo, Maksimas greitai apėjo parką. Tai, 
ką jis išgirdo, jį šitaip sukrėtė, kad jis panoro žūtbūtinai pasi- 
matyti su Renė. Troško prašyti atleidimo už savo grubumą, su- 
žinoti, kodėl ji sumelavo sakydama, kad pas ją esąs ponas de 
Safrė, iškvosti, kaip ji susitaikė su vyru. Bet visos šios mintys 
miglotai sukosi galvoje; labiausiai jam rūpėjo surūkyti pas ją 
cigarą ir.iš naujo užmegzti draugiškus santykius. Jeigu ji bū- 
sianti gerai nusiteikusi, galėsiąs netgi pasisakyti apie vedybas, 
kad ji susivoktų, jog jųdviejų meilė mirusi ir palaidota. Jis apsi- 
džiaugė, kad neišmetė vartelių rakto, ir, rakindamas spyną, galų 
gale įtikino save, jog po tėvo prisipažinimo aplankyti Renė bū- 
tina ir visai pritiklu. 

Atsidūręs žiemos sode, Maksimas sušvilpė kaip vakar vaka- 
re, bet laukti jam neteko. Renė atidarė įstiklintas mažosios sve- 
tainės duris, ir juodu tylėdami užlipo į viršų. Renė buvo ką tik 
grįžusi iš baliaus Rotušėje. Dar vilkėjo gofruotą balto tiulio sijo- 
ną, padabintą atlasiniais kaspinais; aksominio korsažo kraštai, 
apvedžioti plačiais baltųjų stiklaperlių nėriniais, žvakių švieso- 
je mMirguliavo melsvais ir rausvais atspalviais. Pamatęs ją mie- 
gamajame, Maksimas buvo sukrėstas jos blyškumo, begalinio 
susijaudinimo, retkarčiais atimančio jai žadą. Renė jo nelaukė 
ir dabar virpėjo visu kūnu išvydusi, kad jis atėjo kaip papras- 
tai ramus ir švelnus. Selestė grįžo iš drabužinės, nešina naktiniais 
marškiniais, ir meilužiai vis dar nedrįso kalbėti laukdami, kada 
ji išeis. Paprastai juodu nė kiek jos nesivaržydavo, bet dabar 
kažkoks gėdingumas neleido žodžiams nusprūsti nuo liežuvio. 
Renė panoro nusirengti miegamajame, kur pleškėjo židinys. 
Kambarinė neskubėdama traukiojo smeigtukus, vilko vieną 
drabužį po kito. Maksimui nusibodo laukti, ir jis mašinaliai pa- 
ėmė nuo kėdės naktinius marškinius, susilenkė ir, plačiai juos 
išpleikęs, atkišo pašildyti prieš ugnį. Laimės dienomis jisai visad 
jai darydavo šią paslaugą. Renė susigraudino matydama, kaip 
atsargiai laiko jis marškinius prieš židinį. Kadangi Selestė atro- 
dė niekad nebaigsianti jos nurenginėti, Maksimas neištvėręs ga- 
lop paklausė: 

— Smagu buvo baliuje? 

— O, ne,— atsakė ji,— juk žinai, amžinai tas pat. Svečių 
begalė, tikra kamšatis. 

Jis apvertė marškinius, įšilusius iš vienos pusės. 

— Kaip buvo apsirengusi Adelinė? | 

— Violetine suknia, gana neskoninga... Ji mažiukė, bet iš 
proto kraustosi dėl klosčių. 

Juodu apkalbėjo kitas moteris. Maksimui jau degė pirštai 
bešildant marškinius. | 

— Klausyk, tu man ją supleškinsi,— tarė Renė lipšniu moti- 
nos tonu. 

Selestė paėmė marškinius iš jaunuolio rankų. Maksimas at- 
sistojo, priėjo prie plačios rausvos lovos pilkais dryžiais, įdūrė 
žvilgsnį į gėlių puokštėmis nuaustus sienų apmušalus, kad ne- 
matytų nuogų Renė krūtų. Stačiai pakluso instinktui: nebelaikė 
saves meilužiu ir tarėsi nebeturįs teisės į ją žiūrėti. Paskui iš- 
sitraukė iš kišenės cigarą, užsirūkė. Renė leisdavo jam smilkyti 
savo miegamąjį. Pagaliau Selestė išėjo, ir Renė atsisėdo prie ži- 
dinio, balta baltutėlė naktiniais marškiniais. 

Maksimas dar pavaikščiojo tylėdamas, akies krašteliu žvilg- 
čiodamas į Renė, atrodo, iš naujo krečiamą šiurpulių. Staiga jis 
sustojo priešais židinį su cigaru dantyse ir netikėtai paklausė: 

— Kodėl vakar man nepasakei, jog pas tave tėvas? 

Ji kilstelėjo galvą; akys buvo didelės, sklidinos baimės ir be- 
galinio sielvarto; paskui kraujas plūstelėjo veidan, ir ji, nukaitusi 
iš gėdos, įsikniaubė į delnus ir suvapėjo: 

— Tu žinai? Žinai?.. 

Ji atsipeikėjo, buvo toliau bemeluojanti. 

— Netiesa... Kas tau sakė? 

Maksimas gūžtelėjo pečiais. 

— Po šimts, tėvas man pats pasakojo, kaip tu dailiai sudėta, 
ir kalbėjo apie tavo klubus. 

Maksimas šnekėjo su vos juntamu apmaudu. Paskui vėl leidosi 
vaikščioti po kambarį pūsdamas dūmus ir toliau postringauda- 
mas niurzgliu draugišku tonu: 

— Aš tavęs nesuprantu, kaip kažin ką! Keista moteris esi. Jei 
vakar buvau grubus, pati buvai kalta. Būtum pasakiusi, jog mie- 
gamajame tėvas, būčiau nuėjęs sau kuo ramiausiai, supranti? Juk 
aš neturiu jokių teisių... O tu ėmei ir išdrožei: ponas de Safrė! 

Renė kūkčiojo delnais susiėmusi veidą. Jis priėjo, atsiklaupė 
priešais, atplėšė rankas. 

— Na, neslėpk, kodėl pasakei, jog tai ponas de Safrė? 

Ji atkakliai gręžėsi į šalį ir pagaliau, rydama ašaras, tyliai 
sukuždėjo: 

— Maniau, tu mane pamesi sužinojęs, jog tavo tėvas... 

Jis atsistojo, pasiėmė cigarą, kurį buvo pasidėjęs ant židinio 
krašto, ir suniurzgė: 

— Šiaip ar taip, tu velnioniškai juokinga!.. 

Renė nustojo verkti. Židinio liepsnos ir degantys skruostai 
išdžiovino ašaras. Maksimo ramybė po tokios paslapties atsi- 
skleidimo, kuris, jos manymu, turėjo jį sugniuždyti, taip ją ap- 
stulbino, kad ji pamiršo savo gėdą. Lyg sapnuodama, ji žiūrėjo į 
Maksimą, klausėsi jo balso. Įsikandęs cigarą, jis kartojo, kad ji 
tikrai neprotinga: josios santykiai su vyru esą savaime supranta- 
mi, ir jis, Maksimas, nė negalvojęs pykti. Bet prisiskirti tariamą 
meilužį! Ir, tolydžio grįždamas prie to protui nesuvokiamo da- 
lyko, prie to, jo galva, „tikrai pasibaisėtino prasimanymo', jis 
kalbėjo, kad moterys turinčios „liguistą vaizduotę“. 

— Tau protas pasekęs, mieloji, tau reikia gydytis. 

Pagaliau smalsiai paklausė: 

— Kodėl gi ponas de Safrė, o ne kuris kitas? 

— Kad jis man meilinasi, — atsakė Renė. 

Maksimui vos nenusprūdo blevyzga nuo liežuvio: jis buvo 
besakąs, jog Renė visu mėnesiu į priekį užbėgo sau už akių pri- 
pažindama poną de Safrė savo meilužiu. Bet jis tik kreivai šyp- 
telėjo ir, sviedęs cigarą į ugnį, atsisėdo kitapus židinio. Ten lei- 
dosi postringauti užuominomis kalbėdamas, jog nuo šiolei juodu 
būsią vien geri draugai. Tačiau įdėmūs jaunosios moters žvilg- 
sniai jį truputį trikdė, ir jis nesiryžo pranešti jai apie savo ve- 
dybas. Renė ilgai žiūrėjo į jį paraudusiomis nuo ašarų akimis. 
Jis atrodė jai menkas, ribotas, vertas paniekos, tačiau ji negalėjo 
apsieiti be jo, kaip negalėjo apsieiti be nėrinių. Jis buvo labai 
dailus, apšviestas žvakių, stovinčių šalimais, ant židinio. Kai 
jis atlošdavo galvą, žvakių šviesa nuauksuodavo jam plaukus, 
švelniai sliuogdavo veidu, išryškindavo šviesius pūkelius skruos- 
tuose. 

— Na, einu, — tolydžiai kartojo Maksimas. 

Jis buvo apsisprendęs išeiti. Šiaip ar taip, Renė jo nebemy- 
linti. Taip juodu galvojo, taip kalbėjo: dabar jie — draugai, ir 
tiek. Ir kai Maksimas pagaliau spūstelėjo jai ranką ir jau buvo 
bežengiąs pro duris, Renė jį sulaikė, prašneko apie tėvą. Labai 
gražiai apie jį atsiliepė. | 

— Matai, man nedavė ramybės sąžinės priekaištai. Džiau- 
giuos, jog šitaip nutiko... Tu nepažįsti tėvo: mane nustebino jo 
gerumas, jo nesavanaudiškumas. Vargšelis dabar turi šitiek rū- 
pesčių! | 

Nė žodžio netardamas, Maksimas sumišęs stebeilijo į batų 
galus. Renė neatlyžo. 

— Kol jis nesilankydavo mano miegamajame, man būdavo 
nė motais. Bet paskui... Kai pamačiau, kaip jis mane myli, kaip 
neša čionai pinigus, ko gero, surankiotus po visą Paryžių, kaip 

dėl manęs lenda į skolas niesiskųsdamas, man suspaudė širdį... 
Jeigu tų žinotum, kaip jis rūpinasi mano reikalais! 

Jaunuolis lėtai pasitraukė atgal, atsirėmė į židinį. Vis dar 
stovėjo sumišęs, nuleidęs galvą, bet lūpose jau šmėkščiojo šyp- 
sena. 

— Taip, — sumurmėjo, — tėvas puikiai sugeba rūpintis kitų. 
reikalais. 

Jo tonas nustebino -Renė. Ji pažvelgė į Maksimą, ir jis, lyg“ 
teisindamasis, suvebleno: 

— O, aš nieko nežinau... Tik sakau, kad tėvas labai apsukrus. 

— Tau nederėtų taip negražiai kalbėti apie tėvą, —prašneko 
Renė.— Per daug paviršutiniškai apie jį sprendi... Jeigu tau pa- 
pasakočiau, kokioj jis dabar keblioj padėty, jei persakyčiau, ką 
jis Man atskleidė vakar, įsitikintum, kaip klysta žmonės laiky- 
dami jį savanaudžiu.., 

Nesusitvardęs Maksimas gūžtelėjo pečiais. Nutraukė pamotę 
ironišku juoku. 

— Liaukis, aš jį pažįstu, puikiai pažįstu... Ko gero, gražių 
pasakų bus tau prisekęs. Na, papasakok. 

Kandus tonas įžeidė Renė. Ji ėmė dar karščiau liaupsinti vyrą, 
iškėlė jį į padanges, užsiminė apie Šaronės bylą, tą painią isto- 
riją, kuri liko jai neaiški, lyg kokia katastrofa, atskleidusi jai 
vyro protą ir gerumą. Ji pridūrė, jog rytoj pasirašysianti teisių 
perdavimo aktą, ir jeigu iš tiesų jai gresianti pražūtis, tebūnie tai 
atpildas už jos nuodėmes. Maksimas klausėsi kikendamas ir 
dėbčiodamas į ją šnairu žvilgsniu; paskui tarė pusbalsiu: 

„— Žinoma, na, žinoma.. 

Paskui uždėjo ranką Renė ant peties ir garsiau pridūrė: 

— Mieloji, ačiū tau, bet visa ši istorija man ne naujiena... Ek 
tu, naivuole! 

Ir vėl nutaisė miną, jog.eina į duris. Jam pasiutiškai knietėjo 
viską jai iškloti. Beliaupsindama vyrą, jinai taip jį įsiutino, kad 
jis pamiršo, jog davęs sau žodį nieko nekalbėti, žūtbūt vengti 
bet kokių nemalonumų. 

— Ką? Ką tu turi galvoje? — paklausė ji. 

— Et, tėvas labai gražiai vedžioja tave už nosies, kaip kažin 
ką!.. Dievaž, man tavęs gaila: tu tokia žiopliukė! 

Ir papasakojo jai viską, ką buvo girdėjęs pas Lorę, papasa- 
kojo niekšiškai, klastingai, su slaptu pasimėgimu kapstydamas 
visas tas šlykštynes. Jis tarėsi keršijąs už kažin kokią nuoskaudą, 
nežinia kieno jam padarytą. Su įgimtu kekšės temperamentu kuo 
smulkiausiai perpasakojo visą atgrasų pokalbį, nusiklausytą už 
durų. Negailestingai viską išklojo Renė — ir apie pinigus, ku- 
riuos vyras skolinęs jai už palūkanas, ir apie tuos, kuriuos keti- 
no iš jos pavogti apdūmęs jai akis kvailomis pasakomis. 

Renė klausėsi perblyškusi, kietai sučiaupusi lūpas. Ji stovėjo 
prie židinio nuleidusi galvą ir žiūrėjo į ugnį. Pro naktinius mar- 
škinius, Maksimo įšildytus, bolavo nejudrus it statulos kūnas. 

— Aš papasakojau tau visa tai, kad neleistum savęs mulkin- 
ti...— baigdamas pridūrė jaunuolis.— Bet nėra ko pykti ant tėvo. 
Jis neblogas žmogus. Kaip ir visi, aišku, turi tam tikrų trūkumų... 
Ką gi, vadinasi, iki rytojaus? 

Ir žengė į duris. Renė sustabdė jį staigiu judesiū. 

— Pasilik! — valdingai sušuko. 

Apglėbė jį, prisitraukė prie savęs, beveik pasisodino ant ke- 
lių ir, bučiuodama į lūpas, tarė: 

— Ką gi, dabar būtų kvaila varžytis... Žinok, jog nuo vakar 
dienos, kai tu panorai manimi nusikratyti, pati nebeišmanau, kas 
man darosi. Vaikščioju kaip paškutinė kvailė. O šį vakarą baliuje 
akis tarytum migla užtraukė. Suprask, aš nebegaliu gyventi be 
tavęs. Jei mane pamesi, nieko man nebeliks... Nesijuok, sakau 
tai, ką jaučiu. 

Renė žiūrėjo į jį su begaline eilė; lyg seniai seniai Lnepūlų 
jo mačiusi. 

— Tavo tiesa, aš tikrai žiopliukė: šiandien tavo tėvas galė- 
jo maišu mane apmauti, o aš būčiau tikėjusi. Iš kur aš galėjau 
žinoti? Jis man sekė tas pasakas, o man ausyse ūžė, aš nieko ne- 
supratau ir jaučiausi tokia menka, jog įsigeidęs jis būtų galėjęs 
mane parklupdyti ir priversti pasirašyti tuos popierius. O ką aš 
galvojau? Kaip graužiausi, sielvartavau!.. Iš tiesų, kokia buvau aš 
kvaila!.. 

Renė nusikvatojo, jos akyse sužibėjo beprotiškos liepsnelės. 

— Bene mudu darome ką blogo? — toliau kalbėjo ji, dar 
stipriau glausdamasi prie meilužio.— Juk mudu mylime vienas 
kitą, mudu smaginamės kaip mums patinka. Bene kiti taip nedaro, 
ką?.. Pažiūrėk, tavo tėvas nė kiek nesivaržo. Myli pinigą ir hau- 
dojasi kiekviena proga, kad tik pasipelnytų. Ir gerai daro, todėl 
ir man nėra ko prie jo taikstytis... Pirmiausia nieko aš nepasi- 
rašysiu, o tu kas vakaras mane lankysi. Aš bijojau, kad tu nepa- 
norėsi išgirdęs tai, ką tau sakiau... Bet jeigu tau vis viena... Beje, 
tu pats supranti, jog dabar mano durys jam bus visada užra- 
kintos. 

Ji atsistojo, uždegė naktinę lempelę. Nevilties apimtas, Mak- 
simas nebežinojo ką daryti. Aiškiai matė, jog iškrėtė kvailystę, 
ir rūsčiai sau priekaištavo, kad nenuvaldė liežuvio. Kaip dabar 
jis praneš apie savo vedybas? Jis pats kaltas, buvo galutinai nu- 
traukęs santykius su Renė, — vadinasi, nereikėjo eiti į šį kambarį, 
o juo labiau įrodinėti jaunajai moteriai, jog vyras ją apgaudinėja. 
Jis nebenumanė, kokiais jausmais vadovavosi, ir tai dar labiau jį 

siutino. Bet jeigu jam ir dingtelėjo mintis antrąsyk grubiai pasi- 
elgti, jis jau nebegalėjo įveikti savo silpnadvasiškumo, pama- 
tęs Renė nusispiriant šlepetes. Jam pasidarė baisu. Ir jis pasiliko. 

Kai rytojaus dieną Sakaras atėjo pas žmoną ir pakišo jai pasi- 
rašyti teisių perdavimo aktą, ji ramiai atsakė, jog persigalvojusi 
ir nieko nedarysianti. Beje, ji neleido sau padaryti nė menkiau- 
sios užuominos; prisiekė laikytis santūriai, kad nekiltų jokių 
nemalonumų ir kad galėtų ramiai mėgautis atgimusia meile. Ša- 
ronės reikalai jai neberūpėjo; atsisakydama pasirašyti aktą, ji 
atsikeršijo, o į visa kita jai buvo nusispjauti. Sakaras buvo beuž-. 
siplieskiąs. Visi jo planai griuvo. Kiti reikalai ėjo vis prastyn. 
Ištekliai seko, jis laikėsi tik per stebuklą; rytą neturėjo iš ko 
apmokėti duonkepiui sąskaitos. Vis dėlto jis rengėsi ketvirta- 
dienį, ketvirtą gavėnios savaitę iškelti prašmatnų pokylį. Renė 
atsisakymas sužadino jam bejėgišką pyktį, kokį pajunta veiklus 
žmogus, vaikiško užgaido sustabdytas pusiaukelėje. Turėdamas 
kišenėje teisių perdavimo aktą, jis tikėjosi užsikalti pinigo, iki 
būsią atlyginti nuosavybės nusavinimo nuostoliai. Paskui, truputį 
nusiraminęs ir atgavęs blaivų protą, jis nusistebėjo staigiu žmo- 
nos nuomonės pasikeitimu: be abejo, kas nors jai bus pataręs ši- 
taip pasielgti. Nuojauta jam pasakė, kad ji turi meilužį. Tatai jam 
pasirodė taip aišku, jog jis nuskubėjo pas seserį, ar ši ką nors nu- 
mananti apie intymų Renė gyvenimą. Sidonija labai gaižiai pasiti- 
ko brolį. Ji negalėjo atleisti svainei, kad ši įžeidė ją atsisaky- 
dama pasimatymo su ponu de Safrė. Tačiau, iš brolio klausimų 
supratusi, jog šis įtaria Žmoną turint meilužį, sušuko, kad tuo 
esanti įsitikinusi. Ir pasisiūlė pati susekti „balandėlius“. Ji paro- 
dysianti tai pusgalvei, kur vėžiai žiemoja. Paprastai Sakaras ne- 
sistengdavo sūsižinoti nemalonios tiesos; tik sąvanaudiškumo 
sumetimais jis prisivertė akis atsikrapštyti, nes, proto klausy- 
damas, į tokius dalykus apdairiai žiūrėdavo pro pirštus. Ir su- 
tiko su sesers pasiūlymu. 

— Tai jau, būk ramus, aš viską sužinosiu,— užuojautos ku- 
pinu balsu tarė Sidonija.— Ak, vargšas broleli! Šit Anželė nie- 
kados nebūtų tavęs apgavusi. Apgauti tokį gerą, tokį dosnų vyrą! 
Širdies neturi tos Paryžiaus lėlytės!.. O kaip aš stengiausi atvesti 
ją į doros kelią! 

Ketvirtadienį, ketvirtąją gavėnios savaitę, pas Sakarus įvyko 
kaukių balius. Didžiausias vakaro įvykis buvo eiliuota pjesė 
„Gražiojo Narcizo ir nimfos Echonės meilės nuotykiai“, trijų 
veiksmų spektaklis, kuriame dalyvavo damos — Renė bičiulės. 

Poemos autorius ponas Jupelis de la Nu ilgiau nei mėnesį klajojo 
iš savo prefektūros į rūmą prie Monso parko, stebėdamas repe- 
ticijas ir tardamas savo žodį dėl kostiumų. Iš pradžių jis ketino 
parašyti savo kūrinį eilėmis, bet paskui apsisprendė statyti gy- 
vus paveikslus: jo nuomone, taip būsią tauriau ir arčiau antiki- 
nio pasaulio grožio. 

Ištisą mėnesį damos akių nesumerkė; kai kurios netgi triskart 
kaitaliojo savo kostiumus. Vykdavo begaliniai pasitarimai, pre- 
fektui pirmininkaujant. Ilgai svarstyta: kas vaidinsiąs Nar- 
cizą — vyras ar moteris?“ Pagaliau, Renė spiriant, nutarta šį 
vaidmenį patikėti Maksimui; bet jis būsiąs vienintelis vyras; 
be to, ponia de Laurans pareiškė, kad ji niekados nebūtų su tuo 
sutikusi, jeigu „mielasis Maksimas nebūtų toks panašus į tikrą 
mergytę“. Renė teko nimfos Echonės vaidmuo. Kostiumų klau- 
simas pasirodė kur kas keblesnis. Maksimas labai padėjo prefek- 
tui, kvapo pritrūkusiam per ginčus su devyniomis moterimis, 
kurių nežabota vaizduotė grūmojo rimtai pažeisti jo kūrinio 
linijų tyrumą. Jei būtų jų klauses, jo Olimpas būtų pasidabinęs 
pudruotais perukais. Ponia d Espanė žūtbūtinai norėjo-suknios 
su šleifu pernelyg storoms blauzdoms pridengti, o ponia Afner 
svajojo apsitaisyti žvėries kailiu. Ponas Jupelis de la Nu nenusi- 
leido, o kartą net supyko ir pareiškė, kad atsisakęs eilių trokš- 
damas sukurti poemą iš „skoningai suderintų audinių ir pačių 
dailiausių pozų“. 

— Visuma, ponios, — kartodavo jis sulig kiekvienu nauju 
reikalavimu, — prašom nepamiršti visumos... Aš negaliu paaukoti 
kūrinio vientisumo jūsų norimiems volanams. 

Pasitarimai vykdavo purienų spalvos svetainėje. Damos pra- 
leisdavo ten ištisas popietes svarstydamos kokio sijono fasoną. 
Ne kartą buvo kviečiamas Vormsas. Pagaliau viskas buvo su- 
rikiuota, dėl kostiumų sutarta, pozos išmoktos, ir ponas Jupelis 
de la Nu pareiškė esąs patenkintas. Kur kas mažiau rūpesčių jis 
turėjo dėl pono de Marejo rinkimų į Įstatymų leidžiamąjį 
korpusą. 

„Gražiojo Narcizo ir nimfos Echonės meilės nuotykius“ buvo 
numatyta pradėti vienuoliktą valandą. Pusę vienuoliktos didžioji 
svetainė jau knibždėte knibždėjo svečių, o kadangi vėliau turėjo 
būti kaukių balius, persirengusios damos susėdo krėsluose pus- 
račiu prieš improvizuotą sceną — pakylą, užtrauktą dviem rau- 
dono aksomo užuolaidomis auksiniais spurgais, kabančiomis 
ant metalinių virbų. Už jų stoviniavo arba vaikštinėjo vyrai. De- 
šimtą valandą dekoratoriai įkalė paskutinę vinį. Pakyla dunksojo 
pačiame gale svetainės, užimdama tos ilgos galerijos visą kampą. 
Į sceną galėjai patekti iš rūkomojo, paversto artistų persiren- 

gimo kambariu. Be to, damoms buvo paskirti dar keli apatinio 
aukšto kambariai, kur ištisa armija kambarinių ruošė kostiumus 
įvairiems paveikslams. 

Išmušė pusę dvyliktos, o uždanga vis dar nejudėjo. Svetai- 
nėje viešpatavo tikra erzelynė. Krėslų eilėse pramaišiui sėdėjo 
markizės, pilių valdovės, pienininkės, ispanės, piemenaitės, sul- 
tonės; o šalia to margumyno šviesių audinių ir nuogų pečių, žė- 
rėte žėrinčių nuo brangakmenių, tamsavo didelė dėmė — juodų 
trakų kamšatis. Persirengusios kaukių baliui buvo tik damos. 
Svetainėje tvyrojo tvanka. Trijų sietynų nutvieksti spindėjo 
paauksavimai. 

Pagaliau pro angą, paliktą kairėje pakylos pusėje, išnėrė po- 
nas Jupelis de la Nu. Nuo aštuonių valandų vakaro jis talkino 
damoms. Ant kairės frako rankovės matėsi trijų baltų pirštelių 
pėdsakas, paliktas mažutės moteriškos rankos, sėmusios pudrą 
iš dėžutės. Bet prefektui labai jau rūpėjo jo tualetas! Akys jo 
buvo išsprogusios, veidas papurtęs ir pablyškes. Priėjęs prie Sa- 
karo, stovinčio orių vyrų būrelyje, jis tarė pusbalsiu: 

— Po perkūnais! Jūsų žmona pametė žalumynų strėnjuostę... 
Tai bent įkliuvom! 

Prefektas plūdosi, įmanydamas būtų bet ką prikūlęs. Paskui, 
nelaukdamas atsakymo, į nieką nežiūrėdamas, vėl nėrė atgal po 
užuolaidomis ir dingo. Damos nusišypsojo matydamos taip ne- 
įprastai pasirodant šį keistą poną. 

Būrelis vyrų, tarp kurių stovėjo Sakaras, susirinko už pasku- 
tinės krėslų eilės. Kažkas net ištraukė krėslą baronui Guro, ku- 
riam paskutiniu metu ėmė tinti kojos. Buvo ten ponas Tutenas 
Larošas, imperatoriaus neseniai paskirtas į senatą, ponas de Ma- 
rejis, po pakartotinių rinkimų Įstatymų leidžiamojo korpuso 
patvirtintas deputatu, ponas Mišlenas, ką tik apdovanotas ordinu, 
o tolėliau stoviniavo Minjonas ir Šarjė — vienas įsisegęs didelį 
briliantą į kaklaraištį, kitas įsitvėręs dar didesnį briliantą į žie- 
dą. Vyrai šnekučiavo. Sakaras valandėlei juos paliko ir keliais 
žodžiais pusbalsiu persitarė su seserim, ką tik atėjusia ir atsisė- 
dusia tarp.Luizės de Marej ir ponios Mišlen. Ponia Sidonija buvo 
persirengusi burtininke, Luizė vilkėjo pažo kostiumu, teikiančiu 
jai nutrūktgalvio bernioko išvaizdą, o gražioji ponia Mišlen, 
apsitaisiusi odaliskos apdaru, meilingai šypsojo dangstydamasi 
aukso gijomis siuvinėtu šydu. 

— Ką nors sužinojai? — tyliai paklausė seserį Sakaras. 

— Ne, kol kas nieko, — atsakė Sidonija.— Bet jos mielasis 
tikriausiai šičia... Būk ramus, šįvakar aš juos nučiupsiu. 

— Ir tuoj pat mane perspėk, gerai? 

Ir, gręžiodamasis į vieną ir į kitą pusę, Sakaras pažėrė komp- 

limentų Luizei ir poniai Mišlen. Vieną palygino su Mahometo 
hurija, kitą su jaunuoju Henriko III favoritu. Provanso tarties 
dėka visa jo smulkutė, šmaikšti figūra tarytum giedojo iš susiža- 
vėjimo. Kai jis grįžo prie orių vyrų būrelio, ponas de Marejis 
pasivedėjo jį į šalį ir sušneko apie vaikų vedybas. Jokių pasikei- 
timų nebuvo, vedybų sutartis, kaip ir numatyta, turinti būti pa- 
sirašyta ateinantį sekmadienį. 

— Puiku, — atsakė Sakaras.— Aš ketinu netgi šį vakarą mūsų 
draugams paskelbti apie sužadėtuves, jeigu jūs neprieštarau- 
jate... Tik laukiu brolio ministro, jis žadėjo aleiti. 

Naujai išrinktasis deputatas apsalo iš laimės. Tuo tarpu pasi- 
girdo nepaprastai pasipiktinęs pono Tuteno Larošo balsas.. 

— Taip, ponai,—-sakė jis ponui Mišlenui ir priėjusiems 
rangovamš,— aš buvau toks naivus, jog leidau įpainioti savo 
vardą į šitokią machinaciją. 

O prisiartinus Sakarui ir Marejui, pridūrė: 

— Aš pasakoju šiems ponams liūdnai pagarsėjusią „Maroko 
uostų generalinės bendrovės“ istoriją. Tikriausiai esat girdėję, 
Sakarai? 

Sakaras nė nemirktelėjo. Minima bendrovė ne per seniausiai 
skandalingai sužlugo. Kai kurie pernelyg smalsūs akcininkai pa- 
noro sužinoti, kaip statomi garsieji prekybos uostai Viduržemio 
jūros pakrantėje, ir tardymo organai nustatė, jog Maroko uostai 
egzistuoja tik inžinierių projektuose, nepaprastai gražiuose pro- 
jektuose, iškabintuose ant bendrovės kontoros. sienų. Ir tuomet 
ponas Tutenas Larošas paleido gerklę garsiau už visus akcinin- 
kus, piktinosi, reikalavo nuplauti gėdos žymę nuo jo vardo. Jis 
tiek triukšmavo, jog, geisdama jį nuraminti ir sugrąžinti visuo- 
menės akyse smukusią šlovę šiam naudingam žmogui, vyriausybė 
nutarė nusiųsti jį į senatą. Šitaip jis susimedžiojo geidžiamą se- 
natoriaus krėslą, įsipindamas į aferą, vos nenuvedusią jo į teisia- 
mųjų suolą. 

— Bene verta imti į galvą tokius niekus? — atrėmė Sakaras.— 
Jau gana ir to, kad įsteigėte tokią didžią firmą kaip „Vyndarių 
patykis“, sėkmingai įveikiančią visas krizes. 

— Taip,— sumurmėjo Marejis,— tokiu atsakymu visiems 
burnas galima užčiaupti. 

Tiesą pasakius, „Vyndarių patykis“ ne per seniausiai vos ne 
vos išsisuko iš labai keblios, stropiai slepiamos padėties. Vienas, 
ministras, puoselėjantis nepaprastą meilę šiai finansinei firmai, 
smMaugiančiai Paryžiaus miestą, sugebėjo biržoje išpūsti akcijų 
kursą, ir tuo sumaniai pasinaudojo ponas Tutenas Larošas. Niekas 
taip neglostė jo savimeilės, kaip pagyrimai klestinčiam „Vyn- 
darių patykiui“. Paprastai jis pats juos išplėšdavo. Žvilgsniu pa- 

dėkojęs ponui de Marejui, jis pasilenkė prie barono Guro ir, fa- 
miliariai užsikvempęs ant jo krėslo atkaltės, paklausė: 

— Jums patogu? Ne per karšta? 

Užuot atsakęs, baronas tik suniurzgė. 

— Senka jėgos vargšeliui, kasdien vis labiau senka, — pus- 
balsiu pridūrė ponas Tutenas Larošas kreipdamasis į paš- 
nekovus. 

Ponas Mišlenas šypsojo ir, retkarčiais meilingai nuleisdamas 
akis, grožėjosi savo raudonu kaspinu frako atlape. Minjonas ir 
Šarjė, tarytum įaugę dideliausiomis kojomis į grindis, atrodo, 
kur kas smagiau jautėsi frakuoti nuo tos dienos, kai pradėjo pui- 
kauti briliantais. 

Artėjo vidurnaktis, susirinkusieji aiškiai nekantravo, bet 
niekas neleido sau niurgzti, tik nervingiau švaistėsi vėduoklės 
ir stiprėjo kalbų šurmulys. 

Pagaliau iš naujo pasirodė ponas Jupelis de la Nu. Prakišo pe- 
tį pro siaurą plyšį tarp užuolaidų, bet ūmai pastebėjo ponią d'Es- 
panė galų gale lipani į sceną: damos, jau užėmusios vietas pir- 
majam paveikslui, tik jos ir laukė. Prefektas nusisuko atgręžda- 
mas žiūrovams nugarą ir sušneko su markize, užuolaidų slepiama. 
Pirštų galais siųsdamas jai orinius bučinius, pusbalsiu tarė: 

— Sveikinu jus, markize. Jūsų kostiumas nuostabus. 

— O kitas, kurį turiu pasivilkusi, dar žavesnis, — akiplėšiš- 
kai atkirto jaunoji moteris ir nusikvatojo jam tiesiai į akis — 
toks juokingas pasirodė jai prefektas, įsisiautęs į draperijas. 

Pokšto drąsumas akimirkai pritrenkė galantiškąjį poną Jupelį 
de la Nu; bet jis tuoj pat atsipeikėjo ir, gilindamasis į markizės 
žodžius, įvertino jos sąmojį ir žavėdamasis pakartojo: 

"— Ak, nuostabu, nuostabu! 

Nuleidęs uždangos kraštą, jis pritapo prie orių vyrų būrelio, 
norėdamas pasigrožėti savo kūriniu. Sumišimas, kurio apimtas 
jis ieškojo pamestos nimfos Echonės žalumynų strėnjuostės, pra- 
ėjo. Dabar jis spinduliavo, pūkštė, šluostėsi aprasojusią kaktą. 
Ant frako rankovės vis dar žymėjo baltos rankutės pėdsakas, 
o dešinės rankos pirštinės nykštys buvo išteptas raudonais da- 
žais — matyt, jis įkišo pirštą į skaistalų dėžutę. Jis šypsojosi, 
vėdavosi nosinaite, vapėjo: 

— Ji Žavi, kerinti, stulbinanti. 

— Kas tokia? — paklausė Sakaras. | 

— Markizė. Tik pagalvokite, ką ji man pasakė... 

Ir pakartojo markizės sąmojį. Vyrams jis pasirodė labai 
vykęs. Akimoju jis perbėgo iš lūpų į lūpas. Net garbusis ponas 
Afneras, priėjęs prie būrelio, neištvėrė jo nepagyręs. Tuo metu 
pasigirdo valsas — kažkas skambino neregimu fortepijonu. Stojo 

didi tyla. Valsas liejosi begaliniais kaprizingais pasažais, bet 
viršų ėmė švelni. muzikinė frazė, tolydžio gožiama sakytum lakš- 
tingalos trelių; paskui iš naujo lėtu tempu suskambėdavo prislo- 
pinti garsai. Muzika gniaužė širdį savo goslumu. 

Damos šypsojosi palenkusios galvutes. Prefektui, priešingai, 
iškart išblėso linksmybė. Jis nerimastingai žvilgčiojo į raudono 
aksomo užuolaidas grauždamasis, jog nepastatė markizės d'Es- 
panė derama poza, kaip pastatė kitas damas. 

Užuolaidos iš lėto prasiskleidė, vėl pasigirdo prislopinti ais- 
tringi valso garsai. Per svetainę perbėgo kuždesys. Damos pa- 
linko į priekį, vyrai ištempė kaklus; kiekvienas reiškė susiža- 
vėjimą čia nuo liežuvio nusprūdusiu žodžiu, čia nejučia ištrū- 
kusiu atodūsiu, čia gniaužiamu juoku. Tai tęsėsi geras penkias 
minutes, ryškiai spindint trims sietynams. 

Ponas Jupelis de la Nu, pagaliau nusiraminęs, palaimingai 
šypsojo. Jis neatsispyrė pagundai ir pakartojo aplink stovintiems 
svečiams tai, ką tvirtino ištisą mėnesį: 

— Aš ketinau parašyti eiliuotą poemą... bet linijų plastika 
turi daugiau taurumo, tiesa?.. | 

Čia tylant, čia iš naujo stiprėjant liūliuojančiai valso melo- 
dijai, ponas Jupelis de la Nu aiškino savo kūrinį. Minjonas ir 
Šarjė priėjo arčiau ir ėmė klausytis su atidžia. 

— Siužetas jums žinomas, tiesa? Gražusis Narcizas, upės die- 
vo Kefiso ir nimfos Lariopės sūnus, paniekino nimfos Echonės 
meilę... Echonė priklausė Junonės palydai ir linksmino deivę savo 
pasakojimais tuo metu, kai Jupiteris klajodavo po pasaulį... Kaip 
žinote, Echonė — Oro ir Žemės duktė... 

Sąlančia širdimi jis dėstė poetišką mitą. 

— Aš leidau sau kiek paleisti vaizduotę... — toliau kalbėjo jis 
kur kas intymesniu tonu. — Nimfa Echonė nuveda gražųjį Narci- 
zą pas Venerą į jūros grotą, idant deivė uždegtų jam širdį. Bet 
deivė bejėgė. Jaunuolis savo poza rodo visišką abejingumą. 

Aiškinimai labai pravertė, nes tik retas žiūrovas svetainėje 
suprato, ką reiškia vienas ar kitas gyvasis paveikslas. Kai prefek- 
tas pusbalsiu išvardijo veikėjus, svečiai pagyvėjo. Minjonas ir 
Sarjė spoksojo išsproginę akis. Jie ničnieko nesuprato. 

Scenoje, tarp raudono aksomo užuolaidų, buvo įrengtas gro- 
tos vidus. Dekoracijos buvo raudono šilko, kuris gulėjo surauk- 
tas didelėmis laužytomis klostėmis, vaizduojančiomis aštrias 
uolas, ir išpaišytas kriauklėmis, žuvimis, ilgomis jūrų žolėmis. 
Vidury scenos kūpsojo tarytum kalva, dengta tuo pačiu šilku, kurį 
dekoratorius pavertė smulkiu smėliu, nužertu perlais ir sidabri- 
niais blizgučiais. Tai buvo deivės prieglobstis. Ant kalvos sto- 
vėjo Venera — ponia de Laurans: gana apkūni jaunoji moteris 

rožiniu triko laikėsi su Olimpo kunigaikštienės didingumu; jos 
supratimu, Venera buvo meilės deivė raju didelių rūsčių akių 
žvilgsniu. Už jos pečių kyšojo mažosios ponios Dast šypsenos 
nušviestas valiūkiškas Kupidono veidukas, jo sparneliai ir kil- 
pinis. 

Šalia kalvos šypsojo viena kitai apsikabinusios lyg Pradjė! 
skulptūrinė grupė trys Gracijos — ponia de Gand, ponia Teisjer 
i ponia de Mainhold, apsisiautusios muslinais; o kitoje kalvos 
pusėje, nėrinių bangos gaubiamos, stovėjo markizė d Espanė ir 
ponia Afner, apkabinusios viena kitą per liemenį, suglaudusios 
galvutes, — šia gana rizikinga gyvojo paveikslo detale norėta 
padaryti užuominą į Lesbos salą, kaip pusbalsiu aiškino — vien 
tik vyrams — ponas Jupelis de la Nu sakydamas, jog šitaip jis 
geidęs pabrėžti Veneros galybę. Kalvos papėdėje, paskutinio 
spazmo sutraukta, primerkusi apsalusias akis, gulėjo nuovargio 
pakirsta grafienė Vanska, vaizduojanti Goslumą; juodi plaukai 
buvo išsidraikę, o pro ugniadryžę tuniką kur ne kur giedravo 
tamsus kūnas. Visa gama spalvų — nuo sniego baltumo Veneros 
skraistės iki tamsiai raudonos Goslumo tunikos — buvo švelnių 
tonų, bet dominavo rožiniai, beveik kūno atspalviai. Užlieti 
elektros šviesos pluošto, išmoningai nukreipto scenon pro žiemos 
sodo langą, muslinai, nėriniai, visi tie lengvučiai perregimi au- 
diniai atrodė šitaip apgiję pečius ir triko, jog visa ši rožinė bal- 
tuma buvo tarytum gyva, ir nejučia piršosi mintis, gal šios damos 
tyčia išėjo scenon nuogos, idant sukurtų tikrai plastiškus paveiks- 
lus. Tai buvo tik apoteozė, o pati drama vyko pirmajame plane. 

Kairėje Renė, nimfa Echonė, tiesė rankas į didžiąją deivę mal- 
daujamai pakreipusi galvą Narcizo pusėn ir lyg prašyte prašė 
pažvelgti į Venerą, vienu žvilgsniu uždegančią širdy baisingą 
aistrą; tačiau dešinėje stovintis Narcizas mostu rodė, jog neketina 
jos klausyti — delnu prisidengęs akis, buvo šaltas kaip ledas. 
Kaip tik šių dviejų personažų kostiumai Jupelio de la Nu vaiz- 
duotei kainavo nežmoniškų pastangų. Narcizas, miškais klajo- 
jantis pusdievis, vilkėjo pasakišku medžiotojo kostiumu — žals- 
vu triko, dailiai apgulusia striuke, su ąžuolo šakele plaukuose. 
Nimfos Echonės apdaras pats savaime buvo ištisa alegorija, ža- 
dinanti mintį apie išlakius medžius ir aukštus kalnus, tas aidžias 
vietas, kur skardena Žemės ir Oro balsai; balto atlaso sijonas tu- 
rėjo reikšti uolą, žalumynų strėnjuostė — girios tankmę, melsvo 
muslino ūkų nugultas korsažas — dangaus mėlynę. Gyvieji pa- 
veikslai stovėjo sustingę it statulos, plataus šviesos pluošto spin- 
desy skambėjo geisminga Olimpo nata, o fortepijonas graudžiai 

giedojo skaudžios meilės giesmę, gilių atodūsių tolydžio per- 
traukiamą. 

Visų nuomone, Maksimas buvo nuostabiai sudėtas. Ypač ke- 
rėjo akį savo grožiu kairysis klubas tuo metu, kai jis rodė mostu 
neketinąs pažvelgti į Venerą. Tačiau daugiausia liaupsių pelnė 
Renė veido išraiška. Pono Jupelio de la Nu žodžiais tariant, ji 
įkūnijo „nepasotinto geismo kartėlį“. Jos lūpomis klaidžiojo 
žiaudri šypsena, nors ir kaip ji stengėsi šypsoti nuolankiai, sek- 
dama savo grobį maldaujamu žvilgsniu nelyginant alkana vilkė, 
beveik neslepianti plėšriai prašieptų ilčių. Pirmasis paveikslas 
pavyko, tik lengvabūdė Adelinė nestygo vietoje ir vargais nega- 
lais tramdė juoką. Paskui užuolaidos uždengė sceną, fortepijonas 
nutilo. | 

Tuomet nuskambėjo santūrūs aplodismentai, iš naujo už- 
simezgė pokalbiai. Nuo pusnuogių kūnų scenoje tvokstelėjo 
aistros, vos tvardomų geismų dvelksmas perbėgo svetainę, ir 
moterys dar labiau apsalo kėsluose, o vyrai šypsodami ėmė pa- 
kuždomis kalbėti kažin ką vienas kitam į ausį. Buvo tai alkovų 
šnabždesys, gero tono užuominos, gašlumas, pasireiškiantis vos 
pastebimu lūpų virpčiojimu; ir nebylūs žvilgsniai, susidurian- 
tys aukštuomenėje leistinoms liaupsėms skambant, begėdiškai 
siūlė ir prašė pasimėgauti akimirkos meile. 

Nuo lūpų nedingo gyvųjų paveikslų atlikėjų tobulybė. Jų 
kostiumams buvo teikiama beveik tiek pat reikšmės kiek ir pe- 
čiams. Kai Minjonas ir Šarjė panoro kreiptis į poną Jupelį de la 
Nu, jie didžiai nustebo susivokę, kad jo nebėra: prefektas vėl 
dingo už užuolaidų. 

— Tai va, gražuolėle jūs mano,— vėl prašneko ponia Sidoni- 
ja, tęsdama pirmojo paveikslo nutrauktą pokalbį, — jau sakiau 
jums, kad gavau laišką iš Londono. Žinot, dėl tų trijų milijardų... 
Žmogus, kuriam pavedžiau ištirti padėtį, rašo, jogatsiradęs banki- 
ninko pakvitavimas. Atseit Anglija lyg atsiskaičiusi... Nuo pat 
ryto aš kaip nesava. 

Ir iš tikrųjų savo juoda, žvaigždėmis nusėta burtininkės suk- 
nia ji atrodė labiau išgeltusi nei paprastai. Tačiau ponia Mišlen 
jos nesiklausė, ir ponia Sidonija, nuleidusi balsą, bambėjo toliau, 
kad Anglija negalėjusi atsiskaityti ir kad jai pačiai reikėsią bū- 
tinai nuvažiuoti į Londoną. 

— Labai dailus Narcizo kostiumas, ar ne? — paklausė Liusi 
ponią Mišlen. 

Ponia Mišlen šyptelėjo. Ji žiūrėjo į baroną Guro, visai atsiga- 
vusį krėsle. Matydama, kur nukreiptas jos žvilgsnis, ponia Sido- 
nija prisikišo ir pakuždėjo į ausį, kad negirdėtų Luizė: 

— Na, jis padarė, ką buvo žadėjęs? 

— Padarė,— atsiliepė jaunoji moteris ilgesingu balsu, puikiai 
atlikdama odaliskos vaidmenį.— Aš pasirinkau namą Luvesjene 
ir iš jo patikėtinio gavau nuosavybės dokumentus... Bet mudu 
nutraukėme santykius, aš su juo nebesusitinku. 

Luizė turėjo itin jautrią klausą, ypač kai būdavo norima ką 
nors nuo jos nuslėpti. Su pažo akiplėšiškumu ji nužvelgė baroną 
Guro ir kuo ramiausiai paklausė ponią Mišlen: 

— Ar jums neatrodo, jog baronas pasišlykštėtinas? 

Paskui prapliupo kvatoti ir pridūrė: 

— Žinot, ne kam kitam, o jam reikėjo duoti Narcizo vaidme- 
nį. Gražu būtų pasižiūrėti į jį, vilkintį žalsvu triko. 

Venera ir goslumo pritvinkęs Olimpo kampelis tikrai įkvėpė 
gyvybės senajam senatoriui. Jis vartė švytinčias akis, gręžiojosi 
pasveikinti Sakaro. Svetainę pripildžiusiame šurmulyje orių vyrų 
būrelis toliau kalbėjosi apie reikalus ir politiką. Ponas Afneras 
pareiškė, kad jis ką tik paskirtas nuostolių atlyginimo komisijos 
pirmininku. Tuomet pokalbis pakrypo į Paryžiaus statybas, Prin- 
co Eugenijaus bulvarą, apie kurį pradėta rimtai šnekėti. Sakaras 
pasinaudojo proga, prašneko apie vieną pažįstamą savininką, 
kurio nuosavybė tikriausiai būsianti nusavinama. Ir įdėmiai su- 
žiuro pašnekovams į akis. Baronas pakinkavo galvą; ponas Tute- 
nas Larošas pareiškė nuomonę, jog nesą nieko baisesnio, kaip 
netekti nuosavybės; ponas Mišlenas jam pritarė ir, dar labiau 
žvairuodamas, žvilgtelėjo į ordino kaspiną atlape. 

— Kad ir kiek būtų mokama, nuostolių niekas neatlygins, — 
pamokomai tarė ponas de Marejis, norėdamas įsiteikti Sakarui. 

Jie suprato vieni kitus. Bet Minjonas ir Šarjė žiūrėjo tik savo 
reikalų. Neilgai trukus jie ketiną grįžti gimtinėn, į Langrus, ta- 
čiau viena koja vis dėlto liksią Paryžiuje. Orūs vyrai santūriai 
šyptelėjo, kai rangovai papasakojo, kad, pasistatę prašmatnų rū- 
mą Malzerbų bulvare, jie neatsispyrę pagundai jį parduoti — 
toks gražus jisai jiems pasirodęs. O širdžiai paguosti įsigiję štai 
šiuos briliantus. Sakaras juokėsi šaltai: buvę dalininkai atsa- 
kančiai pasipelnė, o jis liko kvailio vietoje. 

Antraktas užsitęsė, ir orių vyrų pokalbį tolydžiai nutraukdavo 
liaupsės Veneros krūtinei ir nimfos Echonės kostiumui. 

Po gero pusvalandžio vėl pasirodė ponas Jupelis de la Nu. Vi- 
sas švytėdamas iš laimės, jis nekreipė dėmesio į savo kostiumą, 
tolyn vis labiau bjūrantį. Pusiaukelėje susitiko poną de Miusi. 
Probėgšmais spūstelėjo jam ranką, paskui grįžo atgal ir paklausė: 

— Girdėjote, kaip sąmojingai man atsakė markizė? 

Ir, nelaukdamas atsako, išklojo Adelinės žodžius. Jisai vis 
labiau žavėjosi jų šmaikštumu, komentavo juos ir galop pagar- 

sino kaip naivumo viršūnę šią jos frazę: „o kitas, kurį turiu pasi- 
vilkusi, dar žavešnis“. Tie žodžiai išsprūdeę jai iš širdies. 

Tačiau ponas de Miusi laikėsi priešingos nuomonės. Sąmojis 
jam pasirodė nešvankus. Jam, neseniai paskirtam Anglijon Pran- 
cūzijos pasiuntinybės atašė, ministras įteigė, jog ten privalu būti 
labai griežto elgesio. Tad dabar jis atsisakė vadovauti kotijonui, 
ėmė sendintis, nustojo kalbėti Renė apie savo meilę, o susitikda- 
mas šaltai nusilenkdavo jai. 

Ponas Jupelis de la Nu priėjo prie būrelio, susidariusio už ba- 
rono krėslo, ir kaip tik tuo metu pergalingai suskambo maršas. 
Prasidėjo jis stipriais akordais, išgaunamais daužant klavišus, ir 
išsiliejo plačia melodija, retkarčiais sugaudžiančia metaliniais 
tonais. Po kiekvienos muzikinės frazės vienas balsų dar skambiau 
pratęsdavo temą dūžiais pabrėždamas ritmą. Tai buvo neskonin- 
ga ir smagu. | 

— Tuojau pamatysite, — sukuždėjo ponas Jupelis de la Nu, — 
galbūt truputį per toli nuėjau nepaisydamas poetikos taisyklių, 
bet, man regis, šis drąsus eksperimentas pavyko... Matydama, jog 
Venera neturi jokios galios gražiajam Narcizui, nimfa Echonė 
nusivedė jį pas Plutą, turtų ir brangiųjų metalų dievą... Po kū- 
niško gundymo — gundymas auksu. 

— Klasikinis metodas, — maloniai šypsodamasis, tarė sau- 
sumu garsėjantis ponas Tutenas Larošas.— Jūs puikiai pažįstate 
savo epochą, pone prefekte. 

Atsiskleidė užuolaidos, dar garsiau suskambo fortepijonas. 
Reginys buvo nepakartojamas. Elektros šviesos pluoštas krito 
į tviskančią prabangą, ir žiūrovai iš pradžių pastebėjo tik savo- 
tišką Žaizdrą, kuriame tarytum lydėsi aukso luitai ir brangakme- 
niai. Scenoje vėl buvo grota, bet šįsyk tai buvo nebe vėsus Vene- 
ros prieglobstis, skalaujamas bangos, slūgstančios ant perlais 
nusėto smulkaus smėlio; ši grota Žemės gelmėse, antikinio pra- 
garo ugninėj gūdumoj, giliame lydyto metalo krateryje, kur gy- 
veno pats Plutas. Uolas, suklostytas iš šilko, vagojo įspūdingi 
rūdos klodai, sakytum senojo pasaulio gyslos, kuriomis į amži- 
nąjį Žemės gyvenimą sruvo nesuskaitomi turtai. Ant žemės — 
anachronizmas, kurio nepabijojo panaudoti ponas Jupelis de la 
Nu,— krūvomis kūpsojo luiderai, mėtėsi auksinės dvidešimties 
frankų monetos, vienur paskleistos, kitur sužertos daiktan. 

To aukso kalno viršūnėje sėdėjo ponia de Gand, persirengusi 
Plutu, Plutas moters pavidalu, atvira krūtine, iš visų metalų nulie- 
ta suknia. Aplink dievą rikiavosi — stačiomis, pusiau gulomis, 
sukibusios kekėmis arba kiekviena skyrium — stebuklingos 
gėlės, pražydusios šioje grotoje, kur „Tūkstančio ir vienos nak- 
ties“ kalifai išbarstė savo lobius: ponia Afner standžiu spindinčiu 

brokato sijonu vaizdavo Auksą; ponia d 'Espanė, šviečianti it 
mėnesiena, — Sidabrą; skaudžiai žydra ponia de Laurans — Sa- 
fyrą; šalia jos šypsojo mažoji ponia Dast — švelniai melsvas 
Turkis: ponia de Mainhold buvo Smaragdas, ponia Teisjer — To- 
pazas; žemėliau, savo baugų aistringumą įkūnijusi Koralo pa- 
veikslu, gulėjo raudonomis apyrankėmis apmaustytas rankas 
iškėlusi grafienė Vanska, panaši į pasibaisėtiną ir podraug žavų 
polipą moters kūnu, žvelgiantį pro rausvus praviros perlamut- 
rinės kriauklės kraštus. Damos buvo apsikarsčiusios vėriniais, 
apyrankėmis, ištisais rinkiniais brangakmenių, kurių paveiks- 
lus vaizdavo scenoje. Labiausiai traukė akį saviti markizės d'Es- 
panė ir ponios Afner papuošalai, padaryti išimtinai iš naujintelių 
auksinių ir sidabrinių monetų. Drama vyko ten pat, pirmajame 
plane: nimfa Echonė vis dar stengėsi sugundyti gražųjį Narcizą, 
o šis mostu gynėsi. Pakerėti žiūrovai negalėjo atplėšti akių nuo 
atsivėrusių ugninių Žemės gelmių, nuo krūvos aukso, kuriame 
gulėjo viso pasaulio turtai. 

Antrasis paveikslas turėjo dar didesnį pasisekimą nei pirma- 
sis. Mintis pasirodė visiems itin vykusi. Sumanymo drąsumas, 
tos auksinės dvidešimties frankų monetos, šis žiburiuojantis srau- 
tas, iš šių laikų nedegamos spintos pliūptelėjęs į graikų mitolo- 
gijos kampelį, užkerėjo susirinkusių damų ir finansininkų vaiz- 
duotę. Skambėjo susižavėjimo šauksmai, lydimi šypsenų ir ma- 
lonaus šiurpulio: „Kiek monetų! Kiek pinigų!“ Be abejo, kiekvie- 
na moteris, kiekvienas vyras svajojo susikrauti visus šiuos lobius 
savo požemiuose. 

— Anglija sumokėjo skolą, šit jūsų milijardai, — šelmiškai 
pakuždėjo Luizė poniai Sidonijai į ausį. 

Ponia Mišlen, prasižiojusi iš godumo, prasiskleidusi savąjį 
odaliskos šydą, žibančiomis akimis glostė auksą, o būrelis orių 
vyrų stovėjo apsalę. Ponas Tutenas Larošas, plačiai šypsodamas, 
pakuždėjo kelis žodžius baronui į ausį, ir šio veidą išmušė gel- 
tonos dėmės. Tačiau Minjonas ir Šarjė, ne tokie santūrūs kaip 
kiti, tarė su grubiu naivumu: 

— Po perkūnais! Čia pakaktų pinigų sugriauti ir iš naujo at- 
statyti Paryžių! 

Ši pastaba Sakarui pasirodė labai prasminga, ir jis tarė sau, 
jog Minjonas ir Šarjė stačiai tyčiojasi iš visų, dėdamiesi kvai- 
liukais. Kai užuolaidos užsiskleidė ir pergalingas maršas užsi- 
baigė audringais vienas kitą genančiais akordais, skambančiais 
it paskutinės krūvos luidorų, bankininko šluojamų nuo lošimo 
stalo, dar įnirtingiau, dar ilgiau sugriaudėjo aplodismentai. 

Vidury antrojo veiksmo, lydimas savo sekretoriaus pono de 
Safrė, svetainės tarpdury pasirodė ministras. Nekantriai laukęs 

brolio, Sakaras buvo bepuoląs jo pasitikti. Tačiau Rugonas mos- 
tu paprašė jį nejudėti iš vietos. Ir Lyliai priėjo prie būrelio orių 
vyrų. Kai užuolaidos užsiskleidė ir svečiai pastebėjo ministrą, 
per svetainę perlėkė prislopintas šurmulys, visų galvos atsigręžė 
į jo pusę; ministras svarstė „Gražiojo Narcizo ir nimfos Echonės 
meilės nuotykių“ sėkmę. 

— Jūs poetas, pone prefekte,— šypsodamas tarė jis ponui 
Jupeliui de la Nu.— Regis, kadaise jūs išleidote tomelį eilių 
„Efemeridės“?.. Matau, kad administravimo rūpesčiai neišsekino 
jūsų vaizduotės. 

Šiuo komplimentu prefektas pasijuto subtiliai pašieptas. Ne- 
tikėtas viršininko pasirodymas juo labiau išmušė jį iš vėžių, kad, 
staigiu žvilgsniu permetęs savo kostiumą, jis pastebėjo dėmę ant 
frako rankovės, baltą rankutės pėdsaką, bet nedrįso nusivalyti 
pudros. Jis nusilenkė, suvapėjo kelis žodžius. 

— Ir tikrai, — toliau kalbėjo ministras, kreipdamasis į 
poną Tuteną Larošą, baroną Guro ir kitus svečius, — nuostabu 
matyti visą šitą auksą... Kokius didžius darbus mes nuveiktume, 
jeigu ponas Jupelis de la Nu mums kaldintų pinigus! 

Šie žodžiai ministro lūpose turėjo tą pačią prasmę kaip ir Min- 
jono ir Šarjė pastaba. Tuomet ponas Tutenas Larošas ir visi kiti 
šoko meilintis Rugonui, ir šiaip, ir taip žaisdami jo paskutine 
fraze: Imperija jau nuveikusi didžius darbus; ko jau ko, o aukso 
tikrai nestingą, valdant tokiai išmintingai vyriausybei; Prancū- 
zijos padėtis niekada nebuvusi tokia nuostabi, Europos akimis 
žiūrint. Galų gale visi tie ponai pasirodė tokio lėkšto proto, jog 
ministras neištvėręs pats pakeitė temą. Jis klausėsi atlošęs gal- 
vą, pakėlęs lūpų kampučius, visa savo balto, putlaus, kruopščiai 
nuskusto veido išraiška reikšdamas abejonę ir atlaidžią panieką. 

Sakaras, geiste geidęs paskelbti apie būsimas Maksimo ir 
Luizės vedybas, stengėsi sugalvoti, kaip pakreipti kalbą norima 
linkme. Nėrėsi iš kailio pabrėždamas artimus santykius su mi- 
nistru, ir brolis geraširdiškai taikstėsi su tuo dėdamasis, kad la- 
bai jį myli. Rugonas iš tikrųjų buvo pranašesnis už visus tuos 
žmones: tai liudijo jo giedras žvilgsnis, aiški panieka menkoms 
suktybėms, platūs pečiai, kurių trūktelėjimo, rodės, būtų paka- 
kę, kad visi nusiristų kūliais. Kai pagaliau kalba išėjo apie vedy- 
bas, Rugonas pasidarė suvis nuostabus, užsiminė, jog seniai turi 
paruošęs vestuvinę dovaną: Maksimo paskyrimą valstybės ta- 
rybos auditorium. Jis netgi dusyk pakartojo nutaisęs kuo nuo- 
širdžiausią toną: 

— Būtinai pasakyk sūnui, kad per vestuves noriu būti liudy- 
toju. 

Ponas de Marejis net nukaito iš pasitenkinimo. Visi šoko svei- 

kinti Sakaro. Ponas Tutenas Larošas pasisūlė būti antruoju liudy- 
toju. Paskui staiga visi sušneko apie skyrybas. Ponas Afneras 
papasakojo, kad vienas opozicijos narių turėjęs, jo žodžiais ta- 
riant, „nepagirtiną drąsą“ ginti šią visuomenės gėdą. Pasigirdo 
pasipiktinimo šūksniai: tų ponų doringumas išėjo aikštėn gilio- 
mis mintimis. Ponas Mišlenas lipšniai šypsojo ministrui, o Min- 
jonas ir Šarjė stebėjosi netikėtai užmatę, jog garbingo svečio 
frako apykaklė išdilusi. 

Visą tą laiką ponas Jupelis de la Nu sutrikęs ramstėsi į barono 
Guro krėslą, kai šis, nė žodžio netardamas, spūstelėjo minis- 
trui ranką. Poetas nedrįso palikti savo vietos. Jį laikė prikaustęs 
nenusakomas jausmas, baimė pasirodyti juokingam, netekti vir- 
šininko malonės, nors kojos pačios nešė į sceną, kur jis turėjo su- 
statyti damas paskutiniam paveikslui. Jis bergždžiai stengėsi 
sugalvoti kokį vykusį sąmojį, kad iš naujo laimėtų ministro pa- 
lankumą. Bet niekas nėjo į galvą. Tolydžio didėjant sumišimui, 
staiga jis pastebėjo poną de Safrė, įsikibo jam parankėn, lyg tai 
būtų jo paskutinis išsigelbėjimas. Jaunuolis buvo ką tik įėjęs 
svetainėn ir turėjo tapti nauja auka. 

— Negirdėjote, kaip sąmojingai atsakė man markizė? — 
paklausė jį prefektas. 

Tačiau buvo toks sutrikęs, jog negebėjo pikantiškai pateikti 
šmaikštaus dialogo. Jam pynėsi liežuvis. 

— Aš jai sakau: „Jūsų kostiumas nuostabus“, 0 ji man... 

— „O kitas, kurį turiu pasivilkusi, dar žavesnis“,— ramiai 
pridūrė ponas de Safrė.— Sena pasaka, bičiuli, labai sena. 

Ponas Jupelis de la Nu sužiuro į jį sukrėstas. Vadinasi, sąmo- 
jis jau nuvalkiotas, o jis ketino savaip pakomentuoti šį naivios 
širdies šauksmą! 

— Taigi sena pasaka, sena kaip pasaulis, — pridūrė sekreto- 
rius.— Ponia d'Espanė jau dusyk pasakė šį sąmojį Tiuilri rū- 
muose. 

Tai buvo lemiamas smūgis. Prefektas numojo ranka į ministrą, 
į visus svečius. Ir pasuko prie scenos, bet tuo metu fortepijonas 
pradėjo preliudiją — sopulingą melodiją, krūpčiojančią nuo 
graudžių natų; paskui dar plačiau išsiliejo rauda, užuolaidos atsis- 
kleidė. Ponas Jupelis de la Nu jau buvo beneriąs po uždanga, bet, 
išgirdęs čirpiant užuolaidų žiedams, grįžo atgal svetainėn. Buvo 
perblyškęs, pritvinkęs apmaudo ir tik vos ne vos susitvardė ne- 
iškoneveikęs damų. Jos pačios pasirinko pozas! Ko gero, mažoji 
markizė bus prikalbinusi kitas kuo greičiau persirengti ir apsieiti 
be jo, Jupelio de la Nu! Išėjo visai kas kita, koktu buvo žiūrėti! 

Ir prefektas grįžo į savo vietą, burbėdamas kažką panosėje. 
Žiūrėjo į sceną, gūžčiojo pečiais ir niurzgė: 

— Nimfa Echonė guli per arti krašto... O gražiojo Narcizo 
koja? Jokio taurumo, jokio... 

Minjonas ir Šarjė priėjo prie pono Jupelio de la Nu išklausyti 
„aiškinimų“, pasidomėti, „ko tasai jaunuolis ir mergina sugulė 
ant grindų“. Bet prefektas neatsakė, nebegeidavo daugiau aiškin- 
ti savo poemos. O kadangi rangovai neatlyžo, ponas Jupelis de 
la Nu atrėžė: 

— Et, man jau vis viena! Jeigu damos gali apsieiti be manęs, 
aš nusiplaunu rankas!.. 

Fortepijonas ilšėsingai raudojo. Dabar scenoje buvo laukymė, 
tarytum saulės spindulių užlieta elektros šviesos pluošto, su la- 
pijos dugnu užpakaliniame plane. Buvo tai pasakiška laukymė su 
mėlynais "medžiais, geltonomis ir raudonomis gėlėmis, ūgiu pri- 
lygstančiomis ąžuolams. Velėnomis išklotoje kalvelėje stovėjo 
šalia vienas kito Venera ir Plutas, apsupti nimfų, subėgusių iš 
aplinkinių giraičių. Buvo tęn medžių dukros, šaltinių dukros, kal- 
nų dukros — visos linksmos ir nuogos girių dievaitės, sudaran- 
čios abiejų Olimpo dievų palydą. Ir dievas, ir deivė triumfavo 
bausdami juos paniekinusį išpuikėlį už abejingumą, o nimfos, 
švento siaubo perimtos, su atidžia stebėjo Olimpo kerštą. Dramos 
atomazga vyko pirmajame plane. Atsigulęs prie upelio, tekan- 
čio iš tolimo scenos kampo, gražusis Narcizas žiūrėjo į savo at- 
spindį tyrame vandenų veidrodyje — mat, idant reginys atrodytų 
įtikimesnis, upelio dugne padėta tikras veidrodis. Bet buvo tai 
jau nebe laisvas jaunuolis, girių klajūnas; mirtis nutykojo jį 
savimi žavėjimosi akimirką, mirtis kaustė jo valią, o Venera, 
apoteozės fėja, ištiestu pirštu skyrė jam lemtingą dalią. Jis virto 
gėle. Jaunuolio kūnas apgulusiu žalio atlaso kostiumu tįso tap- 
damas lanksčiu žaliu stiebu, vos sulenktos kojos tarytum augo į 
žemę leisdamos į ją šaknis, o krūtinė, padabinta plačiomis balto 
atlaso skiautėmis, skleidėsi it stebuklingas pumpuras. Šviesūs 
Maksimo plaukai dar labiau didino šią iliuziją: ilgos sruogos 
atrodė nelyginant geltonos piestelės baltų vainiklapių dugne. 
Gimstanti didelė gėlė, dar išsaugojusi žmogaus pavidalą, lenkė 
galvą prie versmės: akys drumstėsi, veidas šypsojo, goslios eks- 
tazės apimtas, — atrodė, jog mirdamas gražusis Narcizas pagaliau 
būtų patenkinęs geismus, jo paties sau sužadintus. Už kelių žing- 
snių mMerdėjo nimfa Echonė, nepasotintų geidulių nukamuota; 
šalta žemė traukė ją savo glėbin, ir aistra degantis kūnas pamažu 
stingo ir akmenėjo. Ne paprasta apsamanojusia uola virto ji, bet 
baltuoju marmuru — bolavo pečiai ir rankos, bolavo ilga sniego 
skaistumo suknia, nuo kurios nuslydo žalumynų strėnjuostė ir 
melsva skepeta. Tarp plačių aksominio apdaro klosčių suglebusi 
figūra priminė Paro marmuro luitą: sustingęs kūnas atrodė ne- 

begyvas kaip statula, gyvos buvo tik akys, spindinčios moters 
akys, įsmeigtos į vandeninę gėlę, ilgesingai svyrančią prie upelio 
veidrodžio. Visi girių Meilės balsai, pratisi tankynių garsai, mįs- 
lingas lapijos virpesys, sunkūs šimtamečių ąžuolų atodūsiai ta- 
rytum plakėsi į marmurinį nimfos Echonės kūną, o širdis, krauju 
srūvanti luito nelaisvėje, krūpčiodama kartojo menkiausias Že- 
mės ir Oro aimanas. 

— Ak, vargšelis Maksimas, kaip juokingai jis apskurliuo- 
tas! — sukuždėjo Luizė.— O ponia Sakar visai kaip negyva. 

— Ji storai nupudruota, — atsiliepė ponia Mišlen. 

Aplink buvo girdėti tokių pat nelabai malonių pastabų. Tre- 
čias paveikslas turėjo toli gražu ne tokį pasisekimą kaip du pir- 
mieji. O tuo tarpu kaip tik ši tragiška atomazga ponui Jupeliui de 
la Nu kėlė susižavėjimą savo talentu. Žiūrėdamas šį paveikslą, jis 
grožėjosi savimi, kaip Narcizas grožėjosi savimi žiūrėdamas į 
veidrodį. Į šį gabalą jis įdėjo begalę poetinių ir folosofinių min- 
čių. Kai paskutinįsyk užsiskleidė užuolaidos ir žiūrovai iš man- 
dagumo paplojo, prefektas pradėjo baisiausiai graužtis, kad pa- 
sidavė pykčiui ir nepaaiškino savo poemos paskutiniojo pusla- 
pio. Ir jau buvo pasišovęs visiems aplink atskleisti žavesį, didin- 
gumą arba stačiai žaismingumą tų dalykų, kuriuos įkūnijo gražu- 
sis Narcizas ir nimfa Echonė, ir netgi bandė pasakoti, ką veikė 
Venera ir Plutas laukymės gale, bet visi tie ponai ir damos, blai- 
viu ir praktišku protu suvokę tik fizinės meilės grotą ir aukso 
grotą, nė neketino gilintis į painų prefekto mitologinį pasaulį. 
Vien Minjonas ir Šarjė, trokšdami būtinai viską žinoti, įniko ge- 
raširdiškai jį klausinėti. Ponas Jupelis de la Nu juos nusitvėrė ir 
kone dvi valandas išlaikė lango nišoje dėstydamas Ovidijaus 
„Metamorfozes': 

Tuo tarpu ministras susirengė eiti. Atsiprašė, jog nebegali 
laukti gražiosios ponios Sakar ir pagirti už nuostabiai gracingai 
atliktą nimfos Echonės vaidmenį. Tris ar keturis kartus apėjo 
svetainę su broliu už parankės, paspaudė ranką vienam kitam 
ponui, nusilenkė damoms. Dar nė karto ministras nebuvo šitaip 
žeminęsis Sakaro labui. Šis stačiai nušvito, kai brolis, jau stovė- 
damas tarpdury, jam sušuko: 

— Laukiu tavęs rytoj rytą. Ateik pusryčių. 

Prasidėjo kaukių balius. Liokajai išrikiavo pasieniais krėslus 
damoms. Per visą didžiosios svetainės ilgį — nuo mažosios gel- 
tonos svetainės iki scenos — driekėsi kilimas, išmargintas pur- 
puriniais žiedais, kurie skleidėsi nuo krištolinių sietynų trykštant 
šviesai. Darėsi vis tvankiau, raudoni sienų apmušalai mėtė tam- 
sius atšvaistus ant baldų ir lubų paauksavimų. Laukta, kol persi- 
rengs damos — nimfa Echonė, Venera, Plutas ir kitos. 

Pirmosios pasirodė ponia d 'Espandė ir ponia Afner antrojo 
paveikslo kostiumais: viena buvo Auksas, kita — Sidabras. Sve- 
čiai apspito jas, suskato liaupsinti, o jos. pasakojo, ką jautusios. 

— Vos nepratrūkau kvatoti, iš tolo pamačiusi pono Tuteno 
Larošo ilgą nosį! — kalbėjo markizė. 

— Oaš, regis, kaklą nusisukau, — alsiai skundėsi šviesiaplau- 
kė Siuzanė.— Ne, tikrai, jeigu tai būtų užsitęsę dar minutę, bū- 
čiau neištvėrusi ir atitiesusi galvą — šitaip įskaudo man kaklas! 

Stovėdamas lango nišoje, kur buvo įsivaręs Minjoną ir Šarjė, 
ponas Jupelis de la Nu nerimastingai žvilgčiojo į būrelį svečių, 
apspitusių abi damas: būgštavo, jog ten iš jo tyčiojamasi. Viena 
po kitos svetainėn ėjo kitos nimfos, vėl persirengusios brang- 
akmenių apdarais. Ponia Vanska, apsitaisiusi Koralu, susilaukė 
pašėlusio pasisekimo kai visi iš arti apžiūrėjo išmoningas jos 
tualeto detales. Paskui įžengė Maksimas, frakuotas, tvarkingas, 
šypsantis; prie jo siūbtelėję moterų banga, apsiautė ratu, prapliu- 
po juoktis iš jo atlikto gėlės vaidmens, iš veidrodžių aistros, o 
jis, nė kiek nesivaržydamas, netgi žavėdamasis savimi, su šypse- 
na atsakinėjo į pokštus, tvirtino, jog dievina save, jog pakanka- 
mai esąs išsigydęs nuo aistros moterims ir dabar geidžiąs nebe jų, 
o savęs. Vis garsiau skardėjo juokas, ratas plėtėsi, užėmė visą 
svetainės vidurį, o nuo jaunuolio, skendėjančio toje nuogų pečių 
jūroje, ryškių tualetų maišalynėje, dvelkė iškrypėliškos meilės 
kvapais, blyškios gėlės gosliu švelnumu. 

Bet kai pagaliau pasirodė Renė, stojo kone kapų tyla. Ji vil- 
kėjo nauju apdaru, tokio savito žavesio ir drąsumo, jog vyrai ir 
damos, šiaip ar taip, jau pripratę prie ekscentriškų jaunosios mo- 
ters išmonių, iš pradžių negalėjo nuslėpti nusistebėjimo. Renė 
buvo persirengusi taitiete. Kostiumas buvo be galo paprastas: 
švelnios spalvos triko dengė kūną iki krūtinės, rankos ir pečiai 
buvo nuogi, o trumpa muslino tunika su dviem nėrinių raukčiais 
vos siekė klubus. Ant galvos — laukinių gėlių vainikas, ant riešų 
ir kulkšnių — auksiniai žiedai. Ir nieko daugiau. Renė atrodė 
nuoga. Triko ryškino kūno linijas, giedruojančias pro balsvą tu- 
nikos audinį; grynos to nuogumo formos, vos dengiamos raukčių, 
švietėsi kiaurai nėrinius sulig menkiausiu judesiu. Buvo tai žavi 
gundanti laukinukė, apsiausta'balto ūko, jūrų miglos debesėlio, 
po kuriuo justi visas kūnas. 

Renė skriete įskriejo svetainėn degančiais skruostais. Selestė 
perdrėskė vieną triko; laimė, numačiusi tokį atvejį moteris turė- 
jo atsarginį. Dėl to triko ji ir užtruko. Ji tarytum nė neėmė gal- 
von, kokį stulbinantį įspūdį daro susirinkusiems. Rankos jai kai- 
to, akys karštligiškai žėrėjo. Tačiau ji šypsojo, trumpai atsaki- 
nėjo vyrams, kurie, ją susistabdę, vienas per kitą liaupsino jos 

pozų taurumą gyvuosiuose paveiksluose. Jai iš paskos driekėsi 
virtinė juodų frakų, nustebintų ir pakerėtų muslino tunikos per- 
regimumu. Kai pagaliau ji priėjo būrį damų, apspitusių Maksimą, 
suskambėjo žavėjimosi šūksniai, o markizė, meiliai nužiūrėjusi ją 
nuo galvos iki kojų, sukuždėjo: 

— Ji nuostabiai sudėta! 

Ponia Mišlen, pasibaisėtina odaliskos apdaru, keverzišku pa- 
lyginti su jaunosios moters skraistėmis, sučiaupė lūpas, o ponia 
Sidonija, įsigūžusi į savo juodą burtininkės suknią, sušnibždėjo 
jai į ausį: 

— Jau didesnio nepadorumo nė būti negali, ar ne, mano gra- 
žuolėle? | 

— Kas be ko! — pagaliau atsakė žavioji juodukė.— Tai pa- 
siustų ponas Mišlenas, jeigu aš va šitaip nusirengčiau! 

-- Ir gerai padarytų, — pritarė maklerė. 

Orių vyrų būrelis laikėsi priešingos nuomonės. Jie žavėjosi iš 
tolo. Ponas Mišlenas, ne vietoj žmonos paminėtas, stačiai alpėjo, 
kad įtiktų ponui Tutenui Larošui ir baronui Guro, Renė tualetų 
pakerėtas. Vyrai apibėrė Sakarą komplimentais, liaupsindami 
tobulą jo žmonos figūrą. Jis lankstėsi, dėjosi labai sujaudintas. 
Vakaras jam atrodė nusisekęs, ir jeigu nebūtų kamavęs vienas 
rūpestis, tolydžio niaukiantis žvilgsnį, kai jis staigiai dirstelėdavo 
į seserį, Sakaras būtų jautęsis visiškai laimingas. 

— Klausykit, juk dar niekad ji šitiek nebuvo mums rodžiu- 
si, — juokaujamai sukuždėjo Luizė Maksimui į ausį, žvilgsniu 
rodydama į Renė. 

Paskui susizgribo ir, mįslingai šypsodama, pridūrė: 

— Bent jau man. 

Maksimas sunerimęs pažvelgė į merginą, bet ji valiūkiškai 
šypsojo kaip moksleivis, patenkintas pernelyg drąsiu pokštu. 

Pagaliau prasidėjo balius. Pakyla pravertė nedideliam orkes- 
trui, kuriame viršų ėmė pučiamieji; pasakų girioje su mėlynais 
medžiais skardeno rageliai ir kornetai. Pradėta kadriliu „Ak, ko- 
kie Bastjeno batai!“, turėjusiu nepaprastą pasisekimą Paryžiaus 
smuklėse. Damos šoko. Kadrilius keitė polkos, valsai, mazurkos. 
Poros sukosi pripildydamos ilgą galeriją, strapaliojo, tarytum 
vaikomos pučiamųjų, ritmingai siūbavo, liūliuojamos smuikų. 
Ryškių audinių margumyne it vilnys siūravo visų kraštų ir epo- 
chų moterų apdarai. Melodija maišė ir vėl sklaidė spalvas, dar- 
niai judančias maišalienėj, ir sulig tam tikru stryko patraukimu 
ta pati rožinė tunika, tas pats mėlynas aksomo korsažas praskrie- 
davo poroje su tuo pačiu juodu fraku. Dar vienas stryko patrau- 
kimas, skardus korneto balsas — ir poros virtine sliuogdavo ap- 
link svetainę siūbuodamos it valtelė, tėkmės nešama, vėjo šuorui 

nutraukus lyną. Ir šitaip be galo, be krašto, ištisas valandas. Kar- 
tais, tarp dviejų šokių, dūsdama puldavo prie lango pakvėpuoti 
lediniu oru; kokia pora atsisėsdavo pailsėti ant kušetės purienų 
spalvos svetainėje arba, nusileidusi į žiemos sodą, palengvėle 
vaikščiodavo alėjomis. Susipynusių lianų pavėnėse, šiltame tam- 
sos prieglobstyje, kur atlėkdavo kornetų forte, grojant kadrilius 
„Buri buri, avinėliai!“ arba „Pačios šoka mano kojos“, šmėkščio- 
davo nematomų sijonų valai, aidėdavo goslus juokas. 

Kai atsivėrė durys į valgomąjį, laikinai paverstą bufetu su 
staliukais pasieniais ir ilgu stalu vidury, nukrautu šaltais užkan- 
džiais, kilo spūstis, grumdymasis. Stuomeningas vyriškis, nedrą- 
siai laikęs rankoje cilindrą, pasijuto taip staigiai priplotas prie 
sienos, kad jo cilindras sprogo pasigailėtinai pokštelėdamas. Šis 
garsas visus prajuokino. Stumdydamiesi, alkūnėmis badydami 
vienas kitam į pašones, svečiai užgriuvo pyragėlius ir triufeliais 
įdarytą paukštieną. Prasidėjo grobstymas, pirštai grūmėsi dėl 
užkandžių, liokajai neišmanė, kuriam iš tų padorių ponų gaujos 
anksčiau atsakyti, o rankos tiesėsi, genamos baimės, kad gali pa- 
vėluoti ir aptikti dubenį tuščią. Vienas senas ponas piktinosi, jog 
nėra bordo vyno — mat nuo šampano, jo tvirtinimu, naktį akių 
negalįs sumerkti. 

— Ramiau, ponai, ramiau, — kalbėjo Batistas savo oriu bal- 
su.— Visiems užteks. 

Bet niekas jo neklausė. Valgomasis buvo pilnutėlis, tarpdury 
stumdėsi sunerimę juodi frakai. Prie staliukų būreliais stovėjo 
susispaudę vyrai, paskubomis valgė. Diduma rijo neužsigerdami, 
nes trūko stiklinių ir taurių. Kiti, priešingai, gėrė, bet negalėjo 
pagauti duonos kąsnelio. 

— Klausykit,— tarė ponas Jupelis de la Nu Minjonui ir Šarjė, 
kurie, pasibodėję mitologija, nusitempė jį bufetan, — mes liksime 
be nieko, jeigu neveiksim išvien... Tiuilri rūmuose būna dar blo- 
giau, ir aš jau turiu tam tikrą patirtį... Jūs prasimanykite vyno, 
o aš pasirūpinsiu užkandžiais. 

Prefektas nusižiūrėjo kumpį. Ištaikė progą, pro kūnų tarpą 
prakišo ranką ir kuo ramiausiai nusinešė visą dubenį, prieš tai 
prisikamšęs kišenes bandelių. .Rangovai irgi sugrįžo — Minjo- 
nas nešinas vienu buteliu šam pano, Šarjė dviem. Bet jie aptiko 
tik dvi taures; nieko baisaus, tarė jie, juodu gersią iš vieno. Visi 
trys pavakarieniavo kambario kampe, prie žardinjerės. Piršti- 
nių nenusimovę, dėjosi ant riekės kumpio griežinį, o butelius 
laikė pasispaudę po pažastimi. Ir šnekučiavo pilna burna, atkišę 
smakrus kuo toliau nuo liemenių, kad seilės tikštų stačiai ant 
kilimo. 

Šarjė išgėrė visą vyną, nebaigęs valgyti duonos, ir paprašė 
liokajų taurės šampano. 

— Palaukit, pone! — piktai atsakė pasimetęs, apdujęs lio- 
kajus ir pamiršęs, kad jis nė tarp tarnų, pridūrė: — Jau išgerta 
trys šimtai butelių. 

Orkestras grojo vis smarkiau, muzika šuorais veržėsi į val- 
gomąjį. Svečiai šoko polką „Pabučiuok!“, labai mėgstamą vie- 
šuose baliuose: trypdamas į taktą, kiekvienas šokėjas turėjo bu- 
čiuoti savo damą. Valgomojo tarpdury pasirodė ponia d 'Espanė: 
įkaitusi, šiek tiek susitaršiusi, žaviai nuvargusi, ji vilko iš pas- 
kos savo prašmatnios sidabrinės suknelės šleifą. Vyrai beveik 
neprasiskyrė, ir jai teko alkūnėmis skintis kelią. Papūtusi lū- 
pas, mMarkizė neryžtingai apėjo stalą. Paskui žengė tiesiai prie 
pono Jupelio de la Nu, kuris, baigęs valgyti, nosine šluostėsi 
burną. į 

— Būkite malonus, pone, — tarė ji kerinčiai šypsodama, — 
gaukite man kėdę! Aš apėjau visą stalą ir neradau nė vienos... 

Prefektas giežė apmaudą prieš markizę, bet viršų paėmė ga- 
lantiškumas; jisai subruzdo, atnešė kėdę, pasodino ponią d 'Es- 
panė ir atsistojo jai už nugaros pasirengęs patarnauti. Ji panoro 
vienos kitos krevetės, krislelio sviesto ir lašelio šampano. Valgė 
ji be galo graikščiai tarp žiaumojančių vyrų. Didysis stalas ir 
kėdės buvo skirti vien tiktai damoms. Tačiau visad būdavo da- 
roma išimtis baronui Guro. Jis sėdėjo išsidrėbęs prie gabalo py- 
rago ir lėtai Žžiauberiojo plutelę. Markizė iš naujo užkariavo 
prefekto širdį sakydama, jog niekada nepamiršianti, kiek jaudu- 
lio ji patyrusi atlikdama savo vaidmenį gyvuosiuose paveiksluo- 
se. Ir net paaiškino, kodėl jos nelaukusios prefekto: sužinojusios, 
jog Ministras jau čia, jos pagalvojo, kad būtų nepritiklu užtęsti 
antraktą. Šio paaiškinimo prefektui pakako, kad jis galutinai nu- 
siramintų. Galų gale ponia d Espanė paprašė jį pakviesti ponią 
Afner, šokančią su ponu Simpsonu, jos žodžiais tariant, netašytu 
stačioku, kuris jai visiškai nepatinka. O kai atėjo Siuzanė, mar- 
kizė net nepažvelgė į poną Jupelį de la Nu. 

Sakaras su ponais Tutenu Larošu, dė Mareju ir Afneru užėmė 
vieną staliuką pasieny. Prie didžiojo stalo nebebuvo vietų, tad 
ponui de Safrė einant pro šalį su ponia Mišlen už parankės, Saka- 
ras juos sustabdė ir pasiūlė dailiajai juodukei pritapti prie jų 
draugijos. Ji triauškino sausainius ir šypsojo iš apačios žvelg- 
dama savo šviesiomis akimis į penkis, glaudžiu ratu apstojusius 
vyrus. Jie sviro prie jos, čiupinėjo aukso gijomis siuvinėtą oda- 
liskos apdarą, pamažėle stūmė prie staliuko, prie kurio ji paga- 
liau prisišliejo imdama iš visų rankų skanėstus — tokia romi, 
glosni, meiliai nuolanki tarytum vergė tarp savo šeimininkų. 
Ponas Mišlenas sėdėjo vienui vienas kitame gale kambario baig- 
damas valgyti žąsų kepenėlių paštetą, kurį jam pasisekė nutverti. 

Tuo tarpu ponia Sidonija, nuo pat pirmųjų muzikos taktų 
klaidžiojusi tarp šokančių porų, įėjo į valgomąjį ir žvilgsniu 
pasivadino Sakarą. | 

— Ji nešoka,— tarė pusbalsiu broliui.— Atrodo kaip ne- 
sava. Manding rezga kokią nors eibę... Jos prielipo dar nenu- 
čiupau... Štai perkąsiu trupučiuką ir vėl eisiu tykot. 

Stovėdama kaip vyras, ponia Sidonija suvalgė kurapkos 
sparniuką, kurį paprašė paduoti poną Mišleną, jau sudorojusį 
savo paštetą. Įsipylė malagos į didelę taurę nuo šampano, paskui, 
galais pirštų nusišluosčiusi lūpas, grįžo atgal į svetainę. Burti- 
ninkės suknios valu, ko gero, jau buvo nušlavusi nuo kilimų 
visas dulkes. 

Balius slopo, orkestras duso, bet staiga pralėkė kuždesys: 
„Kotijonas! Kotijonas!“, ir šokėjai ir muzikantai atgijo. Iš visų 
žiemos sodo alėjų suplaukė poros, didžioji svetainė prisipildė 
kaip per pirmąjį kadrilį; pagyvėjusioje minioje užsimezgė po- 
kalbiai. Tai buvo paskutinis baliaus protrūkis. Nešokantys vyrai 
stoviniavo giliose langų nišose ir su vangiu palankumu žiūrėjo į 
didėjantį būrį plepių šokėjų; o vakarieniaujantys svečiai žiau- 
mojo toliau ir, ištempę kaklus, spoksojo iš valgomojo. 

— Ponas de Miusi nenori,— kalbėjo viena dama.— Tvir- 
tina, jog daugiau nebevadovaus kotijonui... Klausykite, pone 
de Miusi, dar kartą, dar vieną vienintelį kartelį. Padarykite 
mums paslaugą. 

Tačiau jaunasis pasiuntinybės atašė aukšta apykakle buvo 
nepalenkiamas. Nieko neišeisią, jis davęs sau žodį nebevado- 
vauti kotijonams. Kilo sąmyšis. Maksimas irgi atsisakė prasi- 
mesdamas nuovargiu. Ponas Jupelis de la Nu nedrįso siūlytis: 
jis tiko nebent poezijai. Viena dama užsiminė apie poną Simp- 
soną, bet kitos ją tuoj nutildė: ponas Simpsonas garsėjo kaip 
vienas keisčiausių kotijono vadovų; prisigalvodavo pasakiškų 
ir klastingų išmonių; kai viename salone, kaip pasakojama, buvo 
per nesusipratimą paprašytas vadovauti kotijonui, privertė da- 
mas šokinėti per kėdes, o mėgstamiausia jo figūra — ketur- 
pėsčia varinėti šokėjus aplink salę. 

— O ponas de Safrė jau išėjo? — staiga pasigirdo vaikiškas 
balselis. 3 

Ponas se Safrė rengėsi išeiti, tuo metu kaip tik spaudė ranką 
gražiajai poniai Sakar, su kuria palaikė kuo gražiausius santy- 
kius nuo tos dienos, kai ji atstūmė jo meilę. Šis lipšnus skeptikas 
visada žavėdavosi kitų užgaidais. Jis buvo iškilmingai grąžintas 
iš vestibiulio. Jis atsikalbinėjo, tvirtino šypsodamas, jog jį, 
rimtą žmogų, norima sukompromituoti. Paskui, neatsispyręs 
visoms toms baltoms rankutėms, siekiančioms jį apkabinti, tarė: 

— Tiek to, užimkite vietas... Bet perspėju jus: aš — klasi- 
kas. Neturiu nė kruopelės. vaizduotės. 

Poros susėdo pasieniais ant visų kėdžių ir krėslų, kokius tik 
įmanyta surinkti; jaunimas netgi sunešė ketines kėdes iš žie- 
mos sodo. Buvo laukiama baisingo kotijono. Ponas de Safrė, 
susikaupęs kaip kunigas per mišias, savo dama pasirinko ponią 
Vanską, labai jam patikusią Koralo kostiumu. Kai visi užėmė 
vietas, jis perleido akimis ratu išsirietusią virtinę sijonų ir juodų 
frakų kiekvienai damai iš šalies ir davė ženklą orkestrui. Su- 
griaudėjo pučiamieji. Išilgai begalinės eilės šypsančių damų 
palinko vyrų galvos. 

Renė atsisakė šokti kotijoną. Nuo pat baliaus pradžios buvo 
nerviškai linksma, mažai šoko, vaikščiojo nuo vieno svečių 
būrelio prie kito, nestygo vietoje. Draugėms jos elgesys atrodė 
keistas. Čia vienai, čia kitai pasakojo norinti skristi oro balionu 
drauge su žymiu oreiviu, apie kurį kalbėjo visas Paryžius. Pra- 
sidėjus kotijonui, Renė suirzo, kad nebegali laisvai vaikščioti 
po svetainę, atsisiojo prie durų į vestibiulį, spaudė rankas iš- 
vykstantiems svečiams, šnekučiavo su artimais vyro bičiuliais. 
Baronas Guro, vedamas liokajaus, įsupusio poną į kailinius, 
paskutinįsyk pagyrė josios sugalvotą taitietės apdarą. 

Tuo tarpu ponas Tutenas Larošas atsisveikindamas spaudė 
ranką Sakarui. 

— Maksimas deda į jus viltis,— tarė finansininkas. 

— Ir neapsigaus,— atsiliepė naujai iškeptas senatorius. 

Paskui atsigręžė į Renė ir pridūrė: 

— Ponia, aš jūsų dar nepasveikinau... Tai šit mūsų mielasis 
vaikelis jau atriekta riekė! 

Renė nusišypsojo nustebusi, ir Sakaras paaiškino: 

— Žmona dar nežino... Šį vakarą mes sutarėme dėl panelės 
de Marej ir Maksimo vedybų. 

Renė tebešypsodama atsisveikino su ponu Tutenu Larošu, 
kuris išeidamas tarė: 

— Vedybų sutartį pasirašote sekmadienį, tiesa? Aš išva- 
žiuoju su reikalais į Neverą, bet pasistengsiu sugrįžti. 

Renė dar pastovėjo viena vidury vestibiulio. Jau nebesi- 
šypsojo; pamažu perprasdama tai, ką dabar sužinojo, jautė, 
kaip šiurpuliai vis labiau purto kūną. Įsispyrusi žiūrėjo į raudo- 
nus aksominius apmušalus, retus augalus, majolikos vazas. Pas- 
kui garsiai tarė: „Reikia su juo pasikalbėti“ — ir grįžo svetainėn. 
Bet gavo sustoti prie durų. Kelią užtvėrė kotijono figūra. Or- 
kestras tyliai grojo valso frazę. Susikihusios už rankų, damos 
sukosi ratu, šoko ratelį it mažos mergytės, dainuojančios „Ži- 
roflė žirofla“, bėgo kiek įkabindamos, tempė viena kitą, juokėsi, 

slysčiojo. Rato vidury stovėjo kavalierius — klastingasis po- 
nas Simpsonas — su ilga rausva šerpe rankose, mosavo ją tai- 
kydamasis mesti, kaip žvejys kad užmeta tinklą; bet nesisku- 
bino.— be abejo, jam buvo juokinga žiūrėti, kaip damos sukasi 
ratu, vis labiau nuilsdamos. Jos jau duso, prašė pasigailėti. 
Tuomet jis metė šerpę, metė taip mikliai, kad ji apsivijo pečius 
poniai d'Espanė ir poniai Afner, bėgančioms šalia viena kitos. 
Tai buvo amerikiečio pokštas. Paskui jis panoro šokti su abiem 
damomis sykiu ir jau apkabino jas per liemenį — vieną kaire 
ranka, kitą dešine, bet ponas de Safrė tarė griežtu kotijono ka- 
raliaus tonu: į 

— „Nevalia šokti iškart su dviem damomis. 

Bet ponas Simpsonas nenorėjo jų paleisti. Adelinė ir Siuzanė 
kvatojo lošdamosi jo glėbyje. Kilo ginčai, damos piktinosi, 
triukšmas nesiliovė, juodi frakai langų nišose svarstė, kaip 
ponas de Safrė garbingai išsisuksiąs iš keblios padėties. Aki- 
mirką jis iš tikrųjų sumišo ir stengėsi sugalvoti, kaip galėtų 

subtiliai palenkti pokštininkus į savo pusę. Staiga nusišypsojo, 
Ė paėmė kiekvieną damą už rankos, kažką pakuždėjo joms į ausį 
ir, gavęs atsaką, kreipėsi į poną Simpsoną: 

— Kokią gėlytę pageidautumėte nusiskinti: verbeną ar 
žiemę? 

Ponas Simpsonas nepagalvojęs paikai atsakė — verbeną. 
Tuomet ponas de Safrė atidavė jam markizę tardamas: 

— Štai jums verbena. | 

Visi santūriai paplojo. Kas be ko, gražiai sugalvota. Vado- 
vaudamas kotijonui, ponas de Safrė, damų žodžiais tariant, „vi- 
sada randa išeitį“. Tuo tarpu orkestras skambiai užgrojo valsą, 
ir ponas Simpsonas, su ponia d'Espanė ratu apskriejęs svetainę, 
nuvedė ją į vietą. 

Pagaliau Renė galėjo eiti toliau. Ji ligi kraujo prikando lū- 
pą žiūrėdama į visas tas „paikystes“. Ir moterys, ir vyrai, mė- 
tantys šerpes ir vadinantys save gėlių vardais, atrodė jai pasku- 
tiniai. mulkiai. Ausyse jai ūžė, nekantraujant ją ėmė pasiutęs 
noras stačia galva pulti į priekį ir prasiskinti kelią. Ji perkirto 
svetainę sparčiais žingsniais, susidurdama su poromis, iš lėto 
grįžtančiomis į savo vietas. Nudrožė tiesiai į žiemos sodą. Tarp 
šokėjų nepastebėjusi nei Luizės, nei Maksimo, tarė sau, jog 
tikriausiai jie čia, sėdi kur nors pakrūmėje, pasidavę instinkty- 
viam polinkiui slapstytis pakampėse, kad galėtų dviese pakvailio- 
ti. Bet ji veltui išnaršė prieblandos gaubiamą žiemos sodą. 
Tik vienoje pavėnėje pamatė ištįsusį jaunuolį, kuris dievobai- 
mingai bučiavo rankas mažajai poniai Dast kuždėdamas: 

— Ponia de Laurans sakė tiesą: jūs angelas! 

Šis meilės prisipažinimas jos žiemos sode papiktino Renė. 
Kaip kažin ką, poniai de Laurans pritiktų kur nors kitur verstis 
savo amatu! Renė būtų atslūgusi širdis, jeigu ji būtų galėjusi 
išvyti iš savo kambarių visus tuos žmones, taip garsiai šūkau- 
jančius. Stovėdama prie baseino, ji žiūrėjo į vandenį ir pati 
sau viena galvojo, kur būtų galėję pasislėpti Maksimas ir Luizė. 
Orkestras vis dar grojo valsą, ir nuo lėto jo tempo Renė darėsi 
bloga. Tai nepakenčiama: savo namuose žmogus negali nė minčių 
suvaikyti! Ji nebeišmanė kur pulti. Pamiršusi, kad Maksimas 
ir Luizė dar nevedę, pagaliau tarė sau, kad viskas labai paprasta: 
stačiai juodu nuėjo gulti. Paskui prisiminė valgomąjį ir pas- 
kubomis užlėkė žiemos sodo laiptais. Tačiau prie didžiosios 
svetainės durų jai vėl užtvėrė kelią kotijono figūra. 

— Tai „juodi taškai“, ponios, — galantiškai kalbėjo ponas 
de Safrė.— Mano išradimas, ir aš pirmąsyk paleidžiu jį apy- 
varton. 

Visi prapliupo juoktis. Vyrai paaiškino jaunoms damoms 
užuominos prasmę. Imperatorius neseniai pasakęs kalbą konsta- 
tuodamas, jog politiniame horizonte pasirodę „tam tikri juodi 
taškai“. Nežinia kodėl tiems „juodiems taškams“ pasisekė. Są- 
mojingasis Paryžius nusigriebė tų žodžių, ir jie šitaip prigijo, 
kad ištisą savaitę „juodi taškai“ būdavo pritaikomi kur pakliūva. 
Ponas de Sairė išrikiavo vyrus viename svetainės gale, nugara 
nusisukusius nuo damų, likusių kitame gale. Paskui įsakė jiems 
užsiversti frakų skvernus ant galvos. Ši operacija vyko skardint 
pašėliškam kvatojimui. Kuproti, įsigūžę į pečius, su frakais 
iki juosmens, kavalieriai tikrai atrodė pasibaisėtini. 

— Nesijuokite, ponios! — šaukė ponas de Safrė nutaisydamas 
tokį rimtą toną, jog dar pasiučiau ėmė juokas.— Priešingu at- 
veju paliepsiu jums užsiversti ant galvų savo nėrinius. 

Visi raitėsi juokais. Ponas de Sairė energingai primetė savo 
valią kai kuriems vyrams, nenorintiems frakų skvernais prisi- 
dengti pakaušių. 

— Jūs „juodi taškai“, — kalbėjo jis,— užsidenkite galvą, at- 
sukite damoms nugaras, kad jos matytų tik juoda... O dabar 
taip susimaišykite, kad būtų neįmanoma jūsų pažinti. 

Linksmybė pasiekė viršūnę. „Juodi taškai“ vaikščiojo šen bei 
ten stypčiodami laibomis kojomis, siūbuodami it begalvės varnos. 
Vienam vyriškiui išlindo marškiniai ir petnešų kraštas. Damos 
prašė pasigailėti, duste duso, ir ponas de Safrė paliepė joms 
bėgti prie „juodų taškų“. Jos purptelėjo šnarėdamos sijonais 
it jaunų kurapkų pulkas. Kiekviena stvėrė pirmą pasitaikiusį ka- 
valierių. Kilo neapsakoma suirutė. Pagaliau naujos poros iš- 
LDS virtine ir apskriejo ratu svetainę, orkestrui trenkiant 
valsą. 

Renė stovėjo atsišliejusi į sieną. Žiūrėjo perblyškusi, kietai 
sučiąupusi lūpas. Priėjo pagyvenęs ponas ir paklausė, kodėl 
ji nešoka. Renė teko nusišypsoti, kažką pasakyti. Pagaliau kelias 
pasidarė laisvas, ir ji nuėjo į valgomąjį. Čia buvo tuščia. Tarp 
nusiaubtų staliukų, išvartytų butelių ir lėkščių, ilgojo stalo 
gale vienas šalia kito sėdėjo Maksimas ir Luizė ir, pasikloję 
servetėlę, ramiai vakarieniavo. Juodu jautėsi kuo puikiausiai, 
juokėsi nepaisydami netvarkos, nešvarių taurių, riebių lėkš- 
čių, dar šiltų maisto atliekų, kurias išmėtė rajūnai baltomis 
pirštinėmis. Juodu tik nuvalė trupinius aplink. Batistas oriai 
vaikščiojo palei stalą, nesiteikdamas pažvelgti į kambarį, tary- 
tum vilkų rujos nuniokotą; jis laukė, kol liokajai šiek tiek 
apvoks staliukus. 

Maksimas parūpino gana puikią vakarienę. Luizė dievino 
nugą su žemės riešutais, kurios pilna lėkštė atliko bufeto len- 
tynoje. Prieš juos stovėjo trys praimti buteliai šampano. 

— Tėtis, ko gero, jau bus išvažiavęs, — tarė mergina. 

— Juo geriau! — atsiliepė Maksimas.— Aš jus palydėsiu. 

Ji susijuokė, ir Maksimas pridūrė: 

— Žinot, mane norima žūtbūt suvesdinti su jumis. Tai 
jau nebe pokštas, o rimtas dalykas... Ką gi mudu darysime 
vedę? 

— Tą patį, ką ir kiti! 

Šie valiūkiški žodžiai netyčia nusprūdo Luizei nuo liežuvio, 
ir ji susizgribusi tuoj pridūrė: 

— Važiuosime Italijon. Tai bus naudinga mano plaučiams. 
Juk aš didelė ligonė... Ak, vargšas mano Maksimai, juokingą 
gausite jūs žmoną! Juk aš ne ką storesnė nei luistelis sviesto 
už du sū. 

Ji susijuokė, bet nesugebėjo nuslėpti savo liūdesio. Skruos- 
tai paraudo nuo sauso kosulio. 

— Tai nuo nugos,— tarė ji. — Namie man draudžia ją valgy- 
ti... Paduokite man lėkštę, likučius susikišiu kišenėn. 

Jai krapštant nugą nuo lėkštės, įėjo Renė. Jaunoji moteris 
žengė tiesiai prie Maksimo tvardydamasi iš paskutiniųjų, kad 
neišplūstų ir neprikultų tos „kuprės“, kurią užtiko vakarieniau- 
jančią su savo meilužiu. 

i = Man reikia su tavim pasikalbėti, — suvapėjo ji dusliu 
alsu. 

Maksimas neryžtingai ir baugščiai pažvelgė į Renė, bijoda- 
mas likti su ja akis į akį. 

— Su tavim vienu ir tuojau pat,— pridūrė Renė. 

— Eikite, Maksimai,— tarė Luizė, žiūrėdama į jį nenusakomu 
žvilgsniu.— Ir tuo pačiu žygiu pasistenkite surasti mano tėvą. 
Aš amžinai pasimetu su juo kiekviename pobūvyje. 

Maksimas atsistojo, pabandė sulaikyti jaunąją moterį vidury 
valgomojo klausdamas, ką tokio skubaus ji norinti pasakyti. 
Bet Renė prakošė pro sukąstus dantis: 

— Eik iš paskos, o pasakysiu visiems girdint! 

Jis perblyško ir klusniai nusekė it primuštas šuo. 

Renė pasirodė, jog Batistas žiūri į ją, bet dabar jai buvo 
nė motais giedras liokajaus žvilgsnis. Tarpdury jai trečiąsyk 
užtvėrė kelią kotijonas. 

— Palauk,— sumurmėjo Renė.— Tie mulkiai turbūt niekad 
nebaigs. 

Ir paėmė Maksimui už rankos, kad jis nepamėgintų pasp- 
rukti. 

Ponas de Safrė prirėmė kunigaikštį de Rozaną nugara prie 
sienos, svetainės kampe, šalia valgomojo durų. Priešais jį pa- 
statė damą, paskui nugara į ją kavalierių, o priešais jį — kitą 
damą, ir taip išrikiavo ilgą virtinę porų. Kadangi damos šneku- 
čiavo, nesiskubino, jis sušuko: 

— Greičiau, ponios, greičiau, stokite į „voras“! 

Subėgo visos damos, nusidriekė „voros“. Suspaustos iš dviejų 
pusių, tarp vieno kavalieriaus nugaros, o kito krūtinės, damos 
krykštaudamos džiaugėsi ta nelabai padoria poza. Krūtų galiukai 
rėmėsi į frakų atvartus, kavalierių kojos pynėsi tarp moterų 
sijonų, o kai juoku plyštanti šokėja palenkdavo galvutę, priešais 
stovintis vyras turėdavo atsilošti, kad nesusigundytų pabučiuoti 
damos. Vienu tarpu kažin koks juokdarys, matyt, stumtelėjo „vo- 
rą ',— ji sutrumpėjo, frakai labiau susiglaudė su sukniomis, su- 
skardėjo šūksniai ir juokas, begalinis juokas. Pasigirdo baro- 
nienės de Mainhold balsas: „Aš uždusiu, pone, nespauskite 
manęs taip stipriai!“ Tai pasirodė taip juokinga, sukėlė tokį 
linksmumo protrūkį, jog „voros“ susiūbavo, susidūrė, įsirėmė 
viena į kitą, kad neišgriūtų. Iškėlęs rankas, ponas de Safrė laukė. 
Paskui suplojo delnais. Sulig šiuo ženklu visi iškart apsisuko. 
Šokėjai, atsidūrę vienas prieš kitą, apsikabino per liemenį, ir visa 
virtinė išsiskleidė svetainėje, skambant valsui. Tik vargšas kuni- 
gaikštis de Rozanas atsisukęs įsibedė nosimi į sieną. Visi prap- 
liupo juokais. 

— Eikš, — tarė Renė Maksimui. 

Orkestras vis dar grojo valsą. Ši vangi, vienodo ritmo muzika 
galutinai įsipyko jaunajai moteriai, išvedė ją iš kantrybės. Lai- 
kydama Maksimą už rankos, ji žengė į mažąją svetainę, pas- 
tūmėjo jį prie tualeto kambario laiptų. 

— Lipk,— įsakė. 

Ir nuėjo iš paskos. Tuo metu ponia Sidonija, kuri visą 
vakarą sukosi aplink svainę stebėdamasi, jog ši be perstojo 

vaikščioja po kambarius, tuo metu kaip tik atsidūrė prie žiemos 
sodo dūrų ir pastebėjo vyro kojas neriant į laiptelių tamsą. 
Blyški šypsena apšvietė jos vaškinį veidą, ir, pasikaišiusi burti- 
ninkės suknią, ji nuskubėjo ieškoti brolio, pakeliui išardydama 
vieną kotijono figūrą ir klausinėdama liokajų, ar šie nematę 
šeimininko. Pagaliau ji surado Sakarą su ponu de Mareju greta 
valgomojo, kambaryje, tą vakarą laikinai paverstą rūkomuoju. 
Abu tėvai kalbėjosi apie kraitį, vedybų sutartį. Vos tik sesuo 
pakuždėjo jam kažką į ausį, Sakaras atsistojo, atsigręžė ir dingo. 

Viršuje, tualeto kambaryje, viešpatavo baisi netvarka. Ant 
krėslų mėtėsi nimfos Echonės kostiumai, suplėšytas triko, 
suglamžyti nėriniai, sumaigyti skalbiniai — visa tai, ką išblaško 
moteris, kur nors skubėdama. Šen bei ten gulėjo pamesti tua- 
leto reikmenys iš dramblio kaulo ir sidabro, ant kilimo — dil- 
dės ir šukos, drėgni, rankšluosčiai, muilai, palikti ant marmu- 
rinio staliuko, atkimšti buteliukai skleidė aitrų, smelkiantį kvapą 
kūno spalvos palapinėje. Plaudamasi baltalus nuo rankų ir pečių, 
jaunoji moteris po spektaklio buvo pasinėrusi į rausvo marmuro 
baseiną, ir dabar atvėsusio vandens paviršiuje visomis vaivo- 
rykštės spalvomis mirguliavo putų ratilai. 

Užmynęs ant korseto, Maksimas vos nesuklupo ir bandė 
nusijuokti. Tačiau jį krėtė šiurpas bežiūrint į atšiaurią Renė 
išraišką. Ji priėjo artyn, stumtelėjo jaunuolį visu kūnu ir pusbal- 
siu paklausė: 

— Vadinasi, tu vedi kuprę? 

— Nieko panašaus, — suvebleno jis.— Kas tau sakė? 

— Et, nemeluok, neverta... 

Jį pagavo siutas. Renė kėlė jam baimę, ir jis panūdo galuti- 
nai nutraukti su ja santykius. 

— Ką gi,. taip, vedu. Na ir kas?.. Argi aš negaliu daryti 
ką noriu? 

Kiek palenkusi galvą, Renė žengė dar arčiau ir, kreivai šypso- 
dama, nutvėrė jam už riešų. 

— Ką nori? Tu gali daryti ką nori!.. Juk žinai, kad negali. 
Štai aš galiu daryti. ką noriu. Jei pasiduočiau pykčiui, sulau- 
Žyčiau tau rankas: juk tu-silpnesnis už mažą vaiką. 

Maksimas pabandė ištrūkti, bet Renė iš visų jėgų, kurių 
suteikė jai įsiūtis, pasuko jam rankas. Jis riktelėjo iš skausmo. 
Tuomet ji paleido jaunuolį sakydama: 

— Žinai, verčiau nesipeškime, aš vis tiek stipresnė už ta- 
ve. 
Maksimas stovėjo perblyškęs, gėdydamasis skausmo, smel- 


kiančio riešus. Žiūrėjo, kaip ji vaikščioja po kambarį. Ji stumdė 
baldus, svarstė planą, kuris nėjo jai iš galvos nuo tos aki- 
mirkos, kai vyras pasakė jai apie vedybas. 

— Aš užrakinsiu tave šičia, o rytą mudu išvažiuosime į 
Havrą,— pagaliau tarė ji. 

Jis dar labiau pėrblyško iš nerimo ir nuostabos. 

— Tai beprotybė! — suriko.— Mudu negalime važiuoti drau- 
ge. Tu kraustaisi iš galvos... 

— (Galimas daiktas. Šiaip ar taip, jeigu i: kraustausi iš galvos, 
dėl to kalti judu su tėvu... Tu man reikalingas, ir aš tave pa- 
siimu. Juo blogiau mulkiams! 

Jos akyse žybčiojo raudonos ugnelės. Ji vėl priėjo prie 
Maksimo ir, tvilkydama jam veidą karštu alsavimuų, kalbėjo 
toliau: 

— O ką gi aš daryčiau, jeigu tu vestum kuprę? Jūs tyčio- 
tumėtės iš manęs, ir aš, ko gero, būčiau priversta iš naujo susidėti 
su tuo išstypėliu besmegeniu de Miusi, kuris man netgi kojų 
sušildyti nesugeba... Nevalia skirtis, kai padarai tai, ką mudu 
padarėme. Beje, ir šiaip jau viskas aišku, be tavęs man nuo- 
bodu, ir jeigu aš išvažiuoju, imu tave su savimi... Gali pasa- 
kyti Selestei, kad atneštų iš tavo kambarių visa, kas tau rei- 
kalinga. 

Maksimas maldaujamai ištiesė rankas. 

— Klausyk, Renė, vaikeli, nedaryk kvailysčių. Atsipeikėk... 
Pagalvok, koks kils skandalas. | 

— Man nusispjaut į skandalą! Jeigu atsisakysi, aš nusileisiu 
į svetainę ir visiems išrėksiu, kad gulėjau su tavimi, o tu dabar 
pasirodai esąs toks niekšas, jog ketini vesti kuprę. 

Maksimas nuleido galvą; jis klausėsi ir jau buvo pasirengęs 
nusileisti jos valiai, taip žiauriai jam primestai. | 

— Mudu važiuosime į Havrą,— tyliau kalbėjo ji, mėgaudama- 
si savo svajone, — o iš ten — į Angliją. Niekas mums nebet- 
rukdys. O jeigu paaiškės, jog mes dar per arti, nukeliausime į 
Ameriką. Ten aš labai gerai jausiuos, nes man amžinai šalta. 
Aš dažnai pavydėdavau kreolėms.., 

Kuo plačiau ji dėstė savo planus, tuo labiau baisėjosi Maksi- 
mas. Palikti Paryžių, taip toli iškeliauti su moterimi, neabejoti- 
nai iššikrausčiusia iš proto, sukėlti gėdingą skandalą, amžinai 
pasmerkiantį jį tremčiai! Jis duso iš siaubo, lyg sapnuodamas 
slogų sapną. Beviltiškai suko sau galvą, kaip pabėgti iš šito 
kambario, iš šito rausvo kalėjimo, kur skambėjo beprotnamio 
laidotuvių varpai. Galop jis tarėsi radęs išeitį. 

— Kadgi aš neturiu pinigų, — švelniai sukuždėjo, kad jos 
neįsiutintų.— Jeigu mane užrakinsi, aš nesugebėsiu jų gauti. 

— Užtat aš turiu, — atsakė ji triumfuodama.— Šimtą tūkstan- 
čių frankų. Viskas klostosi kuo puikiausiai... 

Iš veidrodinės spintos išėmė teisių perdavimo aktą, kurį 

paliko vyras miglotai vildamasis, kad ji ateis į protą. Pasidėjo 
ant tualetinio staliuko, paliepė Maksimui iš miegamojo atnešti 
plunksną ir rašalą ir, nustūmusi į šalį muilą, pasirašė doku- 
mentą. 

— Štai ir viskas, — tarė, — kvailystė padaryta. Tegu mane ap- 
vagia, aš tik to ir noriu... Važiuodami į stotį, mes užsuksime pas 
Larsono... O dabar, mano mažasis Maksimai, aš tave užrakinsiu, 
ir, kai tik išprašysiu visus svečius, mudu paspruksime per žiemos 
sodą. Mums neverta imti netgi daiktų. 

Renė pralinksmėjo žavėdamasi savo išmone. Ši ekscentriška 
atomazga išprotėjusiai moteriai atrodė labai originali. Tatai buvo 
kur kas įdomiau nei skraidyti oro balionu. Ji priėjo prie Mak- 
simo ir, apkabinusi jį, sukuždėjo: 

— Vargšeli tu mano, aš tave ką tik įskaudinau... Todėl tu 
šitaip priešinaisi... Pamatysi, viskas bus nuostabu. Argi kuprė 
gali tave mylėti taip, kaip aš myliu Bene tai moteris, toji 
pajuodėlė? 

Renė juokėsi, glėbesčiavo Maksimą, bučiavo į lūpas; staiga jie 
grįžtelėjo į duris, išgirdę brazdėjimą. Prie slenksčio stovėjo 
Sakaras. 

Įsitvyrojo baugi tyla. Renė lėtai atitraukė rankas nuo Mak- 
simo kaklo, bet nenuleido galvos, įsmeigusi į vyrą dideles, 
sustingusias it mirusios akis; o Maksimas, priblokštas, siaubo 
perimtas, nudelbė galvą,— dabar, kai Renė jį paleido, jisai 
vos laikėsi ant kojų. Pritrenktas šio paskutinio smūgio, pagaliau 
pažadinusio jam vyro bei tėvo jausmus, Sakaras stovėjo sustin- 
gęs, Mirtinai perblyškęs, iš tolo svilindamas juos žaižaruojančiu 
žvilgsniu. Drėgname, kvapų pritvinkusiame kambaryje nemirk- 
čiodamos degė trys žvakės, ir jų aukštos liepsnos, rodos, kybojo 
ore it ugnies „ašaros. Šiurpią tylą drumstė tik muzika: valso 
garsai rangėsi siaurais laipteliais, raitėsi it žalčiai, vingiavo, 
pynėsi ir geso ant sniego baltumo kilimo tarp išmėtytų sijonų 
ir suplėšyto triko. 

 Sakaras žengė į priekį. Dėmių išmuštu veidu jis geiste geidė 
griebtis smurto, gniaužė.kumščius pasišovęs užmušti nusikaltė- 
lius. Šiam nedideliam, judriam žmogeliui pyktis plykstelėdavo 
kaip liepsna. Jis sukikeno, pagiežos smaugiamas, ir, priėjęs aI- 
čiau, paklausė: 

— Tu pasisakei, kad vedi, ką? 

Maksimas atšlijo, atsikolė į sieną. 

— Klausyk,— suvebleno,— tai ji... 

Jau buvo pasirengęs jai vienai suversti visą kaltę, niek- 
šingai ją pasmerkti, pasakyti, kad jinai norėjusi jį pagrobti, 
nužemintai ir bailiai teisintis kaip mažas vaikas, pagautas už 

rankos. Bet jam pristigo jėgų, žodžiai strigo perdžiūvusioje 
gerklėje. Renė vis dar stovėjo nejudėdama kaip statula, nė 
neketindama maldauti malonės. Tuomet Sakaras greit apsižvalgė 
aplink, tikriausiai dairydamasis kokio ginklo. Ir staiga ant tua- 
letinio staliuko kampo, tarp šukų ir nagų šepetukų, pastebėjo tei- 
sių perdavimo aktą — geltoną herbinio popieriaus lakštą ant 
balto marmuro. Žvilgtelėjo į aktą, permetė akimis nusikaltėlius. 
Paskui prisilenkė, pamatė, jog aktas pasirašytas. Jo žvilgsnis 
nuklydo nuo atdaros rašalinės prie dar neapdžiūvusios plunksnos, 
gulinčios palei žvakidę. Akimirką jis susimąstė įsistebeilijęs į 
parašą. 

Tyla tarytum padidėjo, žvakių liepsnos ištįso, valso garsai 
lyg švelniau slydo sienų apmušalais. Sakaras vos pastebimai pat- 
raukė pečiais. Iš naujo įdėmiai nužvelgė žmoną ir sūnų, lyg 
tikėdamasis jų veiduose išskaityti paaiškinimą, kurio niekaip 
negalėjo rasti. Paskui lėtai sulankstė aktą, įsidėjo frako kišenėn. 
Skruostai jam dar labiau perbalo. 

— Gerai padarėt, brangioji, kad pasirašėt... — tyliai tarė 
jis žmonai.— Užsidirbote šimtą tūkstančių frankų. Dar šį vakarą 
atnešių jums pinigus. 

Sakaras beveik šypsojo, tik rankos dar tirtėjo. Žengė kelis 
žingsnius ir pridūrė: 

— Čia gali uždusti. Kaip jums šovė į galvą paikioti šioj 
pirty?.. 

Ir, kreipdamasis į Maksimą, kuris nustebintas ramaus tėvo 
balso, pakėlė galvą, Sakaras pridūrė: 

— Na, eime! Aš tavęs ieškojau ir pamačiau, kaip lipi laiptais; 
tau reikia nueiti atsisveikinti su ponu de Mareju ir jo dukterim. 

Šnekučiuodami vyrai pasuko į laiptus. Renė liko viena vidury 
kambario žvelgdama į tamsią siaurų laiptų angą, kurioje dingo 
tėvo ir sūnaus pečiai. Ji nepajėgė atplėšti akių nuo tos angos. 
Še tau! Juodu išėjo ramiai, draugiškai. Nežudė vienas kito! Ji 
įtempė klausą: gal pasigirs šiurpios grumtynės, gal du kūnai 
nusiris laiptais? Ne, nieko. Šiltoje prieblandoje buvo girdėti 
vien liūliuojanti valso muzika. Tolumoje skardėjo markizės juo- 
kas, skambus pono de Safrė balsas. Vadinasi, tragedija pasibaigė? 
Jos nusikaltimas, bučiniai plačioje rausvoje lovoje, beprotiškos 
naktys žiemos sode, ši prakeikta meilė, liepsnojusi jos širdy 
mėnesių mėnesius, — visa tai pasibaigė taip niekingai ir lėkštai! 
Vyras sužinojo viską ir netgi neprimušė jos. Tyla aplink, trikdo- 
ma begalinės valso melodijos, jai atrodė baisesnė už žudomo 
žmogaus riksmą. Jai kėlė šiurpą ši ramybė, šis mielas, slap- 
tingas kambarys, sklidinas meilės kvapsnių. 

Renė pamatė savo atspindį aukštame spintos veidrodyje. 

Priėjo arčiau stebėdamasi savo atvaizdu, pamiršusi vyrą, pa- 
miršusi Maksimą, ir ėmė įdėmiai žiūrėti į keistą moterį, sto- 
vinčią priešais. Protas maišėsi. Aukštai sušukuoti geltoni plaukai, 
supurenti ties smilkiniais ir ant pakaušio, atrodė jai nepadorūs 
it nuogas kūnas. Kaktą vagojo tokia gili raukšlė, jog aukštė- 
liau akių mėlynavo siauras dryžis, sakytum rumbas nuo botago 
kirčio. Kas ją šitaip paženklino? Juk vyras netgi nepakėlė 
rankos! Stebino ir lūpos savo blyškumu, ir trumparegės akys, 
užgesusios ir lyg negyvos. Kokia ji pasenusi! Renė prisilenkė 
ir, kai pamatė save vilkinčią triko ir perregima muslino tunika, 
ūmai nuleido akis nukaitusi iš gėdos. Kas ją apnuogino? Ką 
ji daro išsirengusi it kekšė, apsinuoginanti iki pat juosmens? 
Nežinia. Ji. žiūrėjo į apvalias, triko aptemptas šlaunis, į dailų 
klubų išlinkį po muslino tunika, į gilią iškirptę. Jai pasidarė 
gėda pačios savęs, ir panieka savo kūnui pripildė ją aklos 
pagiežos tiems, kurie leido jai šitaip rodytis, vien auksiniais 
žiedais prisidengus riešus ir kulkšnis. 

Ir tuomet, sąmonei blėstant, iš paskutiniųjų stengdamasi 
suvokti, ką gi jinai daro šičia, nuogai nuoga prieš veidrodį, stai- 
giu šuoliu Renė nusikėlė vaikystėn, į rūsčią Bero rūmo prieb- 
landą, į tuos metus, kai jai buvo septyneri. Prisiminė tą dieną, ka- 
da teta Elizabetė aprengė ją ir Kristinę pilkomis vilnonėmis 
suknelėmis smulkiais raudonais langučiais. Buvo Kalėdos. Kaip 
jiedvi džiaugėsi, jog turi vienodas sukneles! Teta jas lepino 
ir net padovanojo kiekvienai po karolių vėrinį ir apyrankę. 
Suknelės buvo ilgomis rankovėmis, aklinos ligi pat smakro, vė- 
riniai kabojo ant languoto audinio, ir tai atrodė joms labai gražu. 
Renė dar prisiminė, jog buvo tenai ir tėvas, liūdnai šypsantis 
kaip paprastai. Tą dieną jiedvi su seserim vaikščiojo po vaikų 
kambarį kaip didelės ir nežaidė, kad nesusiteptų. Vėliau vizičių 
vienuolyne draugės šaipėsi iš jos „maišo“, iš rankovių, siekiančių 
pirštų galus, iš aukštos apykaklės. Per pamoką ji apsiverkė. Per 
pertrauką pasiraitojo rankoves ir palenkė kaklą. Koralų vėrinys 
ir apyrankė pasirodė jai kur kas gražiau ant nuogo kaklo 
ir riešo. Ar ne nuo tos dienos. ji pradėjo nuogintis? 
pasimetusi, iš naujo grimzdo į aukso ir kūniškų malonumų 
sietuvą — iš pradžių ligi kelių, paskui ligi juosmens, galiausiai 
ligi lūpų, o šit dabar jautė, kaip bangos verčiasi per galvą, 
kaip vis stipriau daužo pakaušį. It nuodingų syvų pritvinko 
visas kūnas, pakirto jėgas, ir širdyje atsivėrė gėdingos meilės 
piktžaizdės, protą aptemdė liguisti užgaidai ir gyvuliški instin- 
ktai. Šie syvai gėrėsi per pėdas iš puskarietės kilimo, iš kitų ki- 
limų, iš aksomų ir šilkų, kuriais ji vaikščiojo ištekėjusi. Kitų 

kojos, matyt, užnešė tenai nuodingas sėklas, sudygusias jos krau- 
jyje ir gyslomis išnešiotas po visą kūną. Renė gerai prisiminė 
vaikystę. Kai ji buvo maža, gyveno vien smalsumu. Net vėliau, 
po tos nešlovės, pastūmėjusios ją nuodėmėn, ji iš tolo kratėsi 
blogio. Žinia, ji būtų pasitaisiusi, jei būtų likusi tetos Eliza- 
betės globoje, išmokusi megzti. Įdėmiai žiūrėdama į veidrodį, 
Renė stengėsi pamatyti tą ramią, ją aplenkusią ateitį ir tarytum 
girdėjo vienodai kaukšint ilgus medinius tetos virbalus. Tačiau 
veidrodyje matė tik rausvas šlaunis ir rausvus klubus, 
matė tik keistą moterį, aptemptą rausvu šilku: štai šitas plo- 
nytis triko šilkas — tai jos oda, o ji visa lyg tam tyčia sukurta 
lėlių ir klounų meilei. Taip, ji prisigyveno ligi to, jog tapo 
didelė lėlė, kuriai iš pervertos krūtinės gali byrėti nebent pjuve- 
nos. Ir tuomet, kai prieš akis prabėgo visas jos pasišlykštė- 
tinas gyvenimas, prabilo tėvo kraujas, buržua kraujas, užver- 
dantis jai krizės valandą. Jai, kuri visada drebėdavo tik pagalvo- 
jusi apie pragarą, priderėjo gyventi rūsčioje Bero rūmo prie- 
temoje. Kas gi ją apnuogino? 

Melsvoje veidrodžio prieblandoje jai pasivaideno Sakaro ir 
Maksimo pavidalai. Stovėdamas ant plonyčių kojų, Sakaras 
grasiai krizeno juosvu gymiu primindamas geležį, 0 pravira 
burna — žnybtuvus. Šis žmogus buvo įsikūnijusi valia. Dešimt 
metų Renė matė jį kalvėje, raudonai įkaitusio metalo atšvaitų 
nutviekstą: suskrudęs, uždusęs, jis kalė be perstogės, mosavo 
jo rankoms dvidešimtkart per sunkiu kūju rizikuodamas sukne- 
žinti pats save. Dabar ji suprato vyrą, jis išaugo jos akyse 
savo ypatingų savybių dėka, pasirodė nepranokstamas savo 
nežmonišku atkaklumu, neregėtu suktumuų, manija nedelsiant 
susikalti milžinišką turtą. Ji prisiminė, kaip jis stengėsi įveikti 
kliūtis, krito į purvą, negaišo nė akimirkos, kad tik spėtų 
laiku pasiekti tikslą, nors ir purvo nenusivalęs, nestabčiojo pu- 
siaukelėje, kad pasimėgautų laimėjimais, grobstė auksą nelėtin- 
damas žingsnių. O už tvirtų tėvo pečių vaidenosi dailus šviesiap- 
laukio Maksimo veidas, giedra mergiška šypsena, tuščios it 
kekšės akys, nežinančios drovumo, baltutėlis sklastymo dryžis, 
pusiau dalijantis galvą. Jis šaipėsi iš Sakaro, laikė miesčioniško- 
mis jo pastangas užsidirbti kuo daugiau pinigų, kuriuos jis, 
Maksimas, švaistė su tokiu žaviu atsainumu. Jis buvo išlai- 
kytinis. Jo ilgos minkštos rankos bylojo apie ydingus polin- 
kius. Kūnas be menkiausio plaukelio ilsėjo glebnia pasotintos 
moters poza. Ydingi polinkiai snūduriavo jame it telkšantis van- 
duo: toji niekinga bevalė būtybė neturėjo nė šešėlio smalsumo, 
kurį paprastai kursto nuodėmė. Jis atsiduodavo, ir tiek. Žiūrė- 
dama į šmėklas, atgijusias veidrodžio prieblandoje, Renė atšlijo 

per žingsnį: suprato, jog Sakarui ji buvo statymas prie lošimo sta- 
lo, apyvartinis kapitalas, o tuo tarpu pasimaišęs čia Maksimas 
pakėlė nuo. žemės auksinę monetą, iškritusią spekuliantui iš 
kišenės. Vyro piniginėje ji buvo akcija; jis skatino ją siūdintis 
tualetus vienai nakčiai, stūmė į glėbį sezoniniams meilužiams; 
jis lydė ją savo kalvės žaizdre, naudojosi ja kaip brangiu 
metalu, kad paauksuotų savo geležinius nagus. Ilgainiui tėvas 
privedė ją prie tos beprotybės ir menkystės ribos, kada jau be- 
liko tik pulti sūnui į glėbį. Jei Maksimas buvo tik išsigimusi Sa- 
karo atžala, ji, Renė, jautėsi tų dviejų vyrų paversta sugedusiu 
vaisium, srutų duobe, kurią jie patys iškasė ir kurion pagaliau 
abu įpuolė. 

Dabar ji žinojo: tai jie — tie Žmonės, ją apnuoginę. Sakaras 
atsagstė jai korsažą, o Maksimas nutraukė sijoną. Dabar juodu 
abu nuplėšė marškinius. Ir nieko jai nebeliko, nė skiautelės, tik 
auksiniai žiedai — it vergės grandinės. Štai ką tik juodu žiūrėjo 
į ją, bet nė vienas nepasakė: „Tu nuoga“. Sūnus tirtėjo kaip pas- 
kutinis bailys, drebėjo vien pagalvojęs, kad gali būti priverstas 
drauge su ja atsakyti už nusikaltimą, ir atsižadėjo jos meilės. O 
tėvas apiplėšė ją, užuot nužudęs: jis baudė žmones kraustydamas 
jiems kišenes. Parašas lyg saulės spindulys švystelėjo jo žvėriš- 
ko pykčio įkarštyje, ir, užuot keršijęs, jis išsinešė parašą. Paskui 
ji matė jų pečius dingstant tamsoje. Nė lašo kraujo ant kilimo, 
nei riksmo, nei dejonės. Bailiai! Jie apnuogino ją. 

Tik vieną kartą ji nuspėjo ateitį: tada, kai ji, stovėdama prie 
lango, žiūrėjo į ošiančią Monso parko tamsą ir mintis, jog vieną 
gražią dieną vyras įmins ją į purvą ir išvarys iš proto, nubaidė 
sukilusius geismus. Ak, kaip skauda jai bėdiną galvą! Kaip da- 
bar pasidarė aišku, jog visą laiką ji klaidingai vaizdavosi gyve- 
nanti palaimingame nežemiškų malonumų pasaulyje, kur leisti- 
na nebaudžiamai mėgautis nuodėmingomis aistromis! O gyveno 
ji nešlovės krašte, ir štai dabar išperka savo nuodėmes jausdama, 
kaip jėgos apleidžia kūną, kaip merdėja kančių galuojama visa 
jos esybė. Ir ji DEVIAS atgailaudama, jog tuomet nepaklausė 
medžių balso. 

Nuogumas erzino Renė. Ji nusisuko, apsižvalgė. Kambaryje, 
pritvinkusiame muskuso aromato, tvyrojo alsi tyla, tik valso 
garsai vis dar plaukė vidun rimdami it paskutiniai ratilai vandens 
paviršiuje. Kaip nepakenčiama patyčia skambėjo jai tolimas bu- 
vusio gašlumo kvatojimas. Ji užsikimšo ausis, kad nieko negir- 
dėtų. Ir tuomet į akis krito kambario prabanga. Ji pažvelgė 
aukštyn, į rausvus skliautus, į sidabrinę karūną, kurioje šypsojo 
papūtžandis Amūras su įtemptu lanku; ji perkėlė žvilgsnį į bal- 
dus, į tualetinio staliuko marmurą, nukrautą visokiausiais inde- 

liais ir reikmenimis, kurie rodės jai lyg svetimi; nuėjo į vonią, 
dirstelėjo į baseiną, dar sklidiną snūduriuojančio vandens; pas- 
pyrė audinius, nukarusius nuo baltu atlasu muštų krėslų: nimfos 
Echonės kostiumą, sijonus, išmėtytus rankšluosčius. Ir visi tie 
daiktai vienu balsu šaukė apie nešlovę: nimfos Echonės apdaras 
kalbėjo, kad ji pati prisiėmė šį vaidmenį, nes jai pasirodę labai 
originalu šitaip viešai pasisiūlyti Maksimui; vonia atsidavė jos 
kūnu; vanduo, kuriame ji maudėsi, skleidė kambaryje liguistos, 
karščiuojančios moters tvaiką; tualetinis staliukas, nukrautas 
muilais ir tepalais, sofos ir krėslai, savo apvalaina forma prime- 
nantys lovą, šiurkščiai kalbėjo jai apie jos kūną, apie jos meilės 
nuotykius, apie visą tą purvą, kurį ji norėjo pamiršti. Gėdos rau- 
donio nupliekstais skruostais Renė grįžo į vidurį kambario neži- 
nodama; kur bėgti nuo tų alkovos kvapsnių, nuo ištaigos, it kekšė 
begėdiškai puikuojančios savo nuogybe, visomis tomis rausvo- 
mis spalvomis. Kambarys buvo toks pat nuogas kaip Renė; rausva 
vonia, rausvi apmušalai, rausvas abiejų stalų marmuras — visa 
tai darėsi gyva, plėtėsi, traukėsi, supo ją tokiu atgijusiu gašlumo 
siautuliu, jog Renė užsimerkė, nudelbė galvą ir susigūžė, pri- 
trėkšta nėrinių, nukarusių nuo lubų ir sienų. 

Tačiau ir užsimerkus jai stovėjo akyse kūno spalvos tualeto 
kambarys, švelniai pilkų tonų miegamasis, matinis mažosios sve- 
tainės auksas, ryški žiemos sodo žaluma — visa ta ištaiga, jos 
nusikaltimo bendrininkė. Štai čia jos pėdos prisigėrė nuodingų 
syvų. Ji nebūtų sugulusi su Maksimu varganame guolyje, kur 
nors palėpėje. Tai būtų buvę pernelyg šlykštu. Šilkai jos nusikal- 
timą darė patrauklų. Ir jai knietėjo nudraskyti nėrinius, apspjau- 
dyti šilkus, spyriais sulaužyti plačią lovą, išvolioti visą šią ištaigą 
srutyne, kad atrodytų tokia pat suniurkyta ir nešvari kaip ji pati. 

Atsimerkusi iš naujo, ji priėjo prie veidrodžio, įdėmiau įsi- 
žiūrėjo į save. Taip, jai viskas baigta. Ji — lavonas. Visa jos iš- 
vaizda sakyte sakė, jog protas galutinai pakrikęs. Maksimas, šis 
paskutinysis jos jausmų iškrypimas, padarė savo darbą, išsekino 
kūną, paralyžiavo smegenis. Ji nebeturėjo kuo džiaugtis, nebe- 
turėjo ko viltis. Sulig šia mintimi jai vėl užsiplieskė žvėriškas 
pyktis. Ir, paskutinįsyk pašokus geismams, ji panoro iš naujo nu- 
tverti savo grobį, numirti Maksimo glėbyje, nusinešti jį drauge 
su savimi. Luizei nevalia už jo tekėti: Luizė puikiai žino, kad jisai 
nepriklauso jai, juk ji matė, kaip juodu bučiavosi. Tuomet Renė 
užsimetė ant pečių kailinukus, kad nepasirodytų baliuje nuoga. 
Ir nusileido apačion. 

Mažojoje svetainėje ji kaktomuša susidūrė su ponia Sidonija. 
Geisdama iki valios pasimėgauti tragedija, ji stojo sargybon prie 
žiemos sodo durų. Tačiau, kai Sakaras pasirodė su Maksimu ir, 

atsakydamas į pakuštom išbertus klausimus, šiurkščiai atrėžė, 
jog jai, matyt, prisisapnavę, jog nieko panašaus ir būti nebuvę, 
ponia Sidonija nebežinojo, ką ir galvoti. Paskiau ji nuspėjo tiesą. 
Jos geltonas veidas pablyško, ir ji tarė sau, kad to jau per daug. 
Ir tylutėliai prikišo ausį prie durų į laiptus, tikėdamasi viršuje 
išgirsti Renė raudant. Kai jaunoji moteris atidarė duris, jos svai- 
nė vos negavo per žandą. 

— Jūs sekate mane! — tūžmingai tarė Renė. 

Į tai ponia Sidonija niekinamai iš aukšto atsakė: 

— To dar betrūko, kad imčiau domėtis jūsų šlykštybėmis! 

Ir pasikaišiusi burtininkės suknią, nuleido ją išdidžiu žvilgs- 
niu ir nusisukdama pridūrė: 

— Aš čia niekuo dėta, vaikeli, kad jums nutinka visokios 
bėdos... Bet aš neprisimenu bloga, įsidėmėkite! Ir žinokit, jog ir 
dabar, kaip ir anksčiau, esu pasirengusi atstoti jums motiną. Aš 
jūsų lauksiu. Ateikit, kada tik panorėsit. 

Renė jos nebesiklausė. Ji žengė tiesiai į didžiąją svetainę, 
prasismelkė pro šokėjus, atliekančius itin sudėtingą kotijono ti- 
gūrą, ir net nepastebėjo, kokią nuostabą sukėlė savo kailinukais. 
Vidury svetainės maišėsi damos ir kavalieriai, mosavo vėliavė- 
lėmis, o ponas de Safrė šūkavo laibu balseliu: 

— Tai va, ponios, „Meksikos karas“... Damos vaizduoja krū- 
mus: tupiasi ant grindų ir plačiai išskleidžia sijonus... Kavalieriai 
sukasi aplink krūmus... Paskui, kai aš suploju delnais, kiekvienas 
šoka valsą su savo krūmu. - 

Ir suplojo delnais. Sugriaudėjo pučiamieji, poros dar sykį ra- 
tu apskriejo svetainę. Figūra nelabai nusisekė. Dvi damos įsipai- 
niojo savo sijonuose ir nesugebėjo pasikelti nuo grindų: Ponia 
Dast pareiškė, jog „Meksikos kare“ jai patikę nebent „iš savo 
suknios padaryti apskritą sūrį kaip pansione. 

Atsidūrusi vestibiulyje, Renė užtiko ten Luizę su tėvu ir juos 
išlydinčius Sakarą su Maksimu. Baronas Guro jau buvo išvažia- 
vęs. Ponia Sidonija rengėsi išvykti su Minjonu ir Šarjė, o ponas 
Jupelis de la Nu lydėjo ponią Mišlen, kuriai iš paskos kukliai se- 
kė vyras. Visą vakaro pabaigą prefektas nesitraukdamas meili- 
nosi žaviajai juodukei. Jam pavyko įkalbėti ją praleisti vieną 
vasaros Mėnesį pagrindiniame jo prefektūros mieste, kur „gali- 
ma pamatyti tikrai įdomių senovės paminklų“. 

Prieš pat išeinant, Luizę, vogčiomis kremtančią nugą, kurioš ji 
buvo prisikimšusi kišenę, ištiko kosulio priepuolis. 

— Geriau apsisiausk,— paliepė tėvas. 

Ir Maksimas prišokęs tampriau surišo jai balinio apsiausto 
kapišono kaspinus. Ji kilstelėjo smakrą, kad Maksimui būtų pa- 
togiau ją kamšyti. Tačiau, pasirodžius poniai Sakar, ponas de 

Marejis sugrįžo atsisveikinti su namų šeimininke. Jie pastovėjo, 
pašnekučiavo. Aiškindamasi, kodėl ji tokia išbalusi ir dreba, Renė 
pasakė, jog jai pasidarę šalta, ji užlipusi į savo kambarį ir apsi- 
siautusi kailinukais. Tuo pat metu ji tykojo progos tyliai pasikal- 
bėti su Luize, žiūrinčia į ją su įprastu romiu susidomėjimu. Kai 
vyrai spaudė vieni kitiems rankas, Renė prisilenkė ir sukuždėjo: 

— Juk jūs neištekėsite už jo, sakykit? Tai neįmanoma. Jūs 
žinote kodėl... 

Bet mergaitė ją nutraukė ir, pasistiebusi ant pirštų galų, su- 
šnabždėjo į ausį: 

— O, būkite rami, aš jį išsivešiu... Nieko baisaus, juk mudu 
išvažiuosime Italijon. 

Kaip paprastai jos lūpomis klaidžiojo mįslinga patvirkusio 
sfinkso šypsena. Renė sutriko. Ji nieko nesuprato, jai pasirodė, 
jog „kuprė“ tyčiojasi iš jos. Paskui, kai Marejai išėjo kelissyk 
pakartoję: „Iki sekmadienio!“, siaubo sklidinomis akimis Renė 
pažvelgė į vyrą, pažvelgė į Maksimą, pamatė jų ramius, savimi 
patenkintus veidus ir, įsikniaubusi į delnus, nubėgo į žiemos sodą. 

Alėjose buvo tuščia. Vešli lapija snaudė, baseine, sūdraus van- 
dens paviršiuje, iš lėto skleidėsi dvi lelijos. Ašaros stovėjo Renė 
akyse, bet gerklę veržė drėgnas karštis, aitrus pažįstamas kva- 
pas, ir neviltis smaugė ją nepajėgdama pratrūkti. Renė žiūrėjo 
sau po kojomis, į geltoną smėlį baseino pakraštyje, kur žiemą ji 
patiesdavo lokeną. O kai pakėlė akis, pro atviras duris vėl pa- 
matė kotijono figūrą. 

Viskas maišėsi, griaudžiant kurtinančiam triukšmui, ir Rene 
iš pradžių sugebėjo įžiūrėti tik plevėsuojančius sijonus ir trypian- 
čias juodas kojas. Skardėjo pono de Safrė balsas: „Keičiamės da- 
momis! Keičiamės damomis!“. Sūkuriuojant geltonoms dulkėms, 
sukosi poros; kavalierius, sušokęs tris ar keturis valso turus, 
sviesdavo savo damą kaimynui į glėbį, o šis atsviesdavo jam sa- 
vąją. Baronienė de Mainhold Smaragdo kostiumu iš grafo de Šibrė 
glėbio pakliuvo į glėbį ponui Simpsonui, kuris šiaip ne taip pa- 
gavo ją už peties, o jo pirštinėtų pirštų galai tuo metu įslydo jai 
po korsažu. Visa įraudusi, žvangėdama koralų karuliais, grafienė 
Vanska iš pono de Safrė glėbio vienu šuoliu puolė kunigaikščiui 
de Rozanui ant kaklo, apsikabino jį ir, pasisukusi su penketu 
taktų, pakibo ant rankos ponui Simpsonui, ką tik permetusiam 
Smaragdą kotijono vadovui. Ir ponia Teisjer, ir ponia Dast, ir 
ponia de Laurans, žėrinčios it didėli gyvi brangakmeniai šviesiu 
Topazo auksu, švelnia Turkio mėlyne, ryškiu Safyro žydriu, aki- 
mirką atvirsdavo aukštielninka ant atkištos kavalieriaus rankos, 
paskui skriedavo toliau, atbula arba kniūpsčia krisdavo kitam 
į glėbį, sukdavosi su visais vyrais svetainėje. Poniai d'Espanė 

pavyko palei orkestrą pagauti ponią Afner; jos nepanoro pa- 
leisti viena kitos, ir dabar Auksas ir Sidabras drauge meilingai 
šoko valsą. 

Tuomet Renė perprato šį sijonų plaikstymąsi, šį trypimą. Ji 
žiūrėjo iš apačios į pašėlišką kojų siausmą, į lakuotų pusbačių ir 
baltų kojų maišalienę. Kartais jai atrodydavo, jog vėjo šuoras 
nuplėš suknias. Nuogi pečiai, nuogos rankos, išsidraikę plau- 
kai, šmėkščiojantys šiame verpete, moterys, svaidomos iš rankų 
į rankas toje galerijoje, kur šėlo orkestras ir, paskutinįsyk pra- 
trūkus baliaus karštligei, leipėjo raudoni drapiruočių aksomai, 
priminė jai savo lengvabūdišką gyvenimą, savo apsinuoginimą, 
savo aistras. Ir pagalvojus, jog dėl „kuprės“ Maksimas pametė 
ją, paliko tą prieglobstį, kur juodu mylavosi, jai pasidarė taip 
skaudu, kad ją apėmė noras nusilaužti tangino šakelę, kutenančią 
jai skruostą, ir sukramtyti nuodingus lapus. Bet jai pritrūko drą- 
sos, ji liko stovėti prie krūmo šiurpdama su kailinukais, siaus- 
damasi į juos baikščiais, gėdingais judesiais. 

Praslinko trys mėnesiai. Vieną rūškaną pavasario rytą, kai 
Paryžiuje būvo niūru, drėgna ir nešvaru kaip žiemą, Aristidas 
Sakaras išlipo iš karietos Šato-d'O aikštėje ir drauge su ketu- 
riais vyrais nužingsniavo prie griuvėsių, per kuriuos turėjo eiti 
Princo Eugenijaus -bulvaras. Sakaro palydovai buvo komisijos 
nariai, nuostolių atlyginimo kolegijos siunčiami vietoje ištirti ir 
įkainoti nuosavybę, savininkams nesugebėjus taikiai susitarti 
su Rotuše. 

Sakaras ketino pakartoti sėkmingą operaciją, atliktą Pepinje- 
rės gatvėje. Kad žmonos pavardė niekur nebūtų minima, iš pra- 
džių jis sugalvojo parduoti tuščius sklypus ir kafešantaną. Larso- 
no perleido viską tariamam kreditoriui. Pardavimo akte buvo 
pasakiška trijų milijonų suma. Ši suma pasirodė tokia didelė, jog, 
nusavinimo reikalų agentui tariamo savininko vardu pareikala- 
vus jos nuostoliams atlyginti, Rotušės komisija griežtai atsisakė 
mokėti daugiau kaip pustrečio milijono frankų, nepaisant slaptos 
pono Mišleno veiklos ir Tuteno Larošo ir barono Guro tarpinin- 
kavimo. Sakaras tikėjosi šios nesėkmės; jis atsisakė siūlomos 
kainos, nukreipė bylą į kolegiją, kurios nariu lyg netyčia pasi- 
taikė kartu su ponu de Mareju. Taip ir atsitiko, kad sykiu su ke- 
turiais kolegomis buvo paskirtas apžiūrėti savo nuosavus skly- 
pus. 

Sakarą lydėjo ponas de Marejis. Tarp kitų komisijos. narių 
vienas buvo gydytojas, kuris ramiai rūkė cigarą nekreipdamas 
dėmesio į šiukšles po kojomis, ir du pramonininkai, vienas jų, chi- 

rurgijos instrumentų fabrikantas, kitados galandęs gatvese pei- 
lius. 

Jiems teko eiti bjauriu keliu. Naktį lijo. Įmirkusi žemė buvo 
virtusi skysta purvyne, ir vienračių tekiniai klimpo ligi pat ašių 
riedėdami tiesiamu bulvaru. Iš abiejų pusių riogsojo griuvėsiai, 
kirstuvais išrantytos sienos, aukšti, pusiau išardyti pastatai bal- 
svais viduriais — tuščiais laiptų narvais, atvirais kambariais, 
kybančiais ore lyg kokio milžiniško seno rakando sulaužyti stal- 
čiai. Liūdniausia buvo matyti tų kambarių apmušalus, skivytais 
nuėjusius geltonus arba melsvus ketvirtainius, liudijančius, jog 
šeštame arba septintame aukšte, netgi palėpėse, kadaise buvo var- 
gani buteliai, ankšti užkaboriai, kuriuose, ko gero, prabėgo visas 
žmogaus gyvenimas. Plikomis sienomis vienas šalia kito ropštėsi 
aukštyn niaurus, aprūkę kaminai, šen bei ten staigiai išlinkdami. 
Ant vieno kraigo girgždėjo pamiršta vėtrungė, o atitrūkę laštakai 
kabaliavo it skarmalai. Vis toliau ėjo būsimo bulvaro spindis 
tarp tų griuvėsių, žiojėdamas lyg patrankos pramušta spraga; 
būsimas grindinys buvo užverstas šiukšlėmis, kur ne kur telkšojo 
gilūs klanai .atspindėdami pilką dangų, kraupiai baltomis dulkė- 
mis byrėjo kalkės, o juodi kaminai ženklino kelią tarytum ge- 
dulo kaspinai. 

Sakaras ir kiti ponai su nušveistais pusbačiais, durtiniais ir 
cilindrais labai neįprastai atrodė šiame purviname, pilkšvai gelto- 
name kraštovaizdyje, kur plušėjo perblyškę darbininkai, ligi pat 
gogo dumblais nutaškyti arkliai traukė vežimus, ištisai apėjusius 
kalkių pluta. Komisijos nariai pėdino virtine šokinėdami nuo 
akmens ant akmens, lenkdamiesi skysto purvo valkų, kartais 
įsmukdami iki kulkšnių, keikdamiesi ir kratydami rankas. Saka- 
ras anksčiau siūlė eiti Šaronės gatve — nebūtų reikėję klampoti 
išrausta žeme, bet komisijai, deja, reikėjo apžiūrėti kelis pastatus 
ištisai visos bulvaro linijos, be to, smalsu buvo pasivaikščioti ten, 
kur pats darbų įkarštis. Beje, jiems tikrai buvo įdomu. Kartais 
jie pasilipdavo ant mūro nuolaužos, nusiritusios vėžėn, ir, steng- 
damiesi laikytis tiesiai, užversdavo galvą, šūkaudavo vienas ki- 
tam rodydami pramuštas grindis, kabaliuojantį skardinį dūm- 
traukį, siją, nukritusią ant gretimo namo stogo. Ponams, ką tik 
atvažiavusiems iš Tamplio gatvės, labai juokingai atrodė šis su- 
griautas miesto kampelis. 

— Čia tikrai įdomu, — kalbėjo ponas de Marejis.— Pažiūrė- 
kit, Sakarai, antai matote virtuvę: viršum viryklės dar tebekabo 
senas prikaistuvis... Puikiausiai jį matau. 

Gydytojas stovėjo su cigaru dantyse stebeilydamas į nugriau- 
tą namą, kurio buvo likę tik pirmojo aukšto kambariai, priversti 
viršutinių aukštų laužo. Griuvėsių krūvoje kyšojo dalis sienos; 

norėdami ją nuversti vienu matu, kokia trisdešimt darbininkų 
tampė virvę, užnertą ant sienos. 

— Nieko neišeis,— bambėjo gydytojas.— Kreivai tempia, 
per daug pasidavė į kairę. 

Kiti keturi sugrįžo atgal pasižiūrėti, kaip grius siena. Ir visi 
penki, užkandę žadą, įsispoksojo su džiugiu virpuliu laukdami, 
kada ji išvirs.Čia atleisdami, čia įtempdami virvę, darbininkai 
rėkavo: „Viens du, trauk!“ 

— Nieko neišeis, — kartojo gydytojas. 

Po kelių nerimastingo laukimo sekundžių vienas pramoninin- 
kas džiaugsmingai sušuko: 

— Juda, juda! 

Ir kai siena pagaliau pasidavė ir, keldama ištisą debesį kalkių 
dulkių, su baisiausiu trenksmu ūžtelėjo žemėn, ponai šypsodami 
susižvalgė. Jie džiūgavo. Smulkios dulkės nugulė jų durtinius, 
išbaltino rankoves ir pečius. 

Atsargiai lenkdamiėsi klanų, dabar komisijos nariai sušneko 
apie darbininkus. Tarp jų tik vieną kitą rasi dorą. Visi jie tingi- 
niai, dykaduoniai ir, svarbiausia, užsispyrėliai, tik ir svajoja nus- 
kurdinti šeimininkus. Ponas de Marejis, kurį laiką baimingai ste- 
bėjęs, kaip du vargetos, užsikorę ant stogo krašto, kirstuvais ka- 
poja sieną, išreiškė mintį, jog šie žmonės, šiaip ar taip, pasiutiškai 
drąsūs. Tuomet kiti stabtelėjo vėl, pakėlė akis į darbininkus, 
kurie sulinkę stengėsi išlaikyti pusiausvyrą ir atsivėdėdami ka- 
pojo sieną; jie spardė akmenis ir žiūrėjo, kaip tie lekia apačion; 
vienas netikslus kirstuvo smūgis — ir užsimodamas darbininkas 
pats save nublokštų žemyn. 

—- Et! Įprotis, — tarė gydytojas, vėl kišdamas tarp dantų ciga- 
rą.— Visi jie galvijai, ir tiek. 

Taip jie priėjo vieną pastatą, kurį turėjo apžiūrėti. Užbaigę 
darbą per penkiolika minučių, vėl patraukė toliau. Ilgainiui jie 
nustojo saugotis purvynių: brido stačiai per balas praradę viltį 
nesusitepti nušveistų pusbačių. Kai jie praėjo Menilmontano 
gatvę, vienas pramonininkas, buvęs galandytojas, staiga suneri- 
mo. Ėmė įdėmiai žiūrinėti griuvėsius aplink nebepažindamas kva- 
rtalo, kur, pasak jo, gyvenęs prieš trisdešimt metų, kai tik atva- 
žiavęs į Paryžių: jam būtų malonu pamatyti senas vietas. Vis dar 
šmirinėdamas akimis, staiga sustojo kaip įbestas vidury kelio 
prieš namą, kirstuvais jau padalytą pusiau. Jis apžiūrėjo duris, 
langus, paskui, pirštu rodydamas į vieną apgriautą kampą, su- 
šuko: 

— Štai čia! Vis dėlto pažinau. 

— O kas ten? — paklausė gydytojas. 

— Mano kambarys, po šimts! Štai jis! 

Buvo tai kambarėlis šeštame aukšte, ko gero, langais anksčiau 
žvelgęs į kiemą. Pro pralaužtą sieną buvo matyti plikas kamba- 
riūkštis gėlėtais geltonais apmušalais, vėjas plaikstė ilgą jų skiau- 
tę. Po kairei žiojėjo mėlynais popieriais išklijuota sieninės spin- 
tos niša. Šalimais juodavo geležinės krosnelės anga ir skardinio 
dūmtraukio gabalas. 

Buvęs darbininkas susijaudino. 

— Šičia nugyvenau penkerius metus,— bambėjo jis.— Ga- 
lima sakyti, smilkau tais laikais, bet kas čia tokio, juk buvau jau- 
nas... Matot aną spintą? Ten aš pinigus laikiau — skatikas po ska- 
tiko sutaupiau tris šimtus frankų. O šit krosnelės anga: dar ir 
šiandie prisimenu tą dieną, kai ją iškaliau. Kambary nebuvo židi- 
nio, 0 nuo šalčio sienos pyškėjo, juo labiau kad ne per dažniausiai 
gulėdavau dviese... 

— Na jau, na, — nutraukė juokaujamai jį gydytojas, — juk 
mes neprašom pasakoti kaip per išpažintį. Ko gero, pasiautėjot ne 
ką mažiau už kitus. 

— Kas be ko, — nuoširdžiai kalbėjo toliau orus pramoninin- 
kas.— Kaip šiandie prisimenu skalbėją iš priešinio namo... Mat 
lova stovėjo po dešinei, palangėje... Ak, vargšas mano kambarėli, 
kaip jie tave sudarkė! 

Jis buvo nejuokais nuliūdęs. 

— Liaukitės,— tarė Sakaras,— kas čia tokio, kad griaunami 
seni laužai! Jų vietoj išdigs puikūs tašyto akmens namai... Bene 
dabar gyventumėt šitokioj urkštynėjė O naujajam bulvare galė- 
sit kuo gražiausiai įsikurti. 

— Kas be ko, — vėl sutiko fabrikantas, pažiūrėti visai nusi- 
raminęs. 

Komisija stabtelėjo dar prie dviejų namų. Gydytojas liko prie 
durų ir rūkė žiopsodamas į dangų. Pagaliau vyrai atsigavo į Mig- 
dolų gatvę; namų paretėjo, ir jie traukė per didelius aptvertus 
sklypus ir dykvietes, kur tik vienur kitur riogsojo apgriuvusios 
lūšnos. Sakaras mėgavosi šiuo pasivaikščiojimu po griuvėsius. 
Jis prisiminė pietus su velione žmona Monmartro kalvose, pri- 
siminė, kaip tuomet nurodė ranka pjūvį, kirsiantį Paryžių nuo 
Šato-d'O aikštės iki Sosto užkardos. Jis džiūgavo, kad įsikūnija 
jo pranašystė. Slapta triumfavo stebėdamas darbus, lyg pats savo 
geležiniais nagais būtų kirtęs pirmuosius smūgius. Šokinėjo per 
balas svajodamas apie tris milijonus, laukiančius jo po griuvė- 
siais, šios riebaus purvo upės pakrašty. 

Dabar komisijos nariai jautėsi kaip užmiesty. Kelias traukė 
per sodus, kurių akmeninės tvoros jau buvo išgriautos. Kūpsojo 
dar nepražydusių alyvų krūmai. Lapai buvo švelniai žalios spal- 
vos. Kiekvienas sodas ėjo tolyn lyg nuošalus prieglobstis, apgož- 

tas krūmų, su nedideliu baseinu vidury, miniatiūriniu fontanu, 
nišomis sienose, kuriose akiai apgauti buvo ištapytos pavėnės 
melsvo kraštovaizdžio dugne. Šen bei ten išmėtyti namai, užsig- 
laudę tarp medžių guotų, priminė italų paviljonus, graikų šven- 
tyklas; gipsinių kolonų papėdės buvo apėjusios samanomis, o 
frontonai apžėlę piktžolėmis. 

— Nekuklūs nameliai, — merkdamas akį, tarė gydytojas. 

Bet matydamas, jog pakeleiviai nesupranta, jis paaiškino, 
jog, valdant Liudvikui XV, markizai turėję tokių nuošalių name- 
lių naktiniams ūžavimams. Tokia buvusi mada. 

— Tai buvo vadinamieji nekuklūs nameliai, — toliau kalbėjo 
gydytojas. — Šiame kvartale jų pilna... Gražių dalykų šičia būta, 
kaip kažin ką! 

Komisijos nariai labai susidomėjo. Abiem pramonininkams 
sužibo akys; šypsodami jie sužiuro su atidžia į sodus ir paviljo- 
nus, į kuriuos nekreipė.dėmesio prieš išgirsdami kolegos aiški- 
nimus. Ypač ilgai jie stoviniavo prie vienos grotos. Tačiau, kai 
gydytojas, pastebėjęs pusiau nugriautą pastatą, pasakė, kad ta- 
sai namelis priklausęs grafui de Savinji, pagarsėjusiam savo or- 
gijomis, visa komisija paliko bulvarą ir nuskubėjo apžiūrėti griu- 
vėsių. Užsirangė ant krūvų šiukšlių pasieniais, pro langus suli- 
po į pirmo aukšto kambarius, o kadangi darbininkai buvo išėję 
pusryčiauti, galėjo pažiopsoti kiek širdis geidžia. Gerą pusva- 
landį vaikščiojo po namus, spoksojo į lubų roželes, piešinius virš 
durų, per ilga pageltusius įmantrius ornamentus, — pagal juos 
gydytojas galėjo nustatyti, kam buvo skirti įvairūs kambariai. 

— Matot,— kalbėjo jis,— šičia tikriausiai buvo pokylių sa- 
lė. O štai čia, šioje nišoje, ko gero, stovėjo platutėlė sofa. Viršum 
jos, kaip dievą myliu, kabojo veidrodis — antai kabliai... O, tie 
pašlemėkai mokėjo gražiai mėgautis gyvenimu. 

Jie nieku būdu nebūtų palikę tų senų akmenų, kurstančių 
smalsumą, jeigu Aristidas Sakaras, pagaliau netekęs kantrybės, 
nebūtų juokdamasis pasakęs: 

— Kadir kiek ieškotumėt, o damų šičia jau neberasite... Vėr- 
čiau imkimės darbo. 

Tačiau, prieš išeidamas, gydytojas užsilipo ant židinio, atsar- 
giai atmušė kirstuvu tapytą Amūro galvutę ir įsidėjo ją kišenėn. 

Pagaliau jie pasiekė kelionės tikslą. Buvusios ponios Oberto 
valdos buvo labai plačiai nusidriekusios; kafešantanas ir sodas 
užėmė vos pusę jų, o kitur kūpsojo keli neišvaizdūs nameliai. 
Naujasis bulvaras turėjo skersai kirsti šį didelį paralelogramą, 
ir tai nuramino Sakarą, kuris gana ilgai buvo įsitikinęs, jog būsiąs 
kliudytas tik kaiešantanas. Todėl Larsono turėjo nurodymą drą- 
siai kelti reikalavimus, nes sklypai abipus bulvaro galėjo pa- 

brangti mažų mažiausiai penkeriopai. Jis netgi grasino miesto 
savivaldybei pasinaudoti nauju potvarkiu, leidžiančiu savinin- 
kams atiduoti tik visuomeniniams darbams reikalingą plotą. 

Komisiją pasitiko pats Larsono. Nuvedė ją į sodą, aprodė ka- 
fešantaną, atskleidė storą aplanką su dokumentais. Tačiau abu 
pramonininkai tuoj nusileido į sodą, lydimi gydytojo, klausinėda- 
mi jį apie grafo de Savinji namelį, kuris nėjo jiems iš galvos. Sus- 
kojo apie ponią de Pompadur, apie Liudviko XV meilės nuoty- 
kius, tad visas darbas kliuvo Sakarui ir ponui de Marejui. 

— Viskas baigta, — pagaliau tarė Sakaras, grįždamas į sodą.— 
Jums leidus, ponai, aš apsiimu parašyti ataskaitą. 

Chirurgijos instrumentų fabrikantas net negirdėjo Sakaro žo- 
džių. Jis dar gyveno regentystės laikų Paryžiuje. 

— Šaunūs buvo laikai, kaip kažin ką! — murmėjo jis. 

Šaronės gatvėje jie pasigavo fiakrą ir išvažiavo, išsipurvinę 
ligi kelių, patenkinti savo pasivaikščiojimu lyg iškyla į užmies- 
tį. Fiakre pokalbis pakrypo kita tema, jie sušneko apie politiką, 
apie didžius imperatoriaus užmojus. Dar nematyta nieko pana- 
šaus į tai, ką jiems tekę išvysti. Ši plati tiesi gatvė būsianti nuos- 
tabi, kai ją apstatysią namais. 

Sakaras pats surašė ataskaitą, ir kolegija sutiko užmokėti 
tris milijonus. Spekuliantas buvo keblioje padėtyje, jis nebūtų 
pratempęs nė mėnesio. Šie pinigai išgelbėjo jį nuo pražūties ir, 
ko gero, net nuo teismo. Penkis šimtus tūkstančių jis atidavė de- 
koratoriui ir rangovui, kuriems buvo skolingas milijoną už rūmą 
prie Monso parko, užkamšė kitas skyles ir kibo į naujas speku- 
liacijas apkurtindamas Paryžių žvangesiu tikrų auksinių monetų, 
kurias lopetomis pylė į savo nedegamosios spintos lentynas. Pa- 
galiau atsivėrė šaltiniai, kad neišsektų aukso upė. Tačiau tai dar 
nebuvo patikimas sukauptas kapitalas, plaukiantis vienoda ne- 
nutrūkstama srove. Išsigelbėjęs nuo pražūties, Sakaras jautėsi 
vargšas, nuo tų trijų milijonų tik trupiniams subyrėjus jam į ki- 
šenes, ir naiviai skundėsi esąs pernelyg neturtingas, kad galėtų 
tuo pasitenkinti. Tačiau netrukus žemė vėl ėmė degti jam po ko- 
jomis. | 

Larsono taip puikiai laikėsi tvarkydamas Šaronės reikalus, 
jog Sakaras, kiek padvejojęs, parodė jam širdį ir davė dešimt 
nuošimčių ir trisdešimties tūkstančių frankų dovaną. Tuomet 
agentas atidarė savo banką. Kai bendrininkas niurzgliai paprie- 
kaištavo, kad šis pasidaręs turtingesnis už jį, Sakarą, dabita gel- 
tonomis pirštinėmis juokdamasis atsakė: 

— Matot, brangusis maestre, jūs labai puikiai mokate prisi- 
šaukti aukso lietų, bet nesugebate jo susemti. 

Ponia Sidonija pasinaudojo brolio laime ir pasiskolino de- 
šimt tūkstančių frankų kelionei į Londoną. Ten ji išbuvo du mė- 
nesius ir sugrįžo tuščiomis kišenėmis. Niekas nesužinojo, kam 
buvo išleisti tie dešimt tūkstančių frankų. 

— Dievulėliau, viskas taip brangu, — atsakinėjo ji klausinė- 
jama.— Aš išnaršiau visas bibliotekas. Buvau nusisamdžiusi tris 
sekretorius, kad padėtų man ieškoti dokumentų. 

O klausinėjama, ar ji gavusi pagaliau tikslių duomenų apie 
tuos tris milijardus, ponia Sidonija mįslingai nusišypsodavo, o 
paskui sukuždėdavo: 

— Niekas manimi netiki... Aš nieko tikslaus nesužinojau, 
bet kas čia tokio?.. Kada nors patys pamatysit, pamatysit... 

Šiaip ar taip, ponia Sidonija Londone veltui negaišo laiko. 
Pasinaudodamas šia kelione, brolis ministras davė jai kažin kokį 
slaptą pavedimą. Sugrįžusi ji gavo daug užsakymų iš ministerijos. 
Prasidėjo naujas gyvenimas. Ponia Sidonija sudarinėjo sandėrius 
su vyriausybe, ėmėsi tiekimo. Tiekė maisto atsargas ir ginkluotę 
kariuomenei, baldus prefektūroms ir įstaigoms, kurą kontorų ir 
muziejų apšildymui. Kad ir didelius pinigus pelnydamasi, ji ne- 
išsižadėjo savo amžinų juodų suknių, o veidas jos buvo vis toks 
pat geltonas ir liguistas. Sakaras prisiminė kartą matęs ją vogčio- 
mis išsėlinant iš brolio Eženo namų. Tikriausiai ji pastoviai pa- 
laikiusi su juo slaptus santykius, dariusi jam paslaugas, apie ku- 
rias niekam nederėjo .žincti. 

Renė stūmė dienas tarp tų spekuliacijų, niekados nepasoti- 
namų geismų. Teta Elizabetė mirė; sesuo ištekėjo ir išsikraustė iš 
Bero rūmo, kur rūsčioje erdvių kambarių prieblandoje gyveno 
vienas tėvas. Renė per kelis mėnesius iššvaistė tetos palikimą. 
Dabar ji įjunko lošti kortomis. Susirado saloną, kur damos prasė- 
dėdavo iki trečios valandos ryto, per naktį pralošdamos po kelis 
šimtus tūkstančių frankų. Ko gero, ji netgi bandė gerti, bet nega- 
lėjo: vynas keldavo jai nenugalimą pasišlykštėjimą. Likusi viena 
aukštuomenės gyvenimo sūkury, ji kasdien vis labiau smuko ne- 
bežinodama, kur dėti laiką. Ji viską išmėgino. Ir niekas jos nesu- 
domino, — ją graužė begalinis nuobodis. Renė seno: paakiai pa- 
mėlo, nosis pasmailėjo, lipšni šypsena dingo nuo lūpų,— dabar 
nei iš šio, nei iš to ji staiga pratrūkdavo šiurkščiu juoku. Kaip 
moteris ji priėjo liepto galą. 

Kai Maksimas vedė Luizę ir jaunavedžiai išvyko Italijon, 
Renė nustojo galvoti apie meilužį, tarytum visiškai jį pamiršo. 
O kai po pusmečio Maksimas grįžo vienas, palaidojęs „kuprę“ 
mažo Lombardijos miestelio kapinėse, Renė stačiai užsidegė jam 
neapykanta. Ji prisiminė „Fedrą“, be abejo, prisiminė tą apnuo- 
dytą meilę, Ristori apraudotą scenoje. Ir tuomet, kad nebereiktų 

daugiau matytis su jaunuoliu namuose, kad tarp tėvo ir sūnaus 
visam laikui atsivertų gėdinga bedugnė, Renė privertė vyrą iš- 
klausyti savo išpažinties, papasakojo apie kraujomaišą, apie tai, 
jog tą dieną, kai jis užklupęs ją su Maksimu, šis kėsinosi ją išža- 
ginti ir jau seniai nedavė jai ramybės. Sakaras siaubingai supyko 
ant žmonos už tai, kad ji žūtbūt panoro atverti jam akis. Buvo 
priverstas užsirūstinti ant sūnaus, nutraukti su juo santykius. 
Jaunasis našlys, pralobęs žmonos kraičio dėka, apsigyveno vienas 
nedideliame rūme Imperatorienės prospekte. Tarnybos valsty- 
bės taryboje jis atsisakė, nusipirko ristūnų ir ėmė dalyvauti ar- 
klių lenktynėse. Tėvo ir sūnaus susipykimas suteikė Renė pas- 
kutinį malonumą. Ji atsikeršijo, sviedė abiem vyrams į akis tą 
nešlovę, kuria juodu ją sutepė: dabar ji bent jau nebematysianti, 
kaip jie tyčiojasi iš jos vaikščiodami už parankių kaip du draugai. 

Žlugus visiems meilės džiaugsmams, Renė nebeliko nė vieno 
artimo žmogaus, tiktai kambarinė. Pamažu ji pamilo Selestę kaip 
tikra motina. Galbūt ši mergina, vienintelis Maksimo meilės pri- 
siminimas, keldavo iš užmiršties nebūtin nuėjusias palaimos va- 
landas. Galbūt ją paprasčiausiai jaudino tarnaitės atsidavimas, 
atsidavimas tos nuoširdžios merginos, kurios romaus rūpestin- 
gumo, rodos, niekas negalėjo paveikti. Graužiama sąžinės prie- 
kaištų, Renė buvo dėkinga savo kambarinei už tai, kad ši — jos 
gėdingo elgesio liudytoja — nenusisuko nuo jos su pasibjaurėji- 
mu; tik pasiaukojimu, beatodairiška ištikimybe aiškino ji sau 
kambarinės abejingumą kraujomaišai, jos pagarbų ir ramų pas- 
laugumą, ledinį rankų šaltumą. Selestės atsidavimas juo labiau 
džiugino Renė, kad ji laikė merginą dora, taupia, be trūkumų, 
nelinkusią į meilės nuotykius. 

Kartais, kai Renė apnikdavo liūdesys, ji sakydavo kambarinei: 

— Taigi, vaikeli, kai aš numirsiu, tu užspausi man akis. 

Selestė neatsiliepdavo, tik keistai šypsodavo. Vieną rytą ji 
kaip niekur nieko pranešė, jog atsisako vietos — norinti grįžti 
gimtinėn. Renė nupurtė toks šiurpas, lyg jai būtų nutikusi kokia 
baisi nelaimė. Ji riktelėjo, apibėrė kambarinę klausimais. Kodėl 
ji išeinanti, juk jiedvi taip gražiai sutariančios? Renė pasiūlė jai 
padvigubinti algą. 

Tačiau kambarinė tik romiai ir atkakliai purtė galvą, neklau- 
sydama gerų šeimininkės žodžių. 

— Matot, ponia, — pagaliau atsakė ji, — jeigu jūs netgi aukso 
kalnus man siūlytumėt, nė savaitės ilgiau čia nebelikčiau. O, jūs 
manęs nepažįstat!.. Jau šit aštuoneri metai, kai jums tarnauju, ar 
ne?.. Tai va, jau pačią pirmąją dieną pati sau pasakiau: „Kai tik 
susitaupysiu penkis tūkstančius frankų, bemat grįšiu gimtinėn, 
nusipirksiu trobą Lagaše ir gyvensiu sau laiminga...“ Tai įžadas, 

suprantat? Vakar, kai išmokėjot man algą, kaip tik ir susidarė 
penki tūkstančiai frankų. 

Renė šaltis pagairavo po širdimi. Ji įsivaizdavo, kaip Selestė 
tvarkydavosi po kambarį tuo metu, kai ji, Renė, bučiuodavosi 
su Maksimu, kaip kambarinė vaikščiodavo abejinga svajodama 
apie savo penkis tūkstančius frankų. Vis dėlto Renė pabandė dar 
sykį ją sulaikyti baisėdamasi grėsminga vienatve — tikėjosi kaip 
nors perkalbėti tą užsispyrusią kvailę, kurią laikė ištikima ir 
kuri, pasirodo, tik savęs žiūrėjo. Selestė šypsojo ir, kratydama 
galvą, lemeno: 

— Ne jau, ne, to tikrai nebus. Nors ir motina prašytų, nesu- 
tikčiau... Nusipirksiu dvi karves. Gal imsiu spausti sūrius... Pas 
mus labai gera. Ak, žinot, labai džiaugsiuos, jei atvažiuosit pas 
mane į svečius. Tai netoli Kano. Aš paliksiu jums adresą. 

Renė atlyžo. Likusi viena, graudžiai apsiverkė. Rytojaus die- 
ną, pašokus liguistam užgaidui, ji užsimanė savo puskariete -nu- 
vežti Selestę į Vakarų stotį. Atidavė jai savo kelioninį apklotą, 
padovanojo pinigų, rūpinosi ja kaip motina, išlydinti dukterį 
ilgon ir sunkion kelionėn. Sėdėdama puskarietėje, Renė žiūrėjo 
į kambarinę padrėkusiomis akimis. Selestė plepėjo, sakė, jog la- 
bai džiaugiasi išvažiuojanti. Paskui įsidrąsino, įsišnekėjo, apipylė 
savo ponią patarimais. 

— Kas jau kas, ponia, o aš tikrai negyvenčiau, kaip jūs gyve- 
nat. Nesyk sakydavau sau, užtikusi judu su ponu Maksimu: „Be- 
ne galima būti tokia kvaila su vyrais?“ Tai niekad neišeina į 
gera... Visą gyvenimą jų saugojausi! 

Ji kvatojo atsivertusi puskarietės kampe. 

— Matyčiau pinigus kaip savo nosį! — toliau kalbėjo ji.— O 
šiandie visas akis praverkčiau. Tai va, būdavo, kai tik pamatau 
kokį vyrą sparną rėžiant, tuoj šluotą imu... Aš nedrįsau jums sa- 
kyti... Be to, ne mano kiaulės, ne mano pupos. Darykit, kaip no- 
rit, O aš sąžiningai užsidirbau pinigus, ir baigta. 

Stotyje Renė panoro užmokėti jai už kelionę ir nupirko pirmos 
klasės bilietą. Jos atvažiavo per anksti. Renė glėbesčiavo buvu- 
sią kambarinę, spaudė jai rankas kartodama: 

— Saugokit sveikatą, žiūrėkite savęs, mieloji Seleste! 

Ši nesiplėšė jai iš glėbio. Bežiūrint į užverktas ponios akis, 
skaistus, šypsantis jos veidas spindėjo laime. Kai Renė vėl pra- 
šneko apie praeitį, Selestė ūmai sušuko: 

— Ak, pamiršau jums papasakoti apie Batistą, pono kamerdi- 
nerį... Jums niekas nesakė... 

Renė prisipažino, kad iš tikrųjų nieko nežinanti. 

— Tai va, prisimenat, kaip oriai jis laikydavosi, kaip nieki- 
namai į visus žiūrėdavo, jūs pati man sakėt... Visa tai komedija, 

ir tiek... Jis nemėgo moterų, niekad nenusileisdavo į šeimyninę, 
jei ten būdavom mes; ir netgi — dabar galiu jums tai pakartoti — 
tvirtindavo, kad jam koktu vaikščioti svetainėn, nes ten esą de- 
koltuotų damų. Kas be ko, kurgi jis galėjo mylėt moteris! 

Selestė prisikišo ir kažką pakuždėjo Renė į ausį. Renė plyks- 
telėjo raudoniu, o Selestė liko nedrumsčiamai doringos išvaizdos. 

— Kai naujasis arklininkas papasakojo viską ponui,— toliau 
kalbėjo Selestė, — ponas nepanoro atiduoti jo teismui, o stačiai 
išvarė, ir tiek. Pasirodo, arklidėj metų metus dėdavosi visos tos. 
šlykštybės... Tik pamanykit, tasai dilba tikindavo, kad myli ark- 
lius! Ne arklius jis mylėjo, bet arklininkus! 

Jos pliauškalus nutraukė varpo dūžis. Ji paskubomis stvėrė 
dešimtį mazgų, su kuriais nieku būdu nenorėjo skirtis. Leidosi 
pabučiuojama. Paskui nuėjo ir net negrįžtelėjo. 

Renė pastovėjo stotyje, kol sušvilpė garvežys. O kai trauki- 
nys išėjo, ji puolė į neviltį nebežinodama, ką daryti; jai atrodė, 
jog dabar prieš akis nusidrieks virtinė dienų, tokių pat tuščių, 
kaip šis erdvus laukiamasis, kur ji liko vienui viena. Ji vėl įsisė- 
do į puskarietę, paliepė vežėjui grįžti namo. Tačiau pusiaukelėje 
persigalvojo: jai buvo baugu savo kambario, kur jos laukė nuo- 
bodis; jai netgi pristigo drąsos persirengti prieš sukant kaip pa- 
prastai pasivažinėti paežere. Ji troško saulės, troško minios. 

Tr liepė vežėjui važiuoti į Bulonės mišką. 

Buvo keturios. Bulonės miškas budo po slogaus dienos karš- 
čio. Imperatorienės prospektu ritosi kamuoliai dulkių, tolumoje 
žaliavo medžiai, apaugę Sen-Klu ir Siurenų kalvas, virš kurių ky- 
šojo pilka Mon-Valerjeno viršūnė. Aukštai virš horizonto paki- 
busi saulė liejo savo spindulius aukso dulkėmis užberdama lajų 
tarpus, ugnimi nutvieksdama medžių viršūnes, lapijos jūrą pa- 
versdama šviesos jūra. Už miesto įtvirtinimų alėja, vedanti prie 
ežero, buvo palaistyta, ir karietos riedėjo tarytum rudu pliušiniu 
kilimu, gaiviai kvepiančiu drėgna žeme. Iš abiejų alėjos pusių, 
tarp žemų krūmokšnių, tolyn į miško tankmę ėjo jaunų medžių 
kamienai dingdami žalsvoje prieblandoje, kur šen bei ten plytė- 
jo auksinių spindulių nugultos laukymės; kuo arčiau ežero, tuo 
daugiau stovėjo pakraščiais kėdžių, o ant jų šeimomis sėdintys 
buržua romiai, be žado stebėjo begalinę virtinę tekinių. Sankry- 
žoje prie ežero vėrėsi akinamas reginys: įžambių saulės spindulių 
nupliekstas vandens paviršius tviskėjo it apskritas svidinto si- 
dabro veidrodis, atspindintis ryškiai žėrintį šviesulį. Akys mer- 
kėsi, ir po kairei, ežero pakrantėje, buvo matyti vien tamsi dė- 
mė — valtis irstymuisi po ežerą. Skėčiai atvirose karietose vie- 
nodai iš lėto sviro į priekį užtverdami šį spindesį ir kilo aukštyn 
tik alėjoje, riečiančioje ežerą, kuris dabar, žiūrint nuo aukšto 

kranto, tamsavo, it juodintas plienas aukso atšvaitais. Po dešinei 
rIikiavosi kolonados liaunų ir tiesių pušaičių liepsnojančio dan- 
gaus nurausvintomis švelniai violetinėmis lajomis. Po kairei iki 
pat tolimų, panašių į nėrinius Miuetės vartų it smaragdinės lan- 
kos driekėsi šviesos užlietos vejos. Arčiau kaskado vienapus 
ežero šen bei ten juodavo giraitės, o tolėliau mėlyno dangaus 
fone giedravo aukšti, saulės nuskaistinti salų krantai su ryškiais 
eglynų šešėliais ir pavėsine, primenančia neįžengiamoje girioje 
pamestą žaisliuką. Visas Bulonės miškas virpėjo ir džiaugėsi 
saule. 

Renė pasidarė gėda, jog tokią nuostabią dieną ji vilki tamsaus 
šilko suknia. Atsilošė karietos kampe ir pro atvirus langus sužiu- 
IO į šviesos Žaismą vandens paviršiuje ir žalumynuose. Alėjos 
posūkiuose prieš akis it auksinės žvaigždės sukosi tekiniai driek- 
dami ilgą akinamą pėdsaką. Lakuoti karietų šonai, atšvaitai, 
svaidomi varinių ir plieninių dalių, ryškių spalvų tualetai — visa 
tai judėjo vienoda risčia bėgant arkliams lyg spindulys, iš dan- 
gaus nukritęs į Bulonės mišką, lyg platus brūkšnys, tolydžio tįs- 
tantis ir išlinkstantis sulig kiekvienu alėjos vingiu. Ir tame spin- 
duly Renė prisimerkusi kartais pastebėdavo šmėkštelėjant kokios 
moters šviesių plaukų šinjoną, liokajaus juodą nugarą, arklio 
baltus karčius. Mirguliuojantys skėčių skrituliai žėrėjo it meta- 
liniai mMėnuliai. | 

Ir štai šioje ryškioje šviesoje, skaisčiai spindint saulei, Renė 
prisiminė sutemas, smulkiu pelenų lietum pamažu gaubiančias 
pageltusią lapiją. Tą vakarą ji važinėjo drauge su Maksimu. Tuo 
metu jai tik budo geismas tam berniukui. Prieš akis vėl iškilo 
drėgno vakario ūko nuklotos vejos, tamsios giraitės, tuščios alė- 
jos. Gūdžiai dundėdama, riedėjo tuomet karietų virtinė pro tuš- 
čias kėdes, o tuo tarpu šiandien it pergalės fanfaros skambiai dar- 
dėjo tekiniai ir kaukšėjo arklių kanopos. Paskui atėjo atmintin vi- 
si jų pasivažinėjimai po Bulonės mišką: čia praslinko jos gyveni- 
mas, čia, šalia jos, ant karietos priegalvių, užaugo Maksimas. Tai 
buvo jų sodas. Čia juos užklupdavo lietus, čia atvesdavo saulė, ne 
visada iš čia išgindavo nakties tamsa. Juodu važinėdavosi čia bet 
kokiu oru, čia džiaugdavosi ir grauždavosi sykiu. Jausdamasi 
vieniša, palikta visų, net Selestės, Renė narpliojo šiuos prisimi- 
nimus, teikiančius kartų džiaugsmą. Širdis jai sakė: viskas baigta! 
baigta! Ir ji sustingo įsivaizdavusi žiemos peizažą: pajuodusį, 
ledo sukaustytą ežerą, ant kurio juodu čiuoždavo; suodžių spal- 
vos dangų, sniego nėriniais padabintus medžius, vėją, tarytum 
žeriantį jiems į burną ir akis smulkų smėlį. 

Tuo tarpu po kairei, raitųjų take, Renė pastebėjo kunigaikštį 
de Rozaną, poną de Miusi ir poną de Safrė. Larsono nužudė ku- 

nigaikščio motiną pateikdamas jai sūnaus pasirašytus vekselius 
šimtui penkiasdešimt tūkstančių frankų, ir dabar kunigaikštis 
švaistė antrąją pusę milijono frankų Blanšei Miuler, pirmuosius 
„penkis šimtus tūkstančių sukišęs Lorei d'Orinji. Ponas de Miusi, 
pasiuntinybės atašė, pakeitęs Angliją į Italiją, vėl pasidarė ple- 
vėsa ir su dar didesniu išradingumu ėmė vadovauti kotijonams, 
O ponas de Safrė koks buvo, toks ir liko mieliausias pasaulyje 
skeptikas ir ūžautojas. Renė pamatė jį prijojant prie grafienės 
Vanskos karietos durelių: anot gandų, iš proto dėl jos einąs nuo 
tos dienos, kai išvydo ją Koralo kostiumu pas Sakarus. 

Beje, čia buvo visos damos: kunigaikštienė de Sternik savo 
amžinu aštuonialingiu ekipažu; ponia de Laurans su baroniene 
de Mainhold ir mažąja ponia Dast, važiuotos lando; ponia Teisjer 
ir ponia de Gand — viktorija. Tarp aukštuomenės damų, išsiplei- 
kusios prašmatnioje puskarietėje ant priegalvių, važiavo Silvija 
ir Lorė d'Orinji. Ponia Mišlen, ir toji dardėjo karieta; žavioji 
juodukė svečiavosi pono Jupelio de la Nu prefektūros centre, 
o sugrįžusi pasirodė Bulonės miške su karieta, tikėdamasi ilgai 
netrukus turėti ir atvirą puskarietę. Renė pastebėjo taip pat mar- 
kizę d'Espanė ir ponią Afner: neišskiriamos draugės, dangstyda- 
mosi skėčiais, juokėsi ir meiliai žiūrėjo viena kitai į akis, išsitie- 
susios greta ekipaže. 

Toliau važiavo vyrai: ponas de Šibrė — pinta karietaite; po- 
nas Simpsonas — dogkartu; garbieji Minjonas ir Šarjė, dar go- 
desni pinigo, nepaisant savo svajonės pasitraukti nuo reikalų, — 
karieta, kuri laukdavo jų alėjos posūkyje, kai jie norėdavo tru- 
putį pramankštinti kojas; ponas de Marejis, vis dar gedintis duk- 
ters ir tykojantis sveikinimų po savo pirmosios prakalbos Įstaty- 
mų leidžiamajame korpuse, su politinio veikėjo orumu dardėjo 
pono Tuteno Larošo karieta,— kuris per plauką nepražudęs 
„Vyndarių patykio“ ir dar sykį išgelbėjęs jį nuo kracho, atrodė 
suliesėjęs senatoriaus krėsle ir pasidaręs įspūdingesnis. 

Ir pagaliau voros gale kaip pati didingumo viršūnė važiavo 
baronas Guro, išsidrėbęs ant priegalvių, dviem eilėmis sukrautų 
ant sėdynės. Renė baisiai nustebo ir pasišlykštėjo šalia vežėjo 
pamačiusi Batisto augalotą figūrą ir baltą veidą. Dilba liokajus 
tarnavo baronui. į 

Pro šalį vis dar bėgo giraitės, įžambių saulės spindulių nu- 
tviekstas ežero vanduo mirguliavo visomis vaivorykštės spalvo- 
mis, žeme šokinėjo karietų svaidomi atšvaitai. To džiugaus srauto 
nešamą Renė miglotai suvokė, kokie geismai valdo saulės užlie- 
tą minią. Ji nesipiktino šiais rajūnais, dorojančiais grobį. Stačiai 
nekentė jų, nekentė jų pasitenkinimo, jų džiūgavimo, kurį matė 
jų veiduose, auksinių dangaus dulkių nugultuose. Atrodė jie 

„ nuostabiai, šypsojo visi aliai vienas; moterys drybsojo putlios ir 
baltos; vyrai Žžvitriai žvalgėsi aplink švytėdami kaip laimingi 
meilužiai. O Renė savo tuščioje širdyje jautė tik nuovargį ir aklą 
pavydą. Argi ji buvo geresnė už kitas, kad šitaip greitai atsiža- 
dėjo gyvenimo malonumų, pakirtusių jai jėgas? O gal kitos pra- 
noksta ją tik todėl, jog turi daugiau spėkų? Renė nežinojo. Ji 
geidė pradėti gyvenimą iš naujo, kad patirtų dar vieną aistrą, ir 
staiga grįžtelėjusi netoliese, ant šaligatvio, einančio palei giraitę, 
pamatė reginį, galutinai ją sukrėtusį. 

Susikibę už parankių, smulkiais žingsniukais tipeno Sakaras 
ir Maksimas. Tėvas tikriausiai buvo užsukęs į svečius pas sūnų, 
ir dabar Imperatorienės prospektu šnėkučiuodami jie ėjo ežero 
link. | 

— Klausyk, — kalbėjo Sakaras,— tu mulkis, ir tiek... Kvaila 
laikyti pinigus stalčiuose, kai turi jų gyvą galą. Jei įdėsi į tą ope- 
raciją, kurią minėjau, gausi šimtą procentų pelno. Jokios rizikos! 
Juk tu puikiai žinai, jog niekados neįkišiu tavęs kaip maišan! 

Tačiau jaunuoliui, matyt, nusibodo tėvo įkyrumas. Jis malo- 
niai šypsojo, žvalgėsi į karietas. 

— Pažiūrėk į aną moterikę, tą, kuri violetine suknia,— staiga 
tarė jis.— Ji skalbėja, apyvarton ją paleido tas galvijas de Miusi. 

Juodu sužiuro į damą violetine suknia. Paskui Sakaras išsi- 
traukė iš kišenės cigarą ir kreipėsi į rūkantį Maksimą: 

— Duok ugnies. 

Juodu stabtelėjo vienas prieš kitą, susikišo veidais. 

— Matai,— prisidegęs cigarą, toliau kalbėjo tėvas, alkūne 
tvirtai prisispausdamas sūnaus ranką prie šono, — būsi paskuti- 
nis kvailys, jei manęs nepaklausysi. Na, sutarta? Rytoj atneši 
man šimtą tūkstančių frankų? 

— Juk puikiai žinai, jog tavo namų durys man uždarytos, — 
čiaupydamasis tarė Maksimas. 

— Et, niekai! Jau seniai laikas tai baigti! | 

Jie tylėdami paėjėjo dar keletą žingsnių, ir tuo metu, kai Re- 
nė jausdama, kad jai darosi bloga, ir nenorėdama jiems pasiro- 
dyti, atlošė galvą į minkštą karietos apmušalą, triukšmas padi- 
dėjo, perlėkė ekipažų virtinę. Ant šaligatvių praeiviai stabčiojo, 
ekipažai pagarbiai pavažiavo į pakraštį; pasirodė du bereitoriai 
žaliais rūbais, apskritomis kepuraitėmis papurusiais auksiniais 
spurgais. Truputį palinkę į priekį, jie jojo smagia risčia ant stam- 
bių sarčių, palikdami iš paskos tuščią tarpą. Ir štai tame tuščiame 
tarpe pasirodė imperatorius. 

Jis važiavo lando, vienui vienas ant sėdynės, juodai apsiren- 
gęs nuo galvos iki kojų. Vilkėjo aklinai susagstytu durtiniu, ant 

galvos blizgėjo labai aukštas šilkinis cilindras, truputį pakreip- 
tas į šalį. Priešais jį, ant priekinės sėdynės, sėdėjo du ponai, apsi- 
taisę su tokia korektiška elegancija, kokia itin vertinama Tiuilri 
rūmuose; laikėsi jie oriai, tylėjo rankas susidėję ant kelių tarytum 
vestuvių svečiai, vežiojami parodyti smalsaujančiai miniai. 

Renė tarė sau, jog imperatorius susenęs. Vešlūs įvaškuoti ūsai 
dengė dar labiau suglebusias lūpas. Sunkūs vokai karojo uždri- 
bę ant apdružusių pilkšvai gelsvų akių drumstais vyzdžiais. Tik 
blankiame veide lygiai taip pat styrojo kuprota kremzlėta nosis. 

Damos karietose santūriai šypsojosi, praeiviai rodė vienas 
kitam į imperatorių. 

Vienas dručkis tvirtino, jog imperatorius — tai tasai ponas, 
kuris sėdi iš kairės, nugara į vežėją. Kelios rankos kilstelėjo pa- 
sveikinti monarcho. O Sakaras, nusivožęs skrybėlę dar bereito- 
riams neprajojus, palaukė, kada imperatoriaus karieta važiuos 
pro šalį, ir. šiurkščia Provanso tartimi suriko: 

— Tegyvuoja imperatorius! 

Imperatorius nustebęs grįžtelėjo, matyt, pažino entuziastą ir 
šypsodamas atsakė į sveikinimą. Viską užliejo akinama saulės 
šviesa, ekipažai vėl išsirikiavo sena tvarka; viršum arklių karčių, 
pro liokajų nugaras, Renė matė tik žalias bereitorių kepuraites 
su šokčiojančiais auksiniais spurgais. 

Valandėlę ji sėdėjo išplėstomis akimis dar matydama tą re- 
ginį, primenantį kitą jos gyvenimo tarpsnį. Jai atrodė, jog impe- 
ratorius, netikėtai šmėkštelėjęs karietų virtinėje, — tai paskutinis 
šviesos spindulys, praspindęs tik tam, kad atsiskleistų šios iškil- 
mingos procesijos prasmė. Dabar ji buvo nutvieksta šlovės. Visi 
tie tekiniai, visi tie ordinais apdovanoti vyrai, visos tos ilgesingai 
apsalusios moterys riedėjo sutaurinti imperatoriaus lando spin- 
desio ir griausmo. Šis pojūtis taip skaudžiai persmelkė Renė, kad 
ji pajuto nenugalimą norą ištrūkti iš šių iškilmių, pabėgti nuo 
Sakaro šūksnio, dar skambančio ausyse, nebematyti tėvo ir sū- 
naus, kurie šnekučiuodami smulkiais žingsniukais tipeno susika- 
binę už parankių. Prispaudusi rankas prie krūtinės, lyg deginama 
vidinės ugnies, ji ieškojo išeities, ir staiga jai dingtelėjo išga- 
ninga mintis, netikėtai suteikusi gaivią viltį, ir ji palengvėjusia 
širdimi palinko į priekį ir tarė vežėjui: 

— Į Bero rūmą! 

Kieme buvo vėsu kaip vienuolyne. Renė apėjo arkadas mė- 
gaudamasi pečius gobiančia drėgme. Žengė prie pažaliavusio 
samanoto rentinio per ilga nuzulintais kraštais, pažvelgė į apdi- 
lusią liūto galvą pravirais nasrais, iš kurių geležiniu vamzdžiu 
žliaugė vanduo. Kiek kartų jiedvi su Kristine vaikiškomis 
rankutėmis įsikibdavo į šią galvą siekdamos ledinės vandens 

čiurkšlės — taip smagu būdavo pakišti po ja rieškučias. Paskui 
Renė užlipo plačiais bežadžiais laiptais, erdvių kambarių anfila- 
dos gale pastebėjo tėvą: atsitiesęs visu milžino ūgiu, lėtais žings- 
niais ėjo jis tolyn į seno būsto prieblandą, į išdidžią vienatvę, ku- 
rioje visiškai užsisklendė mirus seseriai. Ir Renė nejučia prisimi- 
nė Bulonės miške matytus vyrus, kitą senį — baroną Guro, kuris, 
išsivertęs ant priegalvių, važinėjosi saulėkaitoje. Ji palypėjo 
laiptais aukščiau, koridoriais priėjo tarnybinius laiptus, pasuko 
į vaikų kambarį. Atsidūrusi pačiame viršuje, rado kaip paprastai 
ant vinies kabantį raktą, didelį aprūdijusį raktą, voratinkliais 
apraizgytą. Gailiai sudžeržgė spyna. Koks gūdus buvo vaikų 
kambarys! Renė širdį suspaudė, išvydus jį tokį tuščią, pilką, be- 
žadį. Ji privėrė atlapas voljero duris, dingtelėjus miglotai min- 
čiai, kad galbūt pro šias duris bus išskridę jos vaikystės džiaugs- 
mai. Paskui stabtelėjo prie žardinjerių, dar pilnų žemių, sukie- 
tėjusių ir suplaišiojusių it sudžiūvęs dumblas, nusilaužė alprėžės 
stiebelį: susitraukęs, nuo dulkių pabalęs augalo skeletas — štai 
kas liko iš pintinių su žydinčiais žalumynais. Ir netgi demblys, 
išblukęs, žiurkių sugraužtas, liūdnai gulėjo it drobulė, ilgus me- 
tus laukianti žadėtųjų palaikų. Vienoje kertėje Renė aptiko lėlę, 
prislėgtą bežadės nevilties, gūdžiai raudančios tylumos: porcelia- 
ninė galvutė dar šypsojo emaliuotomis lūpomis, bet pjuvenos 
buvo išbyrėjusios iš kiauro skudurinio kūnelio, tarytum išsekinto 
beprotiškų gyvenimo malonumų. 

Renė duso šioje aplinkoje, vaikystės prisiminimų užnuodyto- 
je. Ji atplėšė langą, sužiuro į neapžvelgiamą kraštovaizdį. Ten 
nieko nebuvo sutepta. Ji vėl matė platybių amžiną džiaugsmą, am- 
žiną jaunystę. Turbūt leidosi saulė kitoje rūmo pusėje: paskuti- 
niai spinduliai be galo švelniai auksavo taip puikiai pažįstamas 
miesto gatves. Tai buvo lyg dienos atsisveikinimo giesmė, smagi 
dainelė, iš lėto ščiūvanti virš visa ko. Apačioje skaisčiai raudono- 
mis ugnimis tviskėjo estakada, baltų taurių fone juodavo Kons- 
tantino tilto plieninių lynų nėriniai. Tolėliau, po dešinei, Vynų 
turgaus ir Botanikos sodo šešėliai nelyginant milžiniškas klanas 
stovinčio, žaliaukėmis apsitraukusio vandens paviršium liejosi 
draugėn su paukavusiu dangumi. Po kairei Henriko IV ir Rapė 
krantinėmis traukėsi ta pati eilė namų, į kuriuos prieš dvidešimt 
metų žiūrėdavo abi mergytės, su tomis pačiomis rudomis sandėlių 
dėmėmis ir tais pačiais raudonais fabrikų kaminais. O viršum me- 
džių Renė pamatė Salpetrijerės ligoninės čerpių stogą, mėlynuo- 
jantį atsisveikinančios saulės spinduliuose, staiga išdygusį prie- 
šais it senas draugas. Bet labiausiai ramino įliedama krūtinėn 
šviežios gaivos Sena begaliniais pilkais krantais, galiūnė Sena, 
atplaukianti nuo pat horizonto, kaip anais laimingais vaikystės 


232 


laikais, kai Renė šiurpdavo iš baimės pagalvojusi, jog upė tvins- 
ta, kyla, artėja prie lango. Renė prisiminė, kaip jos mylėjo upę, 
kaip mėgo jos veržlią srovę, pasišiaušusias šniokščiančias ban- 
gas, po kojomis tyvuliuojančią platybę, kuri toliau šakojosi į 
dvi dalis, jau neberegimas, bet visada liūliuojančias savo didžia, 
tyra glamone. O kai jiedviem pabudo koketerija, giedromis die- 
nomis mergaitės sakydavo, jog Sena apsivilko savo puošniąją 
žalio šilko suknią baltais žirneliais: ten, kur ribuliuodavo srau- 
nus vanduo, tėkmė dabindavo suknią atlasiniais raukčiais, o to- 
lumoj, už tiltų juostos, šviesos pluoštai nuguldavo saulės spalvos 
dryžiais. 

Renė pakėlė akis į neaprėpiamą dangaus skliautą, švelniai 
melsvą, pamažu susiliejantį su sutemų ūkanomis. Ji galvojo apie 
miestą-bendrininką, apie žiburiuojančius naktinius bulvarus, 
apie karštas popietes Bulonės miške, apie skaudžią, negyvai 
blyškią naujųjų rūmų šviesą. Paskui, kai ji nuleido galvą ir žvilg- 
sniu permetė tykų vaikystės horizontą, šį buržuazinį ir darbštų 
miesto kampelį, kur kitados ji svajojo apie ramų gyvenimą, 
gerklę jai vėl užveržė ašaros. Susidėjusi rankas ant krūtinės, ji 
pravirko tirštėjant vakaro šešėliams. 


Kitą žiemą Renė mirė nuo meningito priepuolio, ir tėvas ap- 
mokėjo visas jos skolas. Vormso sąskaita siekė du šimtus pen- 
kiasdešimt septynis tūkstančius frankų. 

